
IPOSTAZELE SUBSISTENTEI 


ALEXANDRU SURDU! 


Revenindu-ne la schema structurală a filosofiei pentadice, din Fig. 1 — o 
reprezentare care necesită în permanență explicaţii suplimentare —, putem 
considera că, până la acest moment, am încercat, cu mijloace explicative, 
bazându-ne pe date istorico-filosofice şi teologice, să ne facem o imagine despre 
cele cinci supercategorii autologice ale Subsistentei (S), reprezentate prin cele 
cinci pătrate din partea superioară a schemei: Unul (U), Totul (T,), Infinitul (lẹ, 
Eternitatea (E,) şi Absolutul (A,). Fireşte că ele n-ar trebui să fie plasate pe partea 
exterioară a circumferinței din Fig. 1, cum apare şi Subsistenta (S) în pătratul din 
stânga, căci ele acoperă, indistinct, neavând determinări spaţiale, întreaga 
suprafață, care, nici ea, n-ar trebui delimitată. Săgeata din dreapta pătratului (S) 
încearcă să sugereze că (S) se referă la interiorul figurii şi nu numai la 


circumferința ei. 

Macc 
ste lei 
Tt 


Es 


Fig. 1. 


Ipostazele Subsistentei: Transcendenta (T), Supersistenta (S,) şi Transcen- 
dentalitatea (T,) au fost grupate şi evidenţiate prin două săgeți (ar fi trebuit trei) 
care pornesc dinspre Existenţă (E), Fiinţă (F), Realitate (R) şi Existenţă Reală (Ex), 
alăturate în dreptunghiul, E, F, R, Ep, ceea ce înseamnă că de la acestea se poate 
ajunge, prin transcendere, la cele trei: T, S, si T. Dar şi aici trebuie spus, ceea ce 
urmează să fie mai bine explicitat, că şi cele trei ipostaze amintite se identifică cu 

Subsistenta in intregul ei si, deci, si cu cele cinci supercategorii autologice. Numai 
entităţile din dreptunghiul E,F,R,ER nu se identifică cu acestea, ci reprezintă doar 
parti delimitate ale acestora. Pe când Protosistenta (P;) şi Episistenta (E,) sunt 
ipostaze ale Subsistentei (S), ca şi Transcendenta (T), Transcendentalitatea (T,) şi 
Supersistenta (S,). 

Fără să facem prea multe consideratiuni anticipate, putem să numim gruparea 
din dreptunghiul E, F, R, Ex „Lume”, prin care să înţelegem Existenţa, Fiinţa, 
Realitatea şi Existenţa Reală, adică tot ceea ce se referă la Lumea noastră, a omului 
în genere. Căci numai fata de aceasta se poate vorbi despre ceva care sa fie dincolo 
(Transcendenta) sau dincoace  (Transcendentalitatea) de aceasta, înainte 
(Protosistenta) sau după ea (Episistenţă) şi, în fine, mai presus de aceasta 
(Supersistenta). 

Ca şi în cazul supercategoriilor autologice ale Substantei, in sistemele 
categorial-filosofice în care apar ipostazele Subsistentei, se comite sofismul 
metodologic al ierarhizării lor şi, mai grav, al deducerii unora din altele. Ce-i 
drept, în cazul ipostazelor Subsistentei, particulele: înainte, după; dincolo, 
dincoace; mai presus, sugerează atât grupările binare enumerate, cât şi o ierarhizare 
a acestora, cu ispita de a le deduce pe unele din altele. Postulând însă identitatea 
acestora, deductiile nu mai sunt corecte din perspectivă speculativă. De exemplu, 
Protosistenta nu este altceva decât Subsistenta dinaintea Lumii, iar Protosistenta 
este tot Subsistenta de după aceasta, ceea ce diferă este doar poziţia noastră, a 
Lumii, faţă de acestea, care însă nu are nicio valoare fata de Subsistenta, care 
înseamnă Unul, Totul, Eternitatea etc. Din această perspectivă speculativă se poate 
considera simultan că Lumea nu a fost încă şi, de asemenea, că nici nu mai este: 
Episistenţa = Protosistenta şi invers, cu toate că semnul egalităţii, cum s-a spus, nu 
este potrivit in acest context, şi nici exprimarea predicativă. Lumea, fata de 
ipostazele Subsistentei, care înseamnă, la rândul lor, Totul şi Eternitatea, şi 
Infinitul etc., nu înseamnă aproape nimic. De altfel, identificarea Supersistentei 
Divine cu Al/l-Ein la germani şi chiar utilizarea numelui Ewiger sau der Ewige 
pentru Dumnezeu plasează Eternitatea (care înseamnă şi celelalte supercategorii ale 
Subsistentei) şi înaintea Lumii, şi după aceasta. Creationist vorbind, această Lume 
(cu om cu tot), făcută speculativ, după închipuirea Demiurgului, căci nu dispunea 
de vreun original prealabil, şi, prin asemănare cu acesta (catoptronic), nu a fost o 
simplă oglindire de sine a Divinitatii, ci a fost şi mai este încă un proces, o cale. 
Pentru noi, cel putin, este Calea, iar după reproducerea Tatălui prin Fiul Său, 
aceasta ar trebui să fie, pentru creştin, Calea Sfântă (Via Sacra), Calea Adevărului 
(speculativ) şi a Vieţii. Ceea ce, din perspectiva Eternitatii, s-a şi făcut deja. Nouă 
oferinduni-se doar posibilitatea de a merge sau nu pe această Cale, sau de a umbla 
pe unde se nimereşte, căci Lumea este totuşi mare pentru noi, de a rătăci „fără de 
rânduială” pe alte căi, cu credinţa că acelea ar fi cele adevărate. 

S-ar putea considera, cum se şi face adesea, că există mai multe căi de-a 
ajunge la adevăr, ceea ce este corect, drumul însă, respectiv Calea care ne-a condus 

la supercategoriile Subsistentei este aceasta, şi, neexistând alta care să ne conducă 
aici, trebuie s-o urmăm, chiar dacă nu vom reuşi s-o facem „carosabilă” pentru toți. 
Acesta este drumul filosofiei sistematice categoriale, care se identifică cu istoria 
filosofiei, este rezultatul acesteia cu drum cu tot. Încercarea noastră este numai 
reproducerea speculativă, catoptronică a drumului, cu toate poticnelile inerente 


unei călătorii prin zone încă neumblate. 


1) Supersistenta cu ispitele sale 


Oricum am considera Lumea, chiar intr-un viitor edenic, in care nu mai crede 
aproape nimeni, ne putem imagina ceva superior acesteia, de care ar putea sa 
depindă în bine sau în rău. Ceea ce îi dă oarecum dreptate lui Platon, care, 
considerând ca „lumea” ideilor este superioară, supersistă fata de Lumea noastră, 
plasa pe locul cel mai elevat binele, ceea ce dovedeşte însă doar bunele sale 
intenții, dacă nu fata de întreaga Lume din vremea sa, cel putin fata de lumea 
grecească, în care nu domnea însă nici pe departe binele. Numai că locul binelui 
este mult mai jos. El n-are ce căuta în lumea de „dincolo de bine şi de rau” 
(Jenseits von Gut und Böse, cum zicea Nietzsche, dar mai corect ar fi mai presus 
de bine şi de rau, adică in Supersistenta). 

In Lumea actuala, climateric vorbind, domneste o liniste relativa, dar au fost 
perioade aride sau glaciale, când Pământul nu mai era un „loc caldut”; din punct de 
vedere teluric, de asemenea, este o linişte relativă cu mişcări tectonice neglijabile, 
fără scufundări de continente, de exemplu, care ar da mai mult de gândit. Dar 
totuşi, chiar şi „micile” deranjamente ne amintesc de existența unor forte uriaşe 
care ar putea să distrugă Lumea, forte care, oricum, n-ar putea fi stăpânite şi nici 
măcar evitate. 

Ideea unei Supersistente este veche, ca şi aceea de a încerca o legătură, o 
religare cu aceasta, pe diferite căi, în funcţie şi de concepţiile despre Supersistenta. 
Dacă n-am tine seama de diferența de domeniu, de tărâm al Supersistentei şi al 
Existentei, am fi înclinați să credem, cum s-a şi făcut şi, uneori, se mai face încă, în 
faptul că Lumea noastră ar fi de aceeaşi factură cu restul Subsistenţei dimprejurul 
dreptunghiului E, F, R, Er din Fig. 1, atunci cunoaşterea de către noi, cu anumite 
mijloace perfecționate de observaţie (vizuale, sonore etc.), n-ar fi altceva decât un 
fel de cunoaştere de sine a Subsistentei. Cunoaşterea întregului printr-o parte a sa 
(pars pro toto). Presupunere ispititoare, s-ar putea zice, cu rezonanţe speculative, 
catoptronice. Doar atât că Subsistenta este Unul şi Totul, Eternitatea şi Infinitul, 
care, chiar dacă ar dispune de mijloace gnoseologice, n-ar putea să se cunoască pe 
sine prin intermediul Lumii, al unei particule mult mai neînsemnate, cum se zice, 
decât praful de pe papucii lui Allah, care mai mult pluteşte decât merge. 

Afirmația însă că totul ar fi asemănător cu ceea ce vedem, auzim etc. noi, 
privind, să zicem, cu aparate performante cerul, în afara căruia n-ar mai fi altceva, 
este corectă, cu adaosul că „totul” acesta nu este Totul, ci este ceva care ţine numai 

de Lumea noastră (vizibilă), mai precis de o parte din aceasta, pe care o putem 
observa. Or, chiar şi aici apar în permanență noi descoperiri de fenomene 
neobişnuite fata de ceea ce ştiam. 

Ispitele acestea sunt chiar „degradante” pentru Supersistenţă. Supersistenta 
înseamnă într-adevăr Subsistenţă şi presupune supercategoriile autologice, adică 
Unul, Totul etc., dar fata de Lume este superioară, supersistă, căci Lumea nu mai 
înseamnă Unul, Totul etc. 

O legătură între Lume şi Supersistenţă există oricum şi, într-adevăr, n-ar 
trebui ca Supersistenta să fie neapărat deosebită de Lume, pe care o cuprinde ca 
Subsistenta, care înseamnă Totul, doar atât că Supersistenta, tot ca Subsistenta, nu 
este numai Lumea, ci este şi altceva, inimaginabil pentru noi. Ceea ce înseamnă nu 
numai că suntem „legaţi”, cu Lume cu tot, de Subsistenţă, dar nu există nicio 
posibilitate de a ne „dezlega”. Mai mult, ceea ce este în afara Lumii (infimă fata de 
restul Subsistentei) este, în mod firesc, în mare măsură, independent de aceasta şi, 
ca atare, şi superior acesteia, supersistent, deşi nu în totalitate. 

Ceea ce ni se întâmplă însă este faptul că, de regulă, nu ştim nimic despre 
legătura Lumii cu Supersistenta şi, cu atât mai putin, despre legătura noastră cu 
Supersistenta, uitând uneori chiar şi de legătura cu Lumea în care trăim, afară de 
cea imediat înconjurătoare. 

Cea mai veche legătură a omului cu Supersistenta a fost religia (religio de la 
religo-religare: „legătură”, „a lega”). Istoria religiilor este istoria legăturilor cu 
Supersistenta, pornind de la relaţiile cu mediul înconjurător, cu plantele, cu 
animalele, cu oamenii, cu fenomenele naturale şi, apoi, cu mediul cosmic şi, în 
fine, cu mediul supercosmic. 

În religiile orientale se urmăreşte în mod special conştientizarea legăturii 
omului cu Subsistenta, cu Unul, Totul etc., personalizat (Brahman) sau nu şi, in 
măsura posibilităţilor, identificarea cu Acesta, ceea ce presupune însă, într-un fel 
sau altul, parţial sau total, pentru o perioadă de timp sau pentru totdeauna, părăsirea 
Lumii şi accederea la Supersistenta. 

În religiile occidentale Supersistenta (personalizată) nu se identifică cu 
Subsistenta. Supersistenta (Dumnezeu) reprezintă (în Creştinism) nu numai partea 
Subsistentei diferită de Lume, ci şi partea Divina a Subsistentei, considerată ca 
superioară acesteia, independent de Lume. Dacă neoplatonicii spuneau că Unul 
este mai presus de zei, creştinii consideră că Dumnezeu este mai presus de Unul, 
Totul etc. Ajungându-se la situații paradoxale, de genul: Dumnezeu a creat Totul, 
deci s-a creat şi pe Sine. Cauza acestor paradoxe o constituie aplicarea în aceste 
cazuri a mijloacelor de gândire şi de exprimare proprii raţiunii. Expresii ca: 
„parte”, „întreg”, „mai presus”, „mai prejos”, „anterior”, „posterior”, „creator”, 
„creație” nu-şi au locul în domeniul Subsistentei şi al supercategoriilor, respectiv in 
domeniul Eternitatii şi al Infinitului. Din această cauză, omul trebuie să 
conştientizeze lipsa legăturii sale cu Supersistenta Divina. Cel putin în zilele 

noastre, adică după consumarea „păcatului originar”. Mai mult, trebuie sa 
conştientizeze imposibilitatea acestei legături fără intervenția (ajutorul) Divinitatii. 

Există însă şi acceptiuni nereligioase ale Supersistentei, care, în contexte mai 
mult sau mai puţin ştiinţifice, introduc, direct sau indirect, anumite criterii de 
supersistenta fata de Lume şi chiar fata de Subsistenta ca atare. 

Ipotezele (considerate in mod gresit ca ,,teorii”) contemporane despre 
începutul Universului, care, având in vedere, în anumite variante, infinitatea şi 
chiar eternitatea lui, depăşesc accepțiunea obişnuită a Lumii şi sugerează 
Subsistenta, presupun evenimente super-universale care nu s-au mai petrecut de 
atunci încoace. Aşa-numita „explozie a Universului”, dacă s-ar mai fi repetat, ar fi 
distrus toată ordinea prestabilită, vorba lui Leibniz, sau neprestabilită, dar totuşi 
„perfectă”, după calcule. Este însă uşor de imaginat că astfel de evenimente 
super-universale s-ar putea petrece frecvent într-o Supersistenta, în care nu mai 
contează ordinea. Dar câte alte „evenimente”, care să depăşească şi mai mult 
super-universalitatile de genul acesta, ar putea fi imaginate in Supersistenta! 
Urmate sau nu de „implozii ale Universurilor”. 

Dar nu acestea sunt problemele Supersistentei, ci ele constituie doar o altă 
serie de ispite pe linie pseudo-stiintifica, deoarece, de la Kant citire, ştiinţele n-au 
voie să depăşească orice experiență posibilă, fără să fabuleze. De acelaşi gen 
sunt şi consideratiunile stiintifico-fantastice, atât de răspândite, referitoare la 
Supersistenta extra- sau infraterestra (cu sau fără OZN-uri şi fiinţe 
super-inteligente). Indiferent de seriozitatea lor, ele sugerează cel putin credinţa în 
ceva superior, „deasupra Lumii”, supramundan, ceea ce indreptateste ipostaza de 
Supersistenta a Subsistenţei. 

Supersistenta înseamnă Subsistenta, adică Unul, Totul, Infinitul, Eternitatea 
şi Absolutul. Exprimată incorect, predicativ, adică din perspectiva Ratiunii, 
Supersistenta este si nu este Subsistenta. Este Subsistenta, în măsura în care 
„cuprinde” şi Lumea, şi nu este Subsistenta, în măsura în care este „distinctă” de 
Lumea pe care o „cuprinde”, fiind şi „superioară” acesteia. 

Enunturile paradoxale din perspectiva Ratiunii se datoresc nu numai utilizării 
nepermise a predicatiei (cu este şi nu este), ci şi a expresiilor referitoare la raporturi 
sau relații (de la întreg la parte, cuprindere, distincţie, superioritate) fără nicio 
semnificație în „domeniul” Subsistentei, al Unului, Totului, Infinitului, Eternitatii 
şi Absolutului. Ceea ce nu implică totuşi faptul că Supersistenta, care înseamnă 
Subsistenta, n-ar avea decât semnificaţie rațională şi, kantian vorbind, rational- 
speculativă, adică negativă, de pseudo-concept care conduce (predicativ) la 
pseudo-rationamente (paradoxe, antinomii). Dimpotrivă, Supersistenta, ca ipostază 
a Subsistentei, în accepţia de Supersistenţă Divina, a fost aceea care a sugerat 
adevărul speculativ, Calea Divina (ale thea). 

Supersistenta Divina înseamnă Subsistenta (Unul, Totul, Infinitul, 
Eternitatea, Absolutul) şi nu poate să însemne mai mult. Supersistenta Divina este 
accepţia religioasă a Supersistentei ca ipostază a Subsistentei. 

Nu este întâmplător faptul că în toate religiile au existat retineri în legătură cu 
numele Divinitatii: variante, interdicții de pronunție (tabuuri), anonimat, mulțime 
nedeterminată de nume dintre care nici unul nu este potrivit. Uneori numele 
Divinitatii este legat de personificarea atributelor sale: Cel etern, Cel fără de sfârşit, 
Atotputernicul, care sugerează supercategoriile Subsistentei sau ipostaza de 
Supersistenta a Acesteia. Cel mai apropiat de identificarea Divinitatii cu 
Supersistenta a fost (Pseudo) Dionisie Areopagitul, care îi spune Supersubstanta 
(hyperousia). Aceasta este mai presus de toate (hyper panta): şi de natură, şi de 
lume, şi de lumină, şi de gândire etc. Dumitru Stăniloae a simţit nevoia să facă 
referinţe în legătură cu Supersubstanta, comentată de Sf. Maxim Mărturisitorul, şi 
la eternitatea acesteia, ca independentă de orice perisabilitate, ca şi de orice altceva, 
care îi aminteşte de Absolutul ca Aseitate, en a se. Toate acestea sugerează 
Supersistenta şi supercategoriile Subsistentei, in special Eternitatea personificata 
(der Ewige), dar şi Absolutul ca Supersistenta (Supremul, Maximus, ho Hypsistos, 
ho (Pan)Hypertatos), care se referă toate la caracterul supermundan 
(hyperkosmios), adică la semnificația Supersistentei fata de Lumea (kosmos) 
noastra. 


2) Protosistenta in relatie cu lumea 


Daca Supersistenta față de Lume este mai presus de toate, Protosistenta, tot 
în raport cu Lumea, este mai înainte de toate (cele lumesti). S-ar părea ca 
Protosistenta ridică mai puţine probleme decât Supersistenta, căreia, din 
perspectivă creştină, de exemplu, i-ar fi subordonată, ca si Episistenta (Alpha si 
Omega, Mântuitorul, carele este Cel dintâi şi Cel de pe urmă). 

Protosistenta are legătură cu începutul Lumii, dar nu se reduce la acesta. Cei 
care au considerat că Lumea este eternă, urmându-l pe Aristotel, şi că în afara 
Cerului (exo tou ouranou), respectiv a Lumii nu mai este nimic au fost nevoiţi să 
facă tot felul de alte presupuneri, ca şi Aristotel de altfel, în legătură cu 
Supersistenta, Divina (la Aristotel, gândirea speculativă, care, catoptronic, se 
gândeşte pe sine) sau nedivină (la Aristotel, mişcătorul nemișcat). Divinitatea, în 
calitate de gândire speculativă, devine indiferentă pentru Lume şi, întrucât ambele 
sunt eterne, niciuna nu o precedă pe cealaltă. Dar şi mişcătorul nemişcat este etern, 
ca şi Cerul mişcat. Cu toate acestea, mişcătorul este numit adesea primul 
(to proton), ceea ce înseamnă o anterioritate; cel putin cauzală (prote aitia). În 
felul acesta apare şi varianta creaționistă după care Divinitatea, eternă fiind, a creat 
în eternitate Lumea eterna, evitandu-se şi întrebarea retorică a Sf. Augustin: 
„Ce făcea Dumnezeu înainte de a fi făcut Cerul şi Pământul?”. 

Ca Divinitate, gândirea speculativă, care se are pe sine ca „obiect”, prin 
elevație cel putin, ar putea fi considerată că este protosistenta fata de Lume, ceea ce 
ar determina, pe linia interpretării raționale, o raportare producătoare de paradoxe a 
două eternitati, care n-ar avea însă nicio legătură una cu cealaltă. Mişcătorul 

nemişcat are legătură cu Lumea (Cerul, cu ultimul sau primul său cerc rotitor), pe 
care o mişcă veşnic, el fiind însă veşnic nemişcat. Astfel încât, din nou, nu se poate 
şti dacă nemişcarea precede mişcarea sau invers. Aici, făcând abstracţie de relaţia 
cauzală, care este şi ea producătoare, din perspectiva raţiunii, de paradoxe, prin 
simultaneitatea întru eternitate a cauzei şi a efectului, mişcătorul nemişcat este prin 
excelență o ilustrație pentru coincidentia oppositorum. Una dintre soluţiile 
aristotelice, tot de tip raţional, este aceea a jonglării cu cele două concepte 
(discutabile) de act (energeia) şi potenta (dynamis), care, în funcţie de 
împrejurări, se preced sau se succed reciproc. Alta rezidă în cele două perspective 
de raportare: după substanţă (ousia) sau materie (kata ten hylen) şi după rațiune 
(kata ton logon). În mediul cosmic, celest al eternitatilor, actul precede potenta, 
pe când în mediul sublunar, dimpotrivă, potenta precede actul. Pe de altă parte, în 
mediul substantial, cauza precede efectul, pe când în mediul eternității, efectul, 
din perspectiva raţiunii, nu-i mai succede cauzei. Acestea sunt probleme 
(problemata) legate de lumea eternă (ho kosmos aidios), pe care Aristotel însuşi 
le consideră că produc silogisme contrare (enantioi syllogismoi), ceea ce s-ar 
putea considera că este un fel de previziune pentru antinomiile kantiene. 

La Aristotel mai există însă şi alte problemata, căci Lumea este eternă, pe de 
o parte, dar, pe de altă parte, este finită. Cum se poate însă ca ceva să fie finit şi 
totuşi să nu mai fie nimic în afara sa? Adică, fata de cine este finit? Iar „finitul” 
acesta, chiar dacă este etern, nenăscut şi nepieritor, care nici nu se măreşte, nici nu 
se micşorează, datorită primului mişcător (proton kinun), nu este totuşi 
„încremenit”, cum considerau eleatii. lar pe tărâmul sublunaritatii (hypo tes 
selenes), dimpotrivă, toate se nasc şi pier. Dar, în mod absolut (haplos), nimic nu 
se naşte din nimic (ex nihilo nihil). Şi, totuşi, Aristotel este foarte aproape, cel 
puţin terminologic, de soluţionarea acestei „probleme”, mai ales atunci când 
consideră că ceva ar trebui să provină din „subsistentul prim” (proton 
hypokeimenon), numai ca, identificându-l pe acesta cu materia (hyle), se intra din 
nou în jocul trecerii, de data aceasta, de la potenta la act. Altfel spus, ceea ce se 
naşte ar trebui să fie oarecum înainte de a se produce (estai prin genestai), adică 
„să fie înainte de a fi”, determinând din nou pe planul rațiunii apariția antinomiei. 

Soluția speculativă era aceea de trecere de la Subsistenta, prin care se 
înțelege Unul, Totul, Eternitatea, Infinitul şi Absolutul, ca Protosistenta, la Lume, 
adică la multiplicitate, totalitate, temporalitate, finitate şi relativitate. Nu de la 
,subsistentul prim”, conceput „pe jumătate” (potential) corp (soma), adică numai 
cu materie (hyle), dar fara forma (morphe), ci de la Protosistenta, respectiv de la 
Subsistenta Primă, fata de Lume în totalitatea ei. Trecerea de la Protosistenta la 
Lume nu înseamnă naştere din nimic, ci, mai degrabă, invers, naşterea Lumii, ca 
fiind aproape nimic, din Subsistenta care înseamnă Totul. 

Pe de altă parte, din perspectiva Lumii (şi, mai restrâns, din perspectiva 
Existentei), ea se „naşte” într-adevăr din „nimic”, adică din ceva care nu există, nu 
are ființă, nu este real şi nu are existenţă reală (este în afara dreptunghiului E, F, R, 
Er), dar „nimicul” acesta subsistă şi este protosistent fata de Lume. 

Din perspectivă iudeo-creştină, Dumnezeu, Supersistenta Divina, este şi 
Protosistenta; este Creatorul din nimic al Lumii, al Cerului şi al Pământului, pe 
care le face din propria sa imaginaţie şi, speculativ-catoptronic, prin asemănare cu 
aceasta, utilizând puterea Cuvântului (/ogos). Aceasta, spre deosebire de 
perspectiva platonică a Demiurgului care face lumea tot speculativ-catoptronic, dar 
prin asemănare cu Ideile protosistente. 

Între acestea poate fi plasată şi concepția despre emanatie, fie prin 
multiplicare (fulguratie), fie prin speculativare catoptronică, prin oglindire sau 
reproducere de sine, ca la Plotin. Protosistenta, dacă este Supersistentéa Divina, 
conferă prin emanatie şi Lumii o parte din Divinitate, fără ca Aceasta să piardă 
ceva. Este vorba despre concepţia contrară extinderii primitive a domeniului 
sublunar, pământesc şi chiar omenesc (antropomorfismul) dincolo de limitele 
Lumii. 

Emanatia are, în aparenţă, două „avantaje” fata de Creaţia clasică: evită 
creaţia din nimic, supărătoare pentru rațiune, dar oferă posibilitatea (prin meditaţie, 
revelaţie şi extaz) de ,,indumnezeire” (entheosis) a omului. Ambele însă constituie 
surse ale panteismului imanentist, străin Creştinismului, căci conduc la estomparea 
diferenţei dintre Divinitate şi Lume. 

Aceste concepții sunt însă opuse atât platonismului, cu teoria participării 
(methexis), prin imitație speculativă, a lucrurilor la Idei, pe care o mijloceşte 
Demiurgul, contrar Creaţiei, cât şi aristotelismului, tot contrar Creaţiei, căci 
Lumea, după Aristotel, este eternă şi, ca atare, necreată (ageneton). 

Făcând abstracţie aici de opoziţia dintre eternitatea şi finitudinea Lumii la 
Aristotel, adoptarea treptată a teoriilor sale de către filosofii (teologii) creştini, mai 
ales despre eternitatea Lumii, a determinat cele două reacții creationiste: 
respingerea eternității Lumii, cu acceptarea Creaţiei şi a Protosistentei, a 
Creatorului ca Supersistenté Divina, şi acceptarea eternității Lumii şi a multor 
subterfugii, cu sau fără producerea, din perspectiva rațiunii, a paradoxelor de tipul 
antinomiilor, pentru menţinerea dogmei creştine, cu riscurile fireşti ale deviatiilor 
eretice. 

Aristotelismul însă a mai însemnat ceva, şi mai negativ pentru acceptarea 
Protosistentei (divine sau nu), care a condus însă la victoria ştiinţelor naturii şi la 
jena, până în zilele noastre, a religiilor în genere in fata cauzalitatii naturale, a 
determinismului. Aceasta, cu toate că extinderea lui aristotelică spre cauza cauzelor 
sau cauza supremă, ultimă etc., cu mişcătorul nemişcat, este nu numai antinomică, 
ci şi aberantă. 

Protosistenta nu este cauză, iar Lumea nu este efectul acesteia, şi cu atât mai 
putin Protosistenta Divina, considerată uneori ca fiind şi cauza răului din Lume. 
Cauzalitatea nu are ce căuta în raportarea Lumii la Protosistenta, căci ea se petrece 
numai în cadrul Existentei, al uneia dintre componentele Lumii, în care este 
într-adevăr decisivă, dar numai acolo. 

De altfel, regressus causarum nu este altceva decât o formă inversă de 
instituire a evolutionismului, care, extins şi el peste limitele naturalismului 
existenţial, făcând abstracţie de lacunele sale, ca şi de contribuţiile geneticii 
moderne, implică  discreditarea oricărei concepții despre  Protosistenţă. 
Evolutionismul reprezintă o nouă instituire a eternalizării de tip aristotelic a Lumii 
necreate, agenetice. 

Ceea ce nu înseamnă că evoluționismul, chiar creditat în spiritul 
materialismului ateist, nu conduce, cum este şi firesc, la obişnuitele situaţii 
antinomice inacceptabile nu numai din perspectiva intelectului logico-matematic 
evoluat sau a raţiunii, dar şi din perspectivă dialectico-speculativă. Este vorba, pe 
plan cosmic (cosmogonic), al Lumii supralunare (Hyper tes Selenes), de regresul 
până la „explozia originară” a Universului. 

„Explozia originară”, cu denumirea, pentru copii, de „big-bang”, cumulează 
toate neajunsurile reproşate creaționismului. Reprezintă o limitare finitizatoare a 
Lumii nu numai în spațiu, spre un fel de centru ipotetic al Lumii, ci şi în timp, deci 
antieternizatoare a Lumii. Nemaiexistând altceva, explozia originară este 
considerată începutul lumii, atât de discutabil, dar şi „databil” cu tolerante de multe 
miliarde de ani, care nici n-ar mai conta, contând, în schimb, primele sale secunde! 
Explozia se dovedeşte însă a fi a nimicului, dotat totuşi cu toată energia 
Universului, doar atât că nu o face cineva sau ceva, ci se declanşează singură. În 
plus, explozia se tot exinde în acelaşi nimic, adică fără să întâmpine vreo 
rezistență. Mai mult, cu o viteză din ce în ce mai mare. 

Revenind însă la Aristotel, de la care au fost inspirate de fapt drumurile, căile 
adevărului speculativ, dintre Protosistenté şi Lume, adică de la una la cealaltă, 
trebuie introdusă aici mediatizarea tărâmurilor, pe care o face, din perspectiva 
noastră, numai omul, cel care urmează sau nu Calea Divină. 

Faptul că Lumea nu este eternă se datorează omului, căci Existenţa este doar 
ceea ce 1 se arată (manifestă) lui, Fiinţa este ceea ce gândeşte el, Realitatea ceea ce 
corespunde cunoştinţelor sale, iar Existenţa Reală ceea ce reuşeşte el să facă. Adică 
Lumea este Lumea lui, de ale cărei începuturi tot încearcă să-şi aducă aminte. 

Faptul că Lumea nu este infinită se datorează tot omului, mai cu seamă 
capacităţilor sale mărginite de a percepe numai zonele cosmice înconjurătoare şi de 
a le extinde, de a le tot întinde ca pe o gumă sau de a le umfla ca pe un balon, 
ambele pocnind, spre întristarea lui, când întrece măsura. 

Acestea sunt motivele pentru care extensiunile în timp sau în spaţiu, spre 
eternitatea sau infinitatea Lumii, care se fac oricum, peste orice limite, sfârşesc in 
fabulatiile despre „începutul” Lumii, mai mult sau mai putin verosimile, mai mult 
sau mai putin frumoase. 

Categorial-filosofic vorbind, toate acestea sunt acceptabile, cu limitele lor cu 
tot, până la Protosistență, care înseamnă Subsistenta Prima fata de Lume, prin care 
se înțelege Unul, Totul, Eternitatea, Infinitul şi Absolutul, şi despre care, Divina 
sau nu, nu se mai poate vorbi, din perspectiva Lumii, decât apofatic. 

3) Episistenta şi sfârşitul lumii 


Episistenta opusă, în reprezentare schematică, Protosistentei, dar numai in 
raport cu Lumea, înseamnă Subsistenta de pe urmă sau ultimă (eschatos) a Lumii. 
Condiţia acceptării sale o constituie, independent de concepţiile despre începutul 
Lumii, finitatea şi vremelnicia e1. 

Platonic vorbind, sfârşitul Lumii este posibil, dar depinde de voința 
Demiurgului, necunoscută pentru noi. Aristotelic, sfârşitul Lumii, care este eternă, 
nu este posibil, în ciuda finitudinii sale. Heraclitic vorbind, ar exista „aprinderi” şi 
„stingeri” periodice ale Lumii, datorită cataclismelor (Potopul, Atlantida), 
glaciatiilor, autodistrugerii unor civilizaţii avansate etc. Ele, indiferent de suportul 
lor istoric, ştiinţific sau stiintifico-fantastic, nu ating problema Episistentei, căci n- 
au condus pana la consideratiuni despre sfarsitul Lumii, nici macar despre sfarsitul 
Pământului (scenariile inchipuite dupa războaiele atomice). 

Evolutionistii materialişti vorbesc despre progresul permanent al Lumii, mai 
ales al Existentei Reale, construită de către om, cu mijloace tehnice tot mai 
perfecționate, bazate pe ştiinţele moderne. Există tot felul de previziuni optimiste 
în legătură cu bunăstarea viitoare a populaţiei, previziuni făcute însă şi în cadrul 
regimurilor totalitare, condamnate de istorie. Nici acestea nu ajung însă până la 
sfârşitul Lumii. 

Există însă şi lucrări eschatologice, care, indiferent de continuitatea dintre 
prezent şi viitor, vorbesc despre sfârşitul efectiv al Lumii. Cele obişnuite, 
materialiste, care vizează Pământul, au ca suport evenimente cosmice ale 
paleoastronomiei (ciocniri de planete, căderi de asteroizi, intersecții cu comete, 
schimbări ale axei Pământului) sau ale astrofizicii, care se extind la nivelul 
sistemului solar şi chiar galactic (,,stingeri” sau „aprinderi” heraclitice de astre, 
schimbări ale forţelor cosmice de atracţie sau respingere, ciocniri ale galaxiilor), şi, 
în fine, pe linia „exploziei originare”, reversul acesteia: „implozia finală”, care 
conduce însă la comprimarea Universului, cu Pământ cu tot, până la nimicul care ar 
fi explodat cândva, cu sau fără posibilitatea de a o face (heraclitic) din nou, fără 
Proto- şi, respectiv, Episistenta. 

Din perspectiva Episistentei sunt demne de menţionat aşa-numitele „scrieri 
apocaliptice” (apokalypsis = revelatio), în care Protosistenta Divina, după Creaţia 
Lumii şi după unele intervenţii cvasieschatologice (pedeapsa cu apă sau foc), 
rămâne suportul subsistential al Lumii. Aceasta însă, prin societatea umană in 
genere, ar merita să fie din nou pedepsită eschatologic, ceea ce Divinitatea, cel 
puţin prin potop, se angajase (curcubeul) să nu mai facă. Se încearcă, în viziunea 
creştină, în locul pedepsei salvarea umanității prin intervenția Supersistentei, 
întruchipată în Fiul lui Dumnezeu, care S-a lăsat jertfit pe Sine pentru iertarea 
păcatelor, după ce ne-a deschis Calea Divină a Vieţii şi a Adevărului. 

Calea Divina a fost însă greu de urmat, iar cei care au făcut-o au fost adesea 
jertfiți. Adversitatea împotriva Creştinismului a fost cruntă şi de lungă durată, în 
ciuda faptului că adepții săi erau paşnici şi supuşi. 

Mai ales persecuțiile extrem de violente şi de extinse împotriva creştinilor, pe 
vremea împăraților Nero şi Domitian, puneau sub semnul întrebării viitorul 
Creştinismului, ceea ce a şi determinat apariția scrierilor apocaliptice. Dintre 
acestea, a devenit carte canonică Apocalipsa Sfântului loan Teologul. Revelația 
acestuia despre viitorul Creştinismului şi despre sfârşitul Lumii, care este în 
concordanță şi cu alte scrieri (cu Evanghelia după Matei, în care vorbeşte chiar 
Mântuitorul despre sfârşitul Lumii, cu A doua Epistolă a Sfântului Apostol Petru şi 
cu numeroase locuri din Evanghelia după Ioan, care se consideră că a fost cel care, 
exilat în insula Patamos, ar fi avut, în anul 96, această Revelatie. 

Cea mai importantă componentă speculativ-catoptronică a Revelaţiei, care 
constituie şi axul întregii comunicări divine, o constituie identificarea 
Protosistentei (A/pha) cu Episistenta (Omega), care este Divinitatea (Domnul 
Dumnezeu), Supersistenta (ho pantokrator, omnipotentes, atottiitorul), adică 
Subsistenta, Cel ce este, si Cel care era, si Cel care va veni: Unul, Totul, 
Eternitatea, Infinitul, Absolutul. Raportul Supersistentei faţă de Lume este 
exprimat fără echivoc ca Protosistenta (ho protos, Primul, Cel dintâi) şi Episistenta 
(ho eschatos, Ultimul, Cel de pe urmă). 

Apocalipsa a fost apreciată mai ales pentru anumite viziuni ale viitorului 
creştinesc (de după anul 96) al Lumii: continuarea persecuțiilor şi a jertfelor de tot 
felul, până la instaurarea Creştinismului (din jurul anului 1.000) în Europa, după 
care au mai urmat pericole (normanzii: hunii, tătarii, turcii), fără afectarea 
nucleului creştinităţii, mai ales previziunea mileniului de dominație a 
Creştinismului (ta chilia ete); semnele sfârşitului după dezlegarea Satanei; cei 
patru cavaleri ai Apocalipsei care bat „recorduri” mondiale, tot mai violente asupra 
omenirii (minciuna, nedreptatea, boala, moartea), globalizarea răului sub 
conducerea Fiarei, care stăpâneşte peste toate semintiile, peste toate popoarele, 
peste orice limbă şi orice neam; semnele Fiarei şi, mai ales, celebrul 666 care este 
impus, în mod neaşteptat, tocmai de către adversarii creştinilor, cu scopul evident 
de a le trezi sentimentul culpabilitatii învinşilor. 

Nota, optimistă pentru creştini, a Revelatiei o constituie biruinţa finală asupra 
răului, numai că aceasta, în afara desfăşurării speculative, reproductive a 
începutului creştinesc (cu a doua Venire a Mântuitorului, cu a doua Judecată, de 
data aceasta a necredincioşilor, cu pedepsirea acestora, cu Învierea morţilor, cu 
Înălțarea drepţilor), coincide şi cu sfârşitul Lumii, însoţit de cataclisme telurice si 
cosmice. Împărăţia lui Dumnezeu (basileia tou theou, regnum Dei) nu mai este în 
Lume, ci în Supersistență. Acolo, într-adevăr, nu mai există moarte, ci viata 
veşnică, căci este tărâmul (regnul, imperiul) Eternitatii. Şi, întrucât Acesta coincide 

cu sfârşitul Lumii, reprezintă Episistenta, după care, in acceptie creştină, nu va mai 
fi o altă Lume, ci doar tărâmul vieţii veşnice a viilor şi a morţilor care au reuşit să 
urmeze Calea Divina a îndumnezeirii (entheosis), Calea Adevărului speculativ 
creştin, de reproducere a Vieţii lui lisus Hristos. 

Sfârşitul Lumii, în ciuda multor asemănări a semnelor sale cu situaţia actuală 
a Lumii, nu înseamnă că se va petrece, după mulțimea prezicerilor false din 
imperiul imens al minciunii mediatice, într-un viitor determinat. Aceasta şi pentru 
faptul că răul poate fi oricând şi mai mare; preconizarea uciderii a 90% din 
populația Pământului prin activitatea celor „patru cavaleri ai Apocalipsei”; 
distrugerea în continuare a solului, subsolului şi atmosferei terestre; mutilarea 
oamenilor şi transformarea lor în bioroboti ş.m.a. Dar, oricum, sfârşitul va veni 
cândva, iar Episistenta va şterge, poate pentru totdeauna, urmele Lumii. 

Există însă adepţi ai Apocalipsei care consideră că aceasta s-a şi petrecut deja 
sau tocmai se petrece în zilele noastre, dar fără lezarea Lumii şi nici măcar a 
Pământului, care ar fi eterne. Eterne, dar nu imobile. Asa cum se mișcă Pământul 
în jurul Soarelui, în decursul unui an, tot aşa se mişcă şi Soarele în jurul unui 
centru, parcurgând în circa 26.000 de ani un traseu care trece prin dreptul celor 12 
constelații zodiacale; cam la 2.100 de ani trece de la o constelație la alta. 
Perioadele acestea sunt numite ere. Noi am avea date despre ultimele trei ere: a 
Taurului (4.200 î.Hr. — 2.100 î.Hr.), a Berbecului (2.100 î.Hr. — 1 d.Hr.) si a 
Peştilor (1 d.Hr. — 2.100 d.Hr.). Era Peştilor (era creştină) se consideră că este în 
curs de lichidare, fără vreun sfârşit al Lumii. Ceea ce se petrece, lupta împotriva 
Creştinismului, cu sau fără vreun „anti-Crist” conducător, reprezintă doar repulsia 
fata de creştinism, ca şi fata de alte religii (islamice, de exemplu), dar, în mod 
aparent curios, nu fata de cele considerate anterioare erei Peştilor (Hinduismul, 
Iudaismul şi Budismul). După sfârşitul Creştinismului (era Peştilor) ar urma Noua 
Eră (New Age), era Vărsătorului. 

Mişcarea de instituire a Noii Ere se numeşte, datorită organizaţiilor secrete 
(oculte), cum se consideră că erau şi cele creştine la început, „conspirația 
Vărsătorului” (The Aquarian Conspiracy). Ea este antieschatologică şi are ca 
simbol curcubeul, legamantul prin care Dumnezeu s-a angajat să nu mai distrugă 
Lumea. Conspirația are sorți puternice de izbândă, căci, spre deosebire de primii 
creştini care erau jertfiți, aquarienii sunt premiaţi şi conduc cele mai importante 
instituţii culturale, ştiinţifice, artistice şi chiar politice şi religioase anticreştine. Din 
perspectiva aquarienilor, sfârşitul Lumii poate fi amânat cu 2.100 de ani, existând 
şi atunci posibilitatea de trecere de la era Vărsătorului la era Capricornului s.a.m.d. 

Episistenta, din perspectivă supercategoriala, rămâne o ipostază a 
Subsistentei, alături de Protosistenta, pe care o reproduce catoptronic, adică în sens 
invers, până la identificarea ambelor cu Supersistenta, independent de interpretările 
lor religioase, teologice, astrofizice sau astrologice, care îi pun doar în evidenţă 
nenumăratele raporturi în care s-a găsit şi se mai găseşte încă, atâta timp cât Lumea 
va mai fi populată cu ființe umane care îşi doresc unele altora sfârşitul. 

4. Transcendenta cu variantele sale 


Consideratiunile despre Transcendenta au constituit punctul de plecare al 
filosofiei pentadice, speculativ vorbind, ea fiind tocmai punctul final din gândirea 
contemporană, oglindirea ei, ca să zicem aşa, inversă. Pe de altă parte, ea cuprindea 
şi supercategoriile autologice, şi celelalte ipostaze ale Subsistentei, care, aici, în 
Filosofia pentadică II, au fost tratate separat. În aceeaşi manieră însă de 
identificare a lor speculativă, cu toată aproximatia pe care ne-o poate oferi Fig. 1, 
se poate considera că Transcendenta, în raport cu Lumea (Existenţa, Fiinţa, 
Realitatea şi Existenţa Reală) ar cuprinde toate celelalte ipostaze, întrucât şi acestea 
transcend Lumea. Dar, chiar identice fiind, odată separate în raport cu aceeaşi 
Lume, ca „mai presus” de aceasta (Supersistenta), „înainte de” aceasta 
(Protosistenta) şi „după aceasta” (Episistenta), ce ar mai putea să însemne 
Transcendenta, ca „dincolo de Lume”? 

Ce-i drept, după corectiile respective nu ne mai putem permite să zicem, de 
exemplu, că Dumnezeu, când a creat Lumea, era transcendent fata de aceasta, cum 
se spune, ci, transcendent fiind, era protosistent, iar Împărăției lui Dumnezeu, în 
care lisus Hristos îi va trage după sine (ceea ce i-a plăcut lui Kierkegaard) pe viii şi 
morții care au mers pe Calea Divină, chiar dacă este transcendentă, îi vom zice 
episistentă, căci va fi abia după judecata finală. Ce vor face morţii între timp sau 
sufletele lor în afara vieţii terestre, chiar dacă ar mai face ceva, nu mai contează la 
judecata de apoi. Dar ceea ce au făcut în timpul vieţii rămâne cvasietern, până la 
judecată, adică transcendent nedeterminat, am putea zice, nici înainte, nici după, 
nici mai presus de Lume, dar totuşi dincolo de aceasta sau în afara ei. 

S-ar putea vorbi şi despre o transcenden{a relativă, determinată de limitele 
cunoaşterii omeneşti sau de imperfectiunea mijloacelor de investigație (observaţie) 
la nivel macro- sau microfizic. Se consideră, de obicei, că limitele spaţiale ale 
Lumii, pe plan cosmic, sunt cele determinate de instrumentele de observaţie şi, 
respectiv, de mediul în care se fac observaţiile. Există însă şi „obstacole” în fata 
observatorului, formaţiuni astrale (galaxii sau nebuloase) „în spatele” cărora, oricât 
de perfecționate ar fi aparatele, nu se mai poate observa nimic. Aceste zone 
cosmice, cu toate că tin de limitele Lumii, sunt relativ transcendente, adică sunt 
dincolo sau în afara posibilităţilor noastre de cunoaştere, şi practic, pentru o durată 
aproape nelimitată a cunoaşterii umane, ele vor rămâne în aceeaşi situaţie. 

Ceva asemănător se petrece în domeniul microfizic al particulelor şi al 
componentelor acestora, cu deosebirea că aici nu mai intervin obstacole în faţa 
observaţiei, care să le ecraneze, ci pur şi simplu, domeniul microfizic al acestora 
transcende orice mijloace de observaţie. 

Limitele cunoaşterii din domeniile ştiinţifice nu sunt altceva decât „frontiere 
de trecere” de la Lume la Transcendentaé, mai precis de la Existenţa macro- şi 
microfizică. Cunoaşterea la limitele Transcendentei reprezintă acele „săgeți 
aprinse”, cum le zicea Lucian Blaga, pe care le „aruncăm” în „bezna 
Transcendenţei”. Dar, în acest sens, putem vorbi despre o mulțime de domenii ale 

decoperirilor ştiinţifice: din fizică, chimie, biologie, medicină, in care se trece in 
permanenţă dincolo de limitele tradiționale ale cunoaşterii. Transcendenta de tipul 
acesta, să-i zicem ,,gnoseologica”, ne înconjoară de pretutindeni, din toate 
direcțiile. Ne place să ne imaginăm progresul cunoaşterii pe partea superioară a 
verticalei, uitând că nu ştim aproape nimic despre interiorul Pământului sau al 
Lunii, pe care o tot privim pe dinafară. 

Se poate vorbi însă şi despre o Transcendenta propriu-zisă, atât în domeniul 
macrocosmic spațial, adică dincolo şi în afara oricărei limite a Lumii, în Infinitul 
ca atare, adică in Subsistenţă, cât şi în domeniul macroscopic temporal, în 
Eternitatea ca Subsistenta. Or, tocmai acestea sunt acceptiile cele mai importante 
ale Transcendentei, care pot fi aplicate, în ciuda oricăror teze contrare, şi in 
domeniul microcosmic: spațial, prin acceptarea Infinitului (a diviziunii la infinit a 
particulelor elementare) şi temporal prin acceptarea Eternităţii, adică a duratei lor 
dintotdeauna şi pentru totdeauna, dincolo şi în afara timpului, adică în 
Transcendenta. 

Faţă de celelalte ipostaze ale Subsistentei, se poate considera ca 
Transcendenta este cea „mai apropiată” de Lume, cu toate că terminologia spațială 
nu este adecvată aici, iar prin analogie temporală, că este un fel de ,,insotitoare 
permanentă” a Lumii. „Mai apropiată” în comparaţie cu Supersistenta; 
„permanentă” față de Protosistenţă şi Episistenţă, care se referă numai la începutul 
si, respectiv, la sfârşitul Lumii. 

Se poate considera, mai mult, că Transcendenta este chiar „amestecată” cu 
Lumea, ceea ce nu s-ar putea spune nici măcar metaforic despre celelalte ipostaze 
ale Subsistentei. În fine, dispariţia Lumii în întregul ei, în concepţia de Lume finită 
şi vremelnică, ar sugera şi lipsa de sens a Transcendentei (a ceea ce transcende 
Lumea). Supercategorial vorbind, Transcendenta s-ar identifica din nou cu 
Subsistenta, ea nefiind, în fond, altceva decât Aceasta. 

Dar nu este neapărată nevoie să piară Lumea (pereat Mundus), cu tot 
Universul, ci este suficient să piară numai omenirea, cu sau fără Pământul (sau 
„pământurile”) ei, pentru ca restul Lumii să freacă dincolo şi să devină 
Transcendenta absolută, adică Subsistenta. 


5. Transcendentalitatea şi sufletul 


De la începuturile civilizației, una dintre cele mai importante preocupări ale 
omului (ale umanităţii în genere) a fost în legătură cu sufletul, cu viața şi cu 
moartea şi, mai ales, cu trecerea de la una la cealaltă, cu transcenderea lor. 
Apariţia vieții şi încetarea vieţii erau, şi au rămas încă, misterele cele mai bine 
păzite, metaforic vorbind, cum o făcea Lucian Blaga, prin „censura transcendentă”, 
ceea ce nu înseamnă că, tot metaforic vorbind, dacă ne-o imaginăm spaţial, ca pe o 
graniță sau ca pe o barieră, ea n-ar fi fost trecută (,,sarita’”) de cele mai multe ori, 

fiind considerată, mai degrabă, ca un fel de „ştachetă” dintr-o „cursă cu obstacole”. 
Pericolul, din perspectivă kantiană, apare abia după ce a fost executat „saltul”. 
După ce am început să vorbim despre ceea ce zicea Wittgenstein că ar trebui să se 
tacă. 

Fiind vorba în mod evident de o transcendere, de o trecere „dincolo” de 
posibilităţile noastre de cunoaştere, dar nu în afara lor, am putea spune, datorită 
faptului că acestea sunt ale noastre, cum zicea adesea şi Constantin Noica, de la 
Kant citire, că trecerea este dincoace, că nu se referă la obiectul transcendent, ci la 
subiectul transcendental. Tot kantian vorbind, şi tot în legătură cu marile limite, 
care sunt de fapt ale intelectului şi ale rațiunii, aici este vorba depre suflet, in 
aceeaşi manieră în care trebuie (kantian) să vorbim şi despre Lume şi despre 
Dumnezeu, adică ajungând la contradicții, la „raționamente dialectice”, numite, 
conventional, „paralogisme”, fata de antinomiile şi idealurile raţiunii pure. 

Aceasta este perspectiva kantiană a rațiunii (pure), bazată pe logica ei 
corespunzătoare (teoriile noțiunii, judecății şi rationamentului), dar nici perspectiva 
intelectului (pur), pe care se postează Wittgenstein (a logicii simbolico- 
matematice: a funcţiilor, relațiilor şi operaţiilor intelective) nu este scutită de 
apariția paradoxelor, când, ce-i drept nu vorbeşte, dar exprimă simbolic depăşirile 
de limite (ale spaţiilor, ale figurilor, ale mulțimilor, ale numerelor). Este vorba, în 
genere, despre „paradoxiile”, cum le spunea Blaga, gândirii, redusă însă la intelect 
sau rațiune (căci el le identifică), sau despre antinomiile pe care încearcă 
dogmaticii să le mascheze prin transfigurare. 

Se uită, în aceste cazuri, de poziţia lui Hegel, apropiată de gândirea 
speculativă, pe care îl bucura apariţia contradictiilor şi le tot căuta chiar acolo unde 
nici nu mai era posibil să apară dictiile. Nu le „transfigura”, ci le „figura” 
pretutindeni, în teze şi antiteze, pe care încerca să le „depăşească” prin sinteze. 

Gândind speculativ, vechii indieni considerau că Universul, care este Unul şi 
Totul, adică Subsistenta (infinită, eternă şi absolută), este totodată şi Suflet 
universal — Brahman, un fel de vietate care se creează pe Sine din Sine prin 
speculativare, prin reproducere, fiind, la rândul Său, reprodus catoptronic, în mic, 
cum era şi monada lui Leibniz, de sufletul individual —Atman. (,,Paradoxiile” sunt 
aici la ele acasă.) Numai că, fiind de acelaşi rang supercategorial cu Subsistenta, 
sufletul individual are parte de toate „atributele” (în exprimare intelectiv-rationala) 
Eternităţii, Infinitatii şi Absolutului, el însuşi fiind Unul şi Totul. 

Consecința acestor consideratiuni o constituie postularea nemuririi sufletelor 
individuale şi transmigratia lor, ceea ce nu mai este acceptabil din alte puncte de 
vedere, dar prefigurează speculativ, dacă nu identitatea Transcendentalitatii cu 
Transcendenta, oglindirea lor reciprocă, a minimului care coincide cu maximul, 
minimum maximo coincidere, cum zicea Cusanus, ceea ce transcende atât intelectul 
nostru, cât şi posibilitatea de combinare, via rationis, a enunturilor contradictorii 
(contradictoria). 

Domeniul psihologiei, până în zilele noastre, în ciuda vechimii sale ca ştiinţă, 
de la Aristotel încoace, n-a făcut altceva decât, vorba lui Blaga, să tranfigureze 
antinomiile, via rationis, bineînţeles, şi, adesea, chiar să le excludă cu brutalitate, 
menţinând, de peste două milenii, un corpus necontradictoriu elementar, al 
proceselor psihice senzoriale şi raţionale şi al operaţiilor cu acestea la persoanele 
normale. Din această cauză a şi pierdut terenul patologiilor psihice, pe care le-a 
preluat psihiatria si neurologia, fiind şi în pericolul de a pierde terenul 
psihogeneticii în favoarea pedagogiei. S-ar putea spune însă că ar fi câştigat în 
puritate, reuşind să ,,curete” sufletul de toate aspectele sale neesentiale. Dar „tot 
curățat” în felul acesta, sufletul riscă să nici nu mai fie amintit, iar majoritatea 
manifestărilor sale, a căror descriere este, fireşte, plină de contradicții, să fie 
alungate într-un fel de „purgatoriu gnoseologic”, numit parapsihologie, urmând să 
fie aici cosmetizate, normalizate, cu antinomiile transfigurate, cum o spunea Blaga, 
pentru a fi primite în rândul fenomenelor psihice normale, până atunci fiind 
considerate para (alături) de acestea. 

Se întâmplă însă un lucru neaşteptat pentru psihologii traditionalisti, 
intelectualo-rationalisti, şi anume acela că numărul fenomenelor para-psihice este 
în continuă creştere, că trec tot mai des testele experimentale şi, mai ales, că pot fi 
utilizate în scopuri terapeutice. Din această cauză, unele dintre ele, cum este cazul 
hipnozei, adoptată de mult în psihiatrie, şi utilizată adesea în chirurgie (operaţii fără 
anestezie) au fost, în cele din urmă, acceptate şi în psihologia clasică. Numai că 
acestea interferează cu celelalte fenomene psihice (hipnoza cu sugestia verbală, de 
exemplu, dar şi cu limbajul în genere, şi, mai ales, cu gândirea, respectiv cu 
intelectul şi cu rațiunea). Or, acceptarea hipnozei cu toată încărcătura ei de 
contradicții, paradoxe şi antinomii, adesea imposibil de „transfigurat”, înseamnă şi 
transferul „paradoxiilor” în pacea, până atunci „paradisiacă”, a celorlalte fenomene 
psihice. 

Însuşi conceptul de hipnoză, în interpretarea unor savanţi care o practică 
efectiv, deci nu au niciun motiv s-o infirme pe această cale, este de aşa natură încât 
lasă, din punct de vedere intelectiv-rational, fără răspuns întrebarea dacă este un 
fenomen real sau o simplă aparenţă. Se consideră că în cadrul hipnozei nu se poate 
preciza dacă este vorba de un anumit fenomen, de mai multe fenomene sau de un 
proces fenomenal cu mai multe etape. Nici una dintre variante nu este valabilă 
independent de celelalte. Hipnoza se manifestă şi ca un singur fenomen, dar şi ca o 
succesiune de fenomene, dar nu se manifestă întotdeauna astfel încât presupusele 
fenomene componente să fie strict delimitate şi determinabile ca fiind conştiente 
sau inconştiente, raționale sau senzoriale. În plus, nici succesiunea lor nu poate fi 
prevăzută, după cum nu poate fi prevăzută cu certitudine nici măcar apariţia lor. 
Delimitarea fenomenelor subordonate conceptului de hipnoză a fost determinată 
mai mult de faptul că, istoric, ele au fost descoperite succesiv: somn magnetic, 
somnambulism artificial, hipotaxie, ideoplastie, convulsii, catalepsie, letargie şi 
alte fenomene psiho-fiziologice sau parapsihologice, la care trebuie adăugată şi 

sugestia. Luate in parte, fiecare dintre fenomene le presupun pe celelalte fie drept 
cauze, fie ca efecte, care uneori apar, alteori nu, dar nici unul dintre ele nu poate sa 
apară independent. Hipnoza este tocmai procesul complex al declanşării lor 
simultane sau succesive, care nu garantează însă niciodată apariția fiecăruia dintre 
ele în cadrul aceluiaşi experiment. 

Din perspectivă intelectiv-rationala, ar trebui elaborate, în acest caz, două 
concepte ale hipnozei, unul minimal şi altul maximal, pe baza cărora să fie 
delimitată zona genului proxim şi diferența specifică a hipnozei. Conceptul 
minimal ar trebui să desemneze toate fenomenele fără de care nu se poate vorbi de 
hipnoză; conceptul maximal, toate fenomenele care pot să apară până în momentul 
în care nu mai poate fi vorba de hipnoză. Această perspectivă presupune însă 
existența unor criterii obiective de selecţie a fenomenelor, deci o aparatură 
experimentală perfecționată, aptă de a înregistra presupuse diferențieri bioelectrice 
foarte fine. Dar inexistența unei astfel de aparaturi este şi cauza pentru care multe 
alte fenomene sunt considerate parastiintifice. Hipnoza se găseşte, din punct de 
vedere intelectiv-rational, în aceeaşi situație. Statutul ei nu este logic, ci pragmatic. 

Admiterea, în aceste condiţii, a conceptului de hipnoză duce, din perspectivă 
logico-traditionala, la reeditarea paradoxului lui Nagasena: hipnoza este A şi B şi C 
şi D şi ..., dar se dovedeşte că ea nu este nici A, nici B, nici C, nici D, nici ..., deci, 
ca atare, nu este nimic. Mergând pe această linie, T.X. Barber ajunge, într-adevăr, 
la concluzia că hipnoza nu este altceva decât un cuvânt fără semnificaţie, cel mult o 
„metaforă” care, logico-matematic, ar juca rolul unei variabile independente în 
cadrul succesiunii unei serii de fenomene, mai mult sau mai puţin eterogene, care 
se pot conditiona sau nu unele pe celelalte. 

O altă dificultate legată de determinatiile conceptului de hipnoză o constituie 
raportarea lor contradictorie la subiectul dat. Oricare dintre fenomenele legate 
direct sau indirect de hipnoză presupune asemenea determinatii contradictorii. 
Starea hipnotică este somn, dar şi veghe, nefiind, ca atare, nici somn, nici veghe; 
este conştientă, dar, în acelaşi timp, inconştentă, nefiind, ca atare, nici una, nici 
alta. Soluţia clasico-traditionala este aceeaşi — găsirea unor mijloace perfecţionate, 
a unor aparate sensibile care să poată determina cu precizie diferențele dintre 
stările amintite. Atunci se va dovedi că starea hipnotică este aşa şi nu altfel. 

Punctul de vedere clasico-traditional este cel al expectativei, al încrederii 
depline în mijloacele mecanice de testare, în aparatele de măsură. Este un punct de 
vedere cu totul rezonabil. Evoluţia însă, aproape spectaculoasă în ultimul timp, a 
cercetării fenomenelor hipnotice sau înrudite cu acestea, a făcut ca, treptat, sfera 
acestora să se extindă în aşa măsură încât să inunde treptat şi sfera psihologiei 
propriu-zise. În loc să se decidă, de exemplu, că hipnoza se reduce numai la 
fenomenele A şi B, s-a dovedit că este implicată în multe alte fenomene fiziologice 
sau psihice, considerate înainte ca fiind cu totul justificabile din perspective 
tradiționale. Dar aceasta înseamnă că determinatiile contradictorii ale fenomenelor 
sugestivo-hipnotice devin implicit şi determinatiile fenomenelor psihice obişnuite, 

în speță ale fenomenelor de conştiinţă. Dacă mecanismul memoriei, de exemplu, se 
declanşează în mod obişnuit prin intermediul sugestiei sau autosugestiei, înseamnă 
că el presupune implicit un amestec de conştient şi inconştient, care determină ca 
imaginea rememorată să sufere anumite modificări calitative, care nu mai pot fi 
justificate prin obişnuitele alternatii cantitative, de intensitate, durată etc. Se 
produce deci un fenomen analog celor din matematici şi fizica modernă. Noile 
fenomene, considerate trans-matematice sau micro-fizice, initial para-stiintifice, 
in-definibile, contra-dictorii şi para-doxale, s-au înmulţit în aşa măsură şi au 
invadat într-atâta domeniul clasic, încât el a devenit un caz particular al acestora. 

Soluția logică neclasică ar consta în elaborarea unui concept al hipnozei pe 
baza datelor paradoxale şi contradictorii reale, fără aşteptarea unor soluții 
tradiționale simpliste, conforme unor legi ca tertul exclus şi noncontradictia, care 
se dovedesc pe zi ce trece ca nefiind corespunzătoare nici măcar pentru domeniul, 
considerat clasic, al psihologiei, considerat clasic. Este vorba de o soluție care să 
meargă pe linia surprinderii structurii fenomenului psihic în pura lui esentialitate, 
pe linia surprinderii apoi a relațiilor structurale fundamentale interfenomenale, al 
căror model formal ar putea să alcătuiască ceea ce s-ar putea numi o logică 
dialectico-speculativă a psihologiei, un element pentru viitoarea fundamentare 
teoretică a psihologiei. 

Cu aceasta nu s-ar rezolva însă decât o parte dintre problemele referitoare la 
suflet. Mult mai importante şi mai „misterioase”, în terminologia lui Blaga, care, în 
paranteză fie spus, intenţiona elaborarea unei lucrări de parapsihologie în cadrul 
celei de a cincea trilogii (abandonată) a sistemului său filosofic, sunt fenomenele 
psihice de genul percepţiei extrasenzoriale, al clarviziunii, telepatiei, precogniției, 
retrocognitiei, psihokineziei ş.a. 

Dacă dăm misterului semnificaţia de speculativ, cum zicea Hegel, atunci 
constatăm că adâncirea cunoaşterii fenomenelor psihice înseamnă „cufundarea” în 
speculativ, adică in Transcendentalitatea care reproduce Transcendenta. Ceea ce 
este dincoace de noi oglindeşte ceea ce este dincolo. „Dincolo de minte” (beyond 
the brain, cum zice Stanislav Grof). Nu este de mirare că pentru explicarea 
fenomenelor parapsihice se face adesea apel la ipoteza existenței unui fel de câmp 
al forței psi, care ar fi universal. Sufletul individual (sufletele individuale) n-ar fi 
altceva decât un fel de „aparat” care face legătura cu câmpul forţei psi, când şi cât 
timp este pe aceeaşi ,,frecventa” şi poate să-l speculativeze, adică să-l reproducă, 
partial, fireşte. 

Lucrurile acestea au fost cunoscute din Antichitate, dovadă şi mulțimea 
concepțiilor despre Sufletul universal, identificat uneori cu gândirea (nous), din 
care face parte sau nu şi sufletul individual, care se identifică sau este în 
„rezonanţă” cu acesta. La Platon, de exemplu, Sufletul străbate intregul Univers, 
şi prin interiorul (mijlocul, meson) şi pe dinafara (exothen) acestuia. Mai nou, se 
vorbeşte despre „materie psihică” şi „materie noesică”, amestecată cu sau 

separată de „materia fizică”, şi chiar despre „universuri psihice”, alături de 

(sau împreună cu) cele fizice. Toate acestea sunt ipotetice, fireşte, dar constituie 
motivații pentru caracterul subsistential al Sufletului, considerat adesea ca infinit 
şi etern, atât în ipostaza de Transcendenta, cât şi în aceea de Transcendentalitate, 
care sunt în permanentă relaţie de reproducere speculativă, de gândire care se 
gândeşte pe sine, cum zicea Aristotel. De această activitate speculativă 
(he theoria), care este cea mai plăcută şi cea mai bună, se bucură Divinitatea în 
vecii vecilor, dar şi nouă ne-a fost dată, din când în când şi într-o oarecare 
măsură, această plăcere, ceea ce este, oricum, un lucru minunat. 


CONTRIBUȚII NEOKANTIENE 
IN TEORIA CATEGORIILOR 


ALEXANDRU BOBOC 


1. Consideratiile ce urmează s-ar putea integra în tema: prezențe kantiene in 
gândirea contemporană. Mutatis mutandis însă, întrucât e vorba de o continuitate 
care indreptateste formularea neokantianului Wilhelm WINDELBAND: „Kant 
verstehen heißt, über ihn hinausgehen” (Pră/udien, I, 1883). 

Pe acest fond devine inteligibilă modalitatea de acțiune a criticismului 
kantian în geneza concepţiilor contemporane despre categorii şi sisteme categoriale, 
acţiune riguros delimitată prin însăşi Critica rațiunii pure: categoriile ca «reine 
Verstandesbegriffe» (concepte pure ale intelectului), «wahre Stammenbegriffe des 
reinen Verstandes» (adevărate concepte originare pure ale intelectului), concepte 
din care provin toate celelalte concepte: „Aceeaşi funcție care dă diferitelor 
reprezentări unitate într-o judecată — sublinia Kant — dă unitate şi simplei sinteze 
de diferite reprezentări într-o intuiţie, unitate care, în general vorbind, se numeşte 
concept pur al intelectului. Acelaşi intelect deci, şi anume prin aceleaşi acte prin 
care a produs concepte, cu ajutorul unităţii analitice, forma logică a unei judecăţi, 
introduce cu ajutorul unităţii sintetice a diversului, care se găseşte în intuiţia în 
genere şi în reprezentările lui, un conţinut transcendental; de aceea ele se şi numesc 
concepte pure ale intelectului, care se raportează a priori la obiecte, ceea ce nu 
poate face logica generală. În felul acesta, există exact atâtea concepte pure ale 
intelectului care se raportează a priori la obiecte ale intuitiei în genere câte funcții 
logice existau în toate judecatile posibile în tabelul precedent (tabelele judecăților, 
«funcția gândirii în judecată», n.n. — Al.B.); căci funcțiile amintite epuizează complet 
intelectul şi îi măsoară în întregime capacitatea. Vom numi aceste concepte, după 
Aristotel, categorii, întrucât intenția noastră este la origini identică în total cu a sa, 
deşi în realizare se îndepărtează foarte mult de ea... A fost un plan demn de un 
bărbat perspicace ca Aristotel acela de a căuta să stabilească aceste concepte 
fundamentale. Dar fiindcă nu avea nici un principiu, el le-a adunat în grabă, aşa 
cum i se prezentau...”! 


! Imm. Kant, Critica rațiunii pure, Editura Ştiinţifică, Bucuresti, 1969, p. 110. Kant oferă 
apoi „Tabloul categoriilor” (12 categorii) şi precizează: „Aceasta este deci lista tuturor 
conceptelor originare pure ale sintezei pe care intelectul le cuprinde a priori în sine şi în temeiul 
cărora numai el este un intelect pur; pentru că numai cu ajutorul lor el poate înțelege ceva din 

2. Asadar, Kant pune in atentie «deducerea sistematica dintr-un principiu», 
prin «facultatea de a judeca», pe care urmasii au integrat-o in modalitati diferite, 
printr-o aclimatizare la noul stadiu al dezvoltării gândirii, înscrisă pe calea 
ordonării în «sisteme» ale categoriilor. Aşa cum s-a precizat: „tabela judecăților 
ordonată sistematic de Kant a constituit astfel firul călăuzitor pentru dezvoltarea 
unei complete tabele a categoriilor, în a căror concepere vechea idee didactică de 
«tabula logica» a fost legată atât cu cea a reprezentării şi completitudinii, cât şi cu 


aceea a deductibilitatii sistematice. Ca şi concepte pure ale intelectului, 


«transcendentale» ale tradiției clasice, cât şi de «Ideile» raţiunii pure, categoriile 
dezvoltate de Kant posedă atât valabilitate intențională pentru obiecte ale 
intelectului în genere, cât şi semnificație posibilă pentru cunoaşterea provenită din 
experiență. Ele sunt, astfel, pe de o parte concepte de structură a oricărei ştiinţe, 
întrucât aceste concepte trebuie să se bazeze pe ele, aşa încât, ceea ce se prezintă 
totdeauna ca obiect al unei ştiinţe posibile, este cel puţin gândit prin ele; pe de altă 
parte, conceptele pure ale intelectului dobândesc semnificaţie cognitivă numai dacă 
aplicarea lor la fenomene este garantată fundamental printr-o „deducție 
transcendentală”?. 

Teoriile unor gânditori de referință pentru orientările cuprinse sub denumirea 
de «neokantianism» (Cohen, Natorp, Windelband, Rickert, Lask şi alții) se 
caracterizează printr-o referire expresă la Kant, în construcții ce duc mai departe 
gândul criticismului, in noi formule de punere a problemei «fundamentării 
transcendentale» a cunoaşterii obiective, centrate de ideea „constituirii apriori a 
obiectelor”. Categoriile sunt concepute în acest context drept „un fir călăuzitor 
pentru tratarea şi înțelegerea a ceea ce ar putea valora (gellen) ca obiect al 
cunoaşterii. În ceea ce priveşte resemnificarea doctrinei categoriilor a lui Kant, nu 
vor prelua însă pretenția acestuia la completitudinea tabelei sale a conceptelor pure 


ale intelectului”. 


3. In sensul celor menţionate semnalăm mai întâi poziţia unuia dintre cei mai 
de seamă exegeti ai criticismului kantian şi autorul unei construcţii neokantiene, 
Hermann Cohen: „Două puncte de vedere domină deducerea de către Kant a 


diversul intuitiei, adică poate gândi un obiect al ei. Această diviziune este dedusă sistematic 
dintr-un principiu comun, anume facultatea de a judeca (care este totuna cu facultatea de a 
gândi) şi nu s-a născut rapsodic, dintr-o cercetare, întreprinsă la întâmplare a conceptelor 
pure...” (Ibidem, p. 111). 

? Ritter, J.-Griinder, K., Historisches Wörterbuch der Philosophie, Bd. 4(1-K), Schwabe & CO. 
Ag. Verlag, Basel, 1976, p. 728. 

3 Ibidem, p. 745. 

elementelor cunoaşterii. Un punct de vedere constă în principiile sintetice — 
expresia sa pentru fundamentele, pentru principiile cunoaşterii. Celălalt însă constă 
în formele judecății, aşa cum acestea sunt desemnate în mod traditional în «logica 
generală» — expresia sa pentru logica formală. Ambele puncte de vedere corespund 
celor două concepții ale sale despre a priori. Principiile reprezintă Transcendentalul 
a priori, felurile de judecată (Urteilsarten) reprezintă metafizicul a priori. Ambele 
sunt cuprinse laolaltă în unitatea conştiinţei”. 

Tratarea problemei raportului dintre categorie şi judecată întâmpină unele 
dificultăţi, legate mai întâi chiar de faptul că „succesiunea internă a categoriilor, 
care în pluralitatea lor ia naştere dintr-o modalitate de judecată (Urteilsart), are în 
ea un fir călăuzitor, prin care rămâne asigurată conexiunea ei genealogică”. 

O mare „temere” poate fi însă legată de următoarea situație: „Nucleul adevărat 
al unei categorii pare a se afla într-un tip de judecată, dar la o examinare mai atentă, o 
alta se dovedeşte drept rădăcina. Categoria a ajuns la cea mai profundă a ei 
semnificaţie abia în decursul dezvoltării ştiinţifice, şi abia astfel a devenit o problemă 
clară. În suportul judecății ne-am putea rătăci sau am putea chiar greşi. Aici pare a se 
concentra o incomparabilă diferenţă între categorie şi judecată”. 

Se ridică întrebarea: „Cum s-ar putea, corespunzător noii categorii, să se afle o 
modalitate de judecăţi (Urteilsart) mai potrivită pentru noua semnificaţie a acesteia, 
dacă principial nu ar exista o astfel de corelaţie între categorie şi judecată?” 

În măsura în care ne oprim la raportul dintre categorie şi judecată, „nu luăm 
în seamă nici o deosebire între ele; căci numai şirul şi gruparea uneia dintre ele, fie 
aceasta cea a judecăților sau cea a categoriilor, ar trebui să devină firul călăuzitor 
pentru celelalte; dar noi luăm în seamă între ele o intercorelatie. Ca urmare, nu 
numai un tip de judecată poate să cuprindă o pluralitate de categorii, ci şi o 
categorie poate să fie conținută în mai multe feluri de judecată...”* 

Mai exact, fata de limitele „felurilor de judecată”, categoriile „trebuie să fie 
gândite în decurgere, fără ca din această cauză să-şi piardă propria lor grupare. 


+ H. Cohen, Logik der reinen Erkenntnis, 3. Aufl., Bruno Cassirer, Berlin, 1922, p. 48. „Şi 
această expresie, continuă Cohen, ascunde în sine acele două semnificaţii. Ea înseamnă o dată, 
conform semnificației dominante, care se atribuie conştiinţei în epoca modernă de la Leibniz încoace, 
mai cu seamă unitatea principiilor, dar totodată şi unitatea conştiinţei de sine. Deductiei metafizice a 
categoriilor, nume cu care Kant desemnează numai conceptele de bază (Grundbegriffe), îi corespund 
formele judecății. Deoarece în semnificația metafizică a lui a privi valoarea acestuia nu ajung la 
sensul critic al lui Kant, ci mai degrabă la fundamentarea sa transcendentală şi la facilitarea acesteia, 
este indicat totodată cu aceasta pericolul în care se afla Kant în pornirea de la împărțirea tradițională a 
judecăților” (Ibidem, p. 48-49). 

> Ibidem, p. 51. 

ê Ibidem. 

7 Ibidem, p. 52. 

8 Ibidem. 

Direcţia între categorie şi judecată este una reciprocă: categoria este scopul 
judecății, iar judecata este calea categoriei”. 

O astfel de punere a problemei devine inteligibilă pe fondul preocupării lui 
Cohen de a fundamenta „cunoaşterea pură”: gândirea ca „gândire absolută a 
originii” se realizează constant în judecăţi, a căror unitate se desfăşoară în diferite 
feluri de judecată (Urteilsarten) — judecăţi ale legilor gândirii, ale matematicii, ale 
ştiinţei matematice a naturii, — care corespund obiectelor cunoaşterii. Aceste 
diferite feluri de judecată sunt «moduri de a funcționa» (Betătigungsweisen) ale 
judecății; categoriile, ca «moduri originare de legare a multiplului» devin «condiţii 
logice necesare ale experienţei», mai exact: «expresii ale legitatii gândirii care se 
raportează la obiecte prin judecăţi»; deoarece multiplul este creat în actul de 
judecare, cunoaşterii îi revine ca «dat» numai ceea ce este format categorial, 
renuntandu-se astfel la ideea lui Kant despre corespondenţa dintre categorie şi 
judecată". 

În principal, această reorientare a gândului kantian începe cu reducerea 
aprioricului, la forma unică a categoriei, si astfel „categoria nu mai e caracterizată 
ca «concept» ci ca predicatie, ca o formă de judecată. Ea nu este o stare, ci un act”; 
„în locul corespondenței sărace într-un fel de judecată şi o singură categorie, 
H. Cohen stabileşte o largă corelație între judecăți si categorii, aşa încât o categorie 
poate ajunge la deplina ei dezvoltare, suferind orientarea mai multor feluri de 
judecăți. Se înlătură astfel orice dogmatism, căci spărgând cadrele fixe ca număr şi 
calitate şi dând categoriilor deplină libertate de mişcare şi creştere, acestea nu mai 
sunt forme infailibile, totul se schimbă, se adânceşte, evoluează cu trebuintele şi 


problemele ştiinţei”!!. 


4. O altă direcţie de factură kantiană, care pune însă accent pe raportul 
categorie şi valoare, este reprezentată de Windelband, Rickert, Lask, B. Bauch 
(aşa-numita „Şcoală de la Baden”), prin care filosofia kantiană este luată ca punct 


” Ibidem, Cohen concepe judecata în corelaţie cu gândirea: „Gândirea, ca gândire a cunoaşterii, 
ni s-a dovedit a fi producere (Erzeugung). Avem nevoie de această caracteristică preliminară a 
gândirii, deoarce vrem să proclamăm logica noastră ca logică a originii. Producerea rămâne însă 
nedeterminată, dacă nu este gândită ca producere din origine...” (Ibidem, p. 53). 

Este ideea de bază a „logicii cunoaşterii pure”, pentru care gândirea nu are o premisă 
(un „dat”), ci este „origine” în sens absolut: idealismul logico metodologic al şcolii de la Marburg a 
neokantianismului. 

10 H, Cohen, Logik der reinen Erkenntnis, p. 35-38; 47-52. Cf. Al. Boboc, Kant si neokantia- 
nismul, Editura Ştiinţifică, 1968, p. 114-122. Este de reținut că H. Cohen dezvoltă un sistem al 
categoriilor în orizontul concepției după care trebuie să admitem o pluralitate de categorii, dată fiind, 
bineînţeles, dependenţa de mersul cunoaşterii ştiinţifice şi de problemele noi care se impun (Ibidem, 
p. 120-128). 

1! Alice Voinescu, Scoala de la Marburg, în: Istoria filosofiei moderne, Vol. III: Perioada 
contemporană, Societatea Română de Filosofie Bucuresti, 1938, p. 149. 

de plecare pentru fundamentarea unei filosofii a valorilor şi a culturii. „În fondul ei 
cel mai adânc — sublinia B. Bauch — filosofia kantiană poate fi considerată drept 
filosofie a valorii; şi ceea ce Kant înţelegea prin «Idee», întrucât o concepea ca pe o 
«temă eterna» va da expresia adecvată sensului valorii însăşi”!?. 

Este de reţinut că punctul de vedere al acestei orientări se află în cercetările 
lui Hermann Lozze (1817-1881), care a propus ideea de «valabilitate în sine», ca 
gen proxim pentru predicatia despre valoare: valoarea este valabilă, spre deosebire 
de realitate, care este (într-o modalitate determinată, bineînţeles). Pe acelaşi fond, 
Lotze considera că „sentimentul” (Gefühl) este purtător de valori’’, teză care, mai 
târziu (după 1900) va deveni constitutivă orientării fenomenologice în axiologie 
(Max Scheler, îndeosebi). 

Pe linia iniţiată de Lotze, Wilhelm Windelband (1848-1915) distinge riguros 
între normă şi lege punând în atenție opoziţia dintre judecată (Urteil) şi apreciere 
(Beurteilung)'*, de fapt, dintre explicare şi apreciere, şi dezvoltă un sistem al 
categoriilor, insistând asupra necesităţii unui principiu de deducere „sistematică” a 
categoriilor, grupate în „categorii constitutive” (obiectuale — gegenstăndliche) şi 
„categorii reflexive”: „Prin categorii — scria Windelband — înţelegem formele 
sintetice sau raporturile în care conținuturile date intuitiv sunt conexate laolaltă 


pentru conştiință”!5. 


5. În concepţia lui Heinrich Rickert (1863-1936), „principiul” de deducere a 
categoriilor este precizat printr-un proces complex de situare a conceptului de 
categorie în contextul: normă (transcendentă) — categorie (forma actului de 
judecare) — forma transcendenta (forma judecății efectuate): ca „structuri 
funcţionale ale cunoaşterii”, categoriile sunt totodată „formative” (formgebende), 
dar într-un act de judecare în care „se recunoaşte” imperativul (transcendent) şi, în 
legătura cu „forma judecății efectuate” se determină „forma obiectului cunoaşterii”. 


2 B, Bauch, Wahrheit, Wert und Wirklichkeit, F. Meiner, Leipzig, 1923, p. 469. Autorul 
concepea judecatile „aşa cum le-a definit Kant, anume ca funcțiuni”, iar în ceea ce priveşte 
categoriile scria: „în sens strict considerată, categoria este «relație pură de valabilitate»” (Ibidem, 
p. 180, 192). 

3 H, Lotze, Mikrokosmos. Ideen zur Naturgeschichte und Geschichte der Menschheit (1856), 
6. Aufl., F. Meiner, Leipzig, 1923, p. 340. 

14 W, Windelband, Normen und Naturgesetze (1882), in: Prăludien. Aufsätze und Reden zur 
Einleitung in die Philosophie, Bd. II, 9. Aufl., J.C. Mohr, Tübingen, 1924, p. 24-28. 

'S Idem, Vom System der Kategorien (in: Philos. Abh. Chr. Sigwart zum Jo. Gebuststag, 1900, 
p. 45. Cf. J. Ritter und K. Griinder, Wortrbuch der Philosophie, Bd. 4, p. 748: aflarea unui principiu 
de deducere a categoriilor este posibilă numai dacă le înţelegem ca forme ala gândirii capabilă de 
relationare” şi este realizabilă numai dacă devine clară „conexiunea modurilor de relaţionare”). 

Într-o exprimare mai clară: „Categoriile constitutive sunt, cele reflexive au valabilitate. Cele 
dintâi sunt relații obiective transcendentale. Graţie spaţiului şi timpului categoriile reflexive pot 
deveni constitutive” (N. Balca, Scoala de la Baden, în: Istoria filosofiei moderne, III, p. 171). 

Într-un fel, categoriile sunt „principii formatoare (bildende)” de „configurații 
transcendentale” în sfera obiectelor cunoaşterii. Dar, după Rickert, „cunoaşterea 
este recunoaştere (Anerkennen), nu se reduce la „simpla reprezentare”, ceea ce 
schimbă şi poziția subiectului: nu cunăscător, ci valorizator: „Abia o dată cu 
subiectul care afirmă, la poziţie, valorizează, intervine un subiect al cunoaşterii 
care merită acest nume... Abia în recunoaşterea unei valori putem să sesizăm actul 
pe care el trebuie să-l efectueze pentru a lua în stăpânire obiectul în care şi el 
(ca act) poate exista. Reprezentările, cu conţinutul lor reprezentat, nu sunt 
niciodată, după esența prestatiei lor, acte teoretice ale subiectului. Numai afirmarea 
care valorizează conferă sens acestui act”!€. 

Conceptul de «recunoaştere» devine astfel hotărâtor: prin poziţie cu 
conceptul de cunoaştere bazat pe sinteza unor reprezentări, «recunoaşterea» 
presupune un dat absolut: imperativul (das Sollen) (transcendent), survenit prin 
actul judecării transformat: nu a judeca (urteilen), ci a aprecia (beurteilen), ceea ce 
restructurează contextul în care îşi află locul (funcţia) categoria. 

Iată, în acest sens, unul dintre textele cele mai semnificative: „Pentru a scoate 
în evidență semnificația obiectuală (gegenstândliche), pe care o are conţinutul de 
judecată realizat, intentionam ca forma sa, pe care el o primeşte prin recunoaşterea 
normei transcendente, şi care îi conferă obiectivitate nu prin raportarea la un real 
imanent, ci la un imperativ transcendent, să o numim forma sa transcendentală, şi 
ca urmare, să deosebim în orice cunoaştere trei factori formali: norma 
transcendentă, care garantează conexiunea conţinutului şi a formei, categoria, care 
reprezintă sensul formal al actului recunoaşterii ei, şi, în fine, forma 
transcendentală, care este de aflat în conținutul de judecată obţinut. Norma este 
forma imperativului (des Sollens) sau a obiectului transcendental nereal, care, fiind 
conexiune a formei şi conţinutului, se opune subiectului. Categoria este forma 
actului de judecare (die Form des Urteilsaktes), în care cuprinde acest obiect prin 
afirmare, şi îngăduie astfel să ia naştere produsul de cunoaştere. În fine, forma 
transcendentală este forma judecății efectuate, despre care se crede că ar reproduce 


forma obiectului real obţinut”. 


1* H, Rickert, Der Gegenstand der Erkenntnis. Einführung in die Transcendentalphilosophie 
(4. und 5. Aufl.,), J.C.B. Mohr, Tibingen, 1921, p. 167. În alti termeni, „cunoaşterea este, după sensul 
ei logic, recunoaştere de valori sau respingere de non-valori...” (Ibidem). 

17 Ibidem, p. 322. Prezenţa formei creează un context mai larg: „La aceste trei forme, care 
rezultă în mod necesar, de îndată ce este vorba nu numai de obiectul cunoaşterii, ci şi de cunoaştrea 
obiectului, şi împreună cu care survine teoria cunoaşterii care procedează subiectiv, se adaugă încă o 
a patra, forma logicii «obiective», care, ca valoare transcendentă ţine de conţinut şi care pare să 
posede obiectul în al său «în sine», dacă îl gândim ca separat de subiectul cunoscător, adică, în sens 
strict nu-l mai gândim ca obiect. În fine, este de numit încă acea formă, pe care trebuie să o accepte 
realismul empiric, pentru ca să poată gândi, obiectul ca o corelaţie efectivă a formei şi a conţinutului. 
În ansamblu, obţinem astfel nu mai putin decât cinci forme diferite, dintre care, în sensul cel mai larg 
al cuvântului, două sunt forme ale judecății şi trei — forme ale obiectului...” (Ibidem, p. 322-323). 

Norma, categoria şi forma trebuie concepute şi în sine, prin funcţia lor în 
realizarea cunoaşterii (în sensul precizat: ca «recunoastere»), separat de actele 
prin care sunt legate de viata sufletească. Este aici prezent un antipsihologism 
(în atmosfera veacului pe atunci: începutul secolului 19, fenomenologia lui 
Husserl etc.). Ca urmare, devin inteligibile precizările: «recunoaşterea» normei 
nu trebuie considerată „ca un act psihic”, cu toate că despre ea putem vorbi 
„numai în expresii care indică acte psihice”; separăm „sensul logic al categoriei” 
de „ființa psihică reală care efectuează recunoaşterea, căci ne mişcăm „în sfera 
conceptelor”; cu categoria ca „formă a afirmării” configurăm „numai conceptul 
conştiinţei în genere judicative”!S. 

Centrul de atracție al tuturor acestor interrelatii îl constituie cunoașterea, 
concept gândit în vederea reconstituirii «teoriei cunoaşterii» (Erkenntnislehre) în 
tradiție kantiană, dar operând asupra obiectului în dublu sens: «obiect al 
cunoaşterii» (Gegenstand der Erkenntnis) şi «cunoaştere a obiectului» (Erkenntnis 
des Gegenstandes) unite prin «actul de cunoaştere» (Erkenntnisakt) în obiectul unei 
noi forme a «filosofiei transcendentale», determinată (în mare măsură) de 
conceperea cunoaşterii ca «recunoaştere» (Anerkenntnis) şi de distincţia dintre 
sens, purtător al „valabilității” (în judecată) şi valoare (valabilitatea „în sine”). 

În principal, determinarea „obiectului cunoaşterii” (în sensul: «cunoaştere» ca 
«recunoaştere» — Das Erkennen als Anerkennen) se poate înfăptui numai dacă 
„actul judecății, în sensul său pozitiv, ca act al valorizării (Wertens) teoretice este 
separat de orice simplă reprezentare şi de prestațiile acesteia... Poziționarea (das 
Stellungnehmen) fata de valori este aşadar legată în mod necesar cu sensul fiecărei 
prestații a judecății”; „vrem să spunem, că cunoaşterea însăşi, în ceea ce priveşte 
prestațiile ei, este de semnificat ca o valorizare (Westen). Numai actele valorizării 
sunt adevărate ori false”! 

Rickert precizează apoi că s-ar putea constata astfel „o dublă măsură de 
relationare: cea a sensului transcendent, pentru actul de cunoaştere, si cea a 
obiectului pentru conţinutul transcendent al judecății; totodată actul de cunoaştere, 


15 Thidem, p. 324. Aşadar, „ca şi norma transcendentă, categoria premerge conceptual 
oricărui real (Wirklichen)... Ca formă a afirmării (Jaform) a sensului imanent al judecății, ea uneşte 
imperativul transcendent valabil cu actele subiectului cunoscător, în care ea este conținută ca 
moment formal identic, şi, întrucât numai cu ajutorul ei se stabilesc definitiv atât conceptul de 
obiect al cunoaşterii, cât şi conceptul de cunoaştere a obiectului, în conceptul ei culminează ca 
obiect, pe calea subiectivă a actului de cunoaştere, o filosofie transcendentală veritabilă” (Ibidem, 
p. 325). 

19 Ibidem, p. 165. De fapt, „orice cunoaştere începe cu judecata, continuă în judecăţi şi poate 
sfârşi numai în judecăţi. Cunoaşterea ca cunoaştere «actuală» constă astfel numai din judecăţi”; „chiar 
judecata care exprimă faptul că «obiectele» concordă cu reprezentările, închide în afirmaţia sa 
recunoaşterea unei valorizări sau o valoare” (Ibidem, p. 163, 167). 

prin sensul transcendent, trebuie să cuprindă obiectul, ca să îndeplinească ceea ce 
el, ca act de cunoaștere, are de prestat”?0. 

Această restructurare a cunoaşterii prin înţelegerea „actului judecății” şi ca 
„act al valorizării” situează teoria cunoaşterii însăşi în orizontul teoriei valorii. 
Aceasta determină şi schimbarea poziției categoriilor, care nu mai sunt „forme a 
priori ale obiectelor reprezentate”, ci „structuri formationale” ale cunoaşterii sale, 
chiar mai mult; forme de cuprindere a „sensului formal al actului de cunoaştere”, 
dar şi „formă a actului de judecare” prin raportare la valori. „Orice judecată — scrie 
Rickert — este o apreciere (Beurteilung) sau o valorizare (Wertung), ceea ce nu 
trebuie să însemne că orice judecată aparţine de aşa-numitele «judecăţi de valoare». 
În punerea problemei dimpotrivă, noi avem de a face numai cu judecăţi despre 
ființă sau mai exact despre realitate, aceasta întrucât ne limităm la problema 
cunoaşterii realității şi intenționăm să înţelegem această judecată pusă de realitate 


ca recunoaştere de valori sau valorizare”?!. 


6. În contextul unei abordări de tip neokantian se situează si Emil Lask (1875- 
1915), discipol al lui Rickert, dezvoltând însă o „teorie a categoriilor”, după care 
categoriile constituie un «material» pentru «obiectivitate» (Gegenstălichkeit) şi, ca 
urmare, în forma categorială ar fi de consident «fenomenul logic originar» (das 
logische Urphdnomen). 

Lask este preocupat in principal de „logica filosofiei şi teoria categoriilor”, 
o asociere cu scop de a releva specificul şi rolul logicii în funcţionarea în sistem a 
filosofiei şi a categoriilor: „trebuie înainte de toate să fie schiţat tipul unei «teorii 
a două lumi» (zweiweltentheorie) pentru ca pentru susținătorii unei astfel de 
teorii să poată să fie postulată o logică şi o doctrină a categoriilor care se află în 
acord cu ea”?. 

O astfel de dependenţă se justifică şi istoric şi sistematic: „Prin întreaga 
istorie a gândirii se manifestă încercarea de a aduce claritate şi ordine în 
conceptul trăitului (Er/ebben) în genere, al gândirii în genere, a ceva în genere. 
Încă de la primele începuturi ale speculatiei, aceasta a condus la conturarea 
treptată a unei teorii a două lumi (Zweiweltentheorie) şi, pornind de la o astfel de 
deosebire fundamentală a două sfere originar opuse a luat naştere orice orientare 
ultimă şi unitară a concepţiilor despre lume... În mii de variaţii ale numelui şi 


% Ibidem, p. 240. Este de reţinut totodată că „obiectul cunoaşterii” (în sensul idealismului 
transcendental, aici reînnoit) nu este «dat» nici imanent nici transcendent, ci „dat ca temă” 
(aufgegeben) (Jbidem, p. 316), ceea ce marchează o altă latură a distantarii de concepțiile care-l 
determină numai în raport cu reprezentarea, şi nu cu actul valorizării. 

21 Ibidem, p. 169. Dar, precizează Rickert, „valoare recunoscută în orice judecată adevărată 
fiind atemporală în valabilitatea ei, este şi independentă de orice conţinut real al conştiinţei 
individuale, care ca o configuraţie temporală, are totdeauna un început şi un sfârşit” (Ibidem, p. 177). 

“E. Lark, Die Logik der Philosophie und die Kategorienlehre, în: Gesammelte Schriften, LL. 
Bond, J.C.B. Mohr, Tiibingen, 1923, p. 5. 

sensului s-a repetat dualismul modelat exemplar de Platon, aceasta teorie a celor 
două lumi””’. 

Toate sistemele care s-au prezentat istoriceste sunt de inteles ,,dupa luarea de 
poziţie” fata de această „deosebire fundamentală”, şi constituie „o realizare 
eliberatoare şi clarificatoare a contemporaneității faptul că, — în principal în 
legătură cu indemnurile lui Lotze — totalitatea a ceea ce este în genere posibil de 
gândit se reîntoarce la o ultimă dualitate, la prăpastia dintre fiind (Seiendem) şi 
valabil (Geltendem), dintre domeniul ființei şi domeniul valabilitatii, dintre 
configuratiile despre fiinţă şi configuratiile despre valabilitate, dintre sfera realității 
şi sfera valorii, dintre ceea ce este şi se petrece şi ceea ce e valabil (gilt), fără să 
trebuiască să fie”. 

Problema dificilă nu priveşte configuratiile în raport cu ceea ce este, cu ființa, 
ci cu ceea ce „valorează, fără să trebuiască să fie” (das «was gilt, ohne sein zu 
müssen»), pe scurt „cercetare aprofundată a ceea ce nu este (des Nichtsseien), a 
ceea ce-i valabil atemporal, a semnificatiilor valabile a formelor sensului, precum 
şi a valorii...””> 

Trebuie să deosebim însă riguros „domeniul valabilului” de ceea ce tine de 
„cercul nesensibilului”(Nichtsinnliche) şi să să luăm în atenție contribuţiile lui 
Lotze: a constituit „o prestație hotărâtoare” a lui Lotze „faptul că, alături de 
modurile fiindului şi cele ale suprafiindului, a dscoperit valabilul (das Geltende) ca 
un al treilea domeniu, şi cu aceasta — cel putin implicit — a făcut vizibilă 
insuficienţa dualității străvechi a sensibilului şi suprasensibilului, al oricărei teorii a 
două lumi. Noi ne aflăm astăzi în epoca impulsului său insufletitor””®. 

Concepţia lui Lotze devine hotărâtoare „pentru înţelegerea stadiului actual al 
teoriei categoriilor”; căci „la baza unei teorii a categoriilor orientată de teoria a 
două lumi se află în esență dualismul sferei ființei şi al sferei valabilitatii 
(Geltungssphére), al cunoaşterii fiinţei şi al cunoaşterii valabilitatii””’. 

În esență, filosofia teoretică, logica, teoria categoriilor constituie „o ramură a 
ştiinţei filosofice a valabilitatii, obiectul lor aparţine sferei valabilității”; 
„principiile filosofiei transcendentale, doctrina categoriilor a lui Kant sunt cele care 


% Ibidem. Şi s-a exprimat în opoziţia dintre sensibil şi inteligibil, fenomen şi idee, materie şi 
formă, materie şi spirit, finit şi infinit, relativ şi absolut, natură şi rațiune, natură şi libertate etc. 

4 Ibidem, p. 6. 

* Ibidem, p. 6. Toate acestea se pot regrupa după ceea ce constituie „adevărata tăietură în 
conținutul a ceva în genere”: „deosebirea fiindului şi cea a nefiindului”, ceea ce orice „teorie a două 
lumii” statuiază: alături de „lumea sensibilă”, una inteligibilă (bidem, p. 6,7). 

% Ibidem, p. 14. Această influenţă a conceptului lotzean despre «ceea ce-i valabil, fără a trebui 
să fie» e vizibilă la Windelband, Cohen, Husserl, Rickert şi alţii. Pe scurt, „elaborarea de către Lotze a 
concepției despre sfera valabilitatii (Geltungssphére) a jalonat calea cercetării filosofice 
contemporane” (Ibidem, p. 15) 

” Ibidem, p. 15,16. Aceasta înseamnă „preconizarea unei teorii a categoriilor care corespunde 
teoriei a două lumi”; 2postulăm astfel o logică care concordă cu teoria a două lumi”(/bidem, p. 21,23). 

trebuie să-şi afle aici o aplicare a lor dezvoltată şi astfel şi consolidarea. Conceptul 
kantian de formă şi concept de categorie, fapta copernicană, iată ce se află la baza 
tuturor dezvoltărilor ce urmează”. 

Lask dezvoltă astfel o teorie a categoriilor „după măsura domeniilor 
obiectuale ale fiindului sensibil şi ale valabilului nesensibil”, două „regiuni 
categoriale” determinate după deosebirea dintre „ființă şi valavilitate” (Sein und 
Gelten) şi corelarea lor după raportul dintre formă şi material. 

Întrucât Lask inițiază o teorie a categoriilor „în jurul unei logici a filosofiei, 
adică unei logici a sferelor valabilității”, se atinge astfel „nu numai un nivel de 
dezvoltare a punerii problemelor filosofice, ci totodată un gen de autoreflectie a 
principiului filosofic al neokantianismului””. 

Aceasta vine cumva în acord cu ceea ce Lask însuşi spunea că e valabil 
pentru doctrina categoriilor: „ce fel de doctrină a categoriilor formează cineva, 
depinde de ce fel de filosof este, ori cel putin ar trebui să depindă d aceasta”. 


7. Preocupările pentru tema categoriilor în neokantianism vădesc tendința de 
a acomoda „principiul” kantian la noul stadiu al dezvoltării ştiinţelor, îndeosebi al 
constituirii „ştiinţelor spiritului” (în fond: ştiinţele privind omul şi istoria), fenomen 
care a impulsionat cercetările în sfrele lopgicii şi ale metodologiei, mergând până 
la „logica ştiinţelor spiritului” (Wundt, Dilthey, chiar Windelband şi Rickert). 

Era vorba în fond de o schimbare a concepţiei despre experiență (ceea ce se 
vede, de pildă, la neokantianul H. Cohen prin scrierea „Kants Theorie der 
Erfahrung”, 1871) în condiţiile afirmării „ştiinţelor particulare” (Einzelwissen- 
schaften), în deosebi, care impuneau o revedere a reflectiei teoretico-gnoseologice, 
mai exact, o altă înțelegere a ,,valabilitatii obiective a cunoaşterii de experiență” 
(Erfahrungswissen), ireductibilă la ceea ce neokantienii numeau „ştiinţele 
nomotetice” (despre legi). Au luat astfel amploare preocupările pentru „ştiinţele 
idiografice” (ştiinţele istorice, îndeosebi). 

Problema fundamentării (de sorginte kantiană se prezintă şi în filosofia 
matematicii de la sfârşitul secolului 19 şi începutul secolului 20) impunea o nouă 
„lectură” a tradiţiei kantiene, prezentă în principal ca pregătire pentru înţelegerea 
„obiectului cunoaşterii” în unitatea dintre logică, teoria cunoaşterii şi teoria 
categoriilor. 

În acest sens, Rickert, Cohen, Lask oferă construcţii teoretico-metodologice 
de mare amploare, în cadrul cărora (aşa cum am arătat în cele de mai sus) teoria 


°8 Ibidem, p. 25. 

°° J. Ritter und K. Gründer, Op. cit, p. 752. Lask însuşi scria (în încheierea lucrării sale): 
„O logică va fi posibilă abia prin doctrina categoriilor a filosofiei, care trece realmente în realizarea 
împreună cu ansamblul cunoaşterii, care preia şi legitimează în conştiinţă logică întregul ştiinţelor” 
(Ibidem, p. 271). 

E. Lask, Op. cit., p. 4. 

categoriilor ocupă poziţia centrală, mergând chiar până la ideea de „a fundamenta 
categorial sistemul categoriilor”, ca sistem deschis (dincolo de „tabela” kantiană), 
în acord cu progresele cunoaşterii şi ale cercetării ştiinţifice. Punctul de plecare al 
acestor dezvoltări (constructive, cu adevărat) rămâne constant acelaşi: Kant. Capătă 
astfel rezonanţă (profetică, parcă!) cuvintele care centrează încheierea Criticii 
rațiunii pure: «Der kritische weg ist allein noch offen». 


FRUMOSUL, 
O CATEGORIE ESTETICA FUNDAMENTALA 


MARIN AIFTINCA! 


În diversitatea infinită a formelor sale de apariţie, fenomenul estetic nu poate 
fi cuprins şi înțeles în afara principiilor, a conceptelor universale. Ele fac posibilă 
aducerea concretului, a singularului perceptibil sub puterea unificatoare a 
universalului inteligibil. Astfel, experienţa sensibilă, în forma obiectului şi actului 
subiectiv, perisabil şi nesemnificativ, este structurat unitar, pe baza determinărilor 
comune, sub umbrela conceptului cu valabilitate universală. Altfel spus, impresiile 
pe care le primim de la însuşirile estetice ale obiectelor artei şi ale naturii, potrivit 
caracterului lor, raţiunea, prin operaţiuni logice adecvate, le subsumează unor 
noţiuni de ordinul cel mai general ca frumosul, tragicul, sublimul, comicul, urâtul, 
pentru a fi exprimate şi cunoscute. În fond, acestea sunt categoriile estetice, care 
alcătuiesc elementele definitorii pentru elaborarea şi explicarea celorlalte noţiuni şi, 
în genere, a limbajului propriu esteticii. Prin urmare, ele sunt aplicabile experienței 
sensibile şi, astfel, constituie instrumentele esenţiale, în ceea ce priveşte 
cunoaşterea estetică a lumii. 

Desigur, este vorba despre o altă modalitate de cunoaştere, cu totul diferită de 
cea experimentală, teoretică sau oricare alta, prin care omul se raportează la lume. 
Proprie artei, dar şi naturii în genere, cunoaşterea estetică se distinge prin aportul 
prevalent al afectivității, spre deosebire de cunoaşterea conceptuală, specifică 
discursului teoretic al cărui instrument este raţiunea. Aceasta nu înseamnă, câtuşi 
de puţin, că excludem contribuţia raţiunii la descoperirea adevărului estetic. Nici 
nu ar fi posibil aşa ceva, întrucât imaginile, simbolurile caracteristice limbajului 
artei angajează, pe lângă percepţia sensibilă, sprijinul raţiunii, pentru descifrarea 
sensului pe care îl cuprind”. Numai că, în cazul cunoaşterii estetice, percepția 
sensibilă a obiectului artistic suspendă, într-o primă instanță, intuiţia raţională, spre 
a reveni la aceasta în cele din urmă, pentru a-l evalua, împlinind astfel actul 
receptării creaţiei artistice, care ne procură un adevăr despre viata noastră 
emoțională. 

În perspectiva istoriei, evoluţia artei şi a experienţei artistice, precum şi a 
teoriilor estetice reliefează preferința epocilor istorice pentru o categorie estetică 
sau alta şi, mai ales, fluiditatea conţinutului categoriilor estetice, diversificarea şi 


! Academia Română, Institutul de Filosofie şi Psihologie „Constantin Rădulescu-Motru”. 
? Vezi: Marin Aiftincă, Misterul artei şi experienţa estetică, Editura Academiei Române, 
Bucuresti, 2007, pp. 52-55. 

sistematizarea acestora. Dacă ne referim la categoria estetică fundamentală care 
este frumosul, reținem că pe traseul devenirii au existat etape de extensie a 
orizontului de cuprindere şi a semnificatiilor sale, de la armonie, măsură, echilibru, 
până la identificarea sa cu un ideal de viata, precum şi unele de comprimare a 
conţinutului şi înfățișării proprii, până la determinări strict formale şi exterioare”. 
De asemeni, cercetarea fenomenului artei şi sinteza acestuia la nivel categorial are 
ca efect, între altele, diversificarea categoriilor estetice. Pe lângă categoriile clasice 
menţionate mai sus, s-au identificat şi teoretizat noi categorii, cum este urâtul. 
După rolul semnificativ în arta romantismului, urâtul dobândeşte identitate şi statut 
de categorie estetică proeminentă. Frecvent în toate formele artei, el pune în relief 
partea întunecată a vieţii şi, prin aceasta, subliniază excelența frumuseții. Trebuie 
să mai adăugăm că şi în interiorul categoriilor cunoscute s-au delimitat calități 
estetice, cum le spune Ingarden, cu aspirații categoriale. De pildă, pe orbita 
comicului au fost identificate şi descrise unele aspecte ale acestuia ca umorul, 
burlescul, ridicolul, grotescul, ironia, care au tehnici, arii de cuprindere şi efecte 
specifice, încât pot fi considerate ele însele categorii estetice distincte. 

Fără îndoială, se poate adânci profitabil sub raport cognitiv analiza 
problematicii în discuţie, ca şi aceea, la fel de stimulatoare, a corelatiilor dintre 
categoriile estetice, care dezvăluie mişcarea conceptului în confruntare cu 
experiența artistică. Este o tematică ce depăşeşte scopul asumat aici. De 
aceea,pentru contextul de fata ni se pare important să arătăm că ideea categoriilor 
estetice în sine a cunoscut unele abordări ce au mers până la negarea lor şi, în 
consecință, eliminarea din sfera esteticii. 

Întrucât sintetizează reacții ale omului în raport cu realitatea exterioară sau 
atitudini în fata vieții (Weltanschaung), categoriile estetice au fost tratate de către 
filosofie independent de estetică sau numai cu unele trimiteri la aceasta, 
considerându-le în perspectiva metafizicii naturii ori a metafizicii moravurilor. Din 
Antichitate (tratatul Despre sublim, Pseudo-Longinus) până în vremea noastră 
(L’Esthétique de la grâce, R. Bayer), critica filosofică a consacrat analize 
remarcabile sublimului, frumosului, tragicului, gratiosului, dar şi altor categorii, 
ceea ce i-a determinat pe unii teoreticieni să le plaseze în afara esteticii. Pentru 
Benedetto Croce, „aşa-numitele” categorii estetice abordate de filosofie asemeni 
conceptelor pure, speculative, ele fiind „nişte concepte psihologice şi empirice”, nu 
aparțin esteticii; acestea „desemnează doar totalitatea sentimentelor” „ordonate 
empiric, care sunt pentru vesnicie, materia intuitiei artistice””. În acord cu aceeaşi 
poziţie teoretică, Tudor Vianu identifică categoriile estetice drept „modificări ale 
frumosului” şi apreciază că ele tin de „conţinutul eteronomic al operelor”, nu de 
„forma prelucrării lui estetice”. El argumentează teza enunțată prin faptul că 
frumosul, sublimul, urâtul, gratiosul există şi în natură, nu doar în artă; după cum 


3 Vezi: Estetica, colectiv, Editura Academiei R.S. România, Bucuresti, 1983, pp. 52-53. 
+ Benedetto Croce, Breviar de estetică. Estetica in nuce, Editura Ştiinţifică, Bucureşti, 1971, 
p. 212. 

comicul, umoristicul, tragicul există in viata socială. De asemeni, „aşa-numitele 
categorii” sunt determinate de o anumită modă a timpului. Pe de altă parte, ele sunt 
„Noţiuni obținute dintr-o sistematizare a aspectelor vieţii sau ale naturii sub un alt 
unghi decât cel propriu-zis estetic”. Cu aceste argumente, Vianu este de părere că 
„Aşa-numitele categorii estetice stau deci în afară de sfera estetică a artei”. 

Aceste puncte de vedere nu pot fi acceptate, pentru că izvorăsc dintr-o 
viziune reductionista asupra categoriilor estetice. Indiferent de sursa generării lor, 
natura sau arta, emoțiile estetice sunt sintetizate sub forma noțiunilor cu 
generalitate şi valabilitate universală, care sunt categoriile estetice, aşa cum am 
arătat mai sus. Aplicarea lor la realitatea exterioară constituie o modalitate de a ne 
raporta la lume.În consecință,ele fac posibilă valorizarea unei opere de artă, a unui 
peisaj din natură sau a persoanei umane şi a relațiilor sociale din unghi de vedere 
estetic. Ca sinteză a reacțiilor afective ale omului în fața vieții, categoriile estetice 
sun abordabile şi de către filosofie, fără a le ştirbi valabilitatea în câmpul 
nemărginit al artei. Cu atât mai mult cu cât estetica însăşi este o disciplină 
filosofică, nu o simplă divagatie impresionistă. Aşadar, fenomenul artei nu se poate 
sustrage puterii ordonatoare a categoriilor estetice. Referindu-se la primatul creației 
artistice şi la esența sa, Theodor Adorno susţine, cu deplin temei, că „Raportarea la 
categoriile tradiționale este însă inevitabilă, întrucât doar reflexia acelor categorii 
permite utilizarea experienței artistice de către teorie”®. 

În legătură cu această problemă, atrage atenția, însă, un alt aspect: în ultima 
vreme se vorbeşte foarte puțin sau aproape deloc de categoriile estetice. Motivul 
principal consistă în faptul că ele sunt identice cu valorile estetice, care domină 
discursul teoretic şi experiența artistică. Mai ales în artă,unde nimic din ceea ce 
este estetic nu poate fi înţeles în afara valorilor, dar şi invers. În principal această 
idee o dezvoltăm implicit în continuare, concentrând studiul de față pe tema 
frumosului privit drept categorie sau valoare estetică fundamentală. 


* 


Oriunde se află şi în orice formă apare, frumosul este tărâmul de lumină şi 
bucurie la care ancorează sufletul nostru bântuit de frământările vieţii. Un țărm 
privilegiat al existenţei, spre care ne îndeamnă mereu o putere lăuntrică ce urcă din 
adâncimile sufletului până sub bolțile celeste ale rațiunii. Este reacția ce tinde să 
acopere o lipsă intimă pe care o resimtim şi să refacă echilibrul interior al spiritului 
nostru doritor de unitate şi armonie. Din această energie profundă, intrinsecă vieţii 
însăşi, se nutreşte nazuinta eternă către frumos. Alături de Bine şi Adevăr, 
Frumosul este aspiraţia înaltă ce călăuzeșşte spiritul omului ca fiinţă culturală. In 
diversitatea nemărginită a formelor şi aspectelor existenţei căutăm frumosul pentru 
a-l contempla şi a trăi astfel o bucurie fără egal. Prin generozitatea şi strălucirea cu 


5 Tudor Vianu, Estetica, Editura pentru Literatură, Bucuresti, 1968, pp. 364-373. 
ê Theodor W. Adorno, Teoria estetică, traducere din germana de Andrei Corbea, Gabriel H. 
Decuble, Corneliu Eşianu, Editura Paralela 45, Pitesti, 2005, p. 373. 

care ni se daruieste, frumosul participa la refortificarea spiritului nostru, ravasit de 
convulsiile vietii. Fireste, avem in vedere frumusetea in toate formele sale de 
aparitie, pretuind insa in cel mai inalt grad frumosul ca valoare absoluta. Pentru ca, 
alături de Bine şi Adevăr, Frumosul modelează persoana umană angajată pe drumul 
anevoios şi fără sfârşit al desăvârşitrii de sine. Şi chiar dacă adesea este presărat cu 
eşecuri, urmăm din veac acest drum, identificat uneori cu ceea ce numim destinul 
uman. 

Dacă în toate ceasurile vieții dorim şi căutăm frumosul, s-ar putea deduce că 
ştim bine ce este acesta. Lucrurile, însă, nu stau tocmai aşa. Reflectia asupra 
frumosului urcă spre actualitate din depărtările istoriei, încercând să cuprindă acest 
concept într-o definiţie universal valabilă. Fără intenţia de a reconstitui în orizontul 
istoriei traseul sinuos al acestor preocupări, reținem aici câteva momente 
semnificative, între care cel dintâi îl aflăm la vechii greci. Ei au izbutit să cunoască 
şi să-şi reprezinte universul ca întreg, în care infinitatea lucrurilor este ordonată, 
sub guvernarea legii naturale, într-o desăvârşită armonie. Acest întreg, caracterizat 
prin unitate şi simetrie, include drumul însuşi ca parte componentă. Grecii l-au 
numit Cosmos şi, între altele, i-au dat semnificația de frumuseţe a lumii”, în care 
unul dintre cele mai frumoase lucruri era înţelepciunea; Cosmosul înţeles ca ceea 
ce este mai frumos prin el însuşi, în raport cu altceva’. 

Acest tip de frumuseţe a înrâurit întreaga clasicitate greacă. Sofiştii, însă, au 
fost printre primii care s-au întrebat: ce este frumosul ? şi au continuat cu o altă 
interogatie: cum sunt create lucrurile frumoase ? Se pare că dificultatea primei 
întrebări, ce viza descifrarea naturii frumosului, i-a determinat să caute soluţia celei 
de a doua, centrând discuţiile pe calitățile definitorii ale obiectelor frumoase. Dar 
interogatia decisivă o formulează Socrate şi, evident, Platon, încercând să afle în ce 
consistă esența generală a frumosului. 

Tradiţia antecesorilor, care îşi reprezentau frumosul ca „luminozitate” şi 
„strălucire” sau ca proporţie, simetrie, Platon o preia şi concepe frumosul ca esență, 
ridicându-l în plan metafizic. Pentru el, frumosul autentic, adevărat este esența 
lucrurilor, universalul determinat mereu identic cu sine, care poate fi „cunoscut 
numai prin gândire, pe când ceea ce se naşte şi dispare este numai o copie a celei 
dintâi şi poate fi doar percepută”. Această esenţă, ca universal determinat, Platon a 
numit-o Idee (81506) şi a conceput-o ca existenţă în sine, obiectivă, eterna şi 
transcendenta, ce tine de lumea inteligibilă (roouog voezog). Ideea este paradigmă 
(lopaserua), modelul lumii sensibile (koguoç tiotetoc) în continuă schimbare şi 


? Cf. Tudor Vianu, Permanenta frumosului, în vol. „Filosofie şi poezie”, Bucureşti, Editura 
Enciclopedică Română, 1971, p. 85. 

è Platon, Philebos (51, e, d), traducere Andrei Cornea, în vol. „Platon, Opere, VII”, Bucureşti, 
Editura Ştiinţifică, 1993. 

” Vezi: Timaios (51, c, d, e; 52, a), traducere Cătălin Partenie, în vol. „Platon, Opere, VII”, 
ediție de Petru Cretia, Bucureşti, Editura Ştiinţifică, 1993; Theaitetos (176, a, b, c, d; 177, a,b), 
traducere Marin Ciucă, în vol. „Platon, Opere, VI”, ediţie de C. Noica şi P. Cretia, Bucureşti, Editura 
Ştiinţifică şi Enciclopedică, 1989. 


Frumosul, o categorie estetică fundamentală 43 


devenire. Lucrurile acestea dobândesc identitate numai prin participare, prin 
tendința de a lua asemănare cu modelul, care este ideea. În acest sens, Platon 
defineşte frumosul drept ceea ce este „pururea identic sieşi”, ceea ce „trăieşte de-a 
pururea” şi din care „se împărtăşeşte tot ce-i pe lume frumos”!. Caracterizată prin 
armonie, proporție, măsură, frumuseţea este pretuita în toate formele sale de 
apariţie: in natură, morală, arte, ştiinţă. Adevărat, însă, este numai frumosul în sine, 
deopotrivă cu perfecțiunea; frumosul ca Idee absolută ce procură plăcere 
spiritului!!. În transcendenta şi eternitatea lui, frumosul în sine este idealul spre 
care întreaga lume sensibilă, mânată de puterea divină a iubirii, năzuieşte să-l 
egaleze prin contemplatie şi creaţie. Şi pentru că nimeni nu crează întru urât, 
creaţia întru frumos este calea de a dobândi nemurirea. Prin vocea Diotimei, Platon 
ne spune că cine a învăţat să contemple frumuseţea însăşi, acela a înţeles pentru ce 
merită viața să fie trăită, i-a descoperit sensul. 

Definirea şi valorizarea frumosului de către Platon, în perspectivă obiectivă şi 
metafizică, a structurat o direcție de gândire ce a străbătut veacurile până în secolul 
al XIX-lea; ecourile ei nu s-au stins încă. În opoziţie cu această orientare a apărut o 
altă direcţie de gândire, subiectivismul sau relativismul, care priveşte frumosul în 
strictă conexiune cu individualitatea umană şi dinamismul contextelor istorico- 
culturale. Controversa dintre cele două poziţii teoretice, reiterată în alte forme, ca 
disputa dintre rationalism si empirism, este depăşită de Kant. În Critica facultății 
de judecare, orientată spre subiectul experienţei estetice, susține că „frumosul este 
ceea ce place in mod universal fără concept”!?, ca obiect al unei satisfacţii 
universale, cu totul dezinteresate. Explicând astfel frumosul, prin asociere cu 
plăcerea estetică, Kant alege totuşi o cale de mijloc şi îl scoate de sub presiunea 
plăcerii „grosiere” a simţurilor, ferindu-l de raționalismul sec, de tip conceptual. 
Frumosul este astfel înțeles ca obiect al „plăcerii reflexive”, pe care gustul îşi 
întemeiază universalitatea. Indiferent dacă vorbim de frumuseţea naturii sau de cea 
artistică, se poate spune, afirmă Kant, „că frumos este ceea ce place în simpla 
apreciere”, fără aportul simţurilor sau al vreunui concept. 

Reflectând asupra condiţiilor creaţiei estetice, Kant structurează o altă 
definiție a frumosului în următoarea formulare: „Frumuseţea poate fi numită în 
genere expresia ideilor estetice”. Capacitatea de întrupare a ideilor estetice o are 
cu predilecție geniul, ceea ce se reflectă în creaţia artistică, sub forma „atributelor 
estetice”. Această înţelegere a frumosului este preluată apoi de estetica romantica”, 

în accepțiunea căreia arta se identifică cu frumosul, privit ca manifestare a 
adevărului. Ceea ce într-o descendentă platoniciană, trimite la surprinderea 
frumosului în viziune cognitivistă, reliefându-i astfel dimenisunea ontologică. Un 
reprezentant tipic al romantismului, cum este Schelling, îşi reprezintă frumosul ca 
prezentare a infinitului într-o formă finită. Decurge de aici că generalitatea şi 
infinitatea frumosului trec în spatele caracterului individual şi particular al operei 
de artă. Mergând mai departe, Schelling vede în artă modalitatea de expresie a 
identităţii originare dintre spiritual şi natural, subiectiv şi obiectiv. Valorii estetice i 
se rezervă astfel o poziţie echivocă. Vom reveni la romantism nu înainte, însă, de a 
contura semnificația contribuţiei lui Hegel la definirea şi aprofundarea conceptuală 
a frumosului. 

Considerată a fi „punctul culminant şi încheierea unei tradiţii ce începuse 
odată cu fundamentarea platonică a frumosulului ca idee”!€, estetica lui Hegel 
a înfruntat criticile adversarilor, îndeosebi ale empirismului până în secolul 
al XIX-lea şi chiar în cel următor. Cercetând „întinsa împărăție a frumosului”, ea a 
rămas o etapă fundamentală în istoria esteticii şi a culturii în general. Şi, totuşi, 
Hegel modifica tradiția amintită, care atribuia naturii rolul de model al artei şi 
identifică un punct de confluență al cunoscutelor orientări divergente: 
raționalismul, empirismul şi criticismul kantian. Hegel este de părere că frumosul 
se determină pe sine ca „reflectare sensibilă a ideii”!”. Pentru el, frumuseţea este 
unitatea imanentă dintre sensibil şi obiectiv, dintre concept şi existenţa sa 
obiectivă, ca apariție a ideii însăşi. Subiectul, în loc să pătrundă această unitate, 
păstrează separatia şi diferența celor două entităţi şi se opreşte la finit, la unilateral 
Şi, deci, neadevărat, pe când „frumosul e în sine infinit şi liber”!S. Deşi poate avea 
un conţinut particular şi, ca atare limitat, acest conţinut al frumosului, în existența 
lui, trebuie să apară „ca totalitate în sine infinită şi ca libertate”!”, deoarece 
conceptul se topeşte în obiectivitatea sa şi, astfel, este infinit în sine. Totodată, 
înlăuntrul existenţei sale reale, pe care o insufleteste, conceptul este liber. În 
consecință, după Hegel esența frumosului consistă în acordul „conceptului cu sine 
însuşi în existenţa sa concretă”. În această perspectivă, Hegel se desparte de 
Platon şi susține că numai frumosul estetic este veritabil, întrucât este „născut şi 
renăscut din spirit”, pe când frumosul naturii, deşi este „prima frumuseţe”, afirmă 
conciliant Hegel, recunoscând primatul ontologic al celui de al doilea în raport cu 
primul, rămâne totuşi un dat, imperfect şi incomplet, fără libertate şi conştiinţă de 
sine. Se pare că Hegel susţine ideea că natura tinde către frumos, în vreme ce arta îl 

realizează. Întrucât doar spiritul este absent, frumosul artei, ca produs al acestuia, 
este superior celui din natură, ce apare ca un reflex al celui dintâi. De aceea, când 
vorbeşte despre frumos, Hegel are în vedere în primul rând frumosul artei, a cărui 
analiză o dezvoltă pe fondul metafizicii dialectice a spiritului. 

Distincția şi valorizarea hegeliană a frumosului în funcţie de cele două 
domenii de apariție, privilegiind frumosul artei, a influenţat profund gândirea 
estetică şi experienţa artistică, fapt reflectat în multiplicitatea direcțiilor teoretice 
ale esteticii actuale. Consecventi şi nu mai putin exclusivişti, gânditori de 
notorietate în domeniu au pledat, prin restrângerea esteticului, numai la frumosul 
artei, lăsând complet deoparte frumosul naturii. Theodor Adorno observă că 
frumosul naturii „a dispărut din estetică odată cu dominaţia crescândă a 
conceptului de libertate şi de demnitate umană introdus de Kant şi transplantat cu 
consecvență în estetică abia de Schiller şi Hegel”. Într-un atare orizont s-a 
argumentat că ființa cugetătoare îşi exteriorizează, cu neslăbită libertate, trăirile, 
ideile, prin frumosul întruchipat în opera de artă. În ipostază concretă ca individ, ea 
îşi oferă sieşi, dar mai ales celorlalţi, o imagine a ceea ce este ea: o imagine a 
propriului eu”. În consecință, „opera de artă este oglinda creatorului” afirmă, 
între alții, unul dintre prestigioşii esteticieni români. Acelaşi autor, însă, continuă 
imediat cu precizarea că frumosul artei este o creaţie, o intentionalitate şi reprezintă 
în final „un popas de frumuseţe într-o lume urâtă şi indiferentă”, spre deosebire 
de frumosul naturii, care există în sine, un dar fără libertate şi conştiinţă de sine. 
Între cele două tipuri de frumuseţe „există o completă eterogenie”. Întrucât 
frumosul artei este un „produs” al spiritului întrupat într-o operă, Vianu consideră, 
pe linie hegeliană, că numai acesta este demn de a fi obiect al esteticii”, ea însăşi 
fiind o ştiinţă a spiritului. 

Fără îndoială, în artă se regăsesc unele componente valorice proprii, 
neîntâlnite în vreun alt tip de frumos, că talentul artistului, care dă formă şi sens 
operei, este factorul determinant al calităţii artei, asigurându-i unicitatea. Arta ne 
propune un frumos care atrage atenţia nu atât a ochiului trupesc, cât mai ales al 
celui spiritual. Totuşi, ni se pare însă că acestea nu indreptatesc atitudinea 
devalorizatoare față de frumosul naturii şi, mai ales, eliminarea lui din sfera 
esteticii. O asemenea poziţie este mai degrabă mărturia unui exclusivism păgubitor 
şi trebuie privită ca atare. Nu se cade să omitem că mai întâi a existat frumosul 
naturii, al mediului de viață care a modelat sensibilitatea noastră estetică şi a 
îndemnat spiritul spre transcendent. Pe acest fond s-au dezvoltat sentimentele 
estetice ale omului şi i-au stimulat dorința permanentă de a-şi apropia frumosul şi 
a-l egala in idealitatea lui prin creaţie. Această neistovită năzuință a contribuit 

imens la aparitia artei ca modalitate de expresie a frumusetii interioare a omului. In 
plus, o lungă perioadă de timp natura a constituit modelul creaţiei artistice, 
fenomen surprins şi de teoria mimesis-ului. Într-o arie ideatică apropiată celei de 
până aici îşi are sursa afirmaţia lui Adorno cum că „Progresul istoric al artei s-a 
hrănit din Frumosul natural”. 

Desigur, apelând la astfel de argumente nu intenționăm să facem loc 
confuziei între frumosul naturii şi cel al artei. Există diferenţe neelucidabile între 
cele două forme de manifestare ale frumosului, dar sunt la fel de indreptatite să-şi 
ocupe fiecare locul potrivit în perimetrul esteticii. În acest sens adăugăm, pe lângă 
altele, şi opinia lui Utitz, care susține că întreaga natură ne apare frumoasă, întrucât 
o insufletim cu sentimentele noastre mai profunde. Alături de plăsmuirile artistice, 
ea ne provoacă sensibilitatea şi reflectia, oferindu-se contemplării şi, deopotrivă, 
valorizării. „Natura şi arta stau în faţa aprecierii noastre ca două date în întregime 
felurite”””. Fiecare ne propune frumosul spre desfătare, cu diferențele specifice. 
Împotriva oricărei excomunicări, experiența estetică, aflată sub inraurirea 
frumosului naturii, a pătruns „în profunzimile modernităţii”, cum remarcă Adorno, 
şi de aici se deschide către toate zările frumuseţii. 

Este adevărat că arta aduce sensibilitatea şi gândirea noastră în zona unei 
frumuseți eclatante, pe care o pretuim în chip aparte, după forma şi profunzimile 
sale; dar tot atât de adevărat este că frumosul alcătuieşte o prezenţă cuceritoare în 
tot necuprinsul existenței. Pretutindeni, şi în orice formă apare, el se dăruieşte 
contemplatiei şi inaltarii spiritului nostru, fără să pretindă nimic în schimb. Aceasta 
înseamnă că, înainte de valorizarea manifestărilor sale în lumea reală, trebuie să 
pornim de la generalitatea şi universalitatea frumosului, indiferent de locul şi 
formele apariţiei sale, încercând să-l cuprindem ca totalitate, care cheamă irezistibil 
către sine spiritul nostru doritor de echilibru şi perfecţiune. Pe temeiul acestui 
principiu, Nicolai Hartmann consideră că „alături de opera de artă trebuie să-şi 
găsească locul său egal îndreptățit frumosul natural şi frumosul uman”. 

Căutăm frumosul şi îl contemplăm atât în creațiile artistice, cât şi în 
diversitatea şi armonia formelor sub care ni se înfăţişează natura, în chipul, viata şi 
conduita fiinţei umane. Adeseori natura ne cucereşte sensibilitatea şi cugetul prin 
strălucirea, grandoarea sau gingăşia aparitiilor sale, dăruindu-ne frumuseți de o 
puritate nemaiîntâlnită altundeva. Cu toate ,,imperfectiunile” sale şi indiferent în 
sine, frumosul naturii există pentru noi şi, receptându-l, îl considerăm ca atare 
printr-o intuiţie plină de semnificaţii şi sens. El exercită asupra noastră o puternică 
şi neostoită seducţie, care explică, într-o anumită măsură, intensitatea sporită ce ne 
îndeamnă să îl căutăm astăzi, bantuiti de urâtul, stereotipiile şi insatisfactiile ce ni 
le provoacă uneori civilizaţia în care trăim. 


°71 E. Utitz, Griindlegung der Allgemeinen Kunstwissenschaft, 1914, p. 167. Apud Tudor Vianu, 
op. cit., p. 380. 

28 Nicolai Hartmann, Estetica, traducere Constantin Floru, Bucuresti, Editura Univers, 1974, 
p. 23; Marin Aiftinca, op. cit., pp. 25-27. 


Frumosul, o categorie estetică fundamentală 47 


El însuşi parte a naturii şi, totodată, ca univers spiritual, omul are o distinctă 
şi expresivă componentă estetică. Interioritatea persoanei susținută de învelişul săi 
exterior alcătuieşte frumosul uman, fără nici o finalitate estetică. Solidaritatea sau 
disonanta dintre cele două nivele configurează frumosul uman într-un mod 
determinant pentru valorizarea persoanei. De la Platon şi, apoi, Goethe, Schiller, 
Kant şi până în zilele noastre o morală inspirată de idealul personalității 
armonioase a dat prevalentă „sufletului frumos” al omului, lăsând în plan secund 
frumuseţea făpturii sale fizice, ceea ce nu înseamnă că este insignifiantă. Ideea de 
„suflet frumos” mărturiseşte ceva esențial despre persoana care şi-a dobândit 
libertatea de a se ţine la distanță de „tirania instinctelor”, dar şi de „raţiunea 
rigoristă”*”. În fapt, trăsăturile caracteriologic-morale reliefate în viata de fiecare zi 
dau conţinut frumosului uman Aceasta nu duce câtuşi de puţin la concluzia că 
frumosul sfârşeşte în bine sau estetica în etică. 

Pe lângă lumea operelor de artă, frumuseţea omului se dezvăluie în varietatea 
aspectelor comportamentale, a creativităţii şi acţiunii sale, prin care îşi modifică 
intenționat propria sa formă naturală, şi, în acelaşi timp, se arată plăsmuitor al 
realităţii înconjurătoare, căreia îi imprimă o înfăţişare în care se recunoaşte el 
însuşi.  Veşmintele, podoabele, ceremoniile, diversele întruniri publice, 
manifestările individuale şi relațiile interpersonale, ansamblurile urbanistice, 
parcurile si grădinile publice, mulțimea obiectelor utilitare etc. constituie o 
proiecție exterioară a spiritualității omului, în care se distinge aspirația sa 
necontenită către frumos. Din atare perspectivă, formele modelării conştiente, a 
ceea ce Îi este dat nemijlocit si a realității exterioare dau conținut conceptului de 
estetic al vieții cotidiene. În acesta se poate descifra modul în care omul trăieşte 
sentimentul frumuseţii si îl obiectivează în universul său existențial”. Împotriva 
argumentelor contrare, adeseori nelipsite de temei, se poate afirma că esteticul este 
o exigenta resimțită tot mai mult în manifestările de viata ale omului contemporan. 
Aceasta ne îngăduie să acceptăm observaţia potrivit căreia frumosul a devenit o 
preocupare, un scop ce transcede arta şi implică întreaga experienţă, constituind un 
ideal umanist”!. 

Din încercările mai vechi de a-l supune rigorii unei definiţii s-a ivit afirmaţia 
că „frumosul este splendoarea realului”*?. Formula ne spune că există o legătură 
indestructibilă între frumuseţe şi realitatea în care se întrupează. De aici, însă, nu se 
poate deduce că frumosul se identifică cu realitatea în integralitatea şi infinita sa 
variabilitate. Frumosul nu este acoperitor pentru întreaga realitate, fie şi numai 

pentru faptul că structurile finite ale realităţii sunt supuse alterării şi distrugerii, iar 
acestea sunt resimtite negativ şi, prin urmare, ca modalități ale urâtului. În genere, 
armonia, echilibrul, luminozitatea, bucuria, virtutea sunt mărginite de asimetrie, 
dezechilibru, întuneric, suferință, lipsă de caracter etc., asociate, de regulă, urâtului. 
Aşadar, frumosul este limitat de prezența urâtului. Ambele fenomene aparţin 
complexităţii vieții şi se află într-un neslăbit conflict. Se pare că de aici izvorăşte 
convingerea lui Hegel că de la început conceptul de frumos este definit şi prin ceea 
ce exclude, adică prin urât”. 

Disonant şi violent în apariţiile sale, urâtul este o negare permanentă şi 
nemijlocită a frumosului. Oriunde îl întâlnim, ne provoacă oroarea, dezgustul şi, în 
consecință, respingerea lui. Totuşi, unii i-au descoperit semnificaţii estetice 
pozitive. Pentru Lipps, de pildă, „urâtul poate fi mediatorul frumosului şi el poate 
pătrunde în frumos ca un factor intensificator”**. Cu alte cuvinte, urâtul alcătuieşte 
mediul ambiant care pune în relief frumosul cu mai multă pregnanta, sporindu-i 
puterea afirmativă şi ademenitoare. În plus, urâtul este perceput ca fiind în mod 
direct „condiţia existenţei frumosului. El poartă în sine forța specifică în acest 
sens”*’. În atare perspectivă, experienţa estetică ne procură mereu confirmări 
elocvente. În tabloul „Casa lui Moş Gheorghe la Brebu”, Ştefan Luchian foloseşte 
urâtul unei vechi case ţărăneşti, roasă de vreme, pentru a sublinia excelența 
frumosului redat pe fundal prin verdele intens, strălucitor al unei păduri mărginită 
de albastrul strălucitor al cerului estompat de pânza subţire a unor nori alburii. 
Toate aceste elemente sunt armonizate într-o minunată imagine de ansamblu. Într-un 
alt plan, cum este lumea naturii, observăm, de exemplu, că există crini care numai 
în mlaştini îşi deschid corolele roz-albe să primească lumina soarelui. După cum 
există frumuseţe umană ce se arată nu atât pe culmile vieții, cât mai ales în 
suferință, deprimare, sărăcie. Contrastele de acest fel ne fac să înţelegem mai adânc 
preţul suprem al frumuseții. 

Preocupările de a defini frumosul, identificându-i caracteristicile 
determinante au început să fie însoţite de unele tendinţe contestatoare pe fondul 
mai larg al distinctiei ce s-a făcut între frumos şi artă“, al afirmării criticii 
empiriste şi al opoziţiei romantismului fata de clasicism. Conceptul de frumos intra 


33 Vezi: G. W. F. Hegel, Estetica, vol. I, ediția citată. 

34 Theodor Lipps, Estetica, partea I. Bazele esteticii, vol. 2, traducere Grigore Popa, Bucuresti, 
Editura Meridiane, 1987, p. 321. 

35 Ibid., p. 322. 

3 Întotdeauna frumosul şi arta au fost indisolubil unite, fără a se confunda vreodată. Distincția 
dintre frumos şi artă a făcut-o Platon, privilegiind primul concept, după care Aristotel, inversând 
relația, a dat întâietate artei. Preluând această distincție, însoțită de unele confuzii apărute pe parcurs, 
Kant a adus clarificările cuvenite si a limitat frumosul (frumosul pur si frumosul aderent) la gust, 
plasând arta în Analitica sublimului. În secolul al XIX-lea, separarea frumosului de artă este redusă la 
distincția mai săracă şi abstractă dintre formă şi conținut, puse în antiteză dobândesc „cea mai mare 
vigoare”, deşi se căuta soluția unificării celor două entități. Astăzi, această problemă este depăşită sau 
chiar inexistentă în unele medii culturale (Vezi: Guido Morpurgo-Tagliabue, op. cit., vol. 1). 

într-o perioadă de criză în secolul al optsprezecelea şi se accentuează în cel 
următor. Poziția sa fundamentală în estetică este zdruncinată de ascensiunea 
negativistă a urâtului şi de concurenţa, în orizontul experienţei estetice, a unor 
concepte noi ca sublimul, caracteristicul, interesantul sau de folosirea unor noţiuni 
ca delicat, gingaş, drăguţ, care limitează pozitiv valabilitatea frumosului. 

Polemizând cu Winckelmann, care, în acord cu Leibniz, definea urâtul la fel 
cu anarhia, dezechilibrul, Lessing analizează acest concept ca temă specific 
estetică, întâia oară mai pe larg în Laocoon — celebrul eseu despre limitele poeziei 
şi picturii”. El admite reprezentarea urâtului în poezie pentru a reliefa prin contrast 
ceea ce este desăvârşit. În schimb, pictura, întrucât se adresează mai întâi 
sensibilităţii, se cuvine să ocolească urâtul pentru că violenteaza gustul privitorului, 
căutător de ordine şi armonie, provocându-i aversiunea. În opinia autorului citat, nu 
poate fi contestată reprezentarea în artă a oribilului, ridicolului, înfricoşătorului. 
Aceste senzaţii pot fi simbolizate, dar cu precauţie, în poezie; ele nu sunt de dorit 
într-o estetică axată pe frumos“. 

Întâia oară urâtul este tratat la nivel conceptual, într-un studiu sistematic 
intitulat Estetica urâtului de K. Rosenkranz, un elev al lui Hegel. El înţelege 
urâtul ca o formă de manifestare a ideii şi, totodată, o cale mediană între frumos 
şi comic, apreciind că satanicul este nivelul cel mai înalt al acestui concept. Ca 
fenomen estetic în sine, însă, urâtul este considerat mai întâi de către romantism. 
Acesta îi descoperă noi conotaţii estetice, în ofensiva de a opune arta romantică 
celei clasice. Reorientând spiritul dintre lumea exterioară către sine însuşi, către 
interioritatea subiectului, în căutarea adevărului vieţii, trăire ce trebuie să-şi afle 
expresia în artă, mişcarea romantică îşi afirmă astfel insatisfactia fata de 
frumuseţea „statică” proprie ,,clasicitatii însăşi”. Seninătatea, calmul sugerat de 
imaginea artistică, echilibrul şi armonia — intrinseci artei clasice — sunt înlocuite 
de exprimarea nemijlocită a subiectivitatii impresiilor, a tensiunilor interioare 
orientate spre infinit şi absolut, sublimate printr-o bogată imagistică în creaţiile 
romantismului. În substanța acestora sentimentele, intuiţia sensibilă sunt 
privilegiate fata de rațiune. 

Romantismul este obsedat de ideea recuperării deficitului de tensiune 
interioară a operei artistice. Ca urmare, în locul frumuseţii ideale „în forma ei cea 
mai autentică şi conţinutul ei cel mai adecvat”“, propune un tip de frumuseţe ce 
primeşte urâtul în graniţele sale şi îi acordă, pe lângă însuşirile sale definitorii, „un 
câmp nelimitat”! de acţiune. Dacă până la Wagner si Berlioz, disonantele erau 


37 Gothold Ephraim Lessing, Laocoon, traducere Lucian Blaga, în vol. „De la Apollo la Faust”, 
antologie, cuvânt înainte, note introductive de Victor Ernest Maşek, Bucureşti, Editura Meridiane, 
1978. 

38 Cf. Jérg Zimmermann, Frumosul, în op. cit., p. 207. 

3 Benedetto Croce, Breviar de estetică. Estetica in nuce, traducere Eugen Costescu, Bucuresti, 
Editura Ştiinţifică, 1971, p. 215. 

% G. W. F. Hegel, op. cit., p. 527. 

"| Thid., p. 536. 

socotite ca semne ale urâtului, după aceste momente, creații remarcabile devin 
autentice pledoarii în favoarea disonantei în muzică. În opera lui Wagner, de pildă, 
este folosită „extinderea până la limita absolută a sunetului întârziat, acea faimoasă 
disonanta a Renaşterii. Aceasta formează partea esenţială a unei stări de tensiune 
estetică a senzualitatii, prelunguirea extazului, al irealului, a imaginarului misterios 
Şi sumbru”. Într-un alt domeniu al artei, liniile frânte, neîmbinate sau torsionate, 
specifice desenelor lui Goya ori sculpturilor lui Rodin, contrastele violente de 
culoare din pictura lui Manet, disonantele din poezia lui Baudelaire sau Arghezi 
sunt argumente ce ne arată că obiectul reprezentării poate să fie neplăcut. 
Frumuseţea operei însă rezidă în reprezentarea însăşi. Ea înseamnă autenticul 
frumos al picturii sau desenului, frumosul poetic apt să ne cucerească sufletul. 
Estetica acceptă astfel urâtul ca modalitate de potentare a frumosului, dar şi pentru 
dinamizarea acestuia. Mai mult, urâtul este privit ca o formă de protest împotriva 
canoanelor frumosului şi, în acelaşi timp, ca o posibilitate de spiritualizare a artei. 
Prin urmare, contemplarea operei va procura o plăcere afectivă, dar mai ales una 
intelectuială determinată de anumite judecăţi ce îl pun pe receptorul artei în fața 
unor descoperiri, a unor revelații la care nu ar fi avut acces altfel. 

Experienţa artistică revalorifică astfel potenţialul estetic al urâtului şi îi 
determină pe teoreticieni să-şi rafineze conceptele, aşa cum va face mai târziu 
Adorno, afirmând conciliant şi nu fără dreptate că „Nu există un aşa-zis urât pur şi 
simplu, care să nu se poată debarasa de uratenie prin valoarea sa în interiorul operei 
şi prin emanciparea de elementul culinaristic. Drept urât trece în primul rând ceea 
ce s-a învechit istoriceşte, ceea ce arta a respins pe traiectul autonomizării ei, ceea 
ce, aşadar, este mijlocit în sine”. 

Modificarile de viziune ale romantismului au determinat instituirea unei noi 
categorii estetice, caracteristicul, menită să înfrunte reprezentarea artistică a 
frumosului clasicizat. Gândirea estetică şi experiența artistică parcurg astfel un 
moment ce va marca, pentru viitor, delimitarea modernităţii de tranziţia artei antice 
şi clasiciste. In fond, caracteristicul era dat de o combinaţie între frumos si urât, 
privilegiind fragmentul, partea în raport cu întregul obiectului artistic, reliefarea 
prin deformare a uniu detaliu al operei. De aici impresia că operele romantismului, 
privite fiecare ca întreg, apar nedesăvârşite dacă le evaluăm după etaloanele 
clasicismului. Având particularitatile menţionate, caracteristicul nu ni se dezvăluie 
în mod spontan. Contemplarea şi înţelegerea lui sunt posibile apelând la intuiţia 
rațională, printr-o comprehensiune ce surprinde sensul“. În consecință, s-a afirmat 
că în măsura în care opera este mai profund înţeleasă, ne procură mai puţină 


* Yehudi Menuhin si Curtis W. Davis, Muzica omului, traducere Adina Arsenescu, Bucuresti, 
Editura Muzicala, 1984, p. 119. 

“% Theodor W. Adorno, op. cit., p. 70. 

4 Caracteristicul este categoria estetică astăzi depăşită. Cel mai frecvent folosită a fost în arta 
realistă. Străbătând o linie ascendentă, caracteristicul a atins zonele burlescului şi a urâtului în 
perioada naturalismului (vezi Mihai Ralea, Prelegeri de estetică, Bucureşti, Editura Ştiinţifică, 1972). 

desfătare estetică. Pe această cale, îndepărtarea de senzualitate şi accentuarea 
spiritualizării artei a avansat aproape violent, până la producții radicale, specifice 
abstractionismului. Elocvente sunt compoziţiile geometrizante ale lui Kandrinsky, 
Mondrian sau pânzele minimaliste ale lui Malevici, Alb pe fond alb, Pătratul roşu 
etc. Tendinta de spiritualizare a luat forme excesive, constituindu-se intr-o reactie 
de respingere a artei de consum sau a industriei culturale. Cei neaderenti sau chiar 
excluşi de rafinamentele artei autentice au ales această modalitate de reliefare a 
obiectelor artistice şi transformarea lor într-o marfă. Elementele proprii noii estetici 
conturate de romantism au încurajat asaltul împotriva limitelor frumosului, 
susținând fragmentarul, opera deschisă, al cărei conţinut se distinge prin 
ambiguitate şi obscuritate. Sunt prefigurate astfel toate curentele avangardiste, de la 
începutul veacului trecut, circumscrise conceptului de modernitate în artă şi chiar 
postmodernismul. Insurgenta de structurantă a noilor orientări estetice, care, 
atacând frumosul, au asimilat urâtul, socotindu-l o formă de expresie a suferinței şi 
mai ales a protestului împotriva lumii care îl generează, a tulburat profund însuşi 
conceptul de artă, încercând să-i substituie un altceva, căruia i s-a spus nonartă“. 
Sub acest nume intră produsele artei cinetice, afine cu industrialismul şi psihologia, 
care atrag atenţia asupra vieţii practice, şocante şi pestrite a omului contemporan. 
Relevante sunt sculpturile olandezului Theo Jansen, care îşi imaginează şi 
construieşte maşinării de mari dimensiuni asemănătoarte scheletelor în mişcare ale 
unor animale. Într-un alt spaţiu cultural, americanul Arthur Ganson, explorează cu 
umor, prin lucrările sale metalice, teme existențiale grave. 

Manifestările contestatare a centralitatii frumosului în artă, amintite mai sus, 
s-au sprijinit pe o serie de argumente, între care acela că în creaţia artistică nu se 
realizează întotdeauna frumosul“. Obiectul reprezentării poate fi lipsit de 
frumuseţe, fără să compromită calităţile estetice ale operei. Cel mai cunoscut 
tablou al lui Edvard Munch, intitulat Strigdtul, are în centrul imaginii figura 
morbidă a unui om, care, evident, nu este câtuşi de puţin frumos. Ansamblul 
lucrării, însă, întruneşte calităţi artistice deosebire ce rezultă din armonizarea 
liniilor şi culorilor, care dau o imagine simbolică a durerii. Aşa cum am subliniat 
mai sus, chiar dacă obiectul ei este urât, frumuseţea lucrării consistă în imaginea 
însăşi sau, cum susţine Nicolai Hartmann, frumuseţea este legată de o apariţie 
sensibilă, dar frumosul îl constituie nu ceea ce apare, ci apariția însăşi. În fond, 
aceasta exprimă veritabilul frumos artistic. Prin urmare, reuşita artistică este 
valoroasă, indiferent dacă obiectul ei este sau nu este frumos. 

Pentru estetica contemporană, după cum rezultă din cele de până aici, 
prezenţa şi semnificaţia urâtului în creaţia artistică este larg acceptată”. I s-a făcut 


45 În legătură cu ideea de nonartă, detalii la: Benedetto Croce, op. cit., pp. 215-217; Estetica, 
colectiv, partea a IX-a. 

“6 Referitor la această problemă, detalii la: N. Hartmann, Estetica, pp. 7-10. 

+7 Vezi: Marin Aiftincă, op. cit., pp. 134-136. 

loc in toate speciile de frumos, apreciindu-se ca pretutindeni intalnim limitatii ale 
frumosului. Mai mult, frumosul cunoaşte diferite trepte de afirmare, „de la 
frumosul desăvârşit până la urâtul notoriu”. Dacă ne interogăm în legătură cu 
posibilitatea existenţei urâtului în toate dimensiunile particulare ale frumosului, 
atunci ne confruntăm cu o problemă ce a rămas deschisă. Există unanimitate în 
susținerea ideii că opera omului de la creația artistică la diversele forme de 
ceremonii şi varietatea aspectelor vestimentare, de la ornamentică, urbanism şi 
industrial-design, la comportamentul în relațiile interumane etc. implică şi urâtul. 
Pentru că omul, ființă imperfectă, lasă involuntar această amprentă pe tot ceea ce 
ține de gândirea şi acțiunea sa, care totalmente nu sunt perfecte, ci numai 
perfectibile. Or, frumosul absolut este întruchiparea perfecțiunii. În ceea ce priveşte 
natura, indiferentă fata de noi, este frumoasă în infinita diversitate a formelor sale 
de apariţie atunci când este trăită estetic. Şi totuşi, sesizăm în cuprinsul ei 
malformații, vietati, urmări ale catastrofelor, care se refuză frumuseţii. Numai că 
ceea ce este urât în atari manifestări trimite la specificul naturii, nu la esența 
frumosului“. 

Cu această temă revine întrebarea conturată cumva la începutul demersului 
de fata: ştim cu adevărat ce este frumosul ? Pe temeiul celor de mai sus, trebuie să 
recunoaştem că, în principiu, estetica ne poate spune ce este frumosul, care sunt 
izvoarele lui, care sunt speciile şi treptele frumosului. Este la fel de adevărat însă că 
tentativele de surprindere a frumosului într-o definiţie universal valabilă, oricât de 
merituoase sunt, nu au atins ţinta urmărită. Faptul în sine rămâne cu atât mai 
surprinzător cu cât frumosul pare a fi unul din cele mai cunoscute fenomene 
umane. Reducându-l la nivelul percepției sensibile, în afara oricărei „teorii 
metafizice subtile şi complicate”, Cassirer asertează că, în istoria gândirii 
filosofice, „fenomenul frumosului s-a dovedit a fi mereu unul din cele mai mari 
paradoxuri”*. Considerându-l ca fenomen estetic fundamental, şi alti autori au 
remarcat caracterul paradoxal specific frumosului şi, în consecinţă, l-au definit prin 
asertiuni de tipul: intentionalitate fără intenţie, iluzie şi realitate, libertate si lege, 
unitate şi diversitate, abstract şi concret, armonie prin disonanţă etc. Ubicuitatea 
formulărilor contradictorii de acest fel atestă încercările de a prinde, cu mijloace 
conceptuale, o surprinzătoare dinamică „oscilatorie” inerentă şi probabil 
indispensabilă tuturor fenomenelor estetice”!. 

Totuşi, definițiile date frumosului nu sunt câtuşi de putin lipsite de sens. 
Fiecare luminează o parte a naturii fenomenului, dar nu cuprinde întregul său. Le 


48 Nicolai Hartmann, op. cit., p. 8. 

® Cf. Ibid. 

5 Ernst Casirrer, Eseu despre om. O introducere în filosofia culturii umane, traducere de 

scapă mereu ceva important din generalitatea şi vastitatea acestuia. Frumosul nu se 
lasă constrâns în chingile unei definiţii riguroase, cu valabilitate universală. Este un 
adevăr ce l-a determinat pe Adorno să afirme, între alții, că frumosul „nu poate fi 
definit, tot aşa cum nu se poate renunţa la conceptul de Frumos”. 

Dacă mai există îndoieli în privința definirii pe deplin satisfăcătoare a 
frumosului la nivel conceptual, nu avem nici o rezervă în legătură cu natura sa 
axiologică. Frumosul este o valoare spirituală. Alături de Bine, Adevăr şi Sacru, ea 
ocupă poziţia cea mai înaltă în sistemul axiologic”, care structurează orizontul 
culturii. Mai exact, este valoarea fundamentală din categoria celor estetice, în care 
mai intră sublimul, gratiosul, tragicul, comicul etc. şi pe care le cuprinde şi le 
domină într-un sens larg. Astfel, frumosul are determinări ce provin din natura sa, 
ca valoare în sine, transcendentă şi ca valoare „pentru cineva”, dată într-un context 
istoric şi cultural ce trimite la raporturile sale de fiintare™. 

În sens ontologic, frumosul, ca orice valoare, este o ,,esentialitate” şi, in 
consecință, are o existență inteligibilă; este caracterizată prin autonomie, 
obiectivitate şi universalitate. Aceasta nu înseamnă că este indiferentă de lumea 
sensibilă. Având o „fiinţă ideală”, frumosul nu alcătuieşte o lume in sine şi „pentru 
sine”. El este independent numai fata de situaţiile diferite ale întrupării sau 
realizării sale. Cu acest înţeles, frumosul este în mod pozitiv condiţia posibilității 
bunurilor ce alcătuiesc „întinsa împărăție a frumosului”, potrivit formulei lui 
Hegel. Ne reprezentăm în planul conştiinţei frumosul pe care îl intuim ca idee şi îl 
purtăm în suflet, iar noi îl exprimăm într-o creaţie culturală, într-o acțiune sau 
atunci când realitatea exterioară ne oferă ocazia să o contemplăm. Se pare că 
dreptatea este de partea lui Platon, când susține că „cei ce privesc multe lucruri 
frumoase, dar nu văd frumosul însuşi şi nici nu sunt în stare să-l urmeze pe cel ce 
i-ar îndrepta către el (...), vom afirma că aceşti oameni opinează asupra tuturor 
lucrurilor, dar nu ştiu nimic legat de obiectul opiniilor lor””. Altfel spus, nu este la 
îndemâna oricărui priceperea de a „vedea” frumosul şi a i se dărui cu fervoare. Este 
uşor de observat că multi oameni au apetenta pentru frumos, dar puţini sunt cei ce 
ştiu sau pot să şi „vadă”, adică să-l recepteze adecvat şi să facă din el valoarea 
supremă, în care să descifreze sensul propriei sale vieți. 

În perspectivă valorică, putem spune că frumosul este un arhetip sau o 
posibilitate care poartă în sine motivul ce ne îndeamnă permanent să îl actualizăm 
prin creație şi, în general, prin actele de conştiinţă. Întruparea frumosului şi a 


5 Theodor Adorno, op. cit., p. 76. 

5 Pentru detalii referitoare la relaţiile dintre Bine, Adevăr şi Frumos, în literatura românească, 
pot fi consultate lucrările: Tudor Vianu, Permanenta frumosului, în vol. citat; Liviu Rusu, Logica 

celorlalte valori estetice este determinată de infinita varietate a condiţiilor 
geografice, istorice şi spirituale, care asigură diversitatea modalitatilor de 
manifestare a frumuseții. Astfel, ca valoare, frumosul ţine împreună, indestructibil 
legate între ele, cele două laturi ale sale, universalitatea metafizică şi 
particularitatile ființării empirice. Oricare dintre formele de fiintare a frumuseţii nu 
coincide pe deplin cu valoarea pură căreia îi aparţine frumosul în sine, ideal 
rămâne, ne îndeamnă permanent cu o chemare către fiinţa sa transcendentă, dând 
astfel sens existenței omului doritor să-l atingă, în cursul vieții sale finite, prin 
creaţie, participare, libertate, care sunt, în fond, izvoarele vitalizante ale culturii. 

O serie de însuşiri specifice diferențiază frumosul de alte valori, reliefându-i 
superioritatea în sistemul axiologic. Fără a întreprinde aici o analiză exhaustivă a 
acestora, reținem că nimic nu este poate mai specific valorii estetice decât faptul că 
ea ni se propune cu spontaneitate. Sensibilitatea estetică, punându-ne în contact cu 
opera de artă sau cu un aspect al frumuseţii naturii, face ca valoarea lor să ni se 
dezvăluie de îndată, fără vreo intervenţie iscoditoare a intelectului. Aşa cum am 
arătat mai sus, valoarea estetică nu consistă, potrivit lui Hartmann, în ceva existând 
în sine, ci numai în ,,aparitie”. Odată ce apare, ea ni se dăruieşte cu generozitate şi 
ne luminează sufletul dintr-odată, înălțându-l într-un orizont existential. 

Prin întrupare într-un obiect estetic, frumosul devine imanent acestuia şi are, 
astfel, unicitate absolută. Opera de artă nu poate fi modificată fără a-i atinge 
iremediabil esenţa sau fiintarea valorii. De aceea, opera nu este înlocuibilă şi nici 
imitabilă. Ea nu poate fi propusă nici ca model pentru că „arta nu învaţă pe nimeni 
nimic şi nu alcătuieşte niciodată o pildă care poate fi urmată”*. În plus, unicitatea 
valorii estetice, concretizată în opera de artă, rezidă, între altele, şi în faptul că orice 
obiect cuprins în sfera sa înfăţişeauză o realitate pe care nu am mai întâlnit-o 
altundeva. Această realitate poartă în sine un sens pe care i l-a dăruit artistul, uman 
sau divin, într-o deplină libertate. 

Spre deosebire de alte valori, care sunt constrângătoare, instituind obligaţii, 
aşa cum sunt cele morale, frumosul se comportă cu totul aparte. El are însuşirea 
unică de a se dărui necontenit, fără a pretinde ceva în schimb. Cel care îl caută, 
întâlnindu-l, este îndemnat numai să-şi deschisă larg sufletul, cu calm şi reculegere, 
pentru a-l primi şi înțelege, iar intelegandu-l, să deprindă a trăi bucuria curată. 
Experienţa frumosului reprezintă astfel „o mărturie a armoniei dintre om şi lume, a 
faptului că sunt făcuți unul pentru altul”. 

În viata cotidiană a omului, învăluită în aburii obisnuitului tern, al 
compromisului şi occidentalului insidios, frumosul, când apare şi îl primim, 
iradiază miraculos până în adâncurile sufletului, de unde risipeşte întunericul 
tristetei şi al suferințelor“. Fără a înlătura ceva din ceea ce poate fi înlăturat, 


°6 Tudor Vianu, op. cit., p. 54. 

5 K.E. Gilbert, H. Kuhn, Istoria esteticii, traducere Sorin Mărculescu, Bucureşti, Editura 
Meridiane, 1972, p. 438. 

5% Vezi: Lucrarea noastră, Misterul artei şi experienţa estetică. 

frumosul produce o reaşezare interioară a trăirilor, dăruind ceva imponderabil, ceva 
care nu poate fi compensat. El face posibilă restaurarea unităţii noastre launtrice şi 
intuiţia unui conținut semnificativ. Energia cu care frumosul se exercită în 
profunzimile sufletului confirmă şi legitimează viata, având dimensiunea unei 
intuitii cosmice. Tocmai prin aceste semnificaţii, orice trăire a frumuseţii este 
dătătoare de sens pentru ființa umană. Şi tot ceea ce este dătător de sens transcende 
utilitarul şi implică spiritul. Ca valoare în sine, absolută, frumosul deopotrivă cu 
perfecțiunea luminează, din înalturile sale, întreaga viață a spiritului nostru şi, de 
acolo, ne cheamă neîncetat pe calea fără sfârşit a desăvârşirii de sine. El este 
idealul spre care omul năzuieşte etern, mânat de dorinţa de a-l atinge şi egala prin 
creaţie şi devenire spirituală. A trăi întru frumos este şansa noastră de a respinge 
urâtul ce ne invadează viaţa de azi şi a atinge nemurirea. 


CADRUL NECESAR | 
AL CATEGORIILOR LIBERTATII 


RODICA CROITORU! 


Principiu a priori şi acţiune empirică 


Semnificaţia categoriilor libertăţii, pe care Kant le dezvoltă în Critica 
rațiunii practice”, rezultă din obiectul pe care rațiunea practică îl prezintă în 
conceptul de totalitate a obiectelor practice necondiționate, care este binele 
suveran. Între binele cu valoare practică, pe care acţiunea umană îl ia drept 
obiect şi binele suveran cu valoare metafizică de sintetizare a obiectelor raţiunii 
practice se dezvoltă categoriile libertății. Dintru-nceput se consideră că noi nu 
avem nevoie atât să cunoaştem binele, cât să devenim conştienţi de necesitatea 
principiului, care este însăşi legea morală, lege care ne duce necondiționat la 
bine. Principiul care nu accentuează scopul, ci orientarea morală care este una 
foarte strictă, ne apare ca un ideal; de idealitatea sa noi devenim conştienţi 
odată cu proiectarea unei acţiuni, ce necesită formularea micilor principii ale 
realității practice, care sunt maximele voinței. Şi ele rămân mici principii, 
pentru că niciodată nu se pot ridica la măreţia principiului moral. Ceea este 
important pentru felul în care va fi îndeplinită acţiunea este conştientizarea 
concomitentă a principiului moral. Kant pune conştientizarea principiului, 
respectiv a legii practice pure pe seama necesităţii cu care ni-l prescrie rațiunea, 
care ne cere ca în aprecierea noastră să sacrificăm toate condiţiile empirice ce 
i-ar putea afecta puritatea. Odată cu alegerea purității principiului moral prin 
renunțarea la tentatiile empirice nesemnificative moral realizăm că in noi există 
o forţă ce poate determina această alegere, care nu este alta decât conceptul de 
libertate“; la nivelul fenomenal al acţiunii care se cere reglementată, noi nu 


' Academia Română, Institutul de Filosofie și Psihologie „Constantin Rădulescu-Motru”. 

? Immanuel Kant, Werke, Akademie Textausgabe, Band V. Kritik der praktischen Vernunft, 
Walter de Gruyter & Co., Berlin, 1788. 

3 A se vedea studiul nostru dedicat acestei teme: Rodica Croitoru, Categoriile libertății, 
în: Studii de teoria categoriilor, Al. Surdu, S. Bălan, Bucureşti, Edit. Academiei Române, 2010, 
p. 115-124. 

+ Dieter Henrich („The Deduction of the Moral Law: The Reasons for the Obscurity of the 
Final Section of Kant’s Metaphysics of Morals, În: Kant’s Groundwork of the Metaphysics of 
Morals, Critical Essays, Ed. by Paul Guyer, Lanham, Rowman & Littlefield, 1998) considera relatia 
rațiunii cu libertatea ca fiind o relaţie cu o idee. „Rațiunea teoretică nu cunoaşte libertatea ca o stare 
actuală a lucrurilor. Ceritudinea că ea este liberă precede orice cognitie posibilă, şi ar fi lipsit de sens 

putem explica forța cu care se impune libertatea, dar o putem face la nivelul de 
puritate co-substantiala a principiului. Si nici la acest nivel noi nu putem 
explica libertatea în mod direct, ci numai asimilând-o celei mai înalte calități a 
ființei rationale, care este cea de legiferator rational universal. Pe baza acestei 
calități se face şi cerința adresată agentului moral ca principiul său subiectiv 
sau maxima pe care o pune la baza acţiunii să tindă întotdeauna spre principiul 
capabil de o legiferare universală. Prin această reglementare introdusă de 
raţiunea care se manifestă ca o facultate liberă (de conditionari sensibile) noi 
aflăm, într-un mod necondiţionat, cum trebuie să ne pregătim voinţa spre a 
proceda la acţiune. Dat fiind că raţiunea în starea sa pură, independentă de 
condiții empirice, este aici cea care legiferează nemijlocit, voinţei care 
acționează 1 se cere aceeaşi puritate ca şi rațiunii ce formulează principiul; dar 
o astfel de puritate care să aibă sens pentru voința umană se găseşte doar în 
forma legii. Şi forma legii se exercită ca o regulă, care încearcă să determine 
voinţa să conceapă maxime cu o formă universală. Posibilitatea realizării prin 
voinţă a acestei corespondențe formale dintre maximă şi lege se datorează 
posibilităţii facultăţii umane a raţiunii de a gândi o lege destinată să servească 
formei subiective a maximei, având drept temei determinant forma obiectivă a 
legii practice în genere. Cum poate subiectivitatea maximei să atragă mental 
obiectivitatea legii ne rămâne necunoscut. Ceea ce ne propune morala critică 
kantiană este să ne bucurăm de consecinţele acestui transfer şi să îl considerăm 
ca atare, drept un fapt al rațiunii, care ni se impune prin voința capabilă să 
atragă elementul a priori din sfera mentalului printr-o sinteză, întemeindu-se 
numai pe principiul raţiunii. Dar ceea ce ne este cunoscut este că raportarea de 
către rațiune a maximei unei acţiuni trebuie să se facă întotdeauna la voinţa 
pură, care se identifică cu raţiunea. Şi trebuie să existe o astfel de identitate, 
întrucât principiul pe care raţiunea îl transmite voinţei este dat ca o lege pentru 
toate ființele raționale, care dispun de facultatea voinţei pentru a se putea 
mobiliza la acţiuni doar prin reprezentarea de reguli; principiile practice a 
priori sunt de acest gen. Fiind independente de condiţiile ocazionale ale 
sensibilităţii, aceste principii cu valoare de reguli nu se limitează doar la 
oameni, ci sunt valabile pentru toate ființele finite cu rațiune şi voinţă, 
incluzând chiar ființa infinită ca inteligență supremă, care nu poate fi afectată 
de sensibilitate. Numai despre această ființă excepțională se poate spune că a 
asimilat principiul până la identificare, devenind modul său obişnuit de acțiune 
conformă ideii. Fiinţa lipsită de excepție, care este cea umană, căreia trebuie să 
i se impună limite spre a îşi reglementa acțiunea nu are o altă posibilitate decât 


şi circular să se susțină despre ea că ar fi autorizată să gândească doar dacă anterior a fost convinsă de 
realitatea libertăţii. Ipoteza libertății judecății este legitimă, întrucât fără ea nu ar fi deloc posibilă 
intrebuintarea rațiunii” (p. 316). 

să primească legea/principiul într-o formă excepţională, care este cea de 
imperativ. În măsura în care ea este dotată cu ratiune i se poate presupune o 
voinţă pură, asemenea ființei infinite, şi se poate conta pe însuşirea de către ea 
a principiului; dar în măsura în care raționalitatea sa este combinată cu o mare 
mulțime de conditionari sensibile, ei nu i se poate presupune o voință sfântă, 
care să nu contrazică prin nicio maximă a sa universalitatea legii morale. Ca 
urmare a particularitatii umane de receptare a legii, aceasta desemnează o 
obligare la acţiune care, deşi este impusă doar de rațiune şi de legea ei 
obiectivă, puritatea legii face ca obligarea prin care se impune să pară a veni 
din exterior. Conştientizarea dificultății de îndeplinire a purității legii 
autoimpuse face ca ea să se prezinte ca o datorie. Prin datorie, dorința liberului 
arbitru apărută dintr-o diversitate de cauze subiective este limitată de opoziţia 
pe care o exercită rațiunea practică unicauzală, manifestată printr-o 
constrângere internă venită pe cale intelectuală. Cu totul alta este situația 
inteligenţei atotsuficiente, al cărei liber arbitru nu dă curs niciunei cauze 
subiective în formularea maximelor sale, drept care valoarea lor este 
întotdeauna aceea a legilor obiective. Datorită lipsei de opoziţie dintre maxima 
subiectivă şi principiul obiectiv, acest tip de inteligență caracterizată prin 
sfințenie se situează deasupra tuturor legilor practic-restrictive, ca şi deasupra 
obligativitatii şi datoriei prin care se exprimă aceste legi. Simplitatea şi 
puritatea comportamentului corespunzător sfinteniei a determinat transformarea 
sa într-o idee practică, ce trebuie să servească cu necesitate drept prototip al 
voinţei imperfecte a ființelor raționale finite, îndemnându-le să se apropie de el 
la infinit. Apropierea de prototip reprezintă şansa fiinţei cu o voinţă imperfecta, 
disciplinabilă prin datoria faţă de regulă, să realizeze progresul moral prin 
virtute. 

Considerând ființa umană lipsită de excepție, pentru care are sens principiul 
moral ce urmează să îi limiteze dorinţele subiective şi să îi impună obligativitatea 
datoriei, etica critică kantiană mai diferențiază fiinţele care dispun de o voinţă mai 
puternică sau mai raţională şi fiinţele care au o voință mai slabă sau mai putin 
influentabila de către rațiune. Pentru primele principiul moral va reuşi să 
stăpânească subiectivitatea dorințelor, dându-le posibilitatea să îşi manifeste 
superioritatea voinţei sau autonomia în raport cu conditionarile dorinţei; cele de-al 
doilea, dimpotrivă, nu îşi stăpânesc dorințele spre a se supune obligativitatii 
datoriei, voința lor lăsându-se pradă diversităţii conditionarilor sensibile 
caracteristice eteronomiei. Datorită excesului de materialitate şi de sensibilitate în 
care este antrenat acest gen de voinţă, el se vede în imposibilitatea de a opera cu 
principiul moralității. Spre deosebire de el, primul tip de voinţă care alege 
moralitatea prin libertate este generatorul celor două sensuri ale conceptului de 
libertate: sensul negativ, prin înfrânarea conditionarilor sensibile spre a alege o 
formă pură cu valoare de regulă a comportamentului; şi sensul pozitiv, prin 

exercitarea acţiunii legiferatoare proprie rațiunii practice. Atitudinea cea mai 
importantă în preluarea legii morale este cea a voinței care, printr-o gândire 
rațională, a ajuns la autonomia raţiunii practice pure; ea este dată drept condiția 
formală a tuturor maximelor, pentru că prin ea maximele au posibilitatea de a se 
pune de acord cu legea practică supremă. 

Alegând prin libertate raționalitatea pură a legii morale, ființa umană cu o 
raționalitate variabilă şi condiționată realizează nu numai scopul moral al 
reglementării acţiunii sale, ci totodată şi un scop metafizic; el constă din indicatia 
pe care o dobândeşte ea asupra unei lumi inteligibile a purității, indicație care 
echivalează cu o determinare pozitivă a acestei lumi, fără ca în calitate de agent al 
legii să poată interveni în mecanismul lumii inteligibile, dar nesemnificative pentru 
existenţa sa sensibilă. Dar chiar dacă integrarea sa în lumea inteligibilitatii pure şi 
dispunerea de ea nu este posibilă, întrucât facultatea umană a rațiunii ia cunoştinţă 
numai de aspectul ei formal, totuşi rezultă că existenţa acestui gen de ființe pentru 
care are sens legea morală răspunde unor legi independente de cele ale lumii 
sensibile, care sunt legile autonomiei raţiunii pure”. Însăşi natura autonomiei 
rațiunii pure este dată drept corespunzătoare naturii suprasensibile a ființelor 
raționale. Lumea suprasensibilă din care se împărtăşeşte autonomia raţiunii este 
desemnată ca lume inteligibilă pură, care în calitatea ei legiferatoare este 
considerată un prototip (natura archetypa) al lumii sensibile. Spre deosebire de 
această lume a purității, natura sensibilă a aceloraşi ființe rationale este existența 
acestora sub legi condiționate empiric, generatoare ale eteronomiei rațiunii; ea este 
doar o copie (natura ectypa) a celei dintâi, cu toate că funcţionează conform 
propriilor sale legi naturale sau non-rationale în raport cu prima. Aceasta este 
implicarea morală de bază, corespunzătoare tipului de voinţă care poate opera cu 
forma legii. Tipul de voinţă nereceptiv la forma propusă de rațiune dispune de 
asemenea de o implicare morală, dar de una periferică; ea răspunde prescriptiei 
practice condiţionate material, empiric. Or, materia regulilor practice se bazează 
întotdeauna pe condiţii subiective, care procură cel mult o universalitate 
condiţionată (dată de condiţiile de realizat în vederea unui scop) şi, în general, se 
referă la contrapartea legii morale, care este principiul fericirii personale. În acest 
ultim caz, volitia trebuie să aibă un obiect spre care să se îndrepte, condiţie care o 
împiedică să se prezinte într-o formă universal legiferatoare; căci ca să se încadreze 
în această formă ar trebui ca aşteptarea existenţei obiectului să ofere temeiul unei 
reguli necesare şi universale; or, condiţiile empirice de care este dependentă 


5 A.C. Genova („Kant's Transcendental Deduction of the Moral Law“, Kant-Studien, 69, nr. 3, 
1978, p. 309) interpretează legea morală ca bazându-se pe „relaţia sintetică a priori dintre o voință 
bună şi o voință universal legiferatoare, care specifică felul de maximă căreia ar trebui să se 
conformeze voința (Willkür) spre a fi perfect rationala...Legea morală nu exprimă decât autonomia 
rațiunii pure practice (Wille), şi astfel dă libertăţii transcendentale conținutul său pozitiv practic. Deci, 
dacă voința este autonomă, imperativul ar trebui să fie categoric, căci dacă ar fi ipotetic, motivul 
acțiunii ar fi ulterior sau exterior, deci nu autonom” (p. 309). 

fericirea pun principiul acesteia in imposibilitatea de a oferi temeiul unei astfel de 
reguli. Rezultă că din punctul de vedere al legiferării universale, principiul fericirii 
proprii se prezintă ca fiind contrar principiului moralității, neputând oferi voinței 
un temei determinant al acțiunii. Ceea ce poate oferi principiul fericirii este doar o 
maximă de comportament, dar nu o lege a voinţei. Chiar dacă am încerca o 
oarecare ridicare a fericirii la nivelul moralității, luând drept obiect fericirea 
universală — spune Kant — tot ar fi nevoie de date ale experienţei spre a o cunoaşte, 
având în vedere că judecatile asupra acesteia sunt particulare şi, mai ales, sunt 
supuse schimbării. Aşadar, în pofida marii valori existențiale a fericirii şi a 
permanentei sale, asupra sa pot fi date cel mult reguli generale, dar niciodată 
universale şi, ca atare, pe ele nu se pot întemeia legi practice. O lege practică 
precum este cea morală este nu numai universală, dar şi obiectiv necesară; de aceea 
ea trebuie să fie valabilă pentru orice ființă ce are rațiune prin care să gândească 
necesitatea universalului, şi voință care să îl pună în aplicare. 

În afară de temeiul formal-logic ce pune în imposibilitate principiul fericirii 
de a deveni un principiu universal al moralității, el este exclus si de un temei 
natural, care constă din cuantumul variabil al forțelor şi al facultăţilor fizice 
necesare realizării obiectului dorit, pe toată durata vieții. Pusă în comparaţie cu 
maxima autentică şi pură a moralității, care este constantă, reiese foarte evident că 
fericirea nu poate fi dată ca o poruncă, în calitatea sa de dorință personală în 
aşteptarea mijloacelor de a o realiza; or, conform universalitatii principiului, orice 
dorință personală trebuie respinsă. Dimpotrivă, porunca de a ne face o datorie din 
principiul moral este justificată, întrucât ea cere ceva pentru care există o bază 
invariabilă în ființa umană, şi anume două facultăţi constitutive ale aceleiaşi: voința 
care să fie pusă de acord cu cerința rațiunii, prin excluderea oricărui temei 
personal. Apelând la existenţa acestei baze invariabile este clar că variabilitatea 
interpersonală a celor două facultăți este considerată nesemnificativă. 


Binele suveran şi progresul moral 


Pentru ca legea morală să îşi asigure realizabilitatea, ea trebuie să fie unicul 
temei determinant al voinţei pure; numai astfel binele suveran poate deveni 
obiectul pe care legea îşi propune să îl realizeze. Abordarea strictă a legii de către 
voinţă este o consecință a includerii, în conceptul de bine suveran, a legii morale 
ca o condiție supremă, ce determină voinţa conform principiului autonomiei. Dat 
fiind că realizarea binelui suveran în lume este obiectul necesar al voinţei 
determinabile numai prin legea morală, condiţia sa supremă este conformarea 
deplină a dispoziţiilor cu legea. Dându-se un ascendent conformării dispoziţiilor 
morale cu legea față de conformarea voinţei în fapt cu legea, binele suveran ne 
apare ca un ideal mai putin intangibil; de aceea el poate fi dat voinței ca poruncă. 
Chiar dacă pregătirea voinţei reflectată în dispoziţiile morale pare mai puţin strictă 
decât voinţa pregătită deja conform legii, ea cheamă totuşi către o perfecțiune 

similară sfinfeniei; dar ea nu pune in imposibilitate fiinţa raţională din lumea 
sensibilă, despre care se ştie că nu este capabilă de sfinţenie, „în niciun moment al 
existenţei sale”. Necesitatea practică a conformării voinței cu legea dă o şansă 
fiinţei umane finite de a extinde realizarea binelui suveran dincolo de existenţa sa 
în lumea sensibilă. Aici intervine o diferență între felul în care trebuie să înţelegem 
legea, al cărei domeniu practic impune să fie urmată în viata terestră, nelăsând 
nimic pentru ceea ce va urma după încheierea ei; în timp ce obiectul ei, care este 
binele suveran, trebuie să pregătească dispoziţiile chiar în această viata, dar lasă 
realizarea sa efectivă pe seama celeilalte vieţi. Această continuitate imanent- 
transcendentă a moralei, ce poate fi satisfăcută numai prin depăşirea limitelor 
existenţei terestre, constituie progresul moral al fiinţei umane. De el ea va putea 
beneficia cu condiţia încrederii in infinitatea acestuia, în speranța că ea însăşi va 
avea un temei în virtutea căruia să îl realizeze, după cum i-o cer principiile rațiunii 
practice pure. Şi temeiul este dat de supoziţia duratei sale infinite, posibilă prin 
nemurirea sufletului. Numai prin supoziţia nemuririi sufletului, legată inseparabil 
de legea morală şi prezentată ca un postulat al raţiunii practice pure, este practic 
posibil binele suveran. 

Alături de virtutea care se cultivă prin urmărirea directă a obiectului legii şi 
realizează progresul moral, legea morală asigură deopotrivă posibilitatea celui de-al 
doilea element al binelui suveran, care este fericirea corespunzătoare moralității; 
iar ceea ce este corespunzător moralității este atins numai pe cale rațională, care nu 
favorizează pe nimeni în vederea obținerii sale. Pentru ca totuşi fiecare ființă 
rațională să conteze pe participarea sa la fericire, rațiunea impartiala ne îndeamnă 
către presupunerea existenţei unei cauze care să producă fericirea ca efect, cauză pe 
care o putem identifica cu existența lui Dumnezeu, pe ea noi o regăsim în binele 
suveran ca obiect al voinţei, care este legat cu necesitate de legiferarea morală a 
rațiunii pure. Din această perspectivă a moralei care încearcă să asimileze legitatea 
naturii, fericirea poate fi definită ca starea unei ființe rationale in lume, căreia în 
întregul existenţei ei „totul îi merge după dorință şi voință”. Ea se bazează pe 
posibilitatea de a realiza prin voinţă toate obiectele dorinţei puse în ordinea naturii, 
dar nu ocazional, ci în mod continuu, pe toată durata existenței ființei. Este, aşadar, 
o cerință irealizabilă în limitele unei existente umane, nu mai putin irealizabilă 
decât virtutea, dar din alte considerente (respectiv natural-morale). Prima sa 
dificultate o constituie faptul că în calitate de lege a libertăţii, legea morală 
porunceste pe temeiuri determinante independente de natură şi de felul în care s-ar 
putea acorda ea cu facultatea dorinţei (ale cărei obiecte vizează, în general, natura); 
drept care ea nu întemeiază nicio conexiune necesară între moralitate şi fericirea ce 
se cuvine proportional unei fiinţe ce aparține lumii, ființă a cărei voință nu poate fi 
dată drept cauza naturii înseşi. Pe lângă faptul că scopul legii nu este cel de a 


° Op. cit., p. 122. 
7 Ibidem, p. 124. 

susține direct fericirea, o altă obstructionare a acesteia vine chiar din partea fiinţei 
doritoare de fericire, care nu îşi poate pune fericirea de acord cu principiile sale 
practice prin propriile-i forte, întrucât nu este ea însăşi cauza lumii şi a naturii 
(conform supozitiei de mai sus a cauzei generatoare de fericire), spre a asigura 
realizabilitatea acordului obiectelor dorinței sale cu propria voință (conform 
definiției de mai sus a fericirii). Dar întrucât în problema practică a raţiunii pure, 
care cere cultivarea binelui suveran, o astfel de conexiune este postulată ca 
necesară, noi trebuie să căutăm să promovăm binele suveran, întrucât singura 
posibilitate de fericire a ființei umane este realizabilă numai odată cu el. De 
asemenea, el ne cere postularea existenţei unei cauze a naturii exterioară acesteia, 
care să includă un temei prin care fericirea să se acorde cu moralitatea. Această 
cauză supremă trebuie să cuprindă deopotrivă temeiul acordului naturii cu legea 
voinţei fiinţelor raționale, din a cărei reprezentare ele îşi fac temeiul determinant 
suprem al voinţei, care se regăseşte în forma moravurilor; totodată, cauza supremă 
trebuie să cuprindă temeiul acordului naturii cu moralitatea ființelor ca temei 
determinant al acelora, care se regăseşte în dispoziţia lor morală. Numai în măsura 
în care este acceptată o cauză supremă a naturii cu o cauzalitate conformă celei a 
dispozitiei morale“ este posibil binele suveran în lume; aşadar, cauza supremă si 
dispoziţia morală trebuie să dispună de o cauzalitate liberă. Or, cauza supremă a 
naturii, presupusă în vederea posibilității binelui suveran, este o ființă care prin 
intelect şi voință este cauza sau autorul naturii, adică Dumnezeu. El reprezintă 
binele suveran originar, fata de care cea mai bună lume creată de autorul naturii 
reprezintă doar binele suveran derivat, dat ființelor umane ca o datorie de a îl 
promova; totodată, ca o necesitate legată de datorie este presupunerea posibilității 
acestui bine şi odată cu el necesitatea admiterii, din punct de vedere moral, a 
existenţei lui Dumnezeu. 

Noi nu trebuie să înțelegem această necesitate morală ca pe o datorie a 
întregii comunităţi de ființe umane chemate către morală, ci ca pe o necesitate 
subiectivă sau ca pe o trebuinta personală de a admite realizarea propriei fericiri şi, 
indirect, a datoriei sale de a realiza binele suveran. De altfel existenţa unui lucru 
sau a unei persoane, fie şi ca autor suprem, nu poate fi dată ca o datorie, întrucât 
existenţa se referă la intrebuintarea teoretică a rațiunii, pe când datoria constituie 
temeiul obligativitatii şi se bazează pe autonomia raţiunii. Ceea ce aparține datoriei 
este doar pregătirea în vederea producerii şi promovării binelui suveran în lume, a 
cărui posibilitate poate fi postulată, dar pe care raţiunea umană îl acceptă numai 
prin supoziţia unei inteligente suverane. Existenţa sa este admisă de conştiinţa 
noastră numai ca ipoteză în raport cu inteligibilitatea binelui suveran, care ne este 
dat ca obiect al legii morale; cu privire la trebuinta pe care o creează ea în intenție 
practică, aceasta apare ca o credință pură a raţiunii, întrucât nu este cerută printr-o 

dogma, ci provine numai din ratiunea pura. De aceea Kant considera ca in cadrul 
strict moral al urmăririi legii de către voinţa raţională, noi nu putem deprinde 
fericirea, ci numai demnitatea devenirii noastre întru fericire (întrucât morala ia în 
considerație numai fericirea pusă în relație cu virtutea). Introducerea religiei 
deschide perspectiva strict morală, prin inducerea speranţei de participare viitoare 
la fericire”, rezultată din cultivarea unor elemente constitutive ale religiei, ca ființa 
supremă şi nemurirea sufletului, atrase spre moralitate pentru a face realizabile 
sarcinile acesteia. 

Prin acest complex moral infuzat de elemente de bază ale religiei, noi 
devenim conştienţi că demnitatea posesiunii unui lucru sau a unei stări se atinge 
atunci când posesiunea respectivă se realizează prin comportamentul moral şi se 
acordă cu cerinţele binelui suveran. Ea nu poate exista în afara acestei relaţii 
morale; altfel noi nu am putea înțelege de ce morala în sine nu trebuie tratată 
niciodată ca o doctrină asupra fericirii, nici asupra mijloacelor de a o dobândi, ci 
numai drept condiția rațională a fericirii. Deşi pusă iniţial în umbra urmăririi legii, 
fericirea a devenit ulterior importantă prin antrenarea dorinței morale de a 
promova binele suveran, prin aducerea împărăției lui Dumnezeu pe terenul acţiunii 
şi speranţei morale. În acest fel, prin asimilarea elementelor constitutive ale religiei 
de către morală s-a ajuns la rezolvarea unor probleme de fond ale moralei şi 
totodată doctrina morală a devenit şi o doctrină asupra fericirii, întrucât speranța 
noastră întru fericire începe numai odată cu valorificarea aspectului moral al 
religiei. Dacă se spune că speranța realizării fericirii începe odată cu asocierea 
religiei, noi am putea gândi că şi religia ar putea veni în întâmpinarea moralei, 
respectiv că Dumnezeu ar avea în vedere, în planul său, dorința noastră de fericire. 
Or, aceasta este o speranță falsă, scopul său ultim în Crearea lumii nefiind unul 
care să satisfacă necondiţionat dorințele personale ale ființelor raționale ale lumii, 
cum ar fi fericirea lor. Scopul Creatorului trebuie să fie unul universal şi totodată 
modelator, prin care să canalizeze fiinţele create către satisfacerea condiţiei de a 
corespunde binelui suveran; ceea ce înseamnă să le facă tot mai potrivite rostului 
pe care îl au în lume. Prin urmare, scopul ultim adaugă dorinţei de fericire a 
ființelor create condiția demnității de a dobândi fericirea prin moralitate. Ea este o 
condiţie formală, care corespunde întru-totul tipului kantian de principiu moral. Şi 
trebuie să se întâmple astfel, pentru că dorința de fericire trebuie pusă cu 
înțelepciune; dacă o considerăm teoretic, ea are o finalitate cognitivă, prin care 
fericirea participă la realizarea binelui suveran; dacă o considerăm practic, ea 
vizează modelarea comportamentului, spre a realiza conformarea voinţei cu binele 
suveran. De aceea nu se poate spera ca înțelepciunea Creatorului să se întemeieze 
doar pe bunătatea sa de a acorda fericire fiinţelor create, întrucât ea trebuie să le fie 


? Jacqueline Mariña („Making Sense of Kant’s Highest Good”, Kant-Studien, 9/, nr. 3, 2000) 

acordată numai în condiţiile restrictive impuse de sfintenia voinţei sale, condiții 
care cer conformarea cu binele suveran originar. De aceea Kant consideră că cel 
mai potrivit este să se considere că scopul Creaţiei ar fi slava care trebuie să i se 
aducă lui Dumnezeu de a ne fi oferit o Creaţie care să poată fi înțeleasă prin 
rațiune; drept care se crede că cel mai bine este slăvit Creatorul prin respectul 
creaturilor fata de porunca sa, care se identifică cu datoria de a urmări raționalitatea 
legii. În acest fel elevat, frumuseţea ordinii prin care a fost creată lumea este 
încununată cu fericirea corespunzătoare, acordată fiinţelor ce populează lumea. De 
aici provine şi sensul dat sfinteniei atribuite fiinţei rationale ce urmează legea 
morală, pentru că în ordinea scopurilor ea este un scop în sine şi nu poate fi 
întrebuințată nici chiar de Dumnezeu doar ca mijloc, fără a îi fi recunoscută, în 
acelaşi timp, şi calitatea de scop. Ca urmare nu numai fiinţa umană rațională, dar 
însăşi ideea de umanitate din persoana sa trebuie considerată sfântă, datorită 
faptului că este subiectul legii morale care îi pune în valoare autonomia voinţei, ca 
o voinţă liberă. 

Ca să ne putem imagina devenirea voinţei umane întru sfințenie sunt necesare 
trei postulate cu valoare categorială: nemurirea sufletului, libertatea considerată ca 
o cauzalitate a unei fiinţe în măsura în care aparţine deopotrivă lumii inteligibile, şi 
existenţa lui Dumnezeu. Nemurirea este invocată ca o condiţie necesară din punct 
de vedere practic, destinată depăşirii duratei limitate a vieții umane, insuficientă 
realizării complete a legii morale. Libertatea, a cărei cauzalitate non-naturală 
modelează şi categoriile cunoaşterii practice, are de asemenea un rol în devenirea 
umană, prin susţinerea independenţei de lumea sensibilă, în vederea determinării 
voinţei conform legii lumii inteligibile. Existenţa lui Dumnezeu este mai mult decât 
condiția necesară în vederea pătrunderii într-o astfel de lume inteligibilă; ea este 
chiar temeiul sufletului nemuritor şi, nu într-o măsură mai mică, este temeiul 
cauzalitatii inteligibile; de aceea se identifică cu binele suveran şi se realizează prin 
supoziţia a ceea ce numim binele suveran independent de obiectul legii morale, 
desemnat de existența lui Dumnezeu. Există o relație de similitudine între aceste 
repere categoriale ce extind limitele cunoaşterii practice şi reperele întrebuinţări 
teoretice a rațiunii, fără de care nu poate fi gândit niciun obiect al lumii sensibile. 
Ceea ce distinge intrebuintarea lor practică este faptul că aceste repere sunt idei ale 
rațiunii, care nu pot fi date în nicio experiență, dar care trebuie gândite prin 
analogie cu categoriile libertăţii şi cu ajutorul lor. Chiar raţiunea practică pură este 
cea care le procură realitatea, fără să aibă nevoie de intuitii sensibile sau 
suprasensibile, întrucât categoriile îşi au locul şi originea exclusiv în facultatea 
gândirii sau în intelectul pur, şi au semnificaţia de obiecte în genere. În măsura în 
care trebuie să fie aplicate acestor idei, categoriile nu au nevoie de un obiect care să 
fie dat în intuiţie; totuşi, un astfel de obiect este real, de unde rezultă că forma 
gândirii pe care o reprezintă categoria nu este vidă, ci dobândeşte semnificație 
printr-un obiect pe care raţiunea practică îl prezintă în conceptul de bine suveran; 

astfel este asigurata realitatea conceptelor ce apartin posibilitatii de intrebuintare a 
binelui suveran. 

Necesitatea invocării postulatelor raţiunii practice este o dovadă a lipsei 
cunoştinţelor ferme asupra lumii în care au valabilitate categoriile şi ideile raţiunii 
(pe cale teoretică şi practică), ca şi a imposibilității de a o compara cu toate lumile 
posibile şi cu cunoştinţele ce se pot procura în limitele acelora. Ceea ce putem face 
este ca din câteva elemente esenţiale de care dispunem, cum ar fi ordinea, 
finalitatea şi mărimea ei, să conchidem asupra unui autor înţelept, bun, puternic al 
său; totuşi, pe baza acestor elemente, noi nu ne putem pronunța asupra 
caracteristicilor sale definitorii ca atotstiinta, atotbunătatea, atotputernicia sa. Noi 
putem completa lipsa datelor noastre pe cale deductivă, printr-o ipoteză rațională 
permisă, conform căreia dacă în multe privințe noi intrăm în contact cu 
înțelepciunea, bunătatea şi puterea în forma lor maximă, atunci şi despre celelalte 
caracteristici ale autorului lumii, necunoscute nouă, putem să ne pronuntam într-un 
mod asemănător. De aceea se spune că ar fi rezonabil să atribuim autorului lumii 
întreaga perfecțiune posibilă pe care ne-o putem imagina, fără să pierdem din 
vedere că aceasta şi celelalte atribute definitorii sieşi sunt numai substitute de care 
dispunem spre a contura imaginea perfecțiunii, dar care nu sunt totuşi suficiente 
spre a le întrebuința altfel decât ca pe supozitii. Prin ele se dovedeşte că, pe cale 
empirică, conceptul de Dumnezeu rămâne iremediabil un concept nedeterminat 
exact asupra perfecțiunii fiinţei prime, ce trece drept corespunzător conceptului de 
divinitate. Prin obiectul rațiunii practice care este binele suveran, acest concept de 
divinitate este admis de principiul moral, ca fiind posibil numai odată cu supoziţia 
unui autor al lumii de o perfecţiune suverană. El trebuie să fie atotstiutor, pentru a 
cunoaşte comportamentul creaturilor sale în interioritatea dispoziţiilor lor prezente 
şi viitoare, în intenţia exercitării controlului asupra finalitatii morale a Creaţiei; de 
asemenea, trebuie să fie atotputernic, pentru a face creaturile să se împărtăşească 
din consecinţele ce li se cuvin conform comportamentului lor; tot astfel el trebuie 
să fie omniprezent, etem şi cu alte atribute maxime, pentru a putea urmări Creaţia 
în devenirea sa. Prin urmare, legea morală determină prin conceptul de bine 
suveran, ca obiect al raţiunii practice pure, conceptul de ființă originară ca ființă 
suverană, depăşind posibilităţile procedeelor fizic şi metafizic. Rezultă că acest 
concept de Dumnezeu obţinut pe cale deductivă nu poate aparține decât moralei — 
ceea ce este valabil şi pentru celelalte concepte ale raţiunii cu funcţie de postulate 
ale rațiunii în intrebuintarea ei practică. 

În calitate de consecință a raţiunii practice, promovarea şi supoziţia binelui 
suveran este obiectiv necesară; posibilitatea sa efectivă depinde însă de alegerea 
noastră, dat fiind că rațiunea nu poate decide în mod obiectiv dacă trebuie să ne 
reprezentăm această posibilitate conform legilor universale ale naturii fără un autor 
înțelept care conduce natura sau numai prin supoziţia acestui autor, în limitele 
rațiunii practice. În acest ultim caz, o condiţie subiectivă a raţiunii impune gândirea 

armoniei dintre imperiul naturii şi imperiul moravurilor, în vederea posibilității 
binelui suveran. Principiul prin care judecata noastră devine o trebuinta a raţiunii 
este subiectiv, dar în acelaşi timp el este necesar ca mijloc de a realiza tot ceea ce 
este obiectiv practic, constituind temeiul unei maxime asupra a ceea ce trece drept 
adevăr în intenţie morală. Trebuinta rațiunii de a realiza necesitatea practică 
printr-un substitut constituie credința practică pură a rațiunii; ea nu este poruncita, 
ci provine dintr-o necesitate internă exprimată prin dispoziția morală ce determină 
judecata noastră practică în intenție morală. Ea se află în concordanţă cu nevoia 
teoretică a raţiunii de a admite existenţa autorului înțelept şi atotputernic şi de a o 
pune drept temei al intrebuintarii raţiunii. Despre ea se spune că poate varia de la 
un individ la altul, dar nu într-atât de mult încât să se transforme în contrariul ei, 
care este necredinta. 

În contextul moral nu numai interesul față de acţiune şi de moralitatea ei 
trebuie avut în vedere ci, nu în ultimul rând, şi interesul fata de simtirea propriilor 
noastre forte de cunoaştere prin care „ne intretinem cu plăcere dintr-o astfel de 
apreciere şi dăm virtuții sau modului de gândire conform legilor morale o formă a 
frumuseţii, care este admirată, dar pentru aceasta încă nu căutată”. Această 
preocupare a facultăţii de judecare manifestă reminiscente platonice ale 
similitudinii binelui cu frumosul, ca expresii ale adevărului. În acest sens se spune 
că prin contemplarea frumuseţii se produce subiectiv conştiinţa armoniei 
facultăților noastre de reprezentare, prin care simţim întărirea intelectului şi a 
imaginaţiei, procurându-ni-se o satisfacție comunicabilă; totuşi, existența 
obiectului trebuie să ne rămână indiferentă, întrucât el nu este considerat decât prin 
interiorizarea predispozitiei sublime a talentelor din noi, care ne ridică deasupra 
animalitatii. Ele pregătesc terenul observării purității voinței în prezentarea 
dispozitiei morale, deprinzându-ne cu conştientizarea propriei libertăţi, prin care 
initial suntem confruntati cu o senzaţie de suferință, urmată de eliberarea dată de 
luarea de cunoştinţă a unei facultăți putin cunoscută, care este libertatea interioară 
de a renunţa la înclinații şi de a recurge numai la rațiune. Legea datoriei, prin 
valoarea pozitivă pe care ne lasă să o simţim urmărirea ei, află un acces mai uşor in 
conştiinţa noastră comună, prin respectul față de noi înşine, întreţinut prin 
conştiinţa libertăţii noastre. Dacă este bine întemeiat, pe acesta putem cultiva orice 
dispoziţie morală bună, întrucât el este capabil să blocheze pătrunderea în suflet a 
impulsurilor ce obstructioneaza moralitatea. Şi astfel, prin dispoziţiile morale bune, 
noi ne vom putea asigura că într-un viitor nedeterminat ne vom putea bucura de 
binele suveran. 


19 Ibidem, p. 160. 


ORIZONTUL CATEGORIAL AL ETICII 
(CONFIGURATIA ELEMENTARA A FAPTULUI MORAL) 


DAN CRACIUN! 


Unde începe teritoriul moralei în existența umană? 


A defini sfera vieţii morale înseamnă a preciza locul şi rolul moralei în 
existența umană. Obstacolul de care ne lovim atunci când încercăm să facem acest 
lucru constă în faptul că, invocând evidențele simțului comun, nu se poate delimita 
în domeniul realităţii sociale o categorie de fapte exclusiv sau eminamente morale, 
asupra cărora e chemat să se pronunţe „expertul” sau „specialistul” în etică. Putem, 
cel mult, să ne întrebăm când, cum şi de ce anumite gânduri şi fapte ale noastre au 
şi dimensiuni morale, intrând în sfera de interes a eticului. Vom fi mai bine intelesi 
după câteva comparații semnificative. 

(i) Filosoful ştiinţei, care îşi pune problema delimitări obiectului său de 
investigaţie, are o misiune destul de simplă, deoarece ştiinţa este o activitate de 
strictă specializare, ce se autodelimitează, în mod critic şi metodic, fata de opiniile 
şi reprezentările curente ale vieții cotidiene. Stiinta nu se defineşte prin obiectul său 
(vorbim despre ştiinţă în general, ca domeniu al vieţii spirituale), deoarece, in 
principiu, orice realitate poate fi studiată ştiinţific — ci prin metoda de abordare: 
indiferent la ce se referă, ştiinţa este (sau, cel putin, aspiră să fie) o cunoaştere 
obiectivă, neutră sau impartiala sub aspect afectiv şi atitudinal, a cărei unica 
valoare este adevărul. 

Ce-i drept, graniţele care despart ştiinţa „pură” de cunoaşterea comună 
sau de pseudocunoaşterea ştiinţifică, sunt imprecise şi labile. Există, însă, un 
nucleu de realizări neîndoielnic ştiinţifice, ba chiar pur şi exclusiv ştiinţifice, 
creaţii ale unor oameni de care nu ne putem îndoi că se ocupă cu cercetarea 
ştiinţifică — savanții. Ne îngăduim a simplifica putin, spre a scurta acest mic 
ocol. Întrebat „Ce este stiinta?”, epistemologul ne poate răspunde pe scurt: 
cunoaştere obiectivă, riguros exprimată într-un limbaj precis, lipsit de 
ambiguitati, elaborată cu metode standardizate, demonstrabilă matematic sau/şi 
verificabilă experimental. „Facultatea” spirituală al cărei produs este ştiinţa? 
Intelectul. Un „fapt” neîndoielnic ştiinţific şi numai ştiinţific? Philosophia 
Naturalis Principia Mathematica, publicată de către Sir Isaac Newton în anul 

1687, sau Evoluţia speciilor de Charles Darwin, publicată în anul 1859. Un 
model uman, excelent şi exemplar în domeniul ştiinţei? Albert Einstein, Niels 
Bohr, E. P. Hubble etc. 

(ii) Filosoful artei se raportează la un domeniu cu mult mai rebel decât ştiinţa 
fata de încercările de rationalizare teoretică. Prin „inefabilul” ei, arta reuşeşte 
mereu să ascundă cercetării critice un rest de mister, fiecare creaţie fiind un unicat, 
valoros întrucât sparge orice canon prin ceva cu totul irepetabil. Dar dacă e atât de 
dificil de explicat miracolul întruchipării estetice, în schimb delimitarea domeniului 
artei nu ridică probleme dintre cele mai dificile. Nici arta nu se delimitează prin 
obiectul ei, căci nu există realitate care să nu poată fi pretextul unei opere, care să 
nu poată fi transfigurată artistic. lar specificul acestei transfigurări rezidă în 
capacitatea operei artistice de a ne emotiona, de a ne soca sensibilitatea printr-o 
configuraţie unică şi izbitoare a formei, în care se dezvăluie spiritului un evantai de 
„înţelesuri”. 

Ca şi în cazul ştiinţei, nici arta nu este despărțită prin hotare net conturate de 
stricta utilitate funcţională, de artizanat sau de kitsch, însă există şi aici un nucleu 
de realizări indiscutabil şi exclusiv artistice, la care filosoful artei se poate raporta 
atunci când i s-ar cere „să arate”, să ilustreze prin ceva exemplar, la ce se referă 
atunci când vorbeşte despre artă. Continuând jocul cu întrebări şi răspunsuri, 
filosoful artei ne va spune că arta este creaţie de forme sensibile, solidare cu un 
evantai de înțelesuri posibile, pe care jocul formelor le sugerează. Ne va mai spune 
că „facultăţile” sufleteşti privilegiate în domeniul artei sunt sensibilitatea şi 
imaginația. Cu toţii vom fi de acord că opere neîndoielnic artistice sunt Mona Lisa 
lui Leonardo da Vinci, David al lui Michelangelo, Simfonia a IXa de Beethoven 
etc. — lista este neînchipuit de lungă; la fel şi cea a marilor artişti, modele umane 
care ilustrează excelența în sfera creației estetice. 

(iii) Ceea ce are de studiat filosoful religiei pare a fi de cea mai mare 
dificultate, odată ce Sacrul se defineşte prin a fi Misterul Absolut, Neintelesul 
supraomenesc ce se arată în revelații şi ecstaze mistice numai celor puţini şi aleşi — 
în miracole uimitoare şi terifiante unora dintre ceilalți oameni. Dar filosoful religiei 
poate explica destul de uşor unde se află obiectul său de investigație. Sacrul e 
lumea-de-dincolo, însă noua, cei inlantuiti în lumea-de-aici, divinul ni se arată sub 
înfățişări accesibile. După cum afirmă Mircea Eliade, orice realitate poate fi o 
hierofanie, adică o apariţie deghizată a Sacrului, care ni se dezvăluie sub chipul 
unui lucru sau al unei fiinţe familiare. „Trebuie să ne obişnuim — spune Eliade — să 
acceptăm hierofaniile oriunde, in orice sector al vieţii fiziologice, economice, 
spirituale sau sociale. În definitiv, noi nu ştim dacă există ceva, obiect, gest, funcție 
fiziologică, ființă sau joc etc. — care să nu fi fost vreodată transfigurat în hierofanie, 
undeva, în cursul istoriei umanității.” 


? Mircea Eliade, Tratat de istorie a religiilor, trad. rom. Mariana Noica, Humanitas, București, 
1992, p. 30. 

Credinta in transparenta hierofaniei, in planul transcendent pe care aceasta il 
revelează ca Absolut cu atribute infinite — iată pe scurt esenţa fenomenului religios. 
Ce anume vibrează în noi cu predilecție în actul de credință? Sacrul ne înfioară şi 
ne fascinează totodată, ne răscoleşte printr-o cutremurare adâncă în fata măreției 
sale de necuprins cu mintea, şi ne îmbată sufletul de o negrăită bunătate şi dulceaţă 
a inimii. „Din ea — spune Rudolf Otto —, din această «teamă» şi din forma ei 
«brută», din acest sentiment al «înspăimântătorului» care a izbucnit nou în sufletul 
umanității primitive, a purces întreaga dezvoltare istorică a religiei. În el îşi au 
rădăcinile «demonii» şi «zeii» şi tot ceea ce «aperceptia mitologică» sau «fantezia» 
a scos la iveală pentru a obiectiva acest sentiment.”* Rudolf Otto vede în acest 
„tremendum” sau înfricoşare în fata „Numinosului” „factorul prim, calitativ unic, 
acela care este fundamentul şi resortul ireductibil al întregii evoluții istorice a 
religiei”. Frica de Necuprins, îmbinată cu veneratia şi iubirea Lui, o infiorare 
spirituală ambivalentă ar fi, deci, „facultățile” sufleteşti prin care spiritul se 
deschide sacralitatii. 

În afară de manifestările directe ale Divinitatii, pe care nu oricine le poate 
sesiza, domeniul religiei cuprinde, în mod neîndoielnic, o sumă de fapte şi activităţi 
ce-i sunt proprii în exclusivitate: cultul şi ritualurile religioase, întemeiate pe 
revelații şi mituri, transmise oral sau consemnate în scrieri sacre. Există oameni 
care nu cred decât în mărturia simţurilor şi a raţiunii, pentru aceştia, credința 
religioasă nu-i decât o iluzie, iar sfintenia o amăgire. Dar şi ei trebuie să accepte ca 
există ceva real în fenomenul religios: preotul oficiind în altar sfintele taine, 
înconjurat de mulțimea credincioşilor, sunt fapte care, neîndoielnic, aparţin religiei 
(ca fenomen socio-cultural) şi numai acesteia. 

Orice filosof al moralei ne va spune, probabil, în ce constă — după el! — esența 
fenomenului moral şi care este facultatea sau dimensiunea vieţii sufleteşti în care se 
instituie obiectul eticii. Teoriile se contrazic, însă, în ambele aspecte, pendulând 
între fericire şi datorie, între individ şi societate, căutând resorturile sufleteşti ale 
moralei în rațiune, voință, plăcere, instinct, iubire etc. lar controversele continuă la 
nesfârşit nu numai deoarece limbajul în care se exprimă filosofii moralei este 
confuz, „neprelucrat” de către o analiză sintactico-semantică „expertă”, ci mai ales 
din cauza confuziei reale din obiectul însuşi al cercetării. Filosoful moralei nu ne 
poate arăta un „nucleu” de fapte şi activități umane care, în pofida graniţelor 
imprecis conturate, să fie neîndoielnic şi exclusiv morale, şi nici o listă de 
personalități sau de personaje despre care să putem spune că sunt, fără dubii, eroii 
moralității „pure” şi doar atât. Spre deosebire de ştiinţă, artă sau religie, în cazul 
moralei cu mult mai greu se pot arăta anumite ipostaze ale omului în care acesta 
este moral prin excelență şi prea puţin altceva sau altcumva decât moral — aşa cum 
preotul în altar este (sau măcar pretinde a fi) religios, iar pictorul la şevalet este 
(sau măcar încearcă să fie) artist. Un teritoriu pur al moralității nu există — şi din 


3 Rudolf Otto, Sacrul, trad. rom. loan Milea, Dacia, Cluj-Napoca, 1992, p. 23. 

acest motiv nu există o nici o listă de termeni pur morali, adică utilizaţi întotdeauna 
şi exclusiv într-un inexistent „limbaj etic”, în centrul căruia analiştii anglo- 
americanii aşază obsedantul lor good — exemplul cel mai nefericit cu putință, căci 
„bun” (sau „rău”) poate fi orice: o cafea bună, o mână bună la poker, o mamă bună 
sau o faptă bună. 

Pe de altă parte, ştiind — chiar şi cu o aproximaţie grosieră — ce este ştiinţa, 
arta sau religia, putem arăta, dincolo de graniţele trasate, ce nu este ştiinţă — ci 
numai opinie, prejudecată, impostură ocultistă etc.; ce nu este artă — ci kitsch, 
artizanat, utilitar etc.; ce nu este religie, ci laic sau profan. Cine ar putea să spună, 
însă, care sunt acele acte şi situații omeneşti care, în mod hotărât, principial şi 
definitiv, nu au şi nici nu pot avea o semnificație sau consecințe morale? Mai toate 
relațiile, gesturile şi acţiunile noastre pot avea, în contextul potrivit, şi o 
dimensiune etică, întrucât se raportează la o normă şi la o valoare morală. Criteriile 
adevărului teoretic constituie o problemă pur tehnică a fiecărui domeniu ştiinţific — 
însă Adevărul este şi o valoare morală, iar marii savanţi nu s-au confruntat numai 
cu probleme de ordin tehnic, ci şi cu grave dileme morale (să ne gândim la Galilei, 
la angoasele fizicienilor atomişti care au realizat bomba atomică sau la îngrijorările 
şi frământările, pe deplin justificate, ale geneticienilor, în pragul noii ere a 
posibililor mutanti şi a clonării controlate). Şi oricât de indreptatite ar fi protestele 
teoriilor estetizante împotriva falsei şi ipocritei arte moralizatoare, nu e mai puţin 
adevărat că marea (ca şi mica) artă afirmă şi inculcă sensuri morale. Cât despre 
religii, e suficient să spunem că toate urmăresc, în modul cel mai explicit cu 
putinţă, să întemeieze o morală. 

S-ar părea că morala se află peste tot în existența umană, dar că nicăieri ea 
nu se află pe un teritoriu pur şi exclusiv al moralității — adică un gen cu totul 
aparte de fapte şi acţiuni omeneşti, care să nu fie decât morale şi nimic altceva. Aşa 
s-ar părea dacă ne raportăm la domeniul eticului cu candoarea nevertebrată 
categorial a abordarilor de tip analitic şi metaetic, pentru care reflectia ontologică 
este tratată cu dispreț drept obscuritate metafizică, pe când rigoarea logico- 
semantică, exersată pe nişte ficțiuni ideatice superficiale, trece drept metodă 
infailibilă de demonstrare irefutabilă a unor banalitati, în cel mai bun caz, a unor 
ciudatenii inutile, prea adeseori. Lipsita de o armătură categorială, candoarea 
empirist-logicistă se vede în situația „biologului” naiv, după care balenele şi 
delfinii sunt peşti, pentru că trăiesc în mediul acvatic, au o formă hidrodinamică şi 
înoată, iar liliecii sunt păsări, pentru că au aripi şi zboară. Abia prin enuntarea unui 
criteriu esențial de clasificare a vieţuitoarelor după forma lor de reproducere se 
poate afla adevărul că, deşi se deosebesc atât de mult pe dinafară de elefanţi şi de 
girafe, balenele sau liliecii sunt deopotrivă mamifere, căci nasc pui vii, pe care îi 
hrănesc la început cu lapte, au sânge cald şi respiră prin plămâni. În absenţa unor 
delimitări categoriale, nimic nu ne împiedică să cercetăm cu toată seriozitatea ca 
decizii „morale” situaţii de o stupefiantă banalitate pragmatică, aşa cum o face 
Dancy atunci când se întreabă ce e de făcut în situaţia în care poftesc o bomboană, 

dar ştiu că dulciurile fac să crească glicemia şi cariază dinţii”. Grea dilemă morală, 
într-adevăr — deşi, sub aspect formal, este isomorfă cu întrebarea ce-i de făcut 
atunci când râvnesc femeia sau averea aproapelui, dar ştiu că adulterul sau furtul 
prezintă numeroase riscuri şi impedimente. 


Libertatea — condiţie ontologică a moralității 


La o privire mai atentă, nu orice moment din existența umană cade în sfera de 
interes a moralei. Undeva trebuie să existe un hotar care delimitează domeniul 
eticului. Analizând conştiinţa comună şi felurite concepţii etice, o idee se 
conturează aproape cu evidență axiomatică: tot ceea ce, în ființa omului, este pur 
natural, determinat strict biologic (ereditar, instinctual, preformat) nu stă sub 
semnul moralității, pentru simplul motiv că nu este controlabil în mod conştient, nu 
se supune voinței şi deciziilor noastre. De asemenea, lumea lucrurilor neinsufletite, 
chiar lumea vie — întrucât se consideră a fi lipsită de conştiinţă, de subiectivitate — 
nu cade sub incidența moralei. 

Vom fi de acord cu Petru Cretia că „etica vizează, împreună cu un număr de 
alte ştiinţe (în sensul vechi de epistémai) acțiuni umane şi numai acţiuni umane. 
Într-o formulă mai generală se poate spune că etica nu vizează şi nu poate viza 
nimic din ceea ce este natură şi, implicit, nimic din ceea ce este natură în om. Etica 
începe acolo unde începe umanul în opoziţia lui dialectică şi problematică fata de 
natură. În alti termeni: acolo unde, înlăuntrul naturii, se constată emergenta acelui 
anumit grad de indeterminare care se numeşte traditional libertate”. 

lată deci o primă delimitare esenţială: morala cuprinde raporturile dintre 
oameni, întrucât acestea se instituie sub controlul unor decizii conştiente. 
Problemele eticii se pun, aşadar, în teritoriul libertății omului, în relaţiile sale 
practice cu sine şi cu ceilalți. Rezultă de aici că prima temă fundamentală a eticii 
este problema libertăţii umane. Etica se întemeiază pe răspunsul la întrebarea: 
„dacă şi cum e posibilă libertatea omului?” — căci, acolo unde nu există nici un 
dram de autodeterminare voită şi atunci când faptele omului nu sunt acţiuni 
premeditate, ci gesticulatii integrate unor angrenaje incontrolabile, nu poate fi nici 
vorba de moralitate. 

Ideea, ca atare, nu este câtuşi de putin nouă; ba chiar poate fi considerată 
aproape un loc comun în filosofia tradițională — la care şi gândirea britanică, din 
care îşi trage seva filosofia analitică şi metaetica, şi-a adus o remarcabilă 
contribuţie. Libertatea — scria Hume — „este esenţială pentru moralitate şi [...] acolo 


* Jonathan Dancy, Moral Reasons, Blackwell, Oxford, 1993, p. 24. 
5 Petru Cretia, „Obiectul eticii“, în vol. Epos si Logos, Univers, Bucuresti, 1981, 
pp. 229-230. 

unde ea lipseşte, nici o acţiune umană nu poate să dezvăluie vreo calitate morală şi 
nici nu poate să fie obiectul nici al aprobării, nici al aversiunii”®. Iar Kant face din 
conceptul libertăţii „cheia de boltă a întregii clădiri a unui sistem al rațiunii pure”, 
întrucât toate Ideile nedeterminate ale teoriei speculative, precum şi toate 
categoriile eticii îşi au temeiul în acest concept, „adică posibilitatea lor este 
demonstrată prin faptul că libertatea există într-adevăr”. 

Toţi marii filosofi ai moralei sunt de acord că libertatea constituie problema 
cheie a eticii; în acelaşi timp, cu toţii mărturisesc că ne aflăm în faţa unei probleme 
de extremă dificultate — „problema cea mai controversată a metafizicii, cea mai 
controversată dintre ştiinţe”, după cum apreciază Hume, cu un accent care nu 
trebuie să ne scape. Căci, într-adevăr, condiţia libertăţii nu este o temă propriu-zisă 
a eticii; soluționarea ei revine metafizicii sau ontologiei — „filosofia primă”, pur 
teoretică. Dacă etica ar trebui să se întemeieze pe o explicaţie metafizică întrutotul 
satisfăcătoare a misterului libertăţii, atunci există toate şansele ca filosofia morală 
să rămână suspendată într-o eternă aşteptare, dată fiind extrema dificultate a 
problemei. Căci, frumos spune Berdiaev, „libertatea este o fântână de o adâncime 
insondabilă, adâncul ei este taina ultima”.” 

Din fericire, discursul etic se poate mulţumi şi cu mai puţin: nu e nevoie să 
ştim cu deplină certitudine cum e posibilă existenţa unei fiinţe libere în alcătuirea 
acestui Univers guvernat de legi necesare — ci e de-ajuns să cunoaştem faptul 
libertății şi să-i înţelegem modalitățile esenţiale in care se manifestă. „Nu în toate 
cazurile — spune Aristotel — trebuie să reclamăm cauza, ci în unele este suficient să 
infatisim faptul ca atare.” Şi mai explicit se exprimă John Locke, exact în 
legătură cu această neputinţă a noastră de a amâna cercetarea problemelor morale 
până la intangibila dezlegare a tuturor enigmelor metafizice. „Menirea noastră aici 
nu este să cunoaştem toate lucrurile, ci pe acelea care au importanță pentru 
conduita noastră. Dacă noi putem descoperi normele potrivit cărora, o ființă 
rațională, în starea în care se află omul pe această lume, poate şi trebuie să-şi 
călăuzească opiniile şi acțiunile legate de această stare, atunci nu trebuie să ne 
tulbure faptul că alte lucruri scapă cunoaşterii noastre.”!! Locke propune şi o 


ê David Hume, Cercetare asupra intelectului omenesc, trad. rom. M. Flonta, A.-P. Iliescu & 
Constanţa Niţă, Editura Ştiinţifică şi Enciclopedică, Bucureşti, 1987, p. 168. 

7 Immanuel Kant, Întemeierea metafizicii moravurilor. Critica raţiunii practice, trad. rom. 
N. Bagdasar, Editura Ştiinţifică, Bucuresti, 1972, pp. 89-90. 

5 David Hume, op. cit., p.165. 

°’ Nicolai Berdiaev, Sensul creaţiei. Incercare de indreptatire a omului, trad. rom. Anca 
Oroveanu, Humanitas, Bucureşti, 1992, p. 143. 

10 Aristotel, Etica Nicomahică, trad. rom. Stella Petecel, Editura Ştiinţifică şi Enciclopedică, 
Bucuresti, 1988, p. 18. 

l John Locke, Eseu asupra intelectului omenesc, trad. rom. Armand Roşu & Teodor 
Voiculescu, Editura Ştiinţifică, Bucuresti, 1961, vol. I, p. 16. 

comparaţie izbutită: „Dacă noi vrem să ne indoim de orice din pricină că nu putem 
cunoaşte cu certitudine toate lucrurile, vom proceda cam cu tot atâta înţelepciune 
ca şi acela care nu ar vrea să se folosească de picioarele sale, ci ar prefera să stea 
nemişcat şi să piară pentru că nu ar avea aripi să zboare.” Filosofia morală 
reclamă, aşadar, o definiţie minimală a libertăţii ca fapt trăit şi recunoscut de către 
toți subiecții vieții morale, chiar dacă o lămurire teoretică satisfăcătoare rămâne 
(probabil, de-a pururea) problematică. În pofida controverselor metafizice, imensa 
majoritate a filosofilor şi savanților care s-au interogat, în varii contexte, asupra 
libertăţii, sunt de acord că aceasta constă în capacitatea omului de a determina sau 
influenţa, prin actele sale voluntare — deci conştiente şi premeditate, cursul viitor al 
evenimentelor. Or, aceasta înseamnă posibilitatea individului de a opta în fata unor 
alternative practice reale şi de a acţiona efectiv în sensul alegerii lui. Nu poate fi 
vorba de libertate în situaţiile în care evenimentele se succed într-o ordine 
implacabilă, ce nu ascultă nicicum de voința omului. Spaţiul ontic al libertăţii se 
deschide numai ca evantai de alternative practice reale, astfel încât de hotărârea şi 
de acțiunea subiectului depinde felul în care se vor desfăşura lucrurile. 

O scurtă trecere în revistă a principiilor formulate de către unii filosofi ai 
moralei în legătură cu sensul etic, nu metafizic al libertăţii evidenţiază o 
acceptabilă suprapunere a punctelor de vedere privind definiţia minimală căutată. 

lată ce spune Aristotel în Etica nicomahică: „Trebuie să luăm în consideraţie 
voluntarul şi involuntarul în momentul acţiunii. Şi se poate spune că se acționează 
în mod voluntar, căci principiul [în limbajul aristotelic, cauza] mişcării corpului se 
află, în asemenea situaţii, în însuşi cel ce acţionează; iar dacă în el se află 
principiul, de el depinde şi să acţioneze sau nu.”! Despre actele executate sub 
constrângere, Aristotel spune că sunt „în principiu, cele a căror cauză este 
exterioară şi în care executantul nu are nici o contributie’'*. Definind astfel 
voluntarul şi involuntarul, Aristotel se referă în continuare la opţiune sau „alegerea 
deliberată”, ce i se pare a fi „trăsătura cea mai caracteristică a virtuţii”!5. Pentru 
Aristotel, morala nu e altceva decât acţiunea conformă cu virtutea. Prin urmare, 
„alegerea deliberată”, urmată de acţiunea voluntară, constituie piatra unghiulară a 
condiţiei morale. 

Chiar un fatalist precum Seneca trebuie să admită că fundamentul moralei nu 
poate fi decât o voinţă liberă: „nu există — spune el — act moral săvârşit de cineva 
împotriva voinței sale, sau constrâns. Orice act moral este un act voluntar. [...] Nu 
poate exista act moral dacă el nu este liber...”'® Pentru a nu se contrazice, Seneca 


12 Idem. 

15 Aristotel, op. cit., p. 50. 

'4 Ibidem, p. 51. 

'S Tbidem, p. 54. 

16 Seneca, Lucius Annaeus, Scrisori către Luciliu, trad. rom. Gh. Guţu, Editura Ştiinţifică, 
Bucuresti, 1967, p. 171. 

trebuie să recurgă la un artificiu speculativ: deşi mersul lumii este implacabil în 
cele mai mici amănunte, omul este liber atunci când, înţelept, vrea ceea ce se 
întâmplă — şi este înlănțuit atunci când se impotriveste fatalitatii. „Înțeleptul nu 
face nimic de nevoie; este în afara necesităţii, fiindcă vrea tocmai ce ea îl va 
constrange să facă”.! 

După Descartes, „voinţa sau libertatea arbitrului [...] nu constă decât în aceea 
că putem săvârşi sau nu un lucru (adică să-l afirmăm ori să-l tăgăduim, să-l 
urmărim ori să-l ocolim), sau mai degrabă în aceea, doar, că suntem într-astfel 
purtaţi spre ceea ce ne este infatisat de către intelect ca trebuind să fie afirmat ori 
tăgăduit sau urmărit ori ocolit, încât nu ne simţim hotărâți spre aşa ceva de către 
nici o putere din afara.”'* Descartes subliniază aspectul cel mai elementar al 
libertăţii, acela de opțiune între a face sau a nu face un lucru ce stă în puterile 
noastre; într-un sens mai cuprinzător, libertatea constă în alegerea uneia dintre mai 
multe posibilități alternative de acţiune. 

Subliniind că libertatea nu înseamnă alegere arbitrară, capriciu anarhic, 
născut de hazard, Spinoza pune accentul pe capacitatea omului liber de a se 
autodetermina, impunând o cauzalitate lăuntrică, mai tare decât cea exterioară. 
„Numesc liber — spune el — ceva care există numai din necesitatea naturii sale şi 
care se determină de la sine să lucreze. În schimb, numesc necesar, sau mai bine zis 
constrâns, ceva care este determinat de altceva să existe şi să lucreze într-un fel 
anumit şi determinat”!”. 

Mai putin înclinați a se adânci în obscuritati metafizice, englezii se tin cel 
mai aproape de afirmaţiile limpezi şi de faptele cele mai solide. După Locke, 
„ideea de libertate este ideea puterii unui agent oarecare de a săvârşi sau de a se 
abtine de la săvârşirea unei anumite acțiuni potrivit determinării minţii, adică 
gândului, prin care una dintre atitudini este preferată celeilalte; dar atunci când nu 
stă în puterea agentului de a efectua una dintre ele potrivit volitiunii sale, atunci nu 
mai este libertate, agentul este supus necesitatii.””” Pe scurt: „În aceasta constă deci 
libertatea, adică în faptul că suntem în stare să acţionăm ori să nu actionam după 
cum alegem sau vrem noi”. Asemănător se exprimă şi David Hume: „Prin 
libertate putem înțelege numai o putere de a acționa sau de a nu acționa potrivit cu 


deciziile voinţei”. 


1 Ibidem, p. 133. 

15 René Descartes, Meditaţii despre filosofia primă, trad. rom. Constantin Noica, în vol. „Două 
tratate filosofice”, Humanitas, Bucureşti, 1992, p. 277. 

19 Baruch Spinoza, Etica, trad. rom. Al. Posescu, Editura Ştiinţifică şi Enciclopedică, 
Bucuresti, 1981, p. 6. 

% John Locke, op. cit., p. 219. 

>! Ibidem, p. 228. 

? David Hume, op. cit., p. 165. 

Într-una dintre faimoasele-i definiţii, Kant arată că: „Voința este un fel de 
cauzalitate a unor ființe vii, întrucât sunt raţionale, şi libertatea ar fi acea 
proprietate a acestei cauzalitati când ea poate acţiona independent de cauze străine 
care s-o determine; după cum necesitatea naturii este proprietatea cauzalitatii 
tuturor ființelor fără rațiune de a fi determinate prin influența unor cauze străine. 
[...] Ce poate fi altceva libertatea voinţei — se întreabă Kant — decât autonomia, 
adică proprietatea voinţei de a-şi fi sie însăşi lege?” 

În limbajul său inconfundabil, Hegel reia, pe coordonatele specifice idealis- 
mului absolut, aceeaşi idee kantiană. Libertatea, afirmă el, este „o determinatie 
fundamentală a voinţei. [...] Voința fără libertate este un cuvânt gol, aşa cum 
libertatea nu este reală decât ca voinţă, ca subiect. [...] Diferenţa dintre gândire şi 
voinţă este numai aceea dintre comportarea teoretică şi practică, dar nu sunt două 
facultăţi deosebite, ci voinţa este o modalitate particulară a gândirii: gândirea ca 
traducându-se în fiinta-in-fapt, ca impuls de a-şi da ființă-în-fapt.””* Iar forma de 
manifestare a libertăţii este aceasta: „Acţiunea conform unui scop este 
autodeterminare interioară, adică o determinare prin libertate, prin subiect, căci în 
interior nu este altceva decât subiectul însuşi”. „Libertatea începe numai când pot 
exista pentru mine diferiţi, când există posibilitatea de a alege...” 

În sfârşit, să amintim că, pentru Bergson, lumea omului se distinge — ca 
vector unicat al elanului vital —, prin faptul că rigiditatea infailibila, dar stagnanta a 
instinctului este înlocuită de elasticitatea nesigură, însă inventivă a inteligenței, prin 
care devine posibilă şi libertatea ca temei al moralei. Or, în mod semnificativ, 
Bergson caracterizează inteligenţa drept „facultatea de a alege”. 

Din raţiuni metafizice diferite, unii dintre autorii citați acceptă libertatea ca 
pe o potenta reală, efectivă a omului — alţii o restrang în sfera interioritatii, ca pe o 
credinţă pur subiectivă, un „ca şi cum” de tip kantian. Indiferent de aceste 
importante opoziții metafizice, toți filosofii la care ne-am referit (ca şi încă multi 
alții) consideră că: (1) libertatea este însăşi condiţia moralității, (2) libertatea 
înseamnă autodeterminare a voinţei — fie în opoziţie cu necesitatea implacabilă a 
fenomenelor naturale, fie în opoziţie cu constrângerile exercitate de către o voință 
străină; (3) în această acceptiune, libertatea se manifestă ca posibilitate a 
subiectului de alegere între mai multe alternative sau, la limită, între a face sau a nu 
face ceva. 


% Immanuel Kant, Întemeierea metafizicii moravurilor, ed. cit., p. 65. 

%4 G. W. F. Hegel, Principiile filosofiei dreptului, trad. rom. V. Bogdan şi C. Floru, Editura 
Academiei Române, Bucureşti, 1969, p. 30 

25 G. W. F. Hegel, Prelegeri de filosofie a religiei, trad. D. D. Rosca, Humanitas, Bucuresti, 
1995, p. 296 

% Ibidem, p. 272. 

27 Henri Bergson, Cele două surse ale moralei si religiei, trad. rom. Diana Morarasu, Institutul 
European, laşi, 1992, p. 96. 

Dialectica necesităţii şi a libertății a fost întotdeauna un chin pentru filosofi. 
Într-o lume stăpânită de voinţa divină, libertatea omului nu poate fi decât o iluzie 
sau un dar miraculos şi de neînțeles pentru noi, legitimat prin anumite intenţii 
ascunse ale divinității. Iar într-o lume în care zeii nu se mai arată, sau legile oarbe 
şi inflexibile ale naturii exclud libertatea omului ca spontaneitate a voinţei, sau 
domnia hazardului în toate câte sunt anulează temeiurile oricărui proiect — fiindcă 
ce oare ne-am mai putea propune şi urmări într-o lume în care n-am fi rezonabili 
dacă ne-am baza pe credința că soarele va răsări şi mâine în zori, după cum i-e 
obiceiul? 

În fata acestei probleme, trebuie să fim — cu sau fără voia şi ştiinţa noastră — 
dialecticieni, acceptând că lumea din care facem parte cuprinde şi necesitatea, şi 
libertatea, iar libertatea se găseşte cu necesitate în chiar miezul ființei noastre. 
„Circumstanţele şi decizia sunt cele două elemente esenţiale din care se compune 
viata”, spune Jose Ortega y Gasset în Revolta maselor. ,,Circumstanta, deci 
posibilitățile, constituie partea dată sau impusă a vieţii noastre; o mai putem numi 
şi «lume». Viaţa nu-şi alege lumea, ci dimpotrivă, a trăi înseamnă a ne afla, fireşte, 
într-o lume determinată şi de neînlocuit, adică în lumea de acum. Lumea noastră 
este partea de fatalitate pe care o conţine viata noastra.”** Vorbind despre această 
lume, plină de „fatalităţi” constrângătoare, Jung completează registrul rezistentelor 
exterioare cu tirania forțelor abisale, care ne presează din adâncurile Sinelui 
inconştient. „Aşa cum libertatea noastră de voinţă se loveşte de necesităţi ale lumii 
înconjurătoare, aşa îşi găseşte limitări şi obstacole dincolo de câmpul conştientului, 
în lumea interioară subiectivă, adică acolo unde intră în conflict cu faptele Sinelui. 
După cum împrejurările exterioare ne determină şi ne îngrădesc, aşa se raportează 
şi Sinele la Eu: ca un dat obiectiv, pe care libertatea voinţei noastre nu e în stare să- 
l schimbe, în mod direct, cu nimic””’. 

Revenind la textul lui Ortega y Gasset, acesta pune accentul care ne 
interesează. „Această fatalitate vitală — spune el —, nu seamănă cu fatalitatea 
mecanică. Noi nu suntem proiectati în existență ca gloantele dintr-o puşcă, a căror 
traiectorie este absolut determinată. Fatalitatea peste care dăm atunci când 
«cădem» în această lume [...] este cu totul contrară. În loc să ne impună o 
traiectorie, ne impune mai multe şi, prin urmare, ne obligă să ... alegem. Este deci 
surprinzătoare condiţia vieţii noastre. A trăi înseamnă a ne simți fatalmente obligaţi 
să ne exercităm libertatea, să decidem ceea ce vom deveni în această lume. 
Activitatea noastră de decizie nu are nici o clipă de răgaz. Chiar atunci când 

suntem disperaţi şi ne lăsăm în voia soartei, luăm deci hotărârea de a nu hotărî.” 


28 Jose Ortega y Gasset, Revolta maselor, trad. rom. Coman Lupu, Humanitas, Bucureşti, 
1994, p. 74. 

% Carl Gustav Jung, AION, în antologia „Puterea sufletului“, trad. rom. dr. Suzana Holan, 
Anima, Bucureşti, 1994, p. 133. 

30 José Ortega y Gasset, op. cit., pp. 74-75. 

Rezumand, spre a trece mai departe: libertatea, ca posibilitate a subiectului de 
alegere intre mai multe alternative reale, insotita de capacitatea lui de 
autodeterminare (prin actiunea efectiva, conforma cu deciziile asumate), reprezinta 
condiţia însăşi a moralității; câtă libertate, atâta moralitate şi invers. Fireşte ca 
rămân şi alte întrebări de pus în planul metafizicii: există, într-adevăr, libertatea 
umană sau totul nu-i decât o iluzie, o credință nobilă şi folositoare societăţii, dar 
inconsistentă? lar dacă libertatea există, în ce constă misterul său inconceptibil, 
paradoxal, ce umileşte puterile raţiunii noastre? Reflectia etică, după cum spuneam, 
nu are nici răgazul necesar, nici nu este nevoită să zăbovească la nesfârşit, 
paralizată în faţa acestor ultime întrebări. Oamenii trăiesc cu convingerea că sunt, 
măcar câteodată, puşi să decidă ce vor face după cum cred ei că este mai bine, iar 
libertatea — spune Hegel — „este dată ca un fapt al conştiinţei”, astfel încât „trebuie 
să credem în ea”*’. Sau, după cum se exprimă Jung, „rădăcinile sentimentului 
libertăţii morale sunt necunoscute şi totuşi existenţa lor e la fel de certă ca şi aceea 


a instinctelor resimtite ca fiind coercitive”? 


Libertate şi ierarhie axiologică 


Cele spuse până acum ne duc abia până în pragul eticului, al cărui element 
specific rămâne deocamdată ascuns. În accepțiunea minimală care s-a conturat, ca 
posibilitate de alegere in fata mai multor situații alternative, libertatea reprezintă 
condiţia necesară, dar nu şi suficientă a moralității. Aceasta nu s-ar putea constitui 
dacă alternativele deschise voinței omeneşti ar fi pe deplin echivalente — aşa cum 
toate feţele unui zar au şanse egale. Să spunem că întâlnesc un om pe stradă. Pot 
să-l ignor şi să trec nepăsător pe lângă el; pot să-l salut; pot să-i răspund amabil 
dacă mă întreabă ceva; dar pot şi să-l injur; să-l scuip; să-l sperii; să-l jefuiesc ori 
să-l omor etc. Dacă totul s-ar reduce la faptul că eu pot să aleg oricare dintre aceste 
alternative, fiind însă cu totul indiferent şi fără importanţă pentru care dintre ele aş 
opta, atunci din faptul libertăţii nu ar decurge nici o consecință morală. Or, ne dăm 
seama că morala este posibilă dacă şi numai dacă există o polaritate şi o ierarhie a 
alternativelor, astfel încât unele dintre ele sunt inacceptabile, pe când altele, 
dimpotrivă, se recomandă sau chiar se impun. Făcând, aşadar, un pas mai departe, 
vom spune că morala presupune un subiect liber să aleagă între alternative 
neechivalente, polarizate şi ierarhizate. 

Dar de aşa ceva sunt capabile şi animalele — în orice caz mamiferele 
superioare. Şi acestea „aleg? între alternative cu valori inegale pentru 
supraviețuirea şi chiar plăcerea individului, ca şi pentru conservarea speciei. 


31 G. W. F. Hegel, Principiile filosofiei dreptului, ed. cit., p. 32. 
* C, G. Jung, op. cit., p. 163. 

Leoaica ieşită la vânătoare îşi alege locul de pândă, victima, momentul atacului, 
abandonul în caz de eşec etc. De fiecare dată, câinele meu „decide” el, după cum îl 
taie capul, încotro să fugă de acasă, când şi pe unde să se întoarcă — iar dacă îl cert 
şi îl pedepsesc, uneori se poartă spăşit şi imploră, parcă, să fie iertat, alteori însă 
reacţionează violent, mârâind sau chiar încercând să mă muşte. 

Ce anume deosebeşte alegerea omului de felul spontan în care se 
autodetermină în mod selectiv animalele? Este banală afirmația că omul se 
deosebeşte de animal prin atributul conştiinţei, însă acest fapt nu-i scade cu nimic 
importanța. Spontaneitatea voinței omeneşti are caracter subiectiv, este controlată 
şi evaluată reflexiv, iar criteriile de polarizare şi de ierarhizare a alternativelor nu 
sunt rezonante numai pe plan instinctual, pur biologic, ci au, în primul rând, o 
rezonanță spirituală. Vom circumscrie, aşadar, domeniul moralității abia prin 
afirmarea unei noi determinatii: temeiul domeniului etic îl constituie libertatea ca 
posibilitate de alegere între alternative neechivalente, ierarhizate pe criterii 
extrabiologice, culturale sau spirituale, într-un cuvânt axiologice. 

Se iveşte aici o aparentă contradicție. Nu e, cumva, forța imperativă a 
valorilor o constrângere, o îngrădire a libertăţii? Dacă trebuie să facem mai curând 
ceva, decât orice altceva, mai suntem oare noi liberi să alegem potrivit liberului 
arbitru? „Nestatornicia şi variabilitatea în acţiunile noastre, deşi e o imperfecţiune — 
spune Berkeley — se consideră ca un semn al libertăţii.” Într-adevăr, libertatea 
morală nu înseamnă câtuşi de puţin a te lăsa dominat de impulsuri şi porniri 
imediate, ci dimpotrivă, a alege şi a voi întotdeauna ceea ce, în alcătuirea spiritului, 
se impune datului brut, neprelucrat al ființei naturale, nu ca inevitabil sau de 
neocolit, ci întrucât este preferabil sau valoric superior pentru o ființă spirituală. „A 
fi determinat de propria noastră judecată, spune Locke, nu înseamnă o restrângere a 
libertăţii. Aceasta, departe de a fi o restrângere sau o micşorare a libertății, este 
adevărata desăvârşire a ei.” 

Alegerea liberă nu înseamnă o înfrângere a necesității naturale — ceea ce este 
imposibil, ci a impune, în mod deliberat, o ordine, o coerenţă şi o semnificație 
spirituală în acele serii de fapte şi evenimente, în care predomină hazardul, 
accidentul, dezordinea entropică. Indiferenta valorică în care nu importa ce se 
întâmplă, totul fiind de-a valma îngăduit, nu înseamnă libertate, ci opusul ei. „Nu e 
nevoie, spre a fi liber, spune Descartes, să pot fi atras de fiecare parte ci, 
dimpotrivă, cu cât atârn mai greu într-o parte, [...] cu atât mai liber o aleg; şi de 
bună seamă nici harul divin şi nici cunoaşterea firească a minţii nu slăbesc vreodată 
libertatea, ci mai degrabă o sporesc şi o întăresc. Însă indiferența aceea pe care o 


3 George Berkeley, Principiile cunoasterii omenesti, trad. rom. S. Cateanu, Agora, Iasi, 1995, 
p. 67. 
%4 John Locke, op. cit., p. 243. 

resimt atunci cand nici un argument nu ma impinge intr-o parte mai mult decat 
într-alta, este cel mai mic grad de libertate.”*° 

Libertatea, după cum au subliniat majoritatea filosofilor, nu înseamnă 
dezordine în opoziție cu ordinea naturală, ci autodeterminare, adică ordine a 
spiritului, pe care subiectul moral se străduie întotdeauna şi, măcar câteodată, 
reuşeşte să o impună, afirmând umanitatea ca strat ontic superior al realității. 
Frumos şi limpede spune Berdiaev: „Caracterul neîntemeiat, insondabil, tainic al 
libertății nu înseamnă arbitrar. [...] Libertatea negativă, libertatea ca arbitrar este o 
libertate fără conţinut, vidă. A dori libertatea pentru libertate, libertatea fara tel şi 
conținut, înseamnă a dori golul, a devia către neființă. Libertatea înţeleasă exclusiv 
formal, fără tel şi conţinut, este nimic, vid, neființă, [...] libertate pentru libertate, 
adică libertate «de» şi nu libertate «pentru».”*° Întrucât acţionează sub semnul 
libertăţii ca „necesitate rational-ideatica”, după cum spune Soloviov, omul alege 
după criterii axiologice, şi nu oricum, supus unui „liber-arbitru” dezordonat, 
anarhic. „Morala şi filosofia morală se bazează integral pe libertatea raţională sau 
pe necesitatea morală şi exclud din sfera lor libertatea iraţională, necondiționată sau 
liberul arbitru.” 

În concluzie, problema criteriilor valorice, care călăuzesc conştiinţa umană in 
exercitarea libertăţii sale de opţiune, reprezintă o altă temă fundamentală a eticii. O 
filosofie morală ce nu poate să ofere nici un răspuns interogatiilor privind valorile 
etice îşi ratează proiectul şi, în cele din urmă nu are nici un rost. Dacă şi întrucât 
omul este o ființă liberă să aleagă între alternative neechivalente sau ierarhizate 
valoric, atunci rezultă de aici cu necesitate că în existenţa umană anumite fapte 
(gânduri, acţiuni etc.) se cer a fi săvârşite, trebuie să fie alese şi înfăptuite, pe când 
altele — deşi stă în puterea subiectului să le facă — sunt interzise. Moralitatea se 
instituie, aşadar, ca un sistem de reguli, menite să orienteze acţiunile noastre. 

Chiar şi la nivelul conştiinţei comune, morala se înfăţişează, în prima 
instanță, ca sistem de norme care călăuzesc comportamentul fiecăruia. Etica 
descriptivă nu are misiunea de a livra un set complet de norme morale practice 
(aceasta fiind sarcina eticii normative), ci trebuie să elucideze elementele 
structurale şi mecanismele funcționale ale normativitatii morale. Aceasta înseamnă, 
în fond, a concepe un principiu generic şi unificator, care să exprime chiar esența 
normativitatii în domeniul etic. Astfel, etica descriptivă aspiră să elaboreze un 
model, care să dea paradigma sau prototipul oricărei norme morale, forma esențială 
prin care o regulă practică, indiferent de conţinutul ei specific, dobândeşte statut 
moral. 


35 René Descartes, „Meditaţii despre filosofia primă“, în vol. Două tratate filosofice, trad. rom. 
Constantin Noica, Humanitas, Bucureşti, 1992, p. 277. 

3 Nicolai Berdiaev, op. cit., p. 144. 

37 Andrei Soloviov, Îndreptăţirea binelui. Filosofia morală, trad. rom. Nina Nicolaeva, 

Dar dacă omul se supune de bună-voie unor modele normative, trebuie sa 
existe o rațiune şi o finalitate, un rost al acestei orientări atitudinale. Cu alte 
cuvinte, având posibilitatea de a încălca normele şi de a nesocoti valorile morale 
(de multe ori cu satisfacţii imediate, mult atrăgătoare la o privire superficială), 
omul trebuie să urmărească, pe cât îl tin puterile, respectarea normelor şi realizarea 
în şi prin faptele sale a valorilor morale. De ce? Trebuie să existe un temei care să 
explice rostul şi funcţiile moralității în existența umană. 

A răspunde la această întrebare presupune lămurirea prealabilă a raporturilor 
dintre individ şi societate, pentru a explica modul şi măsura în care normele morale 
au drept finalitate integrarea individului în societate (Binele colectiv) şi/sau 
împlinirea, la nivelul maxim de posibilități, a destinului individual (fericirea). 
Indiferent cum s-ar soluţiona această problemă — cu accent pe individ sau pe 
colectivitate, finalitatea conduitei morale se dezvăluie în modul cel mai revelator 
prin expunerea argumentativă a unui ideal moral, în care-şi găseşte răspuns 
interogatia cea dintâi şi cea de pe urmă a ființei umane: sensul vieții şi al morţii. 


În rezumat, socotim că faptul moral — luat nu în sensul facticitatii empirice, ci 
ca un construct idealizant al „situației morale elementare” — se poate defini prin 
următoarea structură categorială (în care se regăsesc, de fapt, temele cardinale ale 
eticii): 

1. subiectul moral (conştiinţa morală, cu toate componentele ei, cu ierarhia 
lor şi cu raporturile dintre ele; individ şi societate); 

2. libertatea morală; antinomiile liberului-arbitru; 

3. normele morale şi modelul paradigmatic al normativitatii morale; 
principiul moral, care exprimă forma conştiinţei morale; 

4. valorile morale; 

5. idealul moral, criteriul ordonator al întregului univers moral; sensul vieţii 
şi al morții, care exprimă conţinutul conştiinţei morale; 

6. relaţiile morale, în care se instituie coordonatele actelor morale, 
consecințele şi aprecierea lor (judecata morală). 

Oricare dintre aceste categorii le cheamă pe toate celelalte, astfel încât de 
oriunde am porni, nu putem înainta prea departe fără a le aduna pe toate laolaltă. În 
această armonizare contrapunctică a temelor categoriale, ,,speculatia” metafizică 
este, în momentele cheie, în pragurile ce deschid primele orizonturi, singurul 
instrument de care se poate folosi rațiunea dornică de investigaţie şi de lămurire. 
Dominația din ultimele decenii a abordărilor analitice şi metaetice de sorginte 
anglo-americană face ca speculatia metafizică să fie discreditată a priori (adică tot 
speculativ). Însă negarea programatică a construcției speculative nu înseamnă 
câtuşi de putin eliminarea ei de facto, ci numai ocultarea ei şi substitutia unei 

ontologii explicite cu o sumă dezarticulată de presupozitii ontologice tacite, care 
parazitează şi, nu de puţine ori, subminează claritatea şi rigoarea dorită a unui 
discurs aparent emancipat fata de obscurantismul metafizic. Alternativa reală nu 
este cu sau fără „balast” metafizic, ci fie o construcţie etică întemeiată explicit pe 
anumite postulate şi deductii ontologice — fireşte, disputabile, incomplete, 
imperfecte, dar perfectibile odată ce sunt limpede exprimate — fie o construcţie 
etică plat empiristă şi aparent descriptivă, al cărei inevitabil temei ontologic este 
voit sau inconştient ascuns privirii, ceea ce face ca discursul etic să penduleze, nu 
rareori, între absurditate şi irelevanta. 


CATEGORIA. ESTETICĂ A BANALULUI 
SAU DESPRE ARTA DINCOLO DE ,,SFARSITUL” EI 


MIHAELA POP! 


Atât avangardele artistice din ultimele decenii ale secolului XIX şi din 
prima jumătate a secolului XX, cât şi arta postbelică au scos în evidență un 
fenomen artistic deosebit de semnificativ: faptul că arta era pe cale să 
abandoneze o întreagă paradigmă de gândire constituită în veacurile Renaşterii şi 
consolidată ulterior. 

Odată cu avangardele, gândirea artistică începea un proces de negare, 
contestare a criteriilor artistice care funcționaseră până atunci. Tonul îl dăduse 
gândirea estetică hegeliană, care afirmase dispariţia artei înțeleasă ca etapă în 
dezvoltarea Spiritului. Doar că majoritatea celor care au preluat formula hegeliană 
a depăşirii (dispariţiei) artei i-au dat o semnificația aproape concretă, ceea ce a 
generat destul de multe confuzii. Dacă arta îşi scria propriul necrolog, cum avea să 
fie posibil ca să se vorbească atât de mult despre ea în secolul XX şi, mai ales, cum 
avea să stârnească atât de multe dezbateri, manifeste artistice şi acțiuni de amploare 
socială? Era evident că noţiunea de „sfârşit al artei” trebuia interpretată ţinând 
seamă de multe nuanţe. În plus, dacă arta era în pericol să dispară, decurgea de la 
sine că întreaga pletoră de noţiuni, concepte, teme ale esteticii şi diverselor teorii 
ale artei avea să fie aneantizată. Or, constatăm că până astăzi, la începutul unui nou 
mileniu, dezbaterile din domeniul esteticii şi al teoriei artei fac apel, la aceleaşi 
„Clasice” categorii estetice, cât şi la diversele teorii considerate de contestatari ca 
fiind vetuste, depăşite... Ca urmare, avem azi studii care reiau teorii precum cea 
kantiana, în noul context artistic”, sau teoria lui Arthur Danto, care reia gândirea 
hegeliană?. Mai mult chiar, un gânditor precum Hans Georg Gadamer simte nevoia 
să dezbată, în plin secol XX, „actualitatea frumosului”?, în ciuda valurilor de 
contestări de la începutul secolului. Exemplul celor mai vehemente contestări apare 
în Manifestul Futurismului: „noi vrem să distrugem muzeele, bibliotecile, 


' Universitatea din Bucuresti, Facultatea de Filosofie. 

? Thierry de Duve, Kant after Duchamp, The MIT Press, Cambridge — Massachusetts, 
London, 1996. 

> Arthur Danto, The End of Art: A Philosophical Defense, in vol. History and Theory, vol. 37, 
nr.4, 1998, Danto and His Critics, pp.127-143, www.jstor.org, accesat Feb. 9, 2006, 11.09. 

academiile de orice tip.(...) Muzee: cimitire !(...) Muzee: dormitoare publice in care 
se doarme somnul de veci alaturi de fiinte urate si necunoscute! (...) A admira un 
tablou antic înseamnă să ne revărsăm sensibilitatea într-o urnă funerară (...). Vreti 
oare să vă risipiţi forţele cele mai preţioase în această eternă şi inutilă admiraţie a 
trecutului. (...) Haideţi, dati foc rafturilor din biblioteci!... Deviati cursul canalelor 
ca să se inunde muzeele!...”° Este firesc aşadar ca în tumultul acestor polemici 
vehemente să apară întrebări despre viitorul esteticii şi al artei. 

În acest articol ne propunem să abordăm câteva aspecte ale artei şi gândirii 
estetice contemporane pe care le considerăm necesare pentru o mai adecvată 
înțelegere a fenomenului artistic actual. În demersul nostru ne vom întemeia 
argumentatia pe lucrări de referință din gândirea americană contemporană. Vom 
aborda următoarele aspecte: 

— problema frumosului în gândirea artistică actuală sau despre „actualitatea” 
frumosului; 

— categoria banalului — categorie definitorie în opinia noastră pentru arta 
contemporană; 

— problema nelimitării artei contemporane. 


Actualitatea frumosului 


O artă care pune mustati şi cioc Giocondei (vezi lucrările lui Dali sau 
Duchamp, dar şi acelea ale lui Andy Warhol sau Henri Matisse) s-ar putea spune că 
neagă complet frumosul, dacă pornim de la convingerea că frumosul artistic, unicul 
frumos posibil, este cel întemeiat pe gândirea renascentistă şi pe criteriile estetice 
revalorizate ale antichităţii. Într-o asemenea situaţie nu s-ar putea afirma decât că 
tot ceea ce urmează ar fi, parafrazându-l pe Hegel, „întinsa împărăție a urâtului” in 
arta secolului XX. Dar o asemenea apreciere este posibilă doar dacă abordăm arta 
acestui secol păstrând nemodificate, criteriile estetice ale artei „clasice” anterioare. 
Cum s-ar putea să considerăm că personajul feminim din Femeie plângând de 
Picasso este un personaj frumos potrivit criteriilor esteticii clasice? Şi evident, cum 
ar putea cineva să accepte ,,frumusetea” Uscatorului de sticle sau a Fântânii lui 
Duchamp dacă ar apela la aceleaşi criterii? Nimic din proporțiile echilibrate ale 
feţei umane nu mai pare de interes pentru Picasso sau în pictura expresionistă a lui 
Kirchner sau Egon Schiele. În aceste cazuri, este oare frumosul o categorie estetică 
abandonată, vetustă, inutilă? 

În lucrarea A future for Aesthetics®, Arthur Danto îşi punea oarecum aceeaşi 
problemă. El observă că ilustrațiile ştiinţifice din secolul XVII ne aduc în atenție 


3 Filippo Tommaso Marinetti, Manifestele Futurismului, Editura Art, Bucureşti, 2009, 
p. 75-76. 

fiinţe care, deşi sunt reprezentate fidel, ne apar ca adevărați monştri, de pildă, 
ilustraţii ale unor insecte precum purecele sau păduchele. Acele reprezentări, deşi 
corecte, slujind adevărului cunoaşterii, conţin şi o anumită vizualizare cu caracter 
estetic care transmite anumite sentimente. Pe de o parte, aceste imagini ne ajută să 
cunoaştem, pe de altă parte ele nu ne împiedică să avem şi anumite sentimente căci 
ne aflăm în fata unor adevărate „portrete” ale vietatilor respective, după cum 
afirmă Danto. Această constatare îl ajută pe esteticianul american să se întrebe, 
precum Leonardo da Vinci în Renaştere, dacă nu cumva aisthesis nu constituie un 
a priori prin care filtrăm şi ne reprezentăm lumea”. Evident, aici aisthesis este 
înțeles atât in semnificația sa senzorială, de simtire, cât şi în aceea de afectivitate, 
trăire. În prelungirea acestei idei se plasează şi gândirea lui Hume, care susține că 
frumuseţea nu e o calitate a obiectului, ci aparține gândirii noastre. In acest caz, 
ochiul nostru nu este decât o prelungire a gândirii şi, prin el, gândirea apreciază, 
judecă un obiect exterior stabilindu-i gradul de frumuseţe“. O asemenea concepție 
este ulterior valorificată de Kant pentru care estetica este înțeleasă ca treaptă a 
cunoaşterii. În opinia lui Danto, pentru Kant, estetica trebuie înțeleasă ca referindu-se 
la ceea ce apare în gândire, ea generând astfel o atitudine contemplativă asupra 
lucrurilor. Ca urmare, omul este funciarmente o ființă estetică, dacă avem în vedere 
că estetica este considerată ca primă treaptă a cunoaşterii, aceea întemeiată pe 
senzorialitate şi pe care Danto o numeşte cunoaştere aisthetică. Putem să constatăm 
astfel că Danto valorifică înţelegerea esteticii în sensul de treaptă a cunoaşterii 
umane, o semnificație mai largă decât aceea de gândire referitoare la 
caracteristicile artei. Din această perspectivă, categoria frumosului nu poate să 
dispară la un moment dat în istoria artei căci frumosul este un pattern mereu 
prezent în cunoaşterea de tip estetic-senzorial. De altfel, la această concluzie 
ajunsese şi Liviu Rusu in Logica frumosului’ atunci când afirma că frumosul este 
un dat a priori al gândirii umane. Pornind de la afirmaţia degajată din gândirea 
heraclitică potrivit căreia logosul nu e doar o facultate unilaterală a spiritului 
omenesc, ci pulsatia fundamentală a întregii existente, rațiunea ei de a fi, Liviu 
Rusu consideră că această raționalitate originară se manifestă în toate formele 
creaţiei spirituale, inclusiv în cea artistică. În plus, autorul afirmă că frumosul este 
categoria care îmbină tocmai prin caracterul său ordonator, toate celelalte 
manifestări artistice parţiale, numite categorii estetice. Acest sens dat categoriei 
frumosului este susținut şi de profesorul Ion Ianoși", care consideră că, înţeles în 


7 Ibid., p. 273. 

$ David Hume, On the Standard of Taste, in Essays (Moral, Political and Literary), Liberty 
Classics Indianapolis, 1985, pp.226-249. 

” Liviu Rusu, Logica frumosului, Editura Pentru Literatura, Bucuresti, 1968, Introducere, p. 7. 

1 Ton Ianosi, Nearta-artă, Recapitulare-Introducere, Editura Cartea Românească, Bucuresti, 
1985, pp. 7-36. 

acest sens cuprinzator, frumosul nu trebuie privit ca una dintre categoriile esteticii. 
Dimpotrivă, este vorba de supra-categoria estetică a frumosului, adică acea 
categorie care defineşte în întregime domeniul artei. În prelungirea gândirii 
hegeliene, şi pentru profesorul Ianoși arta este „întinsa împărăție a frumosului”. In 
această situaţie, este de presupus că şi arta contemporană, în măsura în care este 
acceptată ca artă, se plasează sub categoria frumosului înțeles în acest sens 
cuprinzător. 

Însă pentru a înţelege ce fel de frumos este acela al artei contemporane, cum 
diferă el de cel „clasic”, cum se realizează şi cu ajutorul căror mijloace, ar trebui 
să stabilim care ar fi categoria estetică funcțională, definitorie pentru arta 
secolului XX. 

Frumosul înțeles în sensul de categorie fundamentală (supracategorie 
estetică) are în vedere opera în ansamblul ei, înțeleasă ca produs care include atât 
procesul de creaţie, cât şi receptarea artistică. O asemenea înţelegere a frumosului 
nu exclude prezența mai multor altor categorii estetice, funcţionale în diverse părți 
ale creaţiei artistice şi ale produsului artistic. Aşa de pildă, opera de artă este 
finalmente frumoasă în ansamblul ei, dar ea poate să includă în construcția ei 
aspecte ale urâtului, tragicului, sublimului, sau gratiosului, etc. Totodată, ştiut este 
din istoria artei, că anumite categorii estetice au jucat un rol dominant în anumite 
perioade artistice. De pildă, sublimul şi tragicul sunt intens utilizate în perioada 
romantică. Tocmai de aceea, la întrebarea: care ar fi categoria estetică specifică 
artei secolului XX, majoritatea comentatorilor consideră că este vorba de categoria 
banalului, a ceea ce este comun, familiar, cotidian. 


Categoria banalului în arta contemporană 


Istoria artei ne arată că banalul, cotidianul, nu este o categorie estetică 
descoperită de arta secolului XX. Ea apare încă din perioada elenistică, de la 
sfârşitul Antichității. Să ne gândim de pildă la mulţimea de statuete-miniaturi 
reprezentând oameni în posturi cotidiene şi cu trăsături comune, uneori chiar mai 
putin interesate să reprezinte frumosul ideal al clasicitatii greceşti. 

La sfârşitul medievalitatii, pictura flamandă este aceea care cultivă cu interes 
aspectele vieții cotidiene. Ştim astăzi că motivația se afla în condiţia socială a 
comanditarului. Acesta era îndeobşte burghezul înstărit, dornic să-şi reprezinte 
simbolic nu numai poziția în societate, dar şi concepţia sa despre viaţă şi universul 
familial, confortul căminului, interioarele cu numeroase indicii legate de gradul de 
civilizaţie atins şi detalii sugerând bunăstarea materială acumulată de el şi de 
familia lui. Totul exprimă în tablourile flamande idealul de viata trăită sub semnul 
credinţei, al moralei şi al interesului economic. Exemplul cel mai reprezentativ ar fi 
probabil tabloul lui Jan Van Eyck, Familia Arnolfini. 

Categoria cotidianului va cunoaşte un alt moment de glorie în arta realistă a 
secolului XIX. Să ne gândim de pildă la romanele lui Balzac sau Dickens, dar şi la 
pictori precum Corot, cu celebra sa Înmormântare la Ornans, în care nu mai 
persistă nimic din fastul, măreţia, sublimul Înmormântării ducelui de Orgaz al lui 
El Greco. Cu toate acestea, valoarea estetică a tabloului lui Corot nu este cu nimic 
inferioară celei a picturii lui El Greco. 

Vedem astfel că această categorie fusese deja explorată artistic sub diverse 
aspecte, în secolele anterioare. Ce aduce nou arta secolului XX şi cum a reuşit 
această categorie să devină categoria definitorie pentru acest secol? 

Hegel însuşi sugerase această devenire. În volumul al II-lea din Prelegeri de 
estetică filosoful distinge între literatura eroică (înaltă), specifică artei eroice, adică 
artei din perioadele în care Spiritul îşi parcurge devenirea trecând prin formele 
artistice de manifestare, şi arta prozaică, incapabilă de tensiuni acute. Prozaicul 
este, de fapt, o altă posibilă denumire pentru banal. „Multe lucruri care erau în 
timpuri mai vechi încă proaspete, prin întrebuințare repetată şi prin obisnuinta 
astfel născută devin încetul cu încetul şi ele obişnuite, devin proză. (...) Poezia 
trebuie să evite în modul ei de exprimare tot ce ne-ar putea cobori în cotidianul şi 
banalul prozei...”"'. 

Baudelaire afirmase si el, că frumosul artistic trebuie să fie bizar, dinamic, să 
fie frumosul artistului modern, al vieţii cotidiene. Ideile acestea vor fi continuate cu 
forță de gândirea nietzscheană, care sublinia necesitatea abandonării sublimului 
apolinic, a înălțătorului teatralizat asemeni tablourilor lui Louis David (Jurământul 
Horatilor sau Moartea lui Socrate). Eroismul, aveau să afirme mai târziu futuristii, 
este „eroismul metodic şi cotidian”!?. Se ajunge astfel, la nu moment dat, ca între 
obiectele prezente în viaţa cotidiană şi opera de artă să nu mai existe deosebiri (cel 
puţin la un prim nivel de abordare). Exemplele cele mai convingătoare în această 
privinţă şi, în acelaşi timp, cele mai provocatoare, sunt ready made-urile lui 
Duchamp. Nu întâmplător şi nici dintr-un spirit ludic simplist Duchamp expune ca 
operă de artă roata de bicicletă, uscătorul de sticle sau pisoarul. Se ajunsese în acest 
punct critic în care categoria cotidianului ridica o problemă extrem de importantă 
pentru gândirea artistică, anume: care este statutul obiectului de artă, cum poate fi 
el deosebit de celelalte obiecte al realității. 

Arthur Danto încearcă să dea un răspuns la aceste probleme. El porneşte de la 
întrebarea: ce poate să deosebească două obiecte similare? Ca exemplu de analiză, 
autorul se raportează la cutiile cu detergenti Brillo şi la picturile Brillo Boxes ale lui 
Andy Warhol". La întrebarea: cum pot fi deosebite cele două obiecte, Danto 


Il G.W.F. Hegel, Prelegeri de estetică, Editura Academiei, Bucuresti, 1966, vol. II, 

15 Să nu uităm că pop-art este o manifestare artistică născută ca reacție la expresionismul 
abstract dar si ca expresie a consumismului post-belic generat de societatea industrializată. Obiectele 
şi consumul lor sunt aspecte dominante ale societătii occidentale postbelice. 

constată că distincția fundamentală dintre cele două constă in diferența ontologică 
dintre artă şi non-artă'”. Situaţia se complică şi mai mult când obiectul util are, la 
rându-i, calităţi estetice. Orice produs de consum al societăţii industrializate se 
prezintă cumpărătorului într-o manieră atractivă, plăcută şi, deci, estetică. De pildă, 
în cazul cutiilor Brillo, designul lor a fost realizat de un artist, Steve Harvey. 
Astăzi ştim că arta publicitară lucrează cu elemente ale artei înalte. Steve Harvey 
însuşi fusese un artist din a doua generaţie de pictori ai expresionismului abstract 
american, dar care, la un moment dat, a optat pentru arta publicitară. Apare astfel o 
noua problemă: arta publicitară este sau nu artă, tot aşa cum ilustrațiile cu caracter 
ştiinţific din secolul XVII pot fi considerate sau nu ca aparținând artei? Dar 
desenele cu caracter ştiinţific realizate de Leonardo da Vinci? Şi dacă aceste tipuri 
de manifestări artistice sunt acceptate ca artă, ce le distinge de ceea ce numim 
îndeobşte artă? Ce deosebeşte, altfel spus, designul publicitar al cutiilor Brillo din 
magazine (realizat de Steve Harvey) de operele lui Andy Warhol care au acelaşi 
nume? Danto consideră că deosebirile dintre ele sunt determinate de calități 
distincte. 

Designul lui Harvey vorbeşte cumpărătorului despre: viteză (a ritmului social 
în care trăim şi a nevoii de rezolvare rapidă a igienizării), de curăţenie (obținută 
prin folosirea produsului respectiv) şi de calitate (a produsului propus spre 
cumpărare). În rezumat: despre ceva nou, eficient şi impresionant. 

Opera lui Warhol nu se raportează la aceleaşi calităţi, ea are „o valoare 
filosofică”, spune Danto", căci este un discurs despre artă, despre cea înaltă şi cea 
comercială, despre viaţa în societatea de consum. Se confirmă astfel concepția 
hegeliană potrivit căreia arta deţine o calitate estetică specială, ea provine din 
Spirit. Obiectul artistic are o frumuseţe specifică, una spirituală. Această calitate 
definitorie a operei de artă, aceea de a poseda frumuseţe spirituală, de a avea o 
„semnificație simbolică nelimitată”, cum ar spune Tudor Vianu, salvează opera de 
artă contemporană chiar şi în situaţia în care obiectul artistic nu se deosebeşte de 
cel cotidian-concret. Este ceea ce Danto numeşte caracteristica operei de artă de a 
avea semnificație, de a ne vorbi despre ceva (aboutness). 

Într-un alt articol“, Danto speculează pornind de la situația hegeliană a artei 
aflată în ultima sa etapă de dezvoltare a spiritului artistic, şi anume, romanticul. 
Ştim că în această etapă, materialul artistic reuşeşte să se elibereze de 
constrângerile materialitatii datorită nivelului de spiritualitate atins de gândirea 
artistică la acest moment. Se poate vorbi astfel, în opinia lui Danto, de un adevărat 
pluralism cu privire la materialele ce pot fi utilizate artistic. Orice material în orice 
formă poate deveni artă dacă se supune legii frumosului şi este capabil de tratare 


14 A. Danto, op. cit., p. 275. 

artistică". Într-o asemenea înțelegere largă a etapei finale a devenirii spiritului prin 
artă, nu e greu de acceptat nici afirmaţia următoare referitoare la capacitatea lui 
Hegel de a gândi arta în perioada post-istorică a ei — acest pluralism al opțiunilor 
legate de material şi formă presupune, la rândul lui, eliberarea artistului de 
constrângerile care au funcționat până atunci. Consecințele sunt semnificative 
pentru arta contemporană. Să ne gândim la diversitatea materialelor utilizate în 
domeniul artei: de la fier, plastic şi neon până la produse chimice compozite sau 
substanţe biologice (în special orice fluid al corpului uman) sau chiar deşeuri ale 
societății de consum. Prin intermediul artei contemporane, propriu-zis orice 
material poate să devină material artistic. Astfel, cotidianul, chiar şi în formele sale 
cele mai lipsite de calități estetice, precum deşeurile şi excrementele, este recuperat 
semnificativ. Ne gândim la lucrările lui Jackson Pollock, care foloseşte nisip, praf, 
mucuri de ţigară, sau la Robert Rauschenberg şi lucrarea lui Patul, dar şi la o serie 
de reactii-performance, în care corpul uman devine material, precum cazul artistei 
Shigeko Kubota, cu lucrarea Vagina painting, sau Helen Chadwick care, în 
lucrarea Loop my loop foloseşte intestine şi suvite de par. Să ne gândim totodată la 
land art, în care materialul artistic îl constituie elemente din natură minimalist 
implicate. Cum ar fi cazul artistului Christo, care practică învelirea arborilor şi a 
altor elemente din natură cu ţesături. Dar şi lucrarea Spiral Jetty a artistului 
Robert Smithson, care consideră ca land art-ul este o manieră de a reveni la 
originile naturii. 

Categoria banalului îşi dezvăluie astfel multiple subcategorii care sunt 
explorate artistic de la elemente ale cotidianului la ceea ce este comun, obişnuit şi, 
deci, familiar, până la abject şi scârbos. Se poate spune că regăsim astfel o serie de 
subcategorii ale urâtului, analizate, la mijlocul secolului XIX, de Karl Rosenkranz, 
în lucrarea sa celebră, O estetică a urâtului'*. Clement Greenberg semnala” faptul 
că arta modernistă (aceea din a doua jumătate a secolului XIX şi prima jumătate a 
secolului XX) este o artă negatoare, o artă a înstrăinării şi a negării. Tocmai de 
aceea, aceasta optează, pe de o parte, pentru bidimensionalitate (flatness), pe de 
altă parte, pentru ceea ce este popular, comun (commonplace), lipsit de eroismul 
înălțător cultivat anterior. 

Totodată, avangardele au manifestat un interes special pentru materialul 
artistic, în prelungirea aceleiaşi atitudini antiburgheze, înţeleasă ca dispreț pentru 


7 Thid., p. 406. 

18 Karl Rosenkranz, O estetică a urâtului, Editura Meridiane, Bucureşti, 1984, în special 
Partea a III-a, Desfigurarea sau deformarea, pp. 160-360. 

colectivă Art in Theory. 1900-1990, An Anthology of Changing Ideas, ed. by Charles Harrison and 
Paul Wood, Blackwell, New York, 1992, pp.528-537 şi Modern and Postmodern, conferinţă William 
Dobell Memorial, Sydney, Australia, 31 decembrie 1979, in Arts, 54, nr. 6 (februarie 1980), accesat: 
http://idea.ro/revista/?q=ro/node/40&articol-254, 12.05.2010, ora 18:20. 

burghezul care iubeste confortul intelectual al unei picturi clasice sau al unei opere 
in care recunoaste normele artistice cu care este deja familiarizat. Materialele noi 
pe care le explorează arta avangardistă şochează tocmai prin ineditul prezenței lor 
într-un domeniu cum este acela al artei şi prin faptul că oferă multiple posibilități 
de semnificare, contestând tocmai certitudinile tradiționale. Estetica anglo-saxonă 
va renunța la noţiunea de material înțeles ca element artistic care-şi impune propria 
individualitate, opune o anumită rezistență procesului creator. Să ne amintim 
întreaga discuţie din istoria artei despre individualitatea marmorei sau a bronzului 
şi rolul lor în creaţia artistică. Termenul care a luat locul vechii noțiuni este astăzi 
acela de mediu (medium), sugerând din plin prezența nedeterminării şi absenţa 
coerentei interioare a materialului. Să ne gândim la creațiile Jand art, care sunt 
supuse intemperiilor şi aneantizării, contestând astfel una dintre trăsăturile 
fundamentale ale operei de artă — perenitatea ei. În acest mod, opera de artă nu se 
mai deosebeşte material şi temporal de orice alt obiect supus distrugerii, rămânând 
astfel în cadrul categoriei banalului. Dar un banal care dobândeşte, am spune, 
dimensiuni eroice, înălțătoare tocmai prin caducitatea lui. De altfel, Baudelaire 
afirmase deja la mijlocul secolului XIX că adevăratul eroism este acela al vieţii 
cotidiene, al pictorului vieţii moderne”. 

Însă banalul nu se manifestă doar la nivelul materialului artistic; el este 
prezent în tematică şi, de multe ori, în tehnica artistică aleasă. Acestea probează 
faptul că nici materialul, nici tematica nu sunt cele care asigură valoarea operei de 
artă considerate în mod individual ci modul în care se realizează întregul proces 
creator şi mai ales aspectul refelxiv al acestuia. Danto numeşte toate acestea 
embodyment, întruchipare, modul în care prinde contur, chip, o anumită viziune. 
Hegelian vorbind, ar fi vorba despre modul în care Spiritul capătă expresie artistic- 
senzorială. 

Mai mult chiar, categoria banalului dezvăluie încă un aspect: faptul că arta 
pare să câştige în conţinutul său filosofic tocmai atunci când, hegelian vorbind, arta 
se află la sfârşitul evoluţiei ei. Să ne gândim la arta conceptuală a lui Joseph 
Kosuth (în special în lucrarea Unu şi trei scaune, în care regăsim teoria platonică a 
Ideilor, dar şi la textul său intitulat Art as Idea as Idea) sau la instalaţiile lui Joseph 
Beuys, în care substanţe precum mierea sau grăsimea dobândesc valenţe filosofice 
tocmai prin desprinderea artei de constrângerile anterioare. 

Pentru Danto, „moartea artei” îi permite acesteia un proces de autocontemplare 
filosofică, un proces de meditație asupra componentelor ei şi a rolului lor. 
Asistăm astfel la „dezbateri” artistice prin intermediul operelor referitoare la 
teme precum: 


% Charles Baudelaire, Pictorul vieții moderne şi alte curiozităţi, Editura Meridiane, 
Bucureşti, 1992, în special capitolele: „Eroismul vieţii moderne”, „Artistul mdoern” şi „Pictorul 
vieții moderne”. 

— retragerea autorului din rolul de Demiurg omniscient şi chiar negarea 
prezenţei autoriale ca în cazul lucrării lui Luigi Pirandello, Şase personaje în căutarea 
unui autor, sau a artei performance, cu un exemplu celebru: John Cage, 4.33. 

— renunțarea la elementul satisfactiei estetice, precum în declaraţia notarială 
a artistului minimalist Robert Morris”. 

— anularea operei de artă şi reutilizarea ei pentru crearea altei opere cum este 
cazul lucrării Erased De Kooning semnată de R. Rauschenberg. Aceasta conţine o 
lucrare a lui W. De Kooning, pe care i-o ceruse Rauschenberg pentru a putea fi 
ştearsă astfel încât şasiul să poată fi reutilizat. 


Problema non-limitării artei 


Am constatat până acum că arta secolului XX, plasată „dincolo de sfârşitul 
artei”, este aceea care rediscută o serie de aspecte ale esteticii „clasice” privindu-le 
din unghiuri diferite de abordare ceea ce schimbă semnificaţiile acceptate 
anterior. Adoptând o astfel de poziţionare în raport cu estetica „tradițională”, 
George Dickie este de părere” că noţiunile fundamentale ale esteticii clasice 
precum romantic, tragic, roman, tablou, etc., nu trebuie considerate ca fiind 
complet şi definitiv determinate ci, dimpotrivă, ar trebui privite ca fiind 
„concepte deschise”, căci ele sunt receptive, capabile să-şi dezvăluie aspecte 
păstrate până acum în stare potențială. Dickie susține că aceste noțiuni nu sunt 
niciodată complet definite, ci funcţionează pe baza unor „asemănări de familie”, 
în sensul enunțat de Ludwig Wittgenstein. O asemenea viziune este mult mai 
permisivă, făcând posibilă libertatea de alegere a mediului artistic, a modalitatilor 
creative şi a implicării receptorului în opera însăşi. Să ne gândim de pildă, la 
implicarea receptorului în arta instalaţiilor sau în performance. Totodată, aceste 
„asemănări de familie” apropie şi mai mult obiectul banal, concret, de cel analog 
dar considerat operă de artă. Diferenţa specifică pentru acesta din urmă constă în 
faptul că este „candidat la apreciere estetică”, după cum afirmă Dickie. Doar 
astfel, acel obiect poate fi considerat ca aparținând lumii artei (artworld) potrivit 
termenului dat de Arthur Danto. 

Pentru ca această apreciere să se producă, Dickie consideră că este necesar un 
cadru institutionalizat de evaluare care să decidă faptul că acel obiect este 


21 Declaraţie de retragere a caracterului estetic: Subsemnatul Robert Morris, creatorul 
construcției de metal intitulată Litanii, descrisă în anexa Exhibit A, prin prezenta declar că retrag din 
mai sus mentionata construcţie orice calitate estetică şi conţinut şi declar că începând de la aceasta 
dată, construcția menţionată nu mai are o asemenea calitate şi conținut. Dată la data de 
15 noiembrie 1963. (Trad. nstr.), in Harold Rosenberg, The De-definition of art, The University of 
Chicago Press, Chicago, 1972, p. 18. 

22 George Dickie, Defining art, American Philosophical Quarterly, vol. 6, nr. 3, 1969, 
University of Illinois Press, North American Philosophical Publications, pp. 253-256. 

într-adevăr „candidat la aprecierea estetică”. Altfel spus, atât Dickie, cât si Danto 
consideră că rolul criticului de artă şi al esteticianului nu este diminuat în epoca 
post-istorică a artei. Această prezență implică afirmarea necesităţii unei cunoaşteri 
de specialitate, o cunoaştere a istoriei şi teoriilor artei. Teoria institutionalizarii 
artei, sau afirmarea necesităţii unui comentariu autorizat cu privire la opera de artă, 
nu a întrunit acordul tuturor. Ted Cohen, un comentator al gândirii lui Dickie”, 
consideră că acceptarea institutionalizarii artei presupune o îngrădire, limitare, 
constrângere a artistului. Termenul folosit a fost enfranchisement. Dacă se încearcă 
obținerea unei definiții, oricât de permisivă ar fi ea, aceasta rămâne totuşi o 
definiție. Tocmai de aceea, Cohen pledează în favoarea unei dez-limitări totale 
(disenfranchisement) care ar fi caracteristica fundamentală a artei contemporane. 
Menționăm că această atitudine este împărtăşită si de un alt critic american, Harold 
Rosenberg, în lucrarea sa The De-definition of art”. 

Revenind la definiția dată artei de Dickie, acesta este convins că este o 
definiţie largă, permisivă şi nu include o gândire filosofică profundă. El consideră 
că această viziune ține seamă de practicile actuale ale lumii artei. Opera de artă este 
un obiect despre care cineva poate să afirme: „Consider acest obiect, operă de 
artă.” De altfel Danto, semnalase în Transfigurarea banalului, că nici nu ar trebui 
să dorim să dăm o definiţie artei dacă avem în vedere observația lui Wittgenstein 
potrivit căreia nu poate să existe o definiţie a operei de artă în măsura în care nu a 
fost exprimată nici o proprietate sau un set de proprietăți referitoare la opera de 
artă. Insă, observă Danto, putem deosebi între opera de artă şi ceea ce este non-artă. 
Prin această metodă, obținem nişte „asemănări de familie” ale operelor de artă. 
Ulterior însă, arta ajunge să nu se mai deosebească de non-artă. Şi atunci întrebarea 
care survine este: ce mă poate ajuta să deosebesc între un cub de ciocolată privit ca 
operă de artă şi cel considerat un produs comercial consumabil sau între nişte dale 
de piatră/metal, în condiţia lor de operă de artă, şi cele considerate produse ale 
vieții cotidiene? Răspunsul lui Danto este unul care ne trimite înapoi, la definiția 
,clasica” a operei de artă: aceasta are un caracter semnificativ-simbolic, faptul că 
ea ne vorbeşte despre ceva (aboutness). Prin această capacitate de semnificare, 
inclusiv banalul este transfigurat artistic şi poate să devină o categorie estetică 
definitorie pentru o epocă artistică. 

Putem astfel să observăm cât de departe s-a ajuns în perioada post-istorică a 
artei, cu dezbaterile referitoare la statutul artei, condiţia creaţiei artistice, contextul 
cultural şi necesitatea sau nu a unei autorități evaluative a artei. 


* Ted Cohen, „The possibility of Art,Remarks on a proposal by Dickie”, Philosophical 
Review, 82 (1), 1973, pp. 60-82; www.philpapers; accesat 28.02. 2007, 11:03. 

4 Harold Rosenberg, The De-definition of art, The University of Chicago Press, Chicago, 
1972, mai ales paginile introductive. 

Concluzie 


Din dezbaterile expuse în paginile anterioare putem deduce că tema hegeliană 
a sfârşitului artei suscită numeroase aspecte aflate încă in proces de clarificare. 
Arta însăşi explorează încă numeroase posibilităţi pe care mişcarea negator- 
novatoare a avangardelor le-a lăsat să se întrevadă şi care aşteaptă să-şi găsească o 
argumentare teoretică. Este evident, aşa cum afirmă Danto, că dincolo de etapa 
„sfârşitului artei”, arta a intrat într-o perioadă accentuat filosofică ea fiind de multe 
ori mai mult un discurs artistic şi filosofic despre artă, mai ales în cazul artei 
minimaliste şi conceptuale. 

Categoria banalului este categorie definitorie pentru arta contemporană, dar 
care suportă o transfigurare valorizator artistică. Dincolo însă de această dominantă 
istorică a categoriei banalului, opera de artă rămâne sub semnul frumosului în 
măsura în care acceptăm această categorie ca supracategorie definitorie pentru 
domeniul artei. Este evident că frumosul artei contemporane nu se mai află sub 
semnul echilibrului, proportiei şi simetriei părților mai ales în măsura în care 
valorizează diversele subcategorii ale banalului (vecin deseori cu urâtul şi 
dezgustătorul). Dar nu se poate nega faptul că opera de artă contemporană, 
acceptată astfel, are o frumuseţe a ei, fie şi bizară, o frumuseţe generată de 
ingeniozitate, de inventivitatea spiritului creator. Nimeni nu îşi propune să susțină 
frumusețea fizică a Fântânii lui Duchamp deşi, privită din perspectiva design-ului 
industrial şi doar în condiţia de obiect sanitar al vieţii cotidiene, îndeplineşte 
criteriile unei estetici ergonomice moderne. Însă acestea nu funcţionează în cazul 
abordării obiectului ca operă de artă. Frumuseţea artistică a acestei lucrări constă 
tocmai în bogăția de idei, comentarii şi atitudini estetice şi artistice pe care ea le 
propune spre dezbatere, constă şi în inventivitatea lui Duchamp care a găsit ideea 
cea mai provocatoare şi în acelaşi timp, stimulativă pentru viitorul artei dincolo de 
„sfârşitul” ei. Semnificațiile ei sunt multiple conferindu-i caracterul de „operă 
deschisă” cum se întâmplă şi în cazul Uscătorului de sticle sau a numeroaselor 
lucrări ulterioare a căror existență ar fi fost imposibilă fără apariția celor 
menționate mai sus. 


CONCEPTUL LOGOSULUI 
CA MODEL AL COSMOSULUI 


MIHAI D. VASILE 


1. Logosul si arta de a sti 


Idealul modern al cunoaşterii este de a descoperi o realitate ascunsă sub fapte, 
evenimente şi procese, de a stabili un sistem de relații matematice precise între 
datele realităţii fără premeditarea expresă a acestui scop fundamental’, dar si fără 
conştiinţa că el decurge din necesitatea speculativă de evaluare a absolutului. 

Discutia asupra realităţii evidențiază, din chiar momentul punerii problemei 
realităţii pentru ştiinţă şi metafizică — filosofică sau teologică — gândul comun al 
opoziţiei lor aparent ireconciliabile. Ştiinţa are ca metodă proprie constatativul sub 
forma observaţiei — doar mii de ani i-au trebuit spiritului ştiinţific pentru a depăşi 
faza simplă a culegerii de date — şi a experimentului, empiricul fiind domeniul ei de 
definiție. La polul opus există metafizica, pentru care realitatea ființează în urma 
reflectiei sau ca rezultat al construcţiei unui sistem pur teoretic de cunoştinţe, pe 
cale strict deductiv-speculativa, fără apel la empiric. Realitatea astfel obținută este 
generică, inteligibilă, ca şi metafizica de care este produsă. 

Destinul cunoaşterii autonome, între normalitate şi eroism, s-a scris prin 
revoluții cu renuntari şi jertfe. Apărarea lui Socrate, autoexilul Stagiritului, 
sacrificiul lui Bruno, retractarea lui Galilei, nebunia lui Newton, mizantropia lui 
Einstein sunt tot atâtea confirmări ale observaţiei că abdicările de la morala 
cunoaşterii nu sunt întâmplătoare, ci structurale sistemului rațiunii autonome 
localizat în curentul istoric, sperând ca ultimă consecință transformarea imaginii 
despre univers ca realitate fizică eternă. 

Posibilul răspuns la mirarea, că ştiinţa a devenit în ultimul secol propriul său 
obiect de studiu privilegiat, ca şi obiectul acaparator al metafizicii, se originează în 
credința uimită de producerea unei noi imagini despre univers ca realitate fizică, 
foarte puternică, suficientă siesi, autofundată. În consecință, nu este exagerată 
afirmaţia că ştiinţa, în devenirea sa prin ipoteze şi rezultate, a intenționat şi tenteaza 
reconstructii succesive ale imaginii despre universul gândit ca eternitate fizică. 


' Stephane Lupasco, La Physique macroscopique et sa portée philosophique, Paris, Vrin, 1935, 
p. 9-12. 


98 Mihai D. Vasile 


Scopul ultim al stiintei se confunda astfel cu cel al metafizicii (si al teologiei, 
de altfel), anume de a furniza o teorie unică în stare să descrie realitatea fizică in 
ansamblul ei ca univers ordonat (kosmos). Omul de ştiinţă dihotomizează această 
problemă în: problema cosmogonică sau problema stării iniţiale a universului; şi 
problema cosmologică, sau problema descoperirii legilor care descriu evoluţia 
universului în funcţie de timp. Prima parte a dihotomiei este considerată 
speculativă şi oarecum metafizică. Dificultatea ei rezidă în imposibilitatea de a 
descrie universul dintr-o dată. A doua ramură a partajului problematic a adus 
victorii şi progrese în aprofundarea cunoştinţelor despre univers. 

Omul modern trăieşte într-un univers deziluzionat, denudat de mythos şi 
logos, spune Max Weber, în care raţiunea tehnocratică reduce toate evenimentele la 
şiruri cauzale descifrabile în mod rațional, iar spațiile şi obiectele, la materie pură 
fără nimic supranatural, spiritual sau magic’. Acest proces de „dezvrăjire”, care 
constă în mod esenţial într-o disociere progresivă între material şi imaterial, între 
fizic şi metafizic, îşi are originea timpurie în istoria umanității, dar s-a accelerat în 
mod dramatic în secolul al XVII-lea, începând cu revoluția ştiinţifică inaugurată de 
Galilei pentru a se împlini în contemporaneitate prin mondializarea imperiului 
tehnocratic, mai precis prin înlocuirea spaţiului aristotelic şi tomist, închis, limitat 
şi eterogen, printr-un spaţiu infinit şi omogen. Cunoaşterea care a favorizat apariția 
acestei revoluții ştiinţifice este legată de evoluția problemei /ogos-ului şi a soluțiilor 
ei, în care nucleul terminologic semnifică tot atât de bine rațiune, raționalitate, 
ştiinţă dar şi discurs, cuvânt, verb, având o conotaţie religioasă sau transcendenta 
dar laicizată în orizont istoric, indisociabilă de luarea la cunoştinţă a unei realități 
metafizice vii, dincolo de realitatea fizică dar şi de concept’. 

Concepţia logocosmică despre univers este o cosmologie în care explicațiile 
mecaniciste sau ştiinţifice despre originea şi evoluţia cosmosului, deşi sunt 
legitime, nu au pretenţia să dezvăluie realitatea ultimă a lucrurilor, ci se prezintă 
sub forma de ipoteze operaţionale fără a ajunge să explice totalitatea fenomenelor 
naturale sau umane, iar lanţurile cauzale interne nu epuizează raționalitatea acestor 
fenomene. Într-un univers logocosmic, ceea ce se petrece în timp nu este imediat 
legat de o cauză supranaturală dar nici detaşat în mod sistematic de orice cauză 


? Max Weber, Etica protestantă şi spiritul capitalismului, trad. de Thor Lemnij, Bucuresti, 
Humanitas, 1993: „Marele proces din istoria religiei, de scoatere a lumii de sub puterea vrăjii, care a 
început odată cu profeţiile vechilor evrei si care, împreună cu gândirea ştiinţifică elenă, a eliminat 
toate mijloacele magice de căutare a mântuirii, considerându-le superstiții şi sacrilegii, şi-a găsit aici 
încheierea” (p. 116) cf. şi Max Weber, Essais sur la théorie de la science, trad. de 'allemand par 
Julien Freund, Paris, Plon, 1965, p. 336. 

> Martin Heidegger, Despre esența temeiului, în: Repere pe drumul gândirii, traducere şi 
note introductive Thomas Kleininger şi Gabriel Liiceanu, Bucureşti, Editura Politică, 1988, 
p. 89-93. 

invizibilă ca in tehnecosmos’. În principal, cauza primă a unui eveniment este 
aceea care „scapă” — sau se ocultează — într-o relaţie de cauzare pe orizontală, 
cauza primă a cărei acţiune nu este în mod necesar limitată la un singur moment 
punctual în timp (numit început al acțiunii). Discursul ştiinţific este admis în 
logocosmos atâta timp cât el este subordonat unui univers mai larg — teologic sau 
filosofic — care îi conferă sens, şi cât timp nu se pretinde a fi un model universal de 
căutare a adevărului cu aplicare fără deosebire, în toate domeniile existenţei 
umane. Pentru spiritul care a ajuns la logicitate, lucrurile nu sunt nici atomi puri de 
materie, aşa cum crede omul tehnocratic, nici semne pure ce indică direcţia spre 
cu-totul-dincolo (Das-Ganz-Andere), cum crede omul mitic. Lucrurile sunt simboluri, 
adică se sprijină pe ele însele trebuind luate împreună, fără a înceta să trimită 
dincolo de ele. Timpul în logocosmos are o dimensiune istorică: are un început, va 
avea un sfârşit, iar între cele două limite, timpul are sens. Spaţiul nu este nici 
infinit, nici omogen, iar mişcarea nu este simpla deplasare, ci efort (atât pentru 
lucruri cât şi pentru fiinţe) de a ajunge la locul lor de plenitudine ontologică, sau 
dimpotrivă, la o cădere spre mai putina fiinţă, adică la o corupere. 

În cosmologia aristotelică, de exemplu, „mobilitatea unei mişcări constă 
aşadar în ultimă instanţă în aceea că mişcarea lucrului mobil se prinde în propriul 
ei sfârşit, în téAoc’>, astfel că mişcarea şi fiinţa, fizica şi metafizica sunt 
indisociabile. În logocosmos, omul nu este încă o maşină, cum se întâmplă în 
tehnecosmos, ci se concepe el însuşi pe sine ca o conştiinţă responsabilă, dotată cu 
rațiune, liber arbitru şi sensibilitate, participant la ordinea naturii într-o relație de 
simplă alteritate. Cuvântul discursiv sau logicitatea nu are numai sarcina de a pune 
în evidență mecanismele de funcţionare ale universului, ci de a cuprinde sensul 
cosmosului. Explicarea lumii, a omului şi căutarea adevărului se produc în mare 
măsură — deşi nu numai — cu ajutorul limbajului comun din agora, care are, de 
asemenea, misiunea de a interpreta simbolurile. De aici enorma importanță 
acordată dialogului între subiecții unei astfel de cosmologii. 

Trecerea de la logocosmos la tehnecosmos are loc pe calea revoluţiei 
ştiinţifice, eveniment în care Galilei a fost marele responsabil: ,,4m menționat deja 
Siderus Nuncius a lui Galilei, operă ale cărei influenţă şi semnificaţie n-au fost 
apreciate pe moment, dar care anunţă o serie de descoperiri mai stranii şi mai 
importante decât toate cele care i-au fost date vreodată omului să le împlinească 
până atunci. Şi astăzi când o citim nu putem Să nu resimtim impactul noutăţii 


A . f Ca: FI A A 
nemaiauzite a mesajului”. Pentru a înţelege aspectul revoluţionar al unei astfel de 


4 Jan Marejko, La Cité des morts: l'avenement du téchnocosme, Lausanne, L’Age de l’ Homme, 
1994, p. 82. 

5 Martin Heidegger, Despre physis la Aristotel, în: Repere pe drumul gândirii... p. 256. 

ê Alexandre Koyré, Du monde clos à l'univers infini, trad. de anglais par Raissa Tarr, Paris, 
Gallimard, 1973, p. 115-116. 

schimbari, Jan Marejko compara imaginea cerului instelat vazut de antici ca o 
boltă, cu imaginea omului modern care vede cerul ca o poartă deschisă spre infinit, 
şi adăuga că atributele care în mod tradițional erau apanajul divinității (infinitate şi 
eternitate), sunt de atunci atribuite spaţiului şi timpului, constituind o etapă istorică 
fundamentală pe drumul demitizării şi secularizarii’. Procesul lui Galilei capătă 
astfel o importanță simbolică comparabilă, prin consecinţele sale, cu procesul lui 
Socrate, căci inaugurează o nouă eră de credință nelimitată într-o raționalitate 
triumfătoare, care se crede capabilă să rezolve toate misterele creaţiei şi să dea seama 
de natura ultimă a lucrurilor. În continuare, Descartes, reducând întreprinderea 
ştiinţifică la voinţa de a stăpâni natura şi punând la punct metoda ipotetico- 
deductivă unde cunoaşterea devine independentă de percepţia sensibilă, măreşte şi 
mai mult prăpastia care separa fizica de metafizică. Kant, postulând cele două 
sfere distincte ale realităţii, fizica (phaenomena) şi metafizica (noumena) şi 
afirmând că numai fenomenele sunt accesibile rațiunii, taie orice legătură dintre 
fizică şi metafizică, şi în cele din urmă, orice referinţă la o realitate extramentală. 
Această imagine despre universul fizic se menţine şi astăzi in the common sense 
invadat însă de producţiile artificiale (tehnice) ale noului spirit ştiinţific. 

Plecând de aici, se pot formula caracteristicile generale ale tehnecosmosului. 
Astfel, într-un univers tehnecosmic (univers tehnic-ordonat), spaţiul real este 
considerat ca infinit şi omogen, înglobând întregul real şi excluzând orice raport cu 
un dincolo de acest spațiu, deoarece fiind infinit, dincolo de spaţiu există tot spaţiu. 
În consecință, explicaţiile referitoare la originea şi evoluţia lumii nu pot face apel la 
un domeniu imaterial non-spatial, ci utilizează în mod exclusiv legi mecanice si 
tehnice, lanţuri cauzale intra-naturale, altfel spus ştiinţifice, în detrimentul oricăror 
alte forme de explicaţii. Cu titlu de exemplu, chiar ipoteza actuală a Big-Bang nu 
se interesează de cauzele care au produs explozia inițială, ci de ce se întâmplă 
imediat după, din punct de vedere fizic”. Discursul ştiinţific este singurul discurs 
legitim în tehnecosmos, concurând şi eliminând în mod constant legitimitatea 
oricăror alte forme de discurs, care vorbesc, de exemplu despre suflet, despre 
sublim, despre sensul moral sau religios etc. În tehnecosmos, evenimentul natural 
A (cauza), care precede în timp evenimentul natural B (efect), este suficient pentru 
a explica total evenimentul B, fără să fie nevoie de un recurs la o dimensiune 
imaterială. De exemplu, forța vântului explică forţa valurilor, şi se explică in 
întregime prin diferenţele de presiune dintre masele de aer în contact unele cu 
altele, şi aşa ad aeternum. 


7 Jan Marejko, Exercices systématique de philosophie, Genéve, Editions Florimontanes, 1990, 
p. 107. 

5 Alexandre Koyré, op. cit., p. 275. 

” Steven Hawking, Scurtă istorie a timpului, trad. Micaela Ciodaru, Bucureşti, Humanitas, 
1994, p. 26-27. 

Cauzalitatea este redusă la un raport de succesiune între două momente ale 
timpului’®. Într-un astfel de spaţiu, timpul este în mod automat infinit (fără început 
şi fără sfârşit) şi nu poate avea nici sens, deoarece nimic nu aduce ceva nou, iar tot 
ce se întâmplă este deja conţinut în ceea ce îl precede: cauza conţine şi explică în 
întregime efectul. La scara universului ca totalitate, este exclusă orice intervenție 
întâmplătoare, singurul lucru care poate surveni fiind o disfunctionalitate (sau o 
pană de energie), după cum prevede al treilea principiu al termodinamicii, atunci 
când asertează moartea termică a universului. Într-un astfel de spaţiu, mişcarea 
separată de ființă este imposibil de conceput sau este lovită de absurditate, căci 
mişcarea, ca şi viata, nu are sens decât articulată pe un suport care nu este spaţiu 
dar este în spaţiu. În afara acestei solidaritati articulate, nu există decât deplasare 
mecanică sau inerţială!!. Dasein, într-un astfel de univers, fiinţează problematic. 
Într-un spaţiu infinit, fiinţa este în întregime în spaţiu. Şi deoarece spaţiul infinit 
(ca şi timpul infinit) este lipsit de sens, ființa nu mai are nici ea sens, „căci nimic 
nu exclude într-un mod mai radical posibilitatea fiinţei decât spaţiul infini”. 

Omul tehnecosmic concepe deci universul ca pe o vastă maşină bine unsă, 
pornită din întâmplare, pe care numai un accident o poate opri, şi care poate fi 
exploatată fără scrupule, aşa cum se exploatează orice maşină. Natura fiind în mod 
total obiectivată, nu poate fi decât obiect de studiu ştiinţific, având ca rezultat o 
exploatare rațională, dar practic niciodată obiect al unei contemplatii dezinteresate. În 
sfârşit, metoda ştiinţifică, atât de performantă în domeniul naturii, nu a întârziat să fie 
aplicată ființei umane, concepută ea însăşi ca o maşină mai sofisticată, dar foarte 
repede redusă la o serie de determinisme (psihologice, sociologice, genetice etc.) de 
către aşa-numitele ştiinţe ale umanului. Rabelais, cu o extraordinară premonitie într-o 
epocă în care ştiinţa nu-şi dezvoltase încă întregul său potential distructiv, spunea că 
„ştiinţa fără conştiinţă nu este decât ruina sufletului”, dar nu şi-a putut imagina că o 
parte din ştiinţă se va dezvolta de o asemenea manieră încât va eradica însăşi 
posibilitatea sufletului, şi că noţiunea de conștiință îşi va fi pierdut atunci orice sens. 

Toate seriile cauzale care fundează tehnecosmosul sunt prezentate sub formă 
de ecuaţii logico-matematice (marea dogma a empirismului), şi formează baza 
discursului dominant: discursul ştiinţific. Acest discurs nu este ţinut de nimeni, 
pentru că este discursul obiectivitatii (discursul obiectului opus discursului 
subiectiv, ţinut de către un subiect). El nu se adresează nimănui în special sau în 
particular, şi de aceea este imposibil să i se răspundă. În consecinţă, dialogul 
socratic sucombă în tehnecosmos, iar căutarea adevărului nu poate lua decât forma 


1 Jan Marejko, La cite des morts..., p. 94. 

'! Jan Marejko, Dix méditations sur l'espace et le mouvement, Lausanne, L’Age de Homme, 
1994, p. 119. 

2 Thid., p. 121. 

metodei stiintifice, şi chiar adevărul însuşi nu poate fi conceput decât ca adevăr 
ştiinţific. După Galilei, lumea modernă a căzut în iluzia că îi evită pe greci crezând 
că totul în natură este reductibil la raporturi logico-matematice care epuizează tot 
ceea ce se poate spune despre lucruri şi despre fiinţe. Această iluzie începe să se 
risipească în zilele noastre, începând cu savantii înşişi, dar mult mai lent în opinia 
publică, unde continuă să influenţeze încă percepția imediată despre lume. 

Ca şi alte imagini ale tehnecosmosului realizate cu mijloacele artei, religiei etc., 
imaginea produsă prin ştiinţă se constituie pornind de la unele presupozitii de natura 
filosofică, acceptate ca de la sine înţelese, nemaifiind supuse de obicei discuţiei. 
Această imagine particulară delimitează cunoaşterea ştiinţifică de alte activități 
cognitive şi de produsele lor, şi privilegiază eficiența tehnică a cunoştinţelor 
ştiinţifice, obținute prin cercetări sistematice, controlabile şi comunicabile, având 
capacitatea de a unifica un mare număr de fapte şi uniformitati relativ disparate cu 
ajutorul unui număr mic de supozitii fundamentale, care servesc în mod atât de 
eficace nevoii de manipulare şi de utilizare a naturii (fizice şi umane) în raport cu 
cerinţele practice, cu deosebire tehnice. 

În exces, privilegiul ştiinţei şi al tehnicii ameninţă să producă o ruptură majoră în 
orizontul culturii contemporane, prevăzută şi descrisă de scriitorul englez C. P. Snow 
ca disjunctie exclusiva între două culturi'’. Este vorba, pe de o parte, de cultura 
umanistă a ştiinţelor spiritului (Geisteswissenschaften), care reduc semnificaţia ştiinţei 
la ordinea acţiunii practice şi conchid că filosoful, ale cărui aspirații sunt de ordin 
spiritual, nu trebuie să ia ştiinţa prea în serios şi nici să nu se lase intimidat de 
cunoaşterea ştiinţifică. Pe de altă parte, imperiul în expansiune a ceea ce am numit 
tehnecosmos, ca produs al revoluţiei tehnestiintifice contemporane, a inoculat adânc în 
conştiinţa comunității ştiinţifice dar şi a publicului cult, ideea excelenţei, preciziei şi a 
exactitatii ca valori fundamentale şi distinctive ale cunoaşterii ştiinţifice, asociate cu 
celebra sintagmă a lui Auguste Comte: savoir c'est prevoir, donc pouvoir. 
Acceptarea superiorității cunoaşterii ştiinţifice, pe motivul capacității ei predictive, are 
drept consecinţă recunoaşterea esenței eminamente practice a finalitatii cercetării 
ştiinţifice, concretizată în constituirea imperiului tehnecosmic. 

Orientarea umanistă şi antiscientistă din filosofia contemporană, ce pare să 
confirme producerea rupturii lui Snow, este susținută de filosofi de primă mărime. 
Astfel Qrtega y Gasset exprimă foarte bine acest mod de a privi ştiinţa, din punct 


13 C, P. Snow, The Two Cultures and The Scientific Revolution, New York, Cambridge 
University Press, 1959: „La un pol, cultura ştiinţifică, nu numai în sens intelectual, ci chiar in sens 
antropologic, este cu adevărat cultură... cu standarde şi atitudini comune, cu modele de comportament, cu 
ipostaze şi demersuri comune” (p. 10); „La celălalt pol... radiază o totală neînțelegere a ştiinţei... 
care dă o savoare nonştiinţifică întregii culturi tradiționale, fiind pe punctul să se transforme în 
sentimente antistiintifice” (p. 11). 

de vedere antiintelectualist, redusă la aspectele sale pragmatice, arătând că țelul 
ştiinţei pozitive este să ofere cel mai bun mijloc pentru a acţiona asupra lucrurilor, 
iar adevărul ştiinţific este precipitatul intelectual al utilității practice’. 

Martin Heidegger consideră ştiinţa contemporană drept o cunoaştere 
degradată deoarece se limitează doar la ,,obiectualitatea fiinţării”, rupându-se astfel 
de temeiul ei metafizic. Cunoaşterea esenţială „menţine, de fiecare dată, raportul 
cu ceea ce este esențial in fiintare” şi aspiră spre cunoaştere în sensul superior, 
autentic al cuvântului, care este căutarea adevărului în sine. Cunoaşterea ştiinţifică, 
în schimb, a cărei realizare exemplară este ştiinţa matematică a naturii, substituie 
fiintarea cu calculul matematic şi slujeşte în exclusivitate acestui calcul!5. În felul 
acesta, ştiinţa exactă se degradează deoarece exprimă nazuinta de a domina 
fiintarea. În mod surprinzător, filosoful care dublează pe omul de ştiinţă René 
Thom, afirmă şi el că ştiinţa teoretică trebuie să rămână parte integrantă a culturii 
spirituale, contestând astfel legitimitatea unirii dintre ştiinţă şi tehnică, dintre 
explicaţia ştiinţifică şi aplicaţia sa tehnică prin ilustrarea înţelegerii fenomenelor 
naturii, în raport cu predicția şi controlul lor ca principal obiectiv al ştiinţei 
tehnicizate: „Între cele două feluri fundamentale ale ştiinţei — a înţelege lumea şi a 
acționa asupra ei — cred că trebuie mai degrabă să-l subordonăm pe cel de-al 
doilea primului. Multi cred că aceste două finalitati pot fi armonizate şi chiar că 
ele merg împreună: pentru a fi siguri că am înţeles bine trebuie să realizam 
verificări pragmatice şi, pe de altă parte nu putem să actionam eficace decât într-o 
situație pe care o înțelegem în mod perfect. Nu cred în acest tip de „armonie 
prestabilită”: în realitate există multe situaţii pentru care înţelegerea şi acțiunea 
sunt destul de fundamental disociate”!€. 

Contestarea semnificației spirituale, umaniste, a ştiinţei teoretice, mai ales în 
ceea ce priveşte rolul alienant al laturii sale aplicate, tehnice, este realizată mai direct 
şi mai precis de Herbert Marcuse, unul din criticii violenti ai civilizației industriale 
contemporane. Marcuse argumentează convingător teza că fizica modernă a dizolvat 
in artificialitate tehnică însuşi conceptul de realitate fizică şi a redus astfel relația 
ştiinţei teoretice cu natura, la o relație de manipulare şi control, prin caracterul său 
imanent, instrumentalist al metodei ştiinţei exacte a naturii. Noua raționalitate 
ştiinţifică, operaţională în măsura în care s-a dezvoltat într-un orizont instrumental, 
tehnicizat, animată de imperativul dominaţiei, s-a despărțit de raţiunea estetică, de 
artă, de jocul liber şi de îndrăzneala închipuirii, abandonându-se explicării raţionale a 


w, Ortega y Gasset, Was ist Philosophie?, Deutsch von Karl August Horst, München, 
Deutscher Taschenbuch Verlag, 1968, p. 41. 

'S Martin Heidegger, Introducere la „Ce este metafizica?”, în: M. Heidegger, Repere pe 
drumul gandirii,..., p. 286. 

'© René Thom, Paraboles et catastrophes, Paris, Flammarion, 1983, p. 55. 

17 Herbert Marcuse, L 'Homme unidimensionnel, trad. de Monique Witting revue par Vauteur, 
Paris, Les Editions de Minuit, 1968, p. 191-192. 

Filosofia analitică, asemenea oricărei variante de scientism, a produs concepte 
conforme cu actuala realitate tehnologică, dar în acelaşi, timp ea a adoptat judecatile 
acestei societăţi, în timp ce funcția filosofiei este terapeutică, anume de a cerceta 
cauzele evoluției într-un anumit mod a societăţii contemporane, şi de a examina 
alternativele ei istorice. Dominația asupra naturii suferă un transfer spre om şi, în 
acelaşi timp, un proces de rationalizare, prin dezvoltarea tehnicilor şi a amenajărilor 
tehnologice, care ajung să împiedice însăşi opoziţia față de dominație. Satisfacerea 
unor nevoi devine instrument al represiunii şi menţinerii dominației, iar 
productivitatea, consumul şi tehnica se transformă, după Marcuse, în instrumente ale 
dominatiei'®. 

Ruptura lui Snow este infirmată însă de „scrierile unor oameni ce se află in 
prima linie a cercetării”, iar „referirile la această temă apar de cele mai multe ori 
nu într-un orizont filosofic general, ci în contexte mai bine determinate, îndeosebi 
în contextul discuţiei critice şi a controverselor asupra teoriilor şi a direcțiilor de 
cercetare alternative, în competiţie. Este fără îndoială un fapt că multi dintre marii 
fizicieni teoreticieni ai secolului nostru, Planck, Einstein, Bohr, Schrodinger, Pauli 
sau Heisenberg, pentru a nu aminti decât nume din generaţiile mai recente, s-au 
exprimat nu odată cu privire la probleme recunoscute drept filosofice”? 


2. Logosul si arta de a sti „cum” 


„Ştiinţa şi tehnica sunt de inspiraţie foarte diferită. Tehnica este străbătută 
de tendința de a domina natura, de a o controla şi manipula, de a o comanda. Ea 
este mai întâi acţiune şi, în măsura în care ea implică şi cunoaştere, cunoaşterea 
implicată este în esenţa sa specifică: ea este pragmatică, activistă. În trecut mari 
savanţi au fost adesea foarte slabi tehnicieni, după cum unor tehnicieni 
remarcabili le lipseau cunoştinţele tehnice aprofundate”. Este probabil că 
tehnicile derivă din magie, iar ştiinţele din religie pe calea filosofiei. Acesta este şi 
motivul pentru care, până azi, definiția tehnicii evită introducerea termenului de 
dependenţă cu privire la ştiinţă, distingând: a) tehnica în afara ştiinţei; b) tehnica în 
interiorul ştiinţei; şi c) tehnica, rezultat al ştiinţei. Raportul contemporan dintre 
ştiinţă şi tehnică este substantial modificat. 

Expresia tehnificare a ştiinţei desemnează un proces prin care tehnicile — în 
mod frecvent, deşi nu întotdeauna, implică tehnologia — devin preponderente în 
cadrul metodelor tradiționale ale practicii cercetării. Astfel, ca rezultat al 


'8 Tbid., p. 193 ş.u. 

19 Mircea Flonta, Imagini ale ştiinţei, Bucureşti, Editura Academiei Române, 1994, p. 127-128. 

20 Georges Gurvitch, Société, téchnique et civilisation, în: „Cahiers internationaux de 
sociologie”, vol. XLV, nouvelle série, quinzième année, Juillet-Décembre, 1968, p. 6. 

tehnificării, construirea teoriei a fost făcută redundanta într-o oarecare măsură, prin 
aplicarea sistematică a tehnicilor şi a procedurilor tehnice prin care se oferă materie 
primă cercetării; aceasta poate fi constituită din colecții de date spre analiză, sau 
probleme de solutionat, sau rezultate practice de obţinut, sau construcţii de 
argumente şi dovezi, sau orice altceva ce ar putea fi stabilit ca sarcină de realizat 
prin elaborare tehnică. De fapt, ştiinţa însăşi a deschis drumul expertizei 
profesionale printr-o varietate de tehnici. Desigur, tehnicile au jucat întotdeauna un 
rol important în majoritatea ştiinţelor şi aproape că nu există ştiinţă fără încărcătură 
tehnică, deoarece tehnicile constituie o latură inerentă a metodelor ştiinţei. Însă, 
există o diferență enormă între instrumentele şi tehnicile utilizate în ştiinţele 
tradiționale şi cele de acum, unde natura şi rolul instrumentelor tehnologice sunt 
foarte diferite de cele ale instrumentelor mecanice utilizate în ştiinţa începutului de 
secol al XX-lea. Computerul, de exemplu, nu se situează pe acelaşi nivel cu nici 
unul din instrumentele mecanice, tehnicile şi tehnologiile electronice de calcul 
producând schimbări revoluționare în practica ştiinţei, prin restructurarea întregului 
proces de cercetare şi modificarea semnificației însăşi a datelor de cunoaştere: 
cunoaşterea computerizată este cunoaştere tehnificată. 

În unele ştiinţe contemporane, computerul înseamnă mai mult decât o unealtă 
sau un instrument indispensabil cercetării ştiinţifice, ca de exemplu, în cercetarea 
spațială care este de neconceput fără el. Noua ştiinţă a teoriei haosului îşi datorează 
existenţa utilizării calculatoarelor, care au creat o punte de legătură între teorie şi 
experimentul ideal (asistat de calculator). Pentru fizicienii particulelor elementare, 
orice experiment înseamnă timp, bani şi tehnică foarte sofisticată (a acceleratoarelor 
de particule), dar explorarea ecuaţiilor diferențiale ale particulelor cu calculatorul a 
transpus pe ecranul monitorului şi acceleratorul şi camera cu gaz şi cutia neagră şi 
orice alt echipament sofisticat şi costisitor”. 

Într-o astfel de ştiinţă, relaţia dintre cercetare şi instrumentul cercetării s-a 
schimbat. Instrumentul nu mai funcționează pentru a testa şi a explora obiectele 
descrise de teorii sau cerințele formulate independent de ea. Relaţia aproape că s-a 
răsturnat: instrumentul însuşi este explorat, teoriile sunt inventate şi obiectele 
găsite ca să satisfacă rezultatele explorării. Astfel, tehnificarea dobândeşte 
ascendent asupra tuturor altor factori ai ştiinţei. În multe alte ştiinţe, tehnificarea 
este aproape de egală importanţă ca şi fenomenele studiate care, altfel, nu ar exista 
sau nu ar fi accesibile investigației, fără instrumente înalt tehnificate. Acesta este 
cazul, în particular, al ştiinţelor care studiază condiţii extreme, neîntâlnite de obicei 
în natura terestră, ca de exemplu fenomene la temperatură foarte înaltă sau foarte 


”! Thomas Ranald Ide, Tehnologia, in: Günter Friedrichs şi Adam Schaff (coordonatori), 
Microelectronica şi societatea, trad. din lb. engl. de Ana Maria Sandi şi Ion Mihăilescu, Bucuresti, 
Editura Politică, 1985, p. 71 s.u. 

joasă, in condiții de înaltă sau de joasă presiune, de câmp electromagnetic, de 
energii foarte inalte sau foarte joase, in intervale de timp foarte lungi sau foarte 
scurte. In fiecare din aceste cazuri, investigatia a fost posibilă ca rezultat al 
descoperirii şi dezvoltării de noi tehnici. 

Jacques Ellul a fost printre primii care şi-a dat seama pe deplin de impactul şi 
de importanța tehnificării ştiinţei. Utilizând chiar acest termen, el s-a exprimat 
astfel: „activitatea ştiinţifică a fost depăşită de activitatea tehnică într-o asemenea 
măsură că nu se mai poate concepe ştiinţa fără corolarul ei tehnic... Însuşi faptul 
că tehnicile avansează cu o atât de mare rapiditate, impune un progres ştiinţific 
corespunzător şi o accelerare generală”. În continuare, el arăta că ştiinţa a 
devenit un instrument al tehnicii astfel încât, acolo unde nu există instrumente 
tehnice, ştiinţa nu poate avansa. Uneori Ellul foloseşte cuvântul ştiinţă în sens de 
ştiinţă tradițională, nu cu scopul să distingă ştiinţa contemporană de tehnică, ci ca 
să arate că o astfel de separație nu poate fi făcută. Astfel, el spune: „relația dintre 
ştiinţă şi tehnică devine mult mai puţin precisă când luăm în considerare domeniile 
interdisciplinare ale ştiinţei care nu are granițe. Unde începe tehnica biologică şi 
unde sfârşeşte? Sociologia şi psihologia modernă se pot numi tehnică, de vreme ce 
în aplicarea acestor ştiinţe totul este tehnică... sau alt exemplu, tehnica economică 
formează însăşi substanţa gândirii economice”. 

Ellul este foarte pesimist cu privire la efectul tehnificării societăţii ca şi al 
ştiinţei: „tehnicile omnivore — spune el — (reprezentate în bună măsură de gândirea 
lui Einstein) ar putea in cele din urmă să sterilizeze ştiinţa”. Ellul îl citează pe 
Wiener în ce priveşte efectul malign al tehnificării referitor la faptul că „tânăra 
generaţie de cercetători din SUA constă în primul rând din tehnicieni care nu sunt 
în stare să se descurce deloc fără ajutorul maşinilor, al colectivelor mari de 
cercetare şi al unei imense cantități de bani”. Critica pe care Ellul o face ştiinţei 
tehnificate este o piesă dintr-un diagnostic pus întregii societăţi tehnologice care 
transformă toate activităţile în fapte tehnice. Tehnificarea ştiinţei face parte dintr-un 
proces general, ca şi tehnificarea muncii, a organizării economice generale, a 
dreptului. Ştiinţa este subiectul aceluiaşi proces ca şi societatea în general, având 
loc şi pentru alte evoluţii, cum sunt formalizarea şi computerizarea, care fac parte 
din raționalismul contemporan. 

Din punct de vedere istoric, tehnificarea ştiinţei este rezultatul final al unui 
proces gradual de încorporare reciprocă dintre ştiinţă şi tehnologie, având drept 


an Jacques Ellul, The Technological Society, trad. John Wilkinson, New York, Alfred A. Knopf, 
1973, p. 9. 

°3 Thid. 

4 Thid., p. 10. 

rezultat ceea ce s-a numit tehnestiinta’®. Acest rezultat se datoreste modificării şi 
convergentei a două evoluţii separate. Prima este scientificarea tehnicii”! şi se 
referă la aplicarea gradată a teoriei ştiinţifice la practica tehnologică, începută 
într-o măsură semnificativă spre mijlocul secolului al XIX-lea. A doua — cu totul 
separată, dar paralelă ca proces — poate fi numită tehnificarea ştiinţei, care a 
început când instrumentarea tehnologică şi tehnicile şi-au asumat un rol crucial în 
ştiinţă. Când aceste două procese s-au întâlnit şi au fuzionat, diferenţa dintre știință 
şi tehnică s-a estompat, dacă nu chiar s-a anulat”. Weingart insistă că procesul nu 
este într-o singură direcție, ci că apar noi patterns de emergenta biunivoca, 
deoarece condiţiile interferează mutual unele cu altele. Astfel, dezvoltarea 
cunoaşterii ştiinţifice a atins un punct în care puterea sa explicativă şi predictivă s-a 
extins cu rapiditate la o varietate crescătoare de fenomene, iar problemele tehnice 
au atins o astfel de complexitate încât rezolvarea lor impune utilizarea metodelor 
ştiinţifice, în special construcţii teoretice bazate pe descriptori matematici şi 
experimente sistematice. De aceea, Böhme afirmă că în mod evident „cunoașterea 
naturală şi tehnologia tind acum să se unifice la nivelul teoriei”. 

Scientificarea tehnologiei este o evoluţie târzie deoarece, atâta timp cât 
tehnologia a rezultat din — şi mai este încă bazată pe — practici artizanale, ea are 
puţin de aplicat din cunoaşterea ştiinţifică, o cunoaştere mult timp prea generală şi 
abstractă ca să aibă vreun scop apropiat de evoluţiile tehnologiilor cu cerinţe foarte 
practice pe care numai meseriaşii şi tehnicienii le pot inventa. Deşi filosofii din 
perioada modernă timpurie — ca de exemplu Bacon şi Descartes — au aspirat la 
aplicarea ştiinţei pentru creşterea bunăstării general-umane prin ameliorări 
tehnologice, aceste aspirații au rămas mai multe secole doar gânduri pioase şi 
utopii. Cunoaşterea ştiinţifică a dus la puţine invenţii folositoare din punct de 
vedere tehnic, în principal instrumente utilizate în navigaţie. În timpul perioadei 
moderne, dar mai ales în secolul al XIX-lea invențiile tehnologice ale revoluţiei 
industriale au apărut în principal din partea inventatorilor şi a inginerilor adesea 
fără o educaţie ştiinţifică riguroasă sau chiar formală”. Adevărata scientificare a 
tehnologiei a început când procesele industriale înseşi, la un anumit stadiu de 


26 [lie Pârvu, Introducere in epistemologie, Bucureşti, Editura Ştiinţifică şi Enciclopedică, 1984, 
Sect. a II-a Cap. 6 # 6.2, Stiinta si tehnologia: relevanta metodologică a unei analize comparative, 
p. 145-158. 

°7 Gernot Böhme, Wolgang von den Daele and Wolfgang Krohn, The Scientification of 
Technology, in: The Dynamics of Science and Technology, Ed. by Wolfgang Krohn, Edwin T. Layton, 
Jr., and Peter Weingart, Dordrecht, Boston, D. Reidel Publishing Company, 1978, p. 219 sqq. 

°8 Peter Weingart, The Relation between Science and Technology, in: The Dynamics of Science 
and Technology,..., 1978, p. 279. 

?? Gernot Böhme, Wolfgang van der Daele and Wolfgang Krohn, op. cit., p. 239. 

30 Peter F. Drucker, Technology, Management & Society, New York and Evanston, Harper and 
Row, Publishers, 1970, p. 63. 

dezvoltare, au impus cunoştinţe ştiinţifice si, în acelaşi timp, când cunoaşterea 
ştiinţifică a devenit o sursă pentru noi procese tehnologice şi dezvoltări industriale, 
cum s-a întâmplat, de exemplu, în industria electrică şi chimică”. Tehnologia a 
putut să progreseze pe o baza ştiinţifică şi datorită faptului că ştiinţa s-a divizat, 
asumându-și latura „aplicată” spre deosebire de forma sa „pură” sau teoretică, 
atunci când teoriile ştiinţifice au devenit destul de mature pentru a fi aplicate la 
scara producţiei industriale. În consecință, a apărut un sistem de educaţie bifurcat: 
universități de ştiinţă pură şi institute tehnice de ştiinţă aplicată sau de inginerie 
ştiinţifică. 

Paralel cu acest proces a avut loc procesul invers, de tehnificare a ştiinţei, 
început gradat pe măsură ce ştiinţele au devenit tot mai dependente de noul aparat 
tehnologic. Cele mai timpurii dintre noile maşini erau invenţii electrice introduse 
spre sfârşitul secolului al XIX-lea, ca de exemplu radio şi aparatul cu raze X, iar 
invențiile mai vechi, microscopul şi telescopul, au fost perfecționate. De atunci, 
invențiile de noi maşini s-au desfăşurat cu o mare rapiditate: cristalografia cu raze 
X, radarul, televiziunea, contorul Geiger şi, chiar înainte şi în timpul celui de-al 
doilea război mondial, ciclotronul, microscopul electronic şi — cel mai primejdios 
instrument inventat de geniul uman până acum, după cum arată evoluţiile recente 
din Japonia, Peninsula Indochina şi din Orientul Mijlociu, dar mai ales din Elveţia 
— reactorul nuclear”. Din 1919, când Ernest Rutherford a obţinut transformarea 
nucleelor atomilor prin bombardarea lor cu particule alfa, şi până în 1939, cand a 
fost realizată reacţia de fisiune în lant a uraniului, savanții din diferite tari au facut 
eforturi continue pentru a elabora metoda de captare a energiei intranucleare 
reuşind să creeze arma nucleară, total deosebită principial şi calitativ de toate 
sistemele de arme care au existat până acum. Prima bombă nucleară a fost 
explodată în iulie 1945 în poligonul experimental de la Alamogordo din SUA, iar 
următoarele două, la 6 şi 9 august 1945 asupra oraşelor Hiroshima şi Nagasaki. De 
atunci şi până în prezent s-au efectuat sute şi mii de experienţe şi explozii nucleare, 
în spaţiul cosmic, aerian, subteran, submarin. 

Constiinta ştiinţei dezvoltată în sânul colectivitatilor ştiinţifice s-a manifestat 
cu ostilitate împotriva militarizării ştiinţei şi a utilizării realizărilor tehnologice in 
domeniul militar. Numeroase luări de poziție din partea savanților de renume — 
A. Einstein şi R. Oppenheimer, printre cazurile celebre, au decis să-şi schimbe din 
rațiuni politice activitatea de cercetare şi chiar să înceteze definitiv munca 
ştiinţifică — au jucat un rol simbolic deosebit de important”. 


3! Peter F. Drucker, The Age of Discontinuity, New York and Evanston, Harper and Row, 
Publishers, 1969, p. 12 ş.u. 

32 Frédéric Klemm, Histoire des Techniques, trad. de Pallemand par A. M. v. d. Lahr-Degout, 
Paris, Payot, 1966, p. 211 s.u. 

33 Jean-Claude Derian, André Staropoli, La Technologie incontrâlee?, Paris, Presses Universitaires 
de France, 1975, p. 129. 

Tehnificarea în ştiinţele cu aplicabilitate industrială imediată a devenit de o 
importanță crucială pentru dezvoltarea disciplinei individuale de cercetare, ca şi a 
dezvoltării tehnice a unor grupuri de ştiinţe ca întreg, de vreme ce instrumentele şi 
tehnicile procură vehiculul de trecere, pentru oameni şi idei, de la o disciplină la 
alta (de la fizică spre chimie sau biologie, de exemplu). Instrumentele determină 
tipul de cunoştinţe produse în astfel de ştiinţe: ele fac utilizabil un anumit tip de 
date, sugerează probleme spre a fi rezolvate cu ajutorul lor, nu numai probleme 
precis circumscrise, ci şi tipul de soluţie predeterminat ca atare, iar în cele din 
urmă, maşinile determină natura cercetării şi a cunoştinţelor rezultate. 

Într-o ştiinţă tehnificată, relaţia dintre cunoaştere şi instrumentul ei este deci, 
din punct de vedere teoretic, diferită de cea existentă într-o ştiinţă netehnificata. 
Diferenţa incriminată a condus la o revizuire radicală a ideii de experiment şi 
experiență aşa cum se prezintă ele în filosofia ştiinţei. Iniţial, a părut mai adecvată 
gândirea cu instrumente simple de tipul celor utilizate în ştiinţa timpurie, cum erau 
telescoapele şi microscoapele, unelte „pure” de uşurare a măsurării şi a observaţiei, 
adică extensii aproape naturale ale facultăţilor obişnuite de investigație ale omului. 
Ele au făcut posibilă teoria că tot ceea ce se observă este „obiectiv”, în afară, în 
lumea ca obiect total independent de procesul observarii. 

Prin contrast, instrumentele folosite în ştiinţa tehnificată nu mai pot fi 
concepute ca ajutoare „pure” ale observaţiei, deoarece, într-un anumit sens ele 
însele generează datele observate. Obiectul observat nu mai este deci independent 
de tehnica observaţiei, fie în practică, fie în teorie. Un accelerator de particule nu 
mai este un simplu instrument care permite „vederea” particulelor subatomice, ci 
este mai degrabă o maşină care, în sensul cel mai propriu, generează particule 
sub-atomice, din care majoritatea intră în existenţă prin operaţia maşinii. Maşinile 
automate sunt o parte integrantă a teoriei în conformitate cu care ceea ce este 
produs şi observat prin intermediul instrumentului, dar în afara teoriei, este fără 
sens. O astfel de observaţie devine subiect de limitare a principiilor teoretice, ca de 
exemplu principiul de incertitudine al lui Heisenberg, care exprimă interacțiunea 
dintre subiectul observator şi obiectul observat". Cu astfel de „maşinării” se 
acționează asupra naturii în experimente, mai degrabă decât prin observarea pur 
pasivă, aşa cum proceda vechea filosofie. Noile concepţii filosofice despre 
interferența tehnologică dintre omul de ştiinţă şi natură au fost dezvoltate in special 
de Gaston Bachelards5, dar şi de alti gânditori. 


34 Max Born, Interpretarea statistică a mecanicii cuantice, în: Max Born, Fizica in 
concepția generaţiei mele, trad. de S. Morgenstern şi L. Redlinger, Bucureşti, Editura Ştiinţifică, 
1969, p. 222 ş.u. 

55 Gaston Bachelard, Raționalismul aplicat, în: Gaston Bachelard, Dialectica spiritului 
ştiinţific modern, 2 vol., trad. de Vasile Tonoiu, Bucureşti, Editura Ştiinţifică şi Enciclopedică, 1986, 
vol. II. 


110 Mihai D. Vasile 


Transformarea totală a manierei tehnice de producere a ştiinţei a avut loc 
numai atunci când procesul tehnificării interne a ştiinţei prin instrumentalizare a 
fost simultan completat cu procesul paralel al scientificării tehnologiei. Numai 
atunci tehnificarea ştiinţei a avut loc, permițând o unificare a ştiinţei şi 
tehnologiei”. Stiinta devine tot mai mult interesată de proiecte tehnologice de 
anvergură, fiindcă acestea constituie o nouă sursă de probleme ştiinţifice, şi produc 
în mod constant noi descoperiri care cer explicaţie ştiinţifică. Este deci de aşteptat 
ca o mare parte din progresul ştiinţific să se producă în astfel de domenii. 

Tehnificarea ştiinţelor este evidentă chiar şi în ştiinţele sociale începând cu 
sfârşitul celui de-al doilea război mondial. Utilizarea unor astfel de ştiinţe în 
ingineria socială se finalizează într-un spectru larg de ştiinţe sociale aplicate sau 
studii de politică ale căror scopuri de cercetare sunt determinate de cerințele 
sociale, ca şi de comenzi politice, stimulate în primul rând de către războiul însuşi 
şi de nevoia de a controla şi conduce atât ostilitățile postbelice cât şi bunăstarea 
societăţii. Ceea ce a rezultat a fost o mulţime de ştiinţe dedicate producerii de 
„cunoştinţe utilizabile”. 

Fiecare dintre aceste ştiinţe este invariabil bazată pe tehnici de procedură a 
muncii sistematice, fără să impună însă o anumită tehnologie sau o 
instrumentalizare extensivă. Se produce astfel, în această ramură a ştiinţelor, 
fenomenul tehnificării fără tehnologie, iar această particularitate poate să apară 
şi în unele dintre ştiinţele naturii, în special în cele dedicate studiilor de istorie 
naturală. Astfel de tehnici procesează un mod de cercetare dezvoltat la început 
în şcolile academice de un înalt nivel teoretic, analitic sau chiar raţional 
speculativ. Desprinsă de contextul său teoretic de origine şi orientată spre sarcini 
practice, o astfel de tehnică poate genera o ştiinţă specială în propria sa 
prelungire, care adesea primeşte numele tehnicii de constituire: de exemplu 
cibernetica, analiza sistemelor, analiza input-output, programarea matematică, 
ştiinţa comunicării, etc. 

Tehnicile culegerii şi prelucrării de date statistice sunt aplicate în numeroase 
studii sociale specializate, în numeroase discipline, de la psihologie (în testele de 
inteligență şi aptitudine) până la antropologia culturală (cercetarea pieţei cu privire 
la preferinţe şi alegeri). Tehnicile de modelare matematică sunt operaţionale în 
studiile sociale deschise la formalizare, ca de exemplu, economia sau analiza 

strategică bazată pe teoria jocurilor". Pentru acele tehnici care implică modelarea 
şi calculul matematic, calculatorul a devenit instrumentul indispensabil de muncă şi 
de economisire a timpului, dar el impune în mod invariabil propriile sale cerinţe 
tehnificate asupra tipului de date pe care le poate prelucra. Cuantificarea în ştiinţele 
sociale este în general relativă la o tehnică disponibilă fără de care nu se poate 
determina nici raportul şi nici gradul până la care ceva poate fi măsurat. 

Numeroase tehnici sunt valabile pentru anumite grade de cuantificare dar 
există şi domenii rebele la cuantificare unde se utilizează tehnici calitative sau 
pur şi simplu noncantitative, ca de exemplu tehnicile de interviu, tehnicile de 
analiză politică, analiza limbajului, interpretarea de text sau cercetarea istorică. 
Din nefericire însă, tehnicile cantitative utilizate în domeniul ştiinţelor umanului 
sunt de multe ori o parodie a acelora din alte ştiinţe, ca de exemplu evaluarea 
frecvenţelor de apariție a unui cuvânt într-un text literar pentru a-i stabili 
semnificaţia artistică. „Oricare ar fi problemele verbale tratate, conceptele 
fundamentale utilizate de logicieni sunt bazate pe limbajele formalizate, în timp 
ce lingvistica pură nu poate porni decât de la analiza sistematică uniform 
intrinsecă a limbajelor naturale. În consecinţă, logica formală şi lingvistica 
tratează din unghiuri total diferite probleme ca semnificaţie şi referinţă, 
intensiune şi extensiune sau propoziţii existenţiale si univers de discurs, iar 
aceste două optici distincte pot fi interpretate ca două moduri de descriere 
parțială dar fidelă, între care există, după definiția lui Niels Bohr, o relaţie de 
«complementaritate»”*. 

Încercarea ştiinţelor umanului de a îmbrăca o formă derivată din structurile 
axiomatice fundamentale, de a utiliza metodele academice şi procedurile de 
publicare ale ştiinţei organizate matematic, eşuează in fata idealului reductiei lor la 
un formalism coerent şi riguros. Beneficiile limitate de idealul de formalizare se 
reduc, în ştiinţele sociale, la tehnicile şi procedurile numerice pândite de capcanele 
— în care ştiinţele sociale chiar cad, sau de care abuzează — numite „panaceul 
matematic” şi „Dumnezeul din maşină”. 


3. Logosul şi „răul din maşină” 


Gândirea antropocentristă se consideră ca şi cum ea ar exprima fără încetare 
tot ceea ce este demn de a fi gândit, şi anume conceptele de Dumnezeu şi om în 


38 Raymond Boudon, Modeles et Méthodes mathématiques, în: Tendances principales de 
la recherche dans les sciences sociales et humaines, Mouton/UNESCO, Paris, La Haye, 1970, 

opoziţie cu răul ontologic, aşa cum au fost moştenite printr-o tradiţie cu mult 
anterioară debuturilor ştiinţei moderne, şi cu atât mai mult anterioară tezelor 
tehneştiinţei“. 

Cea mai emblematică imagine contemporană a vechii dualitati „Demiourgos — 
Chora” este dualitatea „Dumnezeu şi om” , pe de o parte, si „răul ontologic” pe de 
altă parte ca instrument de substituție a omului cu maşina, în conformitate cu 
scenariul lui Norbert Wiener, God and Golem*! având ca subtitlu, 4 Comment on 
Certain Points where Cybernetics Impinges on Religion (,,Comentariu asupra unor 
puncte de vedere în care cibernetica contrazice religia”), unde autorul redefineşte 
conceptul de Dumnezeu ca atotputernic şi atotştiutor, prin paradoxul „Poate 
Dumnezeu să nu poată?””. Pe cale de consecință, este redefinit raportul dintre 
Creator şi creatură — respectiv dintre Dumnezeu şi om — după chip şi asemănare, ca 
raport între maşini „care sunt în stare să facă alte maşini după propriul lor chip şi 
asemănare” (machines are very well able to make other machines in their own 
image). În mod similar, este redefinită rebeliunea lui Lucifer şi căderea omului, ca un 
joc (game) între Creator şi creatură — pe baza Cărţii lui lov — respectiv ca o 
competiţie între maşini capabile să înveţe din propria lor experiență beligerantă”, 
auto-programate să joace la victorie, prin înfrângerea adversarului, fără să ţină seama 
de vreun alt considerent, astfel că victoria este urmărită cu orice preţ, chiar 
exterminând tabăra iniţiatorului jocului — în speţă pe rebelul Lucifer, sau pe om — 
dacă condiţia ca acesta să supraviețuiască nu este prevăzută explicit în definiția 
victoriei din regulile după care a fost programat jocul“. 

Paradigma substitutiei om-maşină a cunoscut o dezvoltare în avalanşă, astfel 
că, în anii '50, John von Neumann a dezvoltat conceptul de automat capabil de 
reproducere — utilizând principiile ciberneticii inventate de Norbert Wiener — iar în 
1967, Umberto Maturana împreună cu Francesco Varela a creat teoria sistemelor 
autopoietice (auto-creatoare), determinând apariţia ciberneticii de ordinul doi, şi a 
ştiinţelor complexităţii, pe baza cărţii The Architecture of Complexity (1962) a lui 
Herbert A. Simon, laureat al premiului Nobel pentru economie în 1978. 
Cibernetica, aşa cum s-a dezvoltat ea în faza iniţială, până în anii '60 ai secolului 
trecut, se ocupa de sistemele dotate cu feedback, din care s-a desprins Teoria 


“0 Martin Heidegger, Scrisoare despre „umanism”, în: Martin Heidegger, Repere pe drumul 
gândirii,..., p. 306: „Numesc faptul de a sta în deschiderea luminatoare a ființei (in der Lichtung des 
Seins) ec-sistenta omului. Numai omului îi este propriu acest fel de a fi”. 

Generală a Sistemelor care a marcat decisiv drumul către apariția Stiintelor 
Complexitatii, cum ar fi: inteligența artificială (Simon şi Newell), dinamica 
sistemelor (Forrester), sinergetica (Hoken), teoria catastrofelor (Rene Thom), 
teoria sistemelor vagi (Zadeh) ș.a., fiecare dintre acestea dezvoltând cunoştinţele 
despre sistemele complexe dintr-un anumit punct de vedere sau într-o anumită 
direcție. E. Milerton-Kelly (2003) distinge, într-o retrospectivă privind dezvoltarea 
Stiintelor Complexitatii, cel putin cinci componente importante: 1) concepția 
despre sistemul adaptativ complex si complexitate, dezvoltata la Institutul Santa Fe 
(S.U.A.), prin lucrarile lui S. Kauffman — 1993, 1995, 2000; J. Holland 1995, 1998; 
Chris Langton si Murray Gell-Mann 1994; 2) conceptia lui Axelrod despre 
complexitate si cooperare in procesele de adaptare si autoorganizare — Axelrod 
1990, 1997; Axelrod si Cihen 2000; 3) modelarea si simularea pe calculator a 
complexităţii — Casti 1997; Bonabeau ş.a. 1999; Epstein şi Axtel 1996; Ferber 
1999; 4) concepţia privind structurile disipative şi sistemele care funcționează 
departe de echilibru — Prigogine şi Stengers 1985; Nicolis şi Prigogine 1989; 
sistemele autopoietice şi cibernetica de ordinul doi — Maturana şi Varela 1992; 
N. Luhman 1995; 5) teoria haosului şi a sistemelor haotice — Gleick 1987. Un 
moment distinct îl reprezintă prima încercare de unificare a diferitelor ştiinţe ale 
complexităţii, întreprinsă de St. Wolfram, care publică o lucrare voluminoasă, 
intitulată A New Kind of Science (2002), în care se includ diferitele tendinţe apărute 
până în anul 2000 în acest domeniu, fără însă a reuşi să creeze până acum o teorie 
unificatoare acceptată de toţi cei care, într-un fel sau altul, abordează conceptul 
fundamental de sistem adaptativ complex. 

Cel mai adesea noile tehnologii constituie noi forme de viaţă în coliziune cu 
cele tradiționale, aşa cum există o incompatibilitate de comunicare între un călător 
pedestru şi unul relativist. Desigur este de dorit o fenomenologie metafizică a 
practicii tehnice — apreciază Langdon Winner — capabilă să demonstreze cum dezvolta- 
rea tehnologică antrenează restructurarea formelor de activitate zilnică, de la 
habitudinile individuale, la percepții şi concepte despre sine, la relaţii sociale şi 
granite morale care guvernează înțelegerea şi comportamentul cotidian. S-ar pune 
astfel bazele unui nou concept de determinism individual şi social, prin construirea 
unui sistem tehnic care implică ființe umane ce operează ca parti ale unui întreg 
pentru reconstrucția parțială a relațiilor şi rolurilor sociale. „Chiar simplul act de 
utilizare a tipurilor de maşini, tehnici şi sisteme disponibile generează modele 
(patterns) de activități şi aşteptări care devin foarte curând ,,o a doua natură” pentru 
noi... Astfel, lumea noastră devine curând una în care telefonia, automobilul, iluminatul 


‘ cae ae e 45 
electric sunt forme de viata în sensul că viata ar fi greu de conceput fără ele”™. 


4 Langdon Winner, Technologies as Forms of Life, în: R. S. Cohen and M. W. Wartofsky 
(eds.), Epistemology, Methodology and the Social Sciences, Dordrecht Reidel Publishing Company, 
1983, p. 254. 

Noile forme tehnologizate de viata sunt atât de radical deosebite de cele 
tradiționale încât alterează in mod fundamental condiţiile vieţii însăşi. Ca 
exemplu, Winner citează modul de viaţă al unui programator de calcul (descris de 
Joseph Weizenbaum), care vietuieste ca o anexă a computerului, într-o lume total 
separată de lumea reală“. Teoretizarea acestor noi forme de viata tehnologică — 
adică dezvoltarea unei consistente filosofii a tehnologiei — ar trebui să înceapă, 
după Winner, cu examinarea critică a naturii şi semnificației ajutoarelor 
artificiale ale activităţii umane, împărţite în trei categorii fundamentale: (1) 
instrumente cu care „facem lucrurile să meargă”; (2) instrumente pe care le 
utilizăm, interactionand cu ele cu ocazia dobândirii scopurilor pe care le 
intentionam; (3) instrumente cu care producem drept consecinţe alte lucruri. 
Pornind de la aceste distincţii, se poate constata cum se modifică ideea 
convențională despre tehnologie, datorită faptului că tehnologiile produc structuri 
pentru activitatea umană pe care o remodelează până la niveluri care ating viața 
morală şi politică. Astfel, „sisteme artificiale înalt sofisticate au început să 
concureze instituţiile politice ca surse de putere, de ordine, de autoritate, de 
loialitate în modalități anterior necunoscute... implicandu-se pe larg în 
conditionarea vieţii morale şi politice”. 

Pe de altă parte, o nouă metafizică a naturii care se conturează deja în cadrul 
filosofiei americane a ştiinţei prin contribuţia unor autori ca John J. Compton, al 
cărui proiect de reinventare a filosofiei naturii este văzut ca o încercare de a 
formula un răspuns la următoarele întrebări: există un mod propriu-zis filosofic de 
abordare a naturii? Si dacă există, cum se raportează el la ştiinţă? În sfârşit, în ce 
măsură categoriile cantitative ale ştiinţei lasă loc prezenţei omului în natură?" 
Pericolele care pândesc extremele sunt ca prima să ignore cu desăvârşire ştiinţele şi 
tehnicile şi să nu gândească decât în termeni de societate, drept, politică sau 
cultura; iar a doua extremă, să se identifice cu un evolutionism tehno-bio-cosmic 
sau cu un ecologism naturalist, orb fata de propriul său caracter ideologic, ca şi fata 
de riscurile politice care provin din absenţa unei reflecţii teologico-filosofice 
proprii. 


me Joseph Weizenbaum, Computer Power and Human Reason, San Francisco, W. H. Freeman 
and Company, 1976, p. 112. 

“7 Langdon Winner, op. cit., p. 251. 

48 John J. Compton, Reinventing the Philosophy of Nature, în: „Review of Metaphysics”, vol. 
XXXIII, No. 1, Sept. 1979. 


DESPRE FIINTA (WUGUD) SI ESENTA (MAHIYYA) 
ÎN METAFIZICA LUI AVICENNA 


LOREDANA BOSCA' 


În lucrarea intitulată Gândirea Evului Mediu, în care istoria culturală a 
medievalitatii, ca experiență a gândirii, este reaşezată in cadre cu totul 
surprinzătoare, Alain de Libera susţine că traducerea latinească a tratatului de 
metafizică al lui Avicenna „este cea dintâi operă filosofică însemnată care a 
ajuns în Occident. Se uită prea des că latinii l-au cunoscut pe Avicenna înainte 
ca Aristotel să fie tradus integral. În realitate, dacă au existat în secolul al XIII-lea 
o filosofie şi o teologie «scolastice», aceasta se datorează în primul rând faptului 
că Avicenna a fost citit şi exploatat încă de la sfârşitul secolului al XII-lea. 
Aşadar, Avicenna si nu Aristotel a inițiat Occidentul în filosofie”. În comple- 
tarea celor spuse de medievistul francez, considerăm că „momentul Avicenna” a 
însemnat pentru filosofia occidentală nu numai posibilitatea apariţiei şi 
închegării unor metafizici plurale, dar şi instituirea unui tip de onto-teologie, 
după expresia consacrată de Heidegger, care amalgamează tradiţia filosofiei 
elenistice cu istoria intelectuală, dificilă şi contradictorie, a raționalismului 
religios specific kalam-ului’. 

Scopul studiului nostru este tocmai acela de a investiga specificitatea 
metafizicii avicenniene prin analiza celor două concepte esenţiale care o 
configureaza: ființă, fiintare sau existență (wugud) şi esență (măhiyya). O astfel de 
analiză implică finalmente cercetarea raportului dintre fiinţă şi esenţă, raport adânc 
înrădăcinat în tradiţia filosofică occidentală a ontologiei aristotelice şi deopotrivă a 
filosofiei şi kalam-ului islamice, însă nu face obiectul explicit al prezentului studiu, 
ci al unuia viitor. Rațiunea pentru care am ales să investigăm aceste concepte 


! Conf. univ. dr., Universitatea Spiru Haret, Bucureşti. 

? Alain de Libera, Gândirea Evului Mediu, Timişoara, Amarcord, 2000, p. 48. 

> Kalam-ul nu are un corespondent propriu-zis în tradiția creştină occidentală. De aceea, nu 
vom utiliza, pentru a-l denumi, sintagma teologie islamică. Deşi orientarea sa este teologică, cele mai 
multe dintre subiectele sale sunt filosofice (epistemologice, cosmologice, metafizice). Mai mult decât 
atât, abordarea sa este rationalista, logică, iar metoda sa de cercetare este una filosofică. De aceea, 
fundamentul epistemologic şi rolul ka/am-ului în cultura islamului clasic şi modern sunt considerabil 
diferite în raport cu cele ale teologiei creştine. Pentru o analiză detaliată a temei: Loredana Boşca, 
Raportul dintre falsafah si kalam în filosofia islamică, „Analele Universităţii Spiru Haret”, 12, 
Bucureşti, Fundaţia România de Mâine, 2010, p. 81-95. 

avicenniene consta, in primul rand, in destinul acestora in scolastica occidentala 
târzie. Interesul actual față de acest subiect este confirmat şi de dezbaterile 
moderne şi contemporane asupra conceptului de existență, mai ales în filosofiile 
care au analizat critic teza existenţei ca predicat (Kant, Russell, Moore), dar şi în 
tradiția post-avicenniană a filosofiei islamice care supravieţuieşte până astăzi în 
cultura persană. 

Se ridică o primă întrebare: este Avicenna al occidentalilor — aşa numitul 
Avicenna Latinus — şi Avicenna al persanilor? În acest sens, un alt motiv pentru 
care am ales acest subiect îl reprezintă convingerea că celebra „distincție” 
avicenniană dintre esenţă şi ființă a fost interpretată denaturat în Occidentul latin: 
1) datorită sensurilor care s-au acordat acestor două concepte (asimilate în 
scolastica latină cu esse şi essentia) şi 2) datorită preluării schemei interpretative a 
lui Averroes care nu cunoaştea întregul corpus al operei lui Avicenna atunci când a 
articulat critica amintitei distincţii şi a tezei care ar fi decurs din ea: afirmarea 
existenţei ca accident al esenței. Plecând de la această paradigmă hermeneutică, o 
pleiadă de scolastici occidentali — Toma din Aquino, Henri din Gand, Duns Scotus, 
William Ockham et al. — au interpretat, criticat sau dezvoltat pe alte paliere 
distincția dintre essentia (esenţă) şi ens (fiind) la Avicenna, exprimând nu de puţine 
ori impropriu adevăratele intenții filosofice ale gînditorului persan atît cu privire la 
semnificația termenilor implicaţi în raport, cât şi cu privire la tipul acestui raport. 
Să reținem, aşadar, că abordările scolasticilor occidentali reprezintă o posibilă 
lectură a metafizicii avicenniene, nicidecum una exhaustivă. 

Prin urmare, înțelegerea faptului că receptarea metafizicii avicenniene în 
Occident s-a înfăptuit plecând de la cunoaşterea parțială a operei filosofului 
persan (care nu fusese tradusă integral în limba latină), de la traducerea 
aproximativă a sensurilor metafizice ale termenilor filosofici arabi şi în acord cu 
spiritul criticii întreprinse de Averroes, Al-Gazali sau de Toma din Aquino, este 
un semnal de alarmă pentru istoricul filosofiei medievale. Din nefericire, lectura 
tratatelor, studiilor şi articolelor dedicate acestei problematici, elaborate de 
specialişti occidentali din universităţi cu renume, relevă preponderent o aceeaşi 
direcție interpretativă: metafizica avicenniană este calificată potrivit ecourilor pe 
care aceasta le-a avut în tradiția scolastică occidentală, ignorându-se în mare 
parte scolastica orientală, mai exact acel segment al istoriei filosofiei persane 
care a păstrat şi îmbogăţit metafizica avicenniană. Despre parcursul teoriei 
avicenniene privind esenţa şi ființarea în şcolile de gândire persane, mai ales în 
Şcoala din Ispahan din secolul al XVI-lea, occidentalii nu ştiu mai nimic, 
rămânând inevitabil tributari perspectivei averroiste sau criticii lui Al-Gazali 
(şi ea greşit interpretată în Occident), atunci când nu s-a întâmplat să o reducă la 
„variantele” ei din tradiţia tomistă sau neotomistă. Din acest punct de vedere, 


Despre ființă (wugiid) şi esență (măhiyya) în metafizica lui Avicenna 117 


analizele întreprinse de Corbin şi de Nasr” sunt printre puţinele surse pe care le 
avem la dispoziţie pentru a recupera avicennismul persan şi pentru a depăşi 
viziunea relativizantă a avicennismului latin. 

În lucrările specialiştilor occidentali dedicate subiectului, problema 
raportului dintre ființă (wugud, esse) şi esenţă (măhiyya, essentia) a fost plasată 
în cadrul unor direcții filosofice constituite independent una de alta, dar având 
ca element comun un corpus de concepte, idei şi modele peripatetice şi 
neoplatonice€. Prima direcţie a fost identificată în spaţiul filosofiei si teologiei 
medievale creştine, prin Boethius şi Gilbertus Porretanus, iar cea de-a doua în 
filosofia arabă, prin Al-Farabi, Avicenna şi Averroes. Toma din Aquino este 
prezentat ca un gînditor care a fructificat abordările anterioare şi a încercat să 
rezolve dificultățile aplicării teoriei avicenniene despre esenţă şi fiinţă la teologia 
creştină, utilizând un instrumentar filosofic şi critic împrumutat de la Boethius şi 
Averroes. Rezultatul: formularea a ceea ce neotomistii numesc „distincţia reală” 
dintre esenţă şi ființă. Astfel, dezbaterile scolastice iscate în jurul raporturilor 
posibile ale esenței cu ființa (sau cu existenţa lucrurilor create) au determinat 
conturarea a trei modele interpretative, pe care le vom sintetiza astfel: 1) esenţa şi 
existența sunt distincte în mod real (la Toma din Aquino’ şi Giles al Romei); 
2) esența şi existența sunt identice, dar conceptual distincte (la Siger din 
Brabant” şi Godefroid din Fontaines'®) şi 3) esenţa şi existenţa sunt distincte 
într-un anumit mod, dar nicidecum real (Henri din Gand, Iacob din Viterbol!, 


*H. Corbin, Istoria filosofiei islamice, Bucureşti, Herald, p. 199-207. 

$ S. H. Nasr, Islamic Philosophy from Its Origin to the Present. Philosophy in the Land of 
Prophecy, Albany, State University of New York, 2006, p. 63-107. 

° R. Wisnovsky, Avicennian Metaphysics in Context, Ithaca, New York, Cornell University 
Press, 2003, p. 21-145. 

7 Thomas Aquinas, Despre fiind şi esenţă, traducere, studiu introductiv, note, comentarii şi 
referinţe bibliografice de Eugen Munteanu, Iasi, Polirom, 2008; R. E. Houser, The Real Distinction 
and the Principles of Metaphysics: Avicenna and Aquinas, în R. E. Houser (ed.) Laudemus viros 
gloriosos. Essays in Honor of Armand Maurer, Notre Dame, Notre Dame Press, 2007, p. 74-108. 

8 John Wippel, The Relationship Between Essence and Existence in Late Thirteenth-Century 
Thought: Giles of Rome, Henry of Ghent, Godfrey of Fontaines, and James of Viterbo, in 

Press, 2010, p. 622-623. 

” Catherine K6nig-Pralong, Avenement de l'aristotelisme en terre chrétienne, Paris, Vrin, 
2005, p. 49-52. 

Duns Scotus” şi William Ockham’). Acestea sunt, in general, şi paradigmele 
interpretative in perimetrul cărora medievistii occidentali cuantifică până în 
prezent teoria avicenniană corespondentă. 

Ce le lipseşte, însă, acestor abordări pentru a oferi o reflectare completă a 
tezelor metafizice avicenniene şi, in special, a concepţiei despre fiinta/fiintare 
(wugud ) şi esenţă (mâhiyya)? Prima lacuna vizează istoria conceptului wugud in 
filosofia şi gnosticismul islamic. Ne referim aici nu numai la şcolile kalam-ului 
(ash 'arit şi mu 'tazilit), ci şi la filosofii şi teologii ismaelieni, la teosofii iluminării 
sau la sufiti. A doua lacuna constă în ignorarea semnificației termenului wugid in 
filosofia islamică post-avicenniană, mai ales în peripatetismul profesat de Al-Tusi 
sau de reprezentanţii Școlii din Ispahan, care au beneficiat şi de interpretarea 
metafizicii avicenienne întreprinsă de Suhrawardi. Numai o astfel de abordare ar 
asigura trecerea de la profilul spiritual îngust al lui Avicenna latinus la cel mai 
cuprinzător al lui Avicenna...Persanus. Acest proiect de anvergură reprezintă o 
sarcină dificilă pentru medieviştii occidentali actuali, dar şi pentru cei islamici, 
imaginându-ne că soluția poate veni mai degrabă prin efortul celor din urmă, în 
special al participanţilor la o dublă cultură, islamică şi occidentală. 

Cu toate acestea, obiectivul nostru nu este acela de a întocmi harta detaliată a 
tuturor direcțiilor în care a evoluat teoria avicenniană despre wugud şi măhiyya. 
Ne-am propus numai să clarificăm semnificaţia acestor două concepte în metafizica 
lui Avicenna, ținând seama, în măsura în care sursele de informare ne permit acest 
lucru, şi de semnificaţiile pe care acestea le-au căpătat în textele filosofilor persani 
ulteriori, mai cu seamă în teosofia lui Mulla Sadra. 

În ce îl priveşte filosofia lui Avicenna, vom încerca să arătăm că nu putem 
vorbi despre un raport singular între wugud şi măhiyya, ci numai despre raporturi 
plurale, reperabile doar prin analiza modalitatilor ființei şi a diferitelor acceptii pe 
care le-a atribuit esenței în scrierile sale metafizice. Pe de altă parte, complexitatea 
semnificației acestor două concepte în limba arabă şi în filosofia avicenniană 
explică preferința noastră pentru sintagma „raport între esenţă şi existență”, şi mai 
rar pentru cea de „distincție între esenţă şi existență” (,,distinctia”, cum este ea 
înțeleasă în filosofia occidentală, poate merge de la lipsă de asemănare până la 
deosebire radicală). 

Înainte de toate, trebuie să lămurim care au fost motivele pentru care 
problema raportului dintre esență şi existenţă a înregistrat o istorie considerabilă 
care a debutat în ontologia lui Aristotel şi a continuat să fie o temă de interes în 


12 A.J. O’Brien, Duns Scotus’ Teaching on the Distinction between Essence and Existence, în 
„New Scholasticism”, 38, 1964, p. 61-77. 

15 Armand Maurer, The Philosophy of William of Ockham in the Light of its Principles, 
Toronto, Pontifical Institute of Mediaeval Studies, 1999, p. 60-62. 

lucrările istoricilor filosofiei, logicienilor, ontologilor şi chiar filosofilor ştiinţei 
occidentali şi islamici până astăzi. Concepţia lui Avicenna a reprezentat, fără 
îndoială, un moment de cotitură în construcția metafizicii şi deopotrivă în istoria 
filosofiei universale. 

Au existat, aşadar, cel putin două raţiuni care au favorizat investigarea 
filosofică a raportului dintre esenţă şi ființă (fiintare sau existenţă) întreprinsă de 
filosofii arabi şi persani, precum şi de gânditorii occidentali de limbă latină. Prima 
rațiune a constituit-o necesitatea apărută în sânul teologiei creştine şi al kalam-ului 
de a explica regimul metafizic al entităţilor materiale şi imateriale, într-o 
modalitate care să le distingă ferm de absoluta simplitate şi unicitate a ființei 
divine, dar şi din pricina consecințelor inacceptabile ale tezei compunerii 
„inteligenţelor” sau „substanţelor separate” din materie şi formă. Al doilea motiv 
l-a constituit nevoia de a stabili o distincţie clară între fiinţa divină, înțeleasă ca 
fiinţă necesară, unică, necauzată, şi celelalte fiinduri a căror existență depinde de 
„altceva” decât de ele însele. În perioada scolasticii occidentale, o serie de scrieri 
elaborate de Toma din Aquino, de Giles al Romei sau de Henri din Gand au avut ca 
obiect raportul dintre ființă şi esenţă, întrebându-se dacă această distincție este una 
reală, una conceptuală sau de alt gen. În spaţiul filosofiei şi kalam-ului islamic, teza 
unicitatii divine şi o anumită concepţie despre existenţa lucrurilor create, despre 
care vom vorbi, au asigurat permanenta discuţiilor despre wugid. Si într-un caz, şi 
în celalalt, miza confruntării a fost considerabilă: stabilirea regimului lumii create 
şi a statutului său contingent, în cadrul unei înţelegeri particulare a posibilului şi a 
fiinţei necesare. 

În privința filosofiei occidentale, trebuie amintită, mai mult pentru cultura 
istorico-filosofică a problemei şi nu pentru că Avicenna ar fi avut cunoştinţă de 
ea, una dintre sursele latine consacrate care se află in De hebdomadibus (Despre 
cele şapte reguli) a lui Boethius. Este vorba despre un fragment al Articolelor 
teologice redactat în jurul anului 520, care conţine o serie de enunturi-tip axiomă 
al căror scop este de a distinge între fiind sau ceea ce este (id quod est) şi ființă 
(esse): „Există o deosebire între ființă şi ceea ce este, căci ființa nu este propriu-zis 
(diversum esse et id quod est: ipsum enim esse nondum est), pe când ceea ce este, 
de îndată ce a primit forma de a fi, este şi subzistentă (at vero quod est, accepta 
essendi forma, est atque constitit). [...] Tot ceea ce este participă la ceea ce este 
fiinţă cu scopul de a fi, însă participă la un altul pentru a fi ceva anume (omne 
quod est participat eo quod est esse ut sit; alio vero participat, ut aliquid sit) [...] 
Orice realitate simplă are ființa sa şi ceea ce este ca unitate (omne simplex esse 
suum et id quod est unum habet). În orice realitate compusă, una este ființa, alta 


este ceea ce este (omni composito aliud est esse aliud ipsum est)”. 


14 Boethius, Gilbertus Porretanus, Avicenna, Averroes, Siger din Brabant, Dietrich din 
Freiberg, William Ockham, Ce este un lucru?Dispute despre fiind şi esenţă, traducere în limba 

În fragmentul citat, Boethius notează, rand pe rând, deosebirile dintre ființă si 
fiind. Existentul, pentru a fi, trebuie să participe la ființă, să posede o natura 
compusă şi să primească accidentele, în vreme ce ființa este concepută ca o natură 
simplă, necompusă. În interpretarea lui Baumgarten, textul lui Boethius trimite la 
„O compoziţie a lucrului (id quod est) cu ceva ce primeşte din partea fiinţei (esse), 
adică o formă de a fi (essendi forma)”, trebuind să investigăm „ce este această 
forma essendi, cea care este dată de ființa supremă şi face fiindul să fie ceea ce 
este?”15. Concluzia sa, convergentă cu a lui P. Hadot'®, este că forma essendi 
desemnează un al doilea sens al fiinţei: „fiindul este când primeşte propria formă 
de a fi, când preia maniera sa proprie de a exersa actul fiinţei”. Cu rare excepții, 
interpreții moderni consideră că Boethius nu a avut intenția manifestă de a distinge 
între esenţă si fiintare ca între două principii intrinseci ale ființei. În fond, ar fi 
vorba doar despre o distincţie între entitatea concretă, lucru (id guod est) şi forma 
pe care acesta o împărtăşeşte (esse)'5. Alţii, precum Nash-Marshall'”, identifică aici 
cunoscuta distincție aristotelică între substanța primă (id quo est) şi substanţele 
secunde (esse). Dacă adoptăm interpretarea lui Hadot, atunci îl putem considera pe 
Boethius o sursă importantă pentru edificarea distinctiei dintre existenţă şi esență in 
scolastica occidentală. Singura concluzie certă pe care o putem extrage din analiza 
textului boetian este aceea că, pentru a explica fiintarea individualelor concrete, 
invocarea esenței pare insuficientă. 

Aşadar, dacă Boethius, în secolul al VI-lea, şi Gilbertus Porretanus”’, în 
secolul al XII-lea, au investigat raportul dintre esse (ființă) şi id quod est (ceea ce 
este), respectiv dintre esse (ființă) şi ens (fiind), în viziunea celor mai multi exegeti 
occidentali Avicenna ar fi construit, în schimb, în secolul al XI-lea, o ontologie 


română, notă introductivă, note şi studiu de Alexander Baumgarten, ediţie bilingvă, Iasi, Polirom, 

O. Gordon şi B. Tătaru-Cazaban, Iasi, Polirom, 2003, p. 66: „A fi este diferit de ceea ce este 
(diversum est esse et id quod est); căci a fi însuşi nu este încă (ipsum enim esse nondum est), pe când 
ceea ce este este şi subzistă odată ce a primit forma de a fi (at vero quod est accepta essendi forma est 
atque constitit) [...] Tot ceea ce este participă la ceea ce este a fi pentru a ajunge să fie (omne quod 
est participat eo quod est esse ut sit). Pentru tot ce e simplu, a fi-ul său şi ceea ce este sunt una (omne 
simplex esse suum et id quod est unum habet). Pentru orice compus, una e a fi, alta e el însuşi (omni 
composito aliud est esse, aliud ipsum esty”. 

15 Alexander Baumgarten, Poziţia tratatului Despre Fiind şi Esenţă al lui Dietrich din 
Freiberg în dialogul filosofic cu omonimul său tomist, în „Analele Universităţii Creştine Dimitrie 
Cantemir”, Seria Istorie — Serie nouă, 1, 3, Bucuresti, 2010, p. 72. 

16 P, Hadot, Forma essendi. Interpretation philologique et interprétation philosophique d'une 
formule de Boèce, în „Les études classiques”, XXXVIII, 1968, pp. 154. 

17 Alexander Baumgarten, op. cit, p. 72. 

18 M.-D. Roland-Gosselin, Le “De ente et essentia” de s. Thomas d'Aquin, Paris, Vrin, 1926, 
p. 142-145; John Marenbon, Boethius, Oxford, Oxford University Press, 2003, p. 88-90. 

1 S, Nash-Marshall, Participation and the God: A Study in Boethian Metaphysics, New York, 
Crossroad, 2000, p. 234. 

intens esentializanta centrată pe o asumptie majoră: posibila autonomie a esenței 
(essentia, mahiyya) în raport cu existenţa (esse, wugtd). Această interpretare, 
recognoscibila la scolasticii latini, conferă esenței lucrului un gen de realitate de 
sine stătătoare, distinctă de fiintarea lui concretă. 

Intens studiată de către medievişti, chestiunea referitoare la asertarea unei 
reale distincţii între existenţa şi esenţa lucrurilor concrete ar conduce inevitabil la 
asertarea existenţei ca accident. Goichon”! consideră că pentru Avicenna distincţia 
este reală, în sensul că esenţa este privilegiată în raport cu existența. În ce priveşte 
existenţa, aceasta este privită ca un accident al substanţei în relaţie cu esentele sale. 
Această lectură este contestată de P. Morewedge, care nu acceptă teza distinctiei 
reale dintre esență şi existență în metafizica avicenniană”, ci doar a uneia 
conceptuale. Sarah Pessin”, alături de Fazlur Rahman”, nu găseşte temeiuri pentru 
a susţine că Avicenna ar fi afirmat literalmente că existența este un accident. Alți 
specialişti consideră de-a dreptul absurdă înţelegerea existenţei ca un accident în 
raport cu esenţa, întrucât cea din urmă ar trebui identificată cu substanţa. Ce ar 
semnifica, atunci, preexistenta esenței? Pe de altă parte, concepția lui Avicenna a 
fost interpretată ținându-se cont şi de critica exprimată de unul dintre oponenții săi 
majori: Averroes”. Catarina Bello investighează, de pildă, posibila distincţie din 
perspectiva criticii întreprinse de Averroes, întrebându-se dacă nu cumva 
conceperea esenței ca independentă de existență nu este determinată de anumite 
formulări ambigue ale lui Avicenna care susţine, pe de o parte, că existenţa este un 
inteligibil prim ce nu poate fi reductibil /a sau explicabil prin alte concepte, şi, pe 
de altă parte, că existenţa este un accident (a rad). Dacă existenţa ar fi un accident, 
ea ar putea fi înțeleasă doar prin esenţa unei substanţe prime, întrucânt accidentul 
nu poate exista în lipsa substanţei. 

Analiza dezvăluie şi un paradox. Deşi esenţa şi existența sunt concepute ca 
„distincte”, acestea se dovedesc inseparabile şi rezistente la orice tentativă de a le 
investiga separat, idee pe care Alain de Libera a exprimat-o destul de clar: 
„Ontologia lui Ibn Sina este construită pe o dublă afirmaţie: pe cea a distinctiei 
dintre lucru şi existență si pe cea a inseparabilitatii lor”. Existenţa este 


21 A.-M. Goichon, La distinction de l'essence et de l'existence d’après Ibn Sind (Avicenne), 
Paris, Desclée De Brouwer, 1937, p. 136-139. 

2 F, Cunningham, Averroes vs. Avicenna on Being, în „New Scholasticism”, 48, 1974, p. 185- 
218. 

3 S. Pessin, Proclean ‘Remaining’ and Avicenna on Existence as Accident. Neoplatonic 
Methodology and a Defense of Pre-Existing Essences, în J. Inglis (ed.), Medieval Philosophy and the 
Classical Tradition In Islam, Judaism and Christianity, London, Routledge, 2002, p. 151. 

4 F. Rahman, Essence and Existence in Ibn Sina; The Myth and the Reality, în „Hamdard 
Islamicus”, IV, 1, 1981, p. 3-14. 

25 A, Garcia Marqués, La polémica sobre el ser en el Avicena y Averroes Latinos, în „Anuario 
Filosófico”, XX, 1, Universidad de Navarra, 1987, p. 73-104; F. Cunningham, op. cit., p. 195-196. 

26 Alain de Libera, L’Art des généralités. Théorie de l’abstraction, Paris, Aubier, 1999, p. 598. 

caracterizată întotdeauna modal, iar natura sa modala derivă din natura modala a 
esentei. În această manieră şi trebuie înţelese, după cum vom vedea, conceptele 
avicenniene de posibilitate şi existent necesar. 

Pe de altă parte, sursele raportului dintre esență şi fiintare la Avicenna au fost 
identificate fie în filosofia platoniciană (în germene) şi aristotelică (în mod 
explicit)”, fie în teologia speculativă a kalam-ului, mai cu seamă mu 'tazilit (care ar 
fi susținut ideea preexistentei esenței în raport cu fiintarea)”*. În ce ne priveşte, 
susţinem teoria avansată de J. Jolivet” şi preluată de R. Wisnovsky” potrivit căreia 
Avicenna ar fi fost influenţat major de disputele kalam-iste în jurul semnificației 
conceptului de /ucru, convertind distincția dintre lucru şi existență în distincţia 
dintre esență şi existență. Vom întreprinde o analiză separată a concepţiei 
avicenniene despre „lucru” (Say), lămurind de pe acum că semnificaţia acestui 
termen este diferită de cea pe care o cunoaştem noi. Semnificând natura adevărată 
şi comună a tuturor entităților concrete (similar conceptului de certitudo din limba 
latină), „lucrul” trebuie distins de individualul sau de entitatea care ființează in 
realitate, adică de fiind (mawgud). Pe scurt, fiindul (mawgud) este existentul 
concret, în vreme ce „lucrul” este o natură care face ca fiindul să fie ceea ce este, 
adică un soi de esență a oricărui existent individual. Prin urmare, lucrul (al-Say) 
este conceput ca desprins de orice materialitate, având caracterul unui inteligibil, 
unei esențe. 

În fond, ca filosof, dar şi ca mistic, Avicenna a încercat să articuleze 
elementele filosofiei aristotelice cu cele ale ka/am-ului pentru a demonstra că Unul, 
fiinţa necesară în sine (wagib al-wugiid bi-dhatihi) poate fi considerat principiul 
fiinţei însăşi. De vreme ce metafizica se concentrează chiar asupra problemei 
principiului, conceptele de materie, formă, act şi potentialitate, utilizate de Aristotel 
pentru a-şi expune propria teorie despre cauze, sunt — în metafizica lui Avicenna — 
principii explicative pentru tot ceea ce există. Punctul de cotitură în analiza 
filosofului persan tine de concepţia asupra esenței (măhiyya), mai precis de 
modalitatea în care o defineşte şi de raportul pe care îl stabileşte între aceasta şi 
existența reală a lucrurilor: 1) esenţa există în individuale şi le determină tipul; 


* A.M. Goichon, La distinction de l'essence et de l'existence d’après Ibn Sind (Avicenne), 
Paris, Desclée De Brouwer, 1937, p. 132 ; R. Wisnovsky, Notes on Avicenna’s Concept of Thingness 
(shay ‘iyya), in „Arabic Sciences and Philosophy”, 10, 2, 2000, p. 181-200; David. B. Burell, 
Avicenna (Ibn Sind), în Jorge J. E. Gracia şi Timothy B. Noone, A Companion to Philosophy in the 
Middle Age, Oxford, Blackwell, 2002, p. 196-209. 

% J. Jolivet, Aux origines de l’ontologie d'Ibn Sind, in J. Jolivet et R. Rashed (eds.) , Etudes 
sur Avicenne, Paris, Societe d’ Edition Les Belles Lettres, 1984, p. 18. 

% J. Jolivet, op. cit., p. 24: „[...] c’est dans le kalam que s’est préparée sa doctrine de 
P'essence, qui est sans doute |’élément principal de son ontologie”. 

OR, Wisnovsky, Avicenna and the Avicennian Tradition, în Peter Adamson şi Richard C. 
Taylor (eds.), The Cambridge Companion to Arabic Philosophy, Cambridge, Cambridge University 
Press, 2005, p. 105-114. 

2) esenţa are calitatea de a fi împărtăşită de mai multe lucruri şi 3) esenţa poate fi 
înțeleasă sau cunoscută în sine. 

Aceste distincţii exploatează, în fond, ambiguitatea concepţiei aristotelice 
despre substanţă, care oscilează constant între lucrul individual existent (Socrate 
sau substanța primă) şi genul care îl caracterizează (fiinţă umană sau substanță 
secundă). Ceea ce distinge substanţa secundă de substanța primă nu ţine de esență 
în sine, ci de regimul ei diferit de a fi. În sine, esența este pur şi simplu esență, 
fiind predicată despre un individual pentru a-l localiza în arealul fiinţei: nu este nici 
universală, nici particulară, nici singulară, nici plurală, nici prezentă în realitate, 
nici concept al minţii, dar putând fi oricare dintre aceastea”. În sintagma 
avicenniană „cabalitatea este doar cabalitate” (eguinitas la latini), care a făcut 
istorie ulterior, adică ea exprimă esenţa calului indiferent dacă ştim sau nu ce 
trebuie să îi adăugăm pentru a o converti fie în ideea genarlă de cal, fie în „cal” în 
sens actual. Prin urmare, „cabalitatea” poate fi ataşată condițiilor de existență într- 
un cal „actual? sau nu, dar acest lucru nu se poate produce datorită acțiunii 
„voluntare” a „cabalităţii” însăşi, ci numai a fiinţei necesare care îi atribuie efectiv 
condiţiile de existenţă. Avicenna lămureşte astfel modalitatea în care relația 
primitivă de predicatie reflectă structura realităţii, chestiune rămasă neclară în 
filosofia Stagiritului. Însă, spre deosebire de Aristotel, filosoful persan acordă 
fiintare adevărată, nu doar presupusă, tuturor celor care sunt. 

Tot ceea ce există, există datorită esentelor care primesc existenţa, însă 
cunoaşterea esentelor (mâhiyya, tradus in latină prin essentia) nu oferă răspuns la 
întrebarea „de ce fiinţează lucrurile în felul în care fiinteaza?”. Avicenna distinge, 
după cum vom vedea, nu numai între lucru (Say) şi fiindul concret (mawsgiid), dar 
introduce în discursul metafizic şi o noţiune complet originală: say iyya, termen pe 
care îl vom traduce prin substantietate (literal înseamnă „obiect-itate”), negăsind în 
limba română un cuvânt mai potrivit pentru a reda ceea ce în limba engleză este 
preluat ca thingness, iar în limba franceză ca choséité. Avicenna nu este interesat să 
cerceteze faptul evident prin sine că fiindurile contingente primesc ființă şi, astfel, 
ajung să existe într-adevăr, ca rezultat al generării prin nişte cauze care pot fi 
identificate şi cunoscute. Ceea ce îl preocupă este sondarea acestui proces 
surprinzător de in-fiintare sau de intrare în existență care le permite lucrurilor să 
devină ceea ce sunt realmente şi nu lucruri de alt gen. 

Păstrând distincția aristotelică dintre diferitele sensuri ale ființei, Avicenna — 
şi Al-Farabi înaintea lui — au considerat că trebuie sa diferentiem nu numai 
determinatiile conceptuale care definesc adevărata ființă a unui individual concret 
de fiintarea acelui individual (deci esența de fiintare, la nivel pur logic sau 


31 J. Jolivet, From the Beginnins to Avicenna, în John Marenbon (ed.), Routledge History of 

gnoseologic), ci să diferentiem şi între adevărata fiintare a individualului concret şi 
fiinţa sa particulară care este esenţa sa (deci între fiind şi esență, la nivel metafizic). 
Această teorie pare o reminiscență a distinctiei din Analitica secundă II,7, 92b10, 
potrivit căreia „esenţa omului si faptul că omul există sunt lucruri deosebite” *? 
(„ceea ce este lucrul” şi „dacă lucrul există”) şi nu putea afla un mediu mai potrivit 
de evoluţie decât metafizica şi teologia elaborate de gânditorii arabi şi persani 
medievali. 

Totuşi, trebuie precizat încă de la început că Avicenna a distins radical între 
studiul ființei din punct de vedere teologic şi studiul ființei din perspectiva 
ontologiei. În opinia sa, obiectul metafizicii este „fiindul ca fiind” (al-mawgiid bi- 
mă huwa mawgud), „ființa în sens absolut şi nu fiinţa absolută”. De aceea, pentru a 
înțelege concepţia sa despre ființă, este necesară o incursiune în terminologia 
filosofică arabă şi persană, străduindu-ne să clarificăm şi opţiunile noastre în 
privinţa traducerii conceptelor esențiale ale metafizicii avicenniene. Abia apoi 
putem lămuri concepţia filosofului persan despre obiectul şi structura metafizicii, 
despre aspectele transcendentale ale fiinţei (pe care le-am numit modalităţi ale 
fiinţei: necesarul, posibilul şi imposibilul) şi despre multiplele acceptii ale esenței. 


Dificultăţi şi particularităţi ale terminologiei filosofice în arabă 


Analiza conceptului de ființă, fiintare sau existență (wugid) în filosofia 
islamică (arabă şi persană) întâmpină o serie de dificultăţi şi de neclaritati. Există 
cel puţin trei aspecte care trebuie luate în considerare dacă ne dorim să investigăm 
sensurile multiple ale ființei în metafizica avicenniană: 1) faptul că în limba arabă 
copula lipseşte cu desăvâşire; 2) faptul că în fa/safah (filosofia arabă) este analizat 
pentru prima oară riguros raportul dintre esenţă şi existenţă şi 3) faptul că sufismul 
şi kalam-ul au avut un rol covârşitor în soluţionarea teoriilor despre /ucru (Say) şi 
despre unitatea fiinţei (wahdat al-wugid). 

Vocabularul filosofic arab abundă în expresii care denumesc fiinţa şi/sau 
existenţa, precum şi nefiinta, nonexistenta, a avea fiinţă sau a produce fiinţa. Acest 
lucru se datorează faptului că verbul auxiliar a fi, corespondent al grecescului 
tó élval, nu există în limba arabă. Al-Farabi a semnalat de mai multe ori 
consecinţele acestui handicap (absolut distrugătoare pentru ştiinţa logicii): 
imposibilitatea de a distinge între a fi şi a exista. De aici, multitudinea de termeni 
utilizaţi de filosofii arabi pentru a suplini lipsa copulei: al-huwiyyah, al-aisiyyah, 
al-anniyyah, 
al-kainunah, al-itbăt, al wugiid. 

Avicenna a fost nevoit, la rândul lui, să recurgă la improvizații şi — asemenea 
altor translatori — a optat, în general, pentru cuvântul arab wagada pentru a indica 


32 Aristotel, Organon IT, Bucureşti, IRI, 1998, p. 194. 

existenţa reală a unei entități, şi nu ființa sa în sens generic. Un alt termen relevant 
pentru înţelegerea conceptului de existență la Avicenna este aysa care are sensul de 
fiinţă, de a fi, având ca opozabil termenul laysa, nefiinta sau a nu fi. Afnan” arată 
că aysa, precum şi opozabilul său /aysa, stau în locul copulei şi sunt echivalenți ai 
termenilor greceşti eotiv sau to eivai, respectiv uý civar Şi uý Ov. Un derivat al său 
este termenul fa 'yis, un termen tehnic utilizat pentru a denumi acţiunea de a 
determina să fie sau de a aduce la fiinţă, având legătură cu actul creaţiei originare. 
Fiind dificil de tradus din limba arabă, Janssens” consideră că termenul 
,existentializare” se află, ca sens, cel mai aproape. Termenul poate fi preluat şi de 
noi ca atare, însă alegem ca echivalent al acestuia un cuvânt din limba română care 
acoperă perfect sensul lui avicennian: în-ființare. 

Un alt cuvânt, care provine din siriacul hăwyă (fiinţă, existenţă, existență 
adevărată) va căpăta, in limba arabă, forma huwiyya (fiind, identitate). Un întreg 
capitol din Marele Comentariu la Metafizica lui Aristotel al lui Averroes, de 
exemplu, este dedicat semnificației termenului a/-huwiyya care ar traduce, 
de facto, sintagma grecească to on. Specialiştii sunt de părere că poate reprezenta 
si o transliterare efectivă a grecescului tó eivar*’. Termenul este important pentru 
că Avicenna îl utilizează adesea ca opusul termenului mawiyya sau mahiyya 
(esenţă). 

Totuşi, în filosofia arabă, termenul cel mai des utilizat pentru a numi ființa 
sau fiintarea este wugud. Rădăcina cuvântului — wgd — semnifică a afla, a găsi 
(wagadi) şi constituie unul dintre termenii esentiali care traduc termenul ființă din 
ontologia greacă, cu prezentul yugadu şi trecutul wugida. În limbajul curent, 
nefilosofic, wugud semnifică, de asemenea, existența, sau faptul de a exista, în 
opoziţie cu termenul adam care numeşte lipsa, absenţa, nonexistenţa. Prin derivare, 
al-mawgid se traduce prin ceea ce se află, ceea ce este, fiindul, existentul. 

Adesea, termenul wugud suplineşte şi el funcția copulei, dimensiunea 
existențială a termenului părând să fie susţinută de funcţia sa gramaticală. În mod 
obişnuit, verbul provenit din rădăcina wgd nu prezintă nici el o funcţie auxiliară sau 
copulativă. De pildă, propoziţia „Shadi este drept” (,,Shadi yugadu ’adilam’’) poate 
fi înţeleasă din punct de vedere sintactic, dar nu implică sau nu certifică existența 
reală, actuală a lui Shadi. De fapt, chiar de la debutul filosofiei arabe, traducătorii şi 
autorii au utilizat ca echivalent al grecescului eoziv sau al persanului hasti („este”) 
termenul al-mawgiid care desemnează în acest caz şi ceea ce se află, ceea ce este 
acolo, ceea ce există. Astfel, wugud semnifică, cu o numită ambiguitate, nu numai 


33 Soheil M. Afnan, Philosophical Terminology in Arabic and Persian, Leiden, J. Brill, 1964, 

34 I.L. Janssens, Creation and Emanation in Ibn Sina, în „Documenti e studi sulla tradizione 
filosofica medievale ”, 8, 1997, p. 471. 

al-dhat (existentul in re). 


126 Loredana Bosca 


a se afla colo, a exista sau a fi, ci şi a se afla într-un anume fel sau a fi într-un 
anume fel. 

De pildă, expresia a/-mawsud bi-mă huwa mawgid (fiindul ca fiind) este una 
dintre cele mai importante modalități de a desemna obiectul metafizicii, de unde 
concluzionam că wugid şi derivatul său mawgud nu semnifică doar ființa (ca în 
expresia al-wugud al-mutlag, fiinţa pură lipsită de orice determinare), ci şi fiindul, 
incluzând sensurile lui a fi ceva, a fi un anumit lucru, a fi într-un mod determinat 
sau accidental. Ulterior, kalam-ul i-a adăugat şi sensurile de a fi cunoscut şi a fi 
cunoscut într-un anumit mod. 

Olga Lizzini, de pildă, identifică utilizarea termenului mawsud ca echivalent 
al grecescului 75 on într-un text al lui Yahya Ibn "Adi, un gânditor arab 
preavicennian, care distinge între sensul logico-gnoseologic şi sensul metafizic al 
fiinţei. Din această perspectivă, ființa este substanță primă şi gen pentru orice fiind 
individual: ,,[...]| Aristotel arăta că, în chestiunile logice, fiindul (al-mawgiid) este 
un nume comun pe care îl împărtăşesc toate cele zece categorii; de fapt, discuţia sa 
priveşte categoriile. [...] În Metafizica, fiindul care există într-adevăr (al-umūr 
al-mawgida bi-l haqiqa), şi nu numele care îl semnifică, este numit gen. Ceea ce 
este de fapt (al-mawgtid bi-l haqiqa) este ceva căruia fiinfarea îi aparţine cu 
adevărat (huwa alladi al-wugudu lahu bi-l haqiqa), este natura fiinţării şi este una 
şi aceeaşi în toate lucrurile; de aceea, este deopotrivă un gen întrucât este o natură 
care există în fiecare lucru care o împărtăşeşte (trad. ns.)?°, 

Este posibil ca prezenta in limba araba a acestor termeni distincti pentru a 
numi fiinţa sau fiintarea in sensul existenţei (vugadu şi wugud) să fi deschis drum 
spre înţelegerea existenţei lucrului ca distinctă de esenţa sa. Mai mult, întrucât nu 
apare ca „dată” prin esenţa lucrului, fiintarea acestuia pare un accident. În Kitab al- 
huruf (Cartea cuvintelor), Al-Farabi vorbise deja despre dificultatea de discuta 
despre categoriile aristotelice ținând cont de particularitatea limbii arabe care nu 
posedă un termen care să indice, fără echivoc, atât existentul cât şi „relaţia dintre o 
parte a cunoștinței (habar) şi existentul la care cunoştinţa se referă” *. Contribuţia 
lui Al-Farabi nu s-a rezumat doar la atât. El a distins între existent, fiind (mawgiid) 
şi lucru (Say), introducând în limbajul filosofiei arabe un termen specific kalam- 
ului. Interesant este că acordă noțiunii de lucru (a/-Say) un conţinut mult mai larg 
decât celei de existent concret (mawsud), incluzând în el şi categoria lucrurilor 
posibile, nonexistente în mod actual. 

Avicenna, însă, este primul care distinge explicit între wugud (fiintarea, ființă 
cu sensul de existență, existenţă) şi mâhiyya (esenţă, quidditate). După cum vom 
vedea, el indică ființa divină prin sintagma wăgib al-wugud, numind astfel ființa 
singulară în care esenţa coincide cu existenţa, în contrast cu lucrurile create în care 


3 Olga Lizzini, Wugiid-Mawéiid/Existence-Existent in Avicenna. A Key Ontological Notion of 
Arabic Philosophy, în „Quaestio”, 3, 2003, p. 115. 

37 Al-Farabi, Book of Letters (Kitab al-huriif): Commentary on Aristotle’s Metaphysics, Beirut, 
Dar el-Machreq, M. Mahdi, 1969, p. 111. 

esența este distinctă de existenţă. Teoria lui aduce ca noutate un nivel modal 
(al fiinţei posibile şi necesare) şi unul teologic (fiinţa divină ca ființă necesară) 
nivelului deja existent al elementelor derivate direct din tradiția aristotelica: ființa 
ca obiect al metafizicii, categoriile şi modalitățile fiinţei. In plan logico-filosofic, 
distincția dintre posibil şi necesar implică investigarea raportului dintre esență şi 
fiintare, dar şi problema implicită a statutului logic şi metafizic al quiditatii, al 
esenței. De aceea, este necesară o prezentare succintă a metafizicii sale. 


Structura şi definiția metafizicii 


În Kitab al-Shifa’ (Cartea tămăduirii; în latineşte Liber sufficientiae)**, 
Avicenna a acordat studiului metafizicii un rol primordial în raport cu ceea ce el 
numeşte „ştiinţele filosofice”, adică logica, fizica şi matematica. In Danesh-nameh 
(Cartea ştiinţei)”, dimpotrivă, tratează întâi despre logică, pe care o consideră o 
„balanţă a celorlalte ştiinţe”, inclusiv a ştiinţei superioare care este metafizica. 
Redactat între 1021 şi 1037, tratatul este important întrucât reia, într-o ordine 
diferită şi într-un stil sintetic, studiul logicii, fizicii, matematicii şi metafizicii pe 
care îl dezvoltase în cele două opere majore anterioare Kitab al-Shifa’ şi în Kitab 
al-Najat (Cartea salvării, ea însăşi un fel de sinteză a tratatului Kitab al-Shifa’). 
Aceste lucrări vor constitui sursele investigației noastre, utilizând, în funcţie de 
claritatea traducerii, ediţiile pe care le-am indicat în notele de subsol. 

În Cartea ştiinţei, de pildă, Avicenna arată că obiectul de studiul al oricărei 
ştiinţe omeneşti este fie un lucru care este rezultatul acţiunilor noastre, fie un lucru 
a cărui existenţă nu depinde de noi. Astfel, el distinge între ştiinţa practică şi ştiinţa 
speculativă. Ştiinţele practice (falsafa ‘amaliyya) cuprind cunoaşterea naturii 
religiei, ştiinţelor politice, economiei şi sinelui ( adică a manierei în care „omul 
trebuie să se întoarcă spre sine însuşi”). La rândul lor, ştiinţele speculative 
(falsafa nazariyya) vizează studiul existenţei lucrurilor şi este tripartită, conţinând 
metafizica ("ilm a’la — ştiinţa superioară, ştiinţa primordială, ştiinţa a tot ceea ce 


38 Am utilizat concomitent versiunile în limba franceză şi engleză: Avicenne, La metaphysique 
du Shifa’. Livre I a V, introducere, traducere şi note de Georges C. Anawati, Paris, Vrin, 1978 si 
Avicenna, The Metaphysics of the Healing, ediţie bilingvă engleză-arabă, traducere, introducere şi 
adnotări de Michael E. Marmura, Provo, Utah, Brigham Young University Press, 2005. Pentru 
versiunea in limba română, am folosit cele câteva fragmente traduse de Alexander Baumgarten în 
volumul: Boethius, Gilbertus Porretanus, Avicenna, Averroes, Siger din Brabant, Dietrich din 
Freiberg, William Ockham, Ce este un lucru? Dispute despre fiind şi esență, laşi, Polirom, 2011, 
p. 31-41 (întreprinsă după ediţia critică a traducerii medievale latine a lui S. van Riet - Avicenna 
Latinus, Liber de philosophia prima sive scientia divina, Leiden, Louvain, 1977). 

* Avicenna, Le livre de science. I. (Logique, Métaphysique), traducere de M. Achena si Henri 
Massé, Paris, Société d’ Edition Les Belles Lettres, 1955. 

“0 Avicenna, Le livre de science. I. (Logique, Métaphysique), traducere de M. Achena şi Henri 
Massé, Paris, Société d’Edition Les Belles Lettres, 1955, p. 90. 

este dincolo de natură), matematica (’i/m riyadi — ştiinţa intermediară) şi fizica 
(ilm tabi’i — ştiinţa inferioară, ştiinţa naturii). 

Avicenna indică trei criterii care stau la baza diviziunii ştiinţelor speculative: 

1. faptul că există lucruri a căror natură nu se aseamănă materiei sensibile, 
fiind separate de materie şi de mişcare (inteligența, ființa, unitatea, cauzalitatea şi 
cele analoge lor); 

2. faptul că există entități a căror ființă nu este separată de a lucrurilor 
sensibile şi de a celor aflate în mişcare, dar pe care imaginaţia le poate concepe ca 
separate (formele matematice, triunghiul de pildă); 

3. faptul că există lucruri a căror existenţă este ataşată materiei, fiind definite 
şi imaginate în raport cu aceasta şi aflându-se în permanentă devenire. 

Metafizica este, în consecință, o ştiinţă superioară întrucât vizează 
cunoaşterea lucrurilor care nu au nevoie în mod necesar nici de materia sensibilă, 
nici de mişcare (inteligentele şi fiinţa divină), dar şi lucrurile care sunt ataşate 
materiei sau mişcării, fără a fi necesare prin natura lor (cauzalitatea ca fapt fizic sau 
ca proces mental). 

Obiectul acestor trei ştiinţe speculative este distinct, de asemenea. Cel mai 
accesibil minţii omeneşti este obiectul fizicii, şi anume corpurile sensibile supuse 
mişcării şi transformării, cu părțile şi limitele lor. Obiectul matematicii este 
„cantitatea”, adică măsura şi numărul, dar metafizica nu poate fi asimilată 
matematicii, deşi numărul poate fi aplicat şi substanţelor spirituale. Cu toate 
acestea, matematica utilizează numerele doar în directă legătură cu reprezentările 
materiale. 

Metafizica, însă, nu are ca obiect un lucru particular, un individual, ci „fiinţa 
absolută ca absolută”*!. Ea nu poate fi identificată cu logica întrucât scopul ei este 
acela de a investiga intenţiile prime (mă na, intentio), precum şi inteligibilele sau 
transcendentaliile în relație cu spiritul sau cu lumea reală. Logica, în schimb, 
cercetează conținuturile inteligibile doar cu scopul de a asigura progesul 
cunoaşterii şi pentru a ajuta la edificarea doctrinelor cu caracter ştiinţific. 

Există trei diviziuni ale metafizicii în accepţia lui Avicenna: 

1) studiul cauzei eficiente şi finale a lucrurilor care nu pot avea existenţă prin 
ele însele. Este vorba despre investigarea fiindului ca fiind, aşa cum ne este livrat 
acesta în experienţă; 

2) studiul accidentelor proprii fiindului ca fiind, conţinând analiza 
raporturilor lucrului (Say) şi fiindului (mawgid) cu categoriile aristotelice, analiza 
naturii privatiei, a ființei necesare, a substanței şi accidentului, a relaţiei dintre 
universal şi particular etc. Studiul categoriilor este explicitat numai în măsura în 
care serveşte cunoaşterii mai profunde a fiindului ca fiind; 


“1 Avicenna, Le livre de science. I. (Logique, Metaphysique), traducere de M. Achena şi Henri 
Massé, Paris, Société d’Edition Les Belles Lettres, 1955, p. 92. 

3) studiul primelor principii ale ştiinţelor particulare sau al fundamentului 
ultim al cunoaşterii (primele noţiuni şi judecăţi), precum şi al adevărului. În acest 
context, Avicenna introduce şi problematica aptitudinii intelectului uman de a 
reflecta just realitatea: dacă obiectul cunoaşterii intelectuale este întotdeauna o 
impresie primită în suflet, atunci acesta are un caracter accidental. Şi dacă entitățile 
sunt substanțe, cum este posibil ca ştiinţa despre substanţe să fie accidentală? 
Soluția oferită de Avicenna se centrează pe distincția dintre două modalităţi de 
fiintare. De facto, Al-Farabi a fost cel care a introdus în falsafah distincţia dintre 
quiditate şi existență, pe care Avicenna o va analiza exhaustiv, identificând două 
tipuri de existență: 

1. o fiintare în afara intelectului, in re (harig al-nafs), considerată adevărata 
fiintare (numai ceea ce posedă o quiditate în afara sufletului omenesc poate fi 
numit mawgud, existent); 

2. o fiintare în plan mental, in intellectu (al-aql), care poate fi atribuită 
oricărui lucru care posedă o quiditate/esenta fie în suflet, fie în afara sa. Despuiate 
fiind de orice materialitate, substanțelor separate le este proprie o astfel de fiintare, 
existenţa lor putând fi sesizată nemijlocit şi neaccidental de către intelectul uman. 

Problematica noţiunilor şi judecăților prime este coroborată cu explicitarea 
existentului (a/-mawgud) şi a semnificației diviziunilor fiinţei (wugud) în celebrul 
Capitol 5 din Cartea I a Kitab al-Shifă '”. Teza existenţei unor noțiuni prime în 
intelectul uman este indiscutabilă în gnoseologia avicenniană. Evidenţa acestor 
noțiuni este singura în măsură să întrerupă regresia la infinit a inteligenței omeneşti 
obişnuită să se sprijine totdeauna pe adevărul cunoştinţelor anterioare. Există trei 
astfel de noțiuni, impresii sau intenții (ma 'âni, intentio în limba latină) care 
reprezintă fundamentul cunoaşterii omeneşti, dovedindu-se cu precădere relevante 
în domeniul metafizicii: fiindul (al-mawgid), lucrul (al-say) şi necesarul (al- 
wajib), primul constituind şi obiectul metafizicii”. Atunci când ceva este perceput 
ca fiind, intelectul nu poate avea niciodată îndoieli cu privire la existenţa acestuia. 
Ar fi absurd, deci, să încercăm să demonstrăm că ceva există, întrucât o astfel de 
demonstraţie ar implica o sumă de cunoştinţe anterioare concluziei. În sugestie 
neîndoielnic aristotelică, existenţa sau fiintarea este concepută ca primă impresie la 
nivelul intelectului uman în sensul că nu există, anterior vorbind, nimic altceva mai 
bine cunoscut decât ea. Un alt atribut distinctiv al acestor noţiuni evidente prin sine 


“ Avicenna, La métaphysique du Shifa’. Livre I à V, introducere, traducere şi note de 
Georges-C. Anawati, Paris, Vrin, 1978, p. 106-112. 

#8 M. E. Marmura, Avicenna on Primary Concepts in the Methapysics of his al-Shifa, în R.M. 
Savory si D. A. Agius (eds.), Logos islamikos. Studia Islamica in Honorem Georgii Michaelis 
Wickens, Toronto, Pontifical Institute of Mediaeval Studies, 1984, p. 219-239; J. Jolivet, Philosophie 
médiévale arabe et latine, Paris, Vrin, 1995, p. 221-236. 

Dacă ființa ne este cunoscută, care este, atunci, definiţia ei? În cheie 
avicenniană, intelectul uman cunoaşte ființa prin el însuşi, în mod natural, fără a 
avea nevoie să recurgă la definiţie sau descriere, întrucât ființa scapă definiţiei. De 
ce ființa nu poate fi definită? În secţiunea dedicată logicii din Cartea ştiinţei, 
Avicenna expune propria teorie despre definiţie (had). Scopul definiției, afirmă el, 
este acela de a cunoaşte adevărul cu privire la esenţa unui lucru şi de a-l diferenția 
de celelalte lucruri“. Spre deosebire de definiţie, descrierea (rasm) are scopul de a 
prezenta un lucru cu toate că esenţa sa nu este cunoscută cu adevărat. Descrierea ne 
arată ce este lucrul, distingându-l de oricare altul. 

A defini înseamnă a sesiza care este genul proxim al lucrului (,,animal” în 
raport cu „om”) şi diferenţa specifică sau esenţială (,,rational”, de pildă). Definiţia 
omului ar fi: „Omul este un animal raţional”. Există, însă, patru tipuri de eroare 
care pot surveni în procesul elaborării definiţiilor şi, pentru a le ilustra, vom utiliza 
chiar exemplele oferite de Avicenna: 

1. definiția circulară (un enunț de genul „timpul este durata mişcării” nu face 
altceva decât să trimită la definirea duratei ca „timp al mişcării”, fără a dobândi 
cunoaşterea esenței timpului sau a duratei); 

2. definirea unui lucru prin intermediul altui lucru care îi seamănă, chiar dacă 
asemănarea este obscură sau evidentă („negrul este o culoare care se află în 
opoziţie cu albul” şi „albul este o culoare care se află în opoziţie cu negrul”); 

3. definirea un lucru printr-un alt lucru mai obscur decât el („focul este o 
entitate care se aseamănă sufletului”); 

4. a defini un lucru printr-un alt lucru care nu este cunoscut decât prin 
intermediul celui dintâi („soarele este astrul care se înalță de-a lungul zilei”). 

Revenind acum la întrebarea anterioară, despre posibilitatea definirii sau 
descrierii corectă a fiinţei, răspunsul lui Avicenna este lipsit de echivoc: fiinţa nu 
poate fi definită întrucât nu există nimic mai general decât ea. Nu există nici gen 
proxim (jins), nici diferență specifică (fasl) care să ajute la elaborarea definiţiei. 
Nici descrierea fiinţei nu este posibilă, pentru că nu există un alt lucru mai 
cunoscut (’amm, ma’riif) decât ea sau un altul în raport cu care să se distingă in 
mod esenţial. Orice încercare de a o defini ar pica sub unul dintre cele patru tipuri 
de eroare de mai sus. Avicenna concede că putem, cel mult, să distingem 
conceptual între două diviziuni ale fiinţei: ceea ce numim „substanţă”* (gawhar) şi 
ceea ce numim „accident”“ (a'râd): „Intelectul cunoaşte fiinţa (hasti) fără a 


“ Avicenna, Le livre de science. I. (Logique, Métaphysique), traducere de M. Achena si Henri 
Massé, Paris, Société d’Edition Les Belles Lettres, 1955, p. 32. 

4 Pentru sensurile substanței: Avicenna, Cartea definiţiilor, traducere din limba arabă, studiu 
şi bibliografie de George Grigore, Iasi, Polirom, 2012, p. 41- 43. 

% Accidentul este un substantiv cu multe sensuri. I se spune accident oricărui existent într-un 
receptacul, după cum i se spune accident oricărui existent într-un substrat. Se spune accident şi 
conceptului incomplex universal dat ca predicat multora, fără să le fie atribuit ca fiindu-le constituent, 

recurge la definiţie şi descriere, întrucât fiinţa nu are definiţie [...] Astfel, în primă 
instanță, fiinţa se spune în două sensuri, ca substanţă si ca accident”. Se mai poate 
spune ființă sau fiintare şi în alt sens? 


Modalitatile ontologice ale fiintarii (wugid). 


Avicenna ne lămureşte în Capitolul 5 al Cărţii I a Kitab al-Shifă ”* că există o 
natură (haqīqa) sau o esență (mahiyya) prin care entitatea sau fiindul finit 
(al/-mawgiid) este ceea ce este. Cu alte cuvinte, un triunghi este un triunghi datorită 
esenței sale şi putem dobândi cunoaşterea naturii lui şi fără a şti dacă el există sau 
nu în realitate. Astfel, natura sau esenţa a tot ceea ce este se distinge de existența a 
tot ceea ce este. Orice fiind concret reprezintă o esenţă care capătă existență. Cu 
alte cuvinte, la nivelul entităților create, posibilitatea esenței este cea care 
determină posibilitatea existenţei lucrului. 

Înainte de a clasifica diviziunile fiinţei, este important să lămurim contextul 
în care Avicenna se referă la acestea. Cartea I din Kitab al-Shifă * este locul in 
care Avicenna indică adevăratul obiect al metafizicii: fiinţa ca ființă sau fiintarea ca 
fiintare. Dar, spre deosebire de comentatorii aristotelici din antichitatea târzie, 
ființa ca ființă nu se referă la ființa divină, ci la ceea ce latini aveau sa numească 
ens commune, adică fiinţa comună sau ceea ce este comun tuturor lucrurilor. In 
consecință, atunci când existenţa este investigată în acord cu modalităţile sau 
diviziunile fiinţei, Avicenna le identifică pe cele din urmă cu cele zece categorii 
aristotelice, aşa cum reiese din Cărţile II şi III ale tratatului”. Mai departe sunt 
analizate, în cadrul unei subclase a ontologiei numită henologie, diviziunile Unului 
şi Multiplului. După cum vom vedea, relaţia dintre existentul necesar în sine (wajib 
al-wugud bi-dhatihi) sau Unul şi necesarul existent prin altul/prin altceva decât 
sine (wajib al-wugud bi-ghayrihi) sau Multiplul nu implică neapărat că fiinţa este 
un nume comun (ca gen ierarhic superior) pentru toate existentele sau că 
semnificația fiinţei este echivocă. Fiinţa este una şi se aplică tuturor categoriilor 
aristotelice, substanței în primul rând şi, în regim analogic secund, accidentelor. 


ci accidental. Accident se numeşte, de asemenea, orice sens existent al unui lucru din afara naturii 
sale. Accident este şi sensul dat unui lucru din pricina existenţei sale într-un alt lucru de care este 
legat; precum şi orice altceva a cărui existență nu este dintru început”, Cf Avicenna, Cartea 
definiţiilor, traducere din limba arabă, studiu şi bibliografie de George Grigore, Iasi, Polirom, 2012, 
p. 43. 

“7 Avicenna, Le livre de science. I. (Logique, Métaphysique), traducere de M. Achena şi Henri 
Massé, Paris, Société d’Edition Les Belles Lettres, 1955, p. 94-95. 

48 Avicenna, La metaphysique du Shifa’. Livre I à V, introducere, traducere şi note de Georges- 
C. Anawati, Paris, J. Vrin, 1978, p. 107-108. 

“ Avicenna, The Metaphysics of the Healing, ediţie bilingvă engleză-arabă, traducere, 
introducere şi adnotări de Michael E. Marmura, Provo, Utah, Brigham Young University Press, 2005, 
p. 29-38. 

°° Ibidem, , p. 45-124. 

Mai apoi, in Cărţile IV-VII", metafizica este descrisă ca studiu al „accidentelor” 
existenței, mai bine spus al „stărilor” care pot fi aplicate acesteia: prioritatea, 
posterioritatea, potentialitatea, actualitatea, universalele, individualele, cauza şi 
efectul. Însă punctul esenţial al investigaţiei de tip metafizic îl consituie cercetarea 
primei cauze, a cauzei eficiente sau creatoare (asimilată ființei necesare), pe care 
Avicenna o relaționează, în Cărţile VIII-IX, cu studiul ființei ca ființă şi al 
unității”. 

Investigația logică a ființei, nu numai în expoziția metafizicii din Kitab 
al-Shifa’, ci si din Kitab al-Najat (Cartea salvării), dezvăluie cele trei modalități 
ale fiintarii, descrise prin intermediul unor propoziții ontologico-logice aflate în 
interrelationare: necesarul (al-wajib), imposibilul (al-muhal, al-mumtani®) şi 
contigentul ca posibil (al-mumkin). Faptul că semnificația unui termen nu poate fi 
desluşită decât prin recursul la înțelesul celorlalte două, ne împiedică să înțelegem 
că este imposibil să definim aceste concepte cu adevărat. 

Textul avicennian dovedeşte cu prisosinta aceasta circularitate, amintindu-ne 
cumva de gramatica ontologiei parmenidiene. De pildă, necesarul (al-wajib) nu 
poate decât să fie, neputând ca el să nu fie. A afirma nonexistenta necesarului este, 
de asemenea, o contradicţie. În urmare logică, imposibilul nu poate fi şi nici nu 
există în mod necesar (wâjib). A afirma existenţa imposibilului este, de asemenea, 
absurd. Contingentul ca posibil (a/-mumkin) poate să fie sau să nu fie: existenţa sau 
nonexistenta sa este fie necesară (wâjib), fie imposibilă (muhal), întrucât din punct 
de vedere ontologic este indiferent dacă potentialitatea pură există sau nu există. 
Cu alte cuvinte, contingentul nu conţine, în esența sa, nimic care să confere 
precedenta fiintarii în raport cu nonexistenta. Contingentul ca posibil implică un 
altul, din afara sa, pentru a trece din neființă la ființă, deoarece este simplă 
potentialitate în sine (bi-dhatihi), putând exista în mod actual şi necesar numai 
datorită acţiunii a ceva diferit de sine (bi-ghayrihi). Posibilă însă nu este existența 
lucrului, ci esenţa sa. În acelaşi mod, nu existența Primului Principiu este necesară, 
ci esenţa sa”. 

Ceea ce îl conduce la postularea distinctiei dintre necesar şi posibil, din punct 
de vedere logico-ontologic, este diferențierea dintre prin sine (bi-dhatihi) şi prin 
altul/altceva decât prin sine (bi-ghayrihi). Prima modalitate este ființa necesară 


5! Avicenna, The Metaphysics of the Healing, ediţie bilingvă engleză-arabă, traducere, 
introducere şi adnotări de Michael E. Marmura, Provo, Utah, Brigham Young University Press, 2005, 
p. 124-257. 

° Ibidem, p. 257-358. 

55 O excelentă prezentare a metafizicii avicenniene în: Amos Bertolacci, The Reception of 
Aristotle’s Metaphysics in Avicenna’s Kitab al-Sifa: A Milestone of Western Metaphysical Thought, 
Leiden, Brill, 2006. 

AR, Wisnovsky, Avicenna and the Aristotelian Tradition, Leiden, New York, Brill, 1988, 
p. 261-265. 

prin sine (wagib al-wugud bi-dhatihi). A doua modalitate este cea a ființei necesare 
prin altul /prin altceva decât prin sine (wagib al-wugud bi-ghăyrihi), adică un 
contingent actualizat ca urmare a unei cauze externe (‘i/la wugtidiyya) care îi 
preexistă şi care se situează în afara esenței sale. Acesta este contextul în care 
Avicenna corelează discursul ontologic cu cel teologic, postulând că existentul 
necesar în sine este derivabil, din punct de vedere conceptual, din ideea de 
divinitate: Dumnezeu este ființa necesară sau necesarul existent în sine. 
Contigentele sau posibilele, existente în mod necesar prin altceva decât prin sine, 
au o modalitate ontologică de fiintare complet diferită, deoarece ele continuă să 
existe sau ies din existenţă potrivit naturii lor inerent coruptibile şi statutului lor de 
fiinţe determinate. 

Pe scurt, diviziunea ființei sau existenţei presupune aceste două paliere: 
existentul necesar prin sine sau fiinţa necesară în sine (wagib al-wugud bi-dhatihi) 
şi domeniul tuturor existentelor care decurg din acesta. Ideea conform căreia există 
esențe care au nevoie de „altceva” pentru a fi aduse la existenţă avea să fie adoptată 
cu mult entuziasm de către teologii islamului în contextul analizei tipului particular 
de existență al ființei divine, diametral opus tipului de existenţă al lucrurilor create. 
Manualele de logică din secolul al X-lea şi al XI-lea au oferit o interpretare a 
termenului wugud care a avut o istorie destul de interesantă: fiindul posedă o esență 
pe care mintea omenească o poate înţelege nemijlocit, fără efort. Cum spuneam, 
Avicenna consideră că termenii fiind şi lucru sunt noţiuni prime: amândouă indică 
ființa ca primă idee sau intenţie a intelectului pe care se fundamentează întreaga 
cunoaştere şi care, la rândul ei, nu poate fi definită prin nimic altceva în afară de 
sine. După el, Suhrawardi a susţinut chiar că toate spiritele percep „imediatul” 
ființării printr-o cunoaştere nemediata a realităţii. Averroes va fi mai explicit: 
fiintarea (wugud) trebuie înţeleasă ca atribuire a unui predicat unui subiect, cu alte 
cuvinte în sensul că un accident este atribuit unei substanţe care stă ca subiect al 
unei propoziţii. El stabileşte o linie de demarcaţie şi de contrarietate în raport cu 
viziunea avicenniană asupra ființei, susținând prioritatea ființării în raport cu 
esenţa. De aceea, Averroes va accepta distincţia logică dintre ființă şi esenţă, dar va 
critica adoptarea şi aplicarea ei în domeniul ontologiei. 


Existentul necesar în/prin sine (wagib al-wugid bi-dhatihi) 


În opoziţie cu posibilul care presupune întotdeauna referința la raportul 
esență-existență sau materie-formă, existentul necesar in sine corespunde unui 
mod de fiinţare unic. Avicenna formulează şi dezvoltă teza unicitatii existentului 
necesar prin sine (al-wugiid bi-dhatihi) în Kitab al Shifa’ 1.7”. Argumentatia este 


55 Avicenna, The Metaphysics of the Healing, ediţie bilingvă engleză-arabă, traducere, 
introducere şi adnotări de Michael E. Marmura, Provo, Utah, Brigham Young University Press, 2005, 
p. 38-45. 

simplă şi la obiect: dacă ar fi două existente necesare prin sine ar trebui să 
identificăm, pe de o parte, elementul pe care îl împărtăşesc în comun şi, pe de 
altă parte, să discernem aspectele care le diferențiază, de vreme ce se disting unul 
de cealalt. Fiecare ar apărea ca un întreg conţinând componente distincte 
conceptual. Or, un întreg subzistă prin părțile sale, iar părțile sunt altceva decât 
întregul. Acest lucru este însă contradictoriu: ar însemna că existentul necesar 
prin sine devine un existent necesar prin părţile sale, deci prin altceva. În 
concluzie, este imposibilă asertarea a două existente necesare prin sine. Avicenna 
demonstrează apoi, prin acelaşi tip de raționament, imposibilitatea compunerii 
existentului necesar prin sine din principii interne constitutive precum forma şi 
materia, genul şi diferenţa etc. Prin urmare, neputând fi conceput ca un compus 
al materiei cu forma, el trebuie să fie o natură imaterială, unică, simplă, complet 
indivizibilă. Având ca atribut imuabilitatea, el nu poate trece niciodată de la 
potentialitate la actualitate, fiind actualitate pură. Din acest punct de vedere, tipul 
său de fiinţare nu poate fi împărtăşit de nicio altă ființă, deşi este cauza a tot ceea 
ce există în univers. 

Unul dintre meritele incontestabile ale metafizicii aristotelice a fost acela al 
teoriei despre cele patru cauze, două intrinseci (cauza materială şi cauza formală), 
două extrinseci (cauza eficientă şi cauza finală). Concepţia lui Avicenna despre 
cauzalitate reprezintă o transformare radicală a teoriei lui Aristotel, în lumina 
împrumuturilor din neoplatonism, pe de o parte, şi din kalamul islamic, pe de altă 
parte. Este lesne de înţeles de ce cauza finală din metafizica aristotelică devine 
cauza creatoare a universului la Avicenna. Prezenţa lucrurilor existente în mod 
actual îl determină să cerceteze cauzalitatea în directă legătură cu ideea de ființă. 
Cauza finală nu este doar aceea care acționează asupra lucrului în măsura în care 
acesta este deja un existent, ci trebuie observat că are, în accepţia filosofului 
persan, şi un alt atribut: este aptă să dea ființă, să aducă lucrurile la ființă. Aşadar, 
este cauza fiinţei şi cea care conferă existența. Din acest punct de vedere, nu 
poate fi conceput un existent, înţeles ca un compus al formei cu materia, care să 
nu fie cauzat. Doar ființa necesară prin sine scapă acestui lant cauzal. 


»Lucrul” (al-Say) şi existentul (al-mawégiid) 


Am afirmat în prima parte a studiului nostru că Avicenna a distins între lucru 
şi existent sau fiind. Să ne reamintim, de asemenea, că lucrul (a/-say) este, în 
concepţia lui, conţinut în lista noțiunilor prime care fundamentează cunoaşterea 
umană. Ar fi inutil, însă, să încercăm să identificăm în metafizica aristotelică 
antecedente ale semnificației acestui concept la Avicenna. Mai mult decât atât, în 
afara metafizicii avicenniene nu este cunoscută nicio altă sursă pentru geneza, 
construcţia şi istoria conceptului de lucru (res) în scolastica occidentală. 

Filosoful persan realizează o surprinzătoare analiză a raportului de identitate 
dintre lucru şi fiind, dar şi a distinctiei conceptuale dintre ele. Al-Kindi a fost 
primul filosof arab care a utilizat termenul Say pentru a numi /ucrul într-o scurtă 
expunere despre existenţă, non-existenţă şi esenţă. Tot el a fost cel care a introdus 
termenul măhiyya (ce-itatea, quiditatea sau esenţa) în problematica particulară a 
kalam-ului dedicată existenţei lucrurilor. Al-Farabi, la rândul său, a elaborat 
celebra formulă“ prin care mawgiid indica ceea ce este conceput sau nu în afara 
sufletului şi diferit de esență. La rândul său, Avicenna utilizează sintagmele: 
al-wugud al-hass şi al-wugid al-itbăti pentru a diferenţia între wugud care numeşte 
existența unui lucru şi wugud care indică esența aceluiaşi lucru, adică între 
existența existenţei şi existenţa esenței unui individual concret. 

Kitab al Shifa’ este reprezentativă, de altfel, pentru investigarea diferitelor 
semnificații ale fiinţei în relaţie cu alte concepte sau sintagme cu relevanță 
metafizică: cu lucrul sau „realitatea în virtutea căreia orice lucru este ceea ce este” 
(Say), cu necesarul în sens logic, adică obligatoriul (dariri), cu ceea ce este creat 
(al-muhassal) şi cu ceea ce este întemeiat (a/-mutbat). Al-wugtid al-itbăti 
desemnează „existenţa întemeiată”, însă poate fi concepută ca aparținând realității 
concrete (in re), dar şi realităţii” intelectului. În fond, existenţa in intellectu nu 
este mai puţin reală decât existenţa concretă şi, în acest sens, existentul este 
sinonim cu ceea ce este prezent, realizat ca apariţie, creat (al-muhassal). Al-wugud 
al-hass numeşte realitatea, natura „adeveritoare” a lucrului (a/-hagiga, al-tabi’a, 
al-dăt) adică esenţa (măhiyya) sau substantietatea acestuia (Say 'iyya), înţeleasă ca 
un element conceptual sau intentional independent de existență. Simplificând, una 
este entitatea concretă şi alta este esența sa. 

Distincția amintită debutează cu observaţia că in toate limbile există o 
diferență între termenii care desemnează fiindul (ens, mawsud) şi lucrul (res, 
al-Say). Orice lucru prezintă o natură stabilă prin care el este ceea ce este, natura 
ce trebuie înţeleasă ca adevărata sa fiinţă. Cu alte cuvinte, al-say este diferit de 
esse affirmativum a ceva, de mawgid (sinonim şi cu latinescul aliquid, ceva) sau de 
al-muhassal (ceea ce este realizat, întemeiat). Această natură stabilă, tradusă apoi 
în latină prin certitudo, este ce-itatea, quiditatea lucrului care asigură, din punct de 
vedere cognitiv, şi baza certitudinii cunoaşterii lucrului la nivel intelectului. 

La prima vedere, s-ar părea că al-Say acoperă semnificaţia inteligibilitatii 
lucrului în tradiția grecească, in care discuţia despre quiditatea lucrului era legată 
de întrebarea „ce este lucrul?”. Jean Jolivet” originează această distincţie în 
dezbaterile kalam-ul islamic privitoare la relaţia dintre lucru şi fiind, teorie 


55 [...] mă huwa munhzun bi-măhiyyatin mă Şăriga al-nafsi tusuwwirat aw lam tutaşawwar”, 


Cf. Al-Farabi, Kitab al-hurif, ed. M. Mahdi, Beirut, 1969, 116,23-117,1. 
57 J. Jolivet, Aux origines de l’ontologie d'Ibn Sind, in J. Jolivet si R. Rashed (eds.), Etudes sur 
Avicenne, Paris, Les Belles-Lettres, 1984, p. 19-28. 

acceptată şi de R. Wisnovsky”™ care identifică însă şi elemente aristotelice (precum 
cauza finală şi eficientă) implicate în concepţia avicenniană despre say 'ivya 
(termen pe care noi l-am tradus, cum spuneam, prin substanțietate, chiar dacă este 
un barbarism). Noutatea sau adaosul avicennian, care va înregistra un parcurs 
interesant în scolastica ulterioară, este distincția conceptuală dintre lucru şi fiind, 
dintre „ceea ce este lucrul” şi faptul că „lucrul este ceva”. De fapt, distincţia este 
între substanță (a/-say) şi existentul concret (mawgud). 

Această distincţie conceptuală are un corespondent în celebra diferențiere 
ontologică dintre esenţă şi existenţă. Ceea ce indicăm atunci când vorbim despre 
lucruri este natura sau esența lor, fără să spunem nimic despre existenţa lor 
reală”. Atunci când un obiect primeşte denumirea de „lucru”, observă Avicenna, 
noi nu facem altceva decât să recunoaştem că acesta posedă o quiditate sau o 
esență. Aspectul este deosebit de important şi îi permite lui Avicenna să analizeze 
relația dintre posibilitate şi existență: dacă un /ucru care există doar în intelect 
este un fiind, ne putem întreba dacă relaţia dintre posibilitate şi fiintare trimite, 
mai departe, la relaţia dintre ceea ce este existent în intelectul divin şi ceea ce 
este în realitate, cu consecințe fundamentale pentru ideea de creaţie. În acest 
sens, creația poate fi înțeleasă doar ca un fel de tranziţie de la fiintarea in 
intelectul divin la fiintarea efectivă, in re. Analiza semnificației fiinţei este, în 
acest context, inseparabil legată de chestiunea ființei lucrului, cu alte cuvinte de 
problema esenței lui. 

Totuşi, din punctul de vedere al conţinutului lor, conceptele a/-say şi mawgud 
sunt identice sau, într-o exprimare mai scrupuloasa, sunt „concomitente” (lazim), în 
sensul că lucrul are o dublă modalitate de fiintare: în individuale, în realitate 
(fi l'ayân) sau în intelect (fi /’ag/). Dacă nu putem plasa un lucru nici la nivelul 
individualelor, nici la nivelul intelectului, atunci nu putem vorbi, de fapt, despre un 
existent, ci despre un non-existent. De aceea, conceptul a/-say este mai larg decât 
cel de mawgud, întrucât dă seamă de faptul că există şi lucruri non-existente în 
mod actual (sic!), dar posibile. Mawsgid, în schimb, se referă strict la categoria 
fiindurilor concret existente. 

O întrebare se ridică totuşi: în ierarhia primelor noţiuni care fundamentează 
cunoaşterea, conceptul a/-say îl precede pe cel de mawgiid? Conceptual vorbind, 
Avicenna susține prioritatea mai degrabă metaforică a noțiunii de /ucru asupra 
celei de existent. Tema prioritatii sau posterioritatii noţiunii de res (lucru) în raport 
cu ens (fiind) va avea un ecou remarcabil la scolasticii din medievalitatea tirzie, 


* R. Wisnovsky, Notes on Avicenna’s Concept of Thingness (Say 'iyya), în „Arabic Science 
and philosophy ”, 10, Cambrige University Press, p. 181-221. 

* D. Black, Avicenna on the Ontological and Epistemic Status of Fictional Beings, în 
„Documenti e studi sulla tradizione filosofica medievale”, 8, 1997, p. 450. 

deşi poziţia avicenniană a fost amendată, cu excepţia notabilă a lui Francis din 
Marchia, care considera, în aceeaşi notă avicenniană, că aceste două concepte sunt 
„concomitente”. Toma din Aquino a răsturnat perspectiva susținând anterioritatea 
lui ens în raport cu res, în vreme ce pentru Henri din Gand acestea noțiuni sunt 
identice. Aşadar, spre deosebire de Avicenna care a acordat noţiunii de lucru 
(al-say) rangul de prim inteligibil sau transcendental, Toma plasează noţiunea de 
fiind (ens) în această poziţie privilegiată. Henri din Gand dizolvă efectiv distincția 
şi problema prin înţelegerea lui res ca sinonim cu ens“. 

O altă temă importantă în metafizica avicenniană este cea a raportului dintre 
ceea ce generează un lucru şi ceea ce îl conservă sau îl prezervă într-o anumită 
stare ontologică. Ceea ce este generat, adus la existenţă prin altceva decât prin sine 
(bi-ghayrihi), are două atribute majore: a) nu poate subzista ca existent decât prin 
altceva şi b) posedă în mod inerent o natură coruptibilă. Orice lucru care a devenit 
existent şi a cărui existenţă nu este intrinsec necesară, este contingent în sine şi nu 
ar exista niciodată în lipsa manifestării unei cauze externe diferită în mod esenţial 
de el. Există, aşadar, o permanentă intervenţie a cauzelor care susțin actualitatea 
efectelor lor. Existentul necesar în sine este realmente sursa şi finalitatea tuturor 
existentelor în sens ontologic şi cosmologic. 


Posibilul (al-mumkin) 


Condiţia care asigură trecerea posibilului de la non-existenta la existenţă este 
totdeauna un principiu material. Dacă ar fi în sine imposibil, atunci un lucru nu ar 
ajunge niciodată să existe actual. Cu alte cuvinte, orice contingent trebuie să 
posede în sine posibilitatea de a primi ființă, posibilitate care este inextricabil 
legată de existenţa substratului material. Avicenna consideră că realizarea efectivă 
a condiţiei de existență pentru un posibil implică faptul că acesta posedă în sine 
principiul material care permite actualizarea lui. În cazul omului, de exemplu, 
sufletul raţional nu va fi creat până ce nu va exista trupul apt să îl primească. În 
spiritul unei distincţii aristotelice consacrate, este oare întemeiată supoziţia că 
Avicenna susține primatul potentialitatii asupra actului? Răspunsul este categoric 
negativ: nu numai că nu putem vorbi despre potentialitate decât în raport cu o 
substanţă actualizată, dar, din punctul de vedere al finalitatii şi al perfecțiunii, actul 
este anterior potentialitatii. 

Esenţa posibilului, însă, trebuie să rămână mereu aceeaşi, astfel încât, într-o 
secvență temporală ulterioară, este imposibil ca acesta să devină un existent 


% Pentru o prezentare detaliată a receptării medievale a concepției avicenniene despre primatul 
noțiunii de lucru: Jan A. Aertsen, Medieval Philosophy as Transcendental Thought. From Philip the 
Chancellor (CA. 1225) to Francisco Suarez, Leiden, Brill, 2012, p. 88-90. 

necesar prin sine (a/-wugud bi-dhatihi). El poate deveni necesar, dar in modalitatea 
la care ne-am referit deja: ca existent necesar prin altul/altceva decât prin sine 
(bi-ghayrihi). 

Discutia despre regimul ontologic diferit al existentului posibil în raport cu 
existentul necesar este derulată în Capitolul 6 al Cărţii I a Kitab al-Shifă ”. În 
primul rând, Avicenna investighează relația existentului necesar prin sine şi a 
existentelor non-necesare prin sine. Din punct de vedere conceptual, intelectul 
poate distinge între un existent necesar necauzat şi existentul posibil care nu 
posedă în el însuşi existenţa necesară, dar pe care o poate dobândi în urma acțiunii 
unei cauze exterioare sieşi. 

În al doilea rând, existentul necesar are un caracter nerelativ, neschimbător, 
singular şi necauzat: ,,[...] dacă existentul necesar prin sine ar avea o cauză, nu ar 
mai fi existent necesar prin sine însuşi. Este, deci, evident că existentul necesar nu 
are cauză””?. Dimpotrivă, existența sau non-existenta posibilului este determinată 
întotdeauna de o cauză, „întrucât existenţa a fost realizată în el distinctă de non- 
existenţă”. Chiar şi în cazul în care un existent posibil ar înceta să fiinteze, 
existenţa sa ar fi distinctă de non-existenta sa. Cu alte cuvinte, dacă posibilului i se 
„întâmplă” să existe sau să nu existe, acest fapt este realizat întodeauna prin 
altceva sau prin altul. Dacă se întâmplă să existe prin altul, atunci acest altul 
trebuie conceput ca şi cauză a sa. În urmare logică, dacă existentul posibil nu 
ființează prin altul, este din pricina faptului că non-fiintarea acestui altul a 
determinat şi non-fiintarea sa“. Problematica relației dintre existentul posibil şi 
cauzele care îl actualizează ocupă, aşadar, un loc aparte în metafizica aviceniană. 
Agentul care determină în-ființarea posibilului trebuie să fie ceva distinct de natura 
acestuia, adică o cauză exterioară lui. 

Din analiza tuturor celor arătate până acum, putem afirma că Avicenna 
consideră că fiinţa posibilă (a/-mumkin) poate deveni existentă în mod actual prin 
acțiunea unei cauze care îi conferă statutul de ființă necesară (necesară prin altul, 
nu prin sine). În acest caz, existența pare să se confunde cu necesarul: „(...) ceva 
care nu poate să nu existe rămâne tot un <posibil>, atâta timp cât nu propria lui 
esenţă este cea care îl face să nu poată să nu existe. Necesarul, dimpotrivă, este 


ĉl Avicenna, La métaphysique du Shifa’. Livre I à V, introducere, traducere şi note de Georges- 
C. Anawati, Paris, J. Vrin, 1978, p. 113-117. 

® Avicenna, La métaphysique du Shifa’. Livre I à V, introducere, traducere şi note de Georges- 
C. Anawati, Paris, J. Vrin, 1978, p. 38. 

% Ibidem, p. 38. 

Avicenna, The Metaphysics of the Healing, ediţie bilingvă engleză-arabă, traducere, 
introducere şi adnotări de Michael E. Marmura, Provo, Utah, Brigham Young University Press, 2005, 
p. 31. 

65 Interesant este modul în care Avicenna evită totuşi determinismul rigid, arătând că acţiunea 
cauzei care creează condiţiile de existenţă reală poate fi determinată, dar şi nedeterminată, liberă. 

ceea ce nu are cauză şi care, în virtutea propriei lui esențe, nu poate să nu 
existe”. 

Oricum, rămân în urmă nişte probleme pe care Avicenna nu le-a clarificat. 
Ne întrebăm, de pildă, care este, în cele din urmă, statutul posibilului în raport cu 
existența. Şi — de ce nu? — în raport cu non-existenta, întrucât existenţa fiinţei 
posibile este greu discernabilă de nonexistenta ei. Sigur, putem plasa existenţa 
posibilului in intellectu, dar atunci trebuie clarificat statutul existential al quiditatii 
ca atare, adică al esenței. Apoi, trebuie analizat care este raportul dintre esență şi 
natura comună despre care vorbeam la început. 


Tripla distincţie a esenței (mâhiyya) 


Asertarea existenţei a două tipuri de fiintare (în realitate şi în intelect) trimite 
aşadar la ideea că, deşi vorbim despre lucruri care nu există în realitate, ele pot 
ființa, măcar potenţial, în minte. De aceea individualele sunt concepute de către 
Avicenna fie ca sensibile, fie ca inteligibile. Acest aspect este deosebit de 
important pentru înțelegerea concepţiei sale despre individuatie şi despre 
universalii. Considerată topicul esenţial al filosofiei medievale, problema 
universaliilor a căpătat expresia cea mai complexă în opera lui Avicenna. Nu ne 
miră, aşadar, că Toma din Aquino, Duns Scotus şi William Ockham vor cita acelaşi 
fragment din Kitab al-Shifa’ pentru a-şi fundamenta propria poziţie în chestiunea 
universaliilor. Şi nu sunt singurii. Cu toate că o asemenea temă îl interesează mai 
curând pe logician sau pe teoreticianul cunoaşterii, Avicenna îi dedică o mare parte 
a Cărţii a 5-a. 

Preocupat de studiul existenţei ca existență, era firesc ca Avicenna să 
investigheze corespondenţa logicii cu realul. Mai bine spus, i s-a părut legitim ca 
metafizica să cerceteze în ce măsură există o corespondenţă între structura reală a 
lumii şi categoriile gândirii. Dacă există, într-adevăr, acele noţiuni fundamentale, 
imposibil de definit, pe care intelectul le aprehendează în mod natural, rămâne de 
lămurit un aspect esenţial: ce anume garantează că aceste concepte (fiinţa, lucrul, 
necesarul, posibilul etc.) nu sunt simple construcţii arbitrare ale minţii şi că ele au 
un corespondent în realitate? Să notăm deocamdată că adecvarea acestor noțiuni la 
realitate este certificată, din punctul lui de vedere, de acelaşi principiu transcendent 
care este, deopotrivă, originea formelor în fiinţele sensibile, dar şi sursa formelor 
inteligibile din spirit, adică de către ființa necesară în sine. Teoria lui este 
cunoscută în scolastica occidentală ca triplex status naturae, adică tripla distincție 
a esenței. Termenul arab măhiyya a fost tradus fie ca substantia, fie ca essentia în 
comentariile medievalilor latini. 


% É. Gilson, Filosofia în Evul Mediu. De la începuturile patristice până la sfârşitul secolului 
al XVI-lea, traducere de Ileana Stănescu, Bucureşti, Humanitas, 1995, p. 327. 

Ceea ce particularizează concepţia lui Avicenna despre esență este 
observaţia că albeata, de pildă, este o esenţă în sine, aşa cum este şi umanitatea. 
Albeata, însă, nu este substanţă şi trebuie, aşadar, să căpătăm o înţelegere a 
esenței şi mai înalte: in acest sens afirmă Avicenna că universalul „se spune 
despre multe” într-o modalitate intreita. Mâhiyya, aşadar, reprezintă ceea ce este 
semnificat (în trei moduri) printr-un termen universal, substanţial sau nu. Allan 
Back sintetitează doctrina avicenniană a triplei distincţii a esenței astfel: 
„quidităţile sunt privite din trei perspective: în sine, în lucruri si în minte. 
Quiditatile în ele însele nu primesc accidente, în vreme quiditatile din individuale 
şi din minte primesc accidente potrivit felului lor. Quiditatile din individuale şi 
din minte există, în diferite modalități, în vreme ce quiditatile în sine nu există, ci 
sunt însuşi realul (trad. ns).”% 

A indica esența in sine a unui termen universal înseamnă, pur şi simplu a-l 
defini. Definiţia termenului nu implică însă nicio informaţie despre „accidentele” 
pe care le primeşte lucrul la care se referă termenul universal. De pildă, a defini 
omul nu implică a spune ceva despre existenţa sa reală. În acest caz, definiţia 
omului ar fi faptul de a fi om sau umanitatea sa, umanitate care nu este nici 
singulară, nici plurală. Chiar dacă vorbim despre umanitatea lui X şi despre 
umanitatea lui Y, ea este individualizată în fiecare caz prin anumite atribute, 
rămânând însă, în mod esenţial, aceeaşi umanitate. 

Cu alte cuvinte, există o esență sau o natură a umanităţii care se manifestă în 
fiecare individ într-o manieră universală. Acesta este universalul sesizat de spirit, 
care există numai în spirit şi nu în existentele concrete. Cu toate aceastea, 
universalul nu este abstras din datele sensibile, ci prin intermediul abstractizării 
intelectuale dublate de acţiunea principiului transcendent din care emană toate 
formele substanțiale ale fiinţelor din lumea sublunară. 

Esentele din individuale au însă un regim aparte, fiindcă individualele sunt 
substanţe, având aşadar o materie ca substrat. Acestea pot primi mai multe esențe 
,accidentale” (aşa cum omul Socrate poate primi esența umanităţii, a albetii, a 
rationalitatii, a bunătăţii etc.). În acest caz, esenţa in sine este asociată cu alte 
esențe care nu au fost conţinute în definiţia in sine a omului. Existenţa acestor 
esențe în individuale este datorată, cum am spus, faptului că ele sunt instantiate în 
materia acestora. Asa cum substanța primeşte accidente, şi esentele existente in 
individuale „primesc accidente”. În acest mod, deşi lui Platon gi lui Aristotel li se 
poate aplica universalul umanitate, totuşi forma în care ei participă la acest 
universal este diferită, pentru că alături de această esenţă ,,esentiala” ei posedă şi 


© A. Back, The Islamic Background: Avicenna (b. 980; d. 1037) and Averroes (b. 1126; d. 
1198), în Jorge J. E. Gracia (ed.), Individuation in Scholasticism: The Later Middle Ages and the 
Counter-reformation (1150-1650), Albany, State University of New York Press, 1994, p. 43. 

esențe „accidentale” care îi individualizează. Daca esentele „accidentale” pot sa 
dispară la un moment din individualul X, esența ne-accidentală (umanitatea în 
cazul omului) rămâne neschimbată. 

În fine, esentele existente în minte reprezintă, de fapt, concepte cu o natură 
abstractă şi formală, existenţa lor nedepinzând de un principiu material, aşa cum se 
întâmplă în cazul esentelor din individuale. 

Scolasticii au preluat acestă schemă tripartita a „stărilor” esenței şi implicit a 
universalelor şi le-au redat prin sintagme consacrate: ante multiplicitatem 
(universalii anterioare multiplicitatii sau intelectuallia, adică formele inteligibile 
din gândirea divină şi îngerească, obiecte ale metafizicii), in multiplicitatem 
(universaliile în multiplicitate, naturalia sau genus naturale, formele în lucrurile 
materiale, ceea ce este asemănător în individuale) şi post multiplicitatem 
(universaliile posterioare multiplicitatii sau /ogicalia, formele inteligibile obţinute 
în urma procesului intelectual de abstractizare). 

Există, aşadar, trei modalități de a predica un universal: ceea ce este predicat 
de multis, ceea ce poate fi predicat de multis şi ceea ce este îngăduit rational si 
posibil să poată fi predicat de multis (chiar dacă există un singur individual în 
realitate referitor la care să poată fi predicat). Noţiunea de om, de pildă, este 
universală întrucât este atribuită unui număr mare de indivizi. Există, însă, şi 
noţiuni universale care nu vor fi poate niciodată aplicabile unui individual concret, 
cum este cazul unei „case heptagonale”. Există şi o a treia categorie de universal, 
care se aplică unui singur individual, cum este cazul noțiunii de lume sau univers. 
Spre deosebire de aceste noțiuni, cea a existentului necesar prin sine nu poate fi 
atribuită mai multor indivizi, întrucât acesta este unic. Prin urmare, noțiunea de 
existent necesar prin sine nu este universală, ci individuală. Ceea ce adaugă 
Avicenna concepţiilor anterioare este tocmai faptul că universalul nu trebuie să fie 
atribuit efectiv mai multor individuale, ci atribuirea trebuie să fie concepută ca 


posibilă“. 


Tradiția post-avicenniană persană a conceptelor wugiid şi mahiyya 


Avicenna a recurs la o cercetare atât de amănunţită a conceptului măhiyya 
pentru a putea explica procesul cunoaşterii omeneşti, dar mai ales pentru că 
esentele reprezintă, în filosofia islamică in general, cheia înțelegerii naturii 


68 „(...) universalul este ceea ce nu este imposibil să fie predicat în intelect despre mai multe, şi 
este necesar ca universalul logic şi tot ceea ce îi seamănă să fie astfel”, Cf. Boethius, Gilbertus 
Porretanus, Avicenna, Averroes, Siger din Brabant, Dietrich din Freiberg, William Ockham, Ce este 
un lucru?Dispute despre fiind şi esenţă, traducere în limba română, notă introductivă, note şi studiu 
de Alexander Baumgarten, ediţie bilingvă, Iasi, Polirom, 2011, p. 35. 

realităţii. Revenim astfel la conceptul fiinţei (wugid) care ni revelează acum mult 
mai plin de semnificaţie decât aristotelicul ov şi omologul său latin esse, aşa cum 
este şi mahiyya în raport cu corelativul său essentia. 

În primul rând, dacă occidentalul a identificat existentul cu realitatea, 
islamicul nu a considerat niciodată că wugud, adică existenţa, este mai bogată in 
raport cu adevărata realitate. Wugid denotă deopotrivă „Fiinţa, ființa, Existenţa, 
existenţa, fiecare dintre ele având o semnificaţie specifică în contextul metafizicii 
islamice. Termenul Fiinţă se referă la Fiinţa Necesară şi Absolută (wagib 
al-wugud); ființa este un concept universal care îmbrăţişează toate nivelurile 
realităţii, pe cel al creaturilor şi pe cel al Fiintei Necesare în Sine. Existența se 
referă la prima emanatie sau efuziune din Fiinţa Pura sau Absolută sau la ceea ce 
este numit <al-fayd al-aqdas>, Sacra Efuziune în filosofia islamică târzie; în vreme 
ce existența se referă la realitatea tuturor lucrurilor, altele decât Fiinţa Necesară. 
Tehnic vorbind, Dumnezeu este, dar nu putem spune că există, pentru a reaminti 
numai că termenul englez <existence> este derivat din latinescul <ex-sistere> care 
implică o plasare în afara substanţei sau câmpului realității” ®. 

În plus, semnificaţia termenului mawgid şi maniera în care este relationat cu 
wugud, dovedeşte că metafizicienii şi kalam-istii islamici, în special Avicenna, au 
ştiut să diferentieze, chiar şi fără lectura textelor lui Boethius, între ens şi actus 
essendi sau între Sein şi Dasein heideggeriene. 

Istoria acestor concepte în filosofia islamică de expresie persană continuă. 
Fondatorul Şcolii iluminării (ishraq), Suhrawardi a utilizat fundamentele 
metafizicii aviceniene pentru a construi o veritabilă metafizică a esentelor”, in 
timp ce contemporanul său al-Razi’! a dedicat o mare parte a scrierilor sale sondării 
conceptului de ființă. Peste un secol, al-Tusi şi al-Hilli, asemenea altor filosofi şi 
kalam-işti din perioada safavidă (Qutb al-Din Shirazi, Ibn Turkah sau Jalal Al-Din 
Dawani) s-au concentrat asupra raporturilor dintre wugid şi mahiyya. Apoi, în 
Scoala din Isfahan, Mulla Sadra, cel care a întemeiat teosofia islamică 
transcendentala (al-hikmat al-muta’aliyah), a produs şi cea mai amplă analiză a 
conceptului de ființă din întreaga filosofie islamică”. 

Lucrările lui Sayyed Hosein Nasr şi ale lui Henri Corbin ne prilejuiesc 
întâlnirea cu ceea ce am putea numi tradiţia filosofică a scolasticii orientale, 
distinctă de tradiţia scolastica latină unde filosofia islamică a avut un traseu aparte. 


© S. H. Nasr, Islamic Philosophy from its Origin to the Present. Philosophy in the Land of 
Prophecy, Albany, State University of New York Press, 2006, p. 66-67. 

 H. Corbin, En Islam iranien: Sohrawardi et platoniciens, vol. II, Paris, Gallimard, 1991. 

7! L, Goodman, ‘Muhammad ibn Zakariyya' al-Razi', in S.H. Nasr şi O. Leaman (eds), History 
of Islamic Philosophy, London, Routledge, 1996, p. 198-215. 

7? Christian Jambet, The act of being: the philosophy of revelation in Mulla Sadra, New York, 
Zone Book, 2006. 

Cel puţin în domeniul metafizicii, scolastica islamică târzie şi Renaşterea 
(Al-Nahdah) s-au configurat pe baza unei alte problematici. Dacă în Occident, la 
finele Evului Mediu, una dintre problematicile centrale ale ontologiei era cea a 
raportului dintre existenţă şi esență, in Orient tema fundamentală a dezbaterilor l-a 
constituit raportul dintre concept (mafhiim) şi realitate (hagiga sau wugiid)”. 
Nasr” identifică două direcţii majore în metafizica din perioada post-avicenniană a 
filosofiei islamice: 

1. direcţia care a exploatează distincția dintre conceptul de wugid şi realitatea 
pe care acest concept o exprimă. În acest sens, dacă fiinţa (în cheie avicenniană) 
este cel mai general şi mai cunoscut concept, realitatea căreia îi corespunde este, în 
schimb, cea mai ascunsă, devenind accesibilă numai gnosticului sau iluminatului; 

2. direcţia centrată, în continuare, pe distincţia dintre wugud si mawgud, 
dintre fiind şi fiinţă, mai ales în Scoala din Isfahan. 

Pentru a răspunde unuia dintre obiectivele anunţate ale studiului nostru, vom 
încerca să urmărim sintetic semnificația conceptelor wugid şi māhiyya în filosofia 
lui Mulla Sadra, cel mai influent gânditor în filosofia islamică a ultimilor patru sute 
de ani. Concepţia sa este importantă pentru că amalgamează elemente ale 
metafizicii avicenniene cu filosofia iluminării a lui Suhrawardi, cu metafizica de 
nuanță sufită a lui Ibn Arabi şi cu raționalismul religios specific kalam-ului 
ash 'arit. 

În primul rînd, Mulla Sadra susține primatul existenţei asupra esenței. 
Problema primordialitatii existenţei vizează, cum am spus, nu conceptul existenței, 
ci conceptul de realitate a existenţei. În Kitab al-Masha'ir (Cartea distinctiilor 
metafizice), Sadra afirmă că problema existenţei este fundamentul principiilor 
teosofiei şi al problematicii unicitatii lui Dumnezeu, al eshatologiei şi al resurectiei 
trupurilor şi sufletelor, iar scopul filosofiei sale este de a demonstra că existența 
este esenţială in orice fiind, în vreme ce măhiyya sau quiditatea este numai o 
reflecţie, o umbră a realităţii. Deci, termenul cheie al filosofiei sale este wugid, dar 
cu altă semnificație. 

De fapt, în metafizica lui Sadra, existenţa se prezintă sub două modalităţi: ca 
existent (mawgud, ceea ce există în prezent) şi ca act al existenţei în sensul lui a fi 
(budan) şi în sensul lui a exista (wugud dashtan). Această înţelegere a lui wugud 
este configurată pe baza unei critici a teoriei avicenniene despre ființă. Potrivit lui 
Mulla Sadra, Avicenna ar fi permis conceperea existenţei (wugud) ca separată de 
esență, divizând existentele în două categorii: ființele necesare şi ființele 


P S. H. Nasr, Islamic Philosophy from its Origin to the Present. Philosophy in the Land of 
Prophecy, Albany, State University of New York Press, 2006, p. 73. 

™ S. H. Nasr, Islamic Life and Thought, Albany, State University of New York Press, 1981, 
p. 182-191. 

contingente, după cum sunt calificate ca esenţiale sau non-esentiale. Mai mult 
decât atât, conceptele avicenniene de ființă şi esenţă, precum şi categoriile fiindului 
(necesarul şi posibilul) i se par insuficiente pentru a explica structura lumii create. 
De aceea, Sadra introduce noţiunea de realitate a existenței ca fiind adevărata 
semnificație a termenului wugud, distanţându-se mai mult de ceea ce el considera 
că ar fi greşit Avicenna: identitatea dintre conceptul lucrului existent (say-i 
mawg$ud) şi faptul că lucrul există. 

Prin urmare, dacă Avicenna numea mawgidat lucrurile care există, 
considerându-le noţiuni prime, Sadra susţine că ceea ce este înţeles direct de către 
intelectul uman nu este semnificaţia existentului, ci a existenţei, iar conceptul 
realităţii existenţei, deşi simplă, se referă la toate ființele contingente. În schimb, 
este de acord cu Avicenna în privinţa imposibilității de a defini ființa. Realitatea 
existenţei (wugud) se află dincolo de orice analiză teoretică, dar poate fi înţeleasă 
prin ştiinţa prezenţei (ilm-i huduri). 

Știința prezenţei permite accesul la cunoaşterea Unului, a unității din toate 
cele care sunt (kisrat). Însă această unitate nu este conceptuală, generică sau 
specifică, ci este o unitate în sensul absolut al termenului (wahdat-i itlaqi), vizibilă 
doar pentru iluminat sau gnostic. Aceasta îi permite să distingă între adevărata 
realitate a existenţei care este ascunsă şi misterioasă şi conceptualizarea existenţei 
la nivelul intelectului uman care se exprimă mai mult printr-o intuiție. Chiar daca 
Multiplul ne apare sub diverse forme şi grade, Sadra afirmă unitatea realității 
existenţei (wahdat hagigat-i wugiid), dar şi primordialitatea ei. 

Raportul dintre wugid si mahiyya este conceput şi el diferit, în primul rand 
datorită modului în care înțelege esența. Esenţele reprezintă calităţi inteligibile, 
adică un soi de calități subiective pe care intelectul le sesizează în anumite 
existente. Ceea ce poate fi înţeles prin intuiţie (shuhud) este existenţa lucrurilor, iar 
ceea ce poate fi înţeles sub forma calităţilor inteligibile este esenţa. Prin urmare, un 
punct major de departajare faţă de concepţia avicenniană a esenței este cel al 
plasării esenței, inclusiv a relației sale cu existenţa, în minte. Aşa se explică şi cum, 
la nivel mental, ni se pare că existenţa este un accident al esenței. Nu numai că 
existenţa nu este un accident (a 'rad), ci este unica realitate, esentele nefiind altceva 
decât forme determinate şi limitate la nivelul intelectului ale acestei existente unice 
adevărate. 

Există câteva consecințe importante care decurg din teza primordialitatii 
existenței. În primul rînd, Sadra formulează principiul posibilităţii ontologice 
(imkan wugiidi), care a devenit ulterior un punct de cotitură în istoria filosofiei 
islamice prin analiza raportului dintre cauză şi efect, dintre Creator şi creaţie. În al 
doilea rînd, îl ajută să construiască un argument în favoarea existenţei lui 
Dumnezeu plecând de la conceperea creaturilor ca reprezentări sau manifestări ale 

ființei divine. Nu există în filosofia islamică decât două tipuri de argumente în 
favoarea existenţei lui Dumnezeu. Primul a fost elaborat de Avicenna, cu recurs la 
conceptele de necasar şi posibilitate, iar cel de-al doilea de către Mulla Sadra şi se 
fundamentează pe ideea imposibilității nonexistentei fiinţei înţeleasă ca necesitate 
esenţială. 

Ca o concluzie generală, istoria conceptelor wugud şi mahiyya în filosofia 
islamică post-avicenniană, fie ea persană (Şcoala din Isfahan şi Scoala din 
Teheran), fie indiană, a fost remarcabilă. Avicenna a reprezentat, aşadar, un 
moment esenţial şi un punct de cotitură nu numai pentru scolastica latina”, dar şi 
pentru scolastica orientală căreia i-a oferit, in nuce, o multitudine de direcţii pentru 
edificarea unor metafizici plurale, în cadrul unei experienţe a gândirii filosofice şi 
religioase care este încă vie. Suntem convinşi că Avicenna Persanus înseamnă mult 
mai mult pentru istoria filosofiei universale decât Avicenna Latinus, cel puţin în 
ceea ce priveşte conceptul de existenţă. 

Desigur, pentru occidentalul de astăzi, clarificarea conceptului existenței 
înseamnă a urmări evoluţia sistematică a unor termeni cu un destin filosofic 
special, plecând de la greci, prin Parmenide, Platon şi Aristotel şi ai lor òv, eivai şi 
ouoia, trecând apoi la stoici şi la Plotin, mergând mai departe la scolasticii latini şi 
la conceptele utilizate de ei (esse, ens, substantia, essentia, existentia), pentru a 
înțelege mai bine teoriile despre existenţă ale filosofilor moderni şi contemporani, 
într-o succesiune care poate începe cu Descartes şi care îi numără, printre alții, pe 
Heidegger, pe Quine sau pe Sartre. Însă, fără îndoială, aportul filosofilor arabi şi 
persani, al lui Avicenna în special, la constituirea unei noi înţelegeri a conceptului 
de fiinţă în Occident a fost capital. Probabil că impactul conceptelor filosofice 
arabe şi persane asupra terminologiei filosofice occidentale ar fi fost şi mai 
semnificativ dacă limba latină, de altfel capabilă să traducă cu suplete nuanțele 
ontologice şi existenţiale ale noțiunii greceşti de ființă, nu s-ar fi dovedit totuşi prea 
săracă pentru a putea surprinde întreaga încărcătură spirituală a termenilor 
filosofici arabi wugud şi mahiyya. 


75 Nu puţini sunt cei care susțin că Avicenna este responsabil chiar pentru disoluția scolasticii 
occidentale datorită tezei accidentalitatii existenţei în raport cu esența. 


FIINTA ISTORICA 
SI CONCEPTUL DE CIRCULARITATE 
ÎN FILOSOFIA ROMÂNEASCĂ INTERBELICĂ 


MIHAI POPA" 


Sensul unic al devenirii, presiunea evoluţiei (eventual, a progresului) sunt 
teme conjugate cu tema timpului unic din care omul — şi creațiile sale — nu poate 
evada, fiind nevoit să se aplece sub povara istoriei, ca şi sub povara sarcinii lui de a 
înfăptui, grăbind mersul evenimentelor către un scop unic: împlinirea destinului 
său în istorie. Omul istoric este „îndatorat” devenirii în aşa măsură încât îşi 
însuşeşte legea evoluţiei şi caută pretutindeni să o sprijine. Coborâtor dintr-o 
cultură care nu era supusă marasmului devenirii, a uitat curând (în aproximativ 
2 000 de ani de „civilizaţie”, care pune fapta, acţiunea, la rang de necesitate — 
istorică — fundamentală) de ciclul naturii şi al cosmosului, în care el se regăsea la 
fel de natural ca toate progeniturile Creaţiei. Calculul timpului nu-l mai face în ere 
sau eoni, în ani sau zile, ci, pe măsură ce timpul devine o realitate presantă, o 
poruncă a faptei, în minute şi secunde. Istoria, se poate spune, a evoluat laolaltă cu 
tehnica de măsurare a timpului. Mitul evoluţiei şi al devenirii ciclice exista şi în 
perioada preclasică a devenirii forţate de timp, aşa cum îl regăsim la Platon, în 
Timaios, Sofistul sau Omul politic. El are la baza un mit mai vechi, fundamental 
tuturor culturilor preistorice, care a fost recuperat, în semnificaţia sa primordială, şi 
în culturile istorice: mitul paradisului primordial. Ciclurile universului antrenau şi 
ciclurile istorice, dar nu în aşa fel încât să-l prefacă pe om un exclus din Creaţie. 
„Mitul Paradisului primordial, evocat de Platon, transparent în credinţele indiene, 
este cunoscut la fel de bine şi de evrei (de exemplu, illud tempus mesianic în Isaia, 
XI, 6, 8; LXV, 25), ca şi în tradiţiile iraniene (Dénkart, VII, 9 — 35 etc.) şi greco- 
latine. El se încadrează perfect, de altfel, în concepţia arhaică (şi probabil 
universală) a «începuturilor paradisiace» pe care o găsim în toate valorizările lui 
illud tempus primordial.” 


* Academia Română, Institutul de Filosofie și Psihologie „Constantin Rădulescu-Motru”. 
! M. Eliade, Mitul eternei reintoarceri. Arhetipuri şi repetare, traducere de Maria Ivănescu şi 
Cezar Ivănescu, Bucureşti, Editura Univers Enciclopedic, 1999, p. 119. 

Circularitatea: istorie si logos 


Circularitatea devenirii istorice are ca model ciclul cosmic. Pentru societatile 
arhaice, ciclurile nu erau un paradox — in raport cu mereu prezenta, in constiinta 
colectiva, a determinismului circular al naturii, reglat de periodicitatea, adesea 
„stimulată” prin practici religioase, a ciclurilor astronomice. Fenomenologia 
religiei i-a sugerat lui Eliade motivul circularitatii, care se rasfrange în viata de zi 
cu zi a societăţilor, dobândind un caracter paradigmatic. Mitul eternei reîntoarceri 
este, în acest caz, un model temporal cu semnificaţii nu numai în practica de cult, ci 
şi în viata comunităţii în general. Cele mai la îndemână exemple de conjugare a 
ciclurilor — social şi cosmic — îl constituie viata comunităţilor sedentare de tip 
agrar, ca şi periodicitatea activităților în comunităţile de păstori. Motivul renaşterii 
ciclice a naturii, a universului, este prezent oriunde în preistorie, astfel că timpul 
lumii — ca şi timpul vieţii — încheia mereu un ciclu, de obicei, limitat de ciclul 
astrului solar, când natura moare şi reînvie periodic. 

Motivele arhaice ale periodicitatii sub forma cercului s-au impus pretutindeni 
în mentalul colectiv, devenind o paradigmă culturală, reluată în toate creaţiile 
colective, în mitologie, în primul rând, perpetuată în artă, păstrată, şi mai adânc, în 
limbă. Ciclurile fiinţei păstrate în rostire i-au oferit lui Noica ocazia de a integra 
devenirea cuvântului, în formele lui vechi, către o mereu tensionată căutare a 
fiinţei din lucruri, într-un timp al rostirii care nu se pierde, ci în-ființează. Formele 
rostirii, /ogos-ul arhaic care este păstrat in limbă, înainte de a deveni cultă, are un 
orizont distinct care dă seama de ontologia proprie fiecărui popor. Căutările acestor 
„dimensiuni” ontologice primordiale, ale rostirii, au fost începute de Vulcănescu, 
aşa cum am arătat în altă parte, continuate de Noica (Sentimentul românesc al 
fiinţei, Devenirea întru ființă). Aceste adevărate „periegheze” culturale, întreprinse 
sub directa influenţă a lui Nae Ionescu, de către Eliade, Noica, Cioran, dar şi de alti 
„apropiaţi” ai cercului „fenomenologilor” rostirii şi tradițiilor nationale aveau să 
influenţeze şi modul lor original, profund creativ, de a se raporta la fenomenul 
istoric. În ontologia lui Noica, ciclul rostirii nu ocoleşte nici devenirea istorică, 
recuperând-o în ciclul fiinţei, în ciuda faptului că, inițial, fiecare dintre cei trei, 
amintiţi mai sus, o resping — dar nu pentru proasta ei „rânduire” în ființă, ci pentru 
efectele contingente, care perturbă atenţia spiritului, atrăgându-l către o devenire 
oarbă, fără rost. 

În sistemul rostirii româneşti, descris de Constantin Noica, întrezărim destul 
de limpede traseul circular, de după clasicul „în sine”, sinele şi sinea, 
reprezentând „aspectele obiective şi subiective ale necondiţionalului””, care 


? Alexandru Surdu, Comentarii la rostirea filosofică românească însoţite de câteva gânduri 
despre Constantin Noica, Braşov, Editura Kron-Art, 2009, p. 86. 

constituie şi primul „moment? al ontologiei „naţionale”: „urmează «ciclul 
fiinţei», în cadrul căreia «rostirea», «întru» şi «firea» presupun nuantari subtile 
ale raportului dialectic dintre «a fi» şi «a exista», nuanţări care presupun 
interiorizare şi, în acelaşi timp, raportare la altceva, statornicie şi perisabilitate; 
ceea ce conduce de la sine către momentul următor, al «devenirii». Ciclul 
acesteia începe cu «petrecerea» şi, trecând prin «vremuire» şi «infinire», ca 
ilustrații ale devenirii în spațiu şi timp, sfârşeşte cu «troienirea», cu excesul 
falimentar al devenirii nestăvilite, care necesită «rânduiala». Aceasta începe cu 
ctitoriile prefixului «in», care scoate ființa din talazurile devenirii dezlantuite, 
«infiintand-o», esentializand-o, găsindu-i astfel «temeiul», «cumpătuby”. Circula- 
ritatea în viata istorică nu este identică însă, celei a devenirii întru ființă, măsura 
în patru timpi a ontologiei noiciene, tot astfel cum timpul circular nu se 
identifică, în devenire, cu timpul rotitor. Timpul circular este timpul logic — al 
creaţiei în istorie, al devenirii logos-ului —, iar timpul rotitor este timpul natural, 
timpul devenirii cosmice. Ceea ce se întâmplă însă, atunci când timpul circular 
intră în totală contradicţie cu timpul rotitor, pe care îl reproducea, împlinitor, în 
cuvânt, în rostire, şi devine timp logic, este, pentru omul care conştientizează şi 
trăieşte această schimbare, asumarea unui risc pe care îl aduce cadenta 
schimbărilor, cu o infinită, am spune, periodicitate, la nivelul invenţiei tehnice, al 
faptelor de civilizaţie. Totuşi, omul, spune Noica, a operat, de când se ştie, cu 
timpul logic. „Timpul logic — sau o formă largă de timp rostitor — fusese şi până 
atunci caracterizator pentru om, cum am văzut: era timpul luciditatii, timpul 
înțelepciunii contemplative sau practice, timpul cunoaşterii şi al acţiunii 
inteligente. Intervenţia timpului logic în istorie s-a numit revoluţie, intervenția lui 
în cunoaşterea naturii, experiment; în transformarea naturii pe măsura nevoilor 
omului, civilizaţie; intervenţia lui în opera de maturizare a omului, educaţie. 
Omul a operat întotdeauna, deci, cu timpul logic.” Fiecare măsură (cadență) a 
timpului a adus cu sine ceva diferit pentru om şi pentru societatea creată de el. 

Timpul logic — care poate fi şi timpul maşinii, al civilizaţiei superintegrate — 
intră, prin revoluţia tehnologică, într-o epocă a rationalitatii care scoate efectiv 
omul din natură şi din istoria lui a fi în devenire (naturală, istorică etc.) de dragul 
devenirii. 

Acest lucru, zice Noica, se petrece de pe la 1800 încoace. Până atunci omul 
trăia într-o ambianță cosmică, într-o epocă a timpului rotitor, in care natura 
dictează: timp al religiei — cu eterna reîntoarcere la sensurile şi valorile Creaţiei —, 
al feminitatii, care, dacă nu guverna cetatea, îngrijea de ordinea familiei 
(semnificativ este că şi oikumena are ca model viata căminului, unde predomina 


3 . 
Ibidem. 
+ C. Noica, Trei introduceri la devenirea întru ființă, Bucureşti, Editura Univers, 1984, p. 128. 

feminitatea), timp al ţăranului, care nu a vrut niciodată să intre în istorie, trăind in 
cadenta rotitoare a naturii. De pe la 1800 intrăm într-un adevărat furor logicus, un 
plus de raționalitate şi de creativitate, care oferă, în sfârşit, istoriei o deschidere. 
Natura trece în umbră. Ea continuă să germineze, însă îşi pierde prestigiul în fata 
istoriei, acela pe care îl slăvea Goethe: „Natur, du ewig keimende...” Rămân în 
urmă şi, încet, vor cădea în uitare, lumea ţăranului şi civilizaţia de tip agrar, 
valorile satului, simbolurile preistoriei. Nu este numai o schimbare de paradigmă 
culturală, dar dimensiunea, sacră, a prezentului se erodează, fiindcă nu se mai pune 
accent pe făcut, pe repetiţie, ci pe facere. Viitorul precumpăneşte, istoria, sub 
presiunea timpului logic, trebuie să facă loc noului, să schimbe lumea. „Acest 
furor logicus, care duce în fapt la demonia maşinii şi laboratorului, îşi are 
grandoarea lui demiurgică, dar deopotrivă riscurile lui. Să lăsăm deoparte riscurile, 
bine cunoscute şi fără precedent în istoria omului — de parcă această ființă 
exemplară ar fi totodată agent al nefiintei — şi să vorbim de riscul ce se deschide 
din perspectiva de aici: este recăderea omului, din situaţia lui «a fi întru», în cea de 
«a fi in», de rândul acesta de a fi în şi sub domnia creaţiei lui.”” 

Deşi Noica este optimist în capacitatea omului de a gestiona istoria, nu poate 
ocoli şi temerile față de acele prefaceri care pot scăpa de sub control, ca şi lipsa de 
sens a devenirii, ce riscă să intre in zona absurdului — într-o zonă a singurătăţii 
umane (pe care o descriu existentialistii, o parte a artei contemporane, dar şi unii 
oamenii de ştiinţă, ca Jacques Monod, care consideră că este înscris în genomul 
uman o predispozitie a negativităţii). 


Sensul istoriei şi „eterna reîntoarcere” 


Eterna reîntoarcere reprezintă nu numai un concept cu semnificaţie în 
cercetarea fenomenologiei religiilor şi în filosofia culturii. El a fost impus, într- 
adevăr, în cultura noastră (având însă, un profund impact european şi, am putea 
spune, mondial, prin preluarea în literatura de specialitate, în urma receptării operei 
lui Mircea Eliade) în urma discuţiilor metaistorice şi de filosofia culturii, iniţiate în 
nucleul puternic reprezentat de ceea ce ulterior s-a numit Cercul (sau şcoala) lui 
Nae Ionescu. Importanța acestui concept este că aduce o nouă perspectivă asupra 
istoriei, nu atât asupra liniilor ei generale de cercetare, cu valoare istoriografică sau 
istoriologică, ci a viziunilor transistorice, într-o perioadă în care, în Occident, 
teoriile istoriciste, post-hegeliene, cele istoriologice propriu-zise — critice sau 
sintetice — sau hermeneutice, fenomenologice, existentialiste, tindeau să ofere o 
viziune generală, dar şi o soluție fenomenelor de natură istorică. Cei care au impus 
această nouă viziune, de regândire a istoriei, prin prisma valorilor ei transistorice, 


5 Ibidem, p. 136. 
ê Ibidem, p. 136-137. 

care să facă legătură cu noţiunile, regândite în acest context din filosofia culturii, 
mitografie, religiologie, etnografie, antropologie etc. sunt, aşa cum am mai amintit 
în această lucrare, în principal, Mircea Eliade, Constantin Noica şi Emil Cioran. Au 
existat, în sfera acestor dezbateri cultural-istorice, şi alte semnificaţii, idei şi noțiuni 
cu valoare general istorică, venite prin filiala gândirii europene, în general, 
germane şi franceze, şi care au fost reluate sau interpretate original, la noi, de către 
alti gânditori de primă mână. Ne referim aici la viziunea istoriologică a lui Nicolae 
Iorga, la cercetările sociologice şi de antropologie şi psihologia culturii, de 
etnografie sau arheologie ş.a., dezvoltate de o serie de cercetători, savanţi, profesori 
universitari, oameni, în general, cu o profundă deschidere culturală către domenii 
ale spiritului care transgresau şi resemnificau original disciplinele istorice, 
ştiinţifice sau filosofice ale timpului, numindu-i aici, deopotrivă, pe istorici, 
filosofi, sociologi. Oprindu-ne însă asupra acestui aspect, enunțat în titlu, şi 
punându-l în legătură cu direcţiile unei cercetări aprofundate din alte domenii, care 
conexează istoriografic sau istoriologic, vom observa că semnificaţia termenului 
(ciclicitatea paradigmatică a fenomenului cultural în legătură cu valoarea şi 
semnificația practică, etică, a acțiunii istorice) se restrânge drastic. lar acest lucru 
este posibil deoarece nu ne putem extinde la cvasitotalitatea noţiunilor care pun în 
valoare diacronia, devenirea istorică, în special, ci la acele concepte care pun 
istoria în legătură cu o viziune de ansamblu, care să se pronunţe asupra celor mai 
generale aspecte ale devenirii umane şi, mai ales, asupra sensului acestei deveniri. 
În Devenirea întru ființă, Noica insistă asupra unui principiu cu valoare nu numai 
pentru ontologia generală, dar şi pentru cea istorică, cu valoare operațională 
(metodologică) în cercetarea istorică, şi anume necesitatea de a privi realitatea 
conectiv, ca pe o „împachetare” de elemente şi dimensiuni (inclusiv, temporale) 
care îi oferă amploare şi direcţie, realul fiind ,,n-dimensional”’. 

Circularitatea fenomenelor naturii a oferit, milenii la rând, un model pentru 
viata societăților primitive. M. Eliade observa că periodicitatea evenimentelor 
cosmice a avut efecte, directe sau indirecte, asupra evenimentelor majore, cu 
valoare arhetipală, din viaţa comunităţilor primitive, dar şi mai târziu, în istoria 
antică, în comunitatile tradiționale. Cauzalitatea universală dobândeşte aura unei 
cauzalitati sacre, în virtutea căreia se concepe un adevărat determinism istoric, 
care, astfel, este subordonat ciclicitatii (determinismului) cosmic. Rezultatul 
acestui tip de determinism, consacrat în virtutea sacralitatii evenimentelor cosmice, 
susținute, în illo tempore, de zeul sau eroul arhetipal, este o cronotropie specială a 
evenimentelor sociale, având periodicitate anuală sau pentru mai multe sute, mii de 
ani, în care viata se reînnoieşte, uneori în mod dramatic, printr-o destructie 


7C. Noica, Tratat de ontologie, Devenirea întru fiinţă, Bucureşti, Editura Ştiinţifică şi 
Enciclopedică, 1981, p. 351. 

(cataclism) şi o nouă creaţie. Mitul eternei reintoarceri are, pe lângă valoarea sa 
simbolică, paradigmatică, şi o semnificaţie ontologică, deoarece dobândeşte — mai 
ales, prin gnozele orientale, care au influenţat filosofiile Greciei antice — valoarea 
unei categorii, gnoseologice şi ontologice deopotrivă, care poate explica atât 
devenirea universală, cât şi pe cea istorică. „Stoicii îşi însuşesc speculaţiile privind 
ciclurile cosmice, insistând fie asupra eternei repetări (de exemplu, Chrisip, frg. 
623 — 627), fie asupra cataclismului, ekpyrosis, prin care încheie ciclurile cosmice 
[...] Inspirându-se din Heraclit sau direct din gnosa orientală, stoicismul 
vulgarizează toate aceste idei în legătură cu «Marele An» şi cu focul cosmic 
(ekpyrosis), care pune capăt periodic Universului cu scopul de a-l reînnoi. Cu 
timpul, motivul «eternei reintoarceri» şi al «sfârşitului lumii» a ajuns să domine 
toată cultura greco-romană.” Dar nu atât această influenţă, să-i spunem, culturală, 
este importantă, ci semnificația sa profund filosofică şi antropologică, care s-a 
transmis, prin influență greacă şi romană, mentalitatii medievale, fiind preluată însă 
şi în doctrinele religioase (patristice), în arta şi literatura medievală etc. Eterna 
reîntoarcere, prin ordonarea ciclică a devenirii universale, propune, prin modelul 
ontologic al arhetipului, o ,,inghetare” a devenirii, repetarea ei la infinit, cu 
periodicitatea, mai lungă sau mai scurtă, a ciclului cosmic — reflectat în ciclul 
mitologic, religios etc. Omul însă îşi desfăşoară existenţa într-o dublă ipostază sau 
situare temporală: istorică, în cursul evenimentului şi sub ordinea cauzalitatii 
proprii realităţii istorice, dar şi în ordinea cauzalitatii naturale. Daca, initial, 
cauzalitatea universală, legea naturii, omul a integrat-o în paradigma devenirii 
(ciclice) prin mit, magie, acţiuni derivate din cult etc., cauzalitatea istorică a 
constituit totdeauna o provocare pe care omul nu a inteles-o ori chiar a refuzat să i 
se integreze. Ori, dacă i-a găsit un sens, acesta este numai în raport cu vârsta 
edenică ori cu Marea Creaţie (Paradisul primordial) sau cu utopia. Renaşterea 
survenită unui cataclism universal lega timpul cu eternitatea, salvând societatea şi 
depăşind Istoria cu timpul ei cu sens unic. 

Devenirea ciclică, drumul circular către ființă, poate integra, din punctul de 
vedere al omului — atât cel primitiv, cât şi cel modern — devenirea istorică, ori o 
poate refuza, sustrăgându-i-se prin orice mijloace. Valorificarea timpului istoric 
poate dobândi, în ultimă instanță, semantica purificării prin suferință în vederea 
pregătirii pentru o renaştere viitoare. Teoriile ciclurilor şi influența timpului 
circular (specific evenimentelor cosmice) asupra destinului omului istoric au fost 
preluate de unii dintre părinţii bisericii creştine sau scriitori eclesiaşti, precum 
Clement din Alexandria, Minucius Felix, Arnobius, Theodoret’. Dar, în general, 


8 M. Eliade, Mitul eternei reintoarceri, p. 120. 

ciclicitatea devenirii istorice — ce reflectă, în fond, ciclicitatea universală — a fost un 
argument împotriva istorismului şi a timpului cu sens unic, care nu recuperează 
semantica faptelor (evenimentelor) preistorice. Necesitatea istorică nu poate 
ascunde la nesfârşit „teroarea istoriei” şi crimele, suferinţele sau neglijentele făcute 
în virtutea istoricitatii. Ca să găseşti un sens în istorie trebuie să concepi o lege şi 
un rezultat al acțiunii sale în istorie, un determinism al istoriei, ceea ce s-a încercat 
începând cu Hegel. „De la Hegel încoace, într-adevăr, orice efort tinde să salveze şi 
să valorizeze evenimentul istoric ca atare, evenimentul în sine şi pentru sine. [...] 
Conceptul de necesitate istorică se va bucura, un secol mai târziu, de o actualitate 
mereu mai triumfătoare: într-adevăr, toate cruzimile, aberatiile şi tragediile Istoriei 
au fost şi mai sunt încă justificate de necesitățile «momentului istoric». Probabil că 
Hegel n-a vrut să meargă atât de departe. Dar, cum era hotărât să se împace cu 
propriul său moment istoric, a fost obligat să vadă în fiecare eveniment istoric 
voinţa Spiritului Universal.” În fond, Hegel urmărea să pună istoria, în accepţia 
sa de istorie universală, pe baza unor noi principii, care să-i asigure unitatea, dar, 
mai ales, să valorifice devenirea cu toate beneficiile şi traseul ei sinuos, care aduce 
contrariile la unitate (spirituală). Era un moment revoluționar în ştiinţa istoriei şi a 
fost privit ca atare, tot astfel cum momentul kantian în ştiinţă a fost o 
revoluţionare a metafizicii tradiţionale: „În raport cu Newton, care a oferit 
«principiile matematice» ale unei ştiinţe riguroase a naturii, Kant elaborează 
«principiile metafizice primare», susținute ele însele pe principiul criticismului, pe 
o teorie generală, filosofică a fundamentelor.”!! Termenii prin care invocăm 
necesitatea istorică în slujba progresului vieţii sociale nu trebuie să lase în umbră 
valorile spiritului. Acest lucru îl avea în vedere şi Constantin Noica, insistând nu atât 
pe ,,binefacerile” creaţiei în civilizaţia modernă, împinsă, prin logica maşinii, să 
reinventeze lumea, să o umanizeze, cât pe riscurile aduse cu sine de acel furor 
logicus şi „grandoarea demiurgica” a ucenicului vrăjitor pătruns în laboratorul 
istoriei. Deşi oferea, prin creația logică şi inventivitatea tehnică, un sens istoriei, o 
deschidere către universalitate, Noica nu putea să uite că o cultură nu se poate 
închide în sine asemeni unei monade. „Când s-a ajuns, la începutul veacului nostru 
(Spengler, Toynbee), la ideea marilor unităţi istorice care ar fi «culturile», acestea 
au fost înţelese ca nişte monade închise, iar istoria era la propriu rotitoare, 
refăcând, cu fiecare dintre culturi, acelaşi parcurs, aşa cum reface o ființă organică 
aceleaşi etape între naştere şi moarte.”!? 

Teza culturilor unitare, care îşi sunt sieşi suficiente şi se dezvoltă organic, 
trebuie să ia în consideraţie şi celălalt aspect, al interdependentei culturilor. „Teza 


19 Ibidem, p. 142. 

1! Alexandru Boboc, Kant şi gândirea contemporană, Bucureşti, Editura Academiei Române, 
2010, p. 80. 

!2 C, Noica, Despre istorie ca deschidere, în Trei introduceri la devenirea întru fiinţă, p. 134. 

interdependentei culturilor trebuie păstrată într-o lume în care imaginarul creator 
s-a planetarizat. Toate societățile se arată dispuse să iasă în istorie (deşi nici 
tendinţa inversă, de resuscitare a timpului cosmic, nu e absentă, astfel că fiecare 
cultură poate dobândi o semnificaţie si un rol paradigmatice pentru celelalte.”'* 
Circularitatea temporală şi ciclicitatea istorică sunt contrabalansate de teoriile 
evoluționiste, care au în centru noţiunea de progres istoric. La rândul ei, nici teoria 
permanentelor anistorice nu şi-a pierdut capacitatea de a configura, în sfera ideilor 
despre realitatea social-istorică, noi direcţii de cercetare, rămânând în sarcina 
istoricilor să discearnă din multiplele sale semnificaţii pe cele care se potrivesc 
realităţii analizate. 


3 Tlie Bădescu, Timp şi cultură. Trei teme de antropologie istorică, Bucuresti, Editura 
Ştiinţifică şi Enciclopedică, 1988, p. 154. 


CATEGORIA CAUZALITATII LA DAVID HUME 


SERGIU BALAN! 


David Hume abordează problema cauzalitatii in două dintre cele mai 
importante lucrări ale sale: mai întâi, o expune in Cartea I, Partea a II-a din 
A Treatise of Human Nature (1739), apoi o rezumă în An Abstract of a Treatise of 
Human Nature (1740), şi ulterior o reia în aproape aceiaşi termeni în An Enquiry 
Concerning Human Understanding (1748). Interesul său, subliniază Tom 
Beauchamp si Alexander Rosenberg, nu se îndreaptă spre analiza subtilitatilor 
logice presupuse de utilizarea conceptului de cauză în limbajul comun, deşi o mare 
parte dintre comentatori au susținut acest lucru“. Hume urmăreşte să întreprindă o 
analiză a relației cauzale, în decursul căreia este adevărat că examinează 
circumstanţele în care vorbitorii obișnuiți consideră că enunturile lor cauzale sunt 
adevărate, însă preocuparea sa este legată de elucidarea circumstanțelor în care 
acestea chiar sunt adevărate, si nu de analiza sensului conceptului în spațiul 
limbajului comun. Analiza pe care el o întreprinde este una de factură critică, al 
cărei element central, după cum consideră Leo Groarke şi Graham Solomon, este 
afirmaţia sa după care temeiurile credinţei noastre în conjunctia constantă a unor 
categorii particulare de evenimente prin intermediul relaţiei dintre cauză și efect nu 
pot justifica, pe calea rațiunii, convingerea că există cauze şi efecte (deși este 
evident că Hume consideră că există un sens practic în care o astfel de convingere 
este justificată).” După cum explică însuși Hume, „ne amintim cum am întâlnit 
frecvente instante ale existenţei obiectelor dintr-o specie si de asemenea ne 
amintim cum indivizii dintr-o altă specie le-au însoţit întotdeauna și s-au aflat 

intotdeauna in raporturi regulate de contiguitate si succesiune cu acestea. Astfel, ne 
amintim să fi văzut acea specie de obiecte pe care o numim flacără și să fi simţit 
acea specie de senzaţii pe care o numim căldură. În acelaşi fel ne readucem în 
minte conjunctia lor constantă în toate instanțele trecute. Fără prea multă 
ceremonie, numim pe una cauză, și pe cealaltă efect, şi inferăm existenţa uneia din 
a celeilalte.” 

Cu toate acestea, rațiunea însăşi nu poate oferi o justificare satisfăcătoare a 
convingerii că există regularitati cauzale, deoarece nu poate întemeia în nici un fel 
principiul uniformitatii naturii. Supozitia după care natura ar putea să nu fie 
uniformă nu este una contradictorie, astfel că este posibil oricând să ne imaginăm 
că anumite evenimente, pe care le considerăm a fi cauze, ar putea să nu fie urmate 
de efectele lor obişnuite. „Nu există nici un lucru”, arată Hume, „care să implice 
existenţa oricărui altul, în situaţia în care vom considera lucrurile în ele însele, și nu 
vom investiga dincolo de ideile pe care ni le formăm despre ele. O astfel de 
inferență ar deveni cunoaştere şi ar implica o contradicţie absolută şi o 
imposibilitate de a concepe ceva diferit. Însă de îndată ce toate ideile distincte sunt 
separabile, este evident că nu există nici o imposibilitate de acest gen.”’ Aceasta îi 
permite enuntarea a două principii: ,,[1] că nu există nimic, in nici un obiect 
considerat în sine, care să ne ofere un temei de a trage o concluzie dincolo de el; si 
[2] că, chiar şi după observarea conjunctiei frecvente sau constante între obiecte nu 
avem nici un temei de a formula nici o inferenta privitoare la vreun alt obiect, 
diferit de cele a căror experienţă am avut-o.” 

Principiul uniformitatii naturii nu poate fi întemeiat nici pe raționamente 
bazate pe probabilitate, deoarece nici aceasta nu ne oferă temeiuri pentru a crede că 
„instanţele referitoare la care nu avem nici o experienţă trebuie să se asemene cu 
acelea a căror experienţă am avut-o.” Aceasta se întâmplă, consideră Hume, 
pentru că acest tip de raționamente suferă de circularitate: principiul uniformitatii 
naturii se sprijină pe ideea de probabilitate, care la rândul său se întemeiază pe 
principiul după care „există o asemănare între acele obiecte a căror experiență am 
avut-o şi cele despre care nu avem nici o experiență.”!” Urmează de aici că nu 
avem nici un fundament raţional pe care să întemeiem convingerea noastră că 
există raporturi de cauzalitate: „Astfel, nu doar că raţiunea nu ne este de folos în 
descoperirea conexiunii fundamentale dintre cauză și efect, dar chiar şi după ce 
experiența ne-a informat despre conjunctia lor constantă, îi este imposibil rațiunii 
să ne ofere temeiuri satisfăcătoare pentru care ar trebui să extindem acea experiență 

dincolo de instantele particulare care au facut obiectul observatiilor noastre. Noi 
presupunem, dar nu suntem niciodată capabili să dovedim, că trebuie să existe o 
asemănare între acele obiecte despre care am avut experienţe, și cele care se află 
dincolo posibilitățile noastre de a le descoperi.”!! 

În cele din urmă, nu rațiunea, ci obisnuinta şi cutuma sunt motivele pentru 
care continuăm să formulăm inferente cauzale. Aceasta nu înseamnă însă că ar 
trebui să renunțăm la convingerea că există cauze şi efecte. Mai degrabă, ar trebui 
să înţelegem corect faptul că tocmai această asociere constantă a unor obiecte 
particulare este aceea care determină mintea să anticipeze conjunctii ale unor 
evenimente viitoare, precum şi că anumite procese de natură psihologică, şi nu 
necesitatea rațională, logică, e aceea care explică această credinţă a noastră în 
valabilitatea rationamentului cauzal. Argumentarea lui Hume este extinsă şi 
complexă, însă Groarke şi Solomon consideră că ea poate fi rezumată în patru idei 
fundamentale: (1) ideea că temeiul credinţei în existenţa legăturii cauzale este 
asocierea constantă dintre obiectele pe care noi le denumim cauză și efect; 
(2) ideea că necesitatea relațiilor cauzale nu poate fi demonstrată, deoarece ne 
putem imagina fără a ajunge la contradicții că nu întotdeauna cauzele sunt urmate 
de efectele pe care le aşteptăm îndeobşte; (3) ideea că încercarea de a demonstra 
probabilitatea conexiunilor cauzale implică circularitatea vicioasă, deoarece 
probabilitatea implică asumarea faptului că instantierile încă neobservate ale unor 
evenimente particulare vor fi conectate cu aceleaşi evenimente ca şi cele observate; 
(4) sugestia că ar trebui, din considerente practice, să manifestăm în împrejurările 
cotidiene încredere în funcționarea conexiunilor cauzale, chiar dacă ea nu poate fi 
întemeiată rational’. 

În secțiunea a II-a din partea a III-a a Cărţii întâi din lucrarea A Treatise of 
Human Nature, intitulată „Despre probabilitate şi despre ideea de cauză şi efect”!5, 
Hume afirmă că intenţionează să ofere o explicaţie completă a relației dintre cauză 
şi efect. Discutia despre această chestiune se întinde până la secțiunea XIV-a din 
aceeaşi parte a II-a, care poartă titlul „Despre ideea de conexiune necesară”, unde 
autorul arată că intenţia sa este aceea de a „colecta toate diferitele parti ale acestui 
raționament si, prin punerea lor laolaltă, a formula o definiție exactă a relației 
dintre cauză şi efect, care constituie subiectul prezentei cercetări.”"* Rezultatul 
acestei însumări a argumentelor şi rationamentelor este însă nu o definiție, ci două 
definiții diferite. Conform primeia, (D1), „am putea defini o cauză ca fiind «un 
obiect precedent şi contiguu (contiguous) în raport cu altul, în condiţiile în care 
toate obiectele care se aseamănă cu primul se găsesc în relații de precedenta cu 

acele obiecte care se aseamănă cu al doilea».”'> Conform celei de-a doua, care 
urmează imediat, (D2), „o cauză este un obiect precedent şi contiguu în raport cu 
un altul, unit cu acesta în aşa fel încât ideea unuia determină mintea să formeze 
ideea celuilalt, iar impresia provenită de la primul o determină să formeze o idee 
mai vie despre al doilea.”!€ 

După cum am spus, problema cauzalitatii este reluată si în An Enquiry 
Concerning Human Understanding unde, la finele secţiunii a VII-a, denumită 
„Despre ideea de conexiune necesară”, Hume propune din nou două definiții. 
Conform primeia, putem defini o cauză ca fiind „un obiect urmat de un altul, în 
condiţiile în care toate obiectele similare cu primul sunt urmate de obiecte similare 
cu al doilea. Sau, cu alte cuvinte, în condiţiile în care, dacă primul obiect nu ar fi 
fost prezent, cel de-al doilea nu ar fi existat niciodata.”'’ Deoarece, însă, apariţia 
unei cauze întotdeauna trimite mintea „printr-o tranziţie firească” înspre ideea de 
efect, putem formula și o a doua definiţie, care arată că o cauză „este un obiect 
urmat de un altul, a cărui apariție întotdeauna conduce la gândul despre cel de-al 
doilea.”!’ Se poate observa imediat că, deşi există mici diferente în ceea ce priveşte 
formularea, cele două perechi de definiții pot fi considerate ca fiind logic 
echivalente, așa încât se poate spune că în Enquiry, Hume nu propune alte definiții, 
ci doar formulări alternative pentru cele care apar in Treatise. În definiţia D1 si în 
reformularea ei cauzalitatea este definită pornindu-se de la ideea conjunctiei 
constante dintre evenimentele din lumea exterioară, iar în D2 şi în reformularea sa, 
Hume definește cauzalitatea prin recurs la un proces psihic, acela al asociaţiei între 
conţinuturi mentale. 

Faptul că Hume oferă două definiţii care nu sunt logic echivalente şi nici 
măcar coextensive, pentru unul şi acelaşi concept al cauzalitatii, i-a nedumerit pe 
comentatori și i-a determinat să-și pună o serie de întrebări cu privire la motivul 
pentru care există două acceptiuni ale ideii de cauzalitate, la modul în care acestea 
trebuie interpretate, la eventualitatea compatibilitatii lor şi, în cazul în care ele nu 
pot fi acceptate simultan, la care dintre ele trebuie acceptată.” Răspunsurile la 
acest tip de întrebări au fost variate, astfel că profesorul Don Garrett de la New 
York University a inventariat diferitele maniere în care exegetii operei lui Hume 
s-au pronunţat cu privire la validitatea celor două definiţii”, considerând că la 

întrebarea: „care dintre cele două definiţii trebuie considerată ca fiind aceea 
corectă?”, sunt posibile în genere patru răspunsuri: (a) e valabilă atât D1, cât și D2; 
(b) e valabilă doar D1; (c) e valabilă doar D2; (d) Nici o definiţie nu e valabilă. În 
consecință, arată Garrett, analizând scrierile lui Hume, exegetii au reuşit să 
identifice argumente în sprijinul a opt concluzii posibile cu privire la atitudinea 
acestuia fata de cele două definiţii: (1) Hume susţine ambele definiţii; (2) Hume nu 
susține ambele definiții; (3) Hume susţine cel putin D1; (4) Hume nu susţine D1; 
(5) Hume susţine cel putin D2; (6) Hume nu susține D2; (7) Hume susține cel putin 
una dintre cele două definiţii; (8) Hume nu susține nici una dintre definiţii”. 

(1) Garrett arată că există cel puțin două motive pentru care ar trebui să 
acceptăm că Hume consideră că ambele definiţii sunt corecte. Mai întâi, faptul că 
el, după cum am văzut, propune definițiile în contextul în care anunță că va 
sintetiza toate argumentele prezentate mai înainte, și va oferi concepția sa asupra 
cauzalitatii ca o consecință a acestora. El explică apoi faptul că „deoarece natura 
relaţiei [dintre cauză si efect — n.n.] depinde într-o măsură atât de mare de aceea a 
inferentei, am fost obligaţi să avansăm în această manieră aparent contrară rațiunii 
şi să facem uz de termeni înainte de a fi fost în stare tocmai de a-i defini ori de a le 
fixa înţelesul. Vom corecta acum această greșeală dând o definiție precisă cauzei şi 
efectului.” În consecință, ne-am aştepta să găsim o singură astfel de definiţie, pe 
care autorul ne-o anunţă ca fiind „exactă” şi „precisă”, însă imediat el ne previne că 
acestei relații i s-ar putea da două definiţii, „care sunt diferite doar prin aceea că 
prezintă perspective diferite asupra aceluiași obiect, care ne fac să o considerăm fie 
o relație filosofică, fie una naturală, fie ca o comparație între două idei, ori ca o 
asociere între ele.” 

În aceste condiţii pare puţin probabil ca Hume să ne fi oferit doar una dintre 
aceste definiţii ca fiind aceea exactă şi precisă, fără să ne spună care anume este. 
Mai degrabă, atât DI, cât și D2 sunt formulări ale definiţiei promise, și pot fi 
înțelese, după cum ne previne Hume, ca formulări diferite ale aceleiaşi idei, de 
îndată ce ni se spune că ele diferă doar prin aceea că prezintă acelaşi lucru din două 
perspective diferite. În Enquiry, această idee este reluată şi ni se oferă chiar si un 
exemplu, pentru a înţelege mai bine ideea: „Spunem, de pildă, că vibrația unei 
coarde este cauza acestui sunet anume. Însă ce înţelegem prin această afirmaţie? 
Intelegem fie că această vibraţie este urmată de acest sunet, si că toate vibraţiile 
similare vor fi urmate de sunete similare, fie că această vibraţie e urmată de acest 
sunet și că, la apariţia primeia, mintea anticipează în raport cu simţurile și formează 
imediat ideea celuilalt. Putem considera relaţia dintre cauză și efect din oricare din 
aceste două perspective [...].”% 

Al doilea argument constă din faptul că Hume citează ulterior în textul său 
ambele definiţii ale relaţiei cauzale, atunci când construieşte alte argumente. Spre 
exemplu, in Treatise, el formulează patru corolare ale teoriei sale privitoare la 
cauzalitate. În cel de-al treilea dintre acestea, el argumentează că este necesar ca 
orice început în ordinea existenţei să aibă o cauză şi justifică această idee în baza 
celor două definiţii, pe care le citează în întregime.” Acelaşii lucru se întâmplă in 
contextul discuţiei despre „libertate şi necesitate”, prezentă atât in Treatise, cat şi în 
Enquiry. Hume ne explică faptul că va defini necesitatea „în două moduri, conform 
celor două definiții ale cauzei, din care ea face parte în mod esențial. Eu o plasez 
fie în uniunea constantă și conjunctia obiectelor asemănătoare, fie in inferenta 
făcută de minte de la un obiect la altul.” Din acest motiv, ideea noastră despre 
necesitate „provine în întregime din uniformitatea observabilă în operaţiunile 
naturii, unde obiecte similare sunt în mod constant puse laolaltă, iar mintea este 
determinată de obișnuință să infere pe unul din apariția celuilalt. Aceste două 
circumstanţe formează întreaga necesitate pe care noi o atribuim materiei. Dincolo 
de conjunctia constantă a obiectelor similare şi de inferenta consecventă de la unul 
la celălalt, nu avem nici o noţiune despre necesitatea conexiunii.” Date fiind cele 
două definiţii ale necesităţii, Hume va conchide în baza lor că acţiunile umane sunt 
la fel de necesare ca și comportamentul obiectelor neinsufletite. Concluzia pe care 
trebuie să o tragem din toate acestea este că Hume susține corectitudinea ambelor 
definiții. 

(2) Cu toate acestea, arată Garrett, există de asemenea argumente puternice în 
favoarea ideii după care Hume nu poate susține în același timp ambele definiţii. Cel 
dintâi care a subliniat acest lucru a fost John A. Robinson, care arată că DI și D2 
nu doar că nu sunt logic echivalente, dar se poate spune că nu sunt nici 
coextensive”. El argumentează, pe de o parte, că pentru a satisface definiția D1, un 
obiect (cauza) trebuie să fie primul membru (în ordine temporală) al unei perechi 
de obiecte care instanțiază o regularitate generală. Dar în cazurile în care aceasta 
regularitate generală nu a fost observată anterior, se pare că obiectele care compun 
acea pereche nu vor fi asociate mental, astfel că primul dintre ele nu va satisface 
definiția D2. Pe de altă parte, pentru a satisface definiția D2, un obiect (cauza) 
trebuie să fie primul membru al unei perechi de obiecte care sunt asociate mental. 
Dar în cazurile în care această asociere mentală rezultă din observarea conjunctiei 
celor două obiecte într-un caz care nu e reprezentativ pentru relația dintre clasele 
cărora cele două obiecte le aparţin, se pare că perechea de obiecte nu va fi 

instantierea unei regularitati cu adevărat generale, şi atunci primul obiect nu va 
satisface definiția D1. Altfel spus, faptul că există regularitati care nu au fost inca 
observate face ca acele obiecte care sunt cauze în conformitate cu D1 să nu fie 
cauze în sensul stabilit prin D2, în timp ce faptul că uneori observăm relații de 
succesiune întâmplătoare (nereprezentative pentru raporturile dintre două clase) 
între obiecte, face ca acele obiecte ce sunt cauze conform cu D2 să nu satisfacă 
cerințele conţinute în D1. 

Consecința imediată care rezultă din aceste observații e aceea că D1 și D2 nu 
sunt coextensive, iar dacă dorim să acceptăm că intenţia lui Hume a fost aceea de a 
le considera la fel de corecte, atunci el fie doreşte să propună definiţii pentru două 
tipuri diferite de relaţii cauzale, fie ajunge să se contrazică din cauza faptului că 
este constrâns să admită că aceleaşi lucruri sunt şi nu sunt cauze. Pe de o parte, 
observă Garrett, Hume insistă asupra faptului că cele două definiții oferă două 
viziuni diferite asupra aceluiaşi lucru, că dau naștere la două înțelesuri ale 
necesităţii cauzale care sunt, până la urmă, unul şi același. El afirmă explicit intr- 
unul dintre corolarele discuţiei despre cauzalitate că „nu există decât un singur fel 
de necesitate, după cum nu există decât un singur fel de cauze”. Pe de altă parte, 
însă, este greu de acceptat ideea că Hume, ajuns în punctul culminant al 
argumentării sale atent construite, nu găsește altceva mai bun de făcut decât să se 
contrazică pe sine în cuprinsul unei singure pagini, prin faptul că susține în mod 
repetat două definiţii evident incompatibile ale aceluiaşi concept fundamental. 
Concluzia care s-ar impune aici este aceea că el nu poate în mod serios considera 
că ambele definiţii sunt la fel de corecte, şi deci fie că o susţine doar pe una din ele, 
fie pe nici una”. 

(3) Atât in Treatise, cât şi in Enquiry, observă Garrett, Hume face o serie de 
consideratiuni care par să implice faptul că el consideră definiţia D1 ca fiind aceea 
corectă. Astfel, el argumentează in Treatise că nu dispunem de vreo noţiune 
referitoare la conexiunea dintre cauză şi efect, alta decât aceea pe care o derivăm 
din observarea unor obiecte care au fost întotdeauna conectate şi despre care am 
constatat că au fost inseparabile în toate situaţiile în care le-am întâlnit." În aceeaşi 
lucrare, Hume formulează (în secțiunea intitulată Reguli pentru a judeca despre 
cauze si efecte), un număr de opt criterii după care ne putem da seama dacă avem 
sau nu de-a face cu o relaţie cauzală. Cel de-al treilea afirmă că „trebuie să existe o 
uniune constantă între cauză și efect. Tocmai această calitate este aceea care 
constituie relaţia” de cauzalitate, deoarece tocmai conjunctia constantă a obiectelor 
este condiția cea mai importantă dintre cele care fac ca ele să se afle în acest tip de 
relație”. In mod analog, in Enquiry, la finele primei parti din secţiunea a VII-a, 

Hume comentează asupra sinonimiei dintre „a cauza” şi „a produce”, şi arată că in 
ambele situaţii regăsim succesiunea temporală între un lucru anterior (cauza), care 
produce un altul (efectul), care e ulterior, de unde rezultă că o cauză este un lucru 
care este mereu succedat de un altul, care e efectul său“. Tot aici, in cuprinsul 
secțiunii a XII-a, în contextul expunerii concepţiei sceptice referitoare la ideile 
noastre despre realitate, el argumentează că singurele dovezi pe care le avem 
despre chestiunile de fapt care se află dincolo de mărturia simţurilor ori de 
memorie sunt derivate din ideea noastră despre relaţia dintre cauză și efect, iar „noi 
nu avem nici o altă idee despre această relație, alta decât aceea a două obiecte care 
au fost in mod frecvent conectate laolalta.”** Aceste argumente, consideră Garrett, 
sugerează cu destulă tărie că Hume consideră ca valabilă cel putin definiția DI, 
dacă nu chiar pe ambele”. 

(4) Pe de altă parte însă, pot fi găsite în cele două scrieri ale lui Hume şi 
pasaje care fie interpretate ca argumente împotriva ideii că Hume ar considera 
corectă cel putin definiția D1. La începutul extinsei discuţii despre cauzalitate din 
Treatise, Hume indică două condiţii pe care trebuie să le îndeplinească obiectele 
pentru a putea fi considerate ca fiind în relație de cauzalitate: contiguitatea si 
succesiunea, şi imediat se întreabă dacă ar trebui să ne declarăm mulțumiți cu 
aceasta, adică dacă sunt suficiente cele două criterii pentru a avea un raport de tip 
cauză — efect. Răspunsul său este unul negativ, motivat fiind de faptul că putem 
întâlni situaţii în care „un obiect poate fi contiguu şi anterior altuia, fără a conduce 
la acesta. Este nevoie să luăm în considerare o conexiune necesară, iar această 
relație este una de o importanță mult mai mare decât oricare dintre celelalte două 
menţionate mai înainte.” În mod analog, în Enquiry, Hume arată că nu se poate 
defini conceptul de cauză „fără a include, ca parte a definiţiei, o conexiune 
necesară cu efectul său.”*” Aceasta înseamnă, după cum subliniază Norman Kemp 
Smith, că Hume întâmpină dificultăți în tentativa sa de a oferi o soluție simplă şi 
rapidă problemelor ridicate de chestiunea cauzalitatii tocmai deoarece din start el 
refuză să accepte ca adecvată orice interpretare a raportului de cauzalitate ca fiind 
unul de simplă regularitate a succesiunii: „Desigur că el este gata să admită că 
succesiunea şi contiguitatea sunt tot ceea ce poate fi observat vreodată în oricare 
caz izolat, şi tocmai asupra acestui lucru insistă el cu deosebire [...] Dar aceasta nu 
îl conduce la concluzia că nu există determinare cauzală (causal agency), şi că ceea 
ce a fost luat drept aceasta este de fapt simpla constanta ori uniformitate a 
succesiunii. Dimpotrivă, el este convins că este vorba despre o formă de conexiune, 

şi mai departe, că este o conexiune necesară, iar tocmai aceasta necesitate e aceea 
care reprezintă diferenţa esentiala.”** 

Faptul că filosoful scoţian insistă în aceste comentarii asupra ideii că nu doar 
contiguitatea spațială şi succesiunea temporală, ci și conexiunea necesară dintre 
cele două obiecte reprezintă condiții necesare ale existenței unei relaţii de 
cauzalitate i-a nedumerit pe comentatori, care s-au întrebat de ce această ultimă 
condiţie, poate cea mai importantă, nu este menţionată explicit în nici una dintre 
cele două definiţii. Mai mult decât atât, Hume argumentează că, pentru ca noi să 
putem înțelege ideea de conexiune necesară, trebuie să nu pierdem din vedere 
faptul că ea, împreună cu toate ideile noastre, „nu sunt decât copii ale impresiilor 
noastre, sau cu alte cuvinte că este imposibil pentru noi să gândim vreun lucru pe 
care nu l-am perceput anterior, fie prin simţurile noastre externe, fie prin cel 
intern”. Dacă este vorba despre o idee complexă, compusă, ea trebuie să provină 
din impresii complexe, iar dacă e o idee simplă, să provină dintr-o impresie 
simplă.“ Impresia care produce ideea de conexiune necesară, afirmă Hume, nu 
poate să fie una provenită din activitatea simțurilor externe, astfel că „ea trebuie să 
fie derivată dintr-o impresie internă, ori o impresie a reflectiei. Nu există însă nici o 
altă impresie internă care să aibă legătură cu acest lucru, afară de acea înclinație, 
produsă de obisnuinta, de a trece de la un obiect la ideea despre cel care îl însoţeşte 
în mod obişnuit. Aceasta este, prin urmare, esenţa necesității.” Sau, cum se 
exprimă în Enquiry, „această conexiune, prin urmare, pe care o simțim în minte, 
această tranziție firească a imaginaţiei de la un obiect către insotitorul său obișnuit, 
este sentimentul sau impresia din care derivăm ideea de putere sau conexiune 
necesară. Nu e vorba despre nimic altceva.” Cu toate acestea, D1 nu face nici o 
referire la această impresie ori la modul în care ea determină apariția ideii de 
conexiune necesară, care apare doar în formularea din D2, ceea ce îl face pe Garrett 
să concluzioneze că Hume fie admite doar pe D2, fie nu consideră nici una dintre 
definiţii ca fiind adecvată”. 

(5) În ceea ce privește definiția D2, în afară de argumentul pe care tocmai 
l-am prezentat, legat de sursa ideii de conexiune necesară, Hume nu face prea 
multe consideratiuni care să clarifice modul în care el evaluează corectitudinea 
acesteia. Cu toate acestea, în partea a H-a a celei de-a şaptea secţiuni din Enquiry, 
el face o remarcă în scopul clarificării ideii de conexiune cauzală care poate fi 
considerată ca un argument în favoarea ideii că el este convins de corectitudinea 

definiției D2: „Atunci când spune, prin urmare, că un obiect este conectat cu un 
altul, nu înţelegem nimic altceva decât că ele au dobândit o legătură în mintea 
noastră şi că se naște o inferenta prin care fiecare dintre ele devine o dovadă a 
existenţei celuilalt.” 

(6) Există însă şi o serie de argumente suficient de puternice care să ne facă 
să respingem ideea că Hume consideră că D2 este o definiţie corectă a ideii de 
conexiune cauzală. Mai întâi, atrage atenţia faptul că, deși D2, spre deosebire de 
DI, face referire, chiar dacă într-o formulare diferită, la existenţa acelei 
„determinări a gândirii” care face mintea să treacă de la o impresie internă la ideea 
de conexiune necesară, această menționare a faptului că mintea se auto-determină 
în acest mod dă naştere la o altă dificultate, sesizată de către mai mulți 
comentatori.“ Dificultatea vine din faptul că in D2 se vorbeşte despre un obiect a 
cărui idee determină mintea (sau conduce mintea, în formularea din Enquiry) sa 
formuleze o idee despre un al doilea obiect, şi de asemenea despre un obiect ce 
provoacă o impresie care determină mintea să formeze o idee vie despre un al 
doilea obiect. În acest context, se pare că „a determina” sau „a conduce” sunt 
sinonime ale verbului „a cauza”. De altfel, Hume vorbeşte despre faptul că nu 
există în metafizică idei mai obscure decât cele de „putere, forță, energie ori 


conexiune necesară”"f, „eficacitate, agenție, putere, forță, energie, necesitate, 


conexiune şi calitate productiva’*’, despre care consideră că sunt „aproape 
sinonime (nearly synonimous)”. În aceste condiţii, continuă el, „ar fi o absurditate 
să ne folosim de unul dintre ele pentru a defini pe ceilalti”**. Însă tocmai acest 
lucru se întâmplă în definiţia D2, unde Hume încearcă să definească ideea de 
legătură cauzală utilizând conceptele menționate mai înainte, despre care el însuşi 
crede că sunt sinonimele acesteia, astfel că definiţia devine circulară. Este sigur că 
el însuşi a observat acest lucru, deoarece o spune explicit in Enquiry: „Oricine 
încearcă să dea o definiţie cauzei [...] va fi obligat fie să intrebuinteze termeni 
ininteligibili, fie unii care sunt sinonimi cu termenul pe care încearcă să îl 
definească.” Termenul în discuţie este tocmai acela de cauză: „Astfel, dacă e să 
definim cauza, ea este ceea ce produce un lucru, şi este uşor de observat ca 
producerea este sinonimă cu cauzarea.”“ Din acest motiv, fiind conștient că îl va 
expune la pericolul de a comite eroarea circularitatii, e de presupus că Hume nu 


admite definiția D2 ca fiind aceea corectă. 

În al doilea rând, ipoteza că Hume ar avea această concepție referitor la D2 
pare plauzibilă dacă punem problema consistentei sale cu alte idei pe care el le-a 
susținut în cuprinsul celor două scrieri despre care vorbim aici. Astfel, de exemplu, 
Hume vorbeşte despre faptul că o serie întreagă de cauze operează „în secret”, 
adică în afara posibilităților noastre de percepere, cum e cazul cu „o diversitate de 
resorturi şi principii care sunt ascunse, fie pentru că sunt microscopice, fie prea 
îndepărtate”.”" Însă dacă aceste resorturi și principii nu sunt perceptibile, atunci ele 
nu pot da naştere nici unei impresii în minte, și nici asocierii mentale dintre ideea 
despre cauză şi ideea despre efect, astfel că, în conformitate cu definiția D2, ele nu 
sunt în cele din urmă cauze. Ideea existenţei cauzelor ascunse nu este, prin urmare, 
consistentă cu D2. 

În al treilea rând, observă Garrett, definiţia D2 pare să aibă o serie de 
implicaţii care sunt prea puţin plauzibile pentru ca un gânditor atât de perspicace 
precum Hume să le poată accepta. Astfel, considerarea ca validă a acestei definiții 
ne constrânge să admitem că: (a) un lucru poate fi considerat în mod justificat ca 
fiind cauza altuia, chiar dacă asocierea mentală dintre cele două se face numai în 
urma observării unui singur caz, nereprezentativ, în care ele se găsesc în relaţie; (b) 
că existența ori non-existenta unei relații cauzale este o chestiune subiectivă, 
relativă la fiecare minte individuală, de îndată ce o persoană poate face o asociere 
mentală între două obiecte, pe care o alta nu o face; (c) că în absenţa unor minţi 
care să le observe, nu ar putea exista nici un fel de relaţii cauzale. 

În legătură cu aceste dificultăți, Hume afirmă că „privitor la ceea ce s-ar 
putea spune aici, şi anume că operațiile naturii sunt independente de gândirea si 
rationamentele noastre, eu admit acest lucru. În acord cu aceasta, am observat că 
obiectele se află unele fata de altele în relații de contiguitate şi succesiune, că 
obiecte asemănătoare pot fi observate în mai multe cazuri ca aflându-se în astfel de 
relații, şi că toate acestea sunt independente de operaţiile intelectului şi anterioare 
acestora.” De aici rezultă că el a observat imediat caracterul putin plauzibil al 
consecințelor ce decurg din D2, că a considerat că trebuie să le respingă, astfel că 
este obligat ca odată cu ele să respingă si definiția D2. 

(7) Cu privire la încercările sale de a explicita relația de conexiune cauzală, 
Hume atrage atenţia că orice tentativă de a formula o definiție a ei este afectată de 
o limitare fundamentală, iar noi „nu putem remedia acest inconvenient sau ajunge 
la o definiţie mai bună, care să ne indice acea circumstanta aparţinând cauzei care 
realizează conexiunea cu efectul.” Limitarea constă din faptul că noi „nu avem 
realmente nici o idee despre vreo putere sau element de eficacitate ce rezidă într-un 

obiect, sau despre vreo conexiune reală dintre cauze şi efecte”*™*, că nu putem din 


principiu cunoaşte „acea energie aparținând cauzei prin intermediul căreia ea 
operează asupra efectului său.” Din acest motiv, ori de câte ori afirmăm că dorim 
să cunoaştem principiul operativ ultim ca pe ceva care rezidă în obiectul exterior, 
fie ajungem să ne contrazicem, fie să vorbim fără sens.” Cu alte cuvinte, existenţa 
acestei limitări înseamnă că nu putem spera la o definiţie mai bună decât D1 sau 
D2, care o respectă şi nu încearcă să treacă dincolo de ea, astfel că se poate afirma 
pe această bază că Hume le consideră pe ambele (sau cel puţin pe una din ele) ca 
fiind corecte şi reprezentând cele mai bune variante ce pot fi oferite în 
circumstanţele date. 

(8) Nici cu privire la această teză, însă, nu putem spune că este lipsită de 
contra-argumente, deoarece există cel puţin două motive pe temeiul cărora se poate 
nega faptul că Hume consideră că vreuna din ele ar fi aceea corectă. Primul dintre 
acestea este faptul că, aşa după cum însuşi Hume recunoaște, ambele definiţii sunt 
„derivate din obiecte străine în raport cu cauza”, ceea ce i-a determinat pe unii 
comentatori, precum Wade Robison să considere că această afirmaţie este o 
respingere explicită a ambelor definiții”. 

Al doilea motiv este acela la care se referă comentatori precum Donald 
Livingston sau Galen Strawson, care au observat că Hume insistă în repetate 
rânduri asupra faptului că „atât în cazurile cele mai obișnuite de conexiune cauzală, 
ca şi în cele mai neobişnuite şi extraordinare, noi suntem la fel de ignoranti în ceea 
ce priveşte principiul ultim care le leagă laolaltă”. Acele principii ultime sau forte 
ascunse care stau în spatele necesităţii conexiunii cauzale sunt destinate să ne 
rămână pentru totdeauna necunoscute: „Dar în ce priveşte cauzele acestor cauze 
generale, în van vom încerca să le descoperim, şi nici nu vom fi vreodată capabili 
să oferim vreo explicare satisfăcătoare a lor. Aceste principii și resorturi ultime 
sunt cu totul obscure pentru curiozitatea și cercetările oamenilor.” 

Această stare de lucruri a fost considerată incompatibilă cu aceea în care 
Hume ar admite ca valabilă oricare dintre cele două definiții, deoarece pare să 
însemne că în realitate filosoful scoţian admite un înţeles al conceptului de 
cauzalitate care implică prezenţa acestor principii şi forte ascunse şi incognoscibile, 
care ar presupune fie faptul că e necesară o definiție situată la un nivel de discurs 

mai profund decât DI si D2, fie ca, din cauza caracterului fundamental 
incognoscibil al acelor principii, o definiție a cauzalitatii nu e în cele din urmă 
posibilă. Concluzia ce urmează de aici ar fi aceea că Hume nu admite ca valabilă 
nici pe DI, nici pe D2. 


Existenţa în textele lui Hume a atâtor argumente care par să poată susține 
interpretări contradictorii ale concepţiei sale cu privire la ideea de conexiune 
cauzală au produs, după cum era de așteptat, o diversitate de perspective privitoare 
la semnificaţia fundamentală a ideii humeene de cauzalitate. Dintre acestea, Chris 
M. Lorkowski de la University of Cincinnati consideră că trei familii de interpretări 
sunt mai importante: reductionismul cauzal, care acceptă ambele definiţii oferite de 
către Hume şi le consideră ca fiind definitive, scepticismul cauzal, care consideră 
că Hume nu a rezolvat problema cauzalitatii pentru ce nu a lămurit in mod 
satisfăcător mecanismul inducției si realismul cauzal, care utilizează instrumente 
interpretative suplimentare pentru a evita această concluzie și a argumenta că ideea 
humeeană de cauzalitate este una puternică şi viabilă”! 

Familia teoriilor reductioniste, arată Lorkowski, reunește acele interpretări 
care consideră că necesitatea, cauzalitatea, puterea sunt raporturi reale dintre 
lucruri, sunt ceva ce există realmente în lumea reală, mai degrabă decât doar în 
mintea observatorului, şi nu pot fi explicate decât dacă le reducem la simple relații 
de succesiune. În lumea obiectivă, relația de cauzalitate nu înseamnă nimic altceva 
decât regularitatea conjunctiei constante dintre clase de evenimente. Aceasta este 
interpretarea cauzalitatii care a ajuns să fie numită „humeeană” în exegeza 
modernă şi contemporană. Din cauza divergenţelor de opinie privitoare la maniera 
în care trebuie înțeleasă atitudinea lui Hume față de cele două definiții ale 
cauzalitatii, precum şi relaţia dintre ele, Lorkovski consideră că putem vorbi despre 
două maniere divergente de interpretare reductionista a categoriei humeene a 
cauzalității“?. 

În prima categorie intră acele teorii care argumentează că Hume reduce el 
însuşi cauzalitatea la simplul raport de conjunctie constantă între două categorii de 
evenimente, și în consecință reduc teoria cauzalitatii la nimic mai mult decât o 
teorie a simplei regularitati a fenomenelor. În consecință, definiția D2, care se 
referă la construcția mentală a raportului de cauzalitate, nu joacă nici un rol în 
această interpretare. Autorii acestei interpretări sunt de părere fie că Hume pune un 
accent semnificativ mai mare pe D1, fie că D1 este singura definiţie pe care el o 
consideră ca fiind adecvată, fie că D2 este într-un anumit sens conținută în D1, fie 

ca D2 nu se referă la aspecte relevante din punct de vedere ontologic, astfel că ea 
nu trebuie luată în calcul atunci când se discută despre o metafizică a cauzalitatii. 
Un bun exemplu de teorie care face parte din această primă categorie este aceea 
formulată de către J.A. Robinson, în studiul său Hume's Two Definitions of 
"Cause", despre care am vorbit mai înainte.“ După opinia lui Robinson, definiția 
D2 nu reprezintă un punct de vedere diferit de cel exprimat în D1, are pur şi simplu 
un caracter explicativ, ea fiind o parte a „teoriei psihologice a asocierii ideilor’™ 
formulată de către Hume, care trebuie considerată în relație cu ideea sa dupa care 
relaţia de cauzalitate este una „naturală”. Astfel, „a spune că relaţia cauză-efect este 
o relaţie naturală înseamnă a enunta o teorie psihologică empirică ce implica acest 
lucru, adică aceea după care observarea unor perechi ordonate de ocurente 
particulare care se află una fata de cealaltă în relaţie de cauză şi efect este 
suficientă pentru a induce o asociere între ideea despre evenimente precum x şi 
ideea despre evenimente precum y.”® Din acest motiv, consideră Robinson, în acea 
parte a primei cărți din Treatise care se ocupă de problema cauzalitatii, Hume își 
asumă două sarcini: (a) analiza relației cauzale dintre evenimente și definirea ei cât 
mai clar posibil și (b) expunerea ideii că relaţia cauzală definită astfel este una 
naturală şi a consecințelor care decurg din aceasta. Prima este o sarcină de natură 
filosofică şi rezultatul ei este definiția D1, iar cea de-a doua tine de ştiinţa empirică 
(psihologia empirică) şi definiţia D2 este un produs al încercării lui Hume de a o 
duce la îndeplinire“. 

Această concentrare a atenţiei asupra definiției D1 a ajuns să fie considerată 
ca fiind destul de problematică de către o serie de cercetători, precum Fr. Dauer, 
H.O. Mounce și Fred Wilson“, care o consideră o perspectivă incompletă asupra 
discuţiei pe care Hume o face pe marginea ideii de conexiune necesară. Punerea 
accentului in mod exclusiv pe definiția D1 nu lasă la o parte doar definiţia D2, ci şi 
întreaga argumentare construită cu migală de către Hume, care conduce la ea, si 
ignoră deliberat avertismentul explicit pe care el îl formulează în Treatise, dupa 
care conexiunea necesară este mai importantă decât contiguitatea şi succesiunea 
atunci când vine vorba să înţelegem corect ideea de cauzalitate: „Ar trebui atunci 
să ne declarăm mulţumiţi cu aceste două idei, de contiguitate şi succesiune, şi să 
considerăm că ne oferă o idee completă despre cauzalitate? În nici un caz. Un 
obiect poate fi contiguu şi anterior altuia, fără a conduce la acesta. Este nevoie să 
luăm în considerare o conexiune necesară, iar această relaţie este una de o 

importanță mult mai mare decât oricare dintre celelalte două menţionate mai 
înainte.” 

O reducere a discuţiei despre cauzalitate la D1 nu înseamnă, prin urmare, 
nimic altceva decât ignorarea nivelului mental al discuţiei despre apariţia ideii de 
conexiune cauzala şi concentrarea asupra stărilor de fapt din realitate. Există însă şi 
opinii potrivit cărora acest lucru nu constituie o eroare, deoarece chiar şi în opinia 
lui Hume prima definiţie ar fi singura care prezintă relevanţă din punctul de vedere 
al metafizicii, după cum argumentează D.M. Armstrong: „Hume a discutat putin 
despre legitati. Cu toate acestea, se poate spune că el a susținut că relaţia dintre 
cauză și efect are caracterul unei legi. Lăsând la o parte componenta mentală pe 
care a descoperit-o în ideea noastră despre cauză, el a conceput relația dintre cauză 
şi efect ca pe o relaţie asemănătoare unei legi (Jaw-like relation). În mod analog, 
în exegeza sa privitoare la concepția lui Hume asupra cauzalitatii, J.L. Mackie 
susține şi el că „despre cauzalitate în măsura în care luăm la cunoștință despre ea în 
obiecte are Hume cele mai ferme si mai argumentate vederi.” 

Cea ce-a doua categorie de teorii reductioniste cuprinde acele interpretări 
conform cărora definiția D2 nu trebuie neglijată sau eliminată din sistemul 
doctrinei lui Hume despre cauzalitate. Am văzut că putem găsi argumente în 
sprijinul ideii că el consideră că ambele definiţii sunt corecte, sau cel puţin că D2 
este astfel. Chiar dacă există controverse între exegeti privitoare la relevanta 
metafizică a definiţiei D2, se poate argumenta convingător că Hume o considera 
relevantă sub acest aspect, astfel că ea trebuie inclusă în orice explicaţie a doctrinei 
humeene a cauzalitatii, dacă se dorește ca aceasta să fie completă." În consecinţă, 
această categorie de teorii reductioniste prezintă o turnură proiectivistă, deoarece 
caută să explice relaţia de cauzalitate ca fiind conjunctia constantă a evenimentelor 
plus impresia internă de necesitate a acesteia. Spre exemplu, Tom Beauchamp și 
Alexander Rosenberg argumentează că „analiza lui Hume, înţeleasă ca doctrină 
reductionista, încearcă să arate că ideea de cauzalitate este întemeiată în mod 
fundamental pe şi reductibilă la ideea de conexiune necesară, despre care se arată 
apoi că este bazată pe şi reductibilă la conexiunea mentală (tranziţia în imaginație 
determinată de obişnuinţă). Despre conexiunea la nivel mental, la rândul său, se 
arată că este fundamentată de („provine din”, în limbajul lui Hume) experiența 
unor obiecte conectate constant în același fel. În măsura in care este vorba despre 
relaţia cauzală separată de experienţă, «conexiunea» este întru totul reductibilă la 
seturi similare de obiecte conectate in mod repetat.””” 

Toate interpretările care aparţin celei de-a doua categorii sunt de acord cu 
privire la faptul că această componentă proiectivistă trebuie inclusă în explicaţie, 
însă dezacordurile între ele apar cu privire la modul exact în care ea trebuie pusă în 
acord cu doctrina humeeană în ansamblul ei, motiv pentru care avem de-a face cu o 
multitudine de interpretări reductioniste, mai degrabă decât cu o singură versiune”. 
Ideea comună tuturor acestora este aceea după care relaţia de cauzalitate, așa cum 
există ea în lumea exterioară, nu e altceva decât regularitate. Această interpretare 
reductionista nu este însă una forțată, de îndată ce maniera în care Hume însuşi își 
construieşte expunerea permite acest lucru, iar ambele definiţii, D1 şi D2, 
reprezintă variante reductioniste de concepere a relaţiei cauzale. Astfel, D1 reduce 
cauzalitatea la proximitate, continuitate şi conjunctie constantă, iar D2 o reduce la 
proximitate, continuitate şi fenomenul mental al trecerii de la ideea despre un 
obiect la ideea despre cel de-al doilea. Dat fiind faptul că întreaga argumentare a 
lui Hume culminează cu aceste două definiţii, iar argumentele ulterioare expuse in 
Treatise se bazează pe conceptele de cauzalitate introduse de aceste două definiţii, 
se poate considera că ele au o importanţă crucială în înțelegerea teoriei humeene a 
cauzalitatii, astfel că interpretările reductioniste ale filosofiei lui Hume sunt pe 
deplin justificate. Punând cele două definiții în centrul doctrinei sale privitoare la 
cauzalitate, Hume ne îngăduie să presupunem, în mod cu totul rezonabil, că prin 
cauzalitate se înţelege conjunctia constantă a unor fenomene, dublată de 
convingerea noastră că ea se va manifesta în acelaşi fel şi în viitor. 

Cea de-a doua orientare de gândire constituită în contextul demersurilor de 
interpretare a teoriei humeene a cauzalității este scepticismul cauzal. Membrii 
acesteia atribuie aceeași importanță pasajelor la care se referă şi reductionistii, dar 
preferă să le interpreteze din perspectivă epistemologică, și nu ontologică”. În loc 
să considere că argumentatia lui Hume poate fi interpretată drept o reducere a 
cauzalitatii la semnificaţia ei ontologică, scepticismul cauzal preferă să se preocupe 
de limitările inerente la care este supusă cunoaşterea umană în ceea ce priveşte 
relaţia de cauzalitate, în condiţiile în care aceste limitări sunt legate de identificarea 
gândirii inductive ca sursă a cunoaşterii și de imposibilitatea de a întemeia în sens 
riguros principiul uniformitatii naturii. 

După cum argumentează Hume în secţiunea a IV-a din Enquiry, „toate 
obiectele raţiunii ori cercetării umane pot fi împărțite în două categorii, relații între 
idei şi chestiuni de fapt (matters of fact)”. Chestiunile de fapt, la rândul lor, pot fi 
de două feluri: unele care sunt accesibile experienţei directe, prezente ori trecute, şi 
altele care nu sunt observabile în mod direct, cum e cazul cu cele la care se referă 

predictiile și cu legile naturii, pe care acestea se sprijină. În ceea ce priveşte a doua 
categorie, dat fiind că nu sunt observabile în mod nemijlocite, cunoaşterea lor nu e 
posibilă decât pe cale indirectă, si anume prin derivarea lor din cele accesibile 
experienței, pe calea inducției. Dar inducția ca procedeu are nevoie de un 
fundament, care nu poate fi altul decât principiul uniformitatii naturii, ce nu poate 
fi însă demonstrat, ci doar asumat. În cele din urmă, arată Hume, „orice 
raționament privitor la o chestiune de fapt pare să fie fundat pe relaţia dintre cauză 
şi efect. Numai cu ajutorul acestei relaţii putem trece dincolo de evidențele 
memoriei și simţurilor noastre.””° 

Dacă acceptăm interpretarea de sorginte epistemică, atunci trebuie să 
admitem că Hume este obligat să ajungă la o concluzie de natură sceptică în ceea 
ce priveşte sursa impresiei noastre referitoare la necesitatea legăturii dintre cauză şi 
efect. Dacă se admite că relația de conjunctie constantă, acompaniată sau nu de 
componenta suplimentară a determinării mentale reprezintă în cele din urmă 
conținutul pe care îl putem atribui conceptului de cauzalitate, atunci dispare 
posibilitatea de a vorbi despre vreo acceptie metafizică a necesităţii cauzale, şi 
odată cu ea, şi orice pretenţie de întemeiere rațională a inferentelor cauzale. Faptul 
că avem experiența conjunctiei constante a două categorii de evenimente permite 
doar instituirea unei necesități de factură proiectivă, însă ea nu oferă putere 
predictivă deoarece nu este nimic altceva decât un produs al minţii. Dacă vom 
limita ideea de cauzalitate la ceea ce Hume ne oferă în definițiile D1 şi D2, atunci 
caracterul ei necesar nu e decât o proiecție mentală, întemeiată în cele din urmă pe 
principiul uniformitatii naturii, care însă nu poate fi demonstrat niciodată, astfel că 
nu ne permite formularea nici unei predicții justificate”. 

Consecința necesară care decurge de aici este scepticismul, care ne obligă să 
considerăm că, sursa cunoașterii fiind inducția, nu există nici un fel de cunoştinţe 
care să nu fie derivate imediat din memorie ori din simţuri. Dacă vom limita 
cauzalitatea la conjunctia constantă, atunci dispare orice posibilitate de a întemeia 
inferenta cauzală, ceea ce conduce argumentarea lui Hume la inevitabila sa 
concluzie sceptică. În opinia exegetilor care optează pentru scepticismul cauzal, 
trebuie să acceptăm ideea că filosoful scoțian a ajuns în cele din urmă la concluzia 
după care nu putem, în cele din urmă, să ajungem la cunoştinţe certe întemeiate pe 
raționamente cauzale, deoarece acestor raționamente le lipseşte din principiu o 
justificare satisfăcătoare. De îndată ce necesitatea conexiunii cauzale nu e 
întemeiată raţional în nici un fel, iar prin inducţie am văzut de asemenea că nu 
poate fi întemeiată, urmează că, în conformitatea cu această interpretare, nu se 
poate ajunge niciodată la cunoştinţe despre chestiuni de fapt care să nu fie în mod 

nemijlocit date in experiență, deci nu putem funda nici un fel de legi ale naturii. 
Aceasta este, de altfel, si interpretarea pe care o propune si D.M. Armstrong: ,,Sa 
presupunem, oricum, ca legile naturii sunt concepute ca simple uniformitati 
humeene. Atunci, sustin eu, aceasta explicatie a necesitatii rationalitatii inductiei 
trebuie să eşueze. În acea perspectivă, legea nu este nimic mai mult decât o 
conjunctie a manifestărilor sale observate cu manifestările sale neobservate. O 
astfel de lege nu este o explicare a observaţiilor. Într-adevăr, aşa cu şi Hume și-a 
dat seama, adevărata formă a inferentei inductive devine atunci o simplă inferenta 
de la cazurile observate la cazurile neobservate. Şi, dat fiind că legea înseamnă 
tocmai cazurile observate plus cazurile neobservate, cred că Hume a fost îndreptăţit 
să afirme că acea inferent este o inferență iraţională [...] În viata de zi cu zi 
presupunem fără prea multă chestionare că ele sunt raţionale. Hume a negat însă că 
sunt rationale. Acest lucru constituie scepticismul său inductiv.”” 

Dificultatea cea mai importantă care afectează această interpretare sceptică 
este însă chiar faptul că în textele lui Hume se pot găsi argumente care să o infirme. 
Astfel, chiar din primele paragrafe din Treatise, acolo unde discută despre sursele 
ideilor noastre şi introduce ideea că ele sunt copii ale impresiilor senzoriale, Hume 
construieşte, plin de încredere în metoda sa, o inferenta cauzală inductiva destinată 
să demonstreze acest lucru, în finalul căruia se afirmă că: „Pe de altă parte, 
observăm că orice impresie, fie ea despre minte, fie despre corp este urmată în mod 
constant de o idee, care se aseamănă cu ea, şi care diferă de ea numai în ce priveşte 
gradul de forță şi vivacitate. Conjunctia constantă a perceptilor noastre 
asemănătoare reprezintă o dovadă convingătoare că unele sunt cauzele altora. lar 
această prioritate a impresiilor este de asemenea o dovadă a faptului că impresiile 
sunt cauzele ideilor, și nu ideile cele ale impresiilor.”” 

În mod analog, în partea secundă a Sectiunii a V-a din Enquiry, Hume reia 
problema rationamentului cauzal inductiv despre care continuă să considere că nu 
are o întemeiere rațională, dar identifică şi o motivaţie a acestei stări de lucruri în 
capacităţile limitate ale gândirii noastre: „Nu este probabil ca această operaţie a 
minţii noastre, prin care inferăm efecte similare din cauze similare şi vice versa, 
care este atât de esențială subzistentei tuturor creaturilor umane, să fie încredințată 
facultăţii deductive a raţiunii noastre, care e atât de înceată în operațiile sale [...] si 
în cel mai bun caz, la orice vârstă si în orice perioadă a vieţii umane este extrem de 
susceptibilă de erori şi greşeli."* Din acest motiv, consideră el, nu trebuie să ne 
mirăm ca inferenta cauzală nu are un fundament rational, ci să înţelegem că este 
„mult mai conform cu înţelepciunea naturii” ca acest tip de operaţie mentală să fi 

fost încredinţat „unui instinct sau unei tendințe mecanice, care poate fi infailibila în 
operaţiile sale”, care poate fi utilizată încă din primele momente ale vieții și este 
independentă de laborioasele operaţiuni ale minţii. „După cum natura ne-a învăţat 
utilizarea membrelor fără a ne oferi cunoaşterea muşchilor şi nervilor prin care 
acesta e actualizată, tot astfel ne-a implantat un instinct ce face gândirea să 
avanseze pe un parcurs paralel cu ceea ce ea a stabilit în cazul obiectelor 
exterioare, deşi noi nu cunoaștem acele puteri și forte de care depind în totalitate 
regularitatile şi succesiunile obiectelor.” 

Cea de-a treia direcţie exegetică de interes pentru maniera în care doctrina 
humeeană a cauzalitatii a fost interpretată este așa numita „nouă tradiție” (the New 
Hume tradition), care începe odată cu publicarea monografiei lui Norman Kemp 
Smith din 1941, The Philosophy of David Hume”. Aceasta inaugurează 
interpretarea numită „realism cauzal”, care contrazice atât reductionismul, cât si 
scepticismul, argumentând că enunturile privind relaţia cauzală nu sunt reductibile 
la alte tipuri de enunturi, iar valoarea lor de adevăr este principial cognoscibilă. 
Această nouă interpretare, arată Lorkowski, se bazează pe acceptarea a două 
distincţii despre care realiștii susțin că însuși Hume le-a înțeles și le-a respectat 
într-o manieră riguroasă, iar reductionistii şi scepticii, care contestă interpretarea 
realistă sunt cei care nu acceptă tocmai acest lucru®’. 

Prima distincţie este aceea la care se referă Galen Strawson atunci când 
argumentează că interpretările anterioare „nu reuşesc să distingă în mod clar între 
două noţiuni fundamental diferite, una ontologică (O) şi una epistemologică (E). 
Simplu spus, nu reuşeşte să distingă suficient între (O) cauzalitate aşa cum există 
ea în obiecte şi (E) cauzalitate în măsura în care noi o cunoaştem noi ca existând in 
obiecte.” Conform lui Strawson, această distincţie este crucială pentru 
interpretarea realistă deoarece teoria humeeană a cauzalitatii „este doar o teorie 
despre (E), şi nu despre (0). În măsura în care este vorba despre (0), Hume crede 
cu fermitate şi pe baza unor mai mult decât suficient de bune temeiuri, în existența 
a ceva precum necesitatea naturala.”*° 

Ceea ce afirmă realiștii în consecința operării acestei distincţii între nivelul 
stărilor de lucruri şi nivelul cunoştinţelor despre stările de lucruri este pur şi simplu 
că trebuie să acceptăm că Hume nu vorbeşte despre raportul de cauzalitate dintre 
obiecte, ci doar despre ceea ce noi putem cunoaște privitor la acesta, astfel că teoria 
sa este una epistemologică, şi nu una ontologică. Consecința imediată este aceea că 

se poate spune că, deşi Hume afirmă că putem cunoaște anumite lucruri despre 
cauzalitate, nu înseamnă că ea se reduce la ceea ce noi cunoaştem, ci poate să 
însemne mai mult decât atât, ceea ce explică şi insatisfactia sa legată de definițiile 
D1 şi D2, care par să nu surprindă corect esența cauzalitatii, si fac necesare 
revenirile repetate asupra acestei chestiuni. Date fiind rezervele sceptice 
manifestate în mod frecvent de către filosoful scoțian în raport cu metafizica 
speculativă, este greu de crezut că el este înclinat să comită eroarea epistemică de a 
considera că ceea ce e conţinut în cunoaştere este realitatea însăşi. În partea finală 
din Enquiry, unde discută despre scepticism, Hume arată că nu putem argumenta 
suficient de convingător în favoarea ideii că există o similaritate principială între 
ideile noastre gi stările de lucruri la care ele trimit, astfel că nu putem afirma că ele 
reflectă într-adevăr realitatea: „nimic altceva nu poate exista în minte, în afară de o 
imagine sau percepţie, iar simţurile sunt doar căile prin care aceste imagini ne sunt 
date, fără a fi capabile de a realiza vreo legătură imediată între minte si obiect.” 

Faptul că Hume urmărește aspectul epistemic al problemei cauzalitatii, si nu 
pe cel ontologic pare să fie susţinut şi de faptul că el încearcă in Treatise să 
realizeze o investigaţie a modului în care ideea de conexiune cauzală apare în 
mintea noastră, urmărind, în baza convingerii sale după care ideile sunt copii ale 
impresiilor senzoriale, să identifice acele impresii care reprezintă originea acesteia. 
Cu alte cuvinte, interesul său se îndreaptă mia degrabă către ideea de cauzalitate, 
decât către cauzalitate aşa cum apare ea în lumea exterioară: „pentru început, 
trebuie să ne ocupăm de ideea de cauzalitate și să vedem din ce origine este ea 
derivată. Este imposibil să gândim corect fără a înţelege perfect ideea despre care 
gândim, şi este imposibil să înțelegem perfect vreo idee fără a o urmări până la 
originea sa şi a examina impresia primară din care ea provine. Examinarea 
impresiei conferă claritate ideii, iar examinarea ideii oferă claritate gândirii 
noastre.” 

Problema care apare aici, arată Lorkowski, e aceea că, dacă acceptăm că 
Hume nu vorbeşte despre ceea ce este, ci doar despre ceea ce noi putem să 
cunoaştem, atunci realismul cauzal va avea dificultăţi în a-şi argumenta teza 
fundamentală, anume aceea că pentru filosoful scoţian există realmente conexiuni 
cauzale, dincolo de simplele raporturi de conjunctie constantă. Aceasta este o 
susținere ontologică tare, pentru argumentarea căreia este nevoie de introducerea 
celei de-a doua distincţii despre care realistii afirmă că este explicită în scrierile 
humeene. Este vorba despre distincţia dintre ,,concepere” (conceiving) ori 
„imaginare” (imagining) şi „concepere neclară” sau „presupunere” (supposing). Ea 
vizează faptul că, în genere, atunci când gândim o anumită noţiune, putem face 


5 E, p. 152. 
37 T, pp. 74-75. 


Categoria cauzalitatii la David Hume 175 


acest lucru pe două niveluri de claritate: putem avea o ,,concepere” clară si 
distinctă a sa, de tip cartezian, sau putem avea doar o concepere neclară, vagă, 
incompletă, o „presupunere”.58 Ideile simple sunt cele clare şi distincte, desi nu la 
fel de vii precum impresiile din care provin, și pot fi combinate pentru a constitui 
idei complexe. În unele cazuri, ele se combină într-o manieră coerentă și formează 
idei complexe clare, în timp ce în alte situaţii acest lucru nu se întâmplă, fie pentru 
că nu înţelegem cum se leagă între ele ideile simple, fie pentru că ideea complexă e 
incompletă. Aceste tentative de idei complexe sunt „presupunerile”, care rămân 
amalgamuri de idei simple lipsite de unitate şi coerență, iar consecinţa este aceea că 
noi putem concepe limpede ideile clare, şi putem doar „concepe neclar” noțiunile 
incomplete. 

Realistii utilizează această idee în două moduri, arată Lorkowski. Mai întâi, 
ei argumentează că acele afirmaţii ale lui Hume în care el arată că noi nu putem 
avea nici un fel de idee referitoare la puterea sau forţa care stă în spatele conexiunii 
dintre cauză şi efect reprezintă enunturi ale modului în care noi concepem 
cauzalitatea. În ele ni se spune că nu putem avea o idee clară şi distinctă despre 
acea forță, iar singurul lucru despre care putem avea o astfel de idee este conjunctia 
constantă a evenimentelor. Aceasta nu înseamnă însă că nu putem avea niciodată o 
idee mai bună despre cauzalitate din cauza faptului că de această dată noţiunea 
noastră e neclară, ceea ce atenuează oarecum impactul pasajelor în care 
scepticismul lui Hume privitor la posibilitatea construirii unei idei adecvate despre 
cauzalitate este mai pronunțat. Cel de-al doilea mod în care realiştii fac uz de 
distincţia aceasta este insistența lor asupra faptului că noi putem cel puţin să 
concepem neclar, să presupunem (în sensul definit aici) existența unei cauze reale 
chiar dacă noţiunea ne este opacă, ceea ce înseamnă să ne mulțumim cu un 
consimtamant doxastic, adică cu credinţa neîntemeiată riguros rational în existența 
cauzalitatii, dat fiind că nu există nici un motiv de natură logică sau epistemica in 
virtutea căruia să fie contadictoriu a crede un lucru despre care avem doar o idee 
neclară. Hume contestă faptul că putem avea vreo idee clară și distinct concepută 
despre ceea ce se află dincolo de conjunctia constantă a evenimentelor, dar nu 
contestă că putem avea o idee neclară despre aşa ceva. 

Acest lucru însă conduce la o dificultate majoră impusă de interpretarea 
realistă, arată Lorkowski: chiar dacă admitem că Hume nu doar acceptă acestă a 
doua distincție, dar şi că faptul acesta îl face să considere că noi putem concepe 
neclar (presupune) o idee de necesitate cauzală care să fie suficient de solidă, cum 
anume se împacă acest lucru cu scepticismul declarat al filosofului scoţian, care ar 
trebui să îl constrângă să manifeste reţinere fata de orice trece dincolo de simpla 
conjunctie constantă între evenimente? Cel mult, Hume ar putea admite ca 

posibilitate existenţa raportului de conexiune necesară, însă nu ar putea considera 
că aceasta tine de natura reală a lumii, şi să rămână pe poziţii sceptice în acelaşi 
timp”. 

Dincolo de această dificultate, consecințele adoptării acestui punct de vedere 
sunt două. Mai întâi, ea permite o justificare a interpretării conform căreia Hume 
considera într-adevăr că simpla „presupunere” sau idee concepută neclar este 
potrivită pentru a fi acceptată ca o convingere. În al doilea rând, ea permite să se 
răspundă obiectiilor sceptice la care ne conduce „interpretarea tradițională” 
privitoare la întemeierea rationamentului cauzal pe inducție. Aceasta înseamnă ca 
ne oferă o modalitate de a justifica rationamentele si convingerile de natură cauzala 
în ciuda faptului că acestea nu au și nu pot avea o întemeiere rațională. 
Raționamentul inductiv nu are un fundament rațional, după cum subliniază şi 
Hume: „rațiunea nu ne poate indica niciodată legătura dintre un obiect şi altul, deși 
e ajutată de experiență şi de observarea conjunctiei lor constante în toate 
împrejurările trecute. De aceea, atunci când mintea trece de la ideea sau impresia 
despre un obiect la ideea sau convingerea despre celălalt nu este determinată de 
rațiune.” În aceste condiţii, realismul cauzal îi oferă lui Hume posibilitatea de a 
afirma ceva de rațiunea nu poate întemeia, si face acest lucru deoarece considera ca 
este singura cale posibilă prin care doctrina lui Hume poate rămâne consistentă. 
După cum afirmă Norman Kemp Smith, „credința în acţiunea cauzală este, 
argumentează Hume, în egală măsură naturală și indispensabilă, iar el recunoaște în 
mod deschis existența cauzelor «secrete», care acţionează independent de 
experienţă.” 

Etica, lucrarea capitala a lui Spinoza, reprezinta incercarea unica in gandirea 
epocii moderne de a modela filosofia după metoda consacrată in Elemente de 
geometrie ale lui Euclid. Teza pe care autorul Eticii a fundamentat demonstrarea şi 
prezentarea după metoda geometrică a componentelor majore ale filosofiei sale a 
fost că geometria şi metoda organizării axiomatice deductive „atrage după sine 
dominaţia în domeniul raţiunii”. Ca atare, organizarea axiomatică deductivă în care 
Spinoza a prezentat teoria sa metafizică (despre Dumnezeu şi despre natura şi 
originea sufletului), psihologică (despre originea şi natura afectelor), epistemolo- 
gică şi teoria libertăţii umane (despre sclavia omului şi puterea afectelor, despre 
puterea intelectului şi liberatea omului) a făcut din Etica unul dintre textele cele 
mai dificile ale istoriei filosofiei, atât în planul limbajului, cât şi al structurii. 
Aceasta întrucât, în ciuda formalizării maxime şi a „raționalismului strict” în care 
este plasat studiul pasiunilor, acţiunilor şi libertăţii umane, Etica cuprinde o „parte 
nongeometrică”, cea a scholia, redactată într-un stil relaxat, ca şi numeroase 
enunturilor „eliptice, fragmentare, incoerente şi adesea... enigmatice şi 
ininteligibile”. 

Studiul de faţă îşi propune să prezinte două perspective complementare de 
interpretare a resorturilor teoretice ale opțiunii metodologice spinoziene: cea 
doxografică, care susține „relaţia logică” dintre explicarea cauzală naturalistă a lui 
Spinoza şi prezentarea geometrică în „varietate” sintetică, şi cea de factură 
monografică, care nuanţează semnificativ intenţia metodologică spinoziană de 
maximă axiomatizare a construcției sale filosofice. Asumptia mea este că, prin 
metoda sa geometrică, Spinoza a asumat condiția filosofului radical rationalist, 
„avangardist, rebel şi subversiv”, critic al tradiţiei şi al filosofiei acceptate, şi, 
deopotrivă, condiţia de exponent al unei matrici ideatice „mult mai vechi”, de 
sorginte iudaică şi marrano. 


Ethica geometrica 


Cuprinderea în titlul Eticii a specificatiei ordine geometrico demonstrata a 
avut desigur menirea de a indica faptul că opţiunea pentru metoda „de investigare 


! Academia Română, Institutul de Ştiinţe Politice şi Relaţii Internaţionale. 

şi expunere ştiinţifică a matematicienilor”” — considerată cea mai bună şi sigură 
cale de cercetare şi transmitere a adevărului pornind de la fundamentul cunoaşterii 
certe — conferă caracter ştiinţific lucrării şi asigură recunoaşterea publică a acestui 
caracter”. Ca atare, această opțiune exprima asumarea tezei lui Descartes în privinţa 
rolului metodei geometrice: constituirea metafizicii ca ştiinţă exactă prin aplicarea 
metodei care conduce la obținerea certitudinii absolute. Astfel, prin ordine 
geometrico demonstrata Spinoza indica „autoritatea” independentă de „autoritatea 
intrinsecă a textului” care concura esenţial la constituirea valorii lui ştiinţifice. În 
privinţa statutului acestei ordine geometrico însă exegeza spinoziană a ultimului 
secol a cristalizat două importante linii de argumentare: una, situabilă în tradiția 
şcolii de sorginte doxografică, care a susținut existenţa unei puternice legături între 
prezentarea geometrică şi sistemul filosofic spinozian; cealaltă, circumscrisă şcolii 
monografice, dimpotrivă, a considerat metoda geometrică doar o „formă de 
redactare”, o „configuraţie exterioară” menită să „stea” pentru „un conţinut nou”, 
revoluţionar şi contestabil în cel mai înalt grad. Prima linie de interpretare este 
ilustrată în principal de Martial Gueroult şi de gânditori precum Emmanuel 
Levinas, Alan Donagan, Graeme Hunter, Errol Harris, Nancy Lavene ş.a. Cea de a 
doua se leagă în cea mai mare măsură de contribuţia lui Harry Austryn Wolfson şi 
de cea a unor istorici ai filosofiei precum Leo Strauss, Lewis Samuel Feuer, 
Yirmiyahu Yovel (care le este îndatorat din acest punct de vedere lui Carl Gebhardt 
şi Israel Revah). Pentru prima linie de interpretare, Ethica lui Spinoza este 
geometrică întrucât modul geometric de expunere a argumentului ontologic al 
existenței lui Dumnezeu urmează modul în care Spinoza a înţeles existența: 
necesitarist, determinist, liniar. Pentru cea de-a doua linie de argumentare, Ethica 
lui Spinoza, dincolo de „forma exterioară” geometrică, este absconsă, disimulantă, 
aluzivă, eliptică, imanentismul Substantei reprezentând o camuflare a respingerii 
transcendentei divine. 


> Aşa cum se aminteşte adesea în interpretările consacrate metodei geometrice a Eticii, desi 
matematica nu este identică cu geometria şi termenii nu sunt interşanjabili, în acest context diferența 
lor specifică este estompată, dat fiind că geometria euclidiană, care a constituit pentru un timp 
îndelungat ,,culminatia rationarii matematice exacte”, a constituit pentru Spinoza modelul principal de 
referință. În perspectiva istoriei ştiinţei, „îndepărtarea” de geometria lui Arhimede şi Euclid, începută 
de „revoluţia matematică” din secolul al XVI-lea şi continuată prin „cotitura către algebră” — datorată 
lui Descartes şi geometriei sale analitice, care unifica algebra cu geometria, mai precis conecta 
ecuaţiile şi formulele algebrice cu figurile şi formele geometrice — s-a realizat ca atare mai târziu. 
Vezi in acest sens Piet Steenbakkers, “The Geometrical Order in the Ethics”, The Cambridge 
Companion to Spinoza’s Ethics, edited by Olli Koistinen, Cambridge University Press, Cambridge 
Collections Online, 2010, p. 45. 

3 Întrucât „...matematica, știința esentelor şi proprietăţilor figurilor, nu a scopurilor, [a] 
dezvăluit oamenilor şi alte temeiuri... prin care oamenii puteau ajunge... să fie conduşii la adevărata 
cunoaştere a lucrurilor”. Baruch Spinoza, Etica demonstrată după metoda geometrică şi împărțită în 
cinci părți, traducere în limba latină, studiu introductiv şi note de Alexandru Posescu, Bucureşti, 
Editura Ştiinţifică şi Enciclopedică, 1981, I, Prop. XXXVI, Adaos, p. 43. 

Înainte de Ethica, Spinoza a recurs la metoda geometrică in Renati Des 
Cartes Principiorum philosophiae partes prima et secunda more geometrico 
demonstratae. Accesserunt Cogitata metaphysica (1663). Descartes insusi a apelat 
la această metodă in Responsionibus auctoris, răspunsul dat celui de-al doilea „set” 
din Objectiones septimae, în care a dispus în ordine sintetică” ceea ce demonstrase 
in Meditationes de prima philosophia in quibus Dei existentia et anima humanae a 
corpore distinctio demonstrantur (1641) folosind ordinea analitică”. În afara 
„expunerii geometrice a lui Descates”, doar Adaosul la Scrisoarea (2) către 
Oldenburg din septembrie 1661° si prima parte a Appendix-ului’ cu care se încheie 
Tractatus brevis de Deo et homine ejusque felicitate (redactat probabil cu începere 
din 1661) contin „forma geometrică” de prezentare care anunța deja Ethica — 
considerată „o culminare a genului”, „o aplicare monumentală” a metodei 
geometrice“. Desi în fiecare din aceste scrieri, cu excepţia Tractatus brevis, apare 
specificarea redactării lor „în manieră geometrică”, ele sunt diferite sub acest 
raport. Astfel, ordo geometricus a fost folosită în Anexa la Scrisoarea (2) către 
Oldenburg şi în Appendix-ul la Tractatus brevis pentru a demonstra existenţa lui 
Dumnezeu. Pe de altă parte, spre deosebire de Ethica, Scrisoarea (2) către 
Oldenburg şi Renati Des Cartes Principiorum philosophiae au un pronunţat 
caracter ,,explicativ, didactic”. 


* Sub titlul „Un argument «geometric» pentru existenţa lui Dumnezeu şi a deosebirii dintre 
suflet şi corp”. În afara acestui „răspuns” pus în ordine geometrică sintetică, lucrarea Principia 
philosophiae (1644) a fost considerată, de asemenea, o „lucrare sintetică”. E. M. Curley, de pildă, 
argumentează o astfel de încadrare luând în considerare mărturia lui Descartes din „conversaţia cu 
Burman” şi similitudinea expunerii din Principia philosophiae cu cea „geometrică, clar sintetică” din 
Objectiones —, în ciuda absenței aparatului formal. Curley arată că, spre deosebire de Meditationes 
care introduce termenii centrali într-o modalitate tipic informală, Principia, deşi nu începe ca o 
expunere geometrică standard, adică cu o serie lungă de definiții, oferă totuşi definiţii formale 
explicite pentru termenii centrali. A se vedea E. M. Curley, „Analysis in the Meditations: The Quest 
for Clear and Distinct Ideas”, în Essays on Descartes’ Meditations, edited by Amélie Oksenberg 
Rorty, Berkeley and Los Angeles, University of California Press, 1986, p. 155 sq. 

5 În finalul celui de-al doilea ,,set” din Objectiones septimae — formulate de „diverşi teologi şi 
filosofi şi transmise de părintele Marin Mersenne” şi publicate odată cu Meditationes de prima 
philosophia —, lui Descartes i se atrăgea atenţia asupra utilității prezentării „întregului argument” al 
Meditationes „într-o manieră geometrică, începând cu un set de definiții, postulate și axiome”, cu 
motivarea că această metodă ar permite „să se umple mintea ficecărui cititor astfel încât el să poată 
vedea totul dintr-o privire, ca să zicem aşa, şi să fie pătruns de conştientizarea lui Dumnezeu”. Vezi în 
acest sens Rene Descartes, The Philosophical Writings of Descartes, Volume II, translated by John 
Cottingham, Robert Stoothoff, Dugald Murdoch, Cambridge, New York, Oakleigh, Cambridge 
University Press, 1999 (1984), p. 108. Objectiones şi răspunsurile lui Descartes dau probabil măsura 
celei mai intense dezbateri din filosofia şi ştiinţa timpului care viza şi problematica metodei. 

ê Care, după cum a fost reconstituită, conţinea trei definiţii, patru axiome, trei propoziții şi o 
scolie. 

7 Care tratează Substanţa şi cuprinde şapte axiome, patru propoziţii cu demonstrarea lor şi un 
corolar. 

8 Piet Steenbakkers, “The Geometrical Order in the Ethics ”, op. cit., p. 50. 

Se impune a fi specificat că Tractatus de intellectus emendatione et de via qua 
optime in veram rerum cognitione digitur (1660), deşi nu a fost redactat după 
metoda geometrică, conţine opțiunea explicită pentru ea, ca şi cerinţele de prezentare 
deductivă a unui sistem filosofic. În fapt, în Tractatus de intellectus emendatione, 
„metoda” include două ,,parti” sau „mişcări”, anume procedura analitică şi procedura 
sintetică. „Prima parte a metodei [... constă în a deosebi şi separa ideea adevărată de 
celelalte cunoştinţe şi de a feri mintea să nu confunde ideile false, fictive şi 
îndoielnice cu cele adevărate [...]”. Pornind de aici, metoda include „întocmirea 
regulilor după care lucrurile necunoscute să fie cunoscute” conform primei norme, 
„respectarea unei ordini” şi „aplicarea cât mai perfectă”, „având ideea Existentei 
celei mai perfecte. De aceea, dintru început trebuie să ne silim mai ales să ajungem 
cât mai repede la cunoaşterea unei astfel de Existente”!”, Întrucât însă „adevărata 
ştiinţă procedează de la cauză la efecte”, aşa cum „au spus cei vechi”!!, „partea a 
doua a acestei metode” asigură obţinerea ideilor clare şi distincte — „care provin 
numai din minte, nu din simtirile întâmplătoare ale corpului” — „pentru a le reduce la 
una singură” prin „legarea” şi „ordonarea” lor, „în aşa fel încât mintea noastră, cât stă 
în putinţa ei, să redea în mod obiectiv formalitatea naturii, atât în întregul, cât şi în 
părţile ei”!?. Întrucât lucrul care există in sine sau îşi este propria cauză trebuie să fie 
cunoscut prin esenţa sa, iar lucrul care nu există în sine trebuie cunoscut prin cauza 
sa cea mai apropiată — „Căci într-adevăr a cunoaşte efectul nu este decât a căpăta o 
cunoaştere mai perfectă a cauzei”!î — concluziile nu pot fi trase din concepte 
abstracte, ci din definiţii „adevărate şi legitime”. „Calea corectă pentru a cerceta” este 
formarea ideilor plecând de la o definiţie dată, aşadar, calea sintetică. Se impune a fi 
specificat şi că Tractatus brevis, fără a fi redactat more geometrico, cu excepția 
Appendix-ului, a menţinut obiectivele din Tractatus de intellectus emendatione, fara 
a „privilegia” ordinea geometrică de expunere. Ca atare, cele două lucrări care au 
precedat Ethica nu au exprimat explicit preferința pentru o anumită formă de 
prezentare, dar au constituit o etapă de dezvoltare a gândirii spinoziene în care „el a 
experimentat deductia sistematică a filosofiei sale din Dumnezeu într-o manieră 


nongeometrică”!*. 


ETEEN 


” În care „proiectul etic” de dezvoltare a unei metode de „îndreptare a intelectului” în scopul 
atingerii „supremei perfectiuni umane” (aidoma proiectului cartezian din Discours de la méthode, 
1637), debutează cu un ton confesiv, personal, autobiografic: „După ce experiența m-a învăţat că tot 
ce se întâmplă... şi văzând că toate de care mă temeam... m-am hotărât, în cele din urmă, să cercetez... 
vedeam într-adevăr ce foloase se scot... sufletul meu era deci nelinistit...” Spinoza, Tratat despre 
îndreptarea intelectului şi calea cea mai bună care duce la adevărata cunoaştere a lucrurilor, studiu 
introductiv, traducere şi note de Alexandru Posescu, Bucureşti Editura Ştiinţifică şi Enciclopedică, 
1979, p. 6. 

19 Ibidem, p. 23. 

!! Ibidem, p. 40. 

!2 Ibidem, p. 42. 

15 Ibidem, p. 43. 

14 Piet Steenbakkers, op. cit., p. 47. 

Fata de tipul de demonstrare si prezentare folosit in Tractatus de intellectus 
emendatione et de via qua optime in veram rerum cognitione digitur, în cea mai 
mare parte a Tractatus brevis de Deo, in Tractatus Theologico-Politicus (1670) şi 
Tractatus Politicus (redactat intre 1667-1677 si ramas neterminat), cel din Ethica a 
angajat rationarea pur deductivă şi, deopotrivă, forma de prezentare!” more 
geometrico, prin această cumulare Spinoza dovedindu-se, aşa cum se afirmă 
adesea, „mai cartezian decât Descartes”. 

Spre deosebire de Descartes, care a manifestat „o atitudine ambivalentă” şi 
echivocă în privinţa adecvării şi eficacitatii unei metode maximal formalizate 
pentru demonstrarea adevărurilor metafizice, Spinoza a optat pentru varianta 
radical geometrică a metodei, cea sintetică sau axiomatic-deductivă, atât în 
demonstrare, cât şi în prezentare. Mai precis, din metoda geometrică — pe care 
Descartes a identificat-o în Regulae ad directionem ingenii cu sensul primar şi 
general a ceea ce Aristotel a numit demonstraţie ştiinţifică! — sau a inferentei 
logice", Spinoza a adoptat ,,rationarea sintetică” sau compositio, a posteriori, 
deducerea „de la cauze la efecte”, „de la clar şi simplu la obscur şi complex”, adică 
de la definiții şi axiome la concluzii. Practic, Spinoza a formulat în formă 
axiomatică un număr restrâns de definiții şi axiome sigur adevărate şi a dedus din 
ele restul filosofiei sale. Descartes, în schimb, a optat pentru metoda analitică sau 
resolutio („analiza reflexivă” sau „reflexia analitică”) sau „inducția intuitivă”, 
a priori, „raţionarea inversă, de la efecte la cauze”, de la general la particular 
(„reducerea graduală a propozitiilor complexe şi obscure la cele mai simple 
propoziţii”"5), adică metoda de „descoperire” („în ordine”, „metodică”) a „adevărurilor 


în privinţa cărora suntem ignoranti” sau metoda de construire „a noi adevaruri”!”. 


15 În „răspunsul” dat celui de-al doilea set de obiecții” formulate cu privire la Meditationes de 
prima philosophia Descartes a distins în cadrul „manierei geometrice de scriere” între ordinea sau 
metoda de demonstrare şi metoda de prezentare. Ordinea de demonstrare se reduce la principiul: 
„ceea ce este invocat înainte în orice etapă a demonstraţiei” să fie cunoscut cu necesitate, fără apelul 
de la ceva care intervine ulterior, anume soluţionarea tuturor problemelor astfel încât demonstrarea lor 
să depindă doar de ceea ce le precedă. Metoda de prezentare este circumscrisă în două varietăți: 
analiza şi sinteza. A se vedea în acest sens Rene Descartes, The Philosophical Writings of Descartes, 
ed. cit., pp. 110. 

16 Cu sensul de deducție certă, ,,inferenté pură”, raționament indubitabil „dedus rational” care 
face posibilă „desăvârşirea ştiinţei”. Vezi Descartes, Reguli utile si calre pentru îndrumarea minții in 
cercetarea adevărului, traducere Corneliu Vilt, Bucureşti, Editura Ştiinţifică, 1964, pp. 9-15 (Regula 
II şi Regula III). 

17 Pentru Descartes, ca şi pentru Spinoza, inferenta subsumează ca specii inducția şi deductia. 

18 Vezi comentariul lui Piet Steenbakkers, “The Geometrical Order in the Ethics”, op. cit., p. 48. 

19 Una dintre precizările importante pe care le-a făcut Descartes în privința diferenţei dintre cele 
două metode, analitică şi sintetică, este următoarea: „„...în a treia meditaţie, personajul din meditații 
vorbeşte de tipul de argument în care existenţa lui Dumnezeu, cauza supremă, este inferată dintr-un 
anumit rezultat al lui Dumnezeu (from some effect of God); şi după o atentă examinare a tuturor 
rezultatelor el a găsit doar unul care ar putea dovedi exitenta lui Dumnezeu, anume ideea de Dumnezeu. 

În ea, Descartes a identificat calea de descoperire a principiilor prime, ca „puncte 
de început ale oricărei demonstrații şi de avansare la alte adevăruri, de natură 
derivativă””. În expresia lui Descartes: „Analiza arată cum s-a ajuns metodic la 
[...], astfel încât dacă cititorul este dispus să o urmeze şi să fie suficient de atent la 
tot ce este prezent în ea, va realiza propriul lui [demers analitic] şi îl va înţelege la 
fel de complet ca în situaţia în care l-a descoperit-el însuşi””!. După Descartes, 
metoda analitică — care porneşte de la ceea ce este prim pentru cei angajaţi în 
cunoaştere, de la adevăruri particulare „surprinse intuitiv în experienţa interioară”, 
şi trece către concepte universale şi axiome care se relevă ca fiind implicit în ele — 
realizează ulterior, ca reflexie analitică, prezentarea, „dezvăluirea” conceptelor 
universale şi a axiomelor. Întrucît deductia include (împreună cu reflectia logică) 
rezultatele reflectiei analitice asupra ideilor înnăscute şi a axiomelor, cea mai 
adecvată definire a metodei analitice „a descoperirii” este aceea de metodă care 
„acoperă deopotrivă intuitius şi deductio, cu sensul în care aceşti termeni sunt 
folosiţi în Regulae”?. 

În ceea ce priveşte forma „literară externă” sau forma de prezentare a 
demonstraţiei, Descartes nu a stabilit explicit o legătură logică între „conţinutul 
unei filosofii şi forma literară particulară în care este ea scrisă”%. Cu excepţiile 
amintite, Descates a preferat să prezinte în forma ,,meditatiilor” „varietatea” 
analitică a metodei geometrice pentru care a optat. Spinoza, în schimb, a folosit în 
Ethica „deducerea” riguroasă „a concluziilor printr-o lungă serie de definiţii”, 
postulate, axiome, teoreme şi propoziţii”, după modelul consacrat de Euclid în 
Elemente de geometrie”. 

Prin această alegere, Spinoza a asumat deliberat „exacerbarea [metodologica] 
a cartezianismului”, dat fiind că în Objectiones septimae, publicate împreună cu 
Principia philosophiae, lucrarea pe care Spinoza a ales-o pentru expunerea 


Argumentul din a cincea meditaţie procedează a priori şi nu porneşte de la vreun rezultat. De ce atunci 
apare mai târziu în Meditaţii argumentul din ideea de Dumnezeu? Pentru că aceea este ordinea în care eu 
— sau oricum personajul din meditații — am descoperit cele două demonstraţii. În Principia am inversat 
ordinea, întrucât metoda sau ordinea descoperirii este una şi cea a expunerii este alta. În Principia scopul 
meu este expunerea şi procedura mea este sintetică”. Vezi Rene Descartes, Conversation with Burman, 
Meditation 3 [17], pp. 5-6, www.earlymoderntexts.com/.../descburm .pd. Această precizare indică 
„sensul exact în care sinteza urmând unei analize poate fi înțeleasă ca «inversare»”. Pentru această 
problemă vezi Ali Behboud, „Greek Geometrical Analysis”, Centaurus, Vol. 37, 1994, pp. 52-86. 
Murray Miles, ,,Descartes’s Method”, în A Companion to Descartes, edited by Janet 

Broughton and John Carriero, Blackwell Publishing, 2008, p. 154. 

21 Rene Descartes, The Philosophical Writings of Descartes, ed. cit., pp. 110-111. 

? Vezi Murray Miles, op. cit., p. 156. 

% Vezi Harry Austryn Wolfson, cap. „The geometrical method”, The Philosophy of Spinoza, 
Cleveland and New York, Meridian Books, The World Publishing Company, 1962, p. 54 sqq. 

4 Care exprimă idei clare şi distincte şi, de aceea, sigur adevărate, si care, ca atare, sunt 
esențiale pentru începutul unei demonstrații. 

* Datată în jurul anului 300 î. C. 

geometrică, Descartes a prezentat şi motivele inadecvării metodei sintetice în 
studierea problemelor metafizice. După Descartes, metoda sintetică poate fi utilă în 
explicarea a ceea ce este deja cunoscut, dar este „mai putin satisfăcătoare decât cea 


<99 x? 


analitică” întrucât nu conduce la „cunoaştere nouă” în privința concluziilor — „nu 


RCC eR E an 3 26 
angajează mintea celor care sunt dornici să înveţe, nu arată cum s-a fost ceva”. 


De asemenea, după Descartes, rationarea silogistică”” angajată de metoda sintetică 
conţine o „inerentă circularitate”, în condiţiile în care cunoaşterea adevărului 
concluziei particulare apare drept condiţie necesară pentru cunoaşterea adevărului 
major universal’. Ca atare, metoda sintetică, foarte potrivită pentru geometrie, „în 
prelungirea” metodei analitice, nu poate fi aplicată convenabil la subiectele 
metafizice” întrucât perceperea clară şi distinctă a principiilor fundamentale în 
metafizică necesită un efort infinit mai important decât perceperea principiilor cu 
care încep demonstrațiile geometrice şi care „sunt în acord cu ceea ce ne spun 
simțurile”. Pentru Descartes, principiile fundamentale din metafizică nu au cum să 
nu rămână apanajul celor care „se concentrează şi meditează” asupra sferei 
lucrurilor noncorporale şi care nu procedează, în manieră „dialectică”, „la 
invocarea lor în afara oricărui context, pentru a le putea contrazice cu uşurinţă, 
doar de dragul contazicerii””’, şi fără a contribui cu nimic nou la cunoaşterea 
adevărului“. Ca urmare, în răspunsul la a doua serie a Objectiones, Descartes 
consideră că — în contrast cu forma de redactare după modelul „disputelor” 
(preferate de filosofi) sau al „teoremelor şi problemelor” (îndrăgite de geometri), ce 
concretizează preocuparea pentru confruntare şi contraargumentare —, ,,meditatiile” 
(analitice) reprezintă forma cea mai „benefică” de demonstrare şi redactare în 
filosofie — „adevărata metodă, cea mai bună metodă, de instruire” — întrucât 
prezintă preocuparea pentru „cugetare”, pentru exprimarea precisă, nu cu orice pret 
sumară şi concisă. 


25 Réne Descartes, The Philosophical Writings of Descartes, ed. cit., p. 111. Argumentul este 
susținut şi în Principia philosophiae. Vezi Rene Descartes, Principiile filosofiei, traducere, studiu 
introductiv şi notă biografică de Ioan Deac, Bucureşti, Editura IRI, 2000, p. 72. 

21 De altfel, aspiraţia constantă a lui Descartes a fost de a substitui prin propria gândire (expusă 
mai târziu, în 1644, în Principia philosophiae) ştiinţa aristotelică tradiţională, „vechile metode ale 
silogismului aristotelic” (care generau „cunoaştere probabilă” şi aveau ca obiect „dialectica”). De 
aceea, demersul său a vizat fundamentarea în „noua metodă geometrică” a căii care conduce „către 
cunoaşterea adevărată şi evidentă”, la descoperirea adevărului, şi, concomitent, impunerea 
„adevărurilor geometriei” prin eliminarea cunoaşterii aristotelice a structurii logice şi ontologice a 
lumii realizată prin silogisme şi definițiile adevărate ale speciilor (puse în termeni de „gen” şi 
„diferență specifică”). 

Vezi în acest sens E. M. Curley, Descartes Against the Skeptics, Cambridge, Massachusetts, 
Harvard University Press, 1978, p. 26. Vezi, de asemenea, reluarea argumentului lui Curley în Murray 
Miles, ,,Descartes’s Method”, op. cit., p. 152. 

“9 Rene Descartes, The Philosophical Writings of Descartes, ed. cit., p. 112. 

3 Vezi, pentru raportul dintre metoda analitică şi metoda sintetică la Descartes, comentariul lui 
Murray Miles, „Descartes”s Method”, op. cit., pp. 151-154. 

Această dubla angajare „sintetică” în planul ordinii de demonstrare şi a 
metodei de prezentare, această axiomatizare matematică pe care a experimentat-o 
Spinoza a fost amplu interpretată ca încercare de a „îmbunătăţi filosofia lui 
Descartes” într-o filosofie cu statut ştiinţific consolidat. Acest statut includea, 
desigur, avantajul unei claritati mai mari, al garantării corectitudinii prin folosirea 
deductiei, al prestigiului conferit de asocierea cu matematica greacă”!. Spinoza 
urmărea, desigur, să ofere printr-o filosofie concepută şi prezentată ca 
„generalizare a matematicii” un sistem axiomatizat în care categoriile metafizice, 
psihologice şi etice să fie deduse în mod „inevitabil” din natura lucrurilor şi să fie 
exprimate în definiții. Analog modului în care în geometrie concluziile rezultă 
inevitabil din axiome, în filosofia spinoziană a Eticii — întrucât „Ordinea şi 
înlănţuirea ideilor sunt aceleaşi cu ordinea şi înlănţuirea lucrurilor”? — adevărul, 
„simultan şi inseparabil logic şi metafizic”, a fost derivat în mod necesar din 
definiţii. În consecință, faptele fizice şi morale rezultate cu absolută necesitate din 
natura lucrurilor şi au fost exprimate în definiții. 

Fundamentarea întregii construcții deductive a sistemului filosofic spinozian 
prin conceptul de Dumnezeu — în fapt prin conceptul de substanță de la care 
pornind este construit conceptul de Dumnezeu — a fost realizată prin identificarea 
lui Dumnezeu cu natura şi prin teza corespondenţei ordinii lucrurilor cu ordinea 
ideilor, dat fiind că Dumnezeu sau natura sau substanţa au atât atributul întinderii 
cât şi pe cel al gândirii. Lumea poate fi cunoscută întrucât este aranjată sistematic, 
întrucât este ordonată funcție de cauza sa imanentă. Prin urmare, forma geometrică 
constituie maniera de expunere cea mai adecvată întrucât exprimă forma dispunerii 
sistematice a naturii. Altfel spus, în metoda geometrică „este reflectată expresia 
ordinii universalitatii absolute, numită substanță sau Dumnezeu”. „Adevărurile 
matematice au statut ontologic” întrucât „conexiunea actualizată a adevărului nu 
este nimic altceva decât gândirea divină atotcuprinzătoare” în care „fiecare gândire 
este parte” şi „corespunde punct cu punct relaţiei universale a existenţei materiale 
în spațiu”. 

Procedând astfel, Spinoza s-a instituit de fapt în cel mai radical exponent al 
explicatiei cauzale naturaliste. Efectul exploziv al eliminării explicatiei supranatu- 
raliste şi al susținerii determinismului legilor naturii, al „proiectului său metafizic 
extravagant, unic şi revoluționar”, în expresia plastică a lui Paul R. Shockley, a fost 


31 Vezi Mark T. Mark, “Ordine Geometrico Demonstrata: Spinoza’s Use of the Axiomatic 
Method”, Review of Metaphysics, 29 (1975),. p. 270. 

32 Baruch Spinoza, Etica, ed. cit., II, Prop. VII, p. 53. 

33 Efraim Shmueli, “The Geometrical Method, Personal Caution, and the Idea of Tolerance”, 
Spinoza: New Perspectives, edited by Robert W. Shahan and J. I. Biro, University of Oklahoma Press, 
1978, p. 206. 

* Ibidem. 

dezamorsat într-o măsură semnificativă prin more geometrico de demonstrare şi 
prezentare. Ca urmare, o parte importanta a exegezei spinoziene, cea preponderent 
doxografica, a susţinut că opţiunea lui Spinoza pentru metoda geometrică a decurs 
din „necesitatea internă” a gândirii lui”? şi că „reflectarea ordinii matematice din 


natură” ar fi fost de neexprimat într-o altă formă decât cea geometrică sintetică. 


Ethica recondita 


Pentru o altă parte a exegezei însă, cea preponderent monografică, decizia lui 
Spinoza de a recurge la un pattern occidental — refundamentat de Descartes ca 
„metodă de demonstrare științifică” „certă şi clara” — a avut menirea de a eluda 
originea complexă a gândirii sale şi, mai ales, radicalitatea ei, inclusiv radicalitatea 
teoriei sale etice. Acest din urmă tip de interpretare a relevat, îndeosebi prin 
Wolfson, că există o parte „ascunsă” a filosofiei a lui Spinoza şi că metoda lui 
geometrică se rezumă la o formă pur literară de prezentare care are prea puțin de a 
face cu ,,adevarata” lui filosofie. 

În cadrul acestui tip de interpretare, Harry Austryn Wolfson, de pildă, a 
considerat că „în spatele” autorului „explicit”, Benedictus, „dezvăluit doar 
ocazional în scholia” [traduse în română ca note], în spatele definiţiilor, axiomelor 
şi propozitiilor”*® „stă la pândă” „autorul implicit”, Baruch. Dar, aşa cum inspirat 
arăta Wolfson, „nu putem ajunge la deplina semnificaţie a ceea ce spune 
Benedictus, dacă nu ştim prin ce a trecut mintea lui Baruch”, căci Baruch”, „este 
ultimul dintre medievali”, o „minte saturată de cunoştinţe filosofice tradiționale”, 


35 Jacob Freudenthal, Spinoza. Leben und Lehre, Zweiter Teil: Die Lehre Spinozas auf Grund 
des Nachlasses von J. Freudenthal bearbeitet von Carl Gebhardt, 2. Auflage, Heidelberg, Carl Winter 
Verlag, 1927, pp. 110-111. 

* Harry Austryn Wolfson, op. cit., p. VII. Formularea lui Wolfson nu este întâmplătoare, dat 
fiind faptul că Spinoza a fost un cititor atent atât al literaturii rabinice, cât şi al celei cabaliste, in 
ambele practicându-se metoda gematriei, derivată din geometrie, adică a corespondenței dintre litere 
şi cifre în limba ebraică. Gematria în forma „revelată”, specifică iudaismului rabinic, şi în forma 
„mistică”, specifică cabalismului, implică atât calculul matematic, cât şi înţelegerea simbolurilor şi, ca 
urmare, angrenează pentru descifrarea textelor esoterice nu doar intelectul, mintea senzorială şi pe cea 
intermediară, ci şi imaginaţia, inspiraţia şi intuiţia. Acest „algoritm” cognitiv se regăseşte aproape în 
întregime în teoria spinoziană a cunoaşterii. M-am referit la semnificaţia interpretării lui Spinoza în 
această ramificație metodologică, îndeosebi la Harry Austryn Wolfson şi Leo Strauss, în cartea mea 
Spinoza-ratiune si libertate. Libertatem philosophandi, Bucureşti, Editura Institutului de Ştiinţe 
Politice şi Relaţii Internaţionale, 2010, pp. 27-38; 71-89. 

n Spinoza a renunțat la Baruch, numele său ebraic (bdrtikh, „cel binecuvântat”), după 
excomunicarea sa din comunitatea evreiască din Amsterdam, în 1656 — prin care, practic, i se 
interzicea orice tip de interrelationare cu coreligionarii săi. Adoptarea numelui Benedict (in latină 
Benedictus, „cel vorbit de bine”, „lăudat”, „binecuvântat”) coincide cu apropierea sa de şcoala 
condusă de Franciscus van den Enden (la mijlocul anilor '50), cu adâncirea în studiul limbii latine şi, 
prin latină, în gândirea europeană veche şi medievală şi în filosofia modernă, îndeosebi cea „nouă”, 
cartezienă. 

o „gândire [care] se întoarce de-a lungul căilor logice bătătorite ale rationarii 
medievale”. Aceasta întrucât, cel puţin în privința metodei de demonstrare 
geometrică, Spinoza a fost inspirat nu doar de scrierile filosofilor scolastici*’, de 
Bruno” şi de Jan de Witt“, ci şi de forma adaptată a „propoziţiilor” utilizată în 
filosofia evreiască: Bahya ben Joseph ibn Paquda în Hobot ha-Lebabot, în care a 
formulat trei propoziţii ca argument non-aristotelic al existenţei lui Dumnezeu; de 
Maimonides în Moreh Nebukim, în care a rezumat anumite principii ale fizicii şi 
metafizicii aristotelice şi a formulat argumentul existenţei lui Dumnezeu într-o 
serie de douăzeci şi şase de propoziţii; de Gersonides în Sefer ha-Hekkesh ha- 
Yashar, un tratat asupra silogismelor; de Crescas în Or Adonai, în care adoptă 
forma silogismului ipotetico-deductiv*'. În consecință, se poate afirma că ceea ce 
Spinoza a construit ca formă externă a lucrărilor sale folosind metoda geometrică 
reprezintă valorificarea deopotrivă a formelor latine şi a celor evreieşti ale metodei. 
În limitele acestei «forme» externe Spinoza a structurat o teorie etică în care 
influenţa iudaică este semnificativă. 


3 Metoda geometrică a fost amplu folosită de gânditorii scolastici, fiind cuprinsă în majoritatea 
compendiilor medievale de filosofie. 

3 Care, de asemenea, îşi rezumă ideile asupra unităţii şi simplităţii existenţei lui Dumnezeu 
într-o serie de propoziții considerate de Wolfson o „formă parțială a metodei geometrice”. 

“ Jan de Witt, admirator şi „protector discret” al lui Spinoza, „marele Protector al Olandei”, 
inspiratorul unei ordini politice republicane apropiate democrației înțeleasă ca „formă naturală de 
conducere”, a fost apreciat drept politicianul „cel mai ştiinţific” al timpului său. Student al unuia 
dintre „prietenii matematici” ai lui Descartes, de Witt a ajuns la maturitate sub influența mişcării 
ştiinţifice carteziene. Lewis Samuel Feuer, recurgând la o bogată bibliografie dedicată lui de Witt, 
arăta că Guvernatorul Olandei era autorul unei lucrări — Elementa linearum curvarum — care s-a 
bucurat de prețuirea lui Descartes, apoi de cea a lui Newton şi Condorcet. Contribuţia sa originală 
consta în metoda geometrică în ştiinţa societăţii, pe care, după Feuer, Spinoza a urmat-o în Etica 
atunci când enunta „adevărul [ar fi putut] să rămână veşnic ascuns neamului omenesc, daca 
matematica, ştiinţa esentelor şi proprietăţilor figurilor, nu a scopurilor, n-ar fi dezvăluit oamenilor o 
altă normă de adevăr ...[care conduce] la adevărata cunoaştere a lucrurilor” [Spinoza, Etica, ed. cit., I, 
Adaos, p. 43]. Schema prin care de Witt îşi „reprezenta societăţile umane era o mare construcţie 
geometrică în care totul funcționa ca în natură, în conformitate cu legi sigure şi fixe, cărora libera 
voinţă a fiecărui individ, după mai multă sau mai puţină ezitare, sfârşeşte prin a li se supune” [Lewis 
Samuel Feuer, Spinoza and the Rise of Liberalism, Beacon Hill, Boston, Beacon Press, 1959, p. 77]. 
„Matematică socială” a numit autorul „noua ştiinţă” care avea ca „axiomă filosofică”, aidoma metodei 
lui Spinoza, ideea că natura „este întotdeauna şi peste tot aceeaşi”, că după „legile şi regulile ei... toate 
lucrurile există şi se schimbă” şi că există „o aceeaşi metodă de înţelegere a naturii tuturor lucrurilor 
... prin legile şi regulile naturii”. [Jbidem]. Fraţii Jan şi Cornelis de Witt au fost masacrați în august 
1672 de partizanii familiei de Orania (Prinsgezinden), «Roialiştii». Crima, petrecută nu departe de 
casa în care locuia Spinoza la Haga, a stârnit durerea şi indignarea admiratorului lui de Witt care, 
după mărturia lui Leibniz, a scris pe o placardă «Ultimi barbarorum». 

4l Şi chiar expresia euclidiană quod erat demonstrandum, care apare şi la Spinoza. Asupra 
metodei geometrice la Spinoza şi a surselor sale vezi Harry Austryn Wolfson, „The Geometrical 
Method”, op. cit., pp. 32-60. Wolfson precizează că şi în literatura evreiască au fost folosite 
„propoziţiile geometrice”, îndeosebi în Mishnah, care conţine un rezumat al învățăturilor juridice si 
etice ale Tannaim-ului [ale inteleptilor rabinici ale căror perspective sunt înregistrate in Mishnah]. 

Ceea ce apare însă în lucrările lui Spinoza, îndeosebi în Etica, in discordanta 
cu metoda geometrică este existenţa enunturilor,,eliptice, fragmentare, incoerente şi 
adesea... enigmatice şi ininteligibile”. Interpretate doar dincolo de „punctele de 
vedere acceptate”, acestea pot să conducă la „reconstruirea procesului rationarii 
spinoziene în toate subtilitatile dialectice şi în deplinătatea detaliilor...”, la 
obținerea „unităţii, coerentei şi armoniei în interiorul fiecărui grup de propoziţii” şi 
între toate enunţurile”?. Aceasta întrucât, în ciuda opțiunii pentru „rigida” metoda 
«geometrică» — definiţii, axiome, propoziţii, demonstraţii, scholii, corolare — 
menită să reprezinte „maniera” logică, ordonată şi coerentă de redactare a filosofiei 
sale şi consonantă unui limbaj autoexplicativ, lucrarea lui Spinoza este „departe de 
a fi o lucrare logică, ordonată şi coerentă, iar limba în care este scrisă este departe 
de a fi autoexplicativă”. În mod deliberat Spinoza a evitat să fie „mai clar şi mai 
explicit”. Precautia, ezitarea şi reținerea l-au facut să folosească „un limbaj mai 
curând ciudat”, de fapt l-au făcut să folosească limbajul „nu ca pe un mijloc de 
expresie, ci ca pe un sistem de simboluri mnemonice” (mnemotehnice)”, astfel 
încât cuvintele să stea nu pentru idei, ci pentru „complicate inlantuiri ale gândirii”, 
argumentele să nu fie pe deplin dezvăluite, ci doar sugerate, afirmaţiile să fie 
„semnificative nu pentru ceea ce afirmă efectiv, ci pentru negările pe care le 
implică”". După Wolfson, forma concentrată de expunere şi stilul aluziv şi eliptic 
uluitor al Eticii poate fi comparat cu cel al scrierilor talmudice şi rabinice, spiritul 
în care a fost scrisă Etica, aidoma celui al textelor standard ale vechilor eruditi 
rabinici”, fiind cel al meticulozităţii, al grijii pentru ordine, concordanță si 
continuitate, pentru alegerea adecvată şi folosirea cu precizie a fiecărui termen şi a 
fiecărei expresii. Ca atare, Etica „este o carte scrisă cu grijă”, o carte in care 
ordinea (concordanța şi succesiunea) „există”, dar a fost disimulată intenţionat prin 
„ruperea ei în propoziţii geometrice”, prin afirmaţii fără legătură unele cu altele, 
prin intrebuintarea greşită a termenilor, prin contradicții aparente în interiorul 
propriilor afirmații sau prin denaturări aparente ale concepțiilor altora. 

În această privință Leo Strauss considera că la Spinoza este vorba de o 
„conştientă şi deliberată adaptare, nu a gândirii, ci a expresiei publice a gândirii la 
ceea ce timpul său cerea sau permitea”*, de o disimulare asumată ca principiu al 


a Harry Austryn Wolfson, ,,Behind the geometrical method”, op. cit., p. 6 sqq. 

Spinoza a preluat probabil preocupările privind arta memoriei — ca metodă de antrenare 
mentală care permitea reținerea şi amintirea unei mari cantități de informaţii exacte — de la Giordano 
Bruno, care în lucrările De umbris idearum (1582), Ars Memoriae (1582), Cantus Circaeus (1582) a 
prezentat modele de „cunoaştere şi experienţă organizată”. 

“ Harry Austryn Wolfson, op. cit., p. 22-23. 

De altfel, Wolfson precizează că titlul anunţat al lucrării sale (publicate ulterior ca The 
Philosophy of Spinoza) a fost Spinoza the Last of the Mediaevals: a Study of the Ethica Ordine 
Geometrico Demonstrata in the light of a hypothetically constructed Ethica More Scholastico 
Rabbinicoque Demonstrata, dar că „acest titlu a trebuit să fie abandonat, de vreme ce nu părea să fie 
oportun un titlu ce începea cu cuvântul «Spinoza»” [în Preface, op. cit., p. IX]. 

“© Leo Strauss, „How to Study Spinoza's Theologico-Political Treatise”, în vol. Persecution 
and the Art of Writing, Chicago & London, The University of Chicago Press, 1988, p. 192. 

precautiei menit să protejeze gândirea sa filosofică. În consecință, pentru a căuta 
ceea ce Spinoza a vrut să spună sau ceea ce ar fi spus într-un context „liberal” sau 
unul lipsit de ameninţarea cu persecuția, pentru ca „fiecare dintre semnele, licăririle 
şi aluziile sale să devină inteligibile”, „cuvintele înainte cu totul lipsite de 
importanță să se încarce cu semnificaţie”, „trecerile abrupte să primească o 
explicaţie adecvată” şi „repetările să fie justificate”, este necesară depăşirea 
primului nivel sau a nivelului declarativ al operei. Un alt nivel al cercetării implică 
aflarea „nu doar a ceea ce este în interiorul [lucrării], ci şi a ceea ce este în spatele 
ei”, „înțelegerea nu doar a ceea ce spune autorul, ci şi a ceea ce omite să spună şi a 
motivului omisiunii”, interogatia asupra motivului fiecărei afirmații”, astfel încât 
„pătrunderea în mintea lui Spinoza” să se soldeze cu descifrarea „structurii 
artificiale” a operei sale. 

În cazul lui Spinoza, ca şi a altor autori heterodocsi, exprimarea stării de 
necredinta, ca şi a altor stări care au făcut de-a lungul timpului obiectul persecuției, 
a constituit obiectul unei „tehnici specifice de scriere” şi al unui „tip specific de 
literatură”, în care perspectiva autorilor asupra „tuturor lucrurilor cruciale este 
prezentată exclusiv printre rânduri”. Acest tip de literatură era adresat „cititorilor 
atenţi”, „prudenţi”, „de încredere” şi ,,inteligenti”, având avantajele comunicării 
private, nu şi dezavantajul de a ajunge doar la cercul de prieteni ai scriitorului, şi 
deopotrivă pe cele ale comunicării publice, fără a avea dezavantajul pedepsei 
capitale a autorului. Această „tehnică specifică de scriere” este descrisă de Strauss 
ca subsumând dibace eforturi de disimulare, de codare sau încifrare lingvistică. În 


4 Harry Austryn Wolfson, op. cit., p. 24 sqq. 

‘8 Ibidem, p. 30. 

” Leo Strauss, „Persecution and the Art of Writing”, op. cit., p. 25. Teza lui Leo Strauss a 
„scrierii printre rânduri” şi a „limbajului dual” în Tratatului teologico-politic a avut ca argument 
intenţia lui Spinoza de a schița „semnificaţia esoterică pentru aceia care cred din toată inima în 
rațiune, pentru adevărații filosofi, suficient de receptivi pentru a recunoaşte contradicţiile in 
argumentare şi suficient de iscusiti pentru a descifra scopul real din spatele tratatului: subminarea 
credinței religioase, demitizarea supranaturalului şi îndepărtarea teologiei din poziţia ei privilegiată”. 
Această teză a fost acceptată în multe cercuri academice şi folosită în multe lucrări, cele mai recente 
fiind cele ale lui Yirmiyahu Yovel, care le este îndatorat din acest punct de vedere lui Carl Gebhardt 
şi Israel Revah. Există şi interpreţi ai operei lui Spinoza care consideră teza nesustenabilă şi urmăresc 
semnificația literală, exoterică a textului, printre ei Errol Harris, Emmanuel Levinas, Alan Donagan, 
Graeme Hunter, Nancy Lavene. În ciuda acestor rezerve, influenţa lui Strauss „rămîne importantă în 
literatura secundară”. Travis L Frampton, Spinoza and the Rise of historical Criticism of the Bible, 
New York & London, L&L Clark International, 2006, pp. 18-19. 

°° Spinoza to Oldenburg, Letter 30, ed. cit. Distincția între prudentiorum — cei ,,prudenti”, 
„puţini”, ,,rationali”, „judicioşi” — şi vulgus — „mulțimea”, „oamenii obişnuiţi” — apare, de asemenea, 
în Prefaţa la Tratatul teologico-politic ca diferența dintre Philosophe Lector, „cititorul filosof” condus 
de rațiune, şi vulgus, mulțimea, poporul de rând stăpânit de afecte şi care, neconducându-se după 
rațiune, poate interpreta greşit. A se vedea în acest sens Benedicti de Spinoza Opera quotquot reperta 
sunt recognoverunt J. Van Vloten at J. P. N. Land, Editio tertia, Tomus secundus, Hagae Comitum, 
Apud Martinum Nijhoff, MCMXIV, Tractatus theologico-politicus, Prefatio, pp. 91-92. in editia in 
limba romana, p. 18. 

principal, „scrierea printre rânduri” era menită să mascheze mesaje heterodoxe în 
spatele unor exprimări metaforice, întrucât o exprimare nemetaforică crea riscul 
„descoperirii unei terra incognita, a unui câmp ale cărui dimensiuni erau încă 
neexplorate şi care oferea un amplu domeniu de aplicare pentru intrigă şi chiar 
pentru investigaţii importante”. Exprimarea metaforică — posibil de inserat într-o 
prezentare ,,linistita”, „nespectaculară şi într-o oarecare manieră plictisitoare, care 
putea părea naturală”, „îmbâcsită de termeni tehnici, multe citate şi o importanță 
excesivă acordată detaliilor nesemnificative” — ajungea să conţină, „doar atunci 
când se atingea nucleul argumentului... trei sau patru propoziţii în acel stil concis şi 
vioi care este capabil să atragă atenţia tinerilor cărora le place să gândească”. În 
acest fel „cititorul tânăr raţional putea surprinde, pentru prima oară, licărirea 
fructului interzis". O a doua sau a treia lectură a unei astfel de prezentări putea 
duce la detectarea în chiar aranjamentul citărilor din cărți de autoritate a unor 
adaosuri semnificative la cele câteva afirmaţii concise conţinute în centrul sau, mai 
curând, imediat după prima parte a lucrării. După Strauss, caracterul tipic al unei 
astfel de „scrieri printre rânduri” poate implica „obscuritatea planului, contradicții 
în interiorul unei lucrări sau între două sau mai multe lucrări ale aceluiaşi autor, 
omisiunea inferentelor importante ale argumentului”, ceea ce nu-i împiedică pe 
cei care reuşesc să citească „filosofic” să identifice „minciuna nobilă” şi „adevărul 
nobil”, ori „fraudele pioase”, „ductus obliquus” ori „economia de adevăr”, 
Spinoza, îndeosebi prin conceptul său de Dumnezeu din Etica, dar şi prin 
argumentul posibilității „evidentei? cunoasteri a lui Dumnezeu, adică „a 
adevărului”, doar prin filosofie, din Tratatul teologico-politic, care au stat în 
principal pentru teza imanentismului Substantei sau a cauzei imanente a tuturor 
lucrurilor şi pentru perfecțiunea intelectului — ca esență a actualizării lui Dumnezeu 
in şi prin „modurile” gândirii sau ale minții umane —, s-a înscris în aceasta 
paradigmă a disimulării, camuflând respingerea explicită a lui Dumnezeu 
transcendent. Chiar contemporanii lui Spinoza şi exegetii timpurii ai operei lui 
apreciau că Spinoza „nu şi-a spus deschis... părerea despre divinitate, doar a 
insinuat-o şi a lăsat ca ea să fie descoperită” de cititori”, că gândirea sa, îndeosebi 


5! Leo Strauss, „Persecution and the Art of Writing”, ed. cit., p. 24. 

“2 Ibidem, pp. 24-25. 

5 Ibidem, p. 31. 

* Ibidem, p. 35. 

55 Acest punct de vedere a fost exprimat de teologul Jean-Baptiste Stouppe în lucrarea La 
religion des Hollandois (1773), în care critica laxitatea protestanților în tolerarea tuturor tipurilor de 
secte religioase bizare şi deviante şi permisiunea dată liber-cugetătorilor şi ateilor de a publica 
punctele de vedere. Deşi admira eruditia lui Spinoza, Stouppe a atacat permisivitatea „scandaloasă” 
reflectată în privinţa circulației Tratatului teologico-politic. Apoi, în ciuda acestui atac, în mod cu 
totul surprinzător el l-a condus pe Spinoza de la Haga la Utrecht, la cartierul general al ofițerului său 
comandant, Prințul de Condé, şi se pare că a insistat pentru ca această invitaţie să-i fie adresată lui 
Spinoza. Vezi în acest sens Steven Nadler, Spinoza. A Life, Cambridge, Cambridge University Press, 
2001, chp.: „Calm and Turmoil in The Hague”, pp. 315-316. 

cea din Tratatul teologico-politic, cuprinde un număr de discrepanțe şi afirmaţii 
care relevă implicaţii semnificative“, că „efortul său de a transmite ateismul” a 
fost intermediat prin „argumente ascunse şi deghizate””. 

Leo Strauss a prezentat deosebit de nuantat şi elegant această disimulare 
atunci când a motivat legitimitatea „citirii printre rânduri” a operelor autorilor 
supuşi persecuțiilor într-o anumită perioadă a vieţii lor, întrucât doar „printre 
rânduri” operele lor puteau transmite, „într-o societate care nu era liberală”, 
„învăţătura filosofică [„esoterică”**] privitoare la cele mai importante subiecte”? 
După Strauss, această „literatură specială” a fost calea posibilă prin care „gândirea 
cu adevărat independentă” a evitat logica equina, „logică cabalină”, logica 
oamenilor obişnuiţi care consideră că „o afirmație repetată în mod constant şi 
niciodată contrazisă trebuie să fie adevărată” sau „sigură din punct de vedere 
moral”, cu atât mai mult cu cât ea este susținută de o persoană cu înalte 
responsabilități şi poziţii solemne, cel mai sigur de exponenti ai guvernării. Întrucât 
condiţia indispensabilă pentru asigurarea celei mai înalte eficiente a logicii equina 
este persecuția, soluţia eludării persecuției a stat în ambigua dicta şi ambigue loqui, 
în subtilitas explicandi. 

Metafizica lui Spinoza, pusă într-o asemenea perspectivă a descifrării şi 
exprimată în Deus sive natura sive substantia, apare ca ,,masca” a unei „lumi fără 
transcendenţă”"!, obţinută prin folosirea echivocului şi a limbajului dual. În această 
privinţă Yovel a stabilit o genealogie pe care a exprimat-o astfel: măiestria lui 
Spinoza în echivoc şi limbaj dual a dus la apogeu schemele şi sensibilitatile în care 


° Punct de vedere exprimat de Johannes Bredenburg şi Christian Kortholt şi menţionat de 
Pierre Bayle, apud Paul J. Bagley, „Spinoza, Philosophic Communication, and the Practice of 
Esotericism”, în vol. Piety, Peace, and the Freedom to Philosophize, edited by Paul J. Bagley, 
Historical Library, Volume 47, Kluwer Academic Publishers, 1999, p. 234. 

57 Concluzia unei scrisori adresate de Lambert van Velthysen lui Jacob Oostens la 24 ianuarie 
1671, citată de asemenea de Paul J. Bagley, op. cit., p. 234. 

58 După Strauss, Spinoza face parte din categoria filosofilor heterodocşi care, pe urmele 
filosofilor antici, considerau că „filosofia, sau ştiinţa, era în mod esenţial un privilegiu al «câtorvay»”, 
astfel încât, în forma unor „scurte indicații”, transmiteau îndeosebi tinerilor care puteau deveni 
filosofi, „potenţialilor filosofi”, „paşii” pe care trebuiau să-i străbată de la perspectiva populară, 
„indispensabilă pentru toate scopurile practice şi politice, la adevărul care este pur şi simplu doar 
teoretic, ghidându-i prin anumite caracteristici enigmatice îndrăznețe în prezentarea învățăturii 
populare — obscuritatea planului, contradicții, pseudonime, reprezentări inexacte ale afirmațiilor 
anterioare, expresii ciudate etc. Asemenea trăsături nu tulbură somnolenta acelora care nu pot vedea 
pădurea din cauza copacilor, dar acționează ca o trezire a blocurilor intepenite pentru aceia care care o 
pot vedea. Toate cărțile de acest tip îşi datorează existența iubirii filosofului matur pentru tinerii 
(căţeii) din rasa lui (puppies of his race), de care vrea, la rândul său, să fie iubit...”. Strauss face 
referire la expresia lui Platon din Republica, 539 a5-dl, şi din Apologia lui Socrate, 23 c2-8. Vezi Leo 
Strauss, op. cit., pp. 34-36. 

5 Leo Strauss, „Persecution and the Art of Writing”, ed. cit., p. 36. 

© Ibidem, p. 23. 

6! Yirmiyahu Yovel, Spinoza and Other Heretics, vol. I: The Marrano of Reason, Princeton, 
Princeton University Press, 1988, p. 26. 

au excelat marranos® generaţii la rând. Aceasta întrucât, după Yovel, Spinoza a 
continuat neîntrerupt aproape cultura şi obiceiurile „noilor intelectuali creştini, 
iudaizanti sau nu”, îndeosebi „o abilitate cu dimensiuni artistice”: „arta descifrării 
mesajelor ascunse”, ceea ce pentru autori însemna folosirea mai multor voci în 
acelaşi timp, iar pentru cititori desprinderea reversului intentiilor declarate sau a 
informaţiei ilicite din anumite texte“. Yovel consideră, urmând acelaşi metodă, că 
echivocul şi limbajul dual traduc in operă „viața duală”, „internă şi externă, 
ascunsă şi deschisă” a lui Spinoza, atât ca tânăr disident în comunitatea evreiască, 
cât şi după actul excomunicării sale din comunitatea evreiască din Amsterdam, ca 
„reethinker şi reputat ateist în Olanda dominată de calvini”. Denominatia de 
„marrano al raţiunii” trimite la „adevărul metafizic secret” pe care Spinoza, 
aidoma unui marrano, îl poseda şi care reprezenta „cheia genuină de salvare şi de 
viaţă valoroasă”, dar care nu putea fi atins de multitudo™. 

Se impune a fi amintit în acest context că „misticismul filosofic” al lui 
Spinoza şi conceptul său de amor intellectualis Dei a fost conexat cu misticismul 
spaniol de tip alumbrados (iluminatii) promovat de un mare număr de conversos*. 
Yovel explică trăsătura de bază a şcolii spaniole a alumbrados ca pe un pattern de 
viață şi de experienţă „care a fost mai întâi internalizat în starea de iudaizare 
secretă“ şi care, apoi, a fost transpus şi apărat în creştinism, unde a luat forma unei 
dorinţe spirituale secrete”. Cred că ceea ce Yovel numeşte „natura esoterică a 
marranos iudaizati, respingerea actelor externe ca fiind lipsite de semnificaţie, 
interiorizarea şi concentrarea pe sinele interior ca mod de a ajunge la Dumnezeu şi 
de a atinge salvarea” se regăseşte într-o formă rafinată în ,,treapta” intuitiei 
intelectuale formulată de Spinoza şi, mai departe, în cea a iubirii de, comuniunii cu 
şi identificării cu Dumnezeu, adică cu Totul, în ceea ce anumiţi interpreţi ai lui 


x» 


Spinoza au numit „iubire mistică” sau „mistică filosofică”. 


€ Marranos erau sefarzii din Peninsula Iberică forțați să adopte creştinismul sub amenințarea 
expulzării, dar care, pentru a-şi păstra identitatea evreiască, continuau să practice în secret iudaismul. 
Termenul îi desemna pe „evreii secreţi”, „criptoevreii”, numiţi şi Anusim („cei forţaţi” sau ,,abuzati” 
să facă ceva împotriva voinţei lor, în cazul de fata să abandoneze iudaismul), aflaţi în contadistinctie 
cu meshumad (adică cei care au abandonat practica legii iudaice, parțial sau total, în mod voluntar). 

% Virmiyahu Yovel, op. cit., pp. 29-30. 

& Vezi Yirmiyahu Yovel, op. cit., p. 30. 

® Yovel o aminteşte pe Sfânta Teresa de Avila, cea mai important figură a mişcării, născută 
intr-o familie de ,,falsi evrei” care a suferit persecutii inchizitoriale, si pe discipolul ei Sfantul Ioan al 
Crucii. 

°° Gândirea marrano poate exprima „recompunerea travestită” a identității iudaice, supusă 
umilintelor si mutilării, în scopul „păstrării tainice a legământului iahvist”, „exilul sau refugiul 
interior” sau chiar alienarea de iudaism, dar, la modul general, refuzul despărțirii ireversibile de 
tradiția ancestrală iudaică si al trădării crezurilor fundamentale ale acesteia. A se vedea in acest sens 
Mihai Poliec, „Condiţia evreilor sefarzi înainte şi în cursul perioadei de funcționare a Inchiziției 
spaniole”, în Studia Hebraica 8/2008, pp. 182-200. 

© Yirmiyahu Yovel, op. cit., p. 26 sq. 

8 Ibidem. 

Ca atare, „calea” proprie a filosofiei lui Spinoza poate fi apreciată ca urmând 
nu doar un parcurs raţional, ci şi unul mistic, în măsura în care îi conduce pe cei 
care dobândesc calitatea de ,,intelepti”, prin „depăşirea cunoaşterii”, către 
obiectivul etic culminant: regăsirea în „beatitudine”, în „fericire”, în „eternitatea şi 
dragostea rațională” ca „suprema stare a sufletului”. Yovel arăta în această privință 
că, în mijlocul „revoluţiei ştiinţifice” în care scria, Spinoza a fost „aproape unic 
între filosofii moderni prin urmărirea acestei ambiții aproape arhaice”: a 
raționalității sintetice şi discursive prelungite într-o raționalitate sinoptică şi 
intuitivă, afină cu idealurile misticismului şi ale religiei revelate, întrucât 
„beatitudinea” indică o „cale de ascensiune spirituală”, un „scop suprem etic şi 
spiritual pe care religia îl numeşte salvare”, dar pe care Spinoza o exprimă ca pe 
„O credinţă mistică condiţionată de rațiune”. 


© Virmiyahu Yovel, op. cit., p. 36. 


PROBLEMA TERMENILOR TRANSCENDENTALI 
ÎN GÂNDIREA LUI MIRCEA FLORIAN 


ILIE PINTEA! 


Filosof interesat în mod constant de aspectele metateoretice privind statutul 
filosofiei în câmpul preocupărilor cognitive ale omului, Mircea Florian a nutrit, la 
fel de constant, şi ambiţii de creație filosofică personală, el propunându-şi, încă de 
la începuturile activităţii sale de cercetare şi gândire, să dezvolte o concepţie 
filosofică menită să cuprindă toate aspectele pe care filosofia obişnuieşte să le 
cerceteze îndeobşte. Preocupat cu precădere de problematica cunoaşterii, el nu a 
ocolit câtuşi de puţin celelalte probleme filosofice de prim rang (principiile 
metafizice, valorile, binele, frumosul, istoria etc.) şi, cu atât mai puţin, 
problematica logic-ontologică. În consecință, din câmpul reflectiilor sale nu puteau 
lipsi probleme precum cele cu privire la categorii, predicabile şi transcendentali’, 
acestea constituind o adevărată încununare a unei concepții sistematice în care se 
află cuprins discursul logic, ontologic şi cel metafizic. 

Mircea Florian considera filosofia ca pe o adevărată ştiinţă, o disciplină 
fundamentală care are drept sarcină principală a ei descoperirea, ierarhizarea şi 
clarificarea noțiunilor prime, a noţiunilor celor mai generale — prin abstractia lor — 
şi a celor mai concrete, prin universala lor actualitate în lucruri. Obiectul ei este, 
aşadar, acel prim adevăr de care are nevoie întregul eşafodaj al cunoaşterii. Ca 
atare, filosofia este pentru el o „ştiinţă integrală”, chiar dacă nu atât una în act, cat 
una „de nazuinta”, una care tinde să devină ştiinţă în sens deplin’. 

Ceea ce dă specificul inconfundabil al filosofiei este faptul că ea pune totul la 
îndoială, problematizându-şi până şi obiectul, lucru pe care nicio altă disciplină — 
fie ea teoretică sau ateoretică — nu îl face, căci toate celelalte discipline îşi 


' Universitatea „Spiru Haret”, Bucuresti. 

2 Despre problema categoriilor şi a predicabilelor la Mircea Florian am vorbit pe larg în 
lucrarea Teoria categoriilor la Mircea Florian, din volumul Studii de teoria categoriilor, vol. II, 
coord. de Al. Surdu şi Sergiu Bălan, Bucuresti, Editura Academiei, 2010, p. 285-299, text apărut 
ulterior cu mici modificări în Ilie Pintea, Este posibilă filosofia ca știință? Concepția filosofică a lui 
Mircea Florian, Editura Pelican, Giurgiu, 2010. 

3 Mircea Florian, Introducere in filosofie, 1930-1931, Universitatea Bucuresti, Facultatea de 
Litere si Filosofie, Litografiat, p. 8. Cf. Idem, Arta de a suferi. Trepetnic sufletesc, ed. a Il-a, 
Ed. Garamond, Bucureşti, 2000, ed. îngrijită, posfata şi note de N. Gogoneata, p. 149 şi Recesivitatea 
ca structură a lumii, ediție îngrijită, studiu introductiv, postfață şi note de N. Gogoneata şi Ioan C. 
Ivanciu, Ed. Eminescu, Bucureşti, vol. I, 1983, p. 45. 

consideră obiectul ca dat, ca dinainte stabilit şi clarificat. Or, tocmai acest aspect, 
faptul că nu pleacă de la ceva „pre-judecat” îi conferă filosofiei statutul de ştiinţă 
autonomă. Dimpotrivă, menirea ei este aceea de a pune la îndoială totul, de a 
examina în mod sceptic tot ceea ce îi stă înainte, astfel încât să îşi stabilească un 
„prim adevăr” al său abia după un examen critic”. 

În viziunea filosofului nostru, problema fundamentală şi primordială a 
filosofiei este, aşadar, tocmai problema propriului ei obiect, adică a obiectului în 
sensul cel mai general. Această problemă se dovedeşte a fi o problemă cardinală, 
deoarece, prin lămurirea ei, prin circumscrierea obiectului filosofiei, pot fi indicate 
limitările şi hotarele acesteia, se poate evidenția ce şi cât putem spera de la 
filosofie. Încercările făcute în acest sens de către filosofia tradițională îl 
nemultumesc pe gânditorul român. El consideră că nici filosofia pre-kantiană 
(„metafizica”) şi nici cea post-kantiană („teoria cunoaşterii”) nu au ajuns sa 
identifice acest „obiect nediscutabil”, „fundamentul sigur” al filosofiei. Ambele ar 
fi săvârşit, după el, greşeala de a nu fi căutat un principiu sau un punct de plecare 
„neutral”. Din punctul său de vedere, acesta nu poate fi decât datul, care transcende 
atât existenţa (obiect al metafizicii), cât şi conştiinţa (obiect al teoriei cunoaşterii). 

Dintre disciplinele filosofice, Florian consideră că cele mai indreptatite să 
trateze despre problema „noțiunilor prime”, a celor mai generale principii, sunt 
metafizica şi logica, ele singure fiind „doctrine ale principiilor”. În clasificarea pe 
care o face disciplinelor filosofice, el ordonează metafizica în fruntea celor şase 
discipline „cardinale”, ea fiind chiar fundamentală şi primordială în raport cu 
celelalte cinci. Asemeni lui Aristotel, Florian identifică metafizica cu „filosofia 
primă”, care are ca obiect toate categoriile de obiecte, adică existenţa în genere sau 
„experienţa integrală”. Ea este, deci, şi o ontologie, o teorie generală a obiectului. 
Logica are şi ea ca obiect aceleaşi principii şi noţiuni prime ca şi metafizica, 
diferența dintre ele fiind dată de faptul că în timp ce metafizica problematizează 
asupra obiectului ei, logica îl consideră ca fiind dat. Tocmai din acest motiv, 
Florian apreciază — iarăşi aristiotelic — că logica este secundă şi subordonată 
metafizicii, căci e necesar mai întâi ca obiectul existe, pentru ca, prin aceasta, 
cunoaşterea lui să fie astfel posibilă. Ontologicul primează, deci, înaintea logicului. 
Ca atare, dacă metafizica/ontologia este o teorie a obiectului, logica va fi o teorie a 
cunoaşterii obiectului. Asta nu înseamnă însă pentru filosoful român că lotul logicii 
îl constituie cunoaşterea ca atare sau gândirea, ci tot obiectele, dar în măsura în 
care acestea sunt cunoscute sau gândite. Deci, nu atât gândirea şi cunoaşterea, cât 
gânditul şi cunoscutul constituie obiectul logicii. De aceea, logica este pentru 


+ Vezi Mircea Florian, Reconstrucţie filosofică, Casa Şcoalelor, Bucureşti, 1943, p. 144. 
5 Ibidem, p. 86 sqq. şi 288. Cf. Curs de istoria filosofiei moderne. Introducere în filosofie, 
vol. I, 1947-1948, p. 446. 

Florian nu doar simplă logică (nu se ocupă doar de aspectele formale ale 
cunoaşterii), ci este, totodată, şi o „epistemologie”, ea studiind şi aspectele 
materiale ale cunoaşterii“. 

Din cele de mai sus rezultă că pentru Florian scopul filosofiei este să dea 
seama de ordinea din lucruri, ordine ce poate fi reflectată prin intermediul unui 
angrenaj conceptual de tip sistematic, să clarifice noțiunile cele mai generale ale 
gândirii. Or, categoriile, predicabilele şi transcendentalii, în calitatea lor de termeni 
maximi, de summa genera, fac parte din ceea ce Florian numeşte „noţiunile prime” 
sau „primele principii”. Abordând problema categoriilor în două rânduri 
(în Logica, vol. III şi în Recesivitatea ca structură a lumii), el consideră — 
aristotelic — că această problemă nu este una pur logică, ci şi una ontologică şi 
gnoseologica. De altfel, în prima dintre cele două lucrări acum pomenite el propune 
o teorie categorială proprie, o teorie ce se aşază în succesiunea seriei de teorii 
categoriale „ontologist-obiectiviste”, inaugurată de Aristotel. Asemeni Stagiritului, 
şi el vede categoriile ca pe nişte moduri universale de predicare şi determinări 
universale ale obiectelor, respingând totodată perspectiva „subiectivist-idealistă” 
inaugurată de Kant, după care categoriile sunt doar moduri ale gândirii şi legi ale 
rațiunii. Tot asemeni lui Aristotel, Florian distinge net — cel puţin în prima abordare 
a problemei, cea din Logica, III — între predicamente (categoriile propriu-zise), 
predicabile şi transcendentali. Astfel, spune el, predicabilele şi categoriile au o 
aplicare mai restrânsă decât transcendentalii. Prin raportare la acestea, 
transcendentalii sunt termenii cei mai generali cu putinţă, ei referindu-se la absolut 
tot ceea ce poate fi gândit, numit şi experimentat; cu alte cuvinte, la tot ceea ce 
este, indiferent de modul de fiintare. Cât priveşte diferenţa dintre predicabile şi 
categorii, aceasta este data de faptul că in timp ce predicabilele (gen, specie, 
propriu, diferență, accident) se aplică direct la gândire şi indirect la lucruri, 
predicamentele se aplică, invers, direct la lucruri şi indirect la gândire”. 

La fel ca în teoria tradițională a categoriilor, Florian consideră şi el — chiar 
dacă nu o spune nicăieri în mod expres — că transcendentalia convertuntur. Lista sa 
de transcendentali diferă însă întrucâtva de cea tradițională. Astfel, din această listă 
(ens, res, aliquid, unum, bonum, verum, uneori $i pulchrum), el reţine pe existență 


ê M. Florian, Filosofie generală. Metafizică şi epistemologie, ediţie îngrijită, prefaţă si note 
de N. Gogoneata şi I. C. Ivanciu, Garamond, Bucureşti, 1995, p. 139 sqq. Cf. Idem, Introducere in 
filosofie, 1930-1931, ed. cit., p. 36 sqq. Aşa cum putem vedea, logica are la Florian o acceptiune 
diferită, un sens mai larg decât cel cu care folosim acest termen îndeobşte, logica cuprinzând în 
viziunea sa şi teoria cunoaşterii sau gnoseologia, adică ceea ce el numeşte epistemologie. Pentru 
mai multe detalii în legătură cu modul în care înțelege Florian logica şi obiectul ei, vezi Curs de 
logică, vol. IH, 1944-1945, p. 3; Curs de logică si epistemologie, 1945-1946, A. S. F. L., 
Bucureşti, p. 15 şi 30. 

7 Idem, Curs de logică, vol. III, ed. cit., p. 262 sqq. 

(termen preferat de el în locul celui de ființă, lucru şi ceva; omite total binele, 
adevărul şi frumosul; înlocuieşte pe unul cu multiplul (în spiritul realismului său) şi 
adaugă termenii de obiect, fenomen şi dat. Dintre toţi aceşti termeni, el arată o 
preferință făţişă pentru termenul de dat, termen pe care îl consideră ca fiind 
singurul ,,neutral” şi „lipsit de prejudecăţi”. 

Ideea că aceşti termeni reprezintă summa genera revine şi în cea de-a doua 
abordare a problemei, în Recesivitatea..., unde gânditorul afirmă clar că „Datul sau 
existența în genere este termenul suprem, peste care nu există altceva.” În 
Recesivitatea... însă, discuţia despre transcendentali nu mai survine decât pasager, 
ea nemaibucurându-se de o atenție sistematică. De altfel, aici filosoful nostru 
renunță la ideea oricărei deductii şi a oricărei ordonări pe verticală a termenilor 
maximi, pentru a se mulțumi doar cu o simplă şi orizontală „inventariere 
rapsodică”. Sigur, nu se poate afirma că între perechile recesive analizate de el nu 
ar exista legături, dar Florian nici nu insistă aici câtuşi de puţin pe ideea existenţei 
unor relații de co-/supra-/sub-ordonare între toate aceste perechi. 

Revenind la lista transcentalilor propuşi de Florian, vedem, recapitulativ, că 
aceasta cuprinde termenii existență (echivalat şi cu realitate), lucru, ceva, multiplu, 
obiect, fenomen, dat. Pentru el, toţi aceşti termeni — cărora, vom vedea, li se adaugă 
şi experiența — sunt sinonomi, convertuntur, sau, în orice caz, sunt extrem de 
solidari semantic, ei denumind practic acelaşi lucru privit şi discutat din 
perspective diferite dar convergente. Astfel, pentru Florian, unul şi acelaşi lucru 
poate fi numit existență/existent din perspectivă ontologică; i se poate spune obiect 
din perspectivă gnoseologica; poate fi numit dat pentru a se sublinia preeminenta 
„ontologicului” fata cu „psihologicul” în procesul cunoaşterii; sau este numit 
(obiect de) experienţă, atunci când gânditorul vrea să sublinieze că, de orice fel ar 
fi datul/obiectul/existentul, el ne stă în faţă pentru a fi cunoscut ca atare. Aşadar, 
putem spune că lucrul pe care aceşti termeni îl denumesc ar putea fi definit ca fiind 
acel ceva care este şi, ca atare, poate constitui obiect al cunoaşterii sau al 
experienței. Întrucât termenii de lucru, ceva, multiplu şi fenomen nu se bucură de o 
prea mare atenţie analitică din partea gânditorului, urmează să analizăm mai 
îndeaproape termenii de existenţă, realitate, obiect, dat şi experienţă, pentru a le 
vedea mai detaliat semnificaţiile. 

Florian identifică trei sensuri principale ale termenului de existenţă. În primul 
sens (cel în care folosesc acest termen şi Rehmke, Husserl, N. Hartmann sau 


8 Florian respinge termenii de ființă şi fiinţare, considerându-i, fără a ne oferi nicăieri o 
explicație satisfăcătoare, ca fiind mai echivoci decât cei de existență şi existent. El spune adesea că 
termenul de ființă are atât sensul general, de „ființă în genere”, cât şi pe cel de „ființă determinată”. 
Or, vom vedea puţin mai jos că el nu ezită să încarce termenul de existență cu exact aceste două 
incriminate intensiuni. 

” Ibidem, p. 268. 

' Op. cit., ed. cit., vol. I, p. 306. Cf. Ibidem, p. 122. 

Alexius von Meinong), acest termen, spune el, semnifică tot ceea ce constituie 
obiect al gândirii, orice obiect, indiferent de natura lui (real, ireal, ideal, suprareal). 
În acest sens, „existenţă” semnifică existența în genere. În cel de-al doilea sens — 
cel preferat de Em. Meyerson, şi Martin Heidegger — termenul de ,,existenta” ar 
desemna numai obiectele reale, fie ele materiale sau spirituale. in sfarsit, cel de-al 
treilea sens al acestui termen se referă doar la existența pură, nonempirică sau 
supraempirică. Dintre aceste trei sensuri, cel adoptat de Florian este cel dintâi, ca 
fiind „neutral” şi „lipsit de prejudecăţi”!!. Aşadar, sinonimi fiind, termenii de 
existență şi realitate împărtăşesc în opinia lui Florian două extensiuni diferite: ei se 
referă fie la existenfa/realitatea în genere fie la realitatea/existența restrânsă, 
determinată, reală!?. 

Legătura dintre realitate/existenté şi experiență este dată în viziunea lui 
Florian de faptul că experienţa este criteriul realitatii/existentei. Fiind un raport de 
interacțiune între organele noastre de simţ şi lucruri şi un raport de interacţiune 
între lucrurile însele, experiența poate defini atât realitatea în sine, cât şi realitatea 
pentru noi. Astfel, realitatea în sine se defineşte ca tot ceea ce intra în sistemul de 
interacțiuni al Universului, iar realitatea pentru noi reprezintă tot ceea ce observăm 
şi experimentam'’. Adoptand explicarea aristotelico-leibniziană a realităţii, Florian 
consideră că unitatea realitatii/existentei în sine nu este dată de faptul că ea derivă 
dintr-o substanță unică (aşa cum credeau Parmenide, Platon, Spinoza), ci din faptul 
că toate seriile cauzale converg într-un întreg unic’. 

Mircea Florian îşi prefaţează teoria despre obiect cu o critică a ceea ce el 
numeşte feoria imaginii, o falsă teorie a cunoaşterii care a însoțit istoria gândirii pe 
tot parcursul ei. Întemeindu-se pe o înţelegere „materialistă” a sufletului, ea 
defineşte cunoştinţa ca pe o copie sau ca pe un conţinut al gândirii. Păcatul ei 
capital stă în faptul că ea duce la solipsism, deoarece vede ca fiind certe nu 
obiectele însele, ci numai conținuturile conştiinţei. Florian combate teoria imaginii 
cu ajutorul următoarelor argumente: teoria imaginii încalcă flagrant principiul entia 
non sunt multiplicanda prin aceea că dublează inutil lumea reală cu o lume a 
copiilor; ea nu poate explica existenţa relaţiilor, acestea nefiind „imagini”; şi, mai 
ales, această teorie nu poate explica faptul cunoaşterii de sine, dedublarea subiect- 
obiect nefiind în acest caz posibilă °. 

Concepția lui Florian despre obiect în sensul integral al acestui termen se 
constituie cu precădere plecând de la imanentişti şi de la filosoful austriac 


"| Vezi Recesivitatea..., ed. cit., vol. I, p. 297 sqq. 

2 Reconstrucţie filosofică, ed.cit., p. 65; Cosmologia elenă, ed. a II-a, Paideia, Bucuresti, ed. 
îngrijită şi note de Gh. Vladutescu, 1993, p. 75; Cf. Recesivitatea..., ed.cit., vol. I, p. 310. 

15 Vezi Reconstrucţie filosofică, ed.cit., p. 69 şi 319. 

14 V, Recesivitatea..., ed.cit., vol. II, p. 436. 

15 Să notăm însă că, transformând cunoaşterea de sine în model al cunoaşterii, filosoful 
săvârşeşte el însuşi o eroare, aceea a „excepţiei regulă”: din cazul cunoaşterii de sine el face regula 
explicării cunoaşterii în genere. 


198 Ilie Pintea 


Alexius von Meinong, dar trecând în revistă întreaga istorie a conceptului, de la 
Aristotel la Kant şi Rehmke. Pentru a vedea ce înţeles dă el acestui concept, ar 
trebui să-i căutăm definiţia. Or, fiind un transcendental, este clar că acesta nu poate 
primi o definiţie standard (de tipul gen proxim plus diferență specifică). Tocmai de 
aceea, filosoful nostru recurge la câteva „definiţii-surogat”. Prima dintre ele — cea 
mai simplă şi cea mai des întâlnită —, este acea prin raportarea termenului de obiect 
la termenii sinonimi, cei de existență şi dat. Astfel, obiectul ni se arată ca fiind 
totuna cu existenţa (ontologic) şi cu ceea ce este dat (gnoseologic). E adevărat că 
datul şi existența sunt definiti, la rândul lor, prin sinonimie cu obiectul, ceea ce ne- 
ar putea indreptati să-l invinuim pe filosof de faptul că recurge la definiţii circulare. 
Florian foloseşte însă şi o a doua modalitate de definire a obiectului, una aproape la 
fel de frecventă şi întrucâtva înrudită cu cea dintâi. Astfel, obiectul este definit ca 
fiind un dedomen, adică ceva care este dat (< ded0pEvov, participiul perfect pasiv 
al verbului grecesc SiS@pt = a da). În sfârşit, cea de-a treia modalitate de definire, 
cea mai proprie dintre toate, este aceea care recurge la descrierea calităților 
esenţiale ale obiectului. Astfel, obiectul este definit ca fiind „orice despre care 
vorbim” sau „orice este dat gândirii” spre a fi cunoscut (gândirea, inclusiv)'€. 
Florian chiar subliniază: „prin obiect nu înţeleg, asemenea dogmaticilor, un obiect 
real, ci faptul, datul, materialul real sau nu, «stare internă» sau «lucru extern», 
fenomen sau lucru în sine”!”. Deci, am putea spune că, pentru Florian, obiect este 
orice quid care există şi este dat spre a fi cunoscut. Dar definiţia cea mai completa 
şi mai complexă din cadrul celei de-a treia modalităţi, definiția care exprimă cel 
mai bine concepția gânditorului este aceea pe care o găsim în Cunoaştere si 
existenţă, lucrare monografică pentru tema cunoaşterii şi a obiectului, unde obiectul 
este definit ca fiind „tot ceea ce este reprezentat, gândit, simţit, voit, trăit” 18 

Pentru o lămurire mai deplină a intelesului termenului de obiect la Florian 
este necesară şi o analiză a clasificării pe care el o dă tipurilor de obiecte. De la 
Stiinta şi rationalism la Recesivitatea..., el nu a fost prea consecvent în aceasta 
privinţă, oferindu-ne pe această temă liste relativ diferite. Poate tocmai de aceea, 
comentatorii care au scris pe această temă înainte de editarea Recesivitafii... au 
vorbit de multe ori numai despre trei categorii de obiecte şi nu despre patru, cum 
stau de fapt lucrurile în realitate”. Astfel, în scrierile anterioare Recesivitatii... 


1 M. Florian, Filosofie generală..., ed. cit., p. 75; cf. Idem, Logică şi epistemologie, ed. cit., 
p. 169. În Recesivitatea..., vol. I, ed. cit., p. 300 sq., se afirmă expres şi sinonimia dintre dat, 
experienţă, obiect şi existenţă. 

17 M. Florian, Stiinta si rationalism, Socec, Bucuresti, 1926, p. 94. 

15 Op. cit., S. R. F., Bucuresti, 1939, p. 180. Definiție păstrată şi mai târziu, în Ce este 
cunoştinţa, ed. cit., p. 15. 

19 N. Gogoneaţă, în Orientarea materialistă în filosofie în perioada dintre cele două războaie 
mondiale, din volumul colectiv, Curente si orientări în istoria filosofiei româneşti, Ed. Academiei, 
Bucureşti, 1967, p. 158, enumeră trei categorii: reale, ireale şi suprareale, clasificare pe care o 
păstrează într-o formă uşor modificată şi în ***, Istoria filosofiei româneşti, vol. II, Ed. Academiei, 
Bucureşti, 1980, p. 340: reale, nereale/fictive, neutrale/suprareale. Aceeaşi interpretare o regăsim şi 

găsim, pe de-o parte, lucrări în care Florian enumeră trei feluri de obiecte ale 
cunoaşterii: reale, ireale şi suprareale (cărora li se indică două specii: fictive şi 
ideale), sau: reale, ireale şi ideale/suprareale; iar pe de cealaltă parte, lucrări unde 
tipurile enumerate sunt patru: reale, pure (suprareale sau matematice), ideale şi 
ireale”. Recesivitatea... — opera finală în care clasificarea în discuţie este expusă 
mult mai clar şi mai complet decât în lucrările anterioare — este însă mai 
consecventă şi mai explicită pe tot parcursul ei în privinţa enumerării tipurilor de 
obiecte. De aceea, ea poate fi un bun reper pentru tranşarea acestei probleme. Aici 
ni se spune constant că obiectele sunt de patru tipuri: reale, ireale (fictive, mitice), 
ideale (valorile) şi suprareale (obiectele logico-matematice)”!. 

Integrând discuţia despre obiect noii viziuni recesive, Florian opune acum 
realul dominant nerealulului recesiv, care are ca „regiuni” irealul, idealul şi 
suprarealul. Realul este cel care deţine poziţia dominantă deoarece obiectele din 
sfera nonrealului sunt dependente ontologic şi cognitiv de real: fără ancorarea în 
real, ele n-ar avea ființă şi n-ar putea fi cunoscute. Dintre obiectele nereale, cele 
suprareale au valoarea cea mai mare, deoarece ele sunt cele care instituie 
structurarea şi ordinea la toate nivelurile existențiale. Asta nu înseamnă că 
suprarealul ar fi supraordonat realului sau celorlalte tipuri de obiecte, ci el le este 
doar imanent. Tocmai din acest motiv, aici Florian preferă să le numească cel mai 
des ca obiecte neutrale, pentru a sublinia că ele sunt implicate la toate palierele 
ontologice. Suprarealul este legat şi de ireal (numerele iraționale şi spațiile 
neeuclidiene, de exemplu, sunt „regiuni” ale irealului explicate cu ajutorul 
matematicii), precum şi de ideal (gândirea logică produce o ordonare raţională a 
valorilor). Aşadar, în ciuda superiorității lui cognitive, suprarealul se arată recesiv 
nu numai fata de real, ci şi faţă de ireal şi ideal. Căci numai dacă acestea există, 
poate să existe şi el. Situaţia „tragică” în care se găseşte suprarealul este produsă de 
faptul că el este doar general, fără a avea întruchipări individuale, iar generalul nu 
poate exista decât dimpreună cu individualul şi prin el”. 

Dacă comparăm acum toate aceste locuri şi operăm o reducere a variantelor 
la un numitor comun, putem spune că Florian deosebeşte următoarele tipuri de 
obiecte ale cunoaşterii: a) obiecte reale, care sunt de două feluri: materiale 


la H. Wald, Realitate şi limbaj, Ed. Academiei, Bucureşti, 1968, p. 142 a cărui enumerare cuprinde 
tot obiectele reale, cele ireale şi suprareale. Gh. Al. Cazan, în Fundamentul filosofiei la Mircea 
Florian, ed. cit., p. 198, asimilează obiectele neutrale/suprareale cu cele ideale, rezultând tot trei 
categorii: reale, fictive/nereale şi ideale/neutrale/ suprareale. În Istoria filosofiei româneşti, ed. 
cit., 1984, p. 265, el ne prezintă însă altă listă: reale, ideale şi suprareale, păstrată şi în lucrarea 
Mircea Florian şi Nae lonescu..., ed. cit., p. 143. 

% Pentru primul caz, vezi Curs de logică, vol. III, ed. cit., p. 270 şi Cunoastere si existență, ed. 
cit., p. 180, iar pentru cel de-al doilea, Curs de istoria filosofiei moderne. Introducere în filosofie, vol. 
I, ed. cit., p. 341 şi Filosofie generală... ed.cit., p. 110 sqq. 

>! Op.cit., ed. cit., vol. I, p. 293 sqq. La p. 300 sq., tipul obiectelor ideale este exemplificat şi 
cu imperativele, pe lângă valori, iar cele ireale mai sunt numite fictive/imaginare sau „ipoteticul pur”. 

> Ibidem, vol. I, p. 293 şi p. 302 sqq. 

(corpurile de orice fel) şi spirituale (sufletele), b) obiecte ireale/fictive/imaginare 
(produsele imaginaţiei: fiinte mitologice, produse ale artei, ipoteticul de 
orice fel), c) obiecte ideale/axiologice (valorile şi imperativele); şi d) obiecte 
suprareale/neutrale (obiectele logico-matematice şi relațiile). 

În ceea ce priveşte definirea termenului de dat, filosoful român se limitează la 
folosirea unor formule lapidare de tipul: „începutul oricărei ştiinţe (deci şi al 
filosofiei) este datul”, sau, singurul „început” lipsit de prejudecăţi al filosofiei este 
„avem obiecte de cunoscut, avem date” etc.” Textul în care filosoful analizează in 
extenso acest concept este studiul Problema datului din importanta sa culegere de 
studii intitulată Reconstrucţie filosofică. Pentru o înţelegere mai profundă a 
conceptului în discuție afirmațiile din acest text pot fi confruntate, completate şi 
confirmate cu numeroase pasaje din alte opere ale filosofului. 

El afirmă că pentru filosofie ar fi obligatoriu să recunoască problema datului 
ca pe o „problemă imperioasă”, deoarece filosofia are de dezlegat această dilemă: 
gândirea poate transcende ceea ce îi este dat, ea producând elemente de noutate pe 
parcursul procesului de cunoaştere, ori ea are doar abilitatea de a clarifica datele mai 
putin generale prin altele mai generale? Fireşte, varianta aleasă de Florian — filosof 
realist, antiidealist, care afirmă constant că gândirea nu poate depăşi sfera datului — 
nu poate fi decât cea de-a doua: „O gândire care se desfăşoară în nedat este un 
nonsens. [...] Orice gândire are un obiect şi orice obiect, chiar cel matematic, are un 
dat, un pregasit.”** 

Pe scurt, termenul de dat semnifica pentru Florian tot ceea ce poate fi gandit si 
exprimat. Altfel spus, datul reprezinta atat ceea ce este real, cat si irealul, idealul sau 
suprarealul, intrucat toate aceste tipuri de existente sau obiecte pot reprezenta obiect 
al gândirii si al discursului. In acest context, filosoful afirmă că propoziţia ceea ce 
este dat este dat reprezintă propoziţia fundamentală a filosofiei tocmai pentru că ea 
este un truism, o axiomă sau o afirmaţie indemonstrabilă şi care nu necesită 
demonstrație. Adică are calitățile pe care le au în genere principiile logicii şi cele ale 
cunoaşterii. Plecând de la propoziţia datul este dat, Florian crede că se poate realiza 
o adevărată „reconstrucție filosofică”, o nouă filosofie, numită filosofia datului. El 
crede că consfintirea datului ca obiect al filosofiei ar produce două foloase deloc 


3 M. Florian, Reconstrucţie filosofică, ed. cit., p. 99. Cf. şi p. 88. Sensul pe care Florian îl dă cel 
mai des datului este acela de „obiect de cunoaştere independent de subiectul cunoscător”. El spune, 
astfel, în Logică şi epistemologie..., ed. cit., p. 168, că datul este suveran în cunoaştere, înțelegerea sau 
conceperea lui nefiind decât o explicitare a lui. Ceea ce este dat mai are sensul de „lumea ca atare” sau 
de „ceva”, ca diferit de nimic. De aceea defineşte datul ca nedeterminat. Semantica termenului este şi 
mai complexă, aşa cum vom vedea pe parcurs. Vezi in acest sens şi Ion M. Popescu, Existenţă si 
cunoaştere în filosofia lui M. Florian, în „Revista de filosofie”, Tom 19, nr. 5, mai 1975, p.628, care 
spune că datul ca dat sau datul în sensul cel mai general are la Florian două sensuri fundamentale: 
unul ontologic, după care datul semnifică existența in întregul ei, existenţa in sine şi altul 
gnoseologic, de datul este înțeles ca existența prin raport la subiect. 

Reconstrucţie filosofică, ed.cit., p. 89. 

neglijabile: întâi, că datul este „lipsit de prejudecăţi”, iar apoi şi pe cale de 
consecinţă, el este total nedeterminat dar infinit determinabil ”. 

Aşadar, din punct de vedere filosofic, datul nu se identifică nici doar cu 
existența materială, nici doar cu gândirea, dar nici nu trebuie opus acestora. Pentru 
filosofie datul şi existenţa în genere sunt principii absolute, fiindcă ele sunt 
nedemonstrabile şi nici nu necesită demonstraţie, reprezentând fundamentul însuşi 
al filosofiei. Doar existenţa în sine sau datul pot să reprezinte principiul de sine 
suficient al filosofiei. „Filosofic, singurul «inceput» lipsit de prejudecăţi e: «avem 
obiecte de cunoscut, avem date»””®. 

La primă analiză, pentru filosofie determinarea datului nu pare a prezenta 
nicio importanţă, dar secundar chestiunea tipurilor de date (adică, reale, ireale etc.) 
trebuie pusă. Căci, în concepţia lui Florian, chiar dacă la o primă vedere datul pare 
să constituie o neîndoielnică certitudine, deşi pare a avea doar un sens neutral, 
acceptabil şi inteligibil pentru oricine, el a fost înțeles de multe ori greşit înțeles. 
Faptul că filosofii au determinat în mod eronat înțelesurile datului ar explica, după 
Florian, multe dintre greşelile de interpretare acumulate pe parcursul istoriei 
filosofiei. Marea majoritate a filosofilor s-au cramponat de conotatiile de pasiv 
prezente în sensurile acestui termen. De aceea, el a fost redus în mod psihologist la 
ideea de simplu conţinut pasiv, la sensul de „conţinut de conştiinţă”. Or, asta face 
necesară o clarificare prealabilă a termenului ca atare. Astfel, mai ales două lucruri 
sunt indispensabile: eliminarea ,,subintelesurilor prejuditioase” ale termenului şi 
distingerea riguroasă între datul mijlocit şi cel nemijlocit. Au existat numeroşi 
gânditori, între care şi Schopenhauer, care au remarcat echivocul acestui termen, 
căci pare implicată ideea unei relaţii între un „dătător” şi un „primitor”, ca şi cum 
datul ar fi, astfel, ceva primit de undeva, de la cineva. În acest scenariu, dătătorul ar 
fi lumea externă (materie sau spirit), primitorul ar fi conştiinţa individuală 
cunoscătoare, iar datele ar fi lucrurile. Or, în opinia lui Florian, termenul de dat 
trebuie înţeles în sensul cel mai general, ca dat în genere, ca semnificând orice 
obiect ce poate fi cunoscut. E necesar ca datul să aibă înţelesul cel mai larg posibil. 
Căci, dacă ar avea doar sensul de dat empiric, atunci datul s-ar limita doar la real, 
necuprinzând şi irealul, idealul, suprarealul. Or, înţelesul filosofic al datului nu 
poate fi decât unul de generalitate supremă, unul lipsit de orice predeterminare 
iniţială, datul în genere ”. 

Pe de altă parte, Florian admite că termenul propus de el nu este câtuşi de 
puţin lipsit de dificultăți. Unele dintre acestea sunt de natură lingvistică. 
Într-adevăr, noţiunea de dar implică, aşa cum am văzut deja, ideile de „dare”, 


25 Ibidem, p. 66. Datul e „neutral” şi pentru că este ceva dincolo de spirit şi materie, 
cuprinzându-le pe amândouă, este un nume care cuprinde totul. Nu e numai materie sau numai spirit. 

% Ibidem, p. 99. 

27 Reconstrucţie filosofică, ed. cit., p. 93. Cf. Logică si epistemologie... ed. cit., p. 169. 

„primire”, „dătător”, „primitor”, fapt care implică o anume subiectivitate şi 
relativitate (dat mie, de către cineva). Dar Florian respinge ferm ideea că aceste 
sensuri ar putea fi admise într-o noțiune de dat filosofic clarificată. El afirmă că 
respectivul termen necesita doar o ,,curatare” de sensurile parazitare adaugate din 
lipsă de abilitate analitică, arătându-se că el nu implică vreo relaţie între un datator 
(lumea) şi un primitor (conştiinţa sau gândirea), că între ele nu încape o separare 
spaţială. Pe urmele lui Johannes Rehmke, Florian propune înlocuirea termenului de 
existenţă cu cel de dat, stabilindu-i ca sens filosofic pe acela de „prezenţă în genere 
care nu depinde de nimic”. astfel, sensul lui nu mai implică nicio relație între 
„dătător” (obiectul) şi un „primitor” (subiectul)”*. 

Un al doilea set de dificultati implicate de termenul in discutie sunt cele de 
natură filosofică. Ce mai des întâlnită dintre ele este tendinţa de a reduce datul in 
genere la datul real, respectiv, la obiect. Or, Florian consideră că în ultimă instanţă 
subiectul însuşi este si el un dat, un obiect ca orice alt obiect, ca orice lucru ce 
poate fi gândit şi exprimat. Tocmai din această cauză, pentru clarificarea noțiunii 
de dat, Florian recurge şi la noţiunile de existență, obiect şi experienţă, înţelese şi 
ele în sensul cel mai larg”. 

Teorii precum cea a imaginii ori cea kantiană apreciază că datul nu este 
reprezentat nici de lumea externă şi nici de conştiinţă, ci este ceva intermediar, ceva 
între acestea, datul fiind deci o imagine în conştiinţă a lumii externe, a lucrului în 
sine. Or, am văzut că pentru Florian darul în genere nu se identifică cu datul real, că 
nu tot ceea ce aparține conştiinţei este şi real. Constiintei îi pot aparține date reale 
cum ar fi percepțiile şi reprezentările, dar din faptul că ele aparțin conştiinţei nu se 
poate deduce automat că acestea şi constituie conținuturi de conştiinţă. Percepția 
unei stele aparţine conştiinţei, dar ea nu este un conţinut al acelei conştiinţe. Pentru 
că percepţia reprezintă relația dintre subiect şi obiect. Perceptiile sunt ale conştiinţei 
dar nu sunt în ea“. 

Confuzia dintre sensul restrâns, psihologic, al datului şi sensul general, 
filosofic, a generat atât echivocul dintre datul mijlocit şi cel nemijlocit, cât şi 
relativismul epistemologic din filosofia contemporană. Psihologismul suprapune 
datul nemijlocit cu percepţia şi pe cel mijlocit cu reprezentarea, ceea ce ar implica o 
falsă diferență de esenţă între percepție şi reprezentare. Or, potrivit lui Florian, 
diferenţa dintre acestea este doar una de grad, percepţia şi reprezentarea fiind la fel 
de nemijlocite, cu diferența că prima premerge celei de-a doua. Deabia noţiunea este 
mijlocită, întrucât aceasta este construită, dedusă, de gândire din percepție şi 
reprezentare. Psihologismul face eroare de a înțelege datul ca dar mie, sau, şi mai 


% Reconstrucţie filosofică, ed. cit., p. 97. Vezi şi Logică şi epistemologie. Logică generală, 
ed. cit., p. 277. 

2 Curs de filosofie generala,ed.cit, p. 75. 

3 Ibidem, p. 73. 

rău, ca dat numai mie. lar întrucât, pentru el, tot ceea ce este dat este imanent 
conştiinţei, deci e dat nemijlocit, rezultă că tot ceea ce este dat ar fi, conform cu 
ecuaţia de mai sus, dat nemijlocit numai mie”. 

Datele mijlocite şi cele nemijlocite nu apar ca separate în sânul realităţii, astfel 
încât gândirea să trebuiască să opereze o „unificare” sau o „sintetizare” a lor, ci ele 
constituie o unitate. Ca atare, noţiunea de experienţă trebuie regândită, pentru a se 
arăta că experiența nu presupune că gândirea ar recompune întregul realității 
plecând de la piese disparate pe care le-ar pune laolaltă în funcţie de anumite 
forme” apriorice, imanente ei. În experienţă, generalul şi individulalul sunt date 
nemijlocit şi sunt în egală măsură sensibile şi empirice. Fiind obiect al unei ,,intuitii” 
specifice, generalul nu poate exista fără individual, ci numai împreună cu el, întrucât 
generalul chiar aparţine individualului."” 

În calitatea lui de „început” al filosofiei datul este important si în măsura în 
care el constituie fundamentul întregii cunoaşteri, fundament care a fost identificat, 
de la presocratici încoace, cu existența. Primii filosofi greci dădeau şi ei întâietate 
ontologicului. Numai că, începând chiar cu ei, ontologicul începe să fie confundat 
cu Ideea, cu conceptul. Ca o consecință, spune Florian, „postulatul ontologic 
devine postulat rationalist şi se inițiază marele proces spiritual de strămutare a 
reflectiei de la existenţă la constiinta””’. 

Vedem, aşadar, că toţi cei patru termeni trecuţi in revistă până acum — 
existență, realitate, obiect şi dat — sunt şi nişte termeni transcendentali, în sensul 
medieval al acestui cuvânt, adică în sensul că ei pot fi aplicaţi la toate cele care 
există şi stau în fata minţii cunoscătoare pentru a fi cunoscute. Toţi patru ar 
prezenta avantajul că lucrurile de cunoscut sunt independente de mintea 
cunoscătoare, că ea nu le produce ci le are exact aşa cum sunt ele. Ceva este 
existență întrucât este; acelaşi quid este realitate întrucât are caracterul de res; este 
un dat întrucât, fiind, el poate fi şi cunoscut ca atare; este obiect întrucât orice este 
un dat clarificat, determinat, inconfundabil în raport cu alte date. În economia 
gândirii lui Mircea Florian, termenilor transcendentali de mai sus li se poate adăuga 
şi cel de experiență, care, chiar dacă nu este perfect sinonim cu ei, are cel putin o 
sferă comună cu aceştia, el referindu-se, ca şi ei, la tot ceea ce este, poate fi gândit, 
simțit şi exprimat. 

Concepţia despre experiență a lui Florian este o consecinţă a concepţiei sale 
despre obiect şi cunoaştere. Expunerea ei este precedată de o critică prealabilă a 
nominalismului şi realismului şi de o clarificare a raporturilor dintre individual şi 


3! Ibidem, p. 100 sqq. 

» Reconstrucţie filosofică, ed.cit., p. 111 sq. 

3 M. Florian, Cunoastere şi existenţă, ed.cit., p. 40. Logică şi epistemologie. Logică generală, 
p. 72. 

general.” Concepţia despre experienţă a filosofului nostru este una care afirmă o 
cooperare necesară între gândire şi simţuri şi presupune o extindere a noțiunii de 
experienţă la scara unei experiențe integrale, ce cuprinde toate tipurile de obiecte. 
După Florian, experiența nu trebuie restrânsă, cum face pozitivismul, doar la 
experiența obiectelor reale externe, ci ea trebuie să cuprindă şi obiectele reale 
interne, precum şi pe cele ideale, suprareale şi chiar pe cele ireale, fiindcă toate au 
o obiectivitate specifică. Cu alte cuvinte, în opinia sa, trebuie să acceptăm nu 
numai experienţa ştiinţifică, ci şi una religioasă, estetică, morală etc., căci şi religia, 
arta sau morala prilejuiesc „trăirea” unui ce concret, compus din individual şi 
general, similar obiectului experienţei în sens restrâns şi acceptat în mod curent. 
Întemeiat pe o amplă analiză istorică a problemei experienţei, Florian arată că 
din istoria filosofiei se degajă două soluţii majore pentru această problemă: unii 
filosofi au propus separarea experienţei de gândire, neputând explica modul în care 
acestea colaborează, în timp ce alţii au teoretizat colaborarea dintre experienţă şi 
gândire în scopul de a explica posibilitatea ştiinţei. Ambele poziții sunt însă in 
greşeală, apreciază el, deoarece în ambele cazuri s-a insinuat că gândirea constituie 
o depăşire a experienţei. Or, acest lucru nu ar fi posibil, întrucât gândirea nu constituie 
o depăşire a experienţei, ci ea conlucrează cu aceasta în cadrul procesului de 
cunoaştere, prin faptul că gândirea aduce clarificări, explicitări şi efectuează o analiză 
critică a informaţiilor livrate de experiență. Singurul aport al gândirii în raport cu 
experienţa este dat de sporul de luciditate pe care gândirea îl aduce. Pe parcursul 
procesului experienţei, gândirea nu adaugă nimic obiectului, ci doar scoate la 
iveală generalul, ea clarificând şi explicitând faptele particulare. Ca o concluzie a 
excursului său istoric, Florian afirmă că experienţa senzorială constituie împreună 
cu gândirea o totalitate inseparabilă, o totalitate în cadrul căreia gândirea are un rol 
secundar şi recesiv în raport cu experiența, întrucât în lipsa experienţei ea nu ar avea ce 
să clarifice şi expliciteze. Desigur, reciproc, nici experiența fără gândire nu ar putea 
constitui singură cunoaşterea. Gândirea aduce în procesul de cunoaştere generalul 
necesar, generalul fără de care experiența ar fi un simplu „haos de senzații” care ar 
avea ca obiect individualul. Or, experienţa lucrează întotdeauna împreună cu 
gândirea, care asigură cunoaşterea generalului şi a relațiilor dintre lucruri. 
Reciproc, nici gândirea nu cunoaşte numai prin sine generalul şi relaţiile, ci în şi 
prin experiență. Aşadar, în sensul ei deplin, experiența nu e posibilă fără gândire, 


%4 Nominalismului şi realismului li se reproşează o înțelegere restrictivă a experienţei ca 
experiență pur senzorială, „haotică”, neorganizată de gândire. Or, după el, experienţa nu e numai 
experiență a simțurilor, ci una în care simțurile şi raţiunea conlucrează; este experiență a 
individualului şi generalului, pentru că ele sunt date împreună, neputând exista separat. Prioritate 
ontologică are individualul, pentru că numai dacă există individualul poate exista şi generalul. 
Conceperea raportului dintre individual şi general de către Florian este una de dublă inspirație, 
aristotelică şi rehmkiană. Din perspectivă aristotelică, el susţine apartenența generalului la individual, 
iar rehmkian individualul este înţeles ca un unic, ceva dat o singură dată, pe când generalul se repetă. 
Florian afirmă că individualul şi generalul sunt în simbioză, ele neputând exista separat. 

iar aceasta nu reprezintă o „depăşire a experienţei”, ci corelatul ei necesar. „Nicio 
gândire, oricât de îndrăzneață, nu depăşeşte experiența luată în sensul cel mai 
cuprinzător şi singurul legitim. Experienţa este depăşită întotdeauna de o altă 
experiență”*?. 

Motivul pentru care experienţa a fost văzută de-a lungul istoriei filosofiei ca 
fiind incapabilă să ajungă singură în posesia adevărului este dat de faptul că ea a fost 
redusă în mod greşit la aspectele ei pur senzoriale. De aceea, de-a lungul întregii 
sale activităţi filosofice, M. Florian a considerat ca pe o mare miză filosofică 
personală necesitatea reformării noţiunii de experiență. El vedea această reformă nu 
doar ca pe un simplu deziderat, ci ca fiind de acum posibilă, deoarece câmpul 
experienţei ştiinţifice contemporane însăşi — graţie instrumentelor din ce în ce mai 
performante la care ea recurge, instrumente ce permit accesul dincolo de 
posibilităţile limitate le simţurilor noastre — suferă o permanentă şi constantă 
extindere. 

Florian vrea să demonstreze, împotriva dogmei nominaliste, două lucruri: întâi, 
faptul că în câmpul experienței în genere intră deopotrivă individualul şi generalul, iar 
apoi că experienţa nu se limitează numai la real, ci ea cuprinde toate planurile 
posibile ale existenţei: idealul, suprarealul şi irealul. Experienţa, spune el, trebuie 
să fie una deschisă spre tot ceea ce poate fi cunoscut. Ea trebuie să fie deschisă 
suprarealului matematic, pentru că tot ceea ce este dat în experienţă este numărabil 
sau măsurabil, ea trebuie, de asemenea, să se deschidă planului ideal, căci valorile 
apar în experiență legate de „bunuri” (opere de artă, credințe, acțiuni morale şi 
juridice etc.); ea trebuie, în sfârşit, să fie deschisă chiar şi irealului, pentru că în 
cercetarea ştiinţifică se lucrează cu ipoteze fictive, care abia apoi sunt confirmate sau 
infirmate de realitate. Numai aşa, extinsă dincolo de planul îngust al realului, poate 
deveni experienţa ceea ce trebuie să fie: punct de plecare lipsit de orice pre-judecati şi 
pre-supozitii în construcţia filosofică. Adică, să plece de la darul ca atare, de la datul 
în sensul cel mai larg cu putinţă”. 

Ca o consecință, Mircea Florian afirmă că, pe lângă sensul deja acceptat de 
către filosofi şi oamenii de ştiinţă, ba chiar şi de către limbajul comun, noţiunea de 
experiență ar trebui extinsă astfel încât să fie evident că experiența morală, cea 
religioasă, ori cea estetică sau poetică, au virtuţi cognitive comparabile cu cele ale 
experienţei ştiinţifice. De altfel el chiar salută faptul că gândirea contemporană a 
recunoscut din ce în ce mai mult o extindere a domeniului experienţei dincolo de 
planul îngust şi cotidian al realului. Tot mai multi filosofi, spune el, identifică specii 
de experiență „dezlegate” de real. Astfel, W. James a vorbit despre o experiență 


Cunoastere şi existență, ed. cit., p. 12. Cf. Recesivitatea..., ed.cit., vol. I, p. 249 sqq. Florian 
consideră Recesivitatea..., în întreagul ei, ca având drept axă „reforma noțiunii de experiență”, la fel ca şi 
Reconstrucţia. 

6 M. Florian, Filosofie generală..., ed. cit., p. 113, sqq. Cf. Metafizică şi artă, ed. a II-a, 
Echinox, Cluj, 1992, ed. îngrij. şi postfete de Ion Ianosi şi Ilie Parvu., p. 37. 

religioasă, Fr. Rauch a încetățenit conceptul de experiență morală, Husserl vorbea 
despre o experienţă intuitivă, iar Bergson l-a impus pe cel de experiență metafizică. 
Florian vorbeşte şi el în repetate rânduri, pe lângă cele pe care le-am văzut la filosofii 
amintiţi, despre o experiență poetică/artistică *. În lucrarea Metafizică şi artă, de 
exemplu, experiența estetică este definită ca o experiență specifică fundată pe 
contemplatie şi având ca obiect frumosul artistic şi pe cel natural. Specificul ei este dat 
de îmbinarea realului cu irealul."% Apoi, în Misticism şi credinţă, analizând cele două 
fenomene religioase majore, mistica si credința, deosebeşte experiența mistică de 
experiența ştiinţifică arătând că, în timp ce experienţa de tip ştiinţific este cunoaştere, cea 
de tip mistic este o trăire şi tine de funcția de creaţie, nu de cea de cunoaştere.” 
Experienţa mistică nu poate fi cunoaştere pentru că ea semnifică o contopire a 
subiectului uman cu obiectul său divin. Or, cunoştinţa nu e o contopire. Celălalt 
fenomen religios fundamental, credința, are însă o mai strânsă legătură cu 
experiența şi cunoaşterea în genere, întrucât credința nu are numai un înţeles 
religios, întemeiat pe factori emotionali şi volitivi, ci implică şi factori intelectuali 
sau teoretici. 

Aşadar, pentru Mircea Florian, experienţa reprezintă un adevărat „principiu de 
reconstrucţie filosofică”, Fundamentul pe care vrea să îşi dureze concepţia filosofică 
personală. Ea este o experiență integrală, care cuprinde toate tipurile de obiecte. 
Pentru el, experiența şi câmpul cunoaşterii în întregul ei având o extensiune 
comună, punctul de plecare al filosofiei nu poate fi altul decât experienţa, un punct 
necesar de plecare şi nu unul opțional“. 


* 


Să raportăm acum termenii transcendentali pe care îi pune în joc Mircea 
Florian la teoria categorială ce se degajă din istoria filosofiei. Potrivit unei atari 
teorii, categoriile/predicamentele şi predicabilele sunt predicatele cele mai generale 
din punct de vedere logic şi ontologic, cu diferenţa că, în timp ce predicamentele 
vizează actul predicatiei, predicabilele privesc modul în care predicatul se poate 
referi la subiect. Faţă cu acestea, transcendentalii reprezintă acei termeni care 
transcend categoriile şi predicabilele, care transcend, în ultimă instanță, orice mod 
de fiintare şi de cunoaştere; adică, reprezintă acei termeni fata de care nu pot fi 
gândiţi alţii mai generali, summa summarum genera, dacă se poate spune aşa. 
Astfel, fiinta/existenta*! denumesc faptul de a fi/exista al unui lucru şi al tuturor 
lucrurilor luate la un loc. Aşadar, ei se afirmă despre toate lucrurile, denumind 
calitatea de a fi a tot ceea ce este. Intelesi în sensul lor cel mai general aceşti 


37 Filosofie generală, ed. cit., p. 131. Cf. Reconstrucţie filosofică, ed.cit., p. 205. 

38 Op.cit., p. 163; cf. Ibidem, p. 188. 

3 Idem, Misticism şi credință, Bucureşti, Fundatiile Regale pentru literatură şi artă, 1946, p.52. 
Cf. Ibidem, p.128 sq. 

“0 Ibidem, ed. cit., p. 36. Cf. Reconstrucţie filosofică, ed.cit., p. 173 şi 337. 

“! Trecem acum peste distincţia, legitimă, dintre fiinţă şi existenţă. 

termeni nu permit un gen superior lor, dovadă stând faptul că ei nu mai pot fi 
definiti prin gen proxim şi diferență specifică. Termenul de realitate, în sensul lui 
cel mai general, se referă la tot ceea ce fiinteaza, la ansamblul fiintarilor, denumind 
tot ceea ce poate fi numit lucru sau ceva”. Termenul de lucru însuşi (< lat. res) 
este solidar semantic cu cel precedent, câtă vreme el denumeşte, luat iarăşi în 
sensul cel mai general posibil, tot ceea ce face obiect al gândirii, fie el real, 
imaginar ori ideal. Apoi, prin termenul de obiect se denumeşte îndeobşte calitatea 
oricărui lucru/ceva etc. de a fi opozabile subiectului cunoscător, de a fi 
cognoscibile. Dar şi subiectul însuşi este în ultimă instanţă şi obiect, câtă vreme 
poate constitui nu doar agentul ci şi pacientul cunoaşterii. În sfârşit, termenul de 
ceva, oricât de neutru, umil şi nefilosofic în aparenţă, poate şi el primi statutul de 
transcendental, câtă vreme poate sta pentru orice poate fi gândit şi numit. 

Dacă aceşti termeni propuşi ca termeni transcendentali de către Florian 
satisfac cerința de maximă generalitate, alţii trei sunt mai problematici, ridicând 
dificultăți. Astfel, fenomen poate fi socotit ca un transcendental numai dacă nu este 
înțeles în sensul lui limitat, cel prin opoziţie cu nomen, ci în sensul lui cel mai larg, 
acela de tot ceea ce ni se arată, indiferent de planul de realitate (real, ireal etc.), tot 
ceea ce ne stă înainte pentru a fi cunoscut. Termenul de dat este şi mai problematic, 
atâta vreme cât, în sensul lui cel mai pur filosofic, el denumeşte ceea ce este 
nemijlocit în conştiinţă, ceea ce este evident prin sine, fără a fi rezultatul unei 
elaborări prealabile, „fără prejudecăţi”. Or, Florian vorbeşte despre date nemijlocite 
şi date mijlocite, prima expresie fiind deci un pleonasm, iar a doua o contradictio in 
adjecto. Tot problematic, dintre termenii transcendentali propuşi de Florian, este 
cel de multiplu, termen socotit de el — din dorinţa de a fi consecvent cu realismul 
său recesiv — ca fiind preeminent şi dominant în raport cu unul. Or, numeric, logic, 
ontologic şi metafizic unul/unitatea joacă rolul de principiu şi stă înaintea 
multiplului, îl transcende, ca o condiţie de posibilitate a acestuia. 


42 q; A A . . . f . 
Sigur, în sens restrâns, sens impus incorect de modernitate, realitatea ar denumi doar 
ansamblul lucrurilor materiale, lumea exterioară/externă în raport cu gândirea omului. 


CONCEPTUL DE IMAGINAR VIZUAL 
LA DOSTOIEVSKI! 


IONUŢ ANASTASIU 


1. Repere critice ale receptării lui Dostoievski 


Opera literară a lui Dostoievski a suscitat numeroase interpretări. Privită din 
diferite unghiuri, citită şi recitită de pe poziţii diferite, adesea divergente, creația 
dostoievskiană s-a îmbogăţit în fiecare an cu numeroase analize şi comentarii, ei i 
s-a adăugat, pe măsura trecerii timpului, o altă creație de proporţii ameţitoare: 
monografii, lucrări de exegeză, studii specializate etc. Sirul nenumărat de 
comentarii ale vieții şi operei lui Dostoievski demonstrează că o autentică operă de 
artă este deschisă întotdeauna unor noi interpretări, unor continue reluări şi recitiri 
minutioase. Niciodată o analiză, indiferent de maniera strălucită in care a fost 
făcută, nu epuizează bogăţia şi varietatea unui text fundamental. 

Încă de la apariţie, romanele pe care scriitorul le-a publicat au trezit reacții vii 
în rândul criticilor. Faimosul critic literar democrat rus Belinski a citit cu o emoție 
copleşitoare romanul de debut al lui Dostoievski, Oameni sărmani, şi a văzut în 
acesta un veritabil urmaş al lui Gogol. De altfel, debutul literar al lui Dostoievski a 
fost triumfal nu atât în conştiinţa cititorilor de rând, care au manifestat destule 
rezerve fata de stilul relativ straniu al scriitorului, ci mai ales în rândul 
intelectualității ruse, care l-a primit cu bucurie pe tânărul autor. Aceştia au 
recunoscut într-însul un talent excepţional şi o inteligență sclipitoare, romancierul 
ce urma să continue linia lui Puşkin, Gogol şi Lermontov. Multi ani mai târziu, în 
1877, Dostoievski îşi amintea cu emoție de momentul debutului său; la îndemnul 
lui D.V. Grigorovici, pe atunci el însuşi un necunoscut, ce nu publicase decât un 
„articolaş”, Dostoievski i-a dus manuscrisul Oamenilor sărmani lui Nekrasov spre 
a-l publica în revista Almanah petersburghez. Intimidat de întâlnirea cu acesta din 
urmă, tânărul Dostoievski a plecat repede şi s-a dus la un prieten, unde au citit 
împreună, toată noaptea, pentru a nu ştiu câta oară, Suflete moarte. Pe vremea 
aceea, îşi aminteşte scriitorul cu nostalgie, „tineretul avea obiceiul ăsta; se adunau 
doi sau trei şi spuneau: «Ce-ar fi, domnilor, să citim din Gogol!». Se puneau pe 
citit şi se întâmpla s-o țină aşa noaptea întreagă. Foarte, foarte multi tineri erau pe 

atunci parca patrunsi de o idee $i asteptau ceva”?. În doar câteva fraze, Dostoievski 
ne atrage atenția asupra influenței colosale a lui Gogol în rândul tinerimii ruse, care 
se săturase de mediocritatea scriitorilor ruşi din acea vreme. Gogol a fost receptat 
ca un profet, ca un adevărat tar spiritual al Rusiei. El a sădit în sufletele tinerilor o 
nazuinta teribilă de a se despovăra de un trecut şi de o tradiţie încorsetată în 
prejudecăţi, de a fi deschişi unui drum complet nou. Dostoievski se întoarce acasă 
către dimineaţă, când noaptea albă, petersburgheză era gata să se risipească. Deşi 
era obosit, nu s-a culcat, ci s-a aşezat la fereastră şi a privit cerul. Deodată la uşă se 
aud bătăi puternice şi în cameră intră Grigorovici şi Nekrasov. Amândoi erau 
entuziasmați şi cu lacrimi în ochi: citiseră toată noaptea romanul şi rămăseseră ca 
fulgerati. ,,4 apărut un nou Gogol”, i-a strigat Nekrasov lui Belinski, în aceeaşi zi 
când i-a predat manuscrisul. Belinski a fost, la rându-i, impresionat în mod plăcut 
de talentul literar al autorului Oamenilor sărmani. 

Întâlnirea dintre marele critic şi tânărul scriitor de douăzeci şi unu de ani a 
fost fulminantă. Văzându-l, Belinski a rostit solemn: „Ai atins fondul lucrurilor, ai 
arătat esentialul dintr-o dată. Noi, publiciştii şi criticii, doar analizăm, încercăm să 
explicăm asta în cuvinte, pe când dumneata, ca artist, dintr-o trăsătură de condei, 
arăţi într-o imagine esentialul, ca să poată fi pipăit cu degetele, pentru ca şi cititorul 
cel mai neavizat să înțeleagă totul imediat! lată secretul artisticitatii, iată adevărul 
în artă! lată serviciul pe care artistul îl aduce adevărului! Adevărul ti s-a dezvăluit 
şi vestit ca unui artist, l-ai primit ca pe un dar. Aşa că, pretuieste-ti darul, rămâne-i 
fidel, şi vei fi un mare scriitor!” 

Dostoievski mărturiseşte: „Am plecat de la el extaziat”. El a simțit că a fost 
un moment solemn, o clipă unică în viață, încărcată de speranţe, dar şi de temeri ca 
nu cumva să-i dezamăgească pe cei care se arătaseră atât de entuziasmați de primul 
său roman. Scena se încheie cu o confesiune a lui Dostoievski din chiar momentul 
când scria acele rânduri: „Toate astea le-am gândit atunci, clipa aceea mi-o 
amintesc cu o claritate perfectă. Şi după aceea nu am putut s-o uit niciodată. A fost 
clipa cea mai sublimă din viaţa mea. La ocnă, aducându-mi-o aminte, îmi întăream 
spiritul. Şi acum încă mi-o amintesc de fiecare dată cu încântare. Si iată, după 
treizeci de ani, mi-am amintit iarăşi această clipă şi parcă am retrăit-o de curând, 
stând la capătul suferindului Nekrasov”. Am descris această scenă a debutului 
literar în amanuntime nu numai pentru importanța excepţională în cadrul biografiei 
scriitorului, ci şi pentru că aici apar câteva elemente cheie ale personalităţii artistice 
a lui Dostoievski. Noaptea albă, petersburgheză, entuziasmul nestăvilit al unor 


2? F, M. Dostoievski, Jurnal de scriitor, vol. 2, trad. rom. Adriana Nicoară, Marina Vraciu, 
Leonte Ivanov şi Emil lordache, Iasi, Editura Polirom, 1998, pp. 292-293. 

3 Ibid., pp. 294-295. 

oameni de altfel rezervaţi şi chiar suspicioşi precum Nekrasov, momentul Gogol şi 
aşteptările febrile ale tinerilor din anii '50 ai secolului trecut, clarviziunile lui 
Belinski, dar şi intelenirea lui în credinţa restrictivă despre rolul artei ca oglindire a 
adevărului, în fine, ecoul îndepărtat al acelui moment fericit pe care Dostoievski l-a 
purtat mai departe în sine întreaga-i viață; toate acestea sunt elemente care au 
contribuit din plin la dezvoltarea spirituală a lui Dostoievski, care i-au conturat 
personalitatea. 

Mai departe, vom încerca să vedem cum a fost receptată opera dostoievskiană 
de doi dintre cei mai importanţi şi mai influenţi critici ai acesteia, perspectivele 
acestora asupra lui Dostoievski neavând, în mod aparent, multe puncte de contact. 


2. Nikolai Berdiaev şi destinul metafizic al omului 


Traiectoria spirituală a lui Berdiaev a fost strâns legată de creaţia 
dostoievskiană. Berdiaev a resimțit profund latura religioasă, mistică, metafizică a 
lui Dostoievski şi s-a aplecat cu precădere asupra acestui conținut ideatic. În plus, 
el a văzut în opera dostoievskiană o descriere fidelă a felului specific de a fi al 
rusului, „sufletul rus”, dar şi al omului în genere. De aceea, Berdiaev nu a încetat 
să vorbească despre antropologia lui Dostoievski, despre modul tulburător în care 
scriitorul a descris condiția umană. 

Berdiaev i-a dedicat scriitorului o lucrare ce a fost tradusă în limba română cu 
titlul oarecum ambiguu Filosofia lui Dostoievski, care avea să fie un reper esențial 
pentru majoritatea cititorilor interesați de opera prozatorului rus. Cu stilul său 
direct şi exploziv, Berdiaev ne mărturiseşte că nu-l interesează critica literară, 
dar nici psihologia referitoare la Dostoievski. Preocupările lui vizează 
"pneumatologia”, adică spiritul activ, plin de vitalitate care animă lumea 
dostoievskiană. În fata ochilor lui Berdiaev apare o lume dinamică, vulcanică, în 
care se succed prefaceri şi metamorfoze rapide, miraculoase. „Totul este incendiar, 
dinamic, totul este în mişcare, în contradicție şi luptă. Ideile sale nu sunt categorii 
înghețate, statice, ci torente pârjolitoare. Toate sunt legate de destinul omului, de 
destinul lumii si al lui Dumnezeu. Ideile determină destinul, ele sunt adânc 
ontologice, existenţiale, energetice si dinamice. În idee este concentrată şi ascunsă 
energia distrugătoare a dinamitei, iar Dostoievski arată cum exploziile ideilor 
distrug şi aduc moartea. Totodată, în idee este concentrată şi ascunsă energia 
regeneratoare şi izbăvitoare”?. Ideile lui Dostoievski sunt fundamental diferite de 
tărâmul ideilor lui Platon. O mişcare perpetuă le împinge mereu la transformări 
radicale. În fiecare idee lucrează un principiu activ de dezvoltare, dar nu într-un 


5 N. Berdiaev, Filosofia lui Dostoievski, trad. rom. Radu Părpăuţă, Iaşi, Editura Institutul 
European, 1992, pp. 7-8. 

mod liniştit, cuprins parcă de amorteala şi de somn precum la Platon, ci într-o 
manieră uneori violentă şi brutală. Să nu uităm că tocmai din această direcție vine 
şi unul dintre reprosurile lui Aristotel la adresa platonicienilor, şi anume, lipsa unei 
explicaţii coerente privind cauza mişcării. Cauza mişcării rezidă tocmai în 
dinamismul interior al spiritului, în eterna precipitare interioară care-l dizlocă 
întotdeauna de oriunde s-ar înrădăcina. 

Pe de altă parte, talentul extraordinar al lui Dostoievski s-a orientat cu 
precădere spre surprinderea caracteristicilor esenţiale ale rusului. A-1 înțelege pana 
la capăt pe Dostoievski înseamnă a înţelege ceva esenţial din structura sufletului 
rus, deci a te apropia de dezlegarea tainei Rusiei. „Ruşii îşi exprimă cel mai bine 
trăsăturile atunci când sunt apocaliptici sau nihilişti. Asta înseamnă că ei nu pot să 
vietuiasca într-o medie a vieţii spirituale, într-o medie a culturii. Spiritul lor tinde 
spre extrem, spre limită”. Iar ceea ce-i este specific rusului este tocmai lupta 
lăuntrică dintre două principii antinomice, amestecul nediferentiat şi zbaterea 
disperată între două realități divergente. Niciodată rusul nu se poate calma, nu-şi 
poate stăvili clocotul ce-i animă spiritul; de aceea, poporul rus se arată fundamental 
diferit în raport cu majoritatea celorlalte popoare, care şi-au regăsit calmul şi 
liniştea interioară, care şi-au stăvilit pasiunile haotice/elementare. 

Berdiaev nu ezită să catalogheze scrierile lui Dostoievski ca fiind adevărate 
tragedii şi aceasta deoarece în ele este cuprinsă sfâşierea lăuntrică a spiritului 
constrâns să fie fragmentar, „să se dezvăluie doar în diferite unghiuri, în diferite 
momente ale traseului său”. Instabilitatea spiritului uman dă naştere la o adevărată 
ruptură, la o regenerare a trecutului. El nu mai poate fi surprins în momentele sale 
de armonie, ci tocmai într-o stare de obscuritate, când este subjugat demonului său 
şi ființa lăuntrică i s-a dezmembrat. Sufletul rus nu-şi va mai putea regăsi nicicând 
chipul frumos de altădată, nu va redobândi numeroasele ipostaze pe care le-a 
abandonat de-a lungul anevoioasei şi fulgerătoarei transformări spirituale. El se 
află pe un drum veşnic, nici o etapă nu coincide cu alta, nimic nu mai arată aşa cum 
a fost cândva. Fără răgaz, necontenit, rusul leapădă în urmă măşti devenite desuete 
în drumul său spre autenticitate. Dar astfel, el îşi pierde complet echilibrul, se 
fărâmă în bucăţi de fiecare dată şi este prins într-un clocot care-l târăşte neîncetat 
după sine. 

Pe nivelul următor de analiză însă, Berdiaev nu se sfieşte să pună semnul 
egalității între toate aceste caracteristici pline de vitalitate şi de dinamism ale 
sufletului rus şi Dostoievski însuşi. Afirmatiei lui Berdiaev conform căreia 
romanele lui Dostoievski constituie o serie unică de dezvăluiri ale autorului, 
întotdeauna în spatele personajelor, experiențelor lor, putând fi intuită 
personalitatea scriitorului cu transformările sale multiple, nu i se poate reproşa doar 

faptul că este o simplă exagerare, ci conţine şi o eroare internă, de natură logică. 
„El [Dostoievski] nu tăinuieşte nimic şi de aceea a reuşit să facă descoperiri 
uimitoare despre om. Prin destinul eroilor îşi povesteşte propriul destin, prin 
îndoielile lor — propriile îndoieli, prin dedublările lor — dedublarile sale, prin 
experiența criminală — tainicele crime ale propriului spirit”. lar mai departe, 
Berdiaev afirmă că „particularitatea geniului său constă în faptul că a reuşit să se 
confeseze profund despre destinul propriu, care este totodată şi destinul universal al 
omului”. În acest caz, opera lui Dostoievski devine un imens monolog, ce 
presupune reducerea şi, la rigoare, chiar anularea diversității sale. Este destul de 
îndoielnică afirmația că valoarea operei lui Dostoievski stă în faptul că destinul 
propriu al autorului se contopeşte cu destinul universal al omului şi aceasta din 
două motive principale; în primul rând, oricine se poate îndoi de valabilitatea 
acestei identificări, ce nu poate fi probată în niciun fel — ne întrebăm cum ar putea 
vreodată cineva să demonstreze că destinul lui Dostoievki este însuşi destinul 
universal al omului? — ; în al doilea rând, putem afirma totuşi ceva care poate fi 
demonstrat fără mari dificultăți şi anume că niciunul dintre eroii creaţi de 
Dostoievski nu se identifică pe-de-a-ntregul cu creatorul lui, nu este Dostoievski 
însuşi. Analiza operată de Berdiaev ignoră, pe această cale, pluralitatea de caractere 
care apar în creaţia lui Dostoievski, este lăsată complet deoparte capacitatea 
exemplară a lui Dostoievski de a urmări şi a vedea varietatea de manifestări a 
diferiților oameni. Mai degrabă, scriitorul rus a preferat să asculte vocile altora şi 
să le integreze în creaţia sa, decât să monologheze la nesfârşit cu sine însuşi. 
Berdiaev uită capacitatea uimitoare, unică a lui Dostoievski de a intra în dialog cu 
alții, de a polemiza cu aceştia, de a-i ironiza adesea, de a face loc unei diversitati 
cât mai mari pe scena romanelor sale. Este mult mai plauzibilă o lume 
dostoievskiană plină de ființe diverse, dedublate, întotdeauna diferite, decât o 
sumedenie de imagini, de oglindiri ale aceluiaşi chip. Dostoievski a căutat continuu 
pluralitatea de fiinţe şi nu doar răsfrângerile diverse ale unei unice făpturi — fie 
aceasta şi o metaforă a destinului universal al omului. 

De fapt, Dostoievski s-a izbit încă de la început de acest tip de receptare din 
partea cititorilor săi, care-l identificau imediat pe autor cu Makar Devuşkin, eroul 
Oamenilor sărmani. Într-o scrisoare din 1 februarie 1846, el îi mărturiseşte fratelui 
său, Mihail: „S-au obişnuit să vadă peste tot mutra autorului, dar eu nu le-am 
arătat-o pe a mea. Ei nu sunt în stare să-şi dea seama că vorbeşte el si nu eu, şi că 
Devuskin nici nu poate să vorbească altfel. Se susține că romanul este prolix, când, 


= A . A : 9 
de fapt, nu se află în el nici un cuvânt de prisos” . 

Cu alte cuvinte, Dostoievski însuşi demontează această obsesie a 
cititorilor săi de a identifica eroul literar cu autorul său; explicația pe care eu o 
găsesc acestui fapt stă în însuşi stilul dostoievskian, ce are o asemenea forță şi 
putere de penetrare în imaginatia/sensibilitatea cititorului încât dă impresia că tot 
ceea ce se relatează acolo este adevărat, este o consecință a trăirilor intime ale 
autorului — iar din acest punct de vedere, un număr infim de scriitori din întreaga 
istorie a literaturii universale reuşeşte să rivalizeze cu Dostoievski. Mai degrabă, 
putem afirma că el a încercat mereu să intre în sufletul altuia şi să întrevadă ceea ce 
stătea ascuns în spatele măştii, de aceea romanele sale sunt bântuite de o sumedenie 
de caractere, legate între ele, dar totuşi puternic individualizate. Tocmai această 
trăsătură specială a poeticii dostoievskiene a fost analizată de un alt cercetător al 
operei marelui rus, Mihail Bahtin. 


3. Despre polifonia poeticii dostoievskiene 


În cartea sa devenită celebră, Problemele poeticii lui Dostoievski, criticul rus 
Mihail Bahtin propune teza polifoniei creaţiei dostoievskiene. „Dostoievski este 
creatorul romanului polifonice”. Cu alte cuvinte, Bahtin recurge la un termen 
utilizat în teoria muzicală pentru a descrie caracteristicile esenţiale ale poeticii 
scriitorului rus. Acest lucru vrea să însemne că structura fiecărui roman al lui 
Dostoievski este construită după un model pluralist, în cadrul lui intersectându-se o 
multitudine de personaje, ce se ciocnesc permanent între ele. „Pluralitatea vocilor 
şi constiintelor autonome şi necontopite, autentica polifonie a vocilor cu valoare 
plenară constituie într-adevăr principala particularitate a romanelor lui Dostoievski”!!. 
Prin urmare, arhitectonica dostoievskiană este alcătuită dintr-o multitudine de 
caractere, care se dezvăluie doar în momentul întâlnirii în dialog cu un alt caracter, 
cu o altă ființă. Chiar şi atunci când personajul se retrage în sine şi reflectează 
asupra propriului eu, el nu monologhează, ci vocea sa interioară este dublată de o 
altă voce, venită din străfunduri, cu care intră într-o relaţie extrem de complexă. 

Într-un anumit sens, nu se poate vorbi de un univers dostoievskian, ci de o 
multitudine de universuri care dialoghează, care se întrepătrund. Ca o consecință 
firească a aceastei stări de fapt, apare o situaţie cu totul nouă în istoria literaturii: 
autonomia eroilor dostoievskieni, care nu mai depind acum de conştiinţa 
transcendentă a naratorului, ci sunt integrați exclusiv universului lor intim, lumii şi 
preocupărilor proprii. Odată cu Dostoievski se ajunge la o schimbare 
fundamentală/radicală a poeticii occidentale; de aceea, el poate fi numit fondatorul 


10 M. Bahtin, Problemele poeticii lui Dostoievski, trad. rom. S. Recevschi, Bucureşti, Editura 
Univers, 1970, p. 9. 
1l Thid. pp. 8-9. 

unei noi maniere de a face şi de a concepe structura si rostul literaturii. Într-un fel 
sau altul, fiecare personaj dintr-un roman de factură clasică era dependent de 
modul în care naratorul îl zugrăvea cititorilor, toate caracteristicile sale particulare 
erau mediate de un mijlocitor, care îl reda mai întotdeauna într-o lumină 
deformantă/deformatoare. Această perspectivă este abandonată de Dostoievski, 
care „la fel cu Prometeul lui Goethe, nu creează sclavi muti (cum face Zeus), ci 
oameni liberi, capabili să stea alături de creatorul lor, să-l contrazică şi chiar să i se 
pună împotrivă”!5. Mai departe, „în operele lui nu evoluează o multitudine de 
caractere şi destine, trăind în acelaşi univers obiectiv şi trecute prin filtrul aceleiaşi 
conştiinţe scriitoricesti; nu, întru închegarea unitară a unui eveniment, aici se 
îmbină, fără a se contopi, o pluralitate de conştiinţe egale în drepturi, cu 
universurile lor”!?. 

Această autonomie a eroului despre care am vorbit este sugerată şi de faptul 
că întreaga arhitectonică teoretică şi conceptuală, metafizica dezvoltată de un 
personaj nu pot fi despărțite de substanţa intimă a acestuia, de caracterul şi trăirile 
sale. Ideile sale sunt generate de propria sa personalitate, ele provin exact din zona 
cea mai profundă a eului, din natura sa specială. „Lumea lui Dostoievski este 
profund personalistă: fiecare gând este receptat şi redat ca o poziţie a unei 
personalități (...) Ideea introdusă într-un eveniment devine ea însăşi evenimentiala 
şi dobândeşte acel caracter aparte de «idee sentiment», «idee forță», care creează 
originalitatea unică a «ideii» din lumea artei dostoievskiene”!?. Se dovedeşte astfel 
ineficace şi inadecvată tentativa de a reuni metafizica tuturor caracterelor 
dostoievskiene într-un monolit, fie şi prin recursul disperat, ca o ultimă soluție, la 
dialectică. 

Mai degrabă, păstrarea caracterelor proprii ale personajelor, surprinderea lor 
ca fiinţe individuale şi necontopite într-un sistem unic este calea potrivită de a 
înțelege specificul poeticii dostoievskiene. Fără a fi unica soluţie în acest caz, dar 
care se prezintă totuşi ca fiind modalitatea cea mai adecvată de a surprinde în mod 
autentic universul dostoievskian, această manieră de a analiza opera lui 
Dostoievski va fi, de altfel, cea pe care o vom utiliza în ceea ce urmează. Nu 
degeaba am insistat asupra concepţiei lui Dostoievski despre erou întrucât 
autonomia interioară a acestuia, libertatea lui de a acţiona nestingherit de un 
narator care-l împresoară din toate părțile, va da naştere unei adevărate revoluții 
epice. 

Eroul creat de Dostoievski va refuza neîncetat să fie un simplu figurant, 
o marionetă oarecare aflată în slujba unui autor atotcunoscator, chiar şi 
atunci când este plasat sub semnul unei idei dominante. El nu apare ca o 

reflectare a unei idei în sine, ca o proiecţie indiferentă a unei idei, oricare ar fi 
aceasta; în realitate, lucrurile stau exact pe dos. Ideea este o urmare a frământărilor, 
căutărilor şi experienţelor eroului; ea presupune tocmai un efort asiduu din partea 
acestuia de a-şi scoate la iveală ființa ascunsă, da a se cunoaşte pe sine. Departe de 
a fi doar o unealtă necesară exprimării unei idei, pentru ca aceasta să ajungă la 
lumină, eroul dostoievskian este integrat complet în ideea sa; eroul şi ideea se 
întăresc reciproc şi se alimentează de la o sursă unică, însăşi ființa eroului. 

Dar această întrepătrundere intimă a eroului şi a discursului său teoretic, ce 
este izvorât din însăşi fiinţa sa, nu se blochează într-un sofism brut. Personajele 
dostoievskiene se caută concomitent, doresc să stabilească un contact cu ceilalți. 
Căci rusul este un împătimit de dialog, lui îi place să vorbească, uneori chiar cu 
riscul de a deveni într-atât de agasant încât dialogul se transformă într-o 
pălăvrăgeală sterilă, să se apropie de oameni şi să-şi regenereze ființa prin acest 
contact nemijlocit cu ceilalți. Numai prin dialog rusul se deschide şi primeşte în 
sine ceea ce are celălalt mai de pret, numai astfel bogăţia lăuntrurilor sale este 
dezvelită cu adevărat. „La Dostoievski conştiinţa nu se limitează niciodată la 
propria ei existență, ci întreţine raporturi încordate cu altă conştiinţă. Orice trăire 
lăuntrică, orice gând al eroului apar într-un dialog interior, au o coloratură 
polemică, se înverşunează în împotrivirea lor sau, dimpotrivă, acceptă o inspirație 
străină, în orice caz, nu se concentrează exclusiv asupra obiectului lor, ci sunt 
invariabil însoţite de o privire îndreptată către alt om”!. Mai mult, rusul 
dostoievskian dialoghează aproape tot timpul, el se angajează într-un dialog total, 
prinzându-şi ființa de alte ființe, legându-se de ele. Nu încetează niciodată acest 
dialog perpetuu, care parcă se va continua şi dincolo de graniţele timpului. 
„Romanul polifonic este un dialog de la început şi până la sfarsit”’>. 

Interesul nostru este cu precădere orientat către această direcţie a 
preponderentei unui dialog ce se poartă neîncetat. Căci sperăm să dovedim în 
paginile următoare că acest dialog nu este doar teoretic, ci şi vizual, sau, mai exact, 
prin excelenţă vizual. Dostoievski a avut o neobişnuită acuitate a ochiului, el a 
văzut până departe importanţa cunoaşterii vizuale a lumii. Sau, aşa cum spune un 
alt critic, V. Kirpotin: „Dostoievski avea darul parcă de a pătrunde direct în 
psihicul altui om. Ochiul său privea în sufletul altuia, ca şi cum ar fi privit printr-o 
lupă, care îl ajuta să surprindă nuanțele cele mai fine, să observe fluctuațiile şi 
trecerile cele mai imperceptibile din viata interioară a omului”. Însă scânteierile 
privirii dostoievskiene vor pătrunde mult mai adânc decât a crezut V. Kripotin; ele 
se vor pierde de multe ori în umbrele şi ascunzişurile lumii; vor trece dincolo de 


14 Thid. p. 13. 
15 Thid. p. 47. 
16 Thid. p. 59. 

bariera vizibilului; vor întreține mereu o periculoasă mişcare de coborâre tot mai 
adâncă în întunecimea atotcuprinzătoare a tenebrelor şi de urcare neliniştită spre o 
lumină arzândă şi purificatoare. 

Eroul se află deci într-un neîncetat dialog interior şi exterior. Adesea dialogul 
devine o vânătoare — după modelul dialogului platonician Phaidros — în care 
participanții se învăluie reciproc, se urmăresc cu atenţie, îşi caută punctele 
vulnerabile. În cadrul acestui joc de o importanță extremă sunt folosite nenumărate 
tertipuri de desconspirare a celuilalt. Privirea deprinsă să sfâşie vălurile aparentei si 
să pătrundă numaidecat în miezul unui suflet, are exact rolul de a inteti dialogul, de 
a-l reîntemeia. Dar mai ales în cazul dialogului intim cu propriul eu apare la 
adevărata ei valoare structura dialogală a operei dostoievskiene. Căci, „eroul lui 
Dostoievski este numai conştiinţă de sine”. 

Această tulburătoare şi neclintită conștiință de sine face ca dialogul lăuntric 
să capete o însemnătate covârşitoare pentru definirea eroului. Chiar şi în 
momentele de solitudine maximă sau, mai exact spus, cu precădere în aceste 
momente, în jurul eroului nu se lasă liniştea, ci o nelinişte lăuntrică vine să-i 
tulbure conştiinţa. Într-una din ultimele povestiri scrise de Dostoievski, Bobok, nici 
măcar cimitirele nu sunt cufundate în tăcere, ci din morminte se aude un zgomot de 
nedescris, vocile morţilor producând o adevărată gălăgie. Şi aceasta întrucât 
„«adevărul» la care eroul trebuie să ajungă şi în cele din urmă ajunge lămurindu-şi 
întâmplările, în concepția lui Dostoievski nu poate fi decât adevărul propriei 
conştiinţe. El nu poate fi neutru în raport cu conştiinţa de sine. Acelaşi cuvânt, 
ideatic în conținut, aceeaşi determinare ar dobândi în gura altuia un sens diferit, un 
ton diferit, şi n-ar mai fi adevăr. După Dostoievski, ultimul cuvânt despre om, care 
să i se potrivească realmente, nu poate să apară decât sub forma unei mărturisiri, a 
unei confesiuni”!5. 

Dostoievski se reîntoarce cumva la o tradiţie ce fusese abandonată, el readuce 
la lumină un principiu străvechi care a fost în mod bizar uitat de majoritatea 
predecesorilor săi; este vorba de coincidentia oppositorum, principiul identității 
contrariilor. Întreaga operă dostoievskiană gravitează în jurul acestui principiu, este 
clădită tocmai pe temeiul acestui principiu. Scrierile lui sunt îmbibate de lucruri 
incompatibile experienţei normale, de o ruptură vitală între entităţi asemănătoare. 

Lumea  dostoievskiană este contorsionată/profund dezbinata; conflicte 
intestine se intretes între caracterele care se perinda în interiorul acestei lumi. Dar 
Bahtin nu pregetă să reamintească faptul că toată această îmbinare de elemente 
eterogene şi incompatibile trebuie reunită cu pluralitatea constiintelor, cu aceasta 
puzderie de forte active care acţionează, care se atrag reciproc şi se resping. 


17 Citat în M. Bahtin, op. cit., p. 54. 
'8 Tbid. pp. 71. 

„Esenţa polifoniei rezidă tocmai in faptul că vocile rămân autonome şi se îmbină 
ca atare într-o unitate de ordin superior celei omofonice!”. De aici rezultă instituirea 
unei relaţii aparte cu timpul. Simultaneitatea şi coexistenta reciprocă a mai multor 
nivele de fiintare, ce sunt însă inteligibile numai întrucât intra în relație cu celelalte, 
creează premisele unei perceperi ieşite din comun a timpului. „Scriitorul a văzut şi 
a conceput universul său cu precădere în spaţiu, nu în timp”. Şi aceasta deoarece 
există o tainică legătură între trecut şi prezent, deoarece trecutul nu încetează 
niciodată să nu se reactualizeze în cadrul prezentului. 

Dinamica lumii dostoievskiene este o consecinţă a acestei nivelări tensionate 
a realităţii şi a tendinței continue de a depăşi timpul printr-o repeziciune 
nemăsurată. Rapiditatea desfăşurării acțiunii, ritmul ametitor în care lucrurile sunt 
scoase din tatani şi aruncate fără crutare într-o învolburare nebuneasca, creează 
premisele depăşirii limitelor temporale. 

Concepţia dostoievskiană asupra eternității nu este deci, o amutire şi o 
încremenire a lumii, ci exact o amplificare şi un vârtej în care se manifestă 
pluralitatea de conştiinţe ce coexistă reciproc. 


4. Rusia şi Occidentul 


Idiotul, al doilea mare roman al lui Dostoievski, este, fara-ndoiala, 
creaţia cea mai profund plastică a acestuia. 

Vizualitatea este elementul central al acestui roman scris de-a lungul 
unui singur an, 1868 — mai exact, cartea a fost începută la sfârşitul lui 1867 şi 
terminată în ianuarie 1869 —, roman care reproduce probabil cel mai fidel 
impresia provocată de Occident asupra lui Dostoievski. Dresda, Baden-Baden, 
Geneva, Milano, Florenţa etc. sunt câteva din reperele acestei călătorii care a 
durat patru ani — până în iunie 1871 — şi care a consolidat neîncrederea 
scriitorului rus față de Europa Occidentală. Din viata spirituală a Occidentului 
Dostoievski nu a reţinut decât trecutul ei splendid, creaţiile aparţinând unor 
timpuri în care trăirile spiritului precumpăneau în dauna intereselor meschine, 
strict materiale şi egoiste. Occidentul şi-a pierdut însă reperele morale, a înlocuit 
credința în Dumnezeu cu ispita banilor şi a puterii lumeşti, valorile autentice au 
fost abandonate una câte una, rând pe rând. 

Occidentul pe care-l vede Dostoievski în călătoriile sale împrăştie o sterilitate 
spirituală nefastă, îndemnând la izolarea indivizilor unii fata de alţii. Astfel, el a 
fost cuprins de un întuneric nemărginit. Este asemeni unui „cimitir splendid” în 
care morţii ne inspiră un respect pios, dar unde prezenţa vieţii autentice lipseşte, de 


9 Thid. pp. 77. 
% Thid., pp. 41. 

parca tineretea/vitalitatea ar fi fost copleşită cu totul de forța acestei atmosfere 
mortuare. Atât /diotul, cât şi Demonii sunt marcate de dezamăgirea iremediabilă 
produsă scriitorului de Occident; Mâşkin, dar şi Stavroghin s-au întors în Rusia 
animați de dorința de a-şi regăsi aici unitatea primordială, de a se integra înăuntrul 
unei lumi, a singurei lumi care a rămas fecundă şi unde ei îşi pot alimenta forțele 
secate. 

Rusia este de la bun început asociată unei speranțe, unei dorinţe de a 
renaşte şi astfel de a împinge Occidentul să iasă din amorteala care l-a cuprins. 
„Numind Europa Occidentală un splendid cimitir, eroii ultimelor romane vor da 
glas, fireşte, unui sentiment încercat de creatorul lor. Cei patru ani de peregrinări 
au întărit în mod decisiv prejudecata lui Dostoievski privitoare la incapacitatea 
Apusului de a soluţiona fundamentalele nevoi umane, dar l-au ajutat să perceapă 
trecutul prinos vest-european la destinele culturii. Pe meleagurile vizitate, 
frumusețea i s-a părut un apanaj al vremurilor apuse, motiv de melancolie şi 
entuziasm: ce păcat că minunile s-au sfârşit, ce fericire că ele existaseră aievea. 
În muzeele de artă, la Zwinger sau la Pallazo Pitti, Dostoievski descoperă 
reversul tonifiant al meschinei vieți înconjurătoare. Vizitându-le cu o staruinta de 
care niciodată nu avusese şi nu va mai avea parte, el se simte martorul privilegiat 
al unor extraordinare aventuri, se contopeşte cu aspiraţiile cele mai sublime ale 
sufletului, trăieşte din nou miracolul perfecțiunii”. Dostoievski nu şi-a ascuns 
niciodată sentimentul că asistă la dezintegrarea spirituală a Occidentului şi că a 
sosit timpul ca Rusia să-şi asume rolul de forță spirituală de prim rang. Stă în 
puterile sufletului rus să reitereze destinul glorios al Occidentului şi să-l întoarcă 
pe acesta din direcţia greşită spre care se îndreaptă în mod vertiginos. S-ar zice că 
acesta e punctul de plecare al /diotului. Putem spune însă de la bun început: 
asistăm la o operă literară în care intenţiile autorului nu se realizează; Rusia va 
eşua în tentativa ei de a salva lumea aşa cum vor eşua şi intențiile prințului 
Mâşkin de a-i salva pe toţi ceilalți, de-a valma. 


5. Maskin-Rogojin-Lebedev 


Nu întâmplător romanul se deschide cu descrierea unei călătorii cu trenul 
într-o dimineaţă de noiembrie, poate cea mai cetoasa şi friguroasă dintre 
diminetile de noiembrie. S-ar zice că trenul şi călătorii din el s-au născut chiar 
din această ceaţă, o ceață atât de groasă încât lumina îşi face doar cu greu loc, 
iar prin ferestrele vagoanelor nu se poate desluşi nimic. Contrastul dintre ceață şi 
lumină este astfel de la bun început fixat şi trebuie spus că el va marca întreaga 
carte aşa cum, în Amintiri din casa morților graniţa dintre spaţiul dinăuntru, 


” 1. Ianoși, Dostoievski, Bucureşti, Editura Teora, 2000, pp. 81-82. 

marcat de ziduri şi gardieni şi spaţiul de afară, deschis privirii libere este trasată 
cu un contur foarte ferm. 

Drama este identică în cele două romane şi vizează de fiecare dată nazuinta 
unui eu captiv de a se elibera de ceea ce îi e exterior, de a risipi cumva ceața care-i 
cuprinde mintea, pe de o parte, iar pe de alta de a avea energia interioară necesară 
pentru a putea suporta ceea ce e de nesuportat: lipsa esenţială de libertate. Pe chipul 
călătorilor s-a imprimat o paloare gălbuie de parcă ceața şi-ar fi pus pecetea asupra 
lor; astfel, atât Mâşkin, cât şi Rogojin, dar mai ales prietenia care s-a înfiripat între 
ei în tren îşi au obârşia in această ceaţă groasă, într-o stare de obscuritate care-i 
marchează definitiv. S-ar putea spune că relația dintre Mâşkin şi Rogojin este 
posibilă tocmai datorită acestei lipse de lumină, a misterului care-o înconjoară. Nu 
pe cale raţională se poate explica legătura dintre Rogojin şi Mâşkin, tendinţa lor de 
a se lăsa conduşi de forte ce se află mai presus de înţelegerea comună îi apropie, 
dar modul în care înţeleg ei fiinţa umană îi desparte definitiv. 

Rogojin este un temperament excesiv; în ochii lui se poate citi atât o ironie 
sfidătoare, distantă, câteodată plină de răutate, dar şi clocotul unor pasiuni 
mistuitoare şi care nu se potrivesc deloc, spune autorul, nici cu zâmbetul acela 
cinic şi arogant şi nici cu privirea lui aspră şi plină de orgoliu. Între aceste extreme 
va pendula viata lui Rogojin, de aceea el (ne) este atât de inaccesibil/greu de 
cunoscut, într-un anume fel, el este un personaj dostoievskian pe deplin „posedar”, 
anticipând intrarea în scenă a „posedaților” din următorul mare roman — Demonii —; 
odată luat în stăpânire de obiectul dorintei/pasiunii sale, el nu se mai poate 
desprinde; patima fără limite face din el o ființă încrâncenată, un mecanism orb, 
aflat la dispoziţia ei, dar pe care il goleşte de viaţă şi chiar de dorinţe; in chip 
straniu, excesul de pasiune se preface pe nesimţite în absență, mai mult decît atât, 
în dorință de a distruge însuşi obiectul acesteia. Şi toate acestea dintr-o nevoie de 
clarificare, de a respinge tot ceea ce este incert şi care naşte întrebări, risipind în 
chipul acesta ceata care a pus stăpânire pe el. 

Drama lui Rogojin este mult mai mult decât o simplă nefericire provocată de 
iubire, este, înainte de toate, drama unei conştiinţe care visează să alunge tot ceea 
ce este iluzoriu, de prisos, neesential în propria-i existență. Demistificarea iubirii şi 
urii, coexistenta acestora, imposibilitatea de a le delimita: iată care este problema 
care-l macină pe Rogojin. 

Spre deosebire de Rogojin, al cărui suflet a fost monopolizat cu totul de 
pasiunea pentru Nastasia Fillipovna şi care în general suferă de o prea mare 
unilateralitate, fiind orientat într-o unică direcţie, prințul Mâşkin manifestă o 
deschidere şi o disponibilitate nespus de mari; caracteristica lui specifică este 
dispoziţia de a intra în relaţie cu un număr foarte mare de oameni, de a încerca să 
pătrundă în sufletul acestora, în tot ceea ce este mai intim şi mai ascuns. 

Ochii prinţului străpung cu subtilitate măştile pe care ceilalți le afişează; 
fiecare caracter, fiecare mască, fiecare chip sunt desconspirate şi reduse la ceea ce 
sunt cu adevărat esenţial. „Ochii lui mari, albaştri, aveau o expresie blajină, dar şi 
apăsătoare totodată, cu acea stranie fixitate a privirii după care nu e greu de ghicit, 
de la prima vedere, un epileptic””’. Aceşti ochi albaştri, mari au ceva misterios; 
mărimea lor ne duce cu gândul nu doar la dimensiuni fizice nefireşti, ci şi la o 
anumită putere de a fixa cu privirea, de a pătrunde cu ochii dincolo de ce se vede 
propriu-zis. Mărimea lor neobişnuită le conferă puterea de a vedea întotdeauna mai 
mult, reuşind să treacă de barierele vizibilului şi să discearnă vizibilul din invizibil. 
Se poate afirma că acest bolnav cu ochi mari şi albaştri vrea să-şi strecoare privirea 
pretutindeni, el are tendinţa de a dori să cunoască totul, chiar şi cele mai ascunse 
secrete ale tuturor oamenilor pe care-i întâlneşte. 

Mâşkin este un Don Quijote răsturnat; acesta din urmă, prizonier al 
imaginației sale vaste, vede cu precădere ceea ce nu există, adăugând realului un 
mister esențial, imbogatindu-l astfel, dar şi denaturându-l în acelaşi timp; Mâşkin, 
dimpotrivă, încearcă să înlăture misterul, să contribuie la aflarea adevărului, 
asumându-şi rolul de a stimula adevărul să iasă la lumină o dată pentru totdeauna. 
De-o parte, eroul participă la sporirea misterului, adâncindu-se într-o lume a 
himerelor vii, a iluziilor fundamentale, de cealaltă parte, efortul supraomenesc de a 
reduce lumea la ce are esenţial, de a dezveli adevărul de succesivele văluri care-l 
acoperă şi de a arunca masca. Imaginarul nelimitat al lui Don Quijote serveşte la 
sporirea realului, căruia i se adaugă astfel o nouă dimensiune, substanţial diferită, 
în timp ce spaţiul imaginar se îngustează nemăsurat în cazul prințului Mâşkin, 
preocupat întotdeauna numai şi numai de adevăr. Există desigur şi puncte de 
legătură care apropie aceste două creaţii literare, in special preeminenta acordată 
imaginarului în dauna realităţii brute, care este aproape de fiecare dată considerată 
a fi insuficientă. 

Intimitatea îi este prielnică lui Mâşkin; de aceea nu trebuie să ne mire 
rapiditatea cu care el leagă prietenii şi uşurinţa, simplitatea pe care o adoptă atunci 
când discută cu oamenii, indiferent de condiţia socială a acestora, fie că e vorba de 
un general sau doar de servitorul lui; prințul se animă în clipele când intra in 
contact cu ceilalți. 

Critica literară şi filosofică a lui Dostoievski a insistat îndeobşte prea puţin 
asupra ne-singuratatii esențiale care-l înconjoară pe Mâşkin; el nu este singur 
aproape niciodată, se află tot timpul în centru, privirile celorlalți sunt mereu atintite 
asupra lui. Acum ne apare limpede stranietatea condiţiei prinţului Mâşkin, el se 
impune celorlalți atât ca un fin psiholog, capabil să descifreze într-o clipă 
caracterul unui om, dar şi ca o ființă bolnavă/neterminată, ce se dovedeşte 


"FM. Dostoievski, /diotul, trad. rom. Nicolae Gane, Bucuresti, E.S.P.L.A, 1959, p. 22. 

incapabilă să înțeleagă complexitatea realității şi a lucrurilor ce tin de cotidian, pe 
scurt, un „idior” epileptic. Şi totuşi, este foarte curios faptul că nu ni se spune 
niciodată ce crede cu adevărat prinţul despre sine însuşi; la început, el 
răspândeşte în jurul său un fel de putere ascunsă, îi fascinează pe toți cei cu care 
intră în contact; dar această vrajă se topeşte uşor, uşor şi nu mai foloseşte la 
nimic spre finalul cărții. Poate că Mâşkin se sprijină nepermis de mult pe 
admiraţia celorlalți şi ignoră sau uită să-şi clădească o lume cu adevărat 
rezistentă/durabilă, poate că el e victima contradictiei dintre speranţele deşarte pe 
care le nutresc ceilalți fata de el şi puterea lui de a satisface aşteptările 
nemăsurate ale acestora. Nu ştim. Ştim însă că se concentrează excesiv de mult 
într-o singură direcţie şi că îşi limitează orizontul din ce în ce mai mult. 
Ocazional, el este singur, dar ce singurătate este aceea în care în mod premeditat 
îi cauti pe ceilalți, îi simţi tot timpul în preajmă şi nu te poţi desprinde de ei. E 
drept, cu timpul prințul se va simţi tot mai apăsat de compania celorlalţi, îi va 
implora aproape să-l lase în pace, să fie măcar o clipă singur, însă imediat el este 
chinuit de remuşcări că s-a purtat grosolan şi a fost nedrept cu ei. 

Dar există şi un mediator al relaţiei care se încheagă între Maskin şi Rogojin. 
Între cinismul dublat de pasiunea orientată univoc către o singură direcție şi 
deschiderea bolnăvicioasă care vizează lumea în întregul ei, chiar şi în cele mai 
mărunte aspecte, se interpune un intermediar straniu care prefigurează relația 
dominantă de mai târziu între personajele cărții şi anume triunghiul erotic”, relaţie 
care l-a preocupat îndelung pe Dostoievski şi căreia 1-a dedicat o povestire 
splendidă, Eternul soț. Relaţiile între personaje se organizează deci după modelul 
triunghiului, ele neformând simple cupluri, ci aranjându-se trei câte trei, de aici şi 
perpetua stare conflictuală care mocneşte între acestea şi care va izbucni cu 
sălbăticie la final. 

Lebedev vine ca să întregească tabloul; atitudinea lui de bufon nu trebuie să 
ne inducă în eroare, ci atrage mai cu seamă atenția perseverenta uimitoare de care 
el dă dovadă. Acest personaj de sorginte barocă, ce este la rândul său un reflex al 
cetii care învăluie începutul romanului scris de Dostoievski, simte cât se poate de 
clar avantajele pe care le poate obține de pe urma întâlnirii neprevăzute din tren şi 
se foloseşte în mod predilect de metoda al cărei maestru desăvârşit este şi care nu a 
dat greş niciodată: slugărnicia. Lebedev este un personaj contradictoriu, bufoneriile 
lui sunt dublate de meditații sumbre, vocea sa are timbrul unui profet întunecat, cu 
accente apocaliptice. El se află la jumătatea drumului dintre Mâşkin şi Rogojin, 
gravitează în jurul acestora fără a se confunda cu niciunul dintre ei şi îl vedem 


3 Într-o ordine geometrică, relaţiile dintre personajele acestui roman se aranjează după 
modelul triunghiului. Astfel, enumerăm la întâmplare: Maskin — Rogojin — Nastasia Filippovna, 
Mâşkin — Aglaia — Nastasia, Mâşkin — Ippolit — Rogojin, Mâşkin — Lebedev — Rogojin. 

apropiindu-se succesiv când de unul, când de celălalt, revoltându-se împotriva 
amândurora, trădându-i pe fiecare în parte, dar mai ales neputând să stea despărțit 
de ei şi să nu se pună în slujba fiecăruia. Lebedev e marcat de o profundă 
instabilitate afectivă, întotdeauna se îndepărtează de ceea ce iubeşte, dar nu uită 
totuşi niciodată să se întoarcă la cel pe care l-a abandonat/inselat. Prin 
comportamentul, prin felul lui de a fi el aminteşte de capriciile sufletului rus şi 
poate că Dostoievski l-a ales tocmai pentru a ilustra cât mai fidel capacitatea şi 
dorința acestui suflet de a fi tot timpul în schimbare, dinamic şi exploziv, de a 
oscila mereu între extreme. Sufletul rus este risipit în infinite direcții, unitatea sa se 
regăseşte tocmai în această dispersie uimitoare, de aceea el e capabil de 
nenumărate schimbări, rămânând totodată un mister indescifrabil. 

Şi Lebedev alcătuieşte un mister, el ascunde o taină şi oricât l-am întoarce pe 
o față sau pe alta el (ne) scapă întotdeauna, se păstrează mereu viu şi nealterat. 
Intenţia lui Dostoievski a fost întocmai aceea de a arăta capacitatea de 
metamorfoză a sufletului rus, într-un anume sens lipsa lui de rigoare, dar şi bogăția 
de forme pe care le îmbracă acesta. /diotul este în mod esenţial o carte despre 
Rusia; mai mult decât în celelalte romane aici Rusia este disecată în adâncul ei, 
credinţa lui Dostoievski privind legăturile profunde care leagă pământul Rusiei de 
un anumit tip sufletesc fiind scoase la iveală în mod direct. Aşa cum putem numi 
Crimă şi pedeapsă romanul unui oraş, Frații Karamazov romanul unei familii, iar 
Demonii şi Adolescentul romanele unor tineri desprinsi, rupti de rădăcinile lor şi 
toate laolaltă cărțile unei generaţii care îşi caută locul în lume şi se simte strivită de 
tot ceea ce înseamnă trecut, tradiție, credință în Dumnezeu şi care se afirmă pe sine 
cu brutalitate, tot astfel /diotul este biografia simbolică a unei tari, dar mai ales a 
dorului nestăvilit pentru acea tara. Desigur, Rusia este o temă privilegiată pentru 
Dostoievski, ce nu lipseşte din nici-o carte, dar aici ea formează însuşi nucleul 
cărţii; speranţele cele mai mari se leagă de aceasta şi niciodată, în nici-o altă carte, 
sufletul rus nu a vibrat mai emotionant decât aici. În acest roman Rusia este făcută 
să ţâşnească, energiile pe care acest pământ le degajă sunt aproape 
înspăimântătoare. În plus, Rusia îi leagă indestructibil pe cei trei — Mâşkin, Rogojin 
şi Lebedev — ei nefiind decât o ipostază a sufletului rus aflat mereu în conflict cu 
sine însuşi. 


6. Privirea lui Mâşkin 


Idiotul nu este însă doar o carte despre Rusia ci şi o carte prin excelenţă 
vizuală. 

În Idiotul ne întâmpină o adevărată forță vizuală; Dostoievski e din ce in ce 
mai atras de imagine, abia se stăpâneşte să nu dea frâu liber elanurilor care-l poartă 
şi acest lucru este dovedit de graba cu care scrie prima parte a romanului, precum şi 

de febrilitatea de care este cuprins. Romanul însuşi pare a fi marcat de o anumită 
teamă a scriitorului ca nu cumva această stare specială care a pus stăpânire pe el să 
nu se risipească şi ideea pe care el mizează atât de mult să nu se piardă înainte ca el 
să reuşească să redea până la capăt amplitudinea şi profunzimea ei. In Jdiotul 
Dostoievski s-a expus cel mai mult pe sine însuşi şi probabil că nici-un alt roman 
nu i-a oferit in primă instanță atât de multă satisfacţie ca acesta; şi totuşi, in cele 
din urmă se va simţi dezamăgit, ideea i-a scăpat printre degete, romanul l-a 
nemulțumit, căci „nu a exprimat nici a zecea parte din ce am vrut să exprim, deşi 
nu mă dezic de el şi-mi iubesc până astăzi ideea nereușită”. Ataşamentul lui 
Dostoievski pentru imagine, pentru formele plastice, deci pentru frumosul pe care-l 
cuprinzi cu ochii nu cunoaşte aici nici o reținere; actul de a scrie înseamnă a te 
abandona fascinat frumuseţii, unei frumuseți care se poate percepe pe calea privirii. 

Scopul este deci privirea, acea privire capabilă să descifreze taina frumuseţii 
lumii. Or, această privire se anunţă ca o prezenţă profund interesată de ceea ce este 
lumea în realitatea ei profundă, deopotrivă în ceea ce are mai intim şi mai ascuns, 
cât şi în ceea ce lasă ea să se vadă, în ceea ce este vizibil. De aici decurge şi lipsa 
singurătăţii privitorului, el este întotdeauna însoţit de obiectul căutărilor sale, 
neabandonând niciodată această căutare, ci expunându-se mereu în încercarea lui 
de a dezlega misterul lumii. 

Mâşkin şi Ippolit sunt cele două extreme ale aceluiaşi act de a privi; primul 
pare animat de plăcerea nemăsurată de a străbate lumea şi lucrurile cu ochii, de a se 
bucura fără odihnă de frumusețile oferite de lume; celălalt este caracterizat de 
căutarea viziunii în absenţa vederii propriu-zise, ochiul lui se concentrează într-o 
singură direcţie, într-o nondirectie de fapt, către nicăieri, în locul unde nu se află 
nimic de văzut, unde privirea e blocată. În ansamblu, ei formează un cuplu 
răsturnat, sunt semnul aceleiaşi voințe de a privi, manifestată însă difuz, într-o 
pluralitate stranie unde fiecare direcţie are un alt sens. 

Pe de o parte, primul dintre ei pare a-şi fi propus să atingă cu privirea un 
spirit divin care se află înăuntrul lumii, o divinitate imanentă care poate fi surprinsă 
până şi în cele mai mărunte manifestări organice, iar pe de altă parte, celălalt s-a 
închis într-un cerc bizar, şi-a îngustat până la extrem universul, fixându-şi ochii 
asupra unui singur punct; în mod halucinant, uneori privirea sa anulează chiar şi 
această unică direcție. 

Libertatea nemărginită, nestăvilită de nici-o constrângere se întâlneşte cu 
această fixatie bolnăvicioasă, care ignoră tot ceea ce se petrece în juru-i; cele două 
poziţii, în mod cert extreme, se ating, se succed una alteia nedând niciodată 
posibilitatea repaosului, unui răgaz în care fiinţa să se odihnească. Odihna, iată ce 
lipseşte din casa prinţului şi ceea ce refuză Ippolit cu îndârjire; niciunul nu se poate 

opri şi pe amândoi îi paşte un pericol corespunzător situației sale. Primejdia 
dispersării, a privirii care se dezintegrează la contactul cu mişcarea eternă a lumii, 
cu măştile care neîncetat se schimbă între ele îl amenință neîncetat pe print, în timp 
ce Ippolit pare absorbit de fascinația concentricitatii, a centrului unic de la care 
porneşte şi care generează totul. Fiecare dintre cei doi este marcat de o anumită 
intuiție; intuiţia punctului fix care este însuşi originea lumii şi premonitia 
infinitului, a spaţiului larg deschis care o putere extraordinară de extindere. 

De fapt, romanul se deschide cu uimitoarea ascensiune nu atât socială, cât 
mai degrabă de natură simbolică, a prințului Mâşkin, devenit ca prin farmec 
dintr-un bolnav oarecare, sărac şi neajutorat, protejatul şi favoritul tuturor, al 
familiei generalului Epancin, mai exact spus al doamnei şi domnişoarelor Epancin, 
prieten cu Rogojin şi cu generalul Ivolghin, apropiatul Nastasiei Fillipovna şi lista 
poate continua. Mâşkin intervine subit în viaţa acestor oameni şi produce 
mutații profunde în sufletul lor, fiecare dintre ei resimte o nevoie acută de a-l 
avea cât mai aproape; contactul fiecăruia cu prințul nu va rămâne însă lipsit de 
urmări, ci le influenţează tuturor in mod decisiv viata. Intruziunea prințului in 
ritmul vieţii celorlalți ne aminteşte de un alt roman al lui Dostoievski, Dublul unde 
Goliadkin 2 intervine brusc în orizontul vieții lui Goliadkin, scoțându-i acestuia 
existența din tatani. Viaţa bietului Goliadkin devine un iad, el este nevoit să iasă 
din anonimatul care-i asigura protecția şi să ducă o luptă cu un adversar care se 
identifică cu sine însuşi. Eul lui Goliadkin este înlocuit cu un non-eu, a cărui 
tendinţă este aceea de a-l elimina. La rândul lui, Mâşkin este tentat să se joace cu 
destinele celorlalți. Nu trebuie să ne lăsăm înşelaţi de aparente, de figura angelica a 
„idiotului”; treptat el simte nevoia să se erijeze în Dumnezeu, să fie centrul tuturor. 

Pretentia prinţului de a ocupa mereu prim-planul este destul de suspectă şi, în 
întâlnirile cu ceilalți, dă mereu senzaţia că se află deasupra tuturor, că numai el e 
capabil să înţeleagă totul şi că în spatele simplităţii sale se ascunde un adevărat 
psiholog. Poate că totuşi e mai degrabă vorba de o manevră, de o acțiune de 
seducere a celorlalţi ce constă într-o excitare a minţii lor, atrasă, desigur, de tot 
ceea ce este simplu, dar care pare să ascundă secrete inepuizabile. Simplitatea care 
intrigă, despre care se bănuieşte că e depozitara unui mister esenţial, nu e oare 
aceasta condiţia fundamentală pe care trebuie s-o îndeplinească orice vrăjitor, orice 
magician care vrea să pună stăpânire pe sufletul celorlalți? 

Istoria cea mai interesantă pe care-o narează prințul este aceea a priveliştii 
unei execuții care urma să aibă loc, însă sentința a fost schimbată în ultima clipă, 
anunțându-se gratierea celui condamnat. Poveste cu accente biografice, 
Dostoievski însuşi trecând printr-o asemenea experienţă, în viziunea prințului ea 
capătă un accent parcă şi mai tragic decât în realitate, având în plus caracterul unei 
exorcizări. Episodul acesta este unul dintre cele mai enigmatice din opera lui 
Dostoievski, cu atât mai mult cu cât nimic nu pare să justifice apariţia lui într-o 

discuţie semi-mondenă dintre un tânăr naiv abia sosit la Petersburg direct din 
străinătate şi nişte domnişoare destul de superficiale de altfel, a căror viaţă s-a 
scurs până acum în modul cel mai cuminte cu putință. Însuşi dialogul e straniu, 
prințul povesteşte înfrigurat de parcă ar fi vorba de chiar viaţa sa, le impresionează 
profund pe tinere şi n-avem garanția că nu-i face plăcere acest lucru, de parcă ar 
vrea să le cucerească pe toate surorile deodată. În ciuda purității morale cu care-l 
înconjoară autorul de fiecare dată, aici iese la iveală pentru prima dată vanitatea sa, 
probabil că unor bărbaţi nu le-ar povesti la fel, trebuie să remarcăm asta, în ciuda 
faptului că Dostoievski vrea să ne păcălească, ducându-ne pe o pistă falsă atunci 
când remarcă indiferența prințului față de clasele sociale, el neschimbându-şi 
comportamentul, indiferent dacă vorbeşte cu un general sau cu servitorul acestuia. 
E foarte adevărat, nu categoriile sociale îl interesează pe print, ci altceva; el acordă 
întotdeauna o atenție cumva ieşită din comun femeilor, se simte cel mai bine dacă 
este înconjurat de femei şi pare incapabil să se orienteze doar spre o singură 
femeie, căreia să-i ofere dacă nu neapărat iubire, cel puţin o atenție specială. 
Dezastrul pe care el îl provoacă e cauzat tocmai de această tendinţă a lui de a fi mai 
degrabă un Don Juan decât un Don Quijote, s-a repetat în această carte scenariul 
din Dublul, intenția scriitorului a fost aceea de a rescrie povestea eroului din la 
Mancha şi când colo, printr-o ironie a sorții, în locul lui s-a insinuat un alt personaj, 
dublul primului, a cărui forţă va reuşi în cele din urmă să-l înăbuşe cu totul pe 
acesta. Deosebirea dintre personajul lui Dostoievski — prinţul Mâşkin — şi Don 
Juan e dată de absenţa laturii sexuale, aici întâlnim un cuceritor de o factură 
mai specială, teoretică, abstractă, psihologică, el le conferă femeilor un fel de 
fascinatie psihică/mentală, nici nu le aduce liniştea, dar nici nu le împinge cu totul 
în braţele deznădejdii, ci cel mai adesea le înşiră o poveste care să le pună pe 
gânduri şi care să le țină prinse ca într-o cursă. 

Mâşkin le spune domnişoarelor o poveste pe care a auzit-o la rândul lui de la 
cel care a trecut prin experienţa cutremurătoare de a fi condamnat la moarte. Ca 
urmare a acestei situaţii, el acordă timpului o atenţie specială, viaţa devine infinit 
de prețioasă în aceste clipe, orice clipă conţine o bogăţie infinită de trăiri şi de stări 
prin care trece conştiinţa. „Un preot, cu o cruce în mână, se apropie rând pe rând de 
fiecare. Asta însemna că nu le rămaseră decât cinci minute de trăit, atâta tot. El 
spunea că cele cinci minute îi părură de o durată nesfârşită, de o bogăţie imensă; 
i se părea că în aceste cinci munte are de trăit atâtea vieţi, încât nu avea nici un rost 
să se gândească de pe acum la clipa cea din urmă şi, ca atare, omul se apucă să-şi 
facă ultimele dispozitiuni; îşi împărți deci timpul în felul următor: două minute 
pentru a-şi lua rămas bun de la prieteni, două — ca să se gândească la sine însuşi şi-i 
mai rămânea un minut ca să arunce cea din urmă privire în jurul său. Îşi amintea 
perfect de bine că făcuse tocmai aceste trei dispoziții şi exact acest calcul. Se 
despartea de viaţă la douăzeci şi şapte de ani, plin de sănătate şi de putere[...] În 

apropiere era o biserică şi turla aurită a templului strălucea în razele soarelui 
sclipitor. Îşi amintea că nu şi-a putut lua ochii de pe această turlă cu razele 
scânteietoare pe care le rasfrangea; nu se putea desprinde de aceste luciri: i se părea 
că ele sunt firea cea nouă cu care el, peste trei minute se va contopi într-un fel 
oarecare... Nesiguranta necunoscutului şi oroarea fata de acel ceva nou care va fi şi 
trebuie să survină îndată era îngrozitoare; dar nimic, spunea el, nu-i fusese în acele 
clipe mai groaznic decât acest gând continuu: „Dar dacă ar fi să nu mor? Dacă ar fi 
să mă întorc la viata — ce infinit! Şi mi-ar aparţine în întregime! Aş transforma 
atunci orice clipită într-un secol, n-aş pierde nici una măcar, aş drămui, socotind cu 
zgârcenie fiecare minut pentru a nu irosi nimic zadarnic!” Spunea că în cele din 
urmă gândul acesta îi devenise atât de nesuferit, atât de odios, încât ar fi vrut să fie 
împuşcat cât mai repede”. 

E ceva aparent straniu în ceea ce spune prințul Mâşkin: probabil că oricare alt 
om aflat în această ipostază extremă, obligat fiind să se confrunte în mod direct cu 
iminenta morţii ar reflecta în primul rând asupra propriei sale situații, s-ar gândi in 
primul rând la el însuşi şi la ceea ce i se întâmplă; ei bine, prințul Mâşkin 
procedează sensibil diferit, considerând că faptul de a te gândi la tine însuţi este 
într-un fel mai putin important decât a-ţi concentra privirea asupra lumii, de a mai 
privi încă o dată înaintea morţii lumea din jurul tău. E şi aceasta un fel de 
fenomenologie, dar răsturnată, în acest caz, privirea nu mai pune „lumea între 
paranteze”, ci se determină prin ea însăşi, prin raportul cu lumea, în raport cu care 
orice altceva este secundar. Depinzând cu totul de intensitatea acestei priviri, eul 
reuşeşte într-o oarecare măsură să penetreze dincolo de moarte, înlocuind spaima 
de moarte cu dorința de a se integra lumii, printr-un fenomen mai degrabă mistic 
decât pur raţional. Privirea care se scufundă în adâncurile lumii cu intenţia depăşirii 
graniţelor eului, iată o condiţie ce trebuie îndeplinită pentru a nu te bloca într-o 
realitate derizorie, în faptul brut al propriei disparitii, al neantizării pe care o 
provoacă moartea. În chip straniu, moartea, în loc să anuleze orice posibilitate, 
devine, dimpotrivă, deschizătoare de posibilități. 

Printr-o adevărată lovitură de maestru, prințul Mâşkin reuşeşte să-i 
cucerească pe toți şi să-i târască într-o aventură pe care aceştia poate că nu o 
doreau. În loc să descâlcească firele încurcate ale vieţii lor, el mai rău le înnoadă şi 
le înlocuieşte doar cu iluzii afectuose. El nu face altceva decât să-i învăluie pe toți 
într-o aceeaşi iluzie şi să-i lase pradă propriilor speranţe investite în el, care nu este 
nimeni altcineva decât omul minunat venit nu se ştie de unde, oricum din afara 
Rusiei, dintr-o lume mai bună şi care poate să le deschidă sufletul, să citească în ei 
ca într-o carte deschisă şi să-i ajute să trăiască cu adevărat. Prinţul este de fapt un 
fel de promisiune de a trăi, un educator care te învață ce anume este viața 

adevarata, arzatoare, tumultuoasa, cu clipele ei pline de bogatie si care inspira 
trairile cele mai profunde. Aceasta viata traita in mod rational, dar care indreapta 
atentia mai degraba spre bucuriile provocate de simturi si care indeamna la 
neinfranare, constituie una din atractiile oferite de Maskin; exemplul lui pare sa 
sugereze existența unei alte căi, a unui alt mod de a concepe viata. In mod 
insesizabil, el se transformă într-un sfetnic de taină al tuturor, într-o persoană pe 
deplin angajată care încearcă să-i convertească şi pe ceilalţi la credinţa lui. De aici 
provine senzaţia că el nu vrea pur şi simplu să le transmită celorlalți un mesaj, să le 
împărtăşească gândurile sale, ci mai mult decât atât, să-i atragă într-o experienţă, să 
le modeleze viata şi sentimentele. 

lar această experienţă pe care o descrie Mâşkin în povestea condamnatului la 
moarte este în mod esențial o experiență vizuală. Viaţa este pusă în relaţie directă 
cu privirea, cu faptul de a vedea, iar a fi în lume nu înseamnă în fond altceva decât 
a putea să vezi lumea, a o străbate cu privirea. Nimic altceva nu mai contează în 
acele clipe; conştiinţa este pusă în slujba privirii, a ochiului care scrutează tot ceea 
ce are lumea mai profund şi mai intim. Nevoia de a duce o viata autentică se 
traduce prin această dorință mistuitoare de a vedea şi de a participa la viata lumii şi 
de a o oglindi în ochii tăi. 

Maskin este „omul nou”, cel care dă un nou sens vieții, care se lasă în voia 
impresiilor, a senzatiilor fugare şi care îi poartă cu el pe ceilalţi, spunându-le ce 
anume este viata, cum trebuie ea trăită şi de ce literalmente trebuie să te laşi purtat 
de viata, să strângi cu dinţii de ea. Ceea ce în final se va dovedi a nu fi altceva 
decât o vorbărie goală de conţinut, un fel de iluminare zadarnică: ceilalţi sunt 
readuşi mereu la condiţia lor, iar ridicarea lor sfârşeşte prin a-i strivi. Mâşkin vrea 
să-i înveţe să zboare, vrea să le arate frumuseţea vieţii, ignorând însă slaba lor 
putere de a vedea datorată ochilor lor neobisnuiti cu lumina puternică şi în locul 
strălucirii promise, îi azvârle în întunericul cel mai sumbru. 

Idiotul este utopia de cele mai mari dimensiuni pe care a creat-o Dostoievski 
şi a doua din punct de vedere cronologic, după visul lui Marmeladov despre 
mântuirea tuturor păcătoşilor din Crimă şi pedeapsă. În mod ciudat însă, prinţul 
pare mai puţin inocent decât Marmeladov; e ceva ireal în figura lui, pare marcat de 
o inconsistenta esenţială, spre deosebire de betivul Marmeladov care, în netrebnicia 
lui, ne câştigă simpatia. Prinţul pare mai degrabă un spectru, are ceva fantomatic în 
el, poate şi din pricină că poate fi redus la un singur lucru şi anume la ochii sai. 
Ochii lui Mâşkin suplinesc lipsa de consistență a ființei lui şi cu siguranță că 
majoritatea cititorilor acestui roman nu retin neapărat ce a făcut prinţul — nici nu 
prea face multe, de altfel — sau ce a simţit şi gândit, ci mai ales ce a văzut. Tabloul 
acela misterios de Holbein, execuţia la care a asistat, splendoarea munților din 
Elveţia, frumuseţea stranie a Nastasiei Fillipovna, ciudateniile Aglaiei, pasiunea 
fenestă a lui Rogojin care culmină cu uciderea fiinţei iubite, toate acestea au în 

comun faptul că sunt văzute de Maskin, el a luat parte la aceste evenimente într-un 
chip ciudat: fiind prezent şi absent în acelaşi timp, căci desprinde anumite 
semnificații, dar nu intervine, nu reuşeşte să dea un semn, să fie cu adevărat 
prezent. 

Ordinea în care condamnatul la moarte din povestea lui Mâşkin îşi aranjează 
prioritățile este, de asemenea, foarte importantă şi pe deplin relevantă. Aşa cum am 
mai spus, ne-am fi aşteptat ca meditaţia privitoare la propria-i fiinţă să ocupe un loc 
mai important şi mai ales să fie cel din urmă gând asupra căruia să se concentreze 
condamnatul la moarte; dar nu, ultimul lui gând se îndreaptă spre lume ca un ultim 
bun-rămas plin de regrete al unei priviri care nu se poate desprinde de lume, de 
sclipirile acesteia şi care caută să înţeleagă ce înseamnă a nu mai fi şi, mai ales, a 
nu mai vedea. Ce va mai rămâne din această privire în absenţa lumii care-i este 
refuzată? Privirea atinge aici problema morţii, este pusă faţă in fata cu moartea şi 
silită să accepte realitatea acesteia. 

Această gestionare a timpului care a mai rămas până la execuţie, acest calcul 
minuţios facut cu grijă şi cu scrupulozitate are ceva emotionant şi atinge fara 
îndoială sensibilitatea fiecărui cititor aşa cum a atins-o şi pe cea a domnişoarelor 
Epancin. În afara valului uşor de tristeţe de care e cuprins orice om atunci când se 
gândeşte la timp şi mai ales la imposibilitatea fizică de a-l opri, această încercare 
zadarnică a celui condamnat la moarte de a păstra vie clipa, de a-şi rezerva un timp 
special şi de a depăşi astfel cu ajutorul minţii, al imaginaţiei situaţia lui obiectivă, 
poate stârni numai zâmbete din partea unei persoane care se autodefineşte ca fiind 
raționale şi atât. Însă, acest efort de a stăpâni cu mintea realitatea din jurul său, de a 
încerca să cauţi înțelesuri straniei situații de a nu mai fi, de a te transforma în 
propria ta negatie dă seama de profunzimea acestui demers. Hotarul dintre viata si 
moarte este suprimat, aşa cum abolite sunt şi granițele dintre pământ şi cer, ființa se 
îndreaptă când spre unul când spre celălalt şi tot ceea ce are cu adevărat importanță 
este contopirea dintre cele pământ şi cer simbolizată de turla bisericii arsă de soare 
şi care creează o breşă în sânul realului, ce îndeamnă la diferite interpretări. 

Şi Raskolnikov are la un moment dat, într-un moment critic al vieţii sale, 
această viziune a apropierii cerului/soarelui de pământ prin intermediul razelor sale 
care scaldă turla unei biserici şi, deşi percepe importanța acestei legături, el are 
totuşi sentimentul neintegrării, simte că nu participă la această uniune şi că viaţa sa 
se îndreaptă într-o altă direcţie. Sufletul lui nu se împacă cu această viziune a 
dispariției graniţelor şi ar dori mai degrabă să privească de undeva de departe, fiind 
însă nevăzut şi nepurtat de suflul misterios pe care-l degajă viziunea sa. Îi e 
imposibil să se lase în voia ispitei, e dispus mai degrabă să piardă tot, chiar şi ceea 
ce este mai preţios în această lume, şi anume certitudinea mântuirii, decât să 
manifeste vreo urmă de slăbiciune omenească care să ateste zădărnicia acțiunii şi a 
planurilor sale îndelung premeditate. 

Însă în Jdiotul motivul acesta capătă un dramatism aparte, întrucât 
peregrinările lui Rakolnikov sunt înlocuite de conştiinţa unui singur drum, a 
ultimului drum posibil, după care nu poate să urmeze decât neantul, sau poate, 
dimpotrivă, plinătatea fiinţei, depinde doar de unghiul din care priveşti lucrurile şi 
de aceea eroul povestirii lui Mâşkin simte un imbold către dezintegrare şi tinde să 
împace dezechilibrul dintre viata şi moarte. 

Dar ce anume trebuie să-i înveţe Mâşkin pe ceilalţi, cu ce scop doreşte el să-i 
convertească? El nu practică o formă directă de convertire, nu vizează in mod 
deschis schimbarea convingerilor celorlalți, discursul său este mai degrabă o 
chemare tainică la o experiență aparte, intimă, ezoterică, care are țelul de a-l 
transforma pe cel chemat în privitor. Se urmăreşte deci un transfer de posibilități, 
iar generozitatea prinţului trebuie înțeleasă din perspectiva dorinţei acestuia de a 
comunica cu sufletul celorlalţi şi nu de a-i îndoctrina pur şi simplu. 

Misiunea lui Mâşkin este de a-i învăţa pe ceilalți cum să privească, să 
înțeleagă prin intermediul privirii lumea aşa cum este ea şi cum ei nu au vazut- 
o niciodată până atunci, să vadă ceea ce este aşa cum este. Prin urmare, el vrea să-i 
înveţe o anumită tehnică/strategie/metodă vizuală, cu ajutorul căreia să se lase 
absorbiți cu simpatie de ceea ce văd. O tehnică vizuală înseamnă deci o legătură 
nouă cu lumea, care ajută la înţelegerea profundă a acesteia şi care îndeamnă mai 
ales privitorul să se regândească pe sine pornind de la acest contact special cu 
lumea. Între lumea exterioară şi lumea lăuntrică există o strânsă legătură şi 
încercarea de a cunoaşte profunzimile lumii nu este altceva decât tentativa de a te 
cunoaşte; privirea este deci o confesiune specială, o înlăturare a vălului, 
dezvelirea/deposedarea privitorului de tot ceea ce are el mai meschin şi care îl 
împiedică să comunice cu lumea. Dezvăluirea intimitatii, relevarea a tot ceea ce 
este ascuns este dorită/urmărită cu obstinatie de print şi poate de aici decurge şi 
transparenţa pe care ne-o inspiră figura lui. 

Poate fi oare obținută această dezvăluire reciprocă pe care o urmăreşte 
Mâşkin? Poate că da până la un punct, însă, de la un moment dat, actul de a se 
dezvălui sie însuşi poate să însemne înstrăinare de propria ființă, pierderea oricărei 
identități şi a trăsăturilor specifice individualitatii. Pericolul cel mai mare care îl 
aşteaptă pe prinţ şi care în final se arată inevitabil nu este altul decât recăderea în 
haosul originar, în lumea nedeterminării, a inconsistentei şi a nebuniei, ca şi cum 
rațiunea s-ar fi răzbunat pe el, abandonându-l. În absenţa individualului, generalul 
se dezintegrează, devine inconsistenté pură, iar boala prințului — epilepsia — îl 
predispune pe acesta la disolutie rapidă, accentuată şi de lipsa lui de singurătate şi a 
absenței unui moment în care să se poată reculege. 


7. Confesiunea lui Ippolit 


Ippolit Terentiev este fără îndoială cel mai misterios personaj al acestui 
roman. In planul initial al cărții, el trebuia să ocupe un rol mult mai important, însă, 

în cele din urmă, rolul său a devenit aproape episodic, restrângâdu-se drastic pana 
la schematizare. În tot cazul, Confesiunea lui Ippolit constituie unul din cele mai 
importante momente din creaţia lui Dostoievski, putând sta oricând alături de 
monologul lui Ivan Karamazov, Marele Inchizitor, de spovedania lui Stavroghin 
La Tihon sau de mărturisirile lui Raskolnikov făcute Soniei Marmeladova. S-ar 
putea afirma, forțând putin lucrurile, că /diotul a fost creat tocmai pentru a oferi un 
veşmânt literar confesiunii şi că ea reprezintă, într-un anumit sens, centrul 
romanului. 

Confesiunea lui Ippolit pare construită in jurul unei singure idei, ca este 
mai mult decât un monolog, fiind o mărturisire a unei idei care se dezvăluie pe sine 
în unicitatea sa, în monstruozitatea sa esenţială. Iar această idee este o negatie, un 
refuz de a vedea, o încordare de a nu privi decât într-un unic punct şi a 
întoarce spatele întregii lumi. Ippolit şi atenția sa îndreptată către o unica idee, 
într-o singură direcţie, este un veritabil „om al subteranei”, aşa cum şi preocuparea 
obsesivă a lui Svidrigailov pentru strigoi şi pentru lumea de apoi ni-l arată în 
adevărata lui lumina de ființă ce provine din „subterană”. Dar dintre toţi eroii 
subteranei Ippolit, Kirillov şi într-o oarecare măsură Kraft din Adolescentul 
constituie expresia ei cea mai radicală, blocată în mod definitiv într-o anumită 
extremă. „Cazul Ippolit” ridică însă probleme mult mai profunde decât analiza lui 
Kirillov sau Kraft, deşi toţi laolaltă nu sunt altceva decât figuri schematice, 
fragmentare, aşa cum este de altfel şi apariţia lor. Faţă de Kirillov sau de Kraft nu 
poţi decât să adopti o atitudine, fie de opoziţie, fie de exaltare, ei îndeamnă în 
general la atitudini tranşante, nu agreează soluţiile de mijloc, dar logica pe care o 
dezvoltă, contrar intenţiei lor, este în mod paradoxal o logică a sentimentului, în 
sensul că numai pe cale afectivă, emoţională te poţi apropia de „argumentul” lor, 
fie repudiindu-l, fie urmându-l până la ultimele consecințe. 

Nihilismul însuşi este in fond o problemă de afectivitate, nu poți fi receptiv la 
el decât plecând de la propriile sentimente sau resentimente, aşa cum şi neantul şi 
moartea nu pot fi percepute decât interior, la nivel sentimental/emotional, 
cunoaşterea logică, rațională arătându-se mai degrabă indiferentă față de ele. În 
fond, nu există decât un sentiment al omului în fața morţii, care determină 
adoptarea unei atitudini speciale, dar o logică a morţii, o cunoaştere rațională a ei 
altfel decât în opoziţie cu viaţa, prin comparație cu viaţa, este de-a dreptul 
imposibilă. Moartea blochează accesul raţiunii, ea nu se adresează direct conştiinţei 
rationale, ci mai degrabă acelei parti din mintea noastră care este receptiva la 
impulsurile venite de la simţuri. Prin urmare, deşi intenţia lor este una metafizică, 
de demonstrare dialectică a necesităţii alegerii libere a clipei morţii, Kirillov şi 
Kraft nu se adresează decât sentimentelor noatre fata de moarte şi libertate. 

Două probleme ne interesează cu precădere în această Confesiune. În mod 
evident un studiu asupra vizualitatii operei dostoievskiene nu poate lăsa deoparte 

analiza pe care Ippolit o întreprinde asupra tabloului lui Hans Holbein Coborârea 
lui Hristos în mormânt întrucât Confesiunea atinge punctul culminant odată cu 
descrierea sentimentului încercat de privitor în faţa acestui tablou. Dintr-un anumit 
punct de vedere, țelul ultim al acestei mărturisiri este tocmai revelarea 
sentimentelor stranii care-l cuprind pe privitor în întâlnirea lui cu realitatea morții 
lui Iisus Hristos. Analiza tabloului lui Holbein prefateaza de fapt mult mai celebrul 
mit al Marelui Inchizitor, care, nu în mod întâmplător, descrie doar sentimentele, 
gândurile pe care le încearcă bătrânul inchizitor cănd se află fata în fata cu Isus 
Hristos, nu şi invers. Ceea ce pare oarecum bizar, căci lisus este viu, dar, bizar, el 
nu spune nimic, nu face mai nimic până spre final, se comportă, deci, aproape ca şi 
cum n-ar fi. În concluzie, în ambele fragmente accentul se pune pe om, pe privitor 
şi pe reacţia lui în fata acestei întâlniri neaşteptate, uimitoare, cu ceva/cineva care 
pare de neconceput şi anume, pe de o parte, cadavrul schingiuit/mutilat/torturat al 
lui lisus, iar pe de altă parte, cu lisus Hristos în carne şi oase, situaţie la fel de 
ireală şi de stranie ca şi în celălalt caz. Însă, de fiecare dată, accentul se pune pe 
uimirea şi tulburarea privitorului provocate de această apariție fantastică, indiferent 
dacă este vorba despre o persoană vie sau de trupul unui mort. Analizând aceste 
fragmente (/diotul UI, VI şi Fraţii Karamazov U,V, V) în paralel, unii comentatori 
ar putea sugera o concluzie de-a dreptul uimitoare: întâlnirea oamenilor cu lisus 
Hristos are un caracter ireal/nefiresc, ea nu se produce în modul cel mai simplu cu 
putință, ci ni se sugerează că oamenilor nu prea le vine să creadă că această 
întâlnire cu Iisus ar putea avea loc; dimpotrivă, ei nu-şi pot reprima sentimentul de 
disconfort, de teamă şi îngrijorare ce sunt provocate de revenirea acestuia pe 
pământ. Apariţia lui Isus în lume provoacă o reacţie de respingere, de reproş, el 
fiind în mintea oamenilor ceva de neconceput atât ca ființă vie, cât şi ca un mort 
oarecare. În imaginarul lor, Iisus nu e privit nici ca fiind o persoană decedată, al 
cărui trup a suferit suplicii groaznice, dar nici ca un om viu, care s-a reîntors în 
mijlocul lor pentru a-i mântui, a le dărui viață veşnică, ci este considerat drept o 
ființă ambiguă, nici mort, dar nici viu pe de-a-ntregul. Ippolit se arată aici în primul 
rând ca un privitor interesat să descifreze semnificaţiile unui tablou care, aşa cum 
spune Mâşkin, deşi are un subiect profund religios, mai degrabă „îi face pe unii 
să-şi piardă credinţa decât să îi întărească în ea”. 

Cea de-a doua problemă ridicată de Confesiune, asupra căreia ne oprim în 
final, priveşte chiar punctul de plecare şi întemeierea acestei mărturii. De fapt, ce-l 
face pe Ippolit Terentiev să se decidă să se confeseze, pe ce anume se întemeiază 
intenţia lui? Ei bine, această confesiune are un temei vizual, este spovedania unui 
ochi care şi-a atintit privirea spre suprafeţele lucrurilor şi care acum doreşte să 
mărturisească ce anume a văzut. Este povestea unei experienţe vizuale şi are ca 
punct de plecare schimbarea survenită în raza ochiului, ce s-a desprins pentru o 
clipă de zidul din fata casei. Acest zid a constituit ani de-a rândul orizontul privirii 

lui Ippolit şi, împreună cu copacii din parcul de la Pavlovsk, va trezi în acest ochi o 
mare întrebare. O dialectică ai cărei termeni sunt exprimati metaforic: de o parte 
zidul de cărămidă, ce vrea să exprime închiderea, izolarea esenţială, şi de cealaltă 
parte, copacii de la Pavlovsk — simbol al libertăţii privirii de a cerceta lumea şi de a 
se deschide spre lume. lar ceea ce leagă aceşti doi termeni este un ochi care nu s-a 
hotărât deocamdată pentru care din posibilități ar trebui să opteze. Confesiunea lui 
Ippolit nu este în fond decât o dramă vizuală, sfâşierea unui suflet care trebuie 
să aleagă spre cine ar trebui să privească: spre sine sau spre lume, să se concentreze 
în continuare asupra zidului, asupra universului interior sau să-l abandoneze şi să 
se lase purtat de vraja pe care o exercită copacii. Dar, oare în felul acesta ceva nu 
se pierde ceva din eul său, nu dispare iremediabil o parte din sine? Zidul acesta 
reprezintă totuşi tot ceea ce are Ippolit mai familiar, mai apropiat, singurul 
partener/martor al gândurilor şi nazuintelor sale. Iar Ippolit nu se poate rupe, nu se 
poate extrage pe sine din lumea sa lăuntrică, eşecul său dublând în plan simbolic 
tragedia vizuală a prințului Mâşkin. 


ARMONIA EXPRIMĂRII FIINȚEI 
ÎN CATEGORIILE ARISTOTELICE 


LUCIAN CHERATA 


După Aristotel, cunoaşterea unui lucru nu este posibilă decât prin cunoaşterea 
primei lui cauze. El precizează: „Aceste cauze sunt de patru feluri: una dintre 
aceste cauze afirmăm că este substanța formală sau guidditatea, în acest caz, 
întrebarea privitor la pricina unui lucru se referă la noțiune ca la un termen ultim, 
iar pricina iniţială este cauza şi principiul, a doua cauză este materia şi substratul, a 
treia este aceea de la care porneşte mişcarea, iar a patra, opusă acesteia, este scopul 
si binele, care este țelul oricărei deveniri şi mişcări”!. 

După cum am văzut, quidditatea poate să apară drept cauza primă a ființei. 

Cercetând dacă esenţa este totuna cu fiecare lucru sau este deosebită de el, 
Aristotel constată că: „fiecare lucru este identic cu substanţa sa, şi despre quidditate 
se spune că e substanţa fiecărui lucru”. 

Ulterior, Aristotel revine cu precizarea că „orice lucru în sine e totuna cu 
esenţa lui, dar nu prin accident, şi că cunoaşterea fiecărui lucru se reduce de fapt la 


cunoaşterea quidditatii sale [...]>. 


următoarea concluzie: 

„Din toate acestea nu rezultă nici că definiţia şi silogismul sunt acelaşi lucru, 
nici că ele se referă la acelaşi obiect. Rezultă însă că definiţia nu demonstrează şi 
nu arată nimic, că deci esența nu poate fi cunoscută nici prin definiție, nici prin 
demonstraţie.” 

Quidditatea ne apare ca o esență care încearcă să se întemeieze, stabilă într-o 
anterioritate raportată la ea însăşi, dar şi într-o potentialitate intrinsecă, 
determinantă. Din cartea Z a Metafizicii rezultă o dublă concluzie negativă: „nu e 
cu putinţă să existe nici demonstraţie, nici definiţie pentru ceea ce poate fi şi astfel 


! Aristotel, Metafizica, Cartea I (A), 3, 983 a, Edit. IRI, Bucuresti, 1999, p. 22. 

? Ibidem, Cartea VII (Z), 6, 1031 a, p. 259. 

3 Ibidem, Cartea VII (Z), 6, 1031 b, p. 261. 

+ Aristotel, Analitica secundă, Il, 7, 92 b, Organon, vol. II, Edit. IRI, Bucuresti, 1998, 
p. 196. 

decât e acum, căci astfel de lucruri formează obiectul opiniei, atunci e limpede că 
nu poate exista nici demonstrație nici definiție pentru lucrurile sensibile 
individuale”. 

Poate ca, din cele susținute anterior, putem concluziona că ființa 
individuală este unică în sine, dar, tocmai prin aceasta, deschide posibilitatea spre 
înțelegerea diversităţii ființei, aşa cum, de fapt, a susținut, în întreaga sa operă, 
Aristotel. De fapt, întreaga teorie aristotelică începe cu problematica ființei 
individuale. 

Am văzut că, la Platon, teoria fiinţei, în general, presupune o participare a 
fiinţei la repaus şi mişcare, dar şi o participare a individualului, direct sau prin 
alteritate, la ființă. Acest proces, în fapt, individualizează ființa. Deşi, la Platon, 
nu putem vorbi de categorii filosofice, în înţelesul aristotelic al cuvântului, 
remarcăm, intuitiv, o relaţie specială între cele două sisteme puse în discuţie prin 
problematica ființei individuale. Dacă, la Platon, există o preocupare pentru 
încadrarea şi definirea ființei individuale într-un ansamblu notional pentadic, la 
Aristotel, putem spune că există preocuparea pentru explicitarea ființei 
individuale. 

De aceea, considerăm că îngemănarea demersurilor, platonic şi aristotelic, 
într-o complementaritate firească este surprinsă de filosoful Constantin Noica care 
sesizează, la nivelul ființei individuale, această inlantuire a celor două seturi de 
entități nofionale: 

„Dacă inlantuirea lor [a categoriilor, n.n] nu e un simplu joc al gândirii, ea 
[necesitatea, n.n] nu-ţi pare mai mult decât o posibilitate logică sau dialectică a ei. 

Astfel, potrivit celor de mai sus: în sânul ființei, starea şi mişcarea s-au 
contrazis, dar au dat împreună identitatea (sau alteritatea — n.n.); alteritatea şi 
identitatea s-au contrazis, dar au dat ființa individuală, în sânul acesteia, cantitatea 
şi calitatea s-au contazis, dar au dat relația, pentru ca relaţia de timp s-o contrazică 
pe cea de spațiu şi să dea împreună modalitatea, după cum în modalitatea nouă a 
vietuitorului, acțiunea şi pasiunea s-au contrazis dar au dat posesiunea” $ 

Reprezentând grafic relațiile dintre „categoriile”, sesizate în textul de mai 
sus, obținem structura din figura care urmează. Aici se observă cu uşurinţă 
inlantuirea „categoriilor” platonice şi aristotelice într-un tot unitar, dar şi o 
relationare simetrică marcată de dualitate. În schemă, am marcat prin săgeată dublă 
trasată linie-punct relaţia de contrarietate dintre categorii, prin săgeată simplă tip 
linie întreruptă, relaţia „în sânul, în interiorul”, iar prin săgeată simplă, trasată cu 
linie continuă, relaţia „dau, au dat”. 


5 Aristotel, Metafizica, Cartea (VII) Z, 15, 1039 b, Edit. IRI, Bucureşti, 1999, p. 298-299. 
ê C.Noica, Douăzeci şi şapte trepte ale realului, Humanitas, Bucureşti, 1999, p. 8. 

FIINŢA | 
INDIVIDUALĂ 


TIMPUL 
MODALITATEA 
> - mikes, 


Lumea contemporană ştie despre Categorii ci sunt „o carte mare a 
umanității care trebuie luată aşa cum este””. Structura ei este cunoscută astfel: 


7 C. Noica, Scrieri alese, 1, Pentru o interpretare a Categoriilor lui Aristotel, în Probleme de 
logică, vol. I, Bucureşti, Edit. Academiei, 1979, p.103. 

antepredicamente (cap. I-IV), predicamente (categoriile propriu-zise, cap. IV-X) şi 
post-predicamente (cap. X-XV). 

Dar pentru înţelegerea filosofiei aristotelice, este necesar să aducem in 
discuţie avertismentele comentatorilor antici şi medievali ai filosofului care ne 
previn asupra laturii esoterice a unora dintre scrierile acestuia. În acest sens, Aulus 
Gellius redă textul schimbului de scrisori dintre Aristotel şi Alexandru cel Mare® 
din care reiese reproşul celui din urmă către Aristotel pentru faptul că a publicat 
scrierile „esoterice” care erau de fapt destinate doar unui public restrâns şi ,,initiat”. 
Aristotel îi răspunde că „acestea sunt publicate şi în acelaşi timp nepublicate, 
fiindcă ele sunt inteligibile numai acelora care au urmat cursurile mele.” ° 

De la Ammonius, din Comentarii la Categorii, aflăm ce trebuie să facă cel ce 
vrea să-l studieze cu adevărat pe Aristotel şi de ce filosoful a practicat un stil obscur: 

„Vom spune că, întocmai cum în temple se folosesc anumite văluri pentru ca 
nu toţi, chiar cei profani, să asiste la cele de care nu sunt vrednici, la fel şi Aristotel 
se foloseşte de obscuritate ca de un văl acoperitor pentru filosofia sa, pentru ca cei 
plini de râvnă să-şi încordeze astfel mai mult cugetele, iar cei nepăsători şi slabi de 
cuget, luând contact cu astfel de învățături, să fie îndepărtați de obscuritate.” 1° 

Considerăm, totuşi, că Aristotel, după 300 de ani de esoterism, renunță la 
această tradiţie în favoarea unei cunoaşteri directe care să favorizeze pe cei 
interesaţi cu adevărat de acest lucru. În fapt, începutul acestui proces de renunțare 
la esoterismul tradițional este făcut de Socrate şi Platon, prin metoda maieutică şi 
respectiv prin teoria reminiscenței care, putem considera că se constituie în 
abordări lipsite de esoterism prin căutarea unui adevăr care nu tine de o persoană 
anume ci este un dat intrinsec al realității. 

Chiar Aristotel, atrage atenţia asupra caracterului „special” al abordării 
problematicii ființei, in acest mod: „Există o ştiinţă care consideră atât ființa ca 
fiind , cât şi proprietăţile ei esenţiale. Ea nu se confundă cu nici o ştiinţă specială, 
căci nici una din acestea nu consideră ființa ca atare in general, ci fiecare din ele îşi 
asumă o parte din ea şi examinează însuşirile ei, cum fac, de pildă, ştiinţele 
matematice. De vreme ce însă noi suntem în căutarea supremelor principii şi cauze, 
de bună seamă că acestea au a fi socotite ca principiile unei naturi anume, care 
dăinuieşte în sine şi prin sine. Dacă deci acei care au cercetat elementele lucrurilor 
au cercetat aceste principii, atunci şi elementele, în chip neapărat, trebuie să 
aparţină ființei ca fiind şi nu accidentelor acesteia. De aceea şi noi avem a lua în 
considerare primele cauze ale ființei ca fiind.”! 


8 Aulus Gellius, Noctes Atticae, trad. de David Popescu, XX, 5. 
°’ Ibidem, XX, 6. 
10 Ammonius, Comentarii la Categorii, trad. De C. Noica, Edit. Academiei, Bucureşti, 1968, 
p. 228. 
1 Apud Aristotel, Metafizica, cartea a IV-a (T), cap.1, 1003a, 20-32, trad. rom. De Stefan 
Bezdechi, Edit. Academiei, Bucuresti, 1965. 

În aceeaşi idee, a receptării corecte a ceea ce este legat de fiinţă, Aristotel 
face precizarea: „Astfel, unor lucruri le zicem fiinţe (considerăm mai potrivită 
traducerea fiinfari — n. n.), pentru că sunt substanţe, altora, pentru că sunt însuşiri 
ale substanței, apoi altora pentru că sunt pe calea spre substanță ori reprezintă 
pieirea, privatia, determinarea sau elementul productiv sau generator al substanței 
sau a ceea ce e numit din pricina raportului său cu substanța ori pentru că sunt o 
negatie a celor înşirate mai sus sau a substanţei.”"? 

Dar despre sensurile ființei, Aristotel revine cu nuanțări pe parcursul 
Metafizicii: „Ceea ce se numeşte propriu-zis ființă se ia în mai multe sensuri, dintre 
care, după cum s-a văzut, unul este ființa prin accident, altul ființa ca ceva adevărat 
prin opoziţie cu nefiinta, considerată ca egală cu falsul; apoi, pe lângă acestea, 
ființa considerată în cadrul diferitelor categorii, cum e substanța, calitatea, 
cantitatea, locul, timpul, şi alte categorii de acelaşi fel. Dar, pe lângă aceste feluri 
de fiinţă, mai e şi ființa în stare potenţială şi ființa în act.” 

Dificultatea subiectului, caracterul abstract al speculațiilor asupra ființei ca 
fiinţă, necesitatea unei riguroase concentrări a spiritului, au făcut ca exprimările 
multiple ale ființei să nu fie întotdeauna receptate şi interpretate în semnificaţia lor 
adevărată. Considerăm că o revenire asupra subiectului exprimării aristotelice a 
fiinţei, aşa cum o aflăm în toată opera gânditorului, chiar dacă nu ar aduce noutăți 
în ceea ce priveşte semnificaţia acesteia după atâtea exegeze, poate totuşi să 
reînprospăteze interpretările unei tradiţii în care s-au suprapus ideile comentatorilor 
neoplatonici, scolastici sau cele ale interpretilor moderni. Telul ambițios al oricărei 
noi abordări este, fără îndoială, acela de a da o interpretare acestor texte cât mai 
aproape de ceea ce a dorit Aristotel să spună. 

Aristotel sesizează, prin categorii, zece clase de realitate!“ care-şi împart 
între ele ființa sau mai degrabă fac să existe realităţi şi nu o realitate singură. 

Acelaşi adevăr îl surprinde şi Cantemir care spune despre categorii că sunt 
„dzece forme supt carile Aristotel toate fiinţele lucrurilor cuprinde”. 

La Aristotel, categoriile, în număr de zece, apar în tratatul despre 
Categorii în ordinea următoare: substanța (ousia), cantitatea (poson/posotes), 
calitatea (poion/poiotes), relația (pros ti), locul (pd), timpul (pote), poziția 
(keisthai), posesia (eikéin), acțiunea (poiein) şi pasiunea (paschein). Aceeaşi 
ordine o aflăm şi in Topica'f. În Metafizica, însă calitatea este trecută înaintea 


12 Ibidem, 1003b1, 6-9. 

19 Apud Aristotel, Metafizica, cartea a VI-a (E), cap. 2, 1026a, 33-38, 1026b,1-2. trad. rom. de 
Ştefan Bezdechi, Edit. Academiei, Bucureşti, 1965. 

14 Cf. C. Noica, Pentru o interpretare a Categoriilor lui Aristotel, în Probleme de logică, 
vol. I, Edit. Academiei R.S.R., București, 1968, p. 106. 

15 D, Cantemir, Istoria ieroglifică, Scara, în Opere complete, vol. IV, studiu introductiv de 
N. Stoicescu, Edit. Academiei R.S.R., Bucureşti, 1973, p. 60. 

16 Aristotel, Topica, 1, 9, 103 b, Organon vol. II, Edit. IRI, Bucuresti, 1998. Trad. Mircea 
Florian; în continuare toate textele referite aparțin acestei ediţii. 

cantității” şi locul dupa timp'’, dar tot in Metafizica sunt enumerate doar opt 
categorii” (mai putin poziția şi posesia). În aparenţă, sistematizarea categoriilor 
aristotelice pare să nu aibă nici un principiu în situaţia în care, de la o enumerare la 
alta, se modifică atât numărul cât şi ordinea acestora. Un fapt care este constant, şi 
anume aşezarea mai întâi a substanței, ne arată că Aristotel nu trata la întâmplare 
aceste sistematizări. Substanţa primă apare ca subiect fata de celelalte categorii 
care sunt predicate şi, în mod automat, subiectul apare ca primă categorie în 
enumerare. Dar, tot după precizările lui Aristotel, „aceste categorii diferite de 
substanță nu au a fi socotite ca fiinţe în sensul propriu al cuvântului, ci calități şi 
mişcări ale Fiintei”.”° 

Sunt doar câteva exemple de aparente inadvertente in scrierile lui Aristotel 
despre ființă, locuri care necesită o analiză mai atentă. Aici, suntem datori cu o 
precizare: sursele acestor inadvertente pot fi atât traducerea inexactă a textelor 
greceşti, dar şi o înţelegere parțială a ceea ce a vrut să spună Aristotel, cu sau fără o 
traducere inspirată. În acest moment, suntem datori cu răspunsul la câteva întrebări: 
de ce a procedat în acest fel? şi, atunci trebuie să clarificăm raţiunea criteriului 
presupus şi cum a procedat pentru materializarea acestuia? şi, în acest caz, trebuie 
să evidentiem metoda care a stat la baza acestei construcții. 

Din opera lui Aristotel, după cum am mai arătat, aflăm ce sunt categoriile, 
dar şi câte sunt acestea, deoarece ele apar enumerate diferit în locuri diferite în 
manuscrisele ajunse până la noi”. 

Platon a scris în limba utilizată în agora. Primul care foloseşte limba greacă 
în sensul nou, ca limbaj tehnic, filosofic este Aristotel. Pentru acesta, verbul grec 
kategorein înseamnă a pune în seamă, a atribui. În acest context, categoriile 
(katégoriai) semnifică ceea ce se atribuie unui subiect. Ele desemnează anumite 
atribute, adică cele mai generale potrivite lucrurilor, primele atribute ale lucrurilor. 
Dar Aristotel”? subliniază faptul că există o deosebire între ceea ce este parte 
integrantă a unui subiect, ceea ce este conținut în el, şi ceea ce reprezintă propriu- 
zis un atribut care se referă la un subiect, adică o determinare de ordin general, 
cum ar fi genul căruia îi aparține subiectul”. Pentru Aristotel, categoriile sunt 
determinări atributive, genuri de ființă (ta gene ton ontos) cu menţiunea că sunt 
genurile cu cel mai înalt grad de generalitate”. 


! Aristotel, Metafizica, Z,1, 1028 b, M,1, 1069 a, Edit. IRI, Bucuresti, 1999. Trad. Stefan 
Bezdechi; în continuare toate textele referite aparţin acestei ediții. 

'8 Metafizica, Z,1, 1029 b. 

19 Metafizica, A, 7, 1017 a 25. 

% Metafizica, A, XII, 1, 1069 a. 

2! Cele mai vechi manuscrise sunt din sec. IX, X d. Chr. 

? Explicații în Categorii, cap. 6-9 şi Metafizica, cartea A. 

7 Apud. Dan Bădărău, Opere alese, Categoriile lui Aristotel, Edit. Academiei R.S.R., 
Bucureşti, 1979, p. 14. 

%4 Cf. C. Noica, Pentru o interpretare la Categoriile lui Aristotel,. în Probleme de logică, 
vol. I, Edit. Academiei R.S.R., Bucureşti, 1968, p. 105. 

Dacă acceptăm această abordare, anume aceea în care categoriile sunt 
„atribute care revin în modul cel mai curent lucrurilor, genurile cele mai 
generale”, nu putem considera că suntem în posesia unui criteriu care ne va 
permite să stabilim care dintre referirile lui Aristotel la numărul categoriilor (zece, 
opt şi chiar mai puţine) este mai demnă de luat în considerare. Considerăm că nu 
numărul categoriilor trebuie să ne intereseze în mod esenţial ci criteriul de abordare 
folosit într-un loc anume, acesta fiind cel care determină numărul categoriilor. La 
fel, vom observa că unele dintre atribute sunt mai generale ceea ce poate face 
posibilă o ierarhizare, ordonare sau raportare a lor. În acest sens, reținem opinii 
care încearcă să justifice cele spuse de Aristotel sau, uneori, tăcerea lui. 

În acest sens, o opinie modernă este exprimată de Adolf Trendelenburg în 
lucrarea sa Geschichte der Kategorienlehre, după care categoriile aristotelice se 
modelează după categoriile gramaticii greceşti”. Astfel: 


Substanţa ar corespunde subiectului 

Calitatea - II - adjectivului 

Cantitatea - ÎI - numeralelor 

Relaţia -Il - formelor relative şi comparative 

Timpul şi Locul - II - adverbelor de timp şi loc 

Acţiunea şi Pasiunea - II - verbelor active şi pasive 

Aşezarea - II - verbelor intranzitive 

Posesia - II - perfectului grecesc care exprimă starea 


subiectului în urma îndeplinirii acţiunii 

Dar numărul categoriilor aristotelice nu depăşeşte zece, în timp ce numărul 
categoriilor gramaticale importante ale limbii greceşti este mai mare. În această 
abordare, sunt indreptatite şi discuţii privind firescul corespondentelor stabilite de 
către Trendelenburg. Dacă interpretăm pe to categorein to kata ton logon, adică 
atribuirea potrivit /ogos-ului, sau atribuirea potrivit adresării logos-ului, atunci este 
firesc să ne raportăm la „o gramatică a fiinţei”. Dar, /ogos-ul este şi altceva decât 
cuvânt (mai precis gând şi rațiune de a fi !), deci criteriul lui Trendelenburg 
rămâne superficial deoarece acoperă doar planul gramatical în care poate să se 
manifeste ființa, rămânând neacoperite planurile logic şi ontologic. 

Şi totuşi, o privire atentă a tabloului categoriilor aristotelice ne permite 
gruparea diadică a lor a doua-cu a treia, a cincea cu a şasea si a noua cu a zecea”. 
Diferenţa fata de tabloul aşa-ziselor categorii platonice constă în apariţia între diade a 
unor categorii care nu fac parte dintr-o diadă. Astfel, după enumerarea aristotelică, 
categoria relaţiei apare după prima diadă şi categoriile poziției şi posesiei care apar 
după a doua diadă”*. Propunem o schematizare a ordonării categoriilor aristotelice cu 


°5 Dan Bădărău, Op. cit., p. 15. 

% A. Trendelenburg, Geschichte der Kategorienlehre, Verlag Georg Olms, Hildesheim şi 
New York, 1979, p. 55-57. 

21 Dan Bădărău, op. cit., p. 18. 

°8 Idem. 

o singură diferenţă faţă de enumerarea pusă în discuție mai sus, anume trecerea 
categoriei posesiei dupa diada acțiune-pasiune. Această schimbare, necomentată 
acum, îşi va afla justificarea pe parcursul argumentării care urmează. 

La fel şi semnificaţia simbolurilor grafice utilizate: dubla săgeată cu linie 
întreruptă marchează componenţa diadelor şi raportul lor de contrarietate, iar 
săgețile simple cu linie continuă arată relaţia obligatorie a componentelor diadelor 
cu o altă categorie necesară predicării acestora. 


SUBSTANȚA 

Chiar dacă unii gânditori consideră tabelul categoriilor aristotelice o replică a 
tabelului lui Platon „în vreme ce substanța, prima categorie a lui Aristotel, nu este 
decât ființa platoniciană despuiată de caracterul său de entitate abstractă şi vidă de 
conţinut”, considerăm că Aristotel a teoretizat problematica fiinţei individuale, 
fapt care face cu greu posibilă o asemenea asimilare. La aceasta adăugăm şi 
observaţia că tabelul aşa-ziselor categorii platonice este rezultatul unui demers în 
plan speculativ, aşa cum precizează Alexandru Surdu“, pe când tabelul categoriilor 
aristotelice este fructul unei abordări dialectice. Asemănarea cu tabloul categoriilor 
lui Platon constă în plasarea substanței într-o situaţie privilegiată şi tutelară, 
asemenea ființei platonice. 

Revenind la modelul pentadic al ființei în viziunea platonică, remarcăm faptul 
că acesta nu este un model static al unor posibile raportări şi participări în plan 
logic-notional, ci chiar mecanismul prin care se justifică apariţia fiinţei individuale, 
mai precis trecerea în plan ontologic. 

Aceste remarci fac posibilă relationarea celor două tabele, prin intermediul 
fiinţei individuale, „obiectiv” al tabelului platonic, dar şi „punct de plecare” în 
tabelul categoriilor aristotelice. 

Căutând semnificaţia conceptului substanță (ousia*!) în filosofia greacă, 
constatăm o largă utilizare prearistotelică a acestuia“, dar nu în înţelesul aristotelic 
consacrat ulterior. Mai mult, putem remarca faptul că şi Aristotel foloseşte uneori 
acest termen cu înţelesuri prearistotelice (ex. „avere”). 

La Aristotel, remarcăm nuantarea acestui concept în două posibile 
manifestări: astfel, substanța primă (ousia proté), care nu este un atribut, ci este 
subiectul pur despre care se afirmă sau se neagă anumite predicate; substanța 
secundă (ousia deutera) care apare ca o potentialitate atributivă, într-un proces de 
autoreflectare a ființei sau ca substrat al unei mase atributive”**. Putem 
concluziona că datorită substanței secunde conceptul de substanță poate fi aşezat 
printre celelalte categorii, dar prin coordonata de substanță primă, substanţa poate 
să dețină un loc privilegiat între celelalte categorii. 

Ne vom ocupa în continuare de categoriile care par să nu respecte intenția lui 
Aristotel de a crea un tabel marcat de binaritate asemenea tabelului platonic, anume 
categoriile: relaţiei, poziției (modalităţii) şi posesiei. 


? Dan Bădărău, Op. cit., p. 20. 

3° Cf. Al. Surdu, Introducere la dialogurile logice, Platon, Opere, în vol. VI, Edit. Ştiinţifică şi 
Enciclopedică, Bucureşti, 1989, p. 42-44. 

3! Vezi Diels-Krantz, Die Fragmente der Vorksokratiker, Dritter Band, Zurich/Berlin 1964, 
p.325b-326a. 

3? Idem. ovjoiva. Sunt menţionate fragmentele presocraticilor: Protagoras, Pythagoras, 
Demokritos, Heraklites, Philolaos, Leukipos, Hippokrates in care se poate evidentia folosirea, uneori 
doar, cu sens filosofic, a termenului ovjotva. 

33 Idem. 

Relatia, in primul rand pare a nu fi un atribut sau, cel mult, poate fi un 
atribut foarte general. Dar adevaratul subiect este subiectul individual 
(ca substanţă primă), iar ceea ce este individual nu este relativ”. 

Şi totuşi, Aristotel consideră relația un atribut? când vorbeşte despre 
atributele puțin, mult, mai putin, mai mult etc., atribute care nu reies din cantitate ci 
din relație. Acelaşi lucru se petrece când comunică printre calități linia dreaptă şi 
linia curbă. Dar definirea unui relativ nu se poate face decât printr-un corelativ care 
uneori poate fi un contrar. Trebuie remarcat faptul că, în majoritatea cazurilor, 
corelativii sunt în mod obiectiv simultani, pe când contrarii pot exista unul fără 
altul şi chiar să se excludă reciproc (diferenţa este dată de planurile în care sunt 
definiti şi există ca şi concepte sau noțiuni !), cum ar fi sănătatea şi boala. Aristotel 
atrage atenţia asupra faptului că trebuie să existe ceva în comun care să lege cei doi 
termeni ai unui raport de contrarietate, iar acel lucru de care depind amândoi nu 
poate fi decât identitatea subiectului”. 

Relativul la Aristotel are o abordare cu totul specială, el recunoscând indirect 
necesitatea unei abordări comune pentru relativ şi substanță: „Este un nonsens să 
admitem că toate lucrurile au aceleaşi principii, căci în acest caz aceleaşi principii 
ar fi valabile pentru relativ şi substanță”. 

Alte referiri la relație, la fel, se raportează la substanță într-o manieră care 
solicită o analiză foarte atentă a posibilelor semnificaţii care intră în discuţie. 
Astfel: 

„Relaţia este, dintre toate categoriile, natura (physis) cea mai puţin 
determinată, cea mai îndepărtată de substanță, ea vine chiar după cantitate şi 
calitate. Relaţia, aşa cum am văzut, este un mod al cantității şi nu poate fi materia 
substanței întrucât, privită fie în totalitate, fie în părţile şi speciile ei, relația nu 
poate fi concepută în afara unui lucru care-i serveşte ca suport”.*® 

Din acest citat reținem caracteristicile categoriei relației aşa cum le concepea 
Aristotel: 

- este cea mai puţin determinată; 

- este cea mai îndepărtată de substanță; 

- este un modal cantității (şi al calității); 

- nu poate fi materia substanței; 

- nu poate fi concepută în afara unui lucru care-i serveşte de suport. 


34 Aristotel, Categorii, 8, 10a, 20 ad. fin, Organon, vol. I, Edit. IRI, Bucuresti, 1998, trad. 
Mircea Florian; în continuare toate textele referite aparţin acestei ediţii. 

35 Cf. Aristotel, Ibidem, 6, 5b, 11. 

36 Cf. Aristotel, Cat., 11, 14a, 15. 

37 Aristotel, Met., A, 4, 1070a, 36. 

38 Aristotel, Met., N,1, 1088a, 23 şi Cat., 7, 8a, 12; Apud D. Bădărău, op. cit. p.26. 

Poziţia (modalitatea) şi posesia sunt de multe ori omise din anumite liste 
enunțate de către Aristotel. Putem considera că toate listele de categorii din opera 
lui Aristotel sunt complete în funcţie de criteriul la care se raportează. 

Dată fiind cunoscută rigoarea caracteristică lui Aristotel, nu putem considera 
drept neglijente sau inconsecvente aceste omisiuni, ele având o justificare prin 
chiar ce crede Stagiritul despre aceste categorii. Astfel, aflăm în capitolele 9 şi 15 
din Categorii că Aristotel nu acordă nici un interes poziției (modalității) pe care o 
înglobează în relativ sau în cantitate”. 

Observăm că posesia se întinde peste tot ceea ce „este”. „Are” implică 
întreaga arie a celorlalte categorii: substanța, cantitatea şi calitatea, relația, locul şi 
timpul. Dar posesia poate fi exprimată printr-un relativ direct sau implicit: „am o 
casă mai mare ca...”, „am o casă (faţă de...care nu are...” etc. Aceste exprimări 
înglobează predicarea implicită a posesiei, dar şi a celorlalte categorii cu ajutorul 
relaţiei. În acest context, avansăm ideea că poziția (modalitatea) şi posesia nu sunt 
altceva decât variante ale relației pentru diadele spațiu — timp şi respectiv acțiune — 
pasiune. În acest fel se justifică spusele lui Aristotel despre categorii, în ansamblul 
operei sale. În consens cu cele spuse, aducem şi opinia unui exeget al operei 
aristotelice: 

„Adevărul este că relaţia oglindeşte natura intrinsecă a cel puţin două lucruri 
sau substanțe legate; aceasta nu micşorează însă realitatea, dacă ţinem seama că 
realitatea însăşi este constituită din relaţii”. 

În această viziune, relația apare ca un atribut permanent al substanței fără de 
care nu poate fi definită ființa individuală şi fără de care categoriile din diadele 
cantitate-calitate, timp-spatiu $i acțiune-pasiune nu ar putea avea o predicare 
completă. Acest statut special al relației justifică atât tendința lui Aristotel de a o 
asocia substanței, dar şi observaţia unor comentatori că aceasta categorie „strică” 
armonia abordării diadice a tabloului aristotelic al categoriilor. Şi tot prin aceasta 
abordare se pot explica aşa-zisele ,,inconsecvente” ale lui Aristotel privind numărul 
categoriilor sale prin diversele variante puse în discuţie în care întotdeauna erau 
cele trei diade şi, în mod variabil, poziția (modalitatea) şi posesia. Admitand 
relația ca atribut permanent al substanței secunde, o vom regăsi în 
postpredicamentele gen şi specie, menţionate explicit de către Aristotel, dar şi în 
diferenţă, propriu şi accident, „voci” adăugate ulterior de către Porfir în Isagoga. 

Propunem, pentru ilustrarea acestei abordări, următoarea schemă sintetică a 
categoriilor aristotelice: 


3 Cf. Aristotel, Cat.., 6, 5a, 9 şi 7, 6b, 14. 
0 M. Florian, Introducere in logica lui Aristotel, în vol. Organon I, Edit. Ştiinţifică, Bucuresti, 
1957, p. 50. 

SUBSTANTA PRIMA 


SUBSTANTA SECUNDA 


În schema de mai sus săgețile duble trasate cu linie întreruptă marchează 
componența diadelor aristotelice şi relaţia antitetică a entităților componente, iar 
săgețile simple continui au semnificaţia „se predică despre substanța primă prin 
mijlocirea relației”, săgeata dublă, trasată cu linie continuă, are semnificația 
„relaţia ca atribut permanent al substanţei secunde”. Revenim cu precizarea că 
relaţie în cazul diadei spațiu-timp se traduce prin poziție (modalitate de spaţiu sau 
timp), iar în cadrul diadei actiune-pasiune prin posesie. Observăm din schema 
faptul că relația apare cu o dublă compatibilitate, anume: atât în postură de 
categorie cât şi de atribut intrinsec al substanţei secunde. 

Prin acceptarea acestei scheme, credem că se lămuresc atât aşa-zisele 
„inconsecvenţe” aristotelice cât şi nedumeririle unor exegeţi”!, dar, mai ales, şi 
precizările lui Aristotel despre substanță şi relație rămase fără un înţeles clar. 

Chiar dacă această schemă ne conduce la ideea că numărul categoriilor poate 
fi altul decât zece, putem observa cu uşurinţă faptul că relația poate fi: relație 
propriu-zisă, poziție sau posesie, în funcţie de context. Acest mod de a număra 
categoriile ne conduce tot la cifra zece. 

Din cele spuse anterior, se poate deduce o dublă concluzie: numărul 
categoriilor poate fi diferit în funcţie de criteriul de numărare, dar niciodată mai mare 
decât zece. De aici, se naşte firesc întrebarea: care este criteriul acoperitor după care 
ne putem orienta pentru a stabili că numărul maxim de categorii este zece? 

„Doar după unul descriptiv, spunea Constantin Noica în 1940 — dacă acesta 
este, în cazul de faţă, un criteriu. lar enumerarea lor întâmplătoare e obiect de 
critică pentru aproape toți comentatorii lui Aristotel, de oriunde ar veni ei”. 

În timp ce Kant, Hegel sau Mill acuzau alcătuirea haotică a tabelei 
categoriilor, un gânditor ca Gompertz, vedea în numărul categoriilor aristotelice 
încercarea filosofului de a determina tipurile de predicatie existente”. 

După cum se vede, răspunsul la această întrebare nu pare a fi simplu de găsit. 
Dar, o revenire a lui Constantin Noica asupra acestei întrebări ne sugerează o 
abordare mult mai plauzibilă decât cele puse deja în discuţie: el vede în numărul de 
zece categorii interogativitatea maximă a /ogos-ului. Demersul său porneşte de la 
încadrarea tabloului categoriilor aristotelice într-o anumită logică şi nu de la a căuta 
o logică a organizării interioare a acestuia: 

„Este deci, poate, mai bine să laşi tabloul [categoriilor — n.n.] aşa cum se 
prezintă şi să cauţi, nu ordinea dinăuntrul lui, ci, eventual, ordinea de care fine el, 
adică stratul mai adânc al logosului din care a putut el izvor”. 

Dar Noica nu se referă aici numai la un specific al logosului grec, ci la textul 
efectiv al Categoriilor în care se evidenţiază un strat fundamental al logosului: 

„lar dacă te adânceşti în cuvântul grec, poţi surprinde încă mai mult un 
aspect care ar putea schimba totul în înţelegerea Categoriilor ca preambul al 
Organon-ului. Nu numai că e vorba de termeni concreti, dar în jumătate din 
cazuri, este vorba de locuţiuni interogative pur şi simplu, substantivizate: cât de 
mare ? ce fel ? fata de ce ? unde ? când ?”%. 


“| Cf. Dan Bădărău, op. cit., p. 19. 

#2 C, Noica, Schiţă pentru istoria lui cum e cu putinţă ceva nou, Edit. Moldova, Iasi, 
reproducere fidelă după ediția din 1940, p. 113. 

% Cf. C. Noica, op. cit., p. 113. 

+ C, Noica, Pentru o interpretare a Categoriilor lui Aristotel, în Probleme de logică, vol. I, 
Edit. Academiei R.S.R., Bucureşti, 1968, p. 114. 

45 Ibidem, C. Noica, op. cit., p. 114. 

Dar numai inlantuirea: interogativitate — categorii — predicatie dă adevărata 
dimensiune a demersului aristotelic şi, implicit, validează o logică a organizării 
operei marelui filosof: 

„În orice caz, interogativitatea, cu liniile ei de forță, aici zece la număr, iti dă 
câmpul categorial, care face cu putință predicatia. Ceea ce transcrie Aristotel cu 
Categoriile, din practica reală a gândirii în agora şi in constinte, este ce se spune şi 
ce se poate spune ca răspuns la ce se întreabă şi ce se poate întreba. Tabloul 
categoriilor este orizontul întrebărilor posibile”**. 

Când şi-a prezentat, în 1862, lucrarea Despre multipla semnificaţie a fiinţei la 
Aristotel, Franz Brentano observa cât de trufaşă pare pretenţia de a proiecta o nouă 
lumină asupra lui Aristotel, „după douăzeci de secole de comentariu neîntrerupt şi 
după mai multe decenii de exegeză filologică””. 

Dacă încercăm să vedem de ce Aristotel a fost preocupat de virtuțile 
clasificării şi definiţiei, atunci întâlnim „o statornică preocupare a gândirii sale de a 


urmări şi regăsi căile fiintei”**. Totul pare prestabilit într-o ierarhie a naturii însăşi, 


iar clasificările capătă înţelesul de a fi „naturale””. 

Raportându-ne la literatura exegetică aristotelică şi la sursele pe care le-am 
consultat putem spune că problematica ființei se regăseşte în toată opera sa. 

De ce întrebările despre ființă le aflăm în întreaga opera a Stagiritului? 
Poate că răspunsul la această întrebare l-a dat Brunschvicg şi alti exegeti prin 
constatarea că filosofia lui Aristotel nu a fost una a spiritului ci una a naturii”. Iar 
Constantin Noica duce mai departe gândul: „Că Aristotel pleacă de la determinarea 
ființei spre a ajunge abia mai târziu la posibilitatea cunoaşterii, in timp ce un Kant 
va pleca dimpotrivă de la determinarea factorilor de cunoaştere, e o afirmaţie al 
cărei adevăr nu pare a putea fi pus la îndoială””!. Iar consecinţa acestei abordări: 
„Demnitatea unei ştiinţe după demnitatea substanţială a obiectului ei, iată 
consecința împrejurării că primatul fiinţei, in aristotelism, reprezintă un motiv 
central”? 

Fiinţa este considerată adevăr pentru că este cauză de adevăr, iar, din acest 
motiv, orice ştiinţă trebuie să aibă obsesia fiinţei chiar dacă acest lucru se face 
dintr-un punct de vedere particular. În acest context, filosofia primă ocupă un loc 
special deoarece nu se interesează decât de ființa ca fiinţă; primatul fiinţei în 
aristotelism însemnând orientarea filosofiei către cauzele formale, principii de 


“ Ibidem, p. 115. 

“ P, Aubenque, Problema fiinţei la Aristotel, Bucuresti, Edit. Teora, 1998, p.17. 
BO Noica, op. cit., p. 77. 

” Cf. C. Noica, ibid., p 77. 

5 Cf. C. Noica, ibid., p. 78. 

5I C, Noica, ibid., op. cit., p. 78. 

° Ibidem, p. 79. 


Armonia exprimării Fiintei în Categoriile aristotelice 249 


existență ale realității şi, mai exact: „Filosofie a cauzelor — şi o bună parte din 
critica ce aduce Ideilor platonice se întemeiază pe neputinta acestora de a fi cauze 
ale realităţii — aristotelismul sfârşeşte firesc într-o filosofie de principii existenţiale. 
În timp ce Platon punea Ideile pentru a putea da un înţeles lumii, Aristotel căuta 
principii pentru a-i putea da suport”. 

Dar, o filosofie care este primordial dedicată fiinţei este neapărat o filosofie a 
individualului. Universalul „poartă pecetea de generalizare a intelectului”s*. 

Chiar dacă fizicii îi revenea cercetarea fiinţei în mişcare şi  metafizicii îi 
revenea cercetarea ființei ca ființă, cele două domenii se întrepătrund la nivelul 
ființei individuale deoarece nu se poate explica mişcarea din sânul naturii dacă nu 
se admite un factor de mişcare, dar nemiscat, al cărui studiu revine metafizicii. În 
acest context, existența individualului ca substanță este dată doar de fizică”. 
Substanţa individuală este considerată în aristotelism drept „unica formă de 
existență, manifestarea existenţei însăşi. Nu numai că ni se indică substanța 
individuală drept singura existenţă reală dar, în unele locuri ale Fizicei de pildă, e şi 
singura posibilă, reprezentând ceea ce se opune în mod firesc nefiintei””®. 

Se poate concluziona că primatul ființei în opera aristotelică înseamnă 
evidențierea importanţei individualului care se manifestă numai ca substanță 
individuală care este, de fapt, singura existenţă reală şi posibilă. Dar, substanța 
individuală „e întâlnirea a două ordine deosebite, a două principii metafizice, 
principiul formei şi cel al materiei. Modul formei e acţiunea, cel al materiei 
pasivitatea. Dar, deşi esențial şi funcțional deosebite, materia şi forma nu au o 
existență deosebită una de alta şi ele nu sunt decât două fete ale uneia şi aceleiaşi 
existente”’’. De aici, ne dăm seama că individualul se naşte în acest joc al celor 
două principii după o regulă foarte clară: „Aşadar forma şi materia nu au niciun 
rost să stea deosebite, şi nici nu fiinteaza deosebit, cu excepţia formei divine, 
cum vom vedea, care există dincolo de orice materie. Abia din consensul lor se 
naşte individul, care este, pe temeiul celor de mai sus, fiinţa însăşi în toată 
întinderea ei”. 

Întrebările despre exprimarea şi semnificaţia fiinţei şi a existenţei în viziunea 
lui Aristotel ne impun o nouă încercare de clarificare a celor susținute de către 
acesta sau de exegetii operei sale. 

Am dorit să prezentăm în sinteză atât ideile exegezelor clasice, cât şi 
rezultatele unor cercetări contemporane în domeniu, demers care depăşeşte, în 


5 Ibidem, p. 86. 

* Ibidem, p. 87. 

55 Cf. C. Noica, ibid., p. 88-89. 
5 C, Noica, ibid., op. cit., p.89. 
5 Ibidem, p. 90. 

58 Idem. 

unele situaţii, o simplă trecere în revistă a celor mai importante aspecte ale acestei 
subtile problematici, prin sistematizările şi schematizările propuse de autor. 

În cazul lui Aristotel, întoarcerea la surse şi la textul originar este o 
necesitate care trebuie să anime orice încercare onestă în această privinţă. 
Manuscrisele aristotelice au avut un destin particular şi, de aceea, credem că este 
necesară observaţia că modul de transmitere a acestor manuscrise către posteritate 
nu a influenţat interpretările operei aşa cum au fost tentaţi unii exegeti să considere. 
La această concluzie, ne indreptatesc cei 2000 de ani de exegeză neîntreruptă, fapt 
care a condus deja la o receptare anume a operei aristotelice în condiţiile în care, 
din punct de vedere istoric, problema nu este rezolvabilă. 

Activitatea comentatorilor aristotelici a fost marcată de un anumit gen de 
abordare, specific acelei perioade, la care se adaugă faptul că, odată cu apariția 
ediției lui Andronicos din Rhodos, aceştia s-au mulţumit cu interpretarea şi 
disecarea textelor existente. Ar fi nefiresc să le reproşăm astăzi faptul că au făcut 
acest lucru fără să cunoască nici cronologia compunerii acestor texte, nici modul 
în care Aristotel intenţiona să le ordoneze şi, mai ales, nici perimetrul în care îşi 
înscria demersul filosofic şi motivațiile. Din aceste motive, considerăm că ar fi 
inutil să mai aducem în discuţie altceva decât ceea ce am moştenit în ceea ce 
priveşte manuscrisele aristotelice. 

În opera aristotelică există căutări, dar cum susţine Constantin Noica 
„căutarea aristotelică e de anumit tip: este definitorie, clasificatoare”? Se 
identifică în Aristotel un geniu al definiției şi clasificării, fapt care face din opera sa 
un teren ferm, care dă certitudini“. 

Aristotelismul, aşa cum este deja cunoscut, prin marile opoziții, acelea dintre 
act şi potenta, dintre materie şi formă, dintre substanţă şi accident îi aparţine lui 
Aristotel, dar au devenit stereotipe printr-o proastă înțelegere şi traducere a lor. 
Aici, remarcăm faptul că exegeza greacă îi rămâne, în general, fidelă, pe când 
exegezele arabă şi latină l-au deformat neavând la îndemână o limbă adecvată 
complexităţii acestei opere. 

Există, credem un criteriu al unităţii acestei opere: responsabilitatea autorului 
față de întreaga sa creaţie, acest fapt conducând la concluzia că există un singur 
Aristotel. 

Aristotel nu a pornit de la hotărârea de a distinge multiplele sensuri ale ființei, 
ci a fost permanent constrâns să constate că ființa nu este univocă. El nu a plecat de 
la opoziţia dintre act şi potenta sau dintre materie şi formă pentru a da răspuns la 
întrebări utilizând acest instrumentar al cărui creator este, de fapt. Procesul s-a 
derulat invers: reflectia asupra unei probleme a condus la reformulări elaborate ale 


°C. Noica, Schiţă pentru istoria lui cum e cu putință ceva nou, Edit. Moldova, Iasi, 
reproducere fidelă după ediția din 1940, p. 76. 
6 Cf. C. Noica, ibid., p. 77. 

acesteia sau completări necesare. Aristotel este cel care vorbeşte despre /ogos, 
adică despre felurile în care sunt spuse şi gândite lucrurile şi felurile în care sunt, 
pur şi simplu (cuvânt, gând şi rațiune de a fi). 

În ceea ce priveşte ființa, Aristotel nu a avut o ordine a cercetării sau a 
expunerii. În textele acestui filosof întâlnim doar ordinea cercetării efective 
încercată la un moment dat. Există uneori chiar impresia că Aristotel 
problematizează ceea ce este deja rezolvat. În realitate totul este reluat chiar dacă el 
nu contrazice pe nimeni, ci doar completează şi preia diverse opinii cu care se 
confruntă. Din aceste motive, în abordarea materialului studiat, am avut în vedere, 
în primul rând, coerenţa demersului său integral, complementaritatea observațiilor 
şi concluziilor în ansamblul abordării problematicii ființei. În acelaşi timp, am ținut 
cont şi de interpretările de referință existente în domeniu. Credem că riscul 
fetişizării, iar uneori caracterul discutabil al unor interpretări pot fi îndepărtate 
doar de o mai atentă aplecare asupra a ceea ce constituie moştenire directă a lui 
Aristotel din care se pot isca întrebări fecunde. 

Dar, poate mai potrivit, în asemenea situaţii, ar fi să spunem asemenea lui 
Constantin Noica: 

„Nimeni n-a iubit, cu dăruirea aceea delirantă către profet, pe Aristotel. 
Nimeni n-a putut filosofa şi cunoaşte, prin el, păstrând totodată un sacru entuziasm, 
de-a lungul nenumăratelor etape ale operei sale. Nu-l iubeşti pe Aristotel, dar îl 
înduri şi i te supui”®". 


$I C, Noica, Simple introduceri la bunătatea timpului nostru, Edit. Humanitas, Bucureşti, 
1992, p. 94. 


CATEGORIA JURIDICA 
DE „PROCEDURI PREALABILE” 

I. Consideraţii introductive si clarificări preliminare 


Adăugarea a două noi aliniate la articolul 109 din Codul de procedură civilă, 
în octombrie 2010, a prevestit o schimbare de concepție juridică, confirmată de 
Noul Cod de procedură civilă, cu implicaţii asupra însuşi conceptului de aplicare a 
Dreptului. Norma juridică pe care o avem în vedere, cea cuprinsă în art. 109, 
aliniatele 2-4, se referă la parcurgerea unor proceduri prealabile investirii instanței 
de judecată. Procedurile prealabile sunt veritabile categorii juridice, ancore în 
interpretarea logică a dreptului. 

Noua formula redacțională a art. 109 C.proc.civ. lasă însă loc de interpretări. 
Astfel, dacă în alin. 2, procedura prealabilă se înfăţişează ca o condiţie de 
admisibilitate a acţiunii, în alin. 3 se consacră posibilitatea exercitării acțiunii chiar 
şi în lipsa îndeplinirii acestei condiții: dacă pârâtul nu invocă neîndeplinirea 
procedurii prealabile prin întâmpinare, instanța este obligată să procedeze la 
soluţionarea litigiului cu care a fost investită. 

Categoria juridică de „proceduri prealabile” se incetatenise în sistemul nostru 
de drept ca o condiţie de admisibilitate a anumitor tipuri de acțiuni în justiție. O 
dată cu Legea micii reforme, însă, regula este că neîndeplinirea unei asemenea 
proceduri, chiar prevăzute de lege ca obligatorie, nu mai poate fi invocată de 
judecător din oficiu, ci numai de către pârât, prin întâmpinare. Or, o asemenea 
lăsare a sanctiunii în mâna şi la latitudinea pârâtului desființează, practic, caracterul 
de condiţie de admisibilitate al parcurgerii unei proceduri prealabile obligatorii. 

Doctrina juridică este chemată din nou să se pronunţe asupra naturii juridice a 
categoriei de „procedură prealabilă”: dacă aceasta nu mai e cea a unei condiţii de 
admisibilitate, atunci care este ea? Exceptia prin care s-ar reclama neîndeplinirea sa 
a devenit, fără îndoială, una relativă. Este şi în prezent, aşa cum considerăm că a 


' Universitatea „Dimitrie Cantemir”, Târgu Mureş. Cercetarea întreprinsă de Natalia Saharov 
în realizarea acestei lucrări a fost finanțată partial din contractul POSDRU/CPP107/DMI1.5/S/78421, 
proiect strategic ID 78421 (2010), cofinantat din Fondul Social European, prin Programul Operational 
Sectorial Dezvoltarea Resurselor Umane 2007 — 2013. 

fost întotdeauna, o excepție de fond, referitoare la exerciţiul dreptului la acţiune, 
care se soluţionează cu prioritate, potrivit art. 137, alin. 1 din Codul de procedură 
civilă?” Este o excepţie peremptorie (dirimantă), ce tinde la împiedicarea judecății 
pe fond, sau este o excepţie dilatorie, care determină doar o amânare a soluționării 
cauzei? 

Credem că însuşi caracterul obligatoriu al unor proceduri prealabile 
considerate până acum ca atare (obligatorii) este pus la îndoială de normele 
cuprinse în noile coduri civil şi de procedură civilă. Invocarea neîndeplinirii 
procedurii prealabile nu se mai face printr-o excepţie absolută (de ordine publică), 
ci printr-o excepţie relativă. Or, clasificarea excepțiilor în absolute şi relative se 
face după caracterul imperativ sau dispozitiv al normei încălcate, ceea ce ne face să 
afirmăm că modificarea adusă de Legea noii reforme şi de noile coduri vizează 
însăşi natura juridică a instituției procedurii prealabile: normele juridice ce 
alcătuiesc această instituţie nu mai sunt imperative, ci au devenit dispozitive. 

Dificultățile de înțelegere şi interpretare apar atunci când încercăm să 
reconciliem noul caracter dispozitiv al procedurilor prealabile cu faptul că, cel 
puţin unele dintre ele, sunt obligatorii, şi asta chiar în concepţia noilor coduri. 

Vom încerca, în cele ce urmează, să aducem câteva clarificări conceptuale 
asupra categoriei de „proceduri prealabile”, urmărind în acest scop evoluţia ei din 
ultimele două decenii, în speranţa de a dezvălui modificări mai profunde şi mai 
puţin aparente care se produc în concepţia generală a legiuitorului. 

Pentru claritatea analizei, vom împărţi lucrarea noastră pe două coordonate: 
Mai întâi, vom analiza evoluţia instituției procedurii prealabile în dreptul român 
post-comunist, până la „mica reformă” şi după adoptarea Legii nr. 202 / 2010, 
urmărind reglementările care ne interesează şi în noile Coduri — civil şi de 
procedură civilă. Apoi, vom aduce în discuţie natura juridică a categoriei de 
„procedură prealabilă”, dezvăluind o nouă posibilă perspectivă asupra acesteia, şi 
vom analiza consecințele procesuale ale neîndeplinirii acestei proceduri, în noul 
context legislativ. În cele din urmă, vom încerca să extragem câteva concluzii, 
dintre care unele tin mai putin de aspectul tehnic al aplicării dreptului, şi mai mult 
de finalitatea acestuia şi modul în care poate contribui la progresul social. 


? Art. 137 alin. 1 Codul de procedură civilă nu explicitează însă ordinea în care judecătorul se 
va pronunţa în cazul în care se invocă simultan mai multe excepții de procedură şi / sau mai multe 
excepţii de fond. Doctrina a consacrat regula că această ordine trebuie dedusă din „caracterul şi 
efectele pe care le produc acestea în cadrul procesului civil.” (M. Tăbârcă, Excepţiile procesuale in 
procesul civil, ed. a 2-a, revăzută şi adăugată, Editura Universul Juridic, Bucureşti, 2006, p. 75). 
Soluţia este admirabil exprimată de juristul şi prozatorul Eugen Herovanu: „în toate cazurile în care 
judecătorii se văd puşi în situaţia de a cerceta laolaltă mai multe chestiuni [...], în aceeaşi cauză, dacă 
aceste chestiuni sunt de natură a nu fi examinate decât succesiv, ei trebuie să ţină seamă de o ordine 
logică, de o succesiune rațională, începând cu examinarea şi soluţionarea chestiunilor care au în mod 
logic prioritate [...].” (E. Herovanu, Pagini de practică judiciară şi extra judiciară, Editura Librăriei 
Juridice, Bucureşti, 1944, p. 110). 

II. Evoluţia instituţiei procedurii prealabile în dreptul român post- 
comunist 


În demersul nostru de stabilire a reperelor istorice ale categoriei juridice de 
„procedură prealabilă” în România, vom lua ca punct de pornire anul 1990. 
Aceasta nu pentru că existența unei asemenea instituţii nu ar putea fi identificată — 
sub o denumire sau alta — şi în perioada comunistă sau chiar anterior, ci pentru ca 
analiza istorică pe care ne-o propunem în această secțiune nu este un scop în sine, 
ci are doar o valoare utilitară, pentru clarificarea premiselor studiului de fata. 

Prima formă de procedură prealabilă din legislaţia noastră post-comunistă este 
procedura prealabilă administrativă, introdusă prin Legea nr. 29 din 1990, a 
contenciosului administrativ”. Articolul 5 al acestei legi, în prezent înlocuită de 
Legea nr. 554 din 2004”, impunea celui ce se considera „vătămat” printr-un act 
administrativ” ca, înainte de a-şi căuta dreptatea în faţa unui judecător, să încerce 
rezolvarea extra-judiciară a problemei, prin ceea ce legiuitorul numea o „reclamaţie”. 

Noul dicţionar explicativ al limbii române“ defineşte ,,reclamatia” ca fiind o 
„petiție adresată unui organ administrativ, în care se exprimă o nemulţumire”; 
Marele dicționar de neologisme” adaugă înţelesul de „protest, plângere împotriva 
unui abuz”. Doctrina juridică română a preferat termenul de „recurs administrativ”, 
care conferă o tentă pronunțat juridică acestei proceduri extra-judiciare. 

Întrucât legea permitea cetăţeanului nemulțumit să se adreseze fie organului 
administrativ emitent (respectiv celui care ar fi trebuit să emită actul şi în mod 
culpabil nu l-a emis), fie organului ierarhic superior acestuia“, doctrina şi-a precizat 
şi ea limbajul, vorbind despre recurs administrativ ,,gratios” — în primul caz, şi 
recurs administrativ „ierarhic” — în cel din urmă. 


1. Caracterul obligatoriu al parcurgerii procedurii prealabile până la 
„mica reformă” 


Legea contenciosului administrativ din 1990, una dintre primele legiuiri ale 
României democratice post-comuniste, anterioară chiar Constituţiei din 1991, nu 


4 Legea nr. 29/1990 a contenciosului administrativ, publicată în „Monitorul oficial al 
României”, partea I, nr. 122 din 8 noiembrie 1990. 

: Legea nr. 554/2004 a contenciosului administrativ, publicată in „Monitorul oficial al 
României”, partea I, nr. 1154 din 7 decembrie 2004. 

5 Termenul de act administrativ are un înţeles larg, ce include şi refuzul nejustificat de emitere 
a unui act sau aşa-numita tăcere a administraţiei, adică nesolutionarea în termen legal a unei cereri 
adresate de un cetățean. 

* Apărut la Editura Litera International, în 2002. 

7F. Marcu, Editura Saeculum, 2000. 

8 Nu punem aici în discuţie faptul că, în condiţiile descentralizării şi autonomiei locale, nu 
există prea des un „organ administrativ ierarhic superior” celui în cauză. 

permitea cetăţeanului accesul direct la instanța judecătorească, ci conditiona 
începerea oricărei proceduri judiciare de formularea — în anumite termene şi 
condiţii — a unei asemenea reclamaţii. Aproape fără excepţie, literatura de 
specialitate şi practica judiciară au fost de acord că parcurgerea acestei proceduri 
prealabile este o „condiţie specială de admisibilitate”. În limbajul uneori ezoteric al 
dreptului, o condiție de admisibilitate este o cerință impusă de lege, în absența 
căreia judecătorul va refuza să cerceteze „fondul cauzei”, adică injustitia reclamata 
de cetăţean (în cazul în discuţie, „vătămarea” dreptului său de către un organ 
administrativ). 

Reclamatia administrativă, ca formă de procedură prealabilă, continuă să 
existe şi după abrogarea Legii nr. 29 din 1990 şi înlocuirea ei cu Legea nr. 554 din 
2004. Vom încerca să extragem câteva aspecte semnificative din prezentarea 
comparativă a acestei proceduri prealabile administrative în vechea şi în noua 
reglementare, ignorând deliberat aspectele prea tehnice legate de termene, 
competență şi obiectul plângerii şi concentrându-ne numai asupra chestiunilor 
relevante pentru studiul nostru. 


Vechea reglementare 


Art. 5 din Legea nr. 29 / 1990 


Noua reglementare 


Art. 7 din Legea nr. 554 din 2004 
(modificată prin Legea nr. 262/2007) 


Înainte de a cere tribunalului anularea 
actului sau obligarea la eliberarea lui, 
cel care se considera vătămat se va 
adresa pentru apărarea dreptului său 
[...] autorităţii emitente, care este 
obligată să rezolve reclamatia [...]. 

În cazul în care cel care se consideră 
vătămat nu este mulțumit de soluția 
dată reclamatiei sale, el poate sesiza 
tribunalul [...]. 

Dacă cel care se consideră vătămat în 
dreptul său s-a adresat cu reclamaţie si 
autorității administrative ierarhic 
superioare celei care a emis actul, 
termenul (de sesizare a instanței — n.n.) 
[...] se calculează de la comunicarea de 
către acea autoritate a soluției date 
reclamatiei. 


Inainte de a se adresa instantei de 
contencios administrativ competente, 
persoana care se consideră vătămată 
într-un drept al său sau într-un interes 
legitim printr-un act administrativ 
individual, trebuie să solicite 
autorității publice emitente sau 
autorității ierarhic superioare, dacă 
aceasta există[...] revocarea [...] 
acestuia. 

Chiar şi o analiză comparativă sumară ne dezvăluie că noua reglementare nu 
a modificat esențial procedura prealabilă administrativă, ci i-a adus nuantari, 
clarificări şi distincţii” care nu fac acum obiectul interesului nostru. Înainte „de a 
cere” ceva judecătorului / de „a se adresa” justiţiei, cetățeanului ce invocă o 
vătămare i se pretinde în mod imperativ („se va adresa” / „trebuie să solicite”) să 
facă demersuri de soluţionare extrajudiciară a problemei. Nici vechea, nici noua 
reglementare nu lasă niciun dubiu în această privință: parcurgerea acestor paşi 
extrajudiciari este obligatorie, nu facultativă, desigur — în măsura în care cetățeanul 
doreşte să lupte pentru dreptul sau interesul său legitim şi nu abandonează intenția 
unei confruntări juridice. Putem spune că această procedură prealabilă 
(„reclamaţie”, „plângere”, „recurs” etc.) şi-a păstrat, pe parcursul a două decenii, 
caracterul (sau natura juridică) de „condiţie de admisibilitate”, adică cea acceptată 
de cea mai mare parte a doctrinei juridice. 

Nuanţările şi precizările aduse de noua lege a contenciosului administrativ 
privesc şi cazul acţiunilor care au ca obiect contractele administrative, adică acele 
situaţii în care organul administrativ acționează mai curând ca un subiect de drept 
privat, decât în calitatea sa de purtător al autorității publice. În acest gen de 
raporturi juridice, statul şi organele sale acționează, în esență, ca un comerciant. 
Facem această precizare pentru a explica caracterul coerent al articolului 7, aliniat 
6 din Legea nr. 554 / 2004, conform căruia „Plângerea prealabilă în cazul acţiunilor 
care au ca obiect contractele administrative are semnificaţia concilierii în cazul 
litigiilor comerciale, dispoziţiile din Codul de procedură civilă fiind aplicabile în 
mod corespunzător. 

Într-adevăr, Codul de procedură civilă român era deja modificat la data 
apariției acestei noi reglementări în materia contenciosului administrativ, în sensul 
introducerii, prin Ordonanţa de urgență a Guvernului nr. 138 / 2000'°, a unui 
capitol nou, dedicat exclusiv procedurii de soluţionare a litigiilor comerciale. 
Practic, noutatea substanțială adusă prin acest capitol este cea enunțată din primul 
articol nou introdus (art. 720'), următoarele articole nefăcând decât să-l detalieze 
din punct de vedere procedural. Reamintim conţinutul art. 720!, alin. 1: „În 
procesele şi cererile în materie comercială evaluabile în bani, înainte de 
introducerea cererii de chemare în judecată, reclamantul va încerca soluţionarea 
litigiului prin conciliere directă cu cealaltă parte” (sublinierile ne aparțin — B.G., 
N.S.). Nici doctrina, nici practica judiciară nu a ezitat în a interpreta aceasta 
prevedere legală în singurul înţeles posibil: „concilierea directă” este, în materie 


” Inclusiv ulterior apariţiei Legii 554 / 2004, prin modificările aduse de Legea nr. 262 din 
2007. 

19 Ordonanţa de urgenţă a Guvernului nr. 138/2000 pentru modificarea şi completarea Codului 
de procedură civilă, publicată în „Monitorul oficial al României” partea I, nr. 479 din 2 octombrie 
2000. 

comercială, o procedură prealabilă si obligatorie, asemeni recursului grațios sau 
ierarhic din materia contenciosului administrativ. Pentru identitate de rațiune, şi 
această procedură prealabilă a fost considerată o condiţie de admisibilitate pentru 
promovarea unei acţiuni comerciale, a cărei neîndeplinire atrage respingerea 
acțiunii ca inadmisibilă. 

Parcă pentru a lămuri o dată în plus intenţia legiuitorului în legătură cu 
existenţa în dreptul nostru a categoriei juridice de „proceduri” a căror îndeplinire 
este obligatorie înainte de promovarea anumitor acțiuni în justiție, acelaşi act 
normativ care a introdus concilierea directă în materie comercială (Ordonanţa de 
urgență a Guvernului nr. 138 / 2000) modifică şi articolul 109 din Codul de 
procedură civilă, primul din seria celor ce reglementează procedura in fata primei 
instanțe. Dacă înainte de această modificare, art. 109 avea un singur aliniat 
(„Oricine pretinde un drept împotriva unei alte persoane trebuie să facă o cerere 
înaintea instanței competente.”), Ordonanţa de urgență a Guvernului nr. 138 / 2000 
îi adaugă un aliniat secund: „În cazurile anume prevăzute de lege, sesizarea 
instanței competente se poate face numai după îndeplinirea unei proceduri 
prealabile, în condițiile stabilite de acea lege. Dovada îndeplinirii procedurii 
prealabile se va anexa la cererea de chemare în judecată.” 

Prin folosirea sintagmei „cazuri anume prevăzute de lege”, legiuitorul a 
urmărit să acopere atât acele situaţii în care exista deja o procedură prealabilă, 
impusă printr-o reglementare specială (în raport de caracterul general al normei din 
art. 109, alin. 2), cât şi eventuale reglementări ulterioare care ar stabili o 
asemenea procedură prealabilă şi obligatorie. 

Cu alte cuvinte, reglementarea din 2000 consolidează existența în sistemul 
nostru de drept a unor situaţii — e drept, excepţionale — în care accesul la justiție 
este condiţionat de o formă extrajudiciară de soluționare a conflictului. 

Fără îndoială că o asemenea decizie a legiuitorului poate genera o ridicare de 
sprânceană măcar, dacă nu proteste explicite, cel puţin din partea celor ce cred că 
dreptul român a fost destul timp infestat de instituții precum „comisiile de 
împăciuire” din perioada comunistă sau piedicile puse în calea părților decise să 
divorţeze, prin impunerea unor „termene de gândire”. Nici concilierea directă în 
materie comercială nu este, în general, văzută cu ochi buni de juriştii români. Mai 
cu seamă aceia dintre ei care reunesc calitățile de practician şi teoretician al 
dreptului se plang că această procedură prealabilă este inutilă şi neinspirata, fără 
nici un suport în argumente ca celeritate, degrevarea instanţelor s.a.m.d. 


1! Procedura prealabilă prevăzută de Legea contenciosului administrativ nr. 554/2004; 


procedura prealabilă a concilierii directe; reclamatia prealabilă adresată furnizorului de servicii 
poştale în temeiul Ordonanţei Guvernului nr. 31/2002 privind serviciile poştale, aprobată prin Legea 
nr. 642/2002 ş.a. 

!2 L, Chiriac, Unele observaţii despre instituţia concilierii în procesele şi cererile în materie 
comercială, în „Revista de drept comercial” nr. 1/2003, p. 166. 

Comisia europeană pentru eficacitatea justiţiei (CEPEJ), în programul-cadru 
prezentat la Strasbourg, în iunie 200415, preciza, la rândul său, că „o prevedere 
solicitând o procedură de soluţionare anterioară judecății, dacă această soluționare 
nu a fost dorită de parti şi a eşuat, ar face doar să adauge o nouă etapă ne-necesara 
procedurilor şi le-ar extinde durata, pe cale de consecință. Modul în care sunt 
folosite aceste proceduri speciale face diferenţa, mai mult decât faptul că acestea 
există sau nu.” [s.n. - B.G., N.S.] 

Opinia noastră este că nicio formă de dialog în soluționarea unui conflict 
social de orice natură nu este superfluă, iar etapa istorică în care a fost adoptată o 
anumită reglementare nu ar trebui să ne împiedice să o examinăm sine ira et studio 
şi să îi recunoaştem meritele, dacă există. În fond, simplul fapt că o lege se aplică 
prost în societate sau nu îi este înțeleasă valoarea şi utilitatea, nu înseamnă că legea 
e fundamental proastă sau că trebuie să renunțăm la o asemenea reglementare. 
Stabilitatea normativă şi aplicarea uniformă a regulilor juridice „reprezintă doar 
premisa necesară, dar nu şi suficientă, pentru realizarea justiției sociale, întrucât, la 
un moment dat, deşi norma poate fi dreaptă sau corectă din punct de vedere 
juridico — legislativ, ea poate genera inechitati şi nedreptati datorate modului său de 


aplicare de către instanţele sau agenții dreptului (în primul rând judecătorii)”. 


2. Categoria juridică de „procedură prealabilă” în concepția Legii micii 
reforme 


După două decenii încheiate de controverse doctrinare şi nemulțumiri din 
partea justitiabililor, legiuitorul român reuşeşte din nou să ne surprindă prin Legea 
nr. 202 din 2010, al cărei scop general este mărturisit chiar în titulatură: „legea 
privind unele măsuri pentru accelerarea soluționării proceselor”. 

Legea nr. 202 din 2010 reprezintă o „privire prin gaura cheii” la 
reglementarea viitorului nou Cod de procedură civilă, parte din pachetul legislativ 
reformist ce mai cuprinde un nou Cod civil, un nou Cod penal şi un nou Cod de 
procedură penală. În aşteptarea acestei mari reforme legislative, Legea nr. 202 din 
2010 a fost supranumită „legea micii reforme”. 

Modificarea de concepţie legislativă care ne interesează în contextul acestei 
lucrări este cea adusă (a) prin reformularea aliniatului secund şi (b) prin 
nou-introdusele aliniate 3 şi 4, care se adaugă articolului 109 şi îi schimbă — în 
opinia noastră — întregul înțeles. 

Vom apela din nou la metoda comparatiei frastice pentru a desluşi intenţia 
legiuitorul, aşa cum poate fi dedusă din reformularea aliniatului 2 al articolului 
109: 


15 Punctul 36, lit. ii) din Programul-cadru, disponibil online pe https://wed.coe.int/wed/ 
ViewDoc.jsp?id=1134801&Site=COE). 
14 D, Banciu, Sociologie juridică, Editura Hyperion XXI, Bucuresti, 1995, p. 102. 

Vechea reglementare 


Aliniatul 2 al articolului 109 din Codul 
de procedură civilă anterior Legii nr. 
202 din 2010 


Noua reglementare 


Aliniatul 2 al articolului 109 din 
Codul de procedură civilă, modificat 
prin Legea nr. 202 din 2010 


În cazurile anume prevăzute de lege, 
sesizarea instanței competente se poate 
face numai după îndeplinirea unei 
proceduri prealabile, în condiţiile 
stabilite de acea lege. Dovada 
îndeplinirii procedurii prealabile se va 
anexa la cererea de chemare în 


Sesizarea instanţei se poate face numai 
după îndeplinirea unei proceduri 
prealabile, dacă legea prevede în mod 
expres aceasta. Dovada îndeplinirii 
procedurii prealabile se va anexa la 
cererea de chemare în judecata. 


judecată. 


În opinia noastră, modul în care legiuitorul a înţeles să îşi modifice 
reglementarea anterioară (deşi modificările nu par semnificative) ne indreptateste 
să credem că s-a intenţionat reiterarea caracterului de excepție al uzitarii 
categoriei juridice de „proceduri prealabile”. Este o nuanţă fină între „în cazurile 
anume prevăzute de lege” şi „dacă legea prevede în mod expres aceasta”, dar 
impresia pe care ne-o lasă este că girueta legiuitorului a suferit o uşoară 
schimbare de direcţie, în sensul intenţiei de (auto)limitare în viitor a unor 
asemenea cazuri. 

Considerăm că putem extrage o semnificație şi din eliminarea sintagmei „în 
condiţiile stabilite de acea lege”: intenţia legiuitorului este de unificare a regimului 
juridic al procedurilor prealabile, de reglementare a acestuia nu prin diverse norme 
cuprinse în legi speciale, ci prin norma procedurală generală a articolului în 
discuţie (art. 109). 

Aliniatele 3 şi 4 ale articolului 109, introduse prin Legea nr. 202 din 2010, 
par să confirme ipoteza de mai sus. lată ce prevede aliniatul 3 al art. 109: 
„Neîndeplinirea procedurii prealabile nu poate fi invocată decât de către pârât prin 
întâmpinare, sub sancţiunea decăderii.” 

Această normă este într-adevăr surprinzătoare, întrucât schimbă radical 
regimul juridic al procedurii prealabile: neîndeplinirea ei nu mai poate fi invocată 
de oricine, chiar şi de instanţă din oficiu, şi oricând, ci numai de către pârât, şi 
numai într-un anumit termen! Cu alte cuvinte, legiuitorul schimbă fără echivoc 
compartimentul teoretic în care literatura de specialitate aşezase „procedura 

prealabilă”: aceasta nu mai este o condiţie de admisibilitate de ordine publică, a 
cărei neindeplinire se invocă printr-o excepţie absolută." 

Această concluzie evidentă este întărită de reglementarea aliniatului 4, care 
stabileşte o excepție de la noua regulă exprimată de aliniatul 3: „La sesizarea 
instanţei cu dezbaterea procedurii succesorale, reclamantul va depune o încheiere 
emisă de notarul public cu privire la verificarea evidenţelor succesorale prevăzute 
de Codul civil şi de lege. În acest caz, neîndeplinirea procedurii prealabile poate 
fi invocată nu numai de către pârât, ci şi de către instanţă, din oficiu.” 


3. Reglementarea categoriei juridice de „proceduri prealabile” în noile 
coduri 


Urmărind reglementarea în discuţie în noul Cod de procedură civilă, a cărei 
dată preconizată de intrare în vigoare este 1 septembrie 2012, putem constata că 
aliniatele 2-4 ale art. 109 au primit o reglementare distinctă în art. 188, intitulat 
„Procedura prealabilă”, dar această reglementare este neschimbată fata de cea a 
Legii nr. 202 din 2010, aşa că nu mai insistăm asupra ei. 

În schimb, este de interes maxim pentru studiul nostru reglementarea pe care 
Noul Cod Civil, deja în vigoare de la 1 octombrie 2011, o dă categoriei de 
„prescripţie extinctivă”. Mai exact, atenţia ne-a fost atrasă de corelatia pe care o 
face legiuitorul între categoriile de „prescripţie extinctivă şi cea de „procedură 
prealabilă”. 

Vom analiza mai întâi efectele pe care le produce parcurgerea unei proceduri 
prealabile asupra curgerii termenului de prescripţie, urmând să discutăm, în finalul 
acestei secțiuni, ceea ce noi considerăm a fi o schimbare radicală de optică în 
privinţa caracterului obligatoriu al procedurilor prealabile. 


A. Efectele procedurii prealabile asupra cursului prescriptiei extinctive 


a) Termenul de prescripţie nu este întrerupt prin declanşarea unei proceduri 
prealabile 

În reglementarea dată prescriptiei extinctive de Decretul nr. 167 / 1958, 
efectuarea unei proceduri prealabile nu întrerupea cursul prescripției. Aceasta 
întrucât, pe de o parte, cazurile de întrerupere erau limitativ prevăzute de Decretul 
nr. 167/1958 şi nu includeau procedurile prealabile, iar, pe de altă parte, nici n-ar fi 
fost echitabil ca pasivitatea creditorului sa fie „recompensată” prin curgerea unui 
nou termen de prescripţie, după efectuarea procedurii prealabile. În acelaşi sens, 


15 De obicei, soluţia de inadmisibilitate este atrasă de invocarea unei excepţii de fond, absolute 
şi peremptorii, cum este cazul lipsei uneia dintre cele patru condiții „clasice” de exerciţiu a acțiunii 
civile: afirmarea unui drept subiectiv civil / a unei pretenții; interesul; calitatea procesuală şi 
capacitatea procesuală. 

jurisprudenţa comercială a apreciat că îndeplinirea procedurii prealabile de 
conciliere nu se înscrie între cauzele de întrerupere a prescriptiei prevăzute de art. 
16, alin. (1), litera b) din Decretul nr. 167 / 1958.15 

Credem că nici în lumina noilor reglementări nu putem vorbi de întreruperea 
cursului prescriptiei extinctive prin efectul declanşării unei proceduri prealabile. 

Situatiile şi condițiile în care se întrerupe cursul prescriptiei sunt prevăzute în 
Noul Cod Civil de art. 2537 — 2540. Majoritatea cazurilor de întrerupere sunt 
preluate (reformulat şi cu precizări) din vechea reglementare a art. 16 din Decretul 
nr. 167 din 1958), dar există şi cazuri nou introduse, iar enumerarea nu mai este 
limitativă, ci lasă deschisă posibilitatea altor „cazuri prevăzute de lege”. 

Întrebarea care s-ar putea ridica este dacă nu cumva punerea în întârziere, un 
caz de întrerupere a prescriptiei introdus prin Noul Cod Civil (art. 2537, pct. 4) ar 
putea include şi ipoteza inițierii de către partea în detrimentul căreia curge prescriptia 
a unei proceduri prealabile facultative. Mai concret, este posibilă întreruperea 
cursului prescriptiei extinctive prin declanşarea unei proceduri prealabile? 

Un argument în favoarea răspunsului afirmativ ar fi că, în noua sa 
reglementare dată de art. 1521 — 1525 din Noul Cod Civil, instituția punerii în 
întârziere este mai puţin formală, notificarea prin care se solicită executarea 
obligaţiei putând îmbrăca, practic, orice formă scrisă, iar comunicarea acesteia 
putându-se face prin orice mijloc care asigură dovada comunicării, nu doar prin 
executor judecătoresc. Ne referim, desigur, la punerea în întârziere care se face 
anterior promovării unei acțiuni în justiţie, dar care este urmată de chemarea în 
judecată, în termenul de 6 luni de la data punerii în întârziere, prevăzut de art. 2540 
din Noul Cod Civil.” În aceste noi condiţii, chiar şi o invitaţie scrisă la mediere ar 
putea fi considerată o formă de punere în întârziere. 

Considerăm totuşi că răspunsul corect este cel negativ, în sensul că 
declanşarea unei proceduri prealabile nu întrerupe nici în prezent cursul prescriptiei 
extinctive. Argumentele pe care ne întemeiem această concluzie sunt următoarele: 

(1) Dacă redactorii noilor coduri ar fi dorit să menţioneze declanşarea unei 
proceduri prealabile, eventual urmată într-un anumit termen de promovarea unei 
acțiuni în instanță, ca pe o cauză de întrerupere a cursului prescriptiei, nu ne indoim 
că ar fi făcut-o expresis verbis, ceea ce nu este cazul. 


1% Înalta Curte de Casaţie şi Justiţie, Secţia comercială, decizia nr. 3778 din 15 octombrie 
2004, disponibilă online pe www.scj.ro/SE rezumate 2004/SE r 3778 2004.htm. Redăm un fragment 
relevant din motivarea acestei hotărâri: [...] efectuarea procedurii prealabile a concilierii, nu se 
înscrie în nici una din cauzele de întrerupere a prescriptiei prevăzute de art.16, dispoziţii de stricta 
interpretare, neputând fi extinse la alte situaţii decât cele astfel determinate de legiuitor. 

17 Printr-o astfel de condiţionare se urmăreşte limitarea posibilităţii creditorului de a-l şicana 
pe debitor, fără însă a avea intenția reală de a promova o cerere în instanță — a se vedea în acest sens 
Adelina Irina Somoiag, Ce surprize ne pregăteşte Noul Cod Civil?, articol publicat în cotidianul 
Wall-Street din 21 septembrie 2011 (disponibil online pe http://www.wall-street.ro/articol/Legal- 
Business/109649/Ce-surprize-ne-pregateste-Noul-Cod-Civil-IL.html) 

(2) Cel mai puternic argument este însă cel de logică legislativă, căci o cauză 
de suspendare a termenului de prescripţie extinctivă nu poate fi, în acelaşi timp, şi 
o cauză de întrerupere a acestuia. Or, după cum vom vedea, recurgerea la o 
procedură prealabilă facultativă sau obligatorie este enumerată printre cauzele de 
suspendare a prescriptiei (art. 2532, pct. 7). 

b) Termenul de prescripţie este suspendat prin declanşarea unei proceduri 
prealabile 

În schimb, art. 13, litera c) din Decret consacra expres soluţia suspendării 
termenului de prescripţie pe durata îndeplinirii procedurii reclamatiei 
administrative, soluţie care a fost preluată de doctrină şi jurisprudenţă, pentru 
identitate de rațiune, şi în cazul procedurii prealabile a concilierii directe. Astfel, 
datorită imposibilității juridice a titularului dreptului de a-şi promova acțiunea pe 
durata cuprinsă de art. 720', cursul prescriptiei se suspendă pe o durată nu mai 
mare de 3 luni de la înregistrarea convocării concilierii. Suspendarea opera 
începând cu data convocării la conciliere şi înceta fie la data realizării concilierii 
directe, fie la data împlinirii unui termen de 30 zile socotit de la data primirii 
convocării, dacă partea adversă nu i-a dat curs. 

Noul Cod Civil aduce o reglementare extinsă şi nuanţată chestiunii în 
discuţie, înlăturând orice dubiu cu privire la faptul că procedura prealabilă 
suspendă cursul prescriptiei extinctive, pentru maxim 3 luni de la declanşarea 
procedurii. Vom recurge din nou la o analiză comparativă a vechii şi noii 
reglementări: 


Vechea reglementare 


Art. 13, litera c) din Decretul nr. 167 / 
1958 (modificat prin Decretul 218 / 1960) 


Noua reglementare 


Art. 2532, punctul 7 din Noul Cod Civil 


Prescriptia nu începe să curgă, iar, dacă a 


Cursul prescriptiei se suspendă: [...] 


c) până la rezolvarea  reclamaţiei 
administra-tive făcută de cel îndreptățit, 
cu privire la despăgubiri sau restituiri, 
în temeiul unui contract de transport sau 
de prestare a serviciilor de poştă şi 
telecomunicaţii, însă cel mai târziu până 
la expirarea unui termen de 3 luni 
socotit de la înregistrarea reclamatiei. 


început să curgă, ea se suspendă: [...] 


7. în cazul în care cel îndreptățit la 
acțiune trebuie sau poate, potrivit legii 
ori contractului, să folosească o anumită 
procedură prealabilă, cum sunt 
reclamatia administrativă, încercarea de 
împăcare sau altele asemenea, cât timp 
nu a cunoscut şi nici nu trebuia să 
cunoască rezultatul acelei proceduri, însă 
nu mai mult de 3 luni de la declanşarea 
procedurii, dacă prin lege sau contract nu 
s-a stabilit un alt termen; 

Câteva concluzii se desprind cu uşurinţă din această comparaţie pe texte de 
lege: 

În primul rând, art. 2532, punctul 7 din Noul Cod Civil reformulează fostul 
text al art. 13, litera c) din Decretul nr. 167 / 1958 şi îl extinde de la reclamatia 
administrativă la orice altă procedură prealabilă, confirmând astfel interpretările 
date anterior de doctrină şi jurisprudenta. 

În al doilea rând, Noul Cod Civil aduce o reglementare mult mai nuanțată şi 
perioadei în care operează suspendarea cursului prescriptiei. Vechea reglementare 
stabilea ca limită maximă expirarea unui termen de 3 luni socotit de la înregistrarea 
reclamatiei administrative, indiferent dacă aceasta fusese sau nu solutionata in 
acest interval de timp; după expirarea termenului maximal de 3 luni, suspendarea 
nu mai opera şi prescriptia îşi relua cursul ope legis. Noua reglementare păstrează 
termenul maximal de 3 luni, socotit de la declanşarea procedurii prealabile, însă cu 
condiţia ca prin lege, dar chiar şi prin contractul încheiat de parti, să nu se fi stabilit 
un alt termen. Cu alte cuvinte, părțile pot modifica prin convenţia lor perioada de 
suspendare a cursului prescriptiei extinctive, stabilind un termen pentru derularea 
procedurii prealabile facultative dorite de ele (de pildă, încercarea de împăcare prin 
conciliere directă sau mediere). Pe toată durata desfăşurării unei asemenea 
proceduri prealabile (respectiv, cât timp cel îndreptăţit la acţiune nu a cunoscut şi 
nici nu trebuia să cunoască rezultatul acelei proceduri), cursul prescriptiei 
extinctive este împiedicat a începe să curgă sau, după caz, este suspendat. 


B. Infirmarea caracterului obligatoriu al procedurilor prealabile 


Cea mai importantă concluzie, din perspectiva studiului nostru, ce se 
desprinde din analiza comparativă, este că textul analizat din Noul Cod Civil 
infirmă şi el caracterul strict obligatoriu al procedurilor prealabile: în cazul în care 
cel îndreptățit la acţiune trebuie sau poate, [s.n. — B.G., N.S.] potrivit legii ori 
contractului, să folosească o anumită procedură prealabilă [...]. 

Să analizăm distinct cele 2 ipoteze (şi 4 sub-ipoteze) care rezultă: 


1) cazul în care cel îndreptăţit la acţiune trebuie, potrivit legii ori contractului, 
să folosească o anumită procedură prealabilă 


a) situaţia când parcurgerea procedurii prealabile este obligatorie potrivit legii 

În reglementarea de până la legea micii reforme, după cum am văzut, 
sancţiunea neîndeplinirii procedurii prealabile era respingerea acțiunii ca 
inadmisibilă. După introducerea aliniatul 3 la art. 109 c.pr.civ., însă, aceasta 
sancţiune nu mai intervine automat, nu mai poate fi constatată de instanță din 
oficiu, ci poate fi invocată numai de către pârât prin întâmpinare, sub sancţiunea 
decăderii. Dacă pârâtul (de pildă, autoritatea administrativă sau comerciantul 
debitor) nu se prevalează de neîndeplinirea procedurii prealabile (reclamaţie 

administrativă, conciliere directă, mediere etc.) de către reclamant, judecata îşi 
continuă cursul ca şi cum parcurgerea procedurii prealabile nu ar fi fost obligatorie 
potrivit legii. 

Concluzia: chiar şi atunci când parcurgerea procedurii prealabile este 
obligatorie potrivit legii, ea este lăsată la latitudinea pârâtului. Mai exact, caracterul 
său obligatoriu poate fi eludat de parti, în doi paşi: (1), mai întâi, reclamantul 
decide să nu urmeze această procedură prealabilă; (2) apoi, pârâtul decide să nu 
invoce neîndeplinirea procedurii. 

Ce se întîmplă însă dacă reclamantul nu a parcurs procedura prealabilă, iar 
pârâtul invocă această neregularitate a actului de sesizare? Soluția instanței va 
trebui să fie ori respingerea cererii de chemare în judecată ca inadmisibilă, ori 
respingerea ei ca prematură, după cum există sau nu în cauză un termen de 
promovare a acțiunii, împlinit sau încă neîmplinit. Abia în această sub-ipoteză 
putem vorbi într-adevăr de caracterul obligatoriu al procedurii prealabile, 
sancţionat ca atare printr-o soluţie de respingere a cererii de chemare în judecată 
formulate fără a parcurge respectiva procedură prealabilă. 


b) situaţia când parcurgerea procedurii prealabile este obligatorie potrivit 
contractului 

Ne aflăm în situaţia în care părțile prevăd în contractul lor încercarea de 
soluționare amiabilă a unui eventual litigiu ivit în legătură cu executarea 
contractului, de exemplu prin negociere directă, conciliere sau mediere. Situaţia 
este asemănătoare cu cea a stipulării unei clauze compromisorii, cu diferența că 
arbitrajul nu este considerat o procedură prealabilă, ci un substitut al procedurilor 
judiciare, iar clauza arbitrală înlătură competenţa instanţelor judecatoresti.'® 

În mod similar situaţiei analizate mai sus, dacă pârâtul nu invocă 
neîndeplinirea procedurii prealabile, judecata va decurge normal. Practic, ceea ce 
părțile au decis prin mutuum consensus (parcurgerea unei proceduri prealabile), tot 
ele desfac prin mutuum disenssus, fie că această renunțare la procedura prealabilă 
are loc explicit (printr-un act adiţional la contractul initial), fie că are loc implicit 
(prin cei doi paşi expuşi mai sus: reclamantul nu parcurge procedura prealabilă, iar 
pârâtul nu invocă această neregularitate). 

Pe de altă parte, dacă pârâtul se prevalează de clauza contractuală potrivit 
căreia parcurgerea procedurii prealabile este obligatorie, instanţa va trebui să 
respingă cererea reclamantului — ca inadmisibilă, dacă exista un termen ce a fost 
depăşit, sau ca prematură — dacă procedura prealabilă încă se mai poate îndeplini. 


2) cazul în care cel îndreptăţit la acţiune poate, potrivit legii ori contractului, 
să folosească o anumită procedură prealabilă 


15 Potrivit art. 545 din noul Cod de Procedură Civilă, intitulat „Excluderea competenţei 
instanţei”, încheierea convenției arbitrale exclude, pentru litigiul care face obiectul ei, competenţa 
instanțelor judecătoreşti. 

c) situaţia când parcurgerea procedurii prealabile este permisă de lege 

Este vorba în această ipoteză de toate acele numeroase situaţii, care de altfel 
constituie regula în dreptul privat, în care părților le este îngăduit de lege să recurgă 
la o formă de soluționare amiabilă a litigiului intervenit între ele: negociere directă, 
conciliere sau mediere. Credem că, în aceste cazuri, singura problemă care se ridică 
este aceea a probării faptului ca prescriptia extinctivă este suspendată pe maxim 3 
luni, respectiv a momentului de la care operează suspendarea. În cazul medierii, 
problema se rezolvă simplu, prin echivalarea acestui moment cu cel în care ambele 
(sau toate) părțile au semnat contractul de mediere. Dacă însă părţile înţeleg să 
apeleze la o formă mai puţin reglementată de procedură prealabilă, în care nu se 
încheie vreun contract scris, de exemplu — la negocierea directă, proba va fi putin 
mai dificilă, deşi nu imposibilă: momentul declanşării procedurii prealabile va fi 
dovedit ca orice altă stare de fapt. 


d) situaţia când parcurgerea procedurii prealabile este permisă de contract 

Această ipoteză nu se diferențiază fundamental de cea anterioară, cu singura 
precizare că nu se poate deroga prin contract de la dispozițiile imperative / 
prohibitive ale legii. Dacă legea ar interzice expres părților să apeleze la mediere, 
de exemplu, pentru soluţionarea unui conflict de drept bancar, atunci medierea nu 
ar putea avea loc, chiar dacă părțile au prevăzut în contract posibilitatea de a 
recurge la ea. 

Studiind cele patru ipoteze descrise mai sus, şi corelându-le cu dispoziția 
procesuală a art. 109 din Codul de procedură civilă (respectiv art. 188 din noul Cod 
de procedură civilă), ajungem la concluzia că deşi procedurile prealabile obligatorii 
sunt declarativ menținute în legislația română, în realitate ele nu mai există, 
procedurile prealabile fiind întotdeauna facultative. 


III. Natura juridică a categoriei de „procedură prealabilă” şi consecințele 
sale procesuale 


1. Semnificaţia practică a stabilirii corecte a „naturii juridice” a unei 
proceduri prealabile 


În drept există condiţii generale pentru exercitarea unei acțiuni civile în 
justiție (capacitatea procesuală, calitate procesuală, justificarea unui interes, 
afirmarea unui drept subiectiv sau a unei situații juridice ce se doreşte a fi 
proteguită prin sesizarea instanţelor judecătoreşti). Dar există şi unele condiţii 
speciale, care sunt specifice numai anumitor categorii de acţiuni!” (cum este cazul 
acțiunilor in contencios administrativ). Există şi alte conditionari impuse 


97, Les, Tratat de drept procesual civil, ed. 4, Editura C.H. Beck, Bucureşti, 2008, p. 191; 
M. Tabârcă, Drept procesual civil, vol. II, Editura Universul Juridic, Bucuresti, 2005, p. 349. 

justitiabilului pentru a îşi vedea nemulțumirea analizată de un judecător, în speranța 
că acesta îi va face dreptate. Amintim doar obligaţia de a plăti un preţ pentru 
serviciile justiţiei, numit „taxă judiciară de timbru”. Neîndeplinirea „obligaţiei de 
timbraj” duce la respingerea oricărei solicitări de restabilire a dreptăţii formulate de 
justiţiabil””. 

Dreptul abundă de asemenea conditionari, oprelişti şi impedimente, iar 
judecătorul trebuie să verifice cu prioritate dacă nu cumva există un astfel de 
obstacol (,,exceptie”), care l-ar împiedica să chibzuiască asupra plângerii sau 
pretenţiei aduse în fata sa. Unele dintre aceste obstacole sunt de netrecut şi oricine 
poate invoca oricând existenţa lor, inclusiv judecătorul din proprie inițiativă („din 
oficiu)”, iar aceasta întrucât sunt considerate de interes general sau „de ordine 
publică”; a dezvălui existența unui asemenea obstacol se cheamă a invoca o 
„excepţie absolută”?!. Alte obstacole pot interveni între reclamant şi judecarea 
pretenţiei sale numai din inițiativa adversarului său procesual, ca o formă de 
apărare a intereselor sale personale, de care uzează sau nu, la libera sa alegere, iar 
opțiunea de a le invoca trebuie anunțată într-un termen predefinit. Acestea sunt 
„excepţiile relative”. 

Complexitatea şi rafinamentul acestui sistem de pre-selectie a cererilor care 
vor fi, în cele din urmă, analizate „pe fond” de un judecător a determinat literatura 
de specialitate să intervină cu un sistem paralel, logic şi taxonomic, de încadrare a 
cerințelor practice impuse de legiuitor în tipuri de compartimente teoretice. 
Categoria de „natură juridică” este o astfel de creație doctrinară, al cărei scop este 
să explice şi să sprijine aplicarea dreptului. De încadrarea unei norme juridice (sau 
a unui grup de norme, ce formează o „instituţie juridică”) în compartimentul corect 
depinde însăşi soarta procesului pe care reclamantul îl declanşează. De pildă, dacă 
„natura juridică” a procedurii prealabile administrative este considerată a fi 
„condiție de admisibilitate”, neîndeplinirea ei îl va împiedica pe judecător să 
mediteze asupra întrebării cheie dintr-o cauză de contencios administrativ: a 
încălcat sau nu funcţionarul / organul administrativ un drept sau un interes legitim 
al cetățeanului? Mergând mai departe cu raționamentul, cum va argumenta 
judecătorul acest refuz de a judeca plângerea cetățeanului ce nu a făcut în prealabil 


°° Despre (in)compatibilitatea dintre impunerea unei taxe judiciare şi principiul liberului acces 
la justiţie, a se vedea L. Hamid, Taxele judiciare de timbru şi accesul la justiție, în „Studia 
Iurisprudentia ” (seria juridică a revistei Studia Universitatis Babeş-Bolyai), nr. 1 / 2011, disponibil 
online pe http://studia.law.ubbcluj.ro /articol.php?articolld=370. 

*! De pildă, excepţia puterii lucrului judecat, prescriptia, necompetenta generală a instanțelor 
judecătoreşti etc. 

Cum ar fi excepţia de nerespectare a termenului pentru depunerea întâmpinării, a cererii 
reconventionale, necompetenta de ordine privată a instanțelor judecătoreşti. Pentru detalii despre 
necompetenta de ordine privată, a se vedea I. Les, Reflecţii — partial critice — asupra modificărilor şi 
completărilor aduse Codului de procedură civilă prin Legea nr. 202/2010 pentru accelerarea 
proceselor, în „Dreptul”, nr. 1/2011, p.14-18. 

o reclamaţie administrativă? Aceasta este respinsă pentru că nu poate fi permisă, 
având în vedere că cetățeanul a comis o eroare de procedură juridică, adică nu a 
îndeplinit o condiție de admisibilitate (cererea este „inadmisibilă”) sau pentru că 
cetățeanul „s-a grăbit” să apeleze la un judecător, deşi trebuia mai întâi să facă o 
„reclamaţie administrativă” (cererea este „prematură”)? Un profan în ale dreptului 
s-ar putea simţi ametit de asemenea distincţii fine şi i-ar putea chiar suspecta pe 
jurişti de pretiozitate în gândire. Adevărul este, însă, că rigoarea vecină cu 
pedanteria ce caracterizează doctrina juridică este de mare folos în aplicarea 
dreptului, care a devenit astăzi o adevărată junglă de reglementări, prin care este 
din ce in ce mai dificil să iti croieşti drumul fără harta şi maceta ştiinţei dreptului. 
Credem că o asemenea afirmație este valabilă chiar şi în cazul acelor profesionişti 
ai dreptului în care ne punem cele mai mari speranţe, şi anume judecătorii. 

A stabili „natura juridică” a unei instituţii juridice nu este un scop în sine, pur 
teoretic şi fără consecinţe practice, căci de aceasta natură (fel-de-fiinţă, cum ar fi 
spus Noica) depinde „regimul juridic aplicabil”, adică soarta procesului care se 
bazează pe acea normă juridică. Un exemplu ne va sprijini din nou pledoaria pentru 
utilitatea clasificărilor doctrinare: dacă o cerere este respinsă ca „inadmisibilă”, ea 
nu mai poate fi reiterată în aceleaşi condiții; dacă este respinsă doar ca prematură, 
atunci ea va putea fi din nou formulată o dată ce „s-a copt”. 

Dreptul însă evoluează o dată cu societatea (sau cel puţin ar trebui să o facă), 
iar natura juridică a unor norme poate suferi modificări. În realitate, legiuitorul nu 
este interesat să schimbe compartimentul teoretic în care o instituţie juridică este 
amplasată; aceasta este, de regulă, sarcina doctrinei. Ceea ce îl interesează pe 
legiuitor sunt consecinţele practice ale modificărilor, adaptărilor sau înnoirilor pe 
care le aduce. 

Dacă procedura prealabilă reglementată de art. 109 C.proc.civ., aşa-cum a 
fost modificat prin Legea nr. 202/2010, nu mai poate fi calificată drept condiţie de 
admisibilitate, ce natură juridică are aceasta? 

Corelând dispoziţiile alin. 2, care condiționează sesizarea instanței de 
îndeplinirea procedurii prealabile, în cazurile expres prevăzute de lege, cu cele ale 
alin. 3, care recunosc dreptul de a invoca excepţia de neîndeplinire a acesteia doar 
pârâtului, am putea conchide că, dacă anterior modificării art. 109 C. proc. civ., 
procedura prealabilă era percepută ca o condiţie de admisibilitate absolută a 
acțiunii civile, condiție a cărei îndeplinire trebuia verificată din oficiu de către 
instanță”, ulterior modificărilor în discuţie, natura juridică a procedurii prealabile 
nu mai apare atât de precis conturată. 


% „Norma instituită de art. 720! C.proc.civ. reprezintă totodată un mijloc de apărare aflat la 
dispoziția părții adverse, îndeplinirea acestei condiţii trebuind a fi verificată din oficiu de către 
instanță.” — C. Ap. Bucureşti, S. a VI-a com., dec. nr. 1165/2002 — în Curtea de Apel Bucureşti... 
p. 399. 

Într-adevăr, analiza separată a dispoziţiilor alin. 2 a art. 109 C.proc.civ. relevă 
în continuare statutul de condiţie de admisibilitate a procedurii prealabile, dar alin. 
3 al aceluiaşi articol metamorfozează acest statut, reducându-l la cel de „condiţie 
de admisibilitate lăsată la latitudinea pârâtului”. Considerăm că o asemenea 
expresie este forțată, întrucât condiţiile de admisibilitate, aşa cum am arătat mai sus 
sunt acele condiții sau cerinţe în lipsa cărora intervenția judiciară nu poate avea 
loc”. Or, în cazul de fata, intervenţia judiciară se poate realiza cu succes chiar şi în 
lipsa procedurii prealabile, dacă pârâtul nu invocă neîndeplinirea acesteia prin 
întâmpinare. 

Am putea spune că, ulterior modificărilor art. 109 C.proc.civ., procedura 
prealabilă dobândeşte implicit un caracter facultativ, dreptul de opţiune fiind 
recunoscut pârâtului. Cu alte cuvinte, dacă reclamantul nu îndeplineşte procedura 
prealabilă, pârâtul are facultatea de a renunța implicit la parcurgerea acestei 
proceduri, prin neinvocarea excepţiei de neîndeplinire a procedurii prealabile, 
situaţie în care acțiunea civilă va fi admisă, sub rezerva îndeplinirii celorlalte 
condiţii de admisibilitate. Dacă însă pârâtul alege să ridice excepția neîndeplinirii 
procedurii prealabile, instanţa va pronunţa soluţia respingerii acţiunii. 


2. Procedura prealabilă ca modalitate de soluţionare extrajudiciară a 
litigiilor 


Prin înlăturarea caracterului obligatoriu al procedurii prealabile se reafirmă 
procedura prealabilă nu mai e o condiţie de admisibilitate, ci o posibilitate de 
soluționare extrajudiciară a litigiului, lăsată la latitudinea părţii. Termenul până la 
care poate fi invocată excepţia de neîndeplinire a procedurii prealabile, şi anume, 
prin întâmpinare, sub sancţiunea decăderii, şi lipsirea pârâtului de posibilitatea de 
a o invoca cel mai târziu la prima zi de înfăţişare nu trebuie înțeleasă ca o 
omisiune, ci ca un argument în susţinerea tezei potrivit căreia procedurile 
prealabile nu constituie condiții de admisibilitate. Dacă legiuitorul ar fi dorit să se 
înțeleagă acest lucru, ar fi inserat o dispoziție similară celei cuprinse în art. 159! 
alin. 1, care dispune că necompetenta de ordine privată poate fi invocată doar de 
către pârât prin întâmpinare sau, când întâmpinarea nu este obligatorie, cel mai 
târziu la prima zi de înfăţişare. Mai mult de atât, dacă legiuitorul ar fi dorit să 
păstreze statutul de condiţie de admisibilitate a procedurii prealabile, consacrat în 
doctrină şi jurisprudenta, ar fi avut posibilitatea să realizeze o clasificare a 
condiţiilor de admisibilitate în condiţii absolute şi condiții relative, similar 
distincţiei”” între necompetenta generală şi necompetenta teritorială şi materială de 
ordine publică (art. 159! C.proc.civ.). Fără a ne abate de la subiectul supus analizei, 


2 1. Leş, op. cit., 2008, p. 191. 
* De altfel, controversată în literatura de specialitate. 

dorim doar să menționăm că legiuitorul intenționat a suprimat posibilitatea de a 
invoca neîndeplinirea procedurii prealabile la prima zi de înfăţişare pentru a scoate 
în evidență caracterul său de metodă alternativă de soluţionare a litigiului, aflată 
exclusiv la latitudinea părţilor. În aceste condiţii, considerăm că ne aflăm în 
prezenţa unei excepţii de la dispoziţiile art. 118 alin.3 C.proc.civ. 

Dacă legiuitorul ar fi înlăturat cu totul dispoziţiile speciale care 
reglementează categoria de „procedură prealabilă”, mesajul astfel transmis către 
societate ar fi fost interpretat ca o „desconsiderare” a posibilităţii părților de a 
soluţiona litigiul apărut între ele prin metode alternative (ex: negociere directă, 
conciliere, mediere etc.). Or, un asemenea mesaj ar contraveni tendinței generale 
care se manifestă în drept pe plan european şi internațional — încurajarea metodelor 
alternative de soluţionare a disputelor”. 

Pe de altă parte, caracterul obligatoriu al unei proceduri prealabile poate fi 
considerat un obstacol în calea accesului liber la justiţie, în condiţiile în care părțile 
nu doresc să parcurgă o asemenea procedură. Or, aşa cum pe bună-dreptate, s-a 
afirmat”, ,,conditionarea” admisibilităţii acţiunii in justiţie de parcurgerea 
prealabilă „obligatorie” a unei proceduri extrajudiciare înseamnă „îngrădire” a 
accesului ,,liber” la justiţie sau o contradicţie în termeni”. 

Dat fiind contextul prezentat mai-sus, credem că legiuitorul român s-a aflat în 
postura de a evita două atitudini extreme, ambele de nedorit în concepția dreptului 
contemporan: pe de-o parte, descurajarea metodelor alternative de soluţionare a 


”% Recomandarea nr. (2002) 10 a Comitetului Miniştrilor din carul Consiliului Europei, privind 
medierea în materie civilă; Directiva 2008/52/ce a Parlamentului European şi a Consiliului Uniunii 
Europene privind anumite aspecte ale medierii în materie civilă şi comercială; Recomandarea nr. 
(2001) 9 a Comitetului Miniştrilor privind căile alternative de soluționare a litigiilor dintre autoritățile 
administrative şi persoanele private. 

27I, Deleanu, Modificări şi completări, ..., în „Curierul judiciar” nr. 9/2005, p. 98. 

°8 Este adevărat că prin Decizia nr. 188 din 27.04.2004 referitoare la excepţia de 
neconstitutionalitate a dispoziţiilor art. 5 din Legea contenciosului administrativ nr. 29/1990, 
publicată în „Monitorul oficial al României” , partea I, nr. 498/2.06.2004 Curtea Constituţională a 
statuat că dispoziţiile art. 21 alin. 4 din Constituţie care prevăd că ,,Jurisdictiile speciale 
administrative sunt facultative şi gratuite” a desființat condiția prealabilă numai pentru procedura 
administrativ-jurisdictionala. Nici o dispoziţie constituţională nu interzice ca prin lege să se instituie o 
procedură administrativă prealabilă, fără caracter jurisdictional, cum este de exemplu procedura 
recursului administrativ grațios sau a celui ierarhic. Deşi puternic controversată şi această decizie, 
Curtea Constituţională prin Decizia nr. 475 din 6 mai 2008, publicată în „Monitorul oficial al 
României”, partea I, nr. 398 din 27 mai 2008 , contrazicându-se parcă pe sine, respinge şi excepţia de 
neconstitutionalitate a dispoziţiilor art. 7 alin. 2 din Legea nr. 554/2004 după modificarea acesteia 
prin Legea nr. 262/2007, care ,,neconstitutional” precizează că obligaţia parcurgerii procedurii 
prealabile aparține şi aceluia care, beneficiind de o procedură administrativ —jurisdictionala 
(facultativă constituțional) „nu a optat pentru aceasta”. Pentru detalii a se vedea: M. Niculeasa, 
Câteva comentarii privind Legea nr. 554/2004 a contenciosului administrativ, în „Dreptul” nr. 
8/2005, p. 37 şi urm.; I. Deleanu, Modificări şi completări ..., în „Curierul Judiciar” nr. 9/2005, p. 96 
şi urm; O. Puie, op.cit., vol. I, 2009, p. 79-84. 


Categoria juridică de „proceduri prealabile” — arhaism şi modernitate 271 


conflictelor, si, pe de alta parte, obligativitatea folosirii metodelor alternative de 
solutionare a conflictelor. 

În consecință, apreciem că legiuitorul a optat pentru o variantă intermediară, 
în care procedurile prealabile sunt permise şi chiar recomandate, dar nu impuse 
părților. Acesta este şi motivul pentru care a fost introdus alin. 3 al art. 109 
C.proc.civ., deşi prevederile speciale nu au fost înlăturate. Desigur, pentru a se 
evita posibile interpretări contra spiritului legii, şi în general pentru a ocoli 
confuzia în aplicarea legii, de lege ferenda, ar fi recomandat ca prevederile speciale 
să fie şi ele adaptate prin adăugiri, în sensul consacrării exprese a caracterului 
optional al procedurii prealabile. 

În opinia noastră, parcurgerea acestor proceduri prealabile, care sunt nişte 
forme de soluționare alternativă a disputelor, astfel cum rezultă din cele prezentate, 
se poate dovedi extrem de utilă pentru părți, pentru instanță şi implicit pentru 
întreaga societate, dar suntem cu totul de acord că simpla impunere a acestor 
proceduri nu semnifică decât tărăgănare şi formalism. 

Considerăm că ne confruntăm cu o problemă de educaţie juridică, situaţie 
regretabilă, în condițiile în care chiar există mecanisme de a încuraja părțile să 
recurgă la procedurile prealabile. 

De exemplu, medierea, care este recomandată ulterior completării art. 720! 
C.proc.civ., alternativ cu concilierea directa in materie comerciala (un alt argument 
in susținerea tezei potrivit căreia procedurile prealabile constituie nişte forme de 
soluţionare alternativă a disputelor), reprezentând totodată cea mai recent 
reglementată metodă de soluţionare alternativă a litigiului şi cel mai bine adaptată 
prevederilor şi tendinţelor europene oferă, celor care o parcurg, numeroase 
avantaje, precum: restituirea taxei judiciare de timbru, suspendarea cursului 
prescriptiei, confidentialitate, economii de timp şi resurse financiare. 

Toate aceste proceduri prealabile sunt în natura lor nişte procedee de 
soluţionare alternativă a disputelor; singurul lucru care le diferenţia până nu demult 
de aceste procedee alternative era caracterul obligatoriu şi prealabil. În condiţiile 
înlăturării acestui dublu caracter, ele redevin ceea ce prin natura lor sunt. 

Credem că nu există nici un dubiu, în actualul context legislativ, că şi 
procedura prealabilă administrativă, deşi e situată pe terenul dreptului public, se 
înfăţişează ca o modalitate alternativă de soluţionare a litigiului. Procedura 
prealabilă este şi o formă a controlului administrativ, o posibilitate acordată 
funcţionarului public de a înţelege şi repara greşeala efectuată. Într-adevăr, după 
cum cu temei s-a precizat în doctrină”, din punct de vedere al ştiinţei 
administraţiei, activitatea de control nu este „o anchetă în căutare de greşeli”, ci o 
foarte importantă activitate cu rol de reglare a executării deciziei administrative şi 
chiar a însuşi actului decizional. Esenţa activităţii de control, din care decurge şi 


7: Iovanas, op.cit., p. 95. 

necesitatea sa, este confruntarea scopului urmărit prin activitatea administrativă cu 
rezultatele obţinute. Iar controlul nu trebuie să reprezinte un instrument de presiune 
şi tensiune, ci un barometru care indică modul în care acţionează cel chemat să 
aplice decizia, precum şi gradul în care decizia corespunde scopului pentru care a 
fost emisă”. 

Credem că plângerea prealabilă adresată de cetăţeanul ce se consideră 
vătămat funcţionarului care i-a emis actul nu este altceva decât o posibilitate 
acordată acestuia de a repara greşeala comisă, şi pe cale de consecinţă o formă de a 
soluţiona litigiul extrajudiciar. Apare întrebare cum o denumim? Doctrina consacră 
denumirea de recurs administrativ, grațios sau ierarhic. În lipsa unei stipulatii 
exprese din partea legiuitorului, la fel de bine o putem denumi şi negociere directă. 
În cele din urmă, interesul semantic ţine de demersul de a încadra procedura 
prealabilă într-unul din sertarele metodelor de soluționare alternativă a disputelor, 
or ceea ce dorim să subliniem aici este posibilitatea de a soluţiona problema 
apărută fără intervenţia instanței. De altfel, în cazul litigiilor care au ca obiect aşa- 
numitele contracte administrative, plângerea prealabilă are semnificaţia concilierii 
în cazul litigiilor comerciale, dispoziţiile din Codul de procedură civilă fiind 
aplicabile în mod corespunzător”. 

Avantajele acestei proceduri pentru cetăţean constau în posibilitatea 
soluționării unei probleme rapid, ieftin şi eficient”. 

Pentru organul administrativ, avantajele vizează posibilitatea de a-şi corecta 
singur erorile şi a realiza scopul administraţiei. Or, scopul administraţiei este de a-l 
sluji pe cetăţean cu respectarea legii, aşa cum sugerează şi semnificaţia acestui 
termen de origine latină - ad minister - servitor, supus. În cazul în care, totuşi 
litigiul ajunge în fata instanţei de judecată şi aceasta constată că funcţionarul public 
a greşit, cetățeanul vătămat poate pretinde şi obține despăgubiri. 

Aşadar, într-un stat de drept care înfăptuieşte domnia legii, fără îndoială că 
organul administrativ are tot interesul să cerceteze cu atenţie plângerea formulată 
pentru a-şi îndeplini a priori scopul activităţii iar din punct de vedere pragmatic 
pentru a evita cheltuielile de judecată, despăgubirile ordonate de instanţă şi alte 
prejudicii materiale. Mai mult de atât, un litigiu în fata instanţei de judecată atrage 
şi dereglarea activităţii administraţiei, impietarea acesteia, cauzându-se şi un 
prejudiciu de imagine cu consecințe mai grave decât cele generate de prejudiciul 
material, în special în condițiile în care organele administraţiei sunt alese. 


3° E, Albu, Dreptul contenciosului administrativ, Editura Universul Juridic, Bucureşti, 2008, 
p. 89. 

3! A se vedea art. 7 alin. 6 din Legea contenciosului administrativ nr. 554/2004, modificată şi 
republicată. 

? B, Gorea, Solutionarea conflictelor prin arbitraj si mediere, Editura University Press, Târgu 
Mureş, 2009, p.107-119. 

Nu în ultimul rând, reținem şi avantajele pe care le prezintă procedurile 
prealabile pentru sistemul de justiție, în condiţiile în care rolul instanţelor 
judecătoreşti, în special de contencios administrativ, e supraîncărcat, iar de aici, 
implicit, avantajele pentru societate, asigurându-se un mers mai fluid al justiției, 
probleme soluționate rapid, ieftin şi — cel mai important — eficient. 

Sigur, se poate contraargumenta că administrația nu e dispusă să-şi 
recunoască propriile erori, dar să nu uităm că legile sunt concepute pentru a 
implementa un ideal de justiție în societate şi, prin aceasta, au şi un scop educativ. 
Legea poate fi un real factor de progres social, dar numai cu îndeplinirea unor 
condiţii de calitate: 

1. Prima condiţie se referă la accesibilitatea legii, ce presupune două 
aspecte, si anume: legea trebuie să fie făcută de aşa manieră încât să fie 
înțeleasă, iar dispozițiile sale să fie, pe cât posibil, concise, întrucât nu 
putem spune că o lege este accesibilă dacă dispoziţiile sale sunt inserate 
în conţinutul unui act normativ stufos sau în conţinutul mai multor acte 
normative. 

2. Încurajarea prin diverse metode a aplicării legii (de ex: art. 63 alin. 2 din 
Legea nr. 192/2006 privind medierea şi organizarea profesiei de 
mediator, încurajează recurgerea la mediere, prin „(...) restituirea taxei 
judiciare de timbru plătite pentru învestirea instanţei”). 

3. Nu în ultimul rând, să reprezinte un real aport la educaţia juridică. 

A înţelege că legea e făcută pentru a ajuta, nu doar pentru a împovăra, este un 
aspect ce tine de educaţia civică. „Legea” nu e un termen strict echivalent cu 
termenul de „proces judiciar” ci — dimpotrivă — procesul judiciar intervine numai 
când legile sunt strâmb aplicate. Legislaţia procesuală există, de fapt, într-un sistem 
de drept pentru că legislaţia materială e — din eroare sau intenţionat — prost aplicată. 

În acest context, apreciem că, în spiritul dezideratului de educaţie civică, 
dispoziţiile alin. 3 a art. 109 C.proc.civ. trebuie interpretate în felul următor: în 
lipsa procedurii prealabile legiuitorul lasă pârâtului posibilitatea de a invoca prin 
întâmpinare excepția neîndeplinirii acesteia, dar numai dacă această excepţie este 
ridicată cu buna-credinta: dacă intenţia este de a încerca soluţionarea litigiului ivit 
pe cale amiabilă şi într-un cadru extrajudiciar, şi nicidecum de a tergiversa 
soluţionarea procesului, de a şicana interesele reclamantului, obligându-l la 
parcurgerea unei proceduri prealabile căreia el nu-i va da curs şi de a deturna 
dispoziţiile legale de la scopul în vederea căruia au fost instituite, şi anume de a 
acorda părţilor posibilitatea de a decide asupra necesităţii şi utilității parcurgerii 
procedurii prealabile. Evident, că în această din urmă situație ne-am găsi în 
prezenţa unui abuz de drept. 


3 I, Deleanu, Modificări şi completări, ..., în „Curierul judiciar” nr. 9/2005, p. 98. 

Aşadar, examinând natura juridică a procedurilor prealabile, conchidem că 
legiuitorul a făcut un pas major, consacrându-le un caracter opţional, dar se mai 
impune ca aplicarea acestora să fie încurajată de diverse avantaje, pentru a 
contribui la educarea civică a populaţiei. 


3. Exceptia neîndeplinirii procedurii prealabile în noul context legislativ 


Pentru a identifica caracterul excepţiei de neîndeplinire a procedurii 
prealabile, vom avea în vedere opinia consacrată a reputatilor specialişti în materia 
procesual civilă, care consideră că excepţiile de fond se referă, în genere, la lipsuri 
privitoare la exercițiul dreptului la acțiune”, însă vizează şi alte neregularități 
determinate de neîndeplinirea unor condiții prealabile sesizării'* . O analiză pur 
teoretică a dispoziţiilor art. 109 din actualul Cod de procedură civilă, precum şi a 
art. 188 din noul Cod de procedură civilă ne plasează, apreciem noi, în fata unei 
excepţii de fond, care face de prisos cercetarea în fond a pricinii atâta timp cât a 
fost invocată de către pârât prin întâmpinare. Mai mult de atât, considerăm că 
excepţia neîndeplinirii procedurii prealabile poate prezenta fie caracteristicile unei 
excepţii dilatorii, fie ale unei excepții peremptorii, în funcţie de prevederile exprese 
care instituie această procedură prealabilă sesizării instanţei de judecată. Astfel, 
dacă dispoziţiile legale speciale stipulează un termen pentru îndeplinirea procedurii 
prealabile, depăşit la data depunerii întâmpinării, invocarea excepţiei va avea ca 
efect înlăturarea pretențiilor reclamantului. Pe de altă parte, dacă un asemenea 
termen nu este prevăzut sau nu a fost depăşit, excepţia neîndeplinirii procedurii 
prealabile va prezenta trăsăturile unei excepţii dilatorii, întrucât reclamantul are în 
continuare deschisă posibilitatea îndeplinirii procedurii prealabile, procesul fiind 
doar amânat. 

În raport de modificările aduse prin Legea micii reforme, nr. 202/2010, şi 
menținute de prevederile Noului cod de procedură civilă, se impune să analizăm şi 
soluţia care ar putea fi pronunţată în cazul neîndeplinirii procedurii prealabile. 
Considerăm adecvată (în contextul legislativ creat de modificările operate) şi 
preferabilă inadmisibilitatii soluţia respingerii cererii ca prematură, în cazul în care 
pârâtul invocă prin întâmpinare lipsa procedurii prealabile. Într-adevăr, 
consacrându-se implicit caracterul facultativ al procedurilor prealabile, lipsa 
acestora nu atrage nici o sancţiune, întrucât se prezumă că părțile au apreciat asupra 
inutilitatii parcurgerii lor, de comun acord. 

În situaţia în care nu există un consens cu privire la necesitatea parcurgerii 
procedurii prealabile, în sensul că reclamantul, în contradictoriu cu pârâtul, 
apreciază inutilitatea acesteia, iar pârâtul invocă prin întâmpinare excepția 
neîndeplinirii, apreciem mai adecvată soluţia respingerii acțiunii ca prematură, 


3 1. Les, op. cit., 2008, p. 466, nota 4. 
35 Idem, nota 5. 

întrucât această soluţie nu trebuie privită ca o sancţiune, ci ca o solicitare a 
pârâtului de a încerca soluţionarea extrajudiciară a litigiului, solicitare căreia 
instanța îi dă curs. Nimic nu se va opune însă admiterii ulterioare a acţiunii, dacă 
procedura prealabilă nu şi-a atins scopul. Nu mai este relevantă distincţia între 
soluţia inadmisibilitatii şi cea a prematuritatii, întrucât, chiar dacă reclamantul a 
declanşat procedura prealabilă, aceasta, nefiind considerată ca îndeplinită din punct 
de vedere al termenelor instituite de dispozițiile speciale, nu poate fi respinsă nici 
ca prematură şi nici ca inadmisibilă dacă nu se invocă in limine litis. Aceasta 
întrucât se prezumă că pârâtul, luând cunoştinţă de pretențiile reclamantului, 
apreciază că acestea nu pot fi satisfăcute într-un cadru amiabil, extrajudiciar. Într-o 
promovării acţiunii după expirarea termenelor stabilite pentru îndeplinirea 
procedurii prealabile. Pentru a se evita o atare interpretare şi pentru uniformizarea 
legislaţiei interne şi adaptarea acesteia la cerințele dreptului comunitar, se impune 
renunțarea la termenele imperative instituite pentru parcurgerea procedurii 
prealabile, întrucât existența acestora ar contraveni naturii procedurii prealabile şi, 
nu în ultimul rând, ar nesocoti caracterul efectiv al accesului la justiţie. 

Mai mult de atât, soluţia inadmisibilitatii ar genera o contradicţie 
terminologică, în contextul în care procedura prealabilă nu mai are caracterul unei 
condiţii de admisibilitate 


IV. Câteva concluzii 


Analizând în ansamblu textul art. 109 C.proc.civ., în special prin corelarea 
alin. 2 la alin. 3 nou-introdus prin Legea micii reforme (nr. 202 din 2010), 
observăm intenţia legiuitorului de a atribui caracter dispozitiv normelor ce 
reglementează categoria juridică de „procedură prealabilă” şi de a transfera decizia 
parcurgerii acestei proceduri de la legiuitor la parti, realizându-se o aplicaţie a 
unuia dintre cele mai importante principii ale procesului civil, şi anume principiul 

Noul Cod de procedură civilă dă o reglementare distinctă aliniatelor 2-4 ale 
art. 109, în art. 188, sub titulatura de „Procedura prealabilă”, dar această 
reglementare este neschimbată faţă de cea a Legii nr. 202 din 2010. Nici noul Cod 
de procedură civilă nu afirmă cu claritate caracterul facultativ al procedurilor 
interpretare a acestei categorii a dreptului. Credem că este o carenta legislativă care 
trebuie remediată prin reglementarea coerentă şi lipsită de echivoc a instituţiei 
procedurilor prealabile. 

În momentul de față, singura reglementare unitară dată prin noile coduri 
instituției procedurii prealabile o găsim, surprinzător, strecurată într-unul dintre 

punctele articolului din Noul Cod Civil, ce reglementează prescriptia extinctivă, 
respectiv suspendarea acesteia. Numim această reglementare a procedurilor 
prealabile „unitară” întrucât, deşi nu defineşte instituţia, face o descriere prin 
clasificare a acesteia, sugerând astfel şi posibilitatea de a deduce natura ei juridică. 

Aflăm din analiza textului art. 2532, punctul 7 din Noul Cod Civil că 
legiuitorul are în vedere patru tipuri de proceduri prealabile (obligatorie prin 
efectul legii, obligatorie prin efectul contractului, permisă de lege şi, respectiv, 
permisă prin contract), fără însă ca această taxonomie să aducă prea multă lumină 
vis-a-vis de natura juridică sau caracterul instituţiei în discuție. Altfel, corelând 
această prevedere a art. 2532 din Noul Cod Civil cu prevederea art. 188, alin. 2 din 
NCPC, ajungem tot la concluzia că parcurgerea oricărei proceduri prealabile, chiar 
şi obligatorii, este lăsată de legiuitor la latitudinea părților, mai exact a pârâtului. 
Practic, procedura prealabilă obligatorie este obligatorie numai dacă pârâtul decide 
acest lucru! 

Considerăm anacronică instituirea de proceduri prealabile obligatorii şi 
credem că - tocmai pentru a evita acest anacronism - legiuitorul consacră implicit 
caracterul lor facultativ. Pe de altă parte, dacă s-ar fi recurs la soluţia desființării 
acestora, ne-am fi aflat în prezența unei măsuri de descurajare a metodelor 
alternative de soluţionare a conflictelor. În aceste condiţii, considerăm că 
legiuitorul a adoptat o soluție hibridă, de a le menţine, ca obligatorii sau 
facultative. Pe de altă parte însă, chiar dacă norma de drept substanțial menţine 
procedurile prealabile obligatorii, norma de drept substanțial, după cum am arătat 
mai sus, le desfiinţează. 

Desigur, pentru a evita neînțelegerile, interpretările şi nedumeririle din viata 
juridică, s-ar impune o reglementare fără echivoc a categoriei de „procedură 
prealabilă” şi a relaţiei dintre acestea şi exercițiul dreptului la acţiune. Cu riscul de 
a ne hazarda, facem afirmația că nebuloasa legislativă actuală se datorează lipsei 
unei viziuni de ansamblu asupra a ce ar trebui să fie o procedură prealabilă, de la 
scop, la mod de operare şi consecinţe. Chiar dacă sugerează că procedura prealabilă 
este, în fond, o cale extrajudiciară de soluţionare a litigiilor, legiuitorul român nu 
s-a hotărât încă nici în privința caracterului acesteia din urmă. În momentul de faţă, 
există propuneri legislative de impunere ca obligatorie, în anumite cazuri, a 
procedurii medierii. Este posibil ca motivul pentru care se vorbeşte în Noul Cod 
civil despre proceduri prealabile obligatorii şi facultative să fie tocmai acesta: 
legiuitorul român nu îndrăzneşte să desființeze ab initio toate procedurile prealabile 
obligatorii, ca să nu se contrazică mai târziu, în cazul în care ar găsi de cuviinţă să 
impună totuşi asemenea proceduri, de exemplu medierea. 

Indiferent care vor fi răspunsurile doctrinare la această nouă provocare 
legislativă, credem că ea este de natură să ne reamintească o chestiune 
fundamentală: dincolo de nuanțele teoretice şi practice ale dreptului procesual civil, 

litigiilor. În lumea contemporană, nu se mai pune în discuţie utilitatea unor 
asemenea demersuri ante- sau extra-judiciare. Ele sunt încurajate, promovate şi 
lăudate ca rapide, discrete, elegante, ieftine şi eficiente*’. 

Sperăm ca studiul de fata să fi contribuit într-o oarecare măsură la o necesară 
schimbare de optică cu privire la categoria procedurilor prealabile. Indiferent că le 
spunem proceduri prealabile, aşa cum le denumeşte legea, sau utilizăm alte 
denumiri consacrate de doctrină, important este să le recunoaştem adevărata natură, 
de metode alternative de soluționare a conflictelor, care pot fi folosite de părți atât 
înainte de declanşarea litigiului, cât şi în timpul judecării acestuia până la 
pronunțarea unei hotărâri judecătoreşti irevocabile. lar modificarea art. 109 
C.proc.civ. trebuie privită ca o modalitate de înlăturare a caracterului obligatoriu, 
care făcea distincţie între procedura prealabilă şi metodele de soluţionare 
alternativă a disputelor. O soluţie legislativă firească, de reiterare a principiului 
privi dreptul ca un mijloc de restaurare a valorilor unei societăţi, mai curând decât 
ca un mijloc de represiune, iar această tendinţă este vădită nu doar în dreptul privat, 
ci şi în dreptul public, chiar în dreptul penal”. Cu alte cuvinte, o soluţie ce readuce 
categoria de „proceduri prealabile facultative” acolo unde îi este locul: în inima 
dreptului modern. 


3 Despre avantajele procedurii medierii, a se vedea: B. Gorea, Procedura medierii conflictelor 
judiciare şi extrajudiciare, în „Dreptul”, nr. 6 / 2009, pp. 144-155. 

37 Despre conceptul de „justiţie restaurativă” ca nou curent în filosofia penală contemporană, a 
se vedea: B. Gorea, D. Costin, Medierea în dreptul penal, Editura University Press, Târgu-Mureş, 
2009, p. 72-106; B. Gorea, D. Costin, Medierea ca formă de justiție restaurativă, în „World Theory 
and Practice of Conflict Mediation”, Proceedings of the First International Seminar World Theory and 
Practice of Conflict Mediation, October 22nd, 2009, Editura Zethus, Târgu-Mureş, 2009, p. 52-56. 


ONTOLOGIA FAPTULUI ISTORIC! 


MIHAI POPA 


Noţiunile de fapt istoric şi devenire istorică sunt creaţii moderne, folosite în 
legătură cu teoria determinismului istoric — în măsura în care se consideră că în 
istorie, cauzalitatea şi devenirea descriu fenomene diferite de cele care se supun 
determinismului natural, de tip mecanicist ori chiar probabilist — au existat şi în 
istoriografia clasică, nu sub această denumire. Înțelegerea şi explicarea 
evenimentelor istorice nu se putea realiza în afara unei teorii a determinismului 
(natural sau istoric), chiar dacă noţiunea de lege care să descrie o clasă de 
fenomene cu pronunțat caracter particular (însă, necesar), cum sunt cele istorice, nu 
s-a formulat decât târziu, în Renaştere. Un exemplu tipic de teorie a cauzalitatii sau 
a devenirii istorice este cel din Principiile unei ştiinţe noi cu privire la natura 
comună a națiunilor, a lui Giambattista Vico. Gânditorul italian pune, printre 
primii, problema devenirii, ca şi problema de principiu a existenţei istoriei ca 
disciplină autonomă, care presupune şi definirea ontologiei faptelor şi fenomenelor 
de natură istorică. În istorie, obiectivitatea şi subiectivitatea sunt strâns corelate, 
deoarece nici un fapt (eveniment) nu se desfăşoară sub un set de condiţii date, care 
se pot repeta identic de la o perioadă la alta. Cu toate că voinţa şi creaţia (valorile) 
omului se supun, indirect, unui determinism de tip clasic, istoria nu ar mai avea 
sens dacă întreaga sa devenire ar fi ordonată de legi sau cauze care nu permit 
abateri sau intervenţii în „fluxul” devenirii fenomenelor pe care le descriu (nici 
legea care descrie natura nu are o „formă” strictă, deoarece şi aici avem incidente 
individuale, condiţii şi întâmplări, fenomene care nu pot fi descrise ca fiind 
necesare). „Noţiunea de lege istorică probabilă are o deosebită semnificaţie şi 
pentru acţiune, nu numai pentru cunoştinţă. Legea cu excepţii şi aproximativă 
permite voinţei umane să se desfăşoare. Într-o lume care ascultă de legi ce se 
desfăşoară cu necesitate mecanică nu mai e loc pentru iniţiativa omului”.' Pentru a 
explica faptele ce au loc în istorie, trebuie nu atât o lege care să le clasifice într-o 


* Lucrare realizată în cadrul proiectului „Societatea Bazată pe Cunoaştere — cercetări, 
dezbateri, perspective”, cofinantat de Uniunea Europeană şi Guvernul României din Fondul Social 
European prin Programul Operational Sectorial Dezvoltarea Resurselor Umane 2007-2013, 
POSDRU/ 89/1.5/S/56815. 

' Mircea Florian, Introducere în filosofia istoriei, ediţie îngrijită, prefață şi notă asupra ediţiei 
de Nicolae Gogoneata şi Ioan Ivanciu, Bucureşti, Editura Garamond, f.a., p. 172. 

clasa, cat o notiune — care face parte dintr-o teorie a determinismului general — ce 
pune in evidență atât obiectivitatea factorilor, cât şi subiectivitatea şi 
particularitatea multora dintre condiţii, o noţiune istorică a devenirii, a cărei origine 
nu poate fi căutată în forma clasică a determinismului şi a cauzalitatii universale, 
care se potriveşte atât de bine fenomenelor de tip natural. Deşi avem şi în istorie 
fenomene cu devenire necesară, cu un caracter general, sinteza cauzelor tine seamă 
şi de valori, tipuri, noțiuni şi concept; acestea descriu sfera culturală în care 
integrăm majoritatea faptelor istorice. Ontologia faptului istoric este una spirituală, 
în care categoriile — până şi cele „clasice”, cum sunt spaţiul sau timpul — au, mai 
degrabă, un pronunțat caracter transcendental şi apriri, ca în kantianism, nu poate 
fi gândită decât ca sinteză de condiții obiective şi subiective, care pune în evidență 
trăsături esenţiale şi tendinţe generale (modele culturale, în fond) ale fenomenelor 
istorice. Gh. I. Brătianu — ca şi majoritatea istoricilor — a dezvoltat acest tip de 
descriere a cauzalitatii (devenirii) istorice, in care legea istorică, deşi nu îşi pierde 
caracterul de necesitate, trebuie să descrie fenomene cu o anumită tendință de 
prefacere şi devenire istorică generală, însă aceste fenomene sunt, în primul rând, 
cele care au loc în sfera culturii: „Dacă vrem să scoatem în evidenţă trăsăturile 
esenţiale care fac din secolul acesta de criză (sfârşitul perioadei Severilor, până la 
instaurarea împăraților iliri, o perioadă de criză economică şi politică a Imperiului 
Roman — n.n., M. P.) o autentică prefigurare a Evului Mediu, trebuie să punem 
accentual pe două dintre ele, care se manifestă puternic de la un capăt la celălalt al 
lumii romane: orientalismul, care câştigă mereu mai mult teren, nu numai datorită 
sincretismului religios al epocii şi noilor forme de viata artistică, dar şi datorită 
noului regim de viata politică şi economică; particularismul, care reprezintă, în 
regiunile răsăritene, reacţia triumfului vechilor civilizații, iar în lumea nouă din 
Occident o renaştere a tradiţiilor locale.”” 

Vedem, prin urmare, că pentru a înțelege şi explica fenomenele istorice, 
trebuie să recurgem la un set de noțiuni care circumscriu un complex de relații 
sociale, ca şi un set de reguli specifice de transformare a acestora în timp (un model 
istoric al devenirii). Ontologia istorică presupune atât o sferă „metaistorică”, a 
parametrilor extraistorici — de origine materială, geologică, geografică, biologică 
(„pe care oamenii îi au în comun cu animalele, dar fără de care nu este posibilă 
nicio istorie” —, cât şi o sferă spirituală, care defineşte istoria ca atare (noţiuni, 


> G. 1. Brătianu, O enigma şi un miracol: poporul roman, ediţie îngrijită, prefaţă, studiu şi note 
de Stelian Brezeanu, traducere de Marina Rădulescu, Bucureşti, Editura Ştiinţifică şi Enciclopedică, 
1988, p. 119. 

> Reinhart Koselleck, Conceptele si istoriile lor. Semantica şi pragramatica limbajului social- 
politic, cu două contribuţii ale lui Ulrike Spree şi Willibald Steinmetz, traducere de Gabriel H. 

idei, valori, credinţe religioase), prin intermediul căreia omul îşi constientizeaza 
propria devenire. De abia prin ultima, istoria intra în discuție, iar timpul şi spațiul 
sunt umanizate, devin modele, concepte care descriu existența omului şi experiența 
sa istorică. Astfel, tot ce intră în sfera culturii are o rațiune istorică de a fi, 
reflectată în creațiile omului din toate timpurile: mituri, credinţe, ştiinţe, filosofie. 
„Religia, creatoare de mituri, rămâne o categorie istorică, dar ea nu dispare în 
vârsta oamenilor sau a raţiunii: religia devine o instituţie necesară în stat, iar ca 
sentiment al divinului, ea continuă să existe prin aceea că istoriile particulare 
năzuiesc să înfăptuiască istoria ideal — eternă, conformându-se astfel umanităţii aşa 
cum trebuie să fie; în acest sens nu se mai poate spune că «societatea omenească 
este pentru Vico revelaţia eternului, în limitele existenţei». Miturile semnifică 
religia, categorie istorică, dar istoria generează continuu acea conştiinţă a 
demnităţii omului care are fervoarea unui sentiment religios [...], triumful 
umanității generează fervoarea umilă şi lipsită de aroganță a celui care admiră si 
iubeşte raționalitatea lumii căreia istoria i se conformează.”* 

Pe de altă parte, istoria, ca şi reflectarea ei istoriografică, are un curs propriu, 
se desfăşoară conform unor principii intrinseci pe care le poţi înţelege şi explica, 
dar nu le poţi deforma. Dacă într-o anumită perioadă s-a scris într-un fel, în alta, 
altfel, este pentru că aşa se putea scrie şi concepe istoria în acel moment. Perioada 
moderna problematizează, uneori în mod excesiv şi chiar fără susținere teoretică, 
„filosofează” fără un suport istoric, pe când în Antichitate se scria istorie fără a se 
teoretiza prea mult, ceea ce i-a făcut pe moderni să conchidă că nu exista o 
problemă istorică. Într-adevăr, nu exista problematică (specifică modului nostru de 
a gândi), dar exista, ca dintotdeauna, o ontologie a faptului istoric, ca şi un mod 
istoriografic al timpului, care nu trebuie să fie identic celui actual. Istoria, ca şi 
acum, urmărea, pe cât posibil, stabilirea faptelor. Modalitatea de a le nara era 
diferită, poate, stilistic, dar nu diferea scopul: stabilirea adevărului. Spre exemplu, 
fiecare zonă geografică a cunoscut diferite perioade de viață istorică, mai mult sau 
mai putin intensă. Gh. I. Brătianu ne prezintă, în monografia dedicată Mării Negre, 
o sinteză a vieţii politice, economice, sociale şi culturale care va impune zona 
studiată ca pe o „placă turnantă a comerțului internațional”. Importanța sa 
strategică şi comercială era evidentă încă din Antichitate, fiind o răscruce a 
drumurilor din Europa şi Asia, dar semnificația, valoarea istorică a acestui fapt, nu 
se putea realiza, din punct de vedere istoriografic, decât în contextul contemporan, 


Decuble şi Mari Ortuz, coordonarea şi unificarea traducerii Gabriel H. Decuble, București, Editura 
Art, 2009, p. 30. 

4 Nina Façon, Studiu introductive la Giambattista Vico, Principiile unei ştiinţe noi cu privire la 
natura comună a naţiunilor precedată de Autobiografie, traducere şi indici de Nina Façon, Bucuresti, 
Editura Univers, 1972, p. 40. 

al problemelor nationale si al centrelor de putere care isi disputau influenta in zona. 
Evul Mediu a deschis perspectiva semnificatiei schimbului economic, a comertului, 
pentru dezvoltarea de capital. „Unul din principalele centre ale acestui trafic atât de 
intens era reprezentat de comerţul şi navigația pe Marea Neagră. Încă cu 
cinsprezece ani în urmă, în concluziile unei lucrări de sinteză asupra comerţului 
genovez în Marea Neagră în secolul al XII-lea, accentuam acest punct de vedere, 
care nu mi se părea că fusese suficient subliniat de istoricii recenți ai comerțului 
medieval, în ciuda datelor atât de bogate ale cărții lui Heyd: «La fel de mult ca 
marile târguri din Troyes şi din Provins şi ca traficul cu Flandra şi Anglia, viața 
colonială a marilor centre comerciale ale Mării Negre şi Mării Egee a contribuit la 
această precocitate a dezvoltării capitaliste a Italiei, care este o adevărată renaştere 
a mentalitatii economice».”” 

Nu este numai o schimbare de paradigmă economică, ci şi o schimbare de 
perspectivă culturală. Pentru cea de a doua situaţie, ar putea fi adusă în discuţie o 
nouă concepţie a cauzalitatii şi a legitatii în istorie. De la Hume, cauzalitatea a 
fost privită ca o inlantuire unică de evenimente prin care un efect putea fi descris 
cu cea mai mare acuratețe dacă i se cunoaşte cauza. În istorie însă, în relaţia 
cauză-efect intervine şi un semnificativ factor aleatoriu care face ca tranziţia de la 
cauză la efect să devină un lant în care apar si multe contingente, inclusiv 
subiective, ceea ce a făcut pe unii teoreticieni să considere cauzalitatea un 
concept antropomorfic’®. 

Relaţia cauzala este strâns legată de conceptul de obiectivitate, ca şi de cel de 
adevăr. Chiar şi o sumară punere în problemă, prin prisma relaţiei dintre cele trei 
noţiuni, ne poate edifica asupra modelului epistemologic al oricărei sinteze istorice, 
fie că îl considerăm din perspectiva unei epoci, a unui curent sau a unei 
personalități. În general vorbind, modul de realizare a unei opere istoriografice se 
subordonează, în linii mari, modelului de concepţie şi de creație „în vogă” la un 
anumit timp, ori modelului instituit de o personalitate deosebită. Putem spune, 
aproape cu certitudine, cărei perioade, cărui curent sau cărei personalități aparţine o 
operă istoriografică, tot aşa cum putem identifica o operă ştiinţifică, una artistică, 
un proiect economic, o strategie militară ş.a. Pe baza relației dintre factorii 
sus-mentionati, se creează un fel de unitate sintetică care pune în legătură autorul 
cu tema sa, ca şi cu realitatea pe care o descrie. 

Dar mai intervine şi un alt factor, care ţine de subiectivitatea sau 
„relativitatea” unei epoci, aflate sub „presiunea” unui eveniment, a unei descoperiri 
sau a unei idei. Acest factor este mai evident în istoriografie decât în alte domenii. 


* Gh. I. Brătianu, Marea Neagră de la origini până la cucerirea otomană, ed. a II-a revăzută, 
introducere şi notă asupra ediţiei de Victor Spinei, Iasi, Editura Polirom, 2000, p. 60. 
ê R.G. Collingwood, An Essay on Metaphiscs, Oxford: Clarendon Press, 1998. 

Aşa cum observa Gh. I. Brătianu, conceptiunea asupra istoriei, proprie sfârşitului 
de secol XIX, a fost radical schimbată de evenimentele dramatice, cu implicaţii 
profunde la toate nivelele vieţii sociale şi culturale, produse de primul război 
mondial. Acest lucru a răscolit constiintele şi a schimbat aproape radical atât 
metoda, cât şi perspectiva asupra trecutului. „La poarta fiecăruia nevoia bate cu 
pumn de fier — niciodată nu s-a înțeles mai deplin şi mai adânc ce înseamnă a fi «cu 
zilele in mână». În goana ei — adesea inconștientă — după învăţăminte, după poveţe 
şi asemănări, mulțimea se îndreaptă acum aiurea. Dacă italianul Ferrero îşi 
tipăreşte acum doi ani Prăbuşirea civilizatiunii antice (La Ruine de la Civilisation 
Antique, Paris, 1921, traducere germană, Stuttgart, 1922 — n. a.), povestea este cu 
tâlc şi tendința ultimelor capitole o arată îndeajuns de lămurit. Ceea ce este la 
dânsul prevestire amenințătoare, capătă la germanul Spengler caracterul unei 
sinistre proorociri: în chiar titlul lucrării se vesteşte sfârşitul «Lumii Apusene» 
(Der Untergang des Abendlandes, 2 vol.: Gestalt und Wirklichkeit, 1918, 
Wetthistorische Perspectiven, 1922 — n.a.)”. 

Fiecare perioadă însă are propriile aşteptări sau deziluzii. O „istorie” se scrie 
într-un fel când eşti contemporan sau implicat în evenimente (cf. Războiul 
peloponesiac descris de Tucidide şi Istoriile lui Herodot), iar când intentionezi să 
scrii o cronică (cronografele medievale, spre deosebire de relatările anticilor) iti 
alegi altfel sursele şi instrumentele decât în cazul unei sinteze monografice 
moderne. Cunoscând idealul de stiintificitate al fiecărei epoci, conceptul de 
adevăr cu care lucreză, se poate discerne între modul de organizare cauzală a 
evenimentelor la autorii antici, Herodot, Tucidide sau Polibius, cei din secolele 
XI-XII, sau istoricii postrenascentişti. Istoriografia greacă şi cea romană încă 
făceau o riguruasă selecție cauzală a datelor, iar Herodot face ample incursiuni în 
istoria recentă sau mai îndepărtată a Orientului pentru a căuta cauzele războaielor 
medice. Creştinismul, deşi nu discriminează între popoare inculte şi popoare 
cultivate, postulând unitatea conştiinţei umane şi caracterul universal al credinței, 
implicit, al valorilor culturale, renunţă la cauzalitatea naturală sau îi concede o 
semnificație minora, invocând principiul universal al cauzalității divine. 
Majoritatea istoricilor sunt de părere că medievalii nu puteau ordona altfel decât 
cronologic evenimentele. Fiecare proiect de sinteză, mai mult ori mai puţin istorică, 
reflectă foarte bine modelul cultural în care apare şi se dezvoltă. Nu se putea opta 
pentru o sinteză în stilul filosofiei franceze din sec. XVIII, ori pentru un mod 
romantic de a scrie istorie, francez sau german, în Antichitate, deoarece, evident, 
nu existau francezi sau germani, dar, lucru şi mai important, nu existau 
instrumentele metodologic-stiintifice şi nici modelul spiritual al acestor epoci. 


7 Gh. I. Brătianu, Conceptiunea actuală a istoriei medievale, ed. cit. p. 5. 

Există însă şi influențe particulare de alt gen, care fac incompatibile 
sintezele şi modelele lor cultural-istorice, ca cele invocate de Iorga şi total 
dezavuate — aşa cum istoricii resping în general mijloacele metaistorice, 
filosofice în primul rând: „Istoria poate urmări însă scopuri străine într-un chip şi 
mai condamnabil, servind interesele unui partid sau unei coterii intelectuale [...] 
Nu cunosc însă un exemplu mai dezgustător decât istoria filosofică din veacul al 
XVIII-lea, care urmăreşte pretutindeni influenţa dezastruoasă a superstitiei 
(ceteşte: religiei) şi despotismului (ceteşte formei monarhice), care, cu Voltaire, 
numeşte «Pierre Barjone» pe S. Petru, face spirit pe socoteala lui Moise şi 
înfierează pe Nabucodonosor.”* 

În oricare dintre cazuri, pe lângă relativa unitate a conţinutului si în ciuda 
diferenţelor de formă, istoriografia se dezvoltă constant, achizitionand treptat 
mijloace specifice de investigaţie, deschizându-şi posibilităţile conceptuale prin 
apelul la discipline conexe. Din perioada umanistă se intensifică cercetările 
lingvistice şi arheologice, se adaugă ulterior preocupările hermeneutice, de 
interpretare, iniţial, a textelor sacre, revelate, cele etnografice, începând cu secolul 
al XIX-lea, sociologice, pe lângă paleografie, arheografie, documentaristică ş.a., 
care sunt mai strâns legate de specificul domeniului. Istoriografia secolelor 
XVII-XIX se distinge net de cea anterioară, iar asta şi din cauza faptului că 
ştiinţele socioumane încep să îşi delimiteze domeniile. Problemele sintezei istorice 
sunt generate nu atât de modul în care sunt utilizate izvoarele, cât de metodologia 
generală şi de principiile epistemologice. Apar teorii speciale ale istoriei, se 
studiază determinismul fenomenelor sociale, principiile metaistorice ale 
domeniului, fie din perspectivă metafizică, ca la Kant sau Hegel, fie din cea logic 
ştiinţifică, a bazelor epistemologice speciale (Dilthey, Comte, apoi Herder, 
Windelband, Rickert ş.a.). Dacă din perspectiva lui Hume sau chiar din cea a lui 
Kant, cauzalitatea istorică se baza pe universalitatea fenomenelor de conştiinţă şi 
pe generalul din om, la Hegel, pe devenirea universală a ideii de libertate, 
unicitatea fenomenelor socio-istorice, caracterul individual al faptelor, irepetabil, 
preocupă atât pe istorici, cât şi pe teoreticieni”. 


8 N. Iorga, Generalităţi... Cu privire la studiul istoriei, Bucuresti, Institutul de Istorie 
Universală „N. Iorga”, ed. a III-a, 1944, p. 26. 

Se poate spune că este o regulă generală: dezvoltarea cunoaşterii isi 
rafinează neîncetat mijloacele conceptuale, devine mai complexă, interconectivă şi 
interdisciplinară, iar, sub acest aspect, sinteza istorică modernă, metodologic cel 
puţin, dar şi ca structură a discursului, a narațiunii, este, dacă nu superioară, 
deosebită fundamental de cea antică sau medievală. Sub aspectele generale şi ca 
motivaţie intrinsecă a disciplinei, scopul discursului (povestirii) a rămas, în linii 
mari, acelaşi: descrierea obiectivă a faptelor petrecute de-a lungul istoriei omenirii 
cu mijloacele discursului ştiinţific, care nu ignoră mijloacele unei prezentări estetic 
armonioase, coerente şi convingătoare, totdeauna în limitele adevărului 
documentelor. Termenul de „ştiinţă istorică” este invocat însă târziu, fiind o 
paradigmă a culturii moderne, care a introdus în conceptul disciplinelor 
socioumane noțiuni ca: lege, cauză, evoluție, progres ş.a. Până la Vico, să spunem, 
domeniul discursului istoriografic era mai apropiat de literatură şi arte, decât de 
ştiinţele universalului. Discursul modern asupra istoriei suferă cumva o separare de 
planuri: pe lângă cel al disciplinei ca atare, apare cel metafizic, filosofic, care, chiar 
dacă existase mai devreme (Augustin), se amplifică, sec. XVII-XVIII fiind 
recunoscute ca o perioadă în care filosofia culturii şi ştiinţele spiritului îşi dispută 
segmente importante din domeniile cunoaşterii generale. Situaţia nu era însă şi nu 
va putea fi tranşată deocamdată în favoarea filosofiei sau a disciplinei ca atare, 
lucru pe care îl subliniază, în primul rând, istoricii de meserie: „Există disciplina 
istorie, care se interesează de fapte ca atare; există o filosofie a istoriei, ce caută în 
ea principiile generale, metafizice, în sensul cel mai onorabil al cuvântului. Între 
cele două, nu e loc pentru nici o ştiinţă.” 

Pentru fiecare perioadă din evoluţia unui gen istoriografic, există însă şi o 
anumită ,,traditie” la care se poate raporta orice operă (naraţiune) istorică. Odată cu 
Renaşterea, când efectiv încep să fie gândite principiile disciplinei, raportarea la 
scrierile Antichității greco-romane, spre deosebire de „evul întunecat”, se face în 
ideea că perioada culturii antice era continatoare a unor valori şi norme care 
trebuiau recuperate. De fapt, era o falsă problemă, din punctul de vedere al istoriei 
culturii sau al antropologiei, a istoriei cunoaşterii; perioada „dogmatismului” şi a 
Inchiziției a permis acumularea şi selectarea multor cunoştinţe şi valori ale 
filosofiei şi ştiinţei greceşti; ceea ce reclamau însă noii corifei ai ştiinţei şi artei, 
era un suflu nou al cercetării, o nouă şi vie curiozitate ştiinţifică, dar mai ales, o 
curiozitate „experimentală”, de cercetare a naturii şi vieții, dublată de abilități pe 
măsură, care nu au mai fost întâlnite de pe vremea vechilor şcoli filosofice. Ceea ce 
ne interesează, pentru acest moment, este vădita voință de recuperare a trecutului, 
dar nu atât ca istorie sau „glosar” al faptelor memorabile, cât ca evidentiere a 


10 N. Iorga, op. cit. p. 19. 

performanţei intelectuale, ştiinţifice. În felul acesta, o tendinţă care afirmă răspicat 
inovarea şi necesitatea evoluţiei într-un domeniu sau altul se face sub impulsul 
respectării tradiției recunoscute ca valoare de creaţie spirituală. Era însă un alt tip 
de valorificare, nu pe linia „conservării” unui statut sau a unei etici a performanţei, 
şi nici pe cea a respectării pioase a unei glorii de neatins, a strămoşilor, de 
conservare a unei noi dogme istorice sau religioase, ci cu transpunere metodică a 
unui stil de viaţă spirituală, de creaţie, cu care gânditorii acelei epoci se identificau. 
Acest lucru era conştientizat în majoritatea domeniilor culturii, deci şi în 
istorigrafie. 

Putem spune, ca o concluzie generală, că faptele istorice sunt condiţionate 
mai puţin de caracteristicile biologice şi naturale ale mediului sau de calitățile 
înnăscute ale indivizilor, ele fiind în mod fundamental influențate de categoriile şi 
valorile culturii în care se petrec. Ontologia socială şi istorică este, prin excelență, 
ontologie spirituală, descrie realitatea culturii şi formele ei, conținuturile 
cunoaşterii şi valorile. 

Istoria, sub aspect natural, se supune determinismului şi legilor naturii, 
descrise de ştiinţele generale, însă, ca ontologie spirituală, intră în categoria 
culturii. 


CONCEPTUL DE „ABSURD” 
LA ALBERT CAMUS 


VASILE MACOVICIUC! 


Concepţia lui Albert Camus despre om şi condiţia umană se structurează — 
atât în eseurile filosofice, cât şi în operele literare — în jurul unor principii cu 
implicaţii valorice. În primul rând — consideră Camus — „absurditatea îşi află 
formele în opoziția dintre ceea ce durează şi ceea ce nu durează (...) Noi ţinem de 
lumea care nu durează. Şi tot ce nu durează — şi numai ceea ce nu durează — ne 
aparține.” Concomitent cu această constatare, se apreciază că „omul nu-i nimic de 
la sine. Nu-i decât o şansă infinită. Dar este responsabilul infinit al acestei şanse. 
De la sine, omul este înclinat să se dilueze. Dar e destul dacă voinţa lui, conştiinţa, 
spiritul de aventură să învingă şi această şansă începe să crească.” În teritoriul 
reflexiv deschis de aceste principii/convingeri, Camus construieşte o întreagă 
metafizică a fericirii al cărei nucleu constă în problema dialectică a unităţii şi 
separaţiei dintre om şi lume; această dualitate/duplicitate este si ramane tensionată; 
după cum sesizează Pierre Ngyen-Van-Huy, „a întreba dacă fericirea este posibilă 
constă în a întreba dacă unirea este posibilă şi dacă separatia nu este cumva 
accidentală şi poate să fie depăşită”. De fapt, întreaga operă este pătrunsă de o 
nostalgie a unităţii şi familiaritatii cu lumea, drama umană căpătând consistență 
numai prin raportarea la acest referential. 

Albert Camus mărturisteşte: „nu cred destul în rațiune pentru a crede într-un 
sistem. În primul rand mă interesează să ştiu cum trebuie să te comporti. Si mai 
exact cum poţi să te comporti când nu crezi nici în Dumnezeu, nici în rațiune.” 
Însă, deşi nu se poate vorbi de o filosofie cu orgolii de sistem, eseurile sale aparţin 
discursului filosofic; deşi nu elaborează o morală, reprezintă o lecţie de morală in 
cadrele unui existentialism nespectaculos, măreț prin exercițiul luciditatii. Un spirit 
lucid, iscoditor, cu o sinceritate brutală, fără autoiluzionări salvatoare şi, în acelaşi 
timp, înzestrat cu sensibilitate participativă, îngrijorat, pasional, cu un lirism 


! Academia de Studii Economice din Bucureşti. 

discret, dislocă din matca lor banală sau din cea speculativă mari interogatii care 
frământă omul contemporan. Ceea ce surprinde în paginile sale este francheţea 
intelectuală, acea onestitate care dă un astfel de relief ideii încât discursul capătă 
adâncime complice cu tot ce este omenesc în om, fără însă a compromite fireştile 
exigente de autenticitate. Discretia inteligentă prin care autorul îşi formulează 
imperativele ce merită a fi puse în fata omului emană o vitalitate contagioasă. 

Eseurile lui Camus aparţin unei filosofii lipsite de ostentatie şi, tocmai de 
aceea, sunt imbibate de tensiuni spirituale trăite, schitand credibil liniile de forță 
ale unei viziuni inconfortabile despre situaţia, şansele şi miza omenescului în 
lumea contemporană. În Mitul lui Sisif îşi propune să vorbească „despre o 
sensibilitate absurdă ce poate fi întâlnită în acest secol”, pornind de la 
convingerea că „absurdul socotit până acum o concluzie este considerat în eseul 
de faţă punct de plecare”. Interesul expres nu constă în articularea unei viziuni 
filosofice unitare, ci în căutarea unei căi de acces către o imagine sintetică despre 
om; accentul este pus pe exerciţiul unei metode din (şi prin) care pot fi desprinse 
certitudini ultime şi evidențe inevitabile. 

Camus dislocă problema sensului vieții din albia sa obişnuită şi încearcă să-i 
limpezească temeiurile într-un registru grav, tragic. Expunerea începe abrupt: 
„Nu există decât o problemă filosofică cu adevărat importantă: sinuciderea.” 
Această formulare — capabilă să producă un şoc sensibilităţii curente şi, în egală 
măsură, menită să întrețină curiozitatea cititorului în faţa unei aventuri metafizice 
— nu este, de fapt, decât limita acut reflexivă a unei chestiuni ce preocupă 
dintotdeauna spiritul omenesc: „A hotărî dacă viaţa merită sau nu să fie trăită 
înseamnă a răspunde la problema fundamentală a filosofiei. Restul, dacă lumea 
are trei dimensiuni, dacă spiritul are nouă sau douăsprezece categorii, vine după 
aceea. Acestea sunt doar jocuri; dar mai întâi trebuie să răspunzi.” Dincolo de 
urgentele cotidiene şi de problemele presante ale vieţii, Camus încearcă să vadă 
ceea ce este într-adevăr semnificativ şi ne angajează la modul grav — definitiv şi 
responsabil — în fata propriei condiții umane: valoarea vieții, căci, „dacă mă 
întreb după ce judec că o anumită problemă are un răspuns mai grabnic decât 
alta, îmi răspund că după acţiunile la care obligă”; or, continuă autorul, „n-am 
văzut pe nimeni murind pentru argumentul ontologic. Galilei, care deţinea un 
adevăr ştiinţific de mare importanță, s-a depărtat de el cum nu se poate mai uşor 
de îndată ce şi-a văzut viaţa în primejdie. Într-un anumit sens a făcut bine. Pentru 
acel adevăr nu merită să mori pe rug.” 

Camus nu discută despre sinucidere ca fenomen social — în maniera lui 
E. Durkheim! —, deşi nu contestă legitimitatea unui asemenea demers. Interesul 


5 Albert Camus, Fafa şi reversul. Nunta. Mitul lui Sisif. Omul revoltat. Vara, RAO 

eseului său este focalizat in jurul raporturilor dintre sinucidere şi gândirea 
individuală, surprinzând, pentru început, dincolo de complexitatea reală şi/sau 
aparentă a variabilelor care intră în discuţie, o certitudine de primă instanţă: „criza 
este aproape întotdeauna declanșată de ceva incontrolabil”*, de cele mai multe ori 
gesturi mărunte (din partea semenilor) care grăbesc deznodământul. Nu e vorba de 
voință şi decizie rațională, ci de un fond sentimental care cedează, răbufnind 
resentimente, traume interioare şi un dezgust de viață ținute până atunci în 
suspensie. Tensiunile sufleteşti şi spirituale îşi află soluţia în şi prin evadare, în şi 
prin anihiliare, datorită unei cauze abia ghicite: efectul produs de un stimul 
ocazional, inconsistent, incontrolabil. Acest filon interpretativ, valorificat de 
Camus în Mitul lui Sisif, este deja descoperit în Fata si Reversul: „Există o virtute 
primejdioasă în cuvântul simplitate. Şi în noaptea aceasta înțeleg că poţi să vrei să 
mori, pentru că, în fata unei anumite transparente a vieții, nimic nu mai are 
însemnătate. Un om suferă şi rabdă nenorociri peste nenorociri. Le rabdă, se 
cuibăreşte în propriul său destin. E stimat. Dar într-o seară întâlneşte un prieten pe 
care l-a iubit mult. Acesta îi vorbeşte distrat. Întors acasă, omul se sinucide. Lumea 
vorbeşte de supărări intime şi de o dramă ascunsă. Dar nu-i asta. $i dacă totuşi 
trebuie neapărat găsit un motiv, s-a sinucis pentru că un prieten i-a vorbit distrat. 
Astfel, de fiecare dată când mi s-a părut că simt înţelesul adânc al lumii, am fost 
tulburat de simplitatea ei.” 

Sinuciderea este felul ultim de a mărturisi că viata nu merită să fie trăită. 
Asumarea gestului final presupune „a recunoaşte, fie şi numai instinctiv, caracterul 
derizoriu şi searbăd al vieţii, absenţa oricărei raţiuni profunde de a trăi, caracterul 
nesăbuit al zbuciumului cotidian şi inutilitatea suferinței”. Sursa trebuie, deci, 
căutată în activismul unui sentiment — cel al absurdului — care răpeşte spiritului 
odihna şi capacitatea de a se pune în slujba vieții, înzestrându-l cu o luciditate 
tăioasă lipsită de o atât de trebuincioasă putere de a se amăgi. Comunicarea omului 
cu mediul este fracturată. „O lume pe care o poţi explica, chiar cu argumente 
discutabile, este o lume familiară. Dimpotrivă, într-o lume dintr-o dată lipsită de 
iluzii şi de lumină omul se simte străin. Exilul lui e fără scăpare, de vreme ce-i 
lipsit de amintirea unei patrii pierdute sau de speranță într-un pământ al 
fagaduintei. Sentimentul absurdului nu-i decât divorțul acesta dintre om şi viata sa, 
dintre actor şi decorul său.” "° 

Camus recunoaşte că există o legătură directă între sentimentul absurdului şi 
aspirația către neant pentru simplul motiv că toți oamenii sănătoşi s-au gândit la 
propria lor sinucidere. Tocmai de aceea îşi centrează interesul teoretic asupra 
raportului dintre absurd şi sinucidere, întrebându-se dacă şi în ce măsură 
sinuciderea poate fi considerată o soluţie împotriva absurdului. „Când ai atins o 

anumită treaptă a mizeriei nimic nu mai duce la nimic, nici speranța şi nici 
disperarea nu mai par a avea temei, şi viata întreagă se rezumă într-o imagine.”!! 
Există impresii, amintiri, în care sunt încapsulate trăiri cu adevărat semnificative, 
astfel încât pot da seama de rosturile şi disperările de subterană ale unei vieți: 
„fiecare imagine devine un simbol. Întreaga viaţă pare a se reflecta în el, în măsura 
în care viata noastră, în acel moment, se rezumă doar la atât” 12 O sensibilitate 
viguroasă se lasă atrasă de şi se poate adânci în betii contradictorii în receptarea 
lumii; poate fi încercată chiar şi beţia luciditatii în timp ce sufletul se lasă prins in 
degustarea aparentelor. Luciditatea şi iluzia pot convietui, producând stări 
alternante fragile, un echilibru temător întrucât îşi conține propriul sfârşit: „Asta 
era dragostea mea de viață: o pasiune tăcută pentru ceea ce era poate gata să-mi 
scape, o amărăciune sub o flacără”. Vitalitatea sudică a lui Camus refuză 
intelectualismul sterp şi, deopotrivă, amăgirile care, înăbuşind luciditatea, intretin 
un somn spiritual binefăcător vieţii. „Cât sunt de săraci cei care au nevoie de 
mituri!”!* Bogăția omenească a vieţii vine nu din excluderi, ci din permanentizarea 
unor polarizări interioare: „dragostea de viaţă e cu neputinţă fără disperarea în fața 
vieții”. Camus originează această poziţionare față de sine şi fata de lume în 
experienţele generoase cu spaţiul mediteranean, în care peisajele strivite de soare şi 
calmul sculpturilor cu „ochiul fără privire” îndeamnă la contemplatie si nu la o 
reverie idealizatoare: „Admiri că pe malurile Mediteranei poţi găsi certitudini şi 
reguli de viata, că raţiunea este satisfăcută şi că un anume optimism şi sens social 
îşi află aici indreptatirea. Căci ceea ce mi se impunea atunci nu era o lume făcută 
pe măsura omului — ci una care se închidea asupra omului. Graiul acestor ținuturi 
se potrivea atât de bine cu ceea ce răsuna adânc în mine nu pentru că răspundea 
întrebărilor mele, ci pentru că la făcea zadarnice.” Intensificarea vieţii interioare 
îşi află originea în acea dăruire totală a sensibilităţii fata de nemijlocirea lumii care 
nu suspendă exercițiul minţii, ci doar îi pune la îndemână ispite şi motive ce-i 
sporesc foamea de viata, contradicţiile şi conştiinţa propriilor limite. Camus se 
sprijină numai pe evidenţele inimii şi rațiunii, câte şi cum sunt, fără a opera 
extrapolări şi/sau excluderi: „Viaţa e scurtă şi e păcat să-ţi pierzi timpul. Se spune 
că sunt activ. Dar a fi activ înseamnă tot a-ţi pierde timpul, în măsura în care te 
pierzi. Astăzi este o haltă şi inima mea porneşte în întâmpinarea ei înseşi. Singura 
nelinişte care mă mai stăpâneşte e aceea de a simţi această clipă impalpabilă 
fugindu-mi prin degete ca picăturile de mercur. Lăsaţi-i pe cei care vor să întoarcă 
spatele lumii. Nu mă plâng, pentru că privesc cum mă nasc. În clipa asta singura 

mea împărăție e această lume.” Trăirile, dacă nu sunt expres confuze, oscilează 
între contrarii: atracţie, distantare, respingere. Acelaşi peisaj revarsă o 
nemărginită fericire, seduce sufletul „şi iată-mă plin de bucurie nedesluşită şi 
ameţitoare”, dar îşi arată şi reversul până la „aceea emoție extremă ce mă 
eliberează de decor” !€. 

„Există un timp când trebuie să trăieşti şi un timp când trebuie să depui 
mărturie despre ceea ce trăieşti.” Sunt clipe în care lumea este complice omului, 
stimulându-i orgoliul de a trăi: „lumea isi picură astăzi orgoliul prin toţi porii. În 
faţa ei de ce să neg bucuria de a trăi, chiar dacă ştiu că această bucurie nu cuprinde 
totul? Nu-i nici o ruşine să fii fericit. Dar astăzi imbecilul este rege, şi numesc 
imbecil pe cel ce se teme de bucurie.” Asemenea împrejurări în care are loc o 
contopire a omului cu lumea şi senzația unei împliniri sfidătoare tin tot de „meseria 
de om”; expansiunea lumii ne obligă a „ne face din fericire o datorie”. Atunci când 
realitatea nemijlocită vine parcă în întâmpinarea nevoii noastre de satisfacție, 
„Mi-e de-ajuns să trăiesc cu trupul şi să depun mărturie cu inima”. Dar tocmai 
această complicitate cu sine, cu viaţa şi lumea trezeşte melancolia reflexivă care 
întreţine sentimentul imposibilității fuziunii definitive. 

Fericirea este scurtă, precară, efemeră; negarea ei poate fi semn de 
slăbiciune, lipsă de curaj şi proliferează sărăcirea vieţii; însă, în egală măsură, tot 
evaziune — cu sens opus — înseamnă complacerea într-o stare de satisfacție 
perpetuată prin somnolenta spiritului. Setea de viata îmbină şi tensionează cele 
două contrarii care se intensifică reciproc: beţia şi trezia, pasiunea şi luciditatea, 
asumarea nemijlocirii prin toţi porii pentru a gusta cu nesatiu, până la pierdere de 
sine şi unificare, energiile cosmice, dar şi sustragerea de la autoiluzionare pentru 
a conştientiza marginile şi disperările constitutive omenescului. „Gândul care 
izbeşte în această clipă e că nu pot merge mai departe. Ca un om închis pe viata — 
şi pentru care totul este prezent. Dar şi ca un om care ştie că mâine va fi la fel ca 
azi şi ca toate celelalte zile. Căci pentru om a căpăta conştiinţa prezentului său 
înseamnă a nu mai aştepta nimic. Dacă există peisaje care exprimă stări sufleteşti, 
ele sunt, fără îndoială, cele mai vulgare. Şi urmăream de-a lungul acelui ținut ceva 
ce nu era al meu, ci venea de la el, un anume gust al morţii, ce ne era comun. Între 
coloanele cu umbre oblice, neliniştile se topeau în văzduh ca nişte păsări rănite. Şi, 
în locul lor, această luciditate aspră. Neliniştea se naşte în inima celor vii. Dar 
pacea va cobori în această inimă vie: iată toată ştiinţa mea. Pe măsură ce ziua se 
scurgea şi zgomotele şi luminile păleau sub cenuşa ce cădea din cer, părăsit de 
mine însumi, mă simţeam fără de apărare împotriva forţelor lente care, în mine, 


spuneau nu.” 


16 Tbid., p. 64; cf. şi Nunta, ed. cit., p. 70. 
! Albert Camus, Nunta, ed. cit., pp. 72, 73. 

Prin tema absurdului, Camus exploreaza de fapt modul in care ar putea fi 
justificată acceptarea vieţii şi/sau sinuciderii. Reamintim însă că intenţia autorului 
nu este una doctrinară, ci doar metodologică şi morală: a găsi o cale prin care 
acțiunea umană îşi poate dobândi temeiurile. Sentimentul absurdului — aidoma altor 
mari sentimente relevante sub raport metafizic — dezvăluie omului o lume sau, mai 
bine zis, modul său de a fi în lume, un climat, o atmosferă sufletească difuză, 
confuză, complexă, invadatoare, structurată latent de atitudini mai mult sau mai 
putin conştientizate, capabilă să-şi amplifice puterea de semnificare prin obisnuinte 
de viata şi stiluri de gândire. Dominantele acestui mod de a percepe, pricepe şi 
valoriza — spontan sau lucid — lumea şi viata se insinuează în experienţele umane 
nemijlocite. „Sentimentul absurditatii poate să-l izbească în faţă pe orice om, la 
orice colt de stradă”! — notează Camus. Acest banal răspuns prin care cineva 
afirmă că „(nu) se gândeşte la nimic” poate fi din simplă cochetărie. „Cei iubiţi o 
ştiu prea bine. Dar dacă acest răspuns e sincer, dacă exprimă acea stare ciudată a 
sufletului când vidul devine elocvent, când lanţul gesturilor cotidiene s-a rupt, când 
inima caută zadarnic veriga pierdută, el reprezintă primul semn al absurditatii.” La 
fel de revelatoare sunt crâmpeiele de luciditate care izbucnesc în rutina vieţii de zi 
cu zi şi fisurează pelicula de iluzie datorită căreia viata însăşi devine suportabilă: 
„se întâmplă ca decorurile să se prăbuşească. Trezire, tramvai, patru ore de birou 
sau de uzină, masă, tramvai, patru ore de muncă, masă, somn si luni, marti, 
miercuri, joi, vineri, sâmbătă în acelaşi ritm — iată un drum pe care îl urmăm cu 
uşurinţă aproape tot timpul. Dar într-o zi ne pomenim întrebându-ne «pentru ce?» 
şi totul începe odată cu această oboseală uimită. «Începe», iată lucrul important. 
Oboseala se află la capătul faptelor unei vieți maşinale, dar ea imaginează în 
acelaşi timp mişcarea conştiinţei. Ea trezeşte şi provoacă urmarea. Urmarea, adică 
întoarcerea inconstienta in lant sau trezirea definitivă. După trezire vine, cu timpul, 
consecinţa ei; sinuciderea sau vindecarea.” Dincolo de penibilul lor, marile oboseli 
existențiale produc acele rupturi interioare prin care conştiinţa urmează calea 
luciditatii lămuritoare. „Totul începe prin conştiinţă şi nimic nu are valoare decât 
prin ea”; la originea multor reacții umane se află „grija”, teama viscerală care 
ocoleşte problemele vitale prin ricoşeu, amânând limpezirea de sine: „timpul ne 
poartă cu sine. Dar vine totdeauna o clipă când trebuie să-l purtăm. Trăim din 
viitor: «mâine», «mai târziu», «când vei avea o situaţie», «o dată cu vârsta, vei 
înţelege». Admirabile inconsecvente, când de fapt, e vorba de moarte.” "° Timpul ne 
e duşman; transferul plinatatii vieţii într-un „mâine” potrivnic simplifică nepermis 
prezentul, iar pragurile de vârstă pun omul în fata fatalitatii pentru care a refuzat să 
se pregătească. 


18 Albert Camus, Mitul lui Sisif, ed. cit., p. 110. 
19 Thid., p. 111. 

La un grad mai ridicat de dezvrajire a lumii se află înstrăinarea, senzaţia 
dezrădăcinării; „a-ţi da seama că lumea e «opacă», a simți cat de străină, cât de 
ireductibilă ne este o piatră, cu câtă intensitate ne poate nega natura, un peisaj. În 
adâncul oricărei frumuseți zace ceva inuman, şi aceste coline, blandetea cerului, 
linia copacilor îşi pierd, dintr-o dată, sensul iluzoriu în care le înveşmântăm, mai 
depărtate decât un paradis pierdut.” Ostilitatea funciară a lumii mimează aura de 
familiaritate pe care omul i-o atribuie. Printr-o schimbare de unghi şi 
disponibilitate afectivă, umanul însuşi îşi arată inumanul din sine însuşi, prin 
distantare lucidă, automatismele gesturilor, imaginea din oglindă, mimica celui 
care vorbeşte la telefon după un perete de sticlă par stupizenii. De altfel, în 
Căderea, Camus pune un accent aparte pe confruntarea omului cu sine însuşi ca 
sursă a vinovatiei şi absurdului. Comunicarea cu semenii conţine destulă 
prefăcătorie astfel încât omul lucid poate, fără efort, să constate distanţa dintre ce 
pare a fi şi ceea ce efectiv este. Armonia omenească este o închipuire. 
Compătimirea semenului este, în mare parte, un spectacol al autocompătimirii: „aşa 
e omul, dragă domnule: are două chipuri, nu poate iubi fără să se iubească pe 
sine””'. Deseori, iubeşte, se devotează altuia sau unei munci şi chiar se sacrifică nu 
din pasiune, ci din plictiseală: „fiecare vrea neapărat să i se întâmple ceva; aşa se 
explică cele mai multe din legămintele omeneşti” ”. Invidia măruntă a celor care 
nici măcar nu te cunosc atestă mediocritatea la care e coborât imperativul 
omenescului din om. „Fericirea şi succesele — notează Camus — nu se iartă decât 
atunci când consimti să le imparti din plin cu alţii. Dar ca să fii fericit trebuie să nu 
te ocupi prea mult de ceilalți. Altfel, toate ieşirile sunt închise. Nu ai de ales decât 
între a fi fericit, dar judecat, sau iertat, dar nefericit. Cu mine se făcea însă o 
nedreptate şi mai mare: eram osândit pentru o fericire trecută. Trăisem vreme 
îndelungată distrat şi surâzător, cu iluzia unei armonii generale, când, în realitate, 
judecatile si batjocurile năpusteau din toate părţile asupra mea. În ziua în care 
mi-am dat seama, am devenit, în sfârşit, lucid şi sângerând din mii de răni, mi-am 
pierdut toată puterea. Întreg universul a început atunci să râdă în jurul meu.” Mai 
mult: „Oamenii se grăbesc să judece spre a nu fi ei înşişi judecaţi” şi, prin urmare, 
răutatea este singura lor apărare. Prin chiar firea lui, omul care trăieşte — cu 
excepţia inteleptilor veritabili care, de fapt, nu trăiesc — este convins că e nevinovat 
şi, de aceea, se entuziasmează ori de câte ori este confirmat de ceilalți. Chiar 
criminalul acceptă, fără nici o remuşcare, orice circumstanțe atenuante, orice 
transfer de responsabilitate care îl absolvă de o vinovăţie clară. Personajul lui 


% Thid., p. 112. 

21 Albert Camus, Strdinul. Ciuma. Căderea. Exilul şi împărăţia, RAO International Publishing 
Company, 1993, p. 312. 

22 Albert Camus, Căderea, ed. cit., p. 312; cităm în continuare din pp. 313, 553-337. 

Camus, afirmă, în acest sens, o evidenţă logică de bun simt: „nu vad nici un merit 
in a fi cinstit sau inteligent din născare. După cum esti cu siguranță la fel de 
răspunzător, fie că esti criminal din fire, fie că devii criminal datorită 
împrejurărilor. Dar toți aceşti excroci cer iertarea, adică se vor iresponsabili, 
căutând fără ruşine o justificare în natură sau o scuză în împrejurări, chiar dacă sunt 
contradictorii. Pentru ei, important este să fie nevinovaţi şi ca virtuțile lor, cu care 
au fost daruiti din naştere, să nu poată fi puse la îndoială, iar greşelile lor, iscate 
dintr-o nenorocire trecătoare, să fie veşnic provizorii. V-am mai spus, totul e să 
scapi de judecată.” 

Prietenia însăşi — la nivelul de exigență minima — este un ritual al 
prefăcătoriei: deşi fiecare invocă sinceritatea ca normă, se complace în a aştepta 
şi în a obține aprobări din partea celuilalt; multi se complac într-o simulare a 
valorii, cu minciuna ascunsă sub emblema sinceritatii, găsind in aceasta o dovadă 
de dragoste şi un însemn al adevăratei prietenii. Ne confesăm celor care, întrucât 
ne seamănă, ne vor împărtăşi slăbiciunile, ne vor compătimi pentru neşanse şi ne 
vor încuraja; evităm din instinct să ne incredintém tainele celor mai buni decât 
noi: judecata lor ar putea avea o asprime inconfortabilă, iar autojustificările pot fi 
întâmpinate cu ironie, dacă nu cumva cu exigente care nu ne atrag pentru simplul 
motiv că cer un efort oarecare. Sintetic spus, „nu avem nici destul cinism, nici 
destulă virtute. Ne lipseşte atât energia binelui cât şi cea a răului.” lată de ce în 
aria care întreţine sentimentul absurdului poate fi introdusă, fără mari dificultăţi, 
„duplicitatea profundă a făpturii omeneşti. Am înţeles atunci, tot căutând prin 
amintiri, că modestia mă ajută să strălucesc, umilința să înving şi virtutea sa 
asupresc. Făceam războiul cu mijloace paşnice şi căpătam, prin mijloace aparent 
dezinteresate, tot ce râvneam”. Aşadar, virtuțile îşi au reversul lor, nemărturisit, 
arareori conştientizat, din care îşi trag energiile şi chiar motivațiile cu atât mai 
mult atunci când aceste virtuţi se reduc la jalnica înfăţişare a omului care nu are 
convingeri fatise, ci doar simulează valoarea acestora prin modul în care îşi joacă 
rolurile sociale. 

În enumerarea — neîncheiată, după cum mărturiseşte autorul însuşi — 
sentimentelor pe care le poate comporta absurdul, Camus include şi sentimentul 
nostru în legătură cu moartea. Uimitor în acest sens e faptul că fiecare trăieşte 
ca şi cum nu ar şti şi nu despre el ar fi vorba, întrucât nu există o experiență 
propriu-zisă a morții. Conştientizarea fenomenului prin trăirile declanşate de 
dispariţia celorlalți, transpunerea în situaţie nu sunt decât căi lăturalnice ce 
stimulează o închipuire neconvingătoare a spiritului. „Această convenţie 
melancolică nu poate fi convingătoare. Spaima vine în realitate din aspectul 
matematic al evenimentului. Timpul ne înspăimântă tocmai pentru că el face 
demonstrația; soluţia vine după aceea. Toate frazele frumoase despre suflet vor 
primi, aici, cel puţin pentru o vreme, dovada matematică a contrariului lor. Din 

trupul inert pe care o palma nu mai lasă nici o urmă, sufletul a dispărut. Acest 
aspect definitiv şi elementar al aventurii formează conținutul sentimentului 
absurdului. În lumina mortală a acestui destin apare inutilitatea. Nici o morală şi 
nici un efect nu pot fi justificate apriori în fața matematicilor sângeroase sub al 
căror semn stă condiţia noastră.” 

Aceste evidențe — deopotrivă fapte, situaţii de viata şi teme de reflecţie — sunt 
mărturii, stări, ipostaze, indicii ale sentimentului absurdului. Inventarierea lor este 
făcută de Camus numai pentru a desprinde consecinţele pe care le au sau le pot 
avea in circumscrierea unui răspuns lucid întrebării care deschide Mitul lui Sisif: 
„a hotărî dacă viaţa merită sau nu să fie trăită”. Însă, pentru ca ecuaţia teoretică 
prealabilă să fie completă, Camus operează o analiză a nazuintelor şi puterilor 
inteligenței. 

Spiritul aplecat spre înţelegerea lumii aspiră către sinteză, intenționează să 
unifice datele experienţelor izolate. Această ambiţie a spiritului este convergentă cu 
sentimentul inconştient şi dorința omului de familiaritate cu universul în care 
trăieşte. Setea de claritate intelectuală fuzionează cu trebuinta instinctuală de 
siguranță interioară. De aceea, nu poate fi vorba de o cunoaştere dezinteresată, ci 
de înțelegerea lumii în categoriile omenescului. A înțelege lumea înseamnă a o 
reduce la uman, ceea ce presupune a o lua în posesie în termenii gândirii, 
atribuindu-i aptitudini şi însuşiri ce satisfac aspirații umane — mărturisite sau nu: 
existența familiaritatii, nostalgia unităţii, setea de absolut. Însă din faptul că aceste 
aşteptări sunt fireşti şi hotărâtoare de destin — întrucât de imaginea spirituală a 
lumii depinde modul în care omul îşi poate asuma propria sa condiţie — nu rezultă 
în nici un fel că ele vor fi satisfăcute. Chiar atunci când, trecându-se peste această 
evidentă prăpastie dintre dorință şi cucerire, se postulează realitatea efectivă a 
unității lumii, cădem în ridicola contradicţie a unui spirit care afirmă unitatea totală 
şi dovedeşte prin chiar această afirmaţie propria sa diferență pe care pretindea s-o 
rezolve. Acest cerc vicios al gândirii care intenționează să restituie universului o 
presupusă unitate este suficient pentru a demonstra că speranţele umane sunt lipsite 
de orice temei ontologic. 

De fapt, o altă evidenţă — cea care ne spune că omul este muritor — şi 
consecințele sale nu sunt asimilate şi asumate de acele ipostaze ale spiritului care 
se complac în speranţa epuizării realului prin cunoaştere logică şi în nostalgia unor 
certitudini ultime în privinţa unităţii lumii. Tocmai de aici derivă marea fragilitate a 
unor asemenea atitudini şi creaţii: în fața temei finitudinii şi a marilor întrebări ce o 
însoțesc se năruie ca simple iluzii. lată de ce — subliniază Camus -— „cu excepția 
rationalistilor de profesie, nimeni nu mai poate spera azi în adevărata cunoaştere. 


*% Albert Camus, Mitul lui Sisif, ed. cit., p. 113. 

Dacă ar fi să se scrie singura istorie semnificativă a gândirii omeneşti, ar trebui 
alcătuită aceea a pocaintelor ei succesive si a neputinței ei.” 

căreia Giuseppe Rensi îi acordase statut conceptual”. Recunoscând a-rationalitatea 
efectivă a naturii şi raționalitatea structurală a spiritului, Giuseppe Rensi apreciază 
„aptitudinea de a rezista într-o lume absurdă, capacitatea de a privi în fata absurdul 
lumii””€, refuzând remediile filosofice sau religioase de tipul speranţei; luciditatea 
ne obligă să încercăm să „trăim aruncaţi şi abandonaţi fără paraşută în spaţiul vid al 
unei lumi absurde, în interior ca şi în exterior, livrati hazardului orb.” Limitele 
conceptualizării şi ale inteligibilitatii — ca argumente decisive în favoarea susţinerii 
absurdului relaţiei dintre om şi lume — sunt radiografiate de Camus în prelungirea 
lui Kierkegaard; acesta a analizat structura paradoxală a gândirii şi scandalul logic 
la care se ajunge atunci când se încearcă aducerea la unitate a unor entităţi calitativ 
distincte, precum unitatea dintre eternitate şi vremelnicie, miracolul întrupării 
(în-omenirii) s.a.m.d.”* 

Cert este că lumea există ca obiect al experienței umane — cu precizarea că 
„experiența nu-i experimentală. N-o provocăm. O suportăm. Mai curând răbdare 
decât experienţă. Răbdăm — sau mai curând îndurăm.”” Dincolo de această 
certitudine, totul este construcţie, ipoteză, înşiruire de legi, metaforă, căci „dacă pot 
prin ştiinţă să cuprind fenomenele şi să le enumăr, asta nu înseamnă că pot să 
înțeleg lumea”. Decalajul dintre provizoratul de principiu al cunoaşterii şi ambiția 
spiritului de a cuprinde ansamblul existenţei naşte poziţii paradoxale: închipuirea 
liniştitoare că ştim (sau putem şti) mai mult decât ştim, ignoranta simulată, 
consimțământul practic de a trăi cu idei care nu ne modifică esenţial modul de a fi, 
nepăsarea, somnul inimii prin care este ocolită îndoiala, renuntarile mortale ş.a. 
Exercitiul luciditatii refuză şi iluziile cunoaşterii de sine: „propria-mi inimă va 
rămâne totdeauna pentru mine de nedefinit. Prăpastia dintre certitudinea pe care o 
am că exist şi conţinutul pe care încerc să-l dau acestei certitudini nu va fi niciodată 
umplută. Pentru totdeauna îmi voi rămâne mie însumi străin.” Concluzia lui Camus 
este tranşantă: „şi inteligenţa îmi spune, aşadar, în felul său că lumea aceasta e 


*4 Thid., p. 115. 

°° Cf. Toby Garfitt, Un passeur de la pensée existentielle: Jean Grenier, in Europe. Revue 
litéraire mensuelle, nr. 972/avril 2010, p. 221; Jean Grenier, Giuseppe Rensi — Le scepticisme, in 
Giuseppe Rensi, La philosophie de l'absurde, Editions Allia, 1996, pp. 9-20. 

% Giuseppe Rensi, La philosophie de l'absurde, ed. cit., p. 205. 

” Ibid., pp. 208-209. 

°8 Vezi mai pe larg Søren Kierkegaard, Œuvres Completes, XX, Index Terminologique par 
Gregor Malantschuk, Edition de l'Orante, Paris, 1986, pp. 4-5; Dictionnaire Albert Camus, sous la 
direction Jeanyves Guérin, Editions Robert Laffont, Paris 2009, pp. 7-10. 

2 Albert Camus, Caiete, ed. cit., p. 38. 

absurda. Zadarnic pretinde contrariul ei, adica ratiunea oarba, ca totul este limpede 
(...). Un om onest nu poate decât să râdă de raţiunea universală, practică sau 
morală, de determinism, de toate acele categorii care explică totul. Ele n-ai nici o 
legătură cu spiritul. Ele neagă adevărul lui profund, acela de a fi inlantuit. În 
acest univers indescifrabil şi limitat, destinul omului îşi capătă astfel sensul. O 
puzderie de iraționale s-au ridicat şi-l înconjoară până la sfârşitul zilelor sale. O 
dată cu această clarviziune răspândită şi eliberată, sentimentul absurdului se 
luminează şi se precizează. Spuneam că lumea e absurdă, dar mă grăbeam. Tot ce 
se poate spune este că lumea nu-i în ea însăşi rațională. Absurdă este însă 
confruntarea între acest irațional şi această nemărginită dorință de claritate a cărei 
chemare răsună în străfundurile omului. Absurdul tine atât de om, cât şi de lume. 
Pentru moment, el este singura lor legătură. Îi inlantuie pe unul de celălalt cum 
numai ura o poate face.” 

Aşadar, absurdul este unicul raport limpede, singura certitudine controlată 
rațional între om şi lume. Tocmai de aceea trebuie asumat ca reper — chiar dacă 
inconfortabil sub raport sufletesc — al elaborării de sine, al conduitei curente şi al 
consecințelor pe care le declanşează. În opinia lui Camus, absurdul trebuie 
asimilat ca nucleu în jurul căruia este vertebrată întreaga viata, ca prag spiritual şi 
afectiv ce modifică regimul existenţial. Întrebarea e dacă gândirea şi omul însuşi 
mai pot supraviețui în aceste teritorii sterpe care zădărnicesc orice iluzie. O dată 
simţit şi conştientizat, absurdul devine o pasiune arzătoare, nu datorită acelui tip 
aparte de seducţie, ci mai ales pentru că produce rupturi interioare în urma cărora 
nu mai poţi reveni la vechiul stil de viață ca şi cum nimic nu s-ar fi întâmplat; 
amprenta sa este definitivă; groaza, prăbuşirea motivatiilor care dau vieţii o 
oarecare seninătate şi tel, sfâşierile minţii şi inimii între aspirații, aşteptări şi 
neputinţă, golul de sens şi de temeiuri stabile ş.a. sunt degajate din constatarea 
lucidă a existenţei absurdului şi obligă la decizii vitale: accepti sau evadezi, spui 
vieţii „da” sau „nu”. Vindecarea nu este posibilă decât înăuntrul acestui raport. 

Camus critică nu atât raţiunea, cât speranțele pe care aceasta şi le ataşează, 
orgoliile pe care le practică atunci când se apleacă asupra lumii şi omului cu 
nostalgie şi ambiția descoperirii unităţii. Sub aspect istoric, încrederea de 
nezdruncinat a omului în rațiune nu se datorează atât performanțelor incontestabile 
ale acesteia şi eficacitatii sale sub multiple aspecte, ci este un indiciu al tăriei 
sperantelor cu care raţiunea însăşi se învesteşte şi receptează pe sine înşăşi — 
autoiluzionare lesne tolerată şi tolerabilă, dacă avem în vedere efectele 
binefăcătoare, tonice, liniştitoare psihologic trebuincioase instinctului vieţii. Prin 
obiectivul său şi prin consecinţe, poziţia lui Camus este sensibil deosebită de a 
gânditorilor care au legitimat alte tipuri de cunoaştere în şi prin care sunt apărate 
drepturile irationalului, punând astfel sub semnul îndoielii mitul raţiunii. 

Privilegiul accesului către adevăr a fost astfel acordat diferitelor forme de 
cunoaştere subsumate „gândirii umilite”. „De la Jaspers la Heidegger, de la 
Kierkegaard la Şestov, de la fenomenologi la Scheler, pe planul logic şi pe planul 
moral, o întreagă familie de gânditori, înrudiţi prin nostalgia lor, opuşi prin 
metodele sau scopul lor, s-au înverşunat să bareze drumul real al rațiunii şi să 
redescopere căile directe ale adevărului. (...) Oricare ar fi fost ambițiile lor, toţi au 
plecat de la acel univers inexprimabil în care domneşte contradictia, antinomia, 
spaima sau neputinta.”*” 

Noţiunea absurdului nu epuizează sentimentul absurdului, ci doar 
condensează semnificația acestuia când exprimă judecăţi asupra universului. 
Analizând exemplificările — în mod fatal incomplete — legate de sentimentul 
absurdului, putem, sesiza faptul că, în primul rând, acestea cuprind, implicit sau 
explicit, o comparaţie între doi termeni ce se confruntă şi, în al doilea rând, fac 
evidentă o anumită discrepanta, ruptură, excludere, distanță, disproportie între cei 
doi termeni rezultând o maximă polarizare, dispunere antinomica, stare 
conflictuală, luptă neîncetată încât joncţiunea, convergenta, conjunctia, 
comunicarea sunt imposibil de atins, deşi rămân stări dezirabile (de aici şi aura 
tragică). „Pe planul inteligenţei — precizează Camus —, pot deci să spun că 
absurdul nu este în om (dacă o astfel de metaforă ar putea avea vreun sens), nici 
în lume, ci în prezenţa lor comună. Pentru moment, el e singura legătură care-i 
uneşte. Dacă vreau să rămân în limitele evidenţelor, ştiu ce vrea omul, ştiu ce-i 
oferă lumea, iar acum pot să spun că mai ştiu şi ceea ce-i uneşte. N-am nevoie să 
merg mai departe. O singură certitudine îi este de-ajuns celui ce caută. Important 
e doar să tragă din ea toate consecințele.” O consecință imediată — care este, în 
acelaşi timp, o regulă a metodei folosite pentru a desprinde caracteristicile 
absurdului din datele experienţei — constă în fapul că respectiva trinitate (omul, 
lumea şi relația absurdă) nu poate fi divizată: absurdul nu există în afara unui 
spirit omenesc, nici în afara lumii reale; numai în şi prin confruntarea lor 
permanentă cei doi termeni produc absurdul; dispariţia unuia anihilează, distruge 
raportul însuşi; deci, „noţiunea de absurd este esenţială” pentru mine ca om şi 
„poate să reprezinte primul dintre adevărurile mele”, trebuind să fie păstrat, 
permanentizat, tocmai pentru că este unicul adevăr ce-mi este dat. Pentru a ieşi 
din absurd cu absurd cu tot sau pentru a găsi atitudinea prin care acesta poate fi 
solutionat, condiţia esenţială este de a nu escamota nici unul din termenii relaţiei 
absurde, deci de a menţine şi respecta absurdul însuşi ca problemă căreia îi 
căutăm/oferim rezolvări. „Ducând până la capăt această logică absurdă, trebuie să 
admit că lupta aceasta presupune absenţa totală de speranţă (ceea ce nu are nici o 


30 Albert Camus, Mitul lui Sisif, pp. 116, 117, 118. 

legătură cu disperarea), refuzul continuu (care nu trebuie confundat cu 
renunțarea) si insatisfactia conştientă (ce nu poate fi asimilată neliniştii juvenile). 
Tot ceea ce distruge, escamotează sau subtilizeaza aceste exigente (si in primul 
rând consimțământul, care distruge divorțul) ruinează absurdul si devalorizeaza 
atitudinea ce poate fi atunci propusă. Absurdul nu are sens decât în măsura în 
care nu consimti la el.” Pentru omul onest, dispus să trăiască în acord cu 
propriile sale adevăruri, conştientizarea existenţei absurdului este, în acelaşi timp, 
o asumare a absurdului ca unică certitudine prin care se leagă de viata şi de lume, 
clădindu-şi astfel refuzul numai înăuntrul acestui raport, în şi prin confruntare cu 
termenul opus (lumea). Anularea absurdului este o inconsecventaé, nu 
soluţionează nimic; înseamnă abdicare în faţa evidenţei absurdului, în timp ce 
credința poate fi evadare, iar speranța un fel de autoiluzionare. Se poate observa 
că absurdul este înţeles de Camus ca relație şi nu ca atribut al lumii. Formulările 
sunt complexe: „puzderie de iraționale”, „lumea nu-i în ea însăşi raţională”, 
lumea înţeleasă ca „acest irațional” global; „vreau să-mi fie explicat totul sau 
nimic. lar rațiunea e neputincioasă în fata acestui strigăt al inimii”, întrucât 
„caută, dar nu găseşte decât contradicții şi nebunie. Ceea ce nu înțeleg e irațional. 
Şi lumea e plină de iraționale. Ea însăşi, de vreme ce nu-i înţeleg semnificaţia 
unică, nu-i decât un imens irațional”; „nimic nu e limpede”, „totul e haos”, 
„Zidurile...”, „ireductibilitatea acestei lumi la un principiu rational şi rezonabil”? 
ş.a. Unii termeni indică o absenţă a rationalitatii şi sensului în lume şi om, alții 
surprind limitele constitutive ale gândirii umane, însă sunt şi termeni care — 
implicit sau direct — surprind prezența şi activismul unor determinatii care pun 
definitiv sub semnul întrebării şansele omenescului. 

Camus notează că problema absurdului poate fi pusă cu toată gravitatea 
într-o întrebare: „Vom accepta deznădejdea fără să facem ceva?” şi răspunde 
circumspect: „Presupun că nici un om onest nu poate răspunde da.”? În acest 
cadre se joacă „maxima şansă de om”, mizând pe faptul că trebuie acceptată 
„imposibilitatea omului de-a deznădăjdui total”: „absurdul este într-adevăr lipsit 
de logică. lată de ce nu putem trăi într-adevăr din el”. Dacă nevoia de unitate şi 
sens nu sunt satisfăcute de raporturile cu lumea, omul însuşi trebuie să-şi 
construiască unitatea cu sens ca replică în faţa evidenţei „condiţiei sale lipsite de 
viitor”*. În principiu, concilierea cu lumea, împăcarea cu soarta nu sunt posibile. 
Însă relativul [= omul, „ceea ce nu durează”], dacă nu poate să triumfe, poate, în 
schimb să nu piardă: prin sfidarea absurdului şi construcţia de sine înăuntru 
evidentei/constiintei absurdului. 


3! Thid., pp. 123, 124. 

3? Ibid., pp. 117, 121, 138. 

33 Albert Camus, Caiete, ed. cit., p. 269. 
%4 bid., pp. 295, 290, 264, 241. 

Camus sesizează „distincţia necesară între o filosofie a evidenţei şi o filosofie 
a preferintei”; „putem ajunge la o filosofie ce repugnă spiritului şi inimii, dar se 
impune. Astfel, filosofia mea de evidență este absurdul”; aceasta nu-l împiedică 
însă să facă o mărturisire: „lumea în care mă simt cel mai bine: mitul grecesc”? Ă 
Georges Goedert sesizează o nuanță semnificativă: „Camus nu pretinde că Sisif 
este fericit: trebuie să ni-l imaginăm fericit”. Această nuanță stilistică exprimă 
tocmai „caracterul postulatoriu pe care autorul îl dă concepţiei sale despre 
fericire.” În acelaşi sens, Pierre-Louis Rey decide: „fericirea este imperativul 


categoric al gândirii camusiene.”” 


35 Thid., pp. 246, 210. 

3 Georges Goedert, Albert Camus et la question du bonheur, Edi-Centre Propr. J.-P. Krippler- 
Muller, Luxemburg, 1969, p. 63. 

37 Pierre-Louis Rey, Bonheur, în Dictionnaire Albert Camus, sous la direction Jeanyves 
Guérin, ed. cit., p. 93. 


